
„cu mult timp în urmă, într-o galaxie foarte, foarte îndepărtată 


Capitolul 1 


Pentru Ahsoka Tano, singurul lucru mai rău decât să fie până la subsuori 
îngropată în droizi de luptă era să aştepte să afle cât timp va trece până când va fi 
îngropată până la subsuori în droizi de luptă. Ura să aştepte. Dar se părea că 
războiul însemna aşteptare - cel puţin atunci când nu era vorba să privească 
moartea în faţă. 

Dar nu mi-e frică. Nu mi-e frică. Nu mi-e frică. Nu mi-e... 

Cu Resolute ieşită din serviciu pentru o reparație, ea se afla pe puntea de 
comandă a lui Indomitable, unul dintre crucişătoarele de generație următoare care 
urmau să iasă din şantierele navale Allanteen VI. Crucişătoarele care erau mai 
rapide şi mai receptive ca niciodată, datorită proiectului Maestrului ei - cum îl 
numise şeful constructorilor de nave? O, da. Improvizări. Mulțumită improvizărilor lui 
Anakin, noile nave erau net superioare primelor crucişătoare ale Republicii care 
ieşiseră din producţie pentru a fi folosite în acest război împotriva lui Dooku şi a 
Alianţei Separatiste. 

Diferenţele fuseseră observate şi se vorbea despre ele ori de câte ori şi oriunde 
se intersectau militarii — în lupte, în şedinţe de informare, la o discuţie şi la un pahar 
de vorbă într-o cantină sau în alta, sau chiar şi în barul civil ocazional. Jedii care 
luptau pe front vorbeau şi ei despre ele. Toţi cei care se bazau pe masivele nave de 
război ale Republicii ştiau că şansele lor de supraviețuire crescuseră pentru că 
tânărului Cavaler Jedi Anakin Skywalker îi plăcea să se joace cu maşinile - atunci 
când nu era ocupat să fie sperietoarea Separatiştilor. 

Anakin. 

Aşa se gândea la el acum, după luni grele de luptă alături de el, învățând de la 
el, salvându-l şi fiind salvată de el. Dar nu îi spusese niciodată aşa în față. Nu putea. 
Ideea de a-i spune Anakin i se părea mai lipsită de respect decât o poreclă obraznică. 
Skyguy era ceva familiar, dar nu era... intim. 

Prenumele erau intime. Implicau egalitate. Dar ea şi Maestrul ei nu erau egali. 
Bănuia că nu vor fi niciodată. Era destul de sigură că, oricât de mult s-ar fi antrenat, 
oricât de mult s-ar fi străduit, chiar şi după ce ar fi trecut testele Jedi şi ar fi fost 
făcută Cavaler Jedi, nu s-ar fi apropiat niciodată de el ca Jedi. 

Cum aş putea? Este Cel Ales. Poate face lucruri care nu ar trebui să fie posibile. 

Se uită pe furiş la el, stând pe partea cealaltă a punţii de comandă a 
crucişătorului Indomitable, într-o conversaţie pe un ton scăzut cu Maestrul Kenobi şi 
Amiralul Yularen. Lăsându-şi foarte puţin garda jos, se pregăti să-şi întindă 


simțurile. Să simtă ce simțea el în spatele măgştii sale atent construite. Nu era 
indiscretă. Ea nu se băga în treburile lui. În calitate de Padawan, era treaba ei — nu, 
datoria ei — să se asigure că Maestrul ei era bine. Să fie în permanenţă atentă la 
starea lui de spirit pentru a-i putea anticipa nevoile şi a-l servi cât mai bine. De când 
i se alăturase lui Anakin pe Christophsis, pierduse numărul momentelor în care 
faptul că-l supraveghease îndeaproape făcuse diferența dintre succes şi eşec. Viaţă şi 
moarte. Poate că era tânără şi încă în formare, dar putea face asta. Era bună la asta. 

În plus, odată ce fusese repartizată acestui om, ea îşi făcuse un jurământ 
personal şi privat, în afară de jurămintele publice pe care le făcuse în Templul Jedi. 

Nu voi fi Padawana din cauza căreia va fi ucis Cel Ales. 

În jurul ei, echipajul de pe punte îşi desfăşura activitatea militară cu o mare 
eficiență. Fără discuții, din moment ce Amiralul era prezent. Când Yularen era în altă 
parte, ofițerii săi se dedau uneori la bârfe, la câteva glume, la câteva speculaţii inutile 
pe timp de război. Nimic în detrimentul disciplinei, nimic neplăcut, doar o 
camaraderie inofensivă care să-i ajute să treacă peste plictiseala zilelor, ca aceasta, 
când încă nu se alăturau bătăliei şi vidul de dincolo de ferestrele din oţel transparent 
rămânea gol de nave inamice şi de măceluri iminente. 

Putea auzi, bâzâind în fundal, tot hardware-ul derutant care făcea posibile 
aceste nave de război. Scanările senzorilor şi relee multifazice cu două diode şi 
interfețe de cristal cognitiv şi legături cu droizi cvasi-senzuali şi alte chestii. Atât de 
multe chestii, şi nu aveau niciun sens pentru ea. Putea să lucreze cu căile de 
informare alunecoase ale computerelor, dar nu avea niciun fel de talent pentru 
maşinării cu piulițe şi şuruburi şi circuite - construirea propriei săbii de lumină 
aproape că o făcuse să sângereze pe nas. Anakin, pe de altă parte... 

Maşinăriile erau carne şi băutură pentru Anakin. Îi plăceau la nebunie. 

Dar se lăsa să fie distrasă, aşa că dădu la o parte acele gânduri. Sarcina ei 
imediată era să afle ce simţea Anakin. În acest fel, ar fi avut o idee mai bună despre 
ce să se aştepte de la el atunci când veştile pe care le aşteptau ar fi venit în sfârşit... 
şi o idee despre cum să se descurce cel mai bine cu el, odată ce ar fi venit. Să se 
descurce cu emoţiile uneori copleşitoare ale Maestrului ei devenea din ce în ce mai 
mult o parte din îndatoririle ei — şi, pe măsură ce războiul se prelungea, iar pierderile 
lor se acumulau, acea sarcină nu devenea mai uşoară. 

Simte prea mult, prea acut. Poate că asta se întâmplă când ai cel mai mare 
număr de midiclorienii din istoria Jedi. Poate că ăsta e compromisul. Simti totul, aşa că 
eşti genial. Simti totul şi doare. 

Nu că emoţiile i-ar fi stat în cale. Cel puţin, el nu credea că o fac. Şi ca să fie 
sinceră, nici ea nu credea. Cel puţin nu atât de des pe cât credeau unii oameni. Cum 
ar fi Maestrul Kenobi, de exemplu, care îl mustra pe fostul său Padawan pentru că îşi 
asuma riscuri nebuneşti, pentru că se forța prea tare, pentru că lăsa lucrurile să 
conteze prea mult şi îşi pierdea distanțarea Jedi atât de atent măsurată. 

Ea nu era întotdeauna în dezacord. Şi uneori, când Anakin îi trăgea câte o 
sperietură foarte urâtă sau când starea lui de spirit devenea dificilă, îşi dorea să îl 
poată mustra şi ea. Dar, în calitate de Padawan, trebuia să găsească o altă cale de a-i 
face cunoscut Maestrului ei că mersese prea departe. Aşa că îl sâcâia sau inventa 
porecle care îl enervau garantat. Uneori, chiar îi nesocotea intenționat dorințele. 
Orice ca să-l elibereze de tristețe sau frustrare sau de vreo amintire sumbră pe care 
el refuza să o împărtăşească. Orice pentru a-i spune: Hei, ceea ce-ai făcut atunci... A 
fost o prostie. 


Dar, de cele mai multe ori, îşi ținea temerile față de el pentru ea însăşi, pentru 
că toată pasiunea lui strălucitoare şi arzătoare pentru dreptate, curajul lui nesăbuit, 
foamea lui de victorie şi refuzul de a accepta înfrângerea -— acestea erau ceea ce îl 
făceau să fie Anakin. Nu ar fi fost Anakin dacă nu ar fi avut sentimente. Ea ştia asta, 
accepta asta, indiferent ce spuneau învăţăturile Templului despre Jedi şi emoţiile lor. 

Şi chiar dacă îl mustră, cred că şi Maestrul Kenobi acceptă asta. Îl mustră doar 
pentru că îi pasă. 

Deci... ce simţea acum strălucitul şi uneori volatilul ei Maestru? 

Cu ochii pe jumătate închişi, Ahsoka scoase un oftat uşor şi îşi lăsă conştiinţa 
Jedi în creştere să îl atingă uşor. Nerăbdare. Îngrijorare. Uşurare. Singurătate. 
Oboseală. Şi durere, încă nevindecată. 

Un asemenea amalgam de emoţii... O asemenea greutate pe umerii lui... 

Lunile de luptă brutală o lăsaseră secătuită şi aproape amorțită, dar pentru 
Anakin era mai rău. Era un General Jedi cu nenumărate vieți aflate în grija sa, iar 
fiecare viață distrusă sau pierdută o considera un eşec personal. Pentru ceilalți găsea 
iertare; pentru el însuşi nu exista. Pentru el însuşi era doar furie pentru că nu-şi 
îndeplinea propriile standarde exigente. 

Simţindu-se neajutorată, îşi muşcă buza. Nu ştia ce ar putea face pentru a fi 
mai bine pentru el. Nu-i putea vindeca durerea pentru clonele care căzuseră sub 
comanda lui sau pentru civilii pe care nu fusese în stare să-i salveze. Nu putea să-l 
facă mai puțin obosit sau să-i ordone să se întoarcă acasă, pe Coruscant, unde 
starea lui de spirit era întotdeauna mai bună. Nu-i putea promite că războiul se va 
sfârşi curând, cu Republica victorioasă. Măcar avea compania Maestrului Kenobi 
pentru o vreme. Era sigură că asta explica uşurarea lui. Se înveseleau reciproc. 
Indiferent cât de gravă era situația, Anakin şi Maestrul Kenobi reuşeau întotdeauna 
să găsească o glumă, să râdă, o modalitate de a uşura tensiunea şi presiunea 
momentului. Între cei doi bărbaţi exista o încredere absolută. Credinţă absolută. 
Acum, erau egali. 

Privind din exterior, nu se putu abține să nu se simtă puţin deznădăjduită. 

Oare va simţi el vreodată aşa ceva pentru mine? Va crede vreodată în mine aşa 
cum crede în Obi-Wan? 

Deschise ochii şi îl găsi pe Anakin uitându-se la ea. Deşi se străduia din 
răsputeri să fie discretă, el o simţea că îl cercetează. Îşi ținu respiraţia, aşteptând o 
mustrare. Anakin ura când ea făcea asta. 

Dar nu veni nicio mustrare. În schimb, Maestrul ei ridică amuzat o sprânceană 
tolerantă la ea... iar în ochii lui se citea un fel de apreciere obosită. Se simţi că ridică 
din umeri, o mică mişcare a unui umăr, şi îşi curbă buzele într-un zâmbet mic, plin 
de regret, în sensul nu mă pot abtine. 

El oftă, voind să spună ceva - dar apoi îşi ridică rapid capul. La fel şi Maestrul 
Kenobi. Câteva clipe mai târziu, simți şi ea: o furnicătură ascuțită, aproape 
dureroasă, de conştientizare. Ceva se apropia. Şi la câteva clipe după aceea, ofițerul 
de comunicații se îndreptă în scaun şi apăsă cu un deget pe transmițătorul conectat 
la ureche. 

— Domnule... 

Amiralul Yularen, slab şi asemănător cu un prădător, ca întotdeauna, şi alertat 
deja de Jedii aflați de o parte şi de alta a lui, sări practic spre stația de comunicații. 

— Locotenent Avrey? 

Ofițerul subțirel şi blond îşi dansă degetele pe panoul de comunicaţii al navei, 


încruntându-se, apoi aprobă din cap mulțumit. 

— Domnule, am un mesaj primit de la Consiliul Jedi, Prioritate Alfa. 

— Înregistrat sau în timp real? 

Locotenentul verifică. 

— Înregistrat, domnule. Trimis prin scurtătură cu cod triplu, cu rute multiple. 

Prioritate Alfa. Cu pielea înțepând-o şi cu simțurile tremurând, Ahsoka îşi ținu 
respiraţia. Asta era. Asta era ceea ce aşteptau în timp ce atârnau degeaba de ore 
întregi aici, în mijlocul pustietăţii, o întindere de spaţiu pustiu la granița dintre 
Regiunea de Expansiune şi Inelul de Mijloc galactic, la parseci dustanţă de orice loc 
civilizat. 

Asta e. 

Yularen aprobă din cap rapid şi sumbru. 

— Foarte bine, Locotenente. Maestre Kenobi? 

— Cred că o să ne ocupăm de asta în Sala de Operaţiuni de Luptă, Amirale, 
zise Maestrul Kenobi. 

Vocea lui era blândă, complet netulburată, ca şi cum o transmisie Alfa de la 
Consiliu ar fi venit o dată sau de două ori pe zi... în loc să fie doar ca o urgenţă de 
ultimă instanţă. Ahsoka îl privi cu o invidie nepotrivită. În câţiva ani, voi fi la fel de 
calmă ca el. 

— Maeştrii... 

— Da, Padawan, asta te include şi pe tine, spuse Anakin. Deci, ce mai aştepţi? 

Fu cât pe ce să spună: O invitație. Remarca impertinentă era teribil de 
tentantă. Practic, el chiar o ceruse. Dar îşi ținu limba în frâu, pentru că nu mai era 
acea Padawană nesigură şi guralivă care îşi întâlnise noul Maestru în mijlocul luptei 
de pe Christophsis. Se schimbase. Crescuse. Comentariile impertinente într-un 
moment ca acesta nu erau amuzante. Erau deranjante şi nefolositoare şi îl făceau de 
râs pe mentorul ei. Învăţase această lecţie de la Căpitanul clonă Rex. 

— Locotenente, zise Amiralul Yularen, părând aproape la fel de calm ca 
Maestrul Kenobi. Comunicațţi-le căpitanilor de pe Pioneer şi Coruscant Sky. Aşteptaţi 
ordine, în alertă de luptă. 

— Da, domnule Amiral, spuse ofițerul de comunicații. 

Culoarea apăru pe faţa ei albă. În jurul punţii, echipajul deveni mai atent. 
Aerul reciclat se încărcă cu o anticipare palpabilă. 

Yularen zâmbi încordat către Anakin şi Maestrul Kenobi. 

— Deschideţi drumul, domnilor. 

Cu un efort, Ahsoka îşi netezi expresia până la o blândețe nepăsătoare, urând 
faptul că Anakin şi Maestrul Kenobi puteau să-i simtă adevăratele sentimente. În 
timp ce superiorii ei Jedi şi Amiralul treceau pe lângă ea, porni în urma lor, sabia 
ricoşând uşor pe şoldul ei. Avea gura uscată — ce enervant. Văzuse destulă acţiune de 
la începutul războiului; cu siguranţă ar fi trebuit să se plictisească de asta acum. 
Dar nu. Corpul ei o trăda cu gura uscată şi inima accelerată, iar transpiraţia îi 
aluneca pe pielea dintre omoplați. 

În curând vom lupta. Şi dacă voi face o greşeală, Anakin va fi ucis. 

— Ahsoka, spuse Anakin, fără să se uite peste umăr. De câte ori trebuie să-ţi 
spun? Gândurile noastre creează realitatea. Termină cu asta. 

Întotdeauna ştia. 

— Îmi pare rău, Maestre. 

Nu era departe de la punte până la Sala Operaţiunilor de Luptă, doar un 


coridor scurt şi un singur rând de scări. De îndată ce se adunară în jurul holomesei 
centrale largi, Amiralul Yularen activă comunicaţia spre punte. 

— Fă-mi legătura, Locotenente. 

Holoproiectoarele se aprinseră, lumina alb-albastră strălucind pe fundalul 
iluminării scăzute a Sălii de Luptă. Aerul de deasupra holomesei tremură, ca un 
miraj, apoi o imagine pâlpâi, se dezintegră parțial, pâlpâi din nou şi, în cele din 
urmă, se uni într-o formă recognoscibilă. 

Maestrul Yoda. 

— Confirmarea raportului inițial, acum avem, Maestre Kenobi, spuse cel mai 
respectat Maestru al Ordinului Jedi. Înşelată, Brigada de Operaţiuni Speciale nu a 
fost. O ţintă, din Kothlis şi instalaţia sa de spionaj, Dooku şi Grievous au făcut. În 
mâinile Republicii trebuie să rămână, căci compromis Inelul Mijlociu nu poate fi. 
Odată ce forța inamicului ați stabilit, întăririle pe care le puteţi cere, să chemați, 
dacă înfrângerea lui Grievous fără ele, posibilă nu este. Dar Consiliul, să nu 
contactaţi în timp real decât după ce la Kothlis ați ajuns. Cele mai puternice arme ale 
noastre, furişarea şi secretul sunt. Cu înţelepciune, folosiți-le. Fie ca Forţa să fie cu 
voi. 

Imaginea Maestrului Yoda se stinse. 

— Ei bine, spuse Maestrul Kenobi, rupând tăcerea tensionată. Va fi interesant. 

Anakin se încruntă. 

— Ce întăriri? Oamenii noştri sunt împrăştiați dintr-o parte în alta a 
Republicii. 

— Coryx Moth patrulează în apropiere de Falleen, nu-i aşa? E cel mai 
apropiat... 

— O singură navă? Anakin clătină din cap. Obi-Wan... 

— E mai bine decât nimic, Anakin. 

Anakin nu era de aceeaşi părere, dacă ne luăm după privirea de pe fața lui. Se 
încruntă la Maestrul Kenobi, iar acesta îl privi înapoi, cu o expresie indescifrabilă. 

— Îmi pare rău, dar mesajul Maestrului Yoda este prea criptic pentru gusturile 
mele, spuse Amiralul Yularen. Un deget îngust îi mângâia mustața, semn sigur că 
era neliniştit. Experiența amară ne-a învățat că nu-l putem ataca pe Grievous decât 
cu o forță copleşitoare. Nu şi dacă dorim să-l terminăm odată pentru totdeauna - şi 
să evităm un nivel catastrofal de pierderi de partea noastră. 

— Şi într-o galaxie ideală am avea la dispoziție acea forță copleşitoare, spuse 
Maestrul Kenobi, având braţele încrucişate cu hotărâre. Din păcate, Amirale, această 
galaxie a noastră este departe de a fi ideală. Şi, criptic sau nu, ne-am primit ordinele. 
Yoda are dreptate — trebuie să ţinem Kothlis departe de mâinile Separatiştilor. 

— Ştiu asta, spuse Yularen sec. Dar ideea că nu putem cere sprijin până nu 
suntem în mijlocul luptei? Ştim cu toţii că va fi probabil prea târziu. 

— Adevărat, spuse Anakin, ieşind din gândurile sumbre. Dar va trebui să trăim 
cu asta. De fapt... Îi aruncă Amiralului o privire întunecată. Cred că va trebui să ne 
gândim de două ori înainte să mai cerem ajutor. Pentru că, dacă vine cineva în 
ajutorul nostru, înseamnă că altcineva va rămâne fără apărare. 

Yularen se enervă. 

— Ce? Vrei să risc acest grup de luptă -— trei crucişătoare — împotriva... 

— L-am învins cu trei crucişătoare data trecută, zise Anakin, înşelător de 
blând. 

— Ştiu! replică Yularen. Şi ăsta este punctul meu de vedere, Generale 


Skywalker. Grievous nu este prost. Învață din greşelile sale. Se va asigura că are mai 
mult decât suficientă putere de foc pentru a ne dobori cu uşurinţă! Nu sunt pregătit 
să risc... 

— Îmi pare rău, Amirale, spuse Maestrul Kenobi, calm. Dar mă tem că va 
trebui să o faci. Anakin are dreptate. Ceea ce am prefera noi nu prea contează. Pur şi 
simplu nu avem grupuri de luptă de rezervă care să stea degeaba. 

Abandonându-şi mustața, Yularen bătu cu degetele pe marginea holomesei, 
supărat şi resemnat de faptele reci şi dure. 

— Ştiu. Ştiu. Doar că... Suspină. Nu-mi place. Asta e tot ce vreau să spun. 

— Ar trebui să-l apelăm pe Grievous, atunci, spuse Anakin, cu ochii strălucind 
în lumina mohorâtă. Să-i spunem că planurile lui sunt incomode. Să-l rugăm să se 
asigure că trimite doar câțiva... 

— Anakin, spuse Maestrul Kenobi încet. 

— Îmi pare rău, spuse Anakin, şi făcu un efort vizibil pentru a-şi relaxa mâna 
protetică înmănugşată. Sunt un pic... la limită. 

Ahsoka îl privi pe sub genele coborâte, simțindu-i agitația ca o briză fierbinte 
care îi sufla pe piele. Nu zău. 

— Deci, adăugă Maestrul ei. Cred că acum ne îndreptăm spre Kothlis. 

— Fără întârziere, spuse Maestrul Kenobi. Amirale? 

Yularen aprobă din cap, cu faţa gravă. Fiind resemnat cu ceea ce trebuia făcut, 
oricât de greu i s-ar fi părut. 

— De acord. Şi, cu puţin noroc, îl vom întrece pe Grievous şi îl vom aştepta 
acolo. Chiar şi cel mai mic avantaj ar putea face diferența pentru noi. Activă din nou 
butonul de comunicaţii. Locotenente Avrey? Avem o misiune. 

În timp ce Yularen transmitea ordinele grupului de luptă cu o viteză staccato, 
Maestrul Kenobi îl trase pe Anakin deoparte cu o privire. 

— Sugerez să ne folosim punctele forte de data asta, Anakin, spuse el, cu voce 
joasă. Dacă ajungem la Kothlis şi descoperim că Grievous ne-a luat-o înainte, 
probabil că ne vom confrunta cu atacuri aeriene şi terestre. Dacă se va dovedi că aşa 
stau lucrurile, îți sugerez să conduci escadrilele de nave de luptă, iar eu mă voi 
ocupa de asaltul terestru împreună cu Căpitanul Rex şi companiile noastre de soldaţi 
clone. 

Anakin aproape că-şi controla nervozitatea. Doar o urmă de nelinişte se mai 
agita acum în el, ca o apă pe punctul de a fierbe. 

— Şi dacă i-am luat-o înainte? 

— În acest caz, spuse Maestrul Kenobi, cu o expresie de dezgust, mă voi 
alătura ţie în fruntea navelor de luptă împotriva piloților lui Grievous. 

Ahsoka îi privi schimbând zâmbete rapide, apoi îşi drese glasul. 

— Ă... Maeştri? Cum rămâne cu mine? 

Se holbară la ea, speriaţi, ca şi cum pentru o clipă ar fi uitat că exista. În 
liniştea lăsată, ea auzi — simți - schimbarea motoarelor subluminice ale navei de 
război, în timp ce se pregăteau pentru hipersaltul spre Kothlis. Mai era şi zumzetul 
subliminal din Forță, în timp ce fiecare ființă sensibilă de pe toate cele trei 
crucişătoare accepta realitatea unei bătălii iminente. Posibila moarte. Era un cântec 
cântat fără cuvinte, într-o tonalitate minoră. Obsedant. Dureros. Străbătut de un 
curaj crud. 

— Tu, Ahsoka? spuse Anakin, eliberându-se prin clipiri din ochi de acelaşi 
lucru pe care îl simţea şi ea. Dacă se va ajunge la un asalt la sol, vei lupta alături de 


Obi-Wan şi Rex. lar dacă nu, vei rămâne aici, pe Indomitable. 

Să rămân aici? În timp ce el se arunca fără grijă în pericol? 

— Dar... 

Ochii lui Anakin se îngustară periculos. 

— Nu te certa. 

Nu-i corect, nu-i corect, răbufni ea în tăcere. 

— Ahsoka... Anakin îşi domoli tonul. Aici nu este vorba de competenţa ta. Ştiu 
ce poţi face. Dar avem destui piloţi. Abilităţile tale vor fi folosite mai bine aici. 

— Maestrul Skywalker are dreptate, spuse Amiralul Yularen. Terminând de dat 
ordinele, asculta fără jenă. Dacă rămâi la bordul navei, va exista o matrice de ţintire 
tactică cu numele tău pe ea. Se strădui suficient de mult pentru a-i oferi un zâmbet 
mic, nu lipsit de simpatie. Încă n-am întâlnit un Jedi care să nu poată depăşi cei mai 
buni senzori ai noştri. 

— Dar este mai probabil să fie nevoie de tine la sol, adăugă Maestrul Kenobi. 
Cu mine. Sper că perspectiva nu este chiar insuportabilă, Padawan. 

Era sarcastic. Ea simți că îi ardeau obrajii. Anakin o privea cu atenţie. Dacă 
protesta din nou, îl dezamăgea. 

— Nu e deloc insuportabil, Maestre Kenobi, spuse ea, uitându-se la podea. Să- 
ți slujesc alături este întotdeauna o onoare. Riscă să arunce o privire în sus. E doar... 

— Ştiu, spuse Maestrul Kenobi, mai amabil. Îți faci griji pentru siguranţa lui 
Anakin. Dar nu e nevoie. Şi acum subiectul este închis. Se întoarse spre Yularen. 
Care este timpul estimat de salt către Kothlis? 

— Treizeci şi opt de minute standard, spuse Amiralul. Vom ieşi din hiperspaţiu 
chiar în raza de acţiune a senzorilor rețelei lor de spionaj. Suficient de aproape 
pentru a-i contacta şi pentru a căuta navele Separatiste, dacă l-am întrecut pe 
Grievous acolo. 

— Agenţii noştri de informații îi vor alerta pe Bothanii de pe Kothlis de pericolul 
în care se află, spuse Anakin, încruntându-se din nou. Pentru tot binele pe care li-l 
va face asta. Fără o armată permanentă sau o flotă spaţială proprie, sunt gata să fie 
jumuliți. Mâna lui protetică înmănuşată se încleştă. Ar fi trebuit să mă aştept la 
asta. Ar fi trebuit să ştiu că Grievous nu va ierta sau uita insulta de a pierde în fața 
mea la Bothawui. Asta este o revanşă -— şi ştii că îl mănânce să lupte. Dacă pierdem 
Kothlis în fața lui, dacă reuşeşte să pătrundă în Inelul Mijlociu... 

— Nu-ţi lăsa gândurile să se îndrepte spre dezastru, Anakin, spuse Maestrul 
Kenobi cu asprime. După cum singur spui, l-ai învins o dată pe Grievous. Nu există 
niciun motiv să crezi că nu-l poţi învinge din nou. 

Bărbia lui Anakin se ridică la acea mustrare. Ahsoka, privindu-l, simți cum îi 
gâfâia respirația, simți scânteia de furie care îl străbătea. Apoi se relaxă, făcând o 
grimasă ironică. 

— Îmi pare rău, spuse el. Ai dreptate. Ar trebui să ştiu asta. 

— Treizeci şi opt de minute, spuse Maestrul Kenobi, cu ochii calzi acum. Mai 
mult sau mai puţin. Suficient timp, cred, pentru o mică meditaţie înainte de luptă. 
Nu eşti singurul care se simte un pic nervos, prietene. Şi mie mi-ar prinde bine 
puțină concentrare. 

— Ţie? Sprâncenele lui Anakin se ridicară. Mi-e greu să cred asta. 

Maestrul Kenobi îşi aşeză scurt mâna pe umărul lui Anakin. 

— Crede-o, Anakin. Ştii cât de mult urăsc să zbor. 

— Cred că doar spui asta, replică Anakin, zâmbind. Nu ai putea fi un pilot atât 


de bun dacă ai uri să zbori atât de mult pe cât pretinzi. 

Maestrul Kenobi făcu o grimasă. 

— Crede-mă, dacă sunt un pilot bun, este din cauza unui simţ bine dezvoltat 
al autoconservării. În ceea ce mă priveşte, Anakin, oricine căruia chiar îi place să 
zboare are o nevoie serioasă de consiliere terapeutică. 

Anakin se strădui să nu râdă. 

— Dacă nu eşti atent, o să spun Escadrilei Aurii că ai spus asta. Deci... o să 
medităm sau nu? 

— Vă rugăm să ne scuzați, Amirale, spuse Maestrul Kenobi, amuzamentul 
dispărându-i de pe față. Şi căutați-ne pe punte cu zece minute înainte ca grupul de 
luptă să iasă din hiperspațţiu. 

Amiralul Yularen aprobă din cap. 

— Bineînţeles, domnule General. Între timp, voi pregăti navele de luptă şi 
canonierele pentru zbor. 

— Ahsoka, spuse Anakin, în timp ce Maestrul Kenobi se îndrepta spre trapa 
închisă a Sălii de Luptă. Fă-te utilă şi anunţă-l pe Rex, bine? Treci prin rutina de 
dinaintea bătăliei cu el şi cu oamenii lui. Jumătate din Compania Torrent încă sunt 
oarecum începători. Se vor linişti cu tine acolo. 

Sub încrederea lui nepăsătoare, ea simți o urmă din acea durere nevindecată. 
Pierderea începătorilor Vere şi Ince în timpul misiunii Jan-Fathal... pierderea altor 
clone ale Companiei Torrent de atunci încoace... durerea lui era ca un pumnal, înfipt 
adânc în carnea lui. Anakin avea prostul obicei de a hrăni acele răni şi, indiferent ce-i 
spunea ea, cu tact, indiferent ce-i spunea Maestrul Kenobi fără pic de tact, nimic nu 
făcea diferența. Suferea pentru ei şi va suferi mereu. 

— Da, Maestre, spuse ea. 

Îl aşteptă să plece, ca să poată sprinta spre mijlocul navei şi să-l anunţe pe Rex 
că, din fericire, în curând vor intra împreună în luptă. Din nou. 


— Deci, care-i treaba, micuţo? întrebă Rex, în timp ce Ahsoka aluneca în sala 
de mese. Din moment ce suntem în sfârşit în mişcare, o avem în vizor pe tinicheaua 
aia de Grievous? 

— Într-un fel, spuse ea, lăsându-se pe un scaun liber lângă Checkers, una 
dintre cele mai recente apariții în Compania Torrent. Am confirmat informațiile 
preliminare - este cu siguranță pe drum spre Kothlis. Acum este o cursă pentru a 
vedea cine ajunge primul acolo. 

Dinţii perfecţi ai lui Rex se dezgoliră într-un zâmbet sălbatic. 

— Ah. Atunci jocul a început. 

Sala de mese a cazărmii, plină de oameni, izbucni în mormăieli şi exclamații. 
Testând Forța din obişnuință, Ahsoka gustă emoțiile învolburate ale clonelor. Puțină 
prudență. Multă emoție. La început, crezuse că soldaţii clone ai Republicii 
întâmpinau lupta pentru că nu aveau de ales — pentru că fuseseră programațţi genetic 
să lupte şi să nu pună la îndoială acea datorie. Dar, deşi acesta era un adevăr 
inconfortabil, unul cu care se confrunta din ce în ce mai mult pe măsură ce războiul 
se prelungea, era de asemenea adevărat că majoritatea clonelor pe care le cunoştea 
se bucurau de luptă -— şi nu pentru că vreun savant Kaminoan modificase o eprubetă 
şi se asigurase că o vor face. Nu. Le plăcea să câştige. Să-şi învingă inamicul. Să 


elibereze cetățenii care erau folosiți ca pioni de Contele Dooku, de Nute Gunray şi de 
ceilalți lideri din umbră ai Alianței Separatiste. 

Era atât de greu de crezut, într-adevăr? Să salvezi nevinovați... ăsta era un 
sentiment plăcut. Să învingi sau să supraviețuieşti unor inamici letali ca Asajj 
Ventress? Ca Grievous? Şi asta era bine. Ştia că Anakin şi Maestrul Kenobi 
deplângeau acest război, deplângeau pierderile fără sens de vieţi, suferinţa... dar nu 
era oarbă. Văzuse pe fețele lor bucuria care venea odată cu victoria. Nu era mai puțin 
reală decât durerea lor atunci când se pierdeau vieți. Şi ea o simțise. Sărbătorise 
când fuseseră înfrânte ființele acelea vicioase şi venale. 

E atât de complicat. Dacă războiul este greşit, cum se face că putem găsi în el 
momente de plăcere şi triumf? Nu este ceva... aiurea în asta? 

Deranjată de acel gând, se auzi gemând, doar puţin. Şi asta o alarmă atât de 
tare încât zdrobi ideea, cu sălbăticie. Prostănacă mică. Era exact lucrul nepotrivit la 
care să se gândească atunci când alergau prin hiperspaţiu pentru a-l înfrunta pe acel 
monstru Grievous şi pentru a salva ființele neajutorate de pe Kothlis de sclavia 
Separatistă - sau mai rău. Ahsoka Tano, tu ştii mai bine. 

Rex era adâncit într-o conversaţie cu sergentul Coric, aşa că se întoarse spre 
Checkers. Poate că era un nou venit în Compania Torrent, dar nu era o clonă 
începătoare. Cicatricele adânci de pe obrazul drept atestau o experiență anterioară de 
luptă... la fel ca şi acea anumită sclipire din ochii lui. Aceeaşi strălucire pe care o 
vedea uneori la Rex, la Coric şi la oricare dintre oamenii Companiei Torrent. Îi arăta 
ca fiind soldați care luptaseră până la moarte, care se confruntaseră cu moartea — şi 
supraviețuiseră. 

Checkers simți privirea ei asupra lui şi îşi ridică privirea. 

— Doamnă? 

Ea clipi. 

— Oh, nu sunt o doamnă. 

— Ce, atunci? spuse Checkers, cu o jumătate de zâmbet ironic. Ceva îmi spune 
că nu voi scăpa teafăr dacă îți spun micuţo. 

— Poţi să-mi spui Ahsoka, spuse ea, fermecătoare. Toţi ceilalți o fac. 

— Ahsoka să fie, atunci, răspunse el. Togruta, nu-i aşa? 

— Aşa este. Checkers, pot să te întreb cum ai ajuns aici? Adică, cum ai fost 
repartizat la Compania Torrent? 

Checkers aruncă o privire spre colegii săi clone care discutau între ei în sala de 
mese, îşi strânse buzele pentru o clipă, apoi păru să ajungă la o decizie. Faţa i se 
calmă, iar umerii i se relaxară. 

— Eu am cerut transferul. Am fost în Compania Laser, sub comanda 
Generalului Fisto. 

Oh. 

— Atunci ai fost rănit? întrebă ea, cu o voce mică. În lupta de pe Kessel? 

Degetele lui se ridicară, atingând uşor cicatricea neregulată de sub ochi. 

— Aşa este. 

— Ştiam că a existat un singur supraviețuitor clonă, dar nu mi-am dat seama 
că tu erai acela. 

El ridică din umeri. 

— Nu aveai niciun motiv să o faci. Nu erai aici când m-am alăturat Companiei 
Torrent şi nu are rost să vorbim despre asta. Nu pot anula ceea ce s-a întâmplat. 

— Dar încă mai există o Companie Laser, nu-i aşa? spuse ea, încruntându-se. 


Credeam că Maestrul Fisto... 

— Există, spuse Checkers, cu o altă ridicare din umeri. Dar am vrut o ruptură 
curată. După ce au terminat să mă repare la unitatea medicală a clonelor, mi-au 
oferit o detaşare la alegere. 

— Şi ai ales Compania Torrent? Încântată din nou, nu se putu abţine să nu 
zâmbească, chiar dacă povestea lui laconică acoperea o prăpastie de durere şi 
pierdere. Nu mă înțelege greşit, mă bucur, dar... de ce? 

— Nu pentru că l-am învinovăţit pe Generalul Fisto, spuse repede Checkers. Să 
nu crezi asta, Ahsoka. Privirea lui cu ochi întunecaţi se mută şi se opri asupra lui 
Rex, care încă vorbea cu sergentul Coric. Adevărul e că vreau să supraviețuiesc 
acestui război. Asta înseamnă să servesc sub comanda celui mai bun ofițer pe care îl 
pot găsi. 

Checkers îşi ţinea vocea scăzută, dar Rex auzi totuşi ultimul comentariu. 
Tresărind, întrerupse orice îi spunea lui Coric şi se mişcă pe scaun. Văzându-i şi 
simțindu-i uimirea abia înăbuşită, Ahsoka zâmbi. Nu era uşor să îl zdruncine pe 
Rex... şi o liniştea să ştie că putea fi zdruncinat. Cel puţin atunci când nu se aflau în 
prima linie, în fața morții. 

— Încetaţi cu pălăvrăgeala, se răsti el. Suntem contra cronometru. 

Liniştea domni în sala de mese, bruscă precum un comunicator închis. Ahsoka 
tresări din cauza tensiunii brusc crescute care bâzâia prin Forță ca o vibrolamă. O 
făcea să o doară dinții şi să i se încețoşeze vederea. 

— Ahsoka, adăugă Rex, fixând-o fără menajamente cu privirea cea mai directă. 
Când ajungem la Kothlis? 

Ea îşi verifică aproape infailibilul simț Jedi al timpului. 

— În douăzeci şi trei de minute, Căpitane. 

— Asaltul terestru e confirmat? 

— Nu este confirmat, dar este foarte posibil. Dacă Separatiştii ne-au întrecut 
acolo şi au început invazia Kothlisului, Generalul Kenobi se va ocupa de 
contraofensivă în timp ce Maestrul meu şi Compania Umbrelor vor curăța cerul. 

Rex aprobă din cap. 

— Asta înseamnă că eşti cu noi? Bine. Privirea lui mătură sala. Atunci trebuie 
să ne pregătim. Compania Torrent — la treabă! 

Într-o clipă, starea de spirit se schimbă din nou. Neliniştea şi nesiguranța care 
persistau dispărură într-un val de acţiune hotărâtă, în timp ce oamenii lui Rex 
începeau binecunoscuta numărătoare inversă pentru luptă. 

Pentru că nu putea ajuta la asta, pentru că acum nu putea face nimic decât să 
aştepte, Ahsoka se dădu la o parte. Se cocoţă într-un colț şi încercă, la fel ca Anakin, 
să se liniştească prin meditaţie. Ceea ce era bine, în mare parte - cu excepția unui 
gând care se tot băga în mintea ei, iar şi iar. 

Fie ca Forța să fie cu noi. Şi, te rog, te rog, nu lăsa ca acțiunile mele să ucidă 
vreuna dintre aceste clone. 


Capitolul 2 


— Nu e de folos, domnule Amiral, zise Locotenentul Avrey, roşind de 
consternare. Îmi pare rău. Nu ştiu cum reuşesc, dar Separatiştii au blocat toate 
canalele de comunicaţii, chiar şi rețeaua noastră internă. Suntem în tăcere pe toată 
linia. 

Yularen o privi fix. 

— Este inacceptabil, Locotenente. Găsiți problema şi rezolvaţi-o. 

— Domnule... Faţa ofițerului de comunicații îşi pierdu culoarea. Da, domnule. 
Voi face tot ce pot. 

În timp ce Yularen înghițea răspunsul neprofesionist, Anakin se uită la Obi- 
Wan. Fostul său Maestru ridică o sprânceană, resemnat. 

— De data asta, avantajul merge la inamic, murmură el. Mă tem că va fi urât. 

Dincolo de fereastra principală a punţii, noua navă amiral a lui Grievous şi cele 
patru crucişătoare-satelit ale sale atârnau jos şi amenințătoare deasupra coloniei 
Bothane de pe Kothlis. Două dintre cele trei luni mici ale planetei erau complet 
ascunse de flota lui Grievous, iar vidul spaţiului se lumina la intervale neregulate, în 
timp ce trupele de invazie ale Generalului Separatist îşi croiau drum prin centura 
subțire de asteroizi care înconjura ţinta dorită, forțându-şi calea, fără opoziţie, spre 
suprafața neapărată a planetei. 

Alăturându-se colegilor săi Jedi, Yularen oftă furios. 

— Niciodată nu am mai pierdut comunicațiile în felul ăsta. Şi-au îmbunătățit 
contramăsurile. De unde naiba îşi obţin informațiile? 

— Este o întrebare excelentă, Amirale, spuse Obi-Wan. Şi trebuie să găsim 
răspunsul... imediat ce ne ocupăm de Generalul Grievous. 

— Evident - dar cum putem face asta dacă nu putem vorbi unul cu celălalt? 
ceru Yularen. Şi dacă se dovedeşte că suntem depăşiţi în armament şi nu suntem 
capabili să cerem întăriri, cum am putea... 

— Domnule! spuse Locotenentul Avrey, ieşind de sub consola de comunicații, 
cu părul ei deschis, acum întunecat de sudoare şi murdărie. Domnule, cred că este 
un virus. 

Yularen se întoarse spre ea. 

— Cât de grav? 

Cu un mârâit şi o trecere a mânecii peste față, Avrey se ridică în picioare. 

— A corupt software-ul de comunicaţii, amirale. Din câte îmi dau seama, avem 
un fascicul îngust de la navă la navă -— şi cel mai probabil va funcţiona şi pentru 
căştile trupelor de clone. În afară de asta... Ridică din umeri. Ne-au pus căluş. Iar 
sistemele de diagnosticare nu pot recunoaşte codificarea virusului. Pot să vă spun că 
este complex şi multistratificat - cel puţin trei helixuri cvadruple - se autoreplică 
într-un ciclu aleatoriu şi vizează în mod special sistemele noastre. 

Pentru o clipă, Anakin crezu că lui Yularen îi va exploda un vas de sânge. 

— Şi e pe nava mea? Se întoarse, cu fiecare muşchi rigid. Generale 
Skywalker... 

— Amirale, fiecare crucişător nou a fost testat curat înainte să părăsească 


Allanteen VI, spuse Anakin. Şi niciuna dintre modificările mele nu ar fi putut 
introduce un virus. De fapt, am proiectat redundanțe pe culoar orb pentru a mă 
asigura că aşa ceva nu se poate întâmpla. Se uită la Obi-Wan. Şi dacă au eşuat, asta 
înseamnă... 

— Sabotaj, spuse Obi-Wan, cu ochii sumbri. Separatiştii trebuie să se fi 
infiltrat în şantierele noastre navale. 

Urmă o tăcere în timp ce digerau acest fapt neplăcut. 

— Avrey, poţi să repari asta? spuse Yularen. Nu pot trimite oameni în calea 
pericolului fără comunicații. 

Aşezată din nou la consola ei, Avrey îşi ridică privirea de la introducerea unei 
succesiuni rapide de comenzi. 

— Domnule Amiral, am inițiat o epurare la nivelul întregului sistem, dar va 
dura ceva timp - şi nu ştiu cât de eficientă va fi. Nu am mai văzut niciodată un virus 
ca acesta. Sunt aproape sigură că a fost activat de la distanță, probabil de pe nava de 
comandă a lui Grievous, imediat ce am intrat în raza de acțiune. Oricine l-a 
proiectat, e un geniu. Din câte ştiu eu... Întrerupându-se în timp ce consola ei emitea 
un bip şi clipea, îşi reglă casca, ascultă o clipă, apoi se întoarse spre ei. Am primit 
fascicule înguste de la Pioneer şi Coruscant Sky. Raportează aceeaşi problemă, 
domnule Amiral. Comunicaţiile grupului de luptă sunt căzute. 

— Nu poți face nimic, Locotenente? spuse Obi-Wan. Nu este nicio altă soluție 
decât să ai încredere în această epurare? 

Avrey îşi trecu degetele prin păr. 

— Nu prea cred, domnule General. Eu nu... 

— Ce este? spuse Yularen, apropiindu-se de ofițerul său. Cu toată formidabila 
sa autodisciplină, o notă de speranţă răsuna în vocea sa. Cunosc privirea asta, 
Locotenente. 

Ea îi aruncă o privire încruntată. Anakin, concentrându-şi toate simţurile 
asupra ei, simţi o trepidaţie şi o uşoară vibraţie de optimism precaut. 

— Domnule, mi-am făcut disertaţia la Academie despre circuitele bio-anozi de 
cristal pre-praxis, spuse Locotenentul. Tehnologia este depăşită de ani de zile, este 
practic istorie antică, dar teoria este încă solidă. 

— Dacă este istorie antică, cum ne poate ajuta? întrebă Yularen. Am nevoie de 
soluţii, Locotenente, nu... 

— Aceasta ar putea fi o soluție, domnule Amiral, spuse ea, întâlnindu-i privirea 
fierbinte şi neclintită. Cu toate modernizările şi îmbunătățirile pe care le avem pe 
aici, sunt destul de sigură că încă mai avem o parte din acele circuite la bord - în 
conductele auxiliare terțiare ale miezului de deşeuri. Sunt un alt tip de redundanță 
triplă. Bio-anozii pre-praxis aveau aplicaţii de comunicare. Dacă pot să îi scot şi să îi 
instalez în consola de comunicații, cred că pot trimite un semnal prin subspațiu 
suficient de puternic pentru a ajunge pe Coruscant. 

Yularen se holba la ea. 

— Crezi? 

— Domnule, spuse Avrey, culoarea rămasă scurgându-i-se din obraji. O ştiu. 

— Vrei să spui că poți restabili comunicarea? 

Un muşchi tresări de-a lungul maxilarului îngust al lui Avrey. 

— Spun că avem o şansă mai mult decât egală, da, domnule. 

— În cât timp, Locotenente? 

— Pentru a echipa Indomitable? O oră, mai mult sau mai puţin. 


— Apoi încă două ore pentru Pioneer şi Coruscant Sky? Yularen clătină din 
cap, frustrat. Asta înseamnă trei ore pe care nici noi, nici Kothlis nu le avem la 
dispoziție. Te-ai uitat pe fereastră? Forţele lui Grievous invadează în timp ce vorbim. 

— Locotenente, spuse Obi-Wan, blând, ca şi cum nu s-ar fi confruntat cu un 
dezastru total. Poţi să transmiți instrucțiuni detaliate pentru ofițerii de comunicații 
de pe celelalte două nave ale noastre? Dacă toți trei lucraţi simultan, planul tău ar 
putea reuşi la timp ca să ne facă un bine. 

Avrey îşi reveni din poticnirea aproape imperceptibilă. 

— Da, domnule General Kenobi. Pot să fac asta. 

— Atunci apucă-te de treabă, spuse Yularen. Fiecare minut pierdut înseamnă 
mai multe vieţi pierdute. 

— Aşteaptă, spuse Anakin, brusc neliniştit. Am o presimțire proastă... Cum 
rămâne cu navele noastre de luptă? Şi cu canonierele? 

— Nu ar trebui să fie afectate, domnule General, spuse Locotenentul. Nu sunt 
conectate la sistemele noastre de comunicații. 

Anakin se uită la Obi-Wan. 

— Nu. Dar dacă Grievous poate activa de la distanţă un virus informatic... 

— Atunci ar putea avea puterea de a bruia comunicațiile navelor noastre, 
spuse Obi-Wan. Era nelinişte şi în el acum, un sentiment de rău împărtăşit. În ciuda 
precauțiilor noastre anti-bruiaj. Sugerez să aflăm înainte să lansăm un atac. 

Lăsându-l pe Yularen, care păstra o tăcere sumbră, şi pe Locotenentul Avrey, 
care lucra frenetic, Obi-Wan şi Anakin se îndreptară spre puntea de zbor a lui 
Indomitable. Personalul de punte al hangarului, în aşteptare acum că pregătiseră 
navele de luptă, îi privea cu ochii mari. Piloții Escadrilei Aurii erau în barăcile lor, 
pregătindu-se mental pentru acțiune. 

— Nu-i deranja, spuse Obi-Wan în timp ce se avânta în cabina de pilotaj a 
propriei sale nave de luptă. Dacă sunt veşti proaste, ar fi bine să nu le audă cât mai 
mult timp posibil. 

Şi erau veşti proaste. 

Bolnav, Anakin se holba la panoul de comunicaţii al navei sale de luptă care 
nu răspundea. Apoi se uită la Obi-Wan, a cărui față inexpresivă spunea totul. 

— Deci, Grievous nu-şi asumă niciun risc. 

Obi-Wan aprobă din cap. 

— Se pare că nu. 

Viruşi de calculator şi echipamente de bruiaj în bandă largă? 

Nenorocitul s-a dus şi şi-a luat nişte îmbunătăţiri serioase. Mă întreb cât timp 
mai avem până când ne va putea distruge şi fasciculul îngust. 

— Dacă bruiază navele de luptă, e un pariu bun că a scos din funcțiune şi 
canonierele. 

Urmă încă o încuviințare din cap. 

— Un pariu foarte bun. 

La naiba. 

— R2, poţi să ne deblochezi? 

Deja fixat în poziția de pe aripă, R2-D2 emise un fluierat lugubru. 

Anakin îşi trânti pumnul de rama cabinei de pilotaj deschise. 

— Grozav. 

— Haide, spuse Obi-Wan, reprimă fără milă orice emoție. Yularen ne aşteaptă. 

Amiralul se uită la ei când se întoarseră pe punte şi scuipă un blestem moale. 


— Atunci asta e. 

— Deloc, spuse Obi-Wan, cu sprâncenele ridicate. Nu ne putem permite să 
aşteptăm până când sunt restabilite comunicațiile. Kothlis are nevoie de noi chiar 
acum. Plecăm. 

— Adică să luptăm orbeşte? spuse Anakin, neîncrezător. Şi surzi? Obi-Wan... 

— Recunosc faptul că nu este un mod ideal de a conduce un război, spuse Obi- 
Wan, cu o mică licărire de umor sumbru în ochi. Dar nu văd altă alegere. Tu o vezi? 

La naiba. Nu o vedea. Grievous livra haos şi măcel în timp ce ei stăteau aici 
neajutorați, privind. Nici măcar nu se obosea să redirecţioneze vreunul dintre 
crucişătoarele sale sau navele de luptă droide spre ei, atât de arogant de încrezător 
era că îi făcuse neputincioşi. 

Aşa că asta va fi prima şi ultima lui greşeală. 

— Cum vrei să jucăm? spuse Anakin, plin de nervi. 

Simțea cum şocul îi străbătea pe ofițerii suficient de apropiaţi pentru a auzi 
acea conversație nebună şi consternarea lui Yularen, repede înăbuşită de dragul 
echipajului său. 

— Nu e ca şi cum am putea comunica cu semnale de mână sau steaguri cu 
coduri de culori. 

— De fapt, Anakin, sarcina ta este relativ simplă, spuse Obi-Wan. Atacă 
inamicul şi continuă să-i împuşti navele de pe cer până când nu mai rămâne 
niciuna. 

Simplu? Da, desigur. Deşi, fiind rece şi lipsit de pasiune, Obi-Wan nu era prea 
departe de adevăr, dacă se gândea mai bine. 

— Bine. Dar tu? 

— Folosind navele de luptă ca acoperire, eu şi clonele vom parcurge în 
canoniere culoarul lăsat de Grievous, vom intra în atmosferă şi ne vom insera la sol. 
Kothlis are doar două puncte de interes - capitala, Talcara, şi instalaţia de spionaj 
de la periferia de nord-vest a oraşului. Vom ţinti mai întâi aceste două zone şi vom 
vedea ce se întâmplă după ce vor fi securizate. Obi-Wan se uită la Yularen. Dacă nu 
cumva vă gândiţi la un plan mai bun, Amirale. 

Yularen clătină din cap. 

— Nu. Îl vom urma pe al tău. În primul rând, nu este complicat - dacă nu se 
întâmplă un dezastru, nu vom avea nevoie de comunicaţii odată ce toate 
crucişătoarele şi escadrilele vor citi de pe acelaşi flimsi. În plus, e prea riscant să le 
cerem canonierelor să se lupte cu apărarea droidă a lui Grievous. 

Anakin aprobă din cap. Oricât de bune erau în spațiu canonierele, cu 
siguranță nu erau luptători de top. 

— De acord. Deci, Obi-Wan, asta te va pune pe teren. Şi apoi ce urmează? 

Apăru din nou acea licărire de umor sec. 

— Oh, sunt obligat să mă gândesc la ceva. Moartea iminentă tinde să-ţi 
stimuleze imaginația. Se întoarse. Locotenente Avrey... 

Ofițerul de comunicații îşi ridică privirea de pe consola ei în timp ce forța 
purjarea întregului sistem cât de tare şi de repede putea să o facă. 

— Domnule General? 

— Aveţi nişte cristale de date de rezervă? Am câteva instrucțiuni pentru 
celelalte companii de clone - şi pentru Căpitanii de pe Pioneer şi Coruscant Sky. 

— Domnule, spuse ea, şi arătă cu capul spre o fantă din consola de 
comunicații. Serviți-vă. 


— Excelent, spuse Obi-Wan, acceptând invitația ei. Anakin, e timpul să 
informezi Escadrila Aurie. Vreau să fiți gata de lansare în cincisprezece minute. 

— Obi-Wan, dacă înregistrezi ordinele pentru ceilalți piloți ai noştri, atunci 
poate ar trebui să... 

Obi-Wan zâmbi apăsat, cu mâna plină de cristale de date. 

— Doar de data asta, lasă-mă să vorbesc în numele tău. 

Din nou, acel puseu urât de nervi. La naiba, cred că suntem cu adevărat 
nebuni. 

— Bine. Spune-le să se folosească de cea mai bună idee a lor. Spune-le să fie 
cu ochii în patru şi... şi să se considere escadrile de un singur om. Spune-le să se 
lanseze la semnul meu - odată ce Escadrila Aurie a scăpat de Indomitable, Escadrila 
Ciocan se va lansa de pe Pioneer şi apoi Escadrila Săgeată de pe Sky. După aceea 
sunt pe cont propriu. Obi-Wan... 

Mentorul său - prietenul său - aprobă din cap. 

— Da, Anakin. Voi avea grijă de Padawana ta. 

— Ai grijă şi de tine cât timp eşti acolo, răspunse Anakin. 

Obi-Wan doar zâmbi. El îi zâmbi înapoi, fără să încerce măcar să-şi înăbuşe 
sentimentele, apoi se întoarse să plece — dar Yularen ridică o mână. 

— Ştiu că voi, Jedii, nu credeţi în asta — dar îți doresc mult noroc, Generale 
Skywalker. Şi nu vă faceți griji. Cu sau fără comunicații, vă vom acoperi. 

— Mulţumesc, Amirale, spuse Anakin, dând din cap. Avea încredere în om, 
chiar dacă rezervele lui Yularen în privința Jedilor erau foarte vizibile. Vânătoare 
plăcută şi ţie. 

Pe drumul spre piloţii săi, Anakin făcu un ocol rapid prin barăcile trupelor de 
clone, unde Rex, Ahsoka şi Compania Torrent erau pregătiți şi aşteptau. 

— Maestre! spuse Ahsoka, practic gâfâind, în timp ce ea şi Rex răspundeau 
chemării lui din trapa deschisă. Ce se întâmplă? Ce... 

— Taci şi ascultă, spuse el, potolind-o cu o privire încruntată. Grievous ne-a 
întrecut aici. Invazia lui pe Kothlis este în plină desfăşurare -— şi ca lucrurile să fie şi 
mai interesante, comunicațiile sunt bruiate, aşa că intrăm orbeşte. Indomitable şi 
celelalte două crucişătoare vor fi escortate prin atmosfera superioară de către navele 
noastre de luptă. La semnalul meu, veți intra cu canonierele, apoi, în timp ce voi vă 
veți ocupa de trupele terestre ale lui Grievous, noi îi vom curăța navele de război şi 
navele de luptă droide. Acţiunea va fi dură, rapidă şi murdară, aşa că fiți pe fază. 

Ahsoka clipi la el, fiind, pentru prima dată în scurta ei viață, fără cuvinte. 
Strângându-şi mâinile în fața lui, Rex se încruntă. 

— Când spui că toate comunicațiile... 

— Vreau să spun toate comunicațiile, spuse Anakin calm, întâlnind privirea 
îngrijorată a lui Rex. Cu excepţia fasciculului îngust al căştilor trupelor — sperăm. 

Sprâncenele lui Rex se ridicară. 

— Vor fi restabilite comunicațiile obişnuite? 

— Poate. Şi există o şansă să putem cere ajutor dacă avem nevoie. 

— Um... cât de mare e şansa, mai exact? zise Ahsoka, cu ochii ei albaştri mari. 

Sub exteriorul ei îndrăzneț, Anakin putu să-i simtă anxietatea. Rezistă 
impulsului de a-i pune o mână reconfortantă pe umăr. Ultimul lucru de care avea 
nevoie era ca cei din Compania Torrent să creadă că vreunul dintre ei era îngrijorat. 

— Destul de mare, spuse el, păstrându-şi vocea tăioasă şi profesionistă. Dar 
asta nu vă priveşte pe voi. Urmați exemplul lui Obi-Wan şi veți fi cu toţii bine. 


— Şi tu, Generale? spuse Rex. 

Nimic din atitudinea lui nu indica neliniște, dar Forţa spunea o altă poveste. La 
fel ca Ahsoka, experimentatul Căpitan clonă era profund neliniştit. 

Şi nu-l învinovățesc. Nici eu nu stau prea bine. 

— Uită de mine, răbufni Anakin. Eu am o treabă uşoară. 

— Deci, dacă nu avem comunicaţii, spuse Ahsoka încet, cum vom şti când va fi 
timpul să lansăm asaltul terestru? 

— Nu-ţi face griji. Veţi şti. Acum treci la treabă, Rex. Du-ţi oamenii jos în 
hangarul navelor de luptă - canonierele alea se simt singure. Obi-Wan ţi se va 
alătura acolo în scurt timp - şi ne vedem amândoi când se termină petrecerea. 

— Da, domnule, zise Rex, dând din cap cu eleganță. Vânătoare bună, Generale. 

— Fie ca Forţa să fie cu tine, Maestre, şopti Ahsoka. 

— Forța va fi cu noi toți, Padawan, răspunse el. 

Apoi îi părăsi, înainte ca autocontrolul să-i scape şi să dezvăluie profunzimea 
propriilor îndoieli. 

Escadrila Aurie, cu instinctul lor infailibil pentru probleme iminente, îl aştepta 
pe puntea hangarului, laconică şi resemnată, gata de acţiune. Căpitanul clonă 
Fireball, cu părul tuns şi vopsit într-un stacojiu care îi rănea ochii, o singură bucată 
de scalp negru şi stacojiu proclamându-i individualitatea încăpățânată, îl salută 
când li se alătură. 

— Generale. 

— Să înceapă jocul, Fib, spuse el. Uite ceva comic - nu avem comunicații. 

Singura reacţie a Căpitanului său fu o sprânceană ridicată. 

— Bine. Prefer oricând să mă lupt în loc să stau la taclale. 

Oh, bărbaţii ăştia. Îi iubea. 

— Înseamnă că vom intra în forță, fără alt plan în afară de acesta: să 
distrugem navele alea nenorocite pline de Separatişti. 

Fireball zâmbi cu ferocitate de la o ureche la cealaltă. 

— Va fi plăcerea noastră, Generale. 

Restul Escadrilei Aurii îi asculta, cu atenția concentrată şi încrederea absolută 
în el la fel de caldă şi de liniştitoare ca mâna mamei sale pe spatele lui. 

— Grievous este acolo, stând pe fundul lui de tinichea şi crezând că ne-a învins 
înainte să tragem un singur foc, le spuse piloților săi, împărtăşindu-le propria 
ferocitate nestăvilită. Am chef să-l contrazic, băieți. Dar voi ce părere aveţi? 

Răcniră cu o singură voce, cu pumnii strânşi lovind aerul de deasupra 
capetelor lor. 

— Uitaţi de problemele de comunicare, adăugă el. Nu aveți nevoie să vă spun 
eu ce să faceți. V-aţi născut ştiind ce să faceți. Ați mai făcut-o şi înainte, iar după 
ziua de azi o veţi face din nou. 

Urmă un alt răcnet, şi mai puternic de data asta. 

— Companiile Torrent, Cascade şi Waterfall depind de noi ca să măturăm 
străzile pentru ei, încheie el. Şi nu le vom dezamăgi. De acord? 

— De acord! strigară piloţii săi, atât de tare de data asta încât lonjeroanele 
metalice şi platoul de punte al hangarului vibrară. 

Era atât de mândru de ei — şi, în acelaşi timp, atât de speriat. Realitatea 
brutală a luptei însemna că şansele erau că nu se vor întoarce toți acasă. O ştiau şi 
ei, dar nimeni nu ar fi citit asta pe feţele lor — fețe care, la prima vedere, pentru un 
observator nepăsător, erau identice. Dar el îi cunoştea ca indivizi şi îi iubea pentru ei 


înşişi. Putea să enumere cicatricile fiecărui om, să recite ciudățeniile fiecăruia, să 
descrie părul idiosincratic al fiecăruia. Cu casca pusă, în armură completă, îi 
cunoştea pe fiecare dintre ei după mers. 

Legaţți-mă la ochi şi vă voi spune cine a râs. 

Lăsându-şi privirea să atingă fiecare pilot unic, hotărât, le fixă fețele bine în 
memorie, în cazul în care aceasta ar fi fost ultima dată când îi vedea. 

— Bine, să mergem, spuse el. După mine în formație standard până când vom 
ieşi din navă. După ce ajungem în spaţiul liber, ocupaţi-vă de treburile voastre după 
cum vreți. Ultimul care ajunge acasă cumpără băuturile. 

Râzând şi fiind dornici de luptă, clonele rupseră rândurile şi se îndreptară spre 
navele lor. R2-D2 bipăi şi fluieră când Anakin urcă în cabina de pilotaj a navei lor. 

— Nu te panica, R2, îi spuse droidului agitat. Cineva lucrează la problemă. 

Urmară mai multe fluierături neliniştite. 

— Nu. În acest moment am nevoie de tine mai mult decât are nevoie 
Locotenentul Avrey, răspunse el, începându-și verificarea de dinaintea zborului. Aşa 
că, în timp ce noi dăm cu piciorul la tinichele acolo, R2, tu fă-ţi treaba ta şi eu o voi 
face pe a mea. Şi dacă trebuie să-mi spui ceva, scrie-mi un bilet. 

De data aceasta micul droid astromec păru consternat. 

— Nu-ţi face griji, vom fi bine, insistă el, chiar dacă frica îi făcea şira spinării să 
tremure. Padme. O voi revedea. Nu voi muri astăzi. Grievous încă n-a găsit maşinăria 
care ne poate atinge. Ai înțeles? 

R2 emise un semnal sonor de răspuns plin de speranţă. 

— Bine, spuse el şi aruncă o privire rapidă prin hangar pentru a se asigura că 
Escadrila Aurie era pregătită. 

Da. Fiecare navă de luptă era pregătită, cu cupolele închise. Îi simțea cum ard 
în Forţă: hotărârea unită a piloților săi de a reuşi, de a învinge inamicul indiferent de 
ce li se arunca în cale. Sunt atât de norocos că îi am. Te rog, nu mă lăsa să-i 
dezamăgesc. Propria cupolă a cabinei de pilotaj rămase neasigurată, pentru moment. 
Aştepta un mesager de pe punte care să-i anunţe că sunt gata de lansare. 

Haideţi, haideţi. Ce mai aşteptăm? Timpul înseamnă vieţi, oameni buni. Să nu 
mai stăm pe loc. 


Obi-Wan stătea singur pe punte, privind prin vizorul principal al lui 
Indomitable, prin abisul fără aer dintre el şi grupul de luptă inamic, la Grievous, care 
stătea pe propria punte şi orchestra subjugarea lumii neajutorate Kothlis. 1 se făcea 
pielea de găină de nevoia de a acţiona. Nava de război a Generalului Separatist 
vomită un alt transportor de trupe droide. Bolnav de scârbă, privi cum nava se 
prăbuşeşte direct spre planeta neapărată. 

Grievous. La începutul războiului, încercase să înțeleagă ce anume motiva 
creatura. Ce-i alimenta ura şi violența, dorinţa lui nebună de moarte şi distrugere. 
Răspunsul îi scăpase cu încăpățânare, şi în cele din urmă renunțase. Să-l înțeleagă 
pe Grievous sau să nu-l înțeleagă niciodată: nu avea nicio importanță. Nu exista, nu 
putea exista niciodată vreo speranță de pace între ei. Cyborgul era hotărât să 
distrugă Republica. Era o creatură a părții întunecate şi, alăturându-se lui Dooku, 
îşi pecetluise soarta. Obi-Wan putea simți, tremurând la marginea conştiinţei sale, 
un sentiment despre ceea ce se petrecea pe Kothlis. Dacă s-ar fi deschis, ar fi simţit-o 


complet. Forţa i-ar fi arătat totul în detalii intime şi nemiloase; l-ar fi cufundat adânc 
în durerea, teroarea şi moartea care se aflau la distanță şi aşteptau, ca el şi Anakin 
să le oprească. Se ţinea riguros închis. În momente ca acesta, empatia era un 
blestem. Deşi cea mai mare parte a atenției sale era concentrată dincolo de puntea 
lui Indomitable, o mică parte a minţii sale era conştientă de fiecare ființă din spatele 
său, de fiecare conversaţie, de fiecare gând pe jumătate format, de fiecare fir de 
sudoare care se prelingea pe spinare, gâdila coastele şi lipea părul de frunte. Era un 
echipaj bun, unul dintre cele mai bune ale Republicii, dar erau organici, nu droizi 
programati. Sub aparențele lor de disciplină, le era frică. 

Şi eu puteam să mă tem, dacă îmi permiteam. Dar nu pot. Frica este un lux pe 
care nu mi-l pot permite. 

Yularen i se alătură. 

— Ordinele transmise prin fasciculul îngust au fost primite şi înțelese, 
Generale. Daţi ordinul şi vom porni misiunea. 

Daţi ordinul... O propoziţie atât de mică şi inofensivă. Daţi ordinul... şi semnaţi 
cine ştie câte mandate de condamnare la moarte? Câte clone vor muri astăzi pentru 
că el a dat ordinul? Câţi se vor mai naşte în containerele lor sterile de pe Kamino, 
fiind supuşi unei maturizări accelerate şi unei condiționări complete, pentru că el a 
dat ordinul? Nu avea să ştie până la sfârşitul confruntării. Dacă va pieri în timpul ei, 
s-ar putea să nu ştie niciodată. Dacă va pieri în timpul ei, apărând Kothlis, 
protejându-şi oamenii, ar fi compensat acele vieți construite cu măiestrie, care 
respirau pentru prima dată, pentru că a dat el ordinul? 

Cu greu. Într-o zi va fi o judecată pentru asta. Într-o zi ni se va cere socoteală 
pentru aceste vieți duplicate. Într-o zi... Simţi o durere bruscă şi înjunghiată în spatele 
ochilor şi suspină. Deci... Se întoarse. Durerea era o moştenire neplăcută după 
isprăvile sale de pe Zigoola. După atâta timp, nici măcar Vokara Che, vindecătoarea 
Jedi, nu reuşise să o alunge. Nici el nu reuşise, în ciuda meditațţiilor profunde şi a 
acceptării ocazionale, pline de resentimente, a ajutorului chimic. Dar poate că o 
merita. Poate că era o reamintire a morților, o lecţie ascuţită despre consecinţe. 

Şi poate că sunt morbid de melancolic. Ajunge. Am o treabă de făcut. 

Yularen, un om răbdător, îl aştepta să vorbească. Cu o privire înspre el, aprobă 
din cap. 

— Ordinul este dat, Amirale. 

— Generale, spuse Yularen şi ridică o mână. 

Era singurul semn de care avea nevoie echipajul său. În timp ce ofițerii se 
pregăteau de luptă, un ofițer subaltern sprintă spre turboliftul punţii, îndreptându- 
se spre puntea navelor de luptă. Purta cu ea o comandă scurtă şi concretă. 

Escadrila Aurie, puteți pleca. 

Şi aşa avea să înceapă... lupta şi moartea. 

Anakin, ai grijă. 

Simţi privirea atentă a lui Yularen. 

— Tânărul Skywalker este un pilot extraordinar, Generale. Nu uitaţi asta. 

Simpatie, din partea lui Wullf Yularen? Nu era ceva la care să se aştepte. 
Aveau o relație cordială şi lucrau bine împreună. Dar Amiralul era un om rezervat, 
precaut, care nu aprecia, în fond, prezența Jedi pe puntea sa. Era prea disciplinat, 
prea profesionist, pentru a permite ca îndoielile să interfereze cu îndatoririle sale, dar 
acestea îi modelau atitudinea. Şi totuşi, iată-l aici, oferindu-i un fel de confort ciudat. 

Şi mai ciudat, este că mă simt reconfortat. Aprobă din cap. 


— Ştiu, Amirale. Într-adevăr, este cel mai bun pe care îl avem. 

Dar dacă ce avem mai bun nu e destul de bun... 

Şi-ar fi dorit să vadă rezultatul acestei bătălii. Ar fi vrut să poată simţi ce se va 
întâmpla în continuare. Dar chiar şi aici, atât de departe de Coruscant şi de asediile 
de pe Inelul Exterior, partea întunecată îi înăbuşea sentimentul viitorului; îi strâmba 
şi răsucea partea luminoasă, făcând-o opacă. Acum era mult mai sensibil la ea. O 
altă moştenire a lui Zigoola. Ceea ce presupunea că era un lucru bun, chiar dacă îl 
făcea să se simtă rău. Simţea un zumzet constant de greață, şoptindu-i malign. 

Aşteptară în tăcere. Doi oameni foarte diferiţi, îngemănați de un singur scop, 
cu diferențele lăsate deoparte pentru a servi binele suprem. 

Şi apoi... o tresărire a Forţei. Un salt în sângele lui. Partea luminoasă străluci, 
învingând întunericul. Alături de el, Yularen scoase un oftat reverenţios în timp ce 
privea spre galaxie prin fereastra de oțel transparent a punţii. 

— Îmi opresc inima, să ştii, spuse amiralul cu blândeţe. În mod surprinzător. 
De fiecare dată când le văd, mi se opreşte inima. 

Elegante şi letale, frumoase în felul lor ucigător, navele de luptă ale Escadrilei 
Aurii străbătură ca o suliță vidul de dincolo de fereastră. Obi-Wan, care era cu 
reticență de acord cu sentimentul neaşteptat al lui Yularen, îşi simți propria inimă 
zdruncinându-se în timp ce-şi ţinea privirea îmbunătăţită de Forţă asupra navei de 
vânătoare din frunte, asupra lui Anakin, care se îndrepta spre Grievous în fruntea 
haitei sale. Putea simţi euforia fostului său Padawan în zbor, bucuria lui feroce la 
gândul de a-l zdrobi pe acel duşman implacabil. 

Acea bucurie feroce îl înfioră. Undeva, cumva, Anakin îşi descoperise... nu 
gustul de a ucide. Nu. Niciodată asta. Dar cu siguranţă gustul pentru răzbunare. 
Învăţase să găsească plăcere în a face un duşman să plătească pentru crimele sale. 

Şi a învăţat asta de la mine? În setea mea de dreptate, şi plăcerea de a-mi 
perfecționa abilităţile, l-am făcut să se rătăcească? Gândul acela era un chin. Nu toți 
cei care luptau pentru Separatişti erau droizi. Că ar fi putut, fără să vrea, să-şi 
dezamăgească strălucitul ucenic, să fie orb la ceva din el atât de crucial, atât de 
vital... Nu-mi pasă ce spune Yoda. A fost făcut Cavaler prea devreme. Şi mă tem că va 
trebui să plătim preţul pentru graba noastră. 

O mişcare spre dreapta îi atrase atenția. Escadrila Ciocan, ieşind din siguranța 
hangarelor lui Pioneer, urmărea Escadrila Aurie pentru a se lupta cu navele droide 
ale lui Grievous. Câteva momente mai târziu, spre stânga, Escadrila Săgeată ieşi din 
Coruscant Sky. Trei grupuri complete de nave de luptă, pilotul fiecărei canistre 
metalice fiind la o distanţă infinit de subțire de moarte. 

Yularen aprobă din cap spre ofițerul său aflat la comandă, apoi se întoarse. 

— Generale. Vom fi în poziție de asalt în scurt timp. 

Indomitable era în curs de desfăşurare, îndreptându-se greoi spre Kothlis, 
flancat de crucişătoarele sale surori şi având încredere în Anakin şi în piloţii săi 
neînfricați că nu vor avea de suferit înainte să-i poată apăra. Câteva dintre navele de 
luptă droide ale lui Grievous îşi întrerupseseră patrularea perimetrului de pândă a 
grupului lor de luptă şi se porniseră spre primul val de nave de luptă ale Republicii, 
îndreptându-se spre Anakin, temerarul din frunte. 

— Mulţumesc, Amirale. 

Fluxuri de salve laser, clipind luminos, străbăteau întunericul spaţiului. 
Făcând salturi şi picaje, rostogolindu-se şi evitând, Anakin şi piloţii săi clone evitau 
distrugerea la mustață. Patru nave de luptă droide explodară în aşchii de duroțel, 


cioburi şi zgură. 

— Generale... Yularen era încruntat. Când preconizaţi să lansați canonierele? 

Obi-Wan nu-şi putea lua ochii de la Escadrila Aurie — de la Anakin. 

— Nu ştiu încă. De îndată ce voi şti, vă voi spune. 

Yularen îşi drese glasul. 

— Asta e... cam vag pentru gustul meu. 

— Serios, Amirale? Obi-Wan se forță să se uite la Yularen şi zâmbi cu o 
încredere liniştită. Prin intermediul Forței auzi un pilot clonă țipând. Mie nu mi se 
pare deloc vag. 


— La naiba! Anakin înjură şi trecu rostogolindu-se pe sub burta unei nave 
droide spulberate. Ai grijă, Auriu Şapte! Ai grijă unde tragi! 

Nu conta că Flashpoint nu-l putea auzi. Strigătul ajuta, aşa că striga. 
Luptătorii vulturi modificaţi ai lui Grievous îi asaltau ca nişte viespi furioase. Din 
câte putea număra, oamenii lui erau depăşiţi numeric cu aproape doi la unu. 

Dar am înfruntat şanse şi mai rele. O putem face. Putem face treaba. 

Făcuse şase ucideri în patru minute. 

O navă de vânătoare a Republicii trecu pe lângă raza lui vizuală, urmărită de o 
pereche de nave inamice. 

— Ai grijă, Săgeată Nouă, ai doi pe urmele tale... 

Vulturii traseră, cu o precizie letală, iar nava de luptă a lui Săgeată Nouă se 
dezintegră în foc şi fum. Lovit prin Forţă, simţi furia lui Stinger, durerea lui scurtă şi 
intensă. Nu, nu... Moartea pilotului clonă răsună în el, orbindu-l. Şi apoi nu mai avu 
timp să simtă nimic, pentru că trei nave droide erau după el — de unde veniseră? — şi 
se chinuia să scape de ele, luptându-se cu propria viteză şi traiectorie biciuitoare, în 
timp ce inamicii îl ţineau blocat între ei. La naiba, erau buni — cine i-a programat pe 
aceşti nenorociţi? Vreau să mă întâlnesc cu el pe o alee întunecată de pe Coruscant — şi 
brusc, nu mai era atât de distractiv să-şi piloteze nava în luptă... 

Îl salvă Fireball. Ileşind abrupt dintr-un viraj care ar fi trebuit să fie prea strâns 
pentru toleranța structurală a navei sale de luptă, simțind că ține nava laolaltă cu 
ajutorul Forţei şi al disperării, zburând printre resturile de vulturi pe care Fireball le 
lăsase în urma sa, Anakin zări Indomitable cu coada ochiului. Salvele laser curgeau 
din turelele de tunuri ale crucişătorului, anihilând avantajul lui Grievous. Privind 
mai departe, văzu că Pioneer şi Coruscant Sky loveau navele de război Separatiste 
care se îndreptau spre centura de asteroizi de pe Kothlis, deturnând resursele lui 
Grievous de la escadrilele de luptă disperate. 

Apoi, Fireball cobori lângă el, astfel încât zburară în tandem, doar pentru o 
clipă. Întorcându-şi capul, uitându-se dincolo de R2-D2 care era pătat de lovituri, 
Anakin ridică o mână de recunoştinţă, cu degetul mare în sus. Dinţii lui Fireball 
sclipiră într-un zâmbet rapid, apoi se îndepărtă pentru a urmări o altă navă droidă. 

Anakin se scutură. Este o idee bună. Nu eşti un turist, Skywalker. 

Ciocan Doi trecu pe lângă nasul navei sale de luptă, cu un strigăt tăcut de 
panică răscolind Forța. Fumul țâşni din motorul subluminic al lui Wingnut, iar 
cupola cabinei de pilotaj era lovită într-o dâră largă, ascunzându-i linia de 
vizibilitate. Două nave de luptă droide îl urmăreau, ca nişte proiectile letale care 
aruncau plasmă la fel de letală. Nava lui Wingnut se zbătea şi se clătina,; 


stabilizatorul său dreapta era lovit, unitatea sa R4 era o ruină fumegândă — iar droizii 
se apropiau - se apropiau... 

Nu. Nu. Nu Wingnut. Ni s-a alăturat abia acum o lună. 

Hotărât, îşi scufundă propria navă de luptă în calea vulturilor, aruncând-o 
într-o rotire strânsă, apăsând pe comenzile laserului, astfel încât armele sale să 
arunce moarte într-un arc care se extindea sălbatic. Plasma incendiară tranşă navele 
de luptă droide în bucăți zdrențuite, învârtindu-se. O bucată îl zgârie pe R2 în timp 
ce trecea pe lângă el, iar datapadul carlingii se aprinse cu un protest isteric. 

— Îmi pare rău! strigă el prin cupola plină de scântei. Greşeala mea! 

Strângând comenzile, îşi întoarse din nou nava de luptă cu faţa în sus - sau 
ceea ce conta ca fiind cu fața în sus în această luptă nebună — şi încercă să-l 
găsească pe Wingnut. Era acolo, întorcându-se la Pioneer. Ciocan Opt îl acoperea, 
ținând tinichelele departe de coada lui fumegândă. 

La naiba, apropo de tinichele... Senzorii din carlingă strigară un avertisment: 
patru inamici se îndreptau direct spre el. De unde veniseră? De fiecare dată când 
ucidea unul, apăreau alți trei în locul lui. 

Grievous aruncase fiecare tinichea pe care o puteau atinge mâinile sale de 
metal spre crucişătoarele Jedi şi spre navele de luptă care le protejau. Spaţiul şi 
timpul se încețoşară, iar vidul se umplu de explozii şi cioburi, de ratări la limită şi de 
voci prin Forţă: piloţii lui, râzând, înjurând şi urlând de moarte. Iar el râdea, înjura şi 
urla împreună cu ei, liniştea fiind insuportabilă. 

Ucide, ucide şi iar ucide, măcelăreşte navele de luptă, măcelăreşte-i pe Tuskeni, 
fiecare pierdere este la fel, fiecare durere izvorăşte dintr-o singură sursă. Salvează 
Kothlis, salvează Coruscantul, salveaz-o pe Padme. Salvează-i pe toți. 


Capitolul 3 


Scufundat adânc în Forţă, subordonând ceea ce vedeau ochii lui la ceea ce îi 
spuneau simțurile, Obi-Wan îi privi pe Anakin şi pe piloții săi cum atacau flota lui 
Grievous - şi privi cum navele de luptă droide îi atacau la rândul lor. Cineva din 
gaşca Separatiştilor se jucase în mod clar cu sistemele de operare ale vulturilor; nu 
exista nicio navă de control a droizilor în grupul de luptă al lui Grievous, şi totuşi, 
navele de luptă inamice funcționau cu o eficienţă fluidă. 

Minunat. Exact ceea ce ne trebuia — altceva mecanic care să-l distragă pe Anakin 
de la imaginea de ansamblu. 

Observând din exteriorul său, ciudat de detaşat în fluxul şi refluxul Forţei, 
privi cele trei nave de război masive ale Republicii care îşi adăugau puterea la luptă, 
armele tăind deopotrivă navele de luptă inamice şi resturile lor. Şi în timp ce privea 
bătălia furioasă, fiind separat de ea şi profund implicat în acelaşi timp, simți cum 
mor piloții clone. Simțţi furia şi durerea lui Anakin pentru ei. Îşi simți propria durere, 
înăbuşită. Simţi un ecou slab dinspre Ahsoka, încă tânără şi perfecționându-şi 
stăpânirea puterii părții luminoase, încercând să urmărească situaţia lui Anakin de 
pe puntea hangarului lui Indomitable. 

Participant şi martor, stătea în fața ferestrei punţii de comandă, așteptând 
semnalul care ştia că va veni. Încă nu, încă nu, încă nu... Da. Acum. 

Văzu Escadrila Aurie tăind în bucăţi navele de luptă droide care fugeau. Văzu 
escadrilele Ciocan şi Săgeată ţintindu-l pe Grievous însuşi. Simţi uşurarea lui 
Anakin. Îi auzi vocea calmă, puternică precum un strigăt. 

Dă-i drumul, Obi-Wan. Spune-i lui Yularen că e acum ori niciodată. Se întoarse. 

— Putem porni, Amirale. Viteză subluminică maximă. Du-ne pe planeta aia. 

— S-a făcut, zise Yularen, cu vocea lui profundă, plină de o satisfacție violentă 
şi cu ochii puțin mari din cauză că îşi amintise de puterile Jedilor. Căpitane! 

În spatele lor, fără a mai avea nevoie de niciun îndemn, ofițerul aflat la 
comandă sări la datorie. O bătaie de inimă mai târziu, Indomitable tresări, motoarele 
sale subluminice propulsându-i spre Kothlis şi spre ființele de pe planetă care aveau 
nevoie disperată de ajutorul lor. Obi-Wan se îndepărtă de fereastra punţii. Era timpul 
să se alăture Ahsokăi, lui Rex şi Companiei Torrent. 

— Vânătoare bună, Generale, spuse Yularen, cu ochii fioroşi şi cu fața sumbră. 
Vei primi veşti de la mine de îndată ce comunicațiile vor fi restabilite. 

Dacă vor fi restabilite. Locotenentul Avrey era chiar acum îngropată adânc în 
măruntaiele crucişătorului Indomitable, încercând să grefeze în ele acei anozi vechi. 

Fie ca Forța să fie cu ea. 

Cu un semn din cap către Yularen, se îndreptă cu pas măsurat spre hangarul 
navelor de luptă. Chiar şi în coconul crucişătorului putea simți zgomotul surd al 
tunurilor laser masive, care loveau noua navă amiral a lui Grievous şi navele de 
război mai mici din flota sa. Prin intermediul Forţei putea simți mânia celor de pe 
Pioneer şi Coruscant Sky, navele surori ale crucişătorului, care îşi împrumutau vocile 
la corul de distrugere care se abătea asupra inamicului. 

Ar fi trebuit să rămâi acasă, Grievous. Să vii aici a fost o greşeală. 


Turboliftul se deschise şi acolo era Ahsoka, ițindu-se din nava lor de luptă 
deschisă, cu ochii ei enormi plini de o dorință nerăbdătoare. Alergă pe puntea 
aglomerată a hangarului, trecând printre celelalte canoniere încărcate cu clone care 
aşteptau şi sări lângă ea. Aruncându-i ucenicei lui Anakin un zâmbet mic şi scurt, 
privi la Rex. 

— Supa e gata, Căpitane. 

— Da, domnule, spuse Rex, şi se întinse în cabina de pilotaj pentru a-l bate pe 
umăr pe pilotul lor care avea casca pe cap. Pilotul pocni două întrerupătoare de pe 
consolă, iar luminile interioare se aprinseră la maxim. O secundă mai târziu, 
scuturile exterioare se puseră în funcțiune. În burta canonierei, înghesuite umăr 
lângă umăr, clonele Companiei Torrent care încăpură în compartimentul pentru trupe 
îşi îndesară căştile pe cap, devenind straniu de extraterestre. 

— Maestre Kenobi? zise Ahsoka, tremurând de speranță. Skyguy este... adică... 

— E bine, Padawan, o admonestă el. Concentrează-te. Disciplinează-ţi mintea 
pentru a te pregăti de luptă. 

— Da, Maestre, şopti ea. Ştiu asta. Îmi pare rău. 

Era un copil bun. Anakin o pregătea bine. Mai bine, poate, decât l-am antrenat 
eu. Cel puţin în unele privințe. El nu a uitat cum e să fii tânăr şi nesigur. 

— Nu-ţi cere scuze. Să faci greşeli este o mare parte din a fi un Padawan. Felul 
în care facem față greşelilor determină progresul nostru - şi succesul sau eşecul 
nostru final. 

Ochii Ahsokăi erau aproape comic de mari. 

— Nu-mi pot imagina că tu faci greşeli, Maestre Kenobi. 

În ciuda propriei sale tensiuni fierbinţi, fu cât pe ce să râdă. 

— Padawan, la timpul meu am făcut mai multe greşeli decât sunt purici de 
nisip pe o bantha sălba... 

O triplă străfulgerare de lumini roşii se reflectă pe fețele lor şi pe suprafeţele 
plane, în timp ce baliza de lansare a hangarului se aprindea în semn de avertizare. 
Neavând nevoie să li se spună, piloții porniră motoarele. Vuietul gutural fu reluat de 
canonierele aflate de o parte şi de alta a lor. 

— Ar trebui să vă ţineţi bine, domnule General, spuse Rex. Supa de care ați 
pomenit a început să fiarbă. 

Cu un semn din cap către Ahsoka, îşi ridică propria cască şi dispăru în ea. 

— Într-adevăr, spuse Obi-Wan, agățându-se de o curea din tavan. 

Cuvintele laconice ale lui Rex tensionară atmosfera în canonieră până la 
punctul de rupere. Liniştea de sub toate zgomotele operaționale normale era 
absolută, stranie. Fiecare clonă stătea în picioare într-o linişte enervantă, cu capul 
înclinat fracționat într-o parte. Erau unite într-o conversație privată, cu atenția 
îndreptată spre Căpitanul lor. Primeau instrucțiuni de ultim moment, un discurs de 
încurajare, un fel de rugăciune a clonelor? Obi-Wan nu ştia. Nu întrebase niciodată. 
Ideea de a întreba i se părea deranjantă. Insensibilă. Nepoliticoasă. 

— Ciudat, nu-i aşa? şopti Ahsoka încrezătoare. M-am obişnuit acum - dar în 
acelaşi nu m-am obişnuit. 

E] îi oferi o jumătate de zâmbet. 

— Ştiu ce vrei să spui. 

Uşile hangarului erau complet deschise, cu scuturile exterioare încă activate. 
Privind peste umărul pilotului şi prin fereastra cabinei de pilotaj, putu vedea că se 
aflau aproape de ţinta lor, Kothlis. Mai rămăsese doar centura de asteroizi de 


negociat, apoi prăbuşirea abruptă prin atmosfera superioară subțire a planetei. 
Indomitable îşi croia drum printre bucăţile de rocă suspendate, distrugându-le pe 
unele şi alegând calea de minimă rezistenţă acolo unde putea, folosindu-se de ruta 
trasată de transportoarele de trupe droide ale lui Grievous. 

Cel puţin liderul Separatist se dovedea util la ceva. 

Închizând ochii, Obi-Wan îl căută pe Anakin în Forţă. Era acolo, încă întreg, 
conducându-şi piloţii supraviețuitori într-o şicană nemiloasă asupra navelor de 
război şi de luptă ale lui Grievous, îndepărtând focul acestora de crucişătoarele Jedi 
şi oferindu-le cele mai mari şanse de a ajunge nevătămațţi pe planetă. 

Satisfăcut că Anakin era -— şi va fi — în regulă, cel puţin pentru moment, îşi 
îndreptă atenţia spre Kothlis. Ceea ce simţea, atât de aproape acum, îi strânse gâtul 
şi stomacul şi aprinse focurile de durere din spatele ochilor la o viață strălucitoare şi 
furioasă. Teroare. Agonie. Perplexitate. Disperare. 

Răsuflând din greu, se întoarse într-o parte — şi văzu că Ahsoka se lupta să-şi 
stăpânească propria reacție indisciplinată la senzațiile şi emoţiile copleşitoare care 
clocoteau prin Forţă. În timp ce Indomitable străbătea atmosfera superioară a 
planetei, căldura coborârii arzând în jurul navei, el o luă pe copilă de umări ei slabi. 

— Te-ai deschis prea mult, Ahsoka, spuse el, scuturând-o uşor. Te-ai lăsat 
copleşită. Tu nu eşti un râu care inundă, copilă, ci un robinet. Strânge-ţi mintea. 
Restrânge fluxul Forţei. Controlează cantitatea şi viteza a ceea ce vezi şi simți. Nu 
trebuie să o laşi niciodată să te controleze. Acolo se află nebunia şi căderea în partea 
întunecată. 

Fata tremura, cu ochii strânşi. Era atât de tulburată încât nici măcar nu 
tresărise la folosirea intenționată a cuvântului copilă în loc de Padawan. În 
iluminarea ternă a navei de luptă, i se păru că vede o lacrimă scăpând dintre genele 
ei extravagante şi curgându-i pe obraz. 

— Nu pot — Maestre, nu pot... 

— Ba da, poți, insistă el. Ai un mare potenţial, Ahsoka. Maestrul Yoda are mari 
speranţe în tine, la fel ca şi Anakin. Controlează-te. 

— Da, da..., spuse Ahsoka şi deschise ochii. Pe chipul ei se citea o determinare 
nouă şi formidabilă. Aveţi dreptate, Maestre Kenobi. Pot! 

Obi-Wan simți un val în Forță în timp ce fata îşi exercita controlul. Ahsoka 
exhală o respiraţie lungă în timp ce îşi recăpăta echilibrul emoţional. Impresionat, 
Obi-Wan o eliberă. 

— Foarte bine, Padawan. 

— Generale Kenobi! spuse pilotul lor peste umăr. Scuturile hangarului sunt 
dezactivate. 

— Atunci să mergem, Locotenente, răspunse Obi-Wan. l-am făcut pe locuitorii 
de pe Kothlis să aştepte prea mult timp. 


Canonierele se lansară în succesiune rapidă, eliberându-se de crucişătoarele 
Republicii ca nişte câini akk scăpaţi din lesă. Văzând cum navă după navă se 
scufundă spre suprafața planetei lovite, Anakin îşi permise un gând scurt şi distras — 
Fie ca Forța să fie cu tine, Obi-Wan — şi apoi alungă cu totul din minte trupele de asalt 
de la sol. Obi-Wan, Ahsoka şi oamenii lui Rex aveau de câştigat bătălia lor, iar el o 
avea pe a lui. Dacă îşi făcea griji pentru ei acum, ar fi putut fi ucis cu uşurinţă - el 


sau oamenii lui. 

Datapadul consolei cabinei de pilotaj se aprinse cu un nou mesaj de la R2-D2: 
Încă nu avem comunicaţii. Comunicaţiile nu sunt active. 

— Ştiu, ştiu, mormăi el. Crede-mă, am observat. Haide, Avrey. De ce îți ia atât 
de mult timp? Rezistă, R2. Ne descurcăm bine şi fără ele. Până acum. 

O navă de luptă droidă parțial avariată încercă să se fixeze pe el. Frână 
puternic, se răsturnă cu capul în jos şi o făcu bucăţi, apoi îşi luă o clipă pentru a 
face o numărătoare rapidă. Douăzeci şi trei de nave, fără el. Cu Wingnut înapoi la 
bordul lui Pioneer, asta însemna... Douăsprezece. Am pierdut douăsprezece. 

Nu avu timp să simtă asta. Un nou val de nave de luptă droide se revărsa din 
navele de război Separatiste - ce, acum au o turnătorie la bord? — îndreptându-se în 
linie dreaptă spre Kothlis, spre crucişătoare şi spre canonierele încărcate cu clone. 
De data asta erau nave de luptă Scarabeu, configurate să ucidă la fel de uşor în 
atmosferă ca şi în vidul spaţiului. 

Deci ai rămas fără vulturi, Grievous? Asta înseamnă că i-am distrus pe toți? Hei, 
îmi pare rău pentru asta. 

O altă privire îi arătă ultima canonieră, care se scufunda dispărând din vedere. 
Văzu că Scarabeii lui Grievous se înghesuiau după ea, hotărâți să o distrugă. Îşi 
întoarse brusc nava de vânătoare spre stânga şi execută o rostogolire strânsă pentru 
a atrage atenţia lui Fireball. Mâna înmănuşată a Căpitanului îi făcu semn că îl 
văzuse, aşa că se răsuci sub un câmp de resturi care plutea zdrențţuit şi îşi flutură 
coada spre un grup de piloți de-ai săi aflați pe partea cealaltă. Mesaj fu primit, iar 
oamenii lui se adunară în spatele lui. Erau o haită de vânători acum, mirosind sânge 
proaspăt şi dornici să ucidă. Îmbibat în Forţă, cu sângele fierbinte de adrenalină, 
puse ochii pe Scarabei, deschise acceleraţia navei de luptă la viteză maximă... 

...Şi atacă. Eşti mort. Eşti mort. Sunteţi morți cu toții. 

Lupta îl mistuia. Vidul spaţiului dispăru. Carnea deveni metal, iar gândurile îi 
luară foc. Granițele dintre spaţiu, timp şi sine dispărură. Dizolvat în Forţă, se predă 
momentului. Trecutul, prezentul şi viitorul erau una. Era Anakin. Era Obi-Wan. Era 
Shmi, şi Padme, şi Ahsoka. Era Grievous în lăcomia sa. Era Rex, şi Fireball, şi 
Wingnut şi toate clonele pe care nu le cunoscuse niciodată. Era fiecare prieten şi 
fiecare duşman, lăsat în urmă sau care avea să vină. Şi era şi nava lui de luptă, cu 
aripi, propulsoare, conducte şi cupolă. Era nava lui de luptă, care zguduia stelele. 

Eu sunt Cel Ales. Azi am ales să câştig. 

Indomitable, Pioneer şi Coruscant Sky i se alăturară în luptă. Asemenea navelor 
de război din vechime, legate de planete, pe mările largi, navigau prin vânturile 
astrale ale vidului şi loveau navele de război Separatiste cu torpile protonice şi rafale 
laser. Focul înflorea şi se stingea de ambele părţi, incandescenţa lor fiind trecătoare. 
Piloții Escadrilelor Aur, Ciocan şi Săgeată se aruncară asupra inamicului pentru ca 
acesta să nu învingă. 

Văzut — urmărit — ucis. Văzut — urmărit — ucis. lar şi iar, şi iar, şi iar, şi... 

Săgeată Şase dispăru. Liderul Ciocan dispăru. Auriu Patru dispăru. Săgeată 
Trei la fel. E război. E ceea ce se întâmplă. Nu te gândi la ei. Nu acum. 

Scarabeul a dispărut. Scarabeul a dispărut. Scarabeul a dispărut. Scarabeul a 
dispărut. Forța i-l arătă pe Grievous, pe puntea sa. l-o arătă pe Padme, dormind. I-l 
arătă pe Palpatine, gânditor. l-i arătă pe Obi-Wan şi pe Ahsoka, luptând spate în 
spate. O furtună de imagini trecu prin ochii minții sale. 

Mă arată pe mine însumi. Mă arată pe mine victorios. 


Bătălia continuă şi el continuă odată cu ea, om şi maşină într-o perfectă 
armonie ucigaşă. 


— Atenţie! strigă Ahsoka. Soldat, ai grijă! 

Clona al cărei nume nu-l ştia nu o putea auzi. Urma să moară. Blocată în 
propria luptă pe viață şi pe moarte, deviind o salvă de proiectile blaster de la un droid 
care venea pe un STAP, zgâriată, arsă şi pârjolită în jumătate de duzină de locuri, 
Ahsoka se întinse prin haos, apelă la Forţă şi împinse clona într-o parte, în timp ce 
un jet de plasmă frigea aerul în locul în care stătuse. 

Am văzut asta! Am văzut asta! Înainte să se întâmple, am văzut-o! 

O explozie de euforie îi dădu un nou impuls de putere. Fluturând sabia de 
lumină ca o pată verde în fața ei, sări să întâlnească droidul de pe STAP şi tăie 
ambele maşinării în două cu o singură lovitură. Saltul ei îmbunătăţit de Forţă o 
purtă în sus peste resturile care se roteau şi peste trei soldați clone carbonizațţi şi o 
grămadă de civili plini de sânge pe care nu îi putuse salva, direct în calea a patru 
droideka cu scut. 

Patru împotriva unuia? Asta nu e corect! 

Se întinse din nou spre Forţă — şi deodată fu mai greu: obosea -— şi trase în jos 
peste maşini, cu disperare, o jumătate de zid înalt de piatră. Nici măcar scuturile lor 
îmbunătăţite nu le salvară. Aplatizate, scoaseră scântei, scârțâiră şi muriră. 

Luându-şi un moment pentru a respira şi pentru a-şi şterge sudoarea de pe 
față, aruncă o privire sălbatică în jurul pieţei centrale din Talcara. Înainte să vină 
Separatiştii trebuie să fi fost un loc frumos. Acum era numai fum şi ruine; bălți de 
sânge şi moloz erau împrăştiate peste tot, înconjurate de cabluri electrice în 
scurtcircuit şi conducte de apă sparte care pretindeau a fi fântâni. Aerul era înțesat 
de fum urât mirositor. Se pare că droizii Separatişti primiseră un singur ordin: să 
ucidă tot ce sângerează. Cu o eficienţă brutală, exact asta făceau. 

Maestrul Kenobi nu era aici. Îi ordonase ei, lui Rex şi celorlalți să intre în 
luptă, apoi o lăsase să se descurce în timp ce el şi detaşamentul său de clone se 
îndreptaseră spre instalația de spionaj, crucială din punct de vedere strategic. Nu o 
deranja. Însemna că avea încredere în ea, dar nu se putea abţine să nu-şi facă griji 
pentru el. Dacă va fi rănit din nou, Anakin va da vina pe mine, pun pariu. 

Un şoc ascuţit de presimţire o făcu să se întoarcă, cu sabia ridicată şi 
pregătită. Trei bătăi de inimă zdrobitoare mai târziu, alte două STAP-uri urlară în sus 
pe deasupra unui magazin de rochii, parțial demolat. Droizii care le conduceau o 
zăriră şi începură să tragă, cu salve de fulgere laser roşii ca sângele. Ea devie cu greu 
atacul lor, respingând proiectilele înapoi spre droizi, explodându-i într-o ploaie de 
scântei şi piese de schimb. 

În jurul pieţei, clonele Companiei Torrent se luptau cu forțele Separatiste. La fel 
ca şi STAP-urile, super droizii de luptă îşi croiau drum fără emoții, metodic, prin 
clădirile prăbuşite şi prin spaţiile deschise, zdrobind statuile, zdrobind florile în 
straturile lor împrăştiate, rupând şi incendiind copacii înfloriți, trăgând cu blasterele 
şi lansând grenade. Distrugere şi pustiire - marfa de bază a Separatiştilor. 

În momentul de față aveau doar o singură canonieră ca sprijin aerian, iar 
clonele Companiei Torrent luau bătaie. Cu comunicațiile încă bruiate — la naiba, voia 
să ştie cum se descurca Grievous —, nu aveau de ales decât ca celelalte canoniere să 


se insereze şi apoi să zboare pentru a face evaluări individuale ale forței inamicului şi 
ale dispunerii trupelor. Era un mod nebunesc de a conduce un război. 

Şi, foarte probabil, nu este cel mai bun mod de a-l câştiga. 

Dar ea nu avea să se gândească la asta. Oriunde se uita dincolo de piaţă, 
putea vedea coloane de fum negru şi gros care se scurgeau pe cerul fierbinte de vară. 
O briză uşoară se învârtea, aducând cu ea duhoarea lucrurilor arse, ţipetele slabe ale 
ființelor care mureau, trosnetul armelor de şoc, zap-zap-ul acut al laserelor. 

Deasupra lor, singura lor navă de protecţie deschise focul. O baterie 
Separatistă ripostă şi — oh, nu, oh, nu - canoniera scotea acum fum roşu şi negru. 
Văzu două clone căzând din pântece pe jumătate deschis, apoi văzu nava învârtindu- 
se ca un nerf sălbatic. Şi în final plonjă spre sol, dispărând în spatele unei centuri de 
copaci care o ascunse. Urmă o bubuitură puternică, o izbucnire de flăcări. Simţi cum 
morții o zguduie în interior. Simţi durerea şi lacrimile şi le împinse pe amândouă 
adânc înăuntru. 

În stânga ei, o clonă ţipă, cu vocea înăbuşită de cască. Se întoarse la timp 
pentru a vedea pe altcineva murind în stropi de sânge stacojiu strălucitor. Super 
droidul de luptă care îl omorâse îl călcă în picioare şi continuă să meargă. Un 
scâncet îi urcă în gât, dar îl înăbuşi. Trebuia să rămână concentrată, trebuia să... 

Un alt STAP apăru şi se îndreptă spre ea. Cu capul învârtindu-i-se şi cu inima 
bătându-i cu putere, se ridică şi se aruncă peste capul droidului care îl conducea, cu 
sabia întinsă, legănând-o şi tăind în jurul ei pentru a dezmembra maşinăriile. Şi 
apoi, în ultima fracțiune de secundă, acționând după un impuls pe jumătate gândit, 
schimbă unghiul loviturii. Sabia ei decapită droidul, îi trimise capul învârtindu-se 
spre dreapta şi corpul spre stânga. Ghidată de Forţă, ateriză pe STAP, cu picioarele 
aşezate pe suporturile pentru picioare, iar cu mâna liberă apucând ghidonul. STAP- 
ul se scufundă şi gemu, protestând, dar ea nu era cu mult mai grea decât un droid şi 
maşinăria îi susținu greutatea. Super droizii de luptă nici nu o văzură venind. 

— Bună treabă, micuţo, spuse Rex, respirând aspru în timp ce se uita la ea 
cum stătea pe STAP-ul ei care se legăna şi plutea. 

Armura lui albă era pârjolită în douăzeci de locuri. Pete de sânge îi străbăteau 
toată lungimea braţului drept, scurgându-se din articulaţia de la placa de umăr. Mai 
mult sânge se scurgea de sub platoşa toracică şi pe coapsa stângă. Îşi ferea piciorul 
acela, foarte mult. Un soldat clonă, Checkers, cu casca aruncată cu nepăsare, stătea 
lângă el. Sângera, ca şi Rex, dar nu la fel de tare. Bărbia şi mâna stângă îi erau 
tăiate. Brațul drept îi era întins, gata să-l susțină pe Căpitanul său. Ahsoka îi aruncă 
un zâmbet rapid, plăcându-l enorm pentru asta. 

— Rex... trebuie să te retragi, spuse ea, scanând piaţa în căutarea altor semne 
de activitate a droizilor. În mod incredibil, pentru moment, se părea că erau singuri. 
În caz că nu ai observat, eşti rănit. 

— Nu sunt singurul, spuse Rex. Tensiunea din vocea lui distorsionată era cea 
mai gravă pe care o auzise vreodată. Am oameni aici care au nevoie... 

Unda de şoc a exploziei din apropiere făcu aerul cald să tremure şi STAP-ul să 
se clatine sălbatic. Ahsoka îşi muşcă un strigăt de spaimă şi îşi strânse platforma 
aeriană sub control, stabilizând-o cu o împingere a Forţei. În jurul pieţei, geamurile 
ferestrelor sparte se desprinseră din ramele lor şi se prăbuşiră pe solul cicatrizat. 
Cărămizile desprinse le urmară. Praful se ridică în nori sufocanțţi şi învolburațţi. 

— Ştiu, Rex, spuse ea, tuşind şi scuipând. Aveţi oameni care au nevoie de 
asistență medicală. Duceţi răniții la adăpost cât mai puteţi. Mai bine chiar, 


baricadați-vă undeva. Cine ştie cât va dura până când veţi avea mai multă companie 
— şi cred că suntem oficial depăşiţi numeric. Te-aş ajuta, dar acum că am acest 
STAP, pot găsi o canonieră care să vă evacueze de aici. Dacă nu cumva... Îşi opri 
sabia, o prinse la centură, apoi reuşi să activeze comunicatorul din mănuşă. Aici 
Ahsoka Tano, chemând Indomitable. Amirale Yularen, mă auziţi? Canoniera Unu, mă 
auziți? Recepţionează cineva? Mă aude cineva? 

— N-are rost, spuse Rex, cu vocea încordată de durere şi îngrijorare controlată 
fără milă. Nu pare să funcționeze nicio idee genială pe care au pus-o la cale pentru a 
rezolva problema comunicaţiilor. Cel puţin nu încă. Suntem pe cont propriu, Ahsoka. 

Nu-l mai auzise niciodată vorbind aşa. Nu îl mai văzuse niciodată sângerând 
atât de mult. De la Teth încoace, nu mai pierduseră atâţia oameni într-o singură 
misiune. O altă privire în jurul pieței îi arătă clonele supraviețuitoare, doar câteva 
nevătămate, care se îndreptau din toate direcțiile spre Căpitanul lor. Mulţi dintre ei 
nu puteau merge decât cu ajutor. Patru erau cărați în brațe, prea răniți pentru a 
reuşi singuri. 

Oh, asta e rău. E foarte, foarte rău. 

— Mă duc să-l găsesc pe Maestrul Kenobi, spuse ea, dorindu-şi ca vocea să 
sune îndrăzneață şi încrezătoare. Şi o altă canonieră. O să te scot de aici, Rex. Mă 
auzi? 

— Da, doamnă, spuse Rex, încercând să sune ca şi cum ar fi fost nevătămat. 

Se clătină, iar Checkers îl apucă, ţinându-l în picioare. 

Ahsoka simți că i se pune din nou un nod în gât. 

— Nu ai voie să mori. Este un ordin. Se uită la celelalte clone. Este clar, toată 
lumea? Să nu mai muriți. Este împotriva regulamentului. 

— Da, doamnă! spuseră în cor clonele supraviețuitoare ale Companiei Torrent. 

— Checkers... 

— Da, doamnă? spuse el, cu vocea încordată de durere. 

— Ai grijă de Căpitanul Rex. 

El aprobă din cap. 

— Foarte multă grijă, doamnă. 

— Bine, atunci, spuse ea, atinsă aproape până la lacrimi. Rămânețţi aici. 
Rămâneţi în siguranță. Mă voi întoarce imediat. Promit. 

Şi înainte să o doboare complet curajul clonelor, îndepărtă STAP-ul şi ieşi din 
piață în căutarea lui Obi-Wan şi a ajutorului. 


Tăind cu sabia prin încă un zid de droizi care se năpusteau asupra lui, simțind 
cum i se scurgeau puterile şi cum îi ardeau muşchii, Obi-Wan clipi şi îşi scoase 
sudoarea înțepătoare din ochi. 

Am o presimţire proastă în legătură cu asta. 

— Generale Kenobi! strigă Locotenentul Treve, ieşind în fugă din coridorul din 
spatele lui. Domnule, sunt pe cale să străpungă a doua linie. Nu ştiu cât timp îi mai 
putem reține. 

În timp ce ultimul droid se prăbuşea bucățele la picioarele lui, Obi-Wan se 
întoarse, respirând greu. Durerea din spatele ochilor lui era cruntă. 

— Îi vom reţine atât cât va trebui, Treve. Nu există alternativă. 

Treve aruncă o privire la trupurile împrăştiate ale Bothanilor ucişi înainte de 


sosirea ajutorului Republicii, apoi îşi îndreptă un deget spre cască. 

— Da, domnule. 

Nu părea prea încrezător. Nici eu nu mă simt prea încrezător. Mi-aş dori ca 
Anakin să ajungă aici. 

— Numărul de victime? 

— Îmi pare rău, domnule General. Am fost prea ocupat să le număr. Treve 
clătină din cap. Poate o treime. 

O treime? Îi trebui un moment pentru a-şi uşura umerii dureroşi. 

— Ce zici de sprijinul canonierelor? Cum rezistă? 

Chiar şi cu expresia ascunsă de cască, disconfortul lui Treve fu palpabil. 

— Ah... 

Obi-Wan închise ochii, pentru scurt timp. 

— Câte? 

— În locaţia noastră? Patru doborâte. Două distruse, două dezactivate. Treve 
ridică din umeri. Putea fi mai rău, domnule. 

Serios? Cum? 

— Deci nu avem niciun sprijin aerian? 

— Nu chiar, spuse Treve, din nou încruntat. Avem încă şase canoniere acolo 
sus, dar le este greu să străpungă apărarea Separatiştilor. 

Ceea ce explica de ce auzise o mulțime de focuri inamice, dar aproape niciunul 
prieten. Îl putea auzi acum, bubuind dincolo de uşile baricadate din față. Înăbuşit, 
dar încă aproape. Odată cu el se auzea ciocănitul familiar al blasterelor Republicii 
care replicau. 

— Foarte bine. Întoarce-te la linia ta. Spune-le oamenilor să reziste. Întăririle 
vor ajunge la noi în curând. 

— Da, domnule. Treve începu să se retragă, apoi ezită. Domnule General — 
sunteți sigur că sunteți în regulă aici de unul singur? 

Obi-Wan îşi şterse sudoarea de pe față. Împrăştiate în jurul lui erau rămăşiţele 
tuturor droizilor care până acum nu reuşiseră să-l ucidă. Holul de intrare anonim al 
instalaţiei de spionaj începea să semene cu un depozit de piese de schimb. 

— Încă nu sunt mort, Locotenente, răspunse el. Întoarce-te la postul tău. 

— Da, domnule Gen... 

Luminatorul din oţel transparent al holului de intrare se sparse, împroşcându-i 
cu cioburi letale de mare viteză. Un roi de droizi telecomandaţi mici şi foarte 
manevrabili, fiecare înarmat cu un tun laser miniaturizat şi senzori de căutare a 
căldurii, se revărsară prin gaura zimțată. 

— La naiba! înjură Treve. Tânțari! 

Ridicându-şi blasterul, începu să tragă. 

Obi-Wan îşi simți sângele clocotind. În mod şocant, armura îi fu străpunsă, dar 
nu avu timp să scoată aşchiile de oțel transparent din piept, braţe şi umăr. Nu avu 
timp să simtă durerea fierbinte, să se îngrijoreze de nervii sau tendoanele secționate. 
Luptă sau mori. Aceasta este alegerea. Aşa că luptă. Alimentat de Forţă cu un scop 
proaspăt, Obi-Wan dansă cu droizii ucigaşi şi fără minte. Îi tăie, îi lovi şi anihilă toate 
maşinile pe care le putea atinge, şi aruncă mai multe la o parte cu Forţa lui tot mai 
slabă. Chestiile alea blestemate erau tari şi rezistente. Ricoşau din pereți şi podea şi 
se întorceau spre el, tăcute şi mortale. 

Un țipăt înecat şi un zdrăngănit răsunară undeva în dreapta lui: Treve era la 
pământ. Mort sau pe moarte. Era greu de văzut. Ploaia de cioburi de oțel transparent 


îi tăiase fața şi fruntea. Inima lui muncită îi pompa sânge în ochi. 

Nu am timp pentru asta. Nu am timp. 

Frustrat, îşi şterse ochii aproape limpezindu-i, în timp ce mai mulţi droizi se 
strecurau prin luminatorul distrus. De ce permiseseră Bothanii de pe Kothlis un 
luminator într-un loc ca acesta? Stupid din partea lor. 

Nu pot ucide toți droizii ăştia. Nu singur. Dar totuşi — trebuia să încerce. 

Vicleni ca nişte fiare de sânge de pe Onderon, droizii telecomandaţi păreau să 
simtă că au avantaj. Atât de mulţi îl înghesuiau acum, încât nu mai putea să devieze 
cu uşurinţă fiecare proiectil laser. Focul îi arse coapsa stângă şi se clătină într-o 
parte. Piciorul îi alunecă pe o bucată de droid de luptă şi căzu greoi într-un 
genunchi. 

Un STAP plonjă în viteză prin luminatorul spart, trecând între Obi-Wan şi 
masa de droizi telecomandațţi. Îşi ridică sabia, gata să îl distrugă - apoi îşi dădu 
seama cine controla maşina. 

Ahsoka. Călărea STAP-ul ca un artist de circ, alunecând şi plutind, cu sabia ca 
o pată verde. Era atât de mică, abia dacă era mai mult decât un copil. Dar un copil 
letal... droizi zburau în bucăţi în jurul ei. 

Rânjind, se ridică în picioare. Acum era mult mai bine. 

— Bună sincronizare, Padawan! strigă, intrând din nou în luptă. 

— Fac tot ce pot, Maestre! spuse ea cu un zâmbet rapid şi obraznic. Acum ce 
zici să terminăm odată cu ei? Am locuri mai bune unde să ajung! 

— Nu avem cu toții, Ahsoka? replică el şi avansă pentru a ucide. 

Perfect în tandem, el şi ucenica lui Anakin luptară cu inamicul lor. Aerul se 
umplu de scântei şi de fum, de mirosul de metal şi de circuite arse şi de zumzetul 
glorios al săbiilor care se învârteau. Apoi, o lovitură norocoasă de droid dobori 
proiectorul antigravitațional al STAP-ului. Ahsoka sări grațioasă de pe maşina care 
cădea şi, cu o împingere puternică a Forţei, zdrobi un stol de droizi telecomandați. 

— Frumos făcut, oftă Obi-Wan când Ahsoka sări spre el. Anakin ar fi fost de 
acord. 

— Asta e ideea, spuse ea, învârtindu-se pentru a-şi lipi spatele de spatele lui, 
într-o mişcare defensivă clasică. Poţi să-ți aminteşti să-i spui, te rog? 

Oh, era foarte obraznică. Se părea că purtarea lui Anakin se răsfrângea asupra 
ei. 

— Poţi să-i spui chiar tu. Acum hai să terminăm, da? 

Gâfâind şi sângerând, îşi reînnoiră eforturile. Când totul se termină şi ultimul 
droid fu tăiat în bucăţi, Obi-Wan îl verifică pe Locotenentul Treve. Ştia ce avea să 
găsească, dar ştia şi că era important să-l atingă pe om şi să-l simtă în carne şi oase. 

— E mort, nu-i aşa? întrebă Ahsoka. 

Transpiraţia şi fumul îi murdăreau fața şi îi făceau ochii albaştri strălucitori ca 
safirul. Vocea ei nu era chiar calmă. 

El se îndreptă de spate, brusc foarte obosit. Atât de trist. 

— Da. 

Văzându-l — cel mai probabil simţindu-l - Ahsoka făcu un pas spre el, apoi se 
opri. Obrăznicia îi dispăruse acum, iar durerea se grăbi să-i ia locul. 

— Şi noi avem o mulțime de soldați cu probleme în piața centrală, Maestre, 
spuse ea, aproape şoptind. Şi comunicațiile încă nu funcţionează. Dacă nu primim 
ajutor... 

— Ştiu. Suntem într-o situaţie dificilă. Apoi se încruntă la ea. Şi apropo de 


situația dificilă... Sosirea ta a fost foarte binevenită, Padawan. Cum m-ai găsit? 

Ahsoka clipi şi îşi recăpătă un pic de stăpânire de sine. 

— Um... ei bine, de fapt, nu a fost greu. Tu luminezi în Forţă ca un foc de 
tabără, Maestre Kenobi. Aproape la fel de strălucitor ca Skyg... adică, Maestrul 
Skywalker. 

Acum fu rândul lui să clipească, deconcertat. 

— Oh. 

Sub murdăria şi sângele luptei, Ahsoka se înroşi. 

— Îmi pare rău. Nu am vrut să... Ochii ei se lărgiră cu un oftat. Hei! Simţi 
asta? E... 

Anakin. Nici măcar nu se obosi să încerce să-şi ascundă uşurarea sau să-şi 
înăbuşe zâmbetul. 

— Haide. Pe aici. 

Ea sprintă după el pe coridor şi ieşiră din instalația de spionaj, dând buzna pe 
o uşă exterioară în docul de încărcare plin de moloz, unde fusese stabilită, cu mare 
preţ, a doua linie de apărare. Nu se rupsese încă. Dar clonele nu luptau, ci se holbau 
şi arătau cu degetul spre cerul plin de fum al Kothlisului, unde navele de vânătoare 
din Escadrilele Auriu, Ciocan şi Săgeată, împreună cu cinci canoniere, transformau 
restul forței de invazie a lui Grievous în fier vechi. 

Ameţit de uşurare, Obi-Wan îl privi pe Anakin terminând ceea ce începuseră ei. 
Şi cu acest binevenit răgaz de la îngrijorare, deveni conştient de epuizarea sa şi de 
durerile care îi cereau cu tărie atenția. Auzi o voce ciudat de distorsionată, 
chemându-i numele. 

— Generale! Generale Kenobi! Mă auziți? 

Yularen. Surprins, îşi lovi comunicatorul de pe braţ. 

— Amirale! Ce se întâmplă? 

— S-a terminat aici sus, Generale. Grievous este pe fugă - mulțumită unui mic 
ajutor din partea lui Coryx Moth — şi comunicațiile regulate sunt restabilite, cel puţin 
pentru moment. Care este situația ta? 

Situaţia lui? Am avut zile mai bune. 

— Suntem încă în picioare. Anakin şi navele lui fac curățenie chiar acum. 
Amirale, trebuie să... 

— Navele medicale sunt pe drum, Generale. 

Şi uşurarea asta îi făcu genunchii să slăbească. Atât de mulți oameni pierduţi 
şi răniți. Acum, că încetase lupta, putea simţi prin Forţă ecourile îngrozitoare ale 
morții, ale durerii sfâşietoare. Burta i se zvârcoli ca un avertisment şi saliva acră îi 
inundă gura. O scuipă, apoi îşi ridică din nou comunicatorul. 

— Spune-le să se grăbească, Amirale. Dar Consiliul de Conducere de pe 
Kothlis? Am auzit... 

— Mă tem că a fost nimicit. Am alertat Senatul — ei contactează Bothawui chiar 
acum. Şi vor trimite o echipă civilă de ajutor în caz de dezastru cât mai curând 
posibil. Aşteaptă, Generale Kenobi. E aproape gata. 

Trecu o clipă până când avu încredere să vorbească. Lângă el, Ahsoka încerca 
să se prefacă că nu era inundată de emoţii greu de controlat. 

— Mulţumesc, Amirale. Ne vedem în curând. 

— Nu-mi vine să cred, spuse Ahsoka. Părea ameţită. Nu credeam cu adevărat 
că putem - că vom... Vocea i se frânse. Rex este cu adevărat rănit. O mare parte din 
Compania Torrent este cu adevărat rănită. Şi... şi morți. Am încercat să-i protejez, 


Maestre, am încercat — dar erau atât de mulți droizi. 

Obi-Wan o privi, conştient de triumful ei obosit, în timp ce Anakin şi echipa lui 
localizau ultimii luptători Separatişti încăpățânați. 

— Ştiu, Padawan. Nu-ţi face griji. Transporturile de evacuare medicală vor fi... 

Se încruntă. Copila se ţinea de partea stângă. Îşi dădu seama, prea târziu, că 
era rănită. Îi auzi respiraţia venind brusc şi greu şi văzu, sub degetele ei apăsate, o 
vânătaie vicioasă, care se întindea. Furios pe el însuşi, se întinse spre ea. 

— Ahsoka! 

— Ah... Maestre Kenobi... Brusc redevenită copil, ea se uită la el, nedumerită. 
Oh. Nu mă simt prea bine, şopti ea şi apoi leşină în braţele lui. 


Capitolul 4 


În afară de zbuciumul şi agitația aşteptată de după bătălie şi de vuietul 
îndepărtat al sirenelor civile de dezastru, primul lucru pe care Anakin îl auzi când 
ajunse pe platforma de încărcare a instalaţiei de spionaj fu Ahsoka, protestând 
indignată. 

— Nu, nu, sunt bine, sunt bine. Te rog, nu-ţi face griji pentru mine. Trebuie 
să-l consulți pe Căpitanul Rex şi pe ceilalți, nu e nimic în neregulă cu mine, e doar o 
vânătaie. Şi nu am leşinat, m-am împiedicat. 

Al doilea lucru pe care îl auzi fu vocea tăioasă şi nerăbdătoare a fostului său 
Maestru. 

— Ahsoka, taci. Căpitanul Rex şi oamenii lui sunt deja pe mâini bune. În plus, 
nu e o vânătaie, ci trei coaste fracturate, ceea ce înseamnă... Auuu! 

Auuu? Grozav. A făcut-o din nou. 

Făcându-şi loc printre medicii grăbiţi şi soldaţii clone şi bucăţile împrăştiate 
ale armatei distruse a lui Grievous, Anakin lăsă Forţa să-l ghideze spre locul unde 
trebuia să ajungă. Obi-Wan şi Ahsoka stăteau unul lângă altul pe nişte lăzi într-o 
zonă de triaj amenajată în grabă, chiar în fața unei intrări în clădirea instalaţiei de 
spionaj. Un medic clonă înfăşura trunchiul Padawanei lui, pârlit şi pătat de fum, 
într-o orteză gonflabilă, iar un altul încerca să extragă un ciob de oţel transparent 
sfărâmat din platoşa toracică a lui Obi-Wan. Alte câteva cioburi erau adânc înfipte în 
ambele braţe şi în umărul drept. Arăta ca o pernuţă de ace extrem de irascibilă. 

— Domnule General, vă rog să staţi complet nemişcat, spuse medicul, părând 
hărțuit. Nu vreau să vă rănesc mai mult decât... 

— Pot să vă ajut? spuse Anakin, alăturându-se lor. 

Faţa înţepenită de durere a Ahsokăi se lumină. 

— Maestre! Eşti în regulă! 

— Bineînţeles că sunt, Padawan, spuse el. De ce n-aş fi? 

Tonul lui plictisit era menit să o liniştească, dar nu funcţionă, deoarece 
răspunsul la întrebarea lui se afla în jurul lor: soldaţi clone în triaj, cei mai mulți 
tăcând stoic, aşteptând să sosească următorul zbor de evacuare medicală. Dincolo de 
ei, decent învăluite, zăceau trupurile celor care nu fuseseră atât de norocoşi. Şi apoi, 
bineînțeles, erau oamenii care muriseră luptând împotriva lui Grievous şi a navelor 
sale droide de luptă. 

— Anakin, spuse Obi-Wan, stăpân pe sine, ca întotdeauna. Iată-te în sfârşit. 
Bună treabă. 

El aprobă din cap. 

— Şi tu la fel. Să întreb ce s-a întâmplat? 

— Ceea ce s-a întâmplat este că Padawana ta a sosit la timp şi a ajutat la 
salvarea situației. 

— A făcut-o? Cu izbucnirea inițială de uşurare dispărută, văzându-i pe 
amândoi mai mult sau mai puțin nevătămaţi, Anakin simți un val de mândrie. 
Bineînţeles că a făcut-o. Doar este ucenica mea. 

Medicul clonă care o trata pe Ahsoka sigilă breteaua. 


— Rămâi calmă şi respiră superficial. Fără mişcări Jedi sofisticate deocamdată, 
altfel sunt şanse să te alegi cu un pneumotorax de tensiune. Un plămân colapsat, 
adăugă el, observând privirea goală a pacientei sale. Începând de acum, Padawan 
Tano, eşti oficial în afara serviciului. 

Ahsoka se încruntă. 

— Minunat. 

Era îngrozitor de palidă sub toată murdăria. Şi suferea foarte mult — Anakin o 
putea simți. 

— Nicio rană internă? 

— Sunt multe vânătăi, domnule, spuse medicul. Câteva coaste rupte, dar nu 
detectez leziuni ale organelor. Deşi, după cum am spus, asta s-ar putea schimba 
dacă încearcă ceva aiurea. 

Anakin se încruntă la Padawana sa. 

— Crede-mă, nu va încerca. Cum s-a întâmplat, totuşi? 

— Nu prea îmi amintesc, spuse Ahsoka, mişcându-se inconfortabil pe ladă. S- 
au întâmplat multe. Cu excepţia... a fost un super droid de luptă cu care m-am 
încurcat în drum spre aici, din piaţă... 

E] ridică o sprânceană. 

— Doar unul singur? 

— Oh, nu, au fost o mulțime de super droizi, spuse ea, în timp ce medicul 
apăsa un injector cu pulverizator pe partea interioară a cotului ei şi îi injecta 
medicamente în sânge. Dar numai unul dintre ei a fost o problemă. 

El se uită la Obi-Wan. Te rog. Spune-mi că eu nu am fost niciodată atât de 
încrezut. Obi-Wan, cu fața tăiată în mai multe locuri şi brăzdată de sânge uscat, îşi 
dădu ochii peste cap. 

— Eşti sigur că Padawana mea va fi bine? îl întrebă Anakin pe medic. 

— Nu am niciun motiv să cred contrariul, domnule, spuse medicul, lăsând să 
se vadă puțină simpatie neprofesională. Cu condiția să ajungă cât mai repede la o 
unitate medicală adecvată. 

— Va ajunge. Acum, în legătură cu Generalul Kenobi... 

Medicul care îl trata pe Obi-Wan îşi drese glasul. 

— Viața Generalului s-ar putea să nu fie în pericol, domnule, dar tot trebuie 
neapărat să scot bucata asta de oţel din el. Nu este chiar ceea ce ați numi igienic. Se 
uită în jos. Deci, domnule General, dacă ați putea să staţi nemişcat şi să nu mai 
vorbiţi, ar fi de ajutor. 

— Da, da, bine, mormăi Obi-Wan, urând agitația şi refuzând să recunoască 
orice fel de slăbiciune fizică. Dar te rog să te grăbeşti. Nu pot sta aici toată ziua. 

— Obi-Wan, poţi să stai acolo atât timp cât au nevoie medicii, spuse Anakin şi 
se întoarse spre clona hărțuită. L-ai scanat? Există vreo implicare arterială? Sau 
leziuni nervoase? 

— Nu este nicio afectare nervoasă, nicio arteră compromisă, spuse medicul. 
Există un tendon care nu arată prea bine, dar ne putem ocupa de el odată ce vor fi 
scoase din el aceste aşchii de oţel transparent. 

— Aveţi ceva probleme cu asta? 

— Puțin, recunoscu medicul. Sunt bine înfipte în el şi dacă folosesc forța brută 
pentru a le scoate, voi face mai multe pagube decât au făcut când au intrat. 

— Te rog, nu, spuse Obi-Wan. Am pierdut destul timp şi aşa. 

Ignorându-l, Anakin se încruntă gânditor. 


— În regulă. Mi-am făcut o idee. Uite, nu vreau să te calc pe degete, dar te 
superi dacă încerc ceva? 

Medicul se dădu înapoi. 

— Te rog, Generale Skywalker. 

— Anakin, ce faci? întrebă Obi-Wan. Ştim amândoi că nu eşti un vindecător. 
Te rog, lasă asta în seama exp... 

— Taci din gură, spuse el cu blândeţe. Îmi distragi atenţia. 

În timp ce Obi-Wan deschidea gura într-o surpriză comică, medicii schimbară 
priviri amuzate. Ahsoka îşi înăbuşi un chicotit. 

— Bine, spuse Obi-Wan cu o grație învinsă. Dar, orice ai intenţiona să faci, 
treci la treabă. Căpitanul Drayk şi sergenţii Ven şi Ando coordonează ceea ce a mai 
rămas din trupele noastre, iar eu trebuie să mă întorc la ei. Va dura ore întregi să 
curăț mizeria pe care a lăsat-o aici Grievous. 

— Nu-ţi face griji pentru asta acum, spuse el, şi se ghemui în fața fostului său 
Maestru. Drayk este un ofițer bun. Relaxează-te, limpezeşte-ţi mintea şi nu te lupta 
cu mine. 

Sprijinindu-şi degetele umane înmănuşate pe antebraţul lui Obi-Wan, Anakin 
închise ochii şi expiră lung şi lent. Permițând Forței să se ridice în el, caldă şi 
familiară, o lăsă să-i arate forma celor opt aşchii de oțel transparent încă înfipte în 
corpul lui Obi-Wan. Urâte. Dureroase. Era un adevărat miracol că nu secționaseră 
nervi sau vase de sânge importante, ceea ce însemna că Obi-Wan se va vindeca ca 
nou odată ce cioburile vor fi îndepărtate. Îşi ridică mâna şi deschise ochii. 
Concentrându-şi puterea Forţei, invocă prima aşchie care pătrunsese în pieptul lui 
Obi-Wan. 

— Îmi pare rău, murmură el, în timp ce fostul său Maestru mârâia. Asta o să 
înțepe un pic. Stai aşa... stai aşa... 

Vag, era conştient de publicul său fascinat: Ahsoka, cei doi medici, clonele 
rănite mai puțin grav. Cu toţii se holbau în timp ce el scotea ciobul de oțel 
transparent din carnea vulnerabilă şi din armura care nu reuşise să o protejeze. 
Plină de sânge, aşchia din oțel transparent căzu pe pământul pătat de ulei. 

Anakin zâmbi. Excelent. 

— Bine. Una este eliminată, mai sunt şapte. 

Când ultima schijă fu extrasă în siguranţă, se ridică în picioare şi se dădu la o 
parte. Caldă şi reconfortantă, Forţa rezona prin el. Mândria, la fel, pentru o sarcină 
dificilă, perfect executată. Medicul se mişcă, dezbrăcând armura lui Obi-Wan şi trase 
de tunica lui ruptă de Jedi. Apoi aplică o succesiune de tampoane de presiune pe 
fiecare rană înțepată aparent nesemnificativă. 

— Generale, mişcă-ţi degetele pentru mine, ordonă el, bătând mâna dreaptă a 
lui Obi-Wan. Tendonul din antebraţul drept era cel care îl îngrijora. Apoi strânge 
pumnul. 

Făcând o grimasă, Obi-Wan se supuse. 

— Mă simt bine. 

— Şi pare în regulă, spuse medicul, vădit uşurat. Cred că de data asta ați 
evitat o lovitură de blaster, domnule General. 

— De fapt, m-am ferit de câteva, spuse Obi-Wan în timp ce îmbrăca înapoi 
tunica arsă şi pătată de sânge. Mulţumesc, sergent. Acum poate că ai vrea să-ți 
îndrepți atenţia către aceia dintre noi care nu sunt doar zgâriați. 

— Da, domnule, răspunse medicul. Dar să lămurim un lucru, domnule 


General - acelea nu sunt doar zgârieturi şi trebuie să le îngrijiţi cum se cuvine. 

Anakin zâmbi. 

— Nu vă faceți griji. O să mă asigur că va fi îngrijit. 

— Mulţumesc, Generale Skywalker, spuse medicul şi se dădu la o parte cu 
partenerul său pentru a se sfătui în linişte despre celelalte probleme ale lor. 

— Maestre, spuse Ahsoka, cu ochii grei şi începând să se prăbuşească din 
cauza oboselii zdrobitoare ca urmare a rănilor şi a intensității nebuneşti a luptei. L- 
au trimis pe Rex şi pe ceilalți la Kaliida Shoals. Pot să mă duc după ei? Au droizi 
medicali obişnuiţi acolo, îmi pot repara coastele cât timp aştept. Şi... ei bine... Îşi 
muşcă buza. Cred că ar însemna mult pentru oameni dacă unul dintre noi ar fi 
acolo. Bineînţeles, dacă aveți nevoie de mine aici... 

Rex. Pentru scurt timp, necăjindu-l şi ajutându-l pe Obi-Wan, uitase de Rex. 

— Cât de grav este, Ahsoka? 

— Rău, cred, şopti ea. Sergentul Coric, de asemenea. Mulţi dintre ei sunt grav 
răniți. 

Obi-Wan se ridică în picioare, ferindu-şi piciorul ars de blaster. Oare îl lăsase 
pe medic să se ocupe de picior? Nu i se părea că se întâmplase asta. Tipic pentru el. 

— Nu văd nimic rău în plecarea ei, Anakin, spuse el încet. Trebuie să fie 
tratată undeva. Şi are dreptate când spune că o prezenţă Jedi ajută moralul clonelor. 
În plus, cu atât de mulţi dintre vindecătorii noştri detaşaţi pe front, va uşura munca 
la Templu. 

Anakin aprobă din cap. 

— Adevărat. 

— Oricum, nici tu şi nici eu nu ne vom grăbi să ne întoarcem în acţiune prea 
curând, adăugă Obi-Wan. Cred că vor fi consecințe semnificative în urma acestei 
afaceri. 

Cu siguranţă vor exista. Cu spionajul industrial în cel puţin un şantier naval al 
Republicii, lovind în inima efortului lor de război... 

Obi-Wan se cuipi de barbă. 

— Îmi imaginez că vom sta pe Coruscant cel puţin o săptămână. Consiliul şi 
Palpatine, poate chiar şi Senatul, vor dori rapoarte detaliate despre aceste evoluții 
nefericite. 

Coruscant. Padme. Anakin aprobă din cap, sperând ca disconfortul fizic al lui 
Obi-Wan să fie o distragere suficientă pentru a ascunde saltul de plăcere neaşteptat. 

A trecut atât de mult timp de când nu am mai atins-o. 

— Mă aştept să ai dreptate. De obicei ai. Se uită la Ahsoka. Bine. Poţi să pleci. 
Dar vreau să fiu ţinut la curent cu situația Companiei Torrent. Nu mă face să te caut 
ca să aflu noutăţi, e clar? 

Ea reuşi să zâmbească. 

— Da, Maestre. Mulţumesc. 

— Şi Ahsoka... Simţi cum îi bate inima cu viteză. Spune-i lui Rex - spune-le 
tuturor — că orice altceva în afară de o recuperare completă este inacceptabil. Spune-i 
lui Rex că eu... 

Trebuia să se oprească. Obi-Wan îl putea auzi, iar Jedilor nu trebuia să le pese 
atât de mult. Dar şi Ahsokăi îi păsa prea mult. Nu avea nevoie să audă cuvintele. 

— Aşa voi face. Nu-ţi face griji. 

O altă navă de evacuare medicală se apropia, sunetul bătându-i tâmplele, 
ricoşând în pereţii din apropiere şi pe pământul plin de resturi. Vântul stârnit de 


coborârea ei atentă îi trăgea părul şi tunica, deranja sacii mortuari şi băga praf în 
ochii răniților neajutorațţi. 

— Ti-a sosit maşina. Să o îmbrăţişeze ieşea din discuţie, şi nu doar pentru că 
avea coaste rupte. Anakin îşi aşeză mâna pe capul ei. Du-te. Vindecă-te. Te-ai 
descurcat bine azi, Ahsoka. Sunt mândru de tine. 

— Am făcut doar ce m-ai învățat, Skyguy. Apoi înghiți. A fost rău... ştii tu, 
acolo sus? 

El se uită în altă parte. Naveta medicală era la sol acum, vărsând şi mai mulți 
medici pentru a ajuta cu victimele. 

— Destul de rău. Câţiva oameni buni nu au supraviețuit. 

— Dar Grievous? 

Grievous. Îşi simţi degetele de metal strângându-se. 

— Nu. 

Injectaţi de sânge, ochii ei reflectară propria lui dezamăgire furioasă. 

— Îl vom prinde, Maestre. Într-o zi, îl vom prinde. 

— Ştiu. 

— Deci, cât de curând vom merge după tinichelele astea nenorocite? 

Era atât de nerăbdătoare. Indiferent ce arunca războiul în ea, prindea şi 
arunca înapoi, de două ori mai tare. Dacă entuziasmul ei nesăbuit nu o făcea să fie 
ucisă, avea să fie o Jedi foarte bună. 

— Nu sunt sigur, spuse el şi se uită să îi ceară părerea lui Obi-Wan, dar 
medicul observase rana din piciorul mentorului său şi îl luase deoparte pentru a se 
ocupa de ea. Cred că vom afla în curând. 

Era dădu din cap, resemnată. 

— Cred că da. 

— Oricum, ai deja o treabă de făcut, spuse el cu severitate. Nu-mi eşti de folos 
cu coastele rupte, Ahsoka. Sau cu un plămân perforat. 

— Nu vor fi rupte pentru mult timp, spuse ea, strâmbând din nas. lar plămânii 
mei sunt bine. Aşa că nu te obişnui să fii fără mine, Skyguy. 

Îl tachina, dar lovitura ei atinse un nerv. Acum era obişnuit să o aibă în 
preajmă. Poate chiar începuse să se bazeze pe ea, un pic. La naiba. Când s-a 
întâmplat asta? Ultima dată când m-am uitat, nu am vrut niciun ucenic. 

Aprobă din cap către echipajul medical, care se pregătea să plece din nou, 
încărcat cu cei vii şi cu cei morți. 

— Nu te vor aştepta. Haide, plecaţi de aici. Vom vorbi din nou în curând. 

— Ar fi bine, replică Ahsoka, şi se îndreptă încet şi cu durere spre transportor. 

Lăsat în pace de medic, Obi-Wan i se alătură. 

— Chiar m-a salvat, să ştii, spuse el în timp ce priveau nava medicală cum se 
îndepărta. La fel ca tine. 

Anakin zâmbi. 

— Din nou. 

— Oh, deci ţinem scorul, nu-i aşa? 

— Toată lumea ar trebui să aibă un hobby, Obi-Wan. Îl privi pe bărbatul mai în 
vârstă de sus în jos. Se pare că al tău este să te laşi găurit. Eşti sigur că eşti bine? 

— Sunt bine, spus Obi-Wan. Îi mulțumi cu un mic zâmbet, dar care se stinse 
repede. Deci... măcar spune-mi că Grievous a plecat şchiopătând. 

— A şchiopătat, desigur. El şi prietenii lui. L-am lovit, Obi-Wan. l-am dat 
sângele pe nas. 


— Da, ei bine, asta am crezut şi data trecută, murmură Obi-Wan. Să sperăm 
că de data asta nu e o exagerare. 

Era un gând deprimant. Dându-l la o parte, Anakin se întoarse să se privească 
spre clădirea spionajului. 

— Care este povestea de aici? Mai este locul ăsta sigur sau Bothanii vor trebui 
să îl dărâme şi să o ia de la capăt? 

— Nu ştiu, spuse Obi-Wan. Erau droizi înăuntru când am ajuns aici. Am reuşit 
să îi evacuăm, dar mă tem că nu pot spune dacă au avut suficient timp să 
compromită protocoalele de securitate şi să transmită date sensibile lui Grievous. 
Experții vor trebui să verifice asta. Brusc, Obi-Wan păru extenuat. Unde ai parcat, 
Anakin? 

Acesta îşi aruncă degetul mare peste umăr. 

— Pe stradă. Să sperăm că nu mi-a dat nimeni o amendă. 

— Şi escadrilele tale? 

— Sunt în recunoaştere şi îi elimină pe ultimii rămaşi ai lui Grievous. Sunt 
bine, Obi-Wan. Dacă ar fi fost probleme, le-aş fi simțit. Dar nu sunt. 

— Bine, spuse Obi-Wan, dar se încruntă. Acum vestea proastă. Câţi piloți am 
pierdut? 

Anakin nu voia să spună. Nu voia să vadă — să simtă — şocul şi durerea lui Obi- 
Wan. Era prea ocupat să încerce să nu o simtă pe a lui. 

Dar nu pot fugi de ea. Nu mă pot ascunde. Trebuie să o înfrunt. 

— Paisprezece. 

— Paisprezece? Anakin, asta e... 

— Mai mult decât o escadrilă. Ştiu. Clătină din cap. Au găsit o modalitate de a 
îmbunătăți navele de luptă droide. Aceşti vulturi şi scarabei erau mai rapizi şi mai 
deştepţi - şi nu a ajutat faptul că ne luptam cu ei pe tăcute. Dacă acesta a fost un 
test pentru virusul său informatic şi echipamentul de bruiaj, Grievous a obținut 
rezultatele pe care le urmărea. 

— Şi dacă el şi Dooku îşi echipează toate navele de război cu aceeaşi tehnologie 
de bruiaj — dacă au reuşit să se infiltreze în mai multe şantiere navale şi să infecteze 
alte nave cu acel virus... Obi-Wan păru zguduit. Nu merită să te gândeşti la asta. 

— Doar că asta e treaba noastră, nu-i aşa? spuse Anakin. Să ne gândim la 
inimaginabil. 

Se uită în jurul docului de încărcare la resturile împrăştiate ale bătăliei. La 
stropii de sânge uscat de pe jos, la încărcătoarele de blaster aruncate, la droizii de 
luptă dezmembraţi violent. Îşi aminti de cetăţenii de pe Kothlis măcelăriți pe care îi 
văzuse din carlinga navei sale de vânătoare în timp ce zbura spre instalația de 
spionaj, simțurile sale fiind alarmate. Erau zeci de cadavre care zăceau pe străzi, 
zdrobite în fața birourilor şi complexelor de apartamente, şi soldați clone morți sau 
răniți, cu armurile lor albe şi roşii şi strălucitoare în soare. 

Se uită la Obi-Wan. 

— Ştii... în unele zile nu prea îmi place munca noastră. 

— Nu te voi contrazice, spuse Obi-Wan, frecându-şi rana de pe piept. Maestrul 
Yoda şi Cancelarul trebuie să fie informaţi cât mai curând posibil despre această 
evoluție, dar numai prin intermediul unei scurte transmisii securizate. Poate că 
Grievous a fugit de la locul faptei, dar nu ştim ce alte trucuri mai are în mânecă. Nu 
putem risca... 

— Generale Kenobi. Mă auziți? 


Era Yularen, părând uşurat. Obi-Wan îşi atinse comunicatorul. 

— Aici Kenobi. 

— Echipa de ajutorare a Senatului a sosit. 

— Au fost rapizi. 

— Erau prin apropiere. Inundații majore pe Rishi. Ei... Stai aşa... Urmă o 
discuţie de fond, apoi: Delegaţia Bothană este şi ea aici, Generale. Se îndreaptă spre 
locaţia voastră chiar acum. 

— Sunt veşti excelente, Amirale. Voi fi aici şi îi voi aştepta. Kenobi, terminat. 

Anakin clătină din cap. 

— Ah, nu, n-o vei face. 

— N-o voi face? Sprâncenele lui Obi-Wan se ridicară. Anakin, nu-mi amintesc 
să fi avut nevoie de permisiunea ta pentru a... 

— Păstrează-ți cumpătul, spuse Anakin categoric. Nu am de gând să mă cert 
cu tine. Medic! 

Clona care îl peticise pe Obi-Wan se uită în jur, după ce-şi împachetase trusa 
medicală. 

— Generale Skywalker? 

— Când trebuie să aibă loc următoarea evacuare medicală? 

— În câteva minute, domnule. Dar nu vine aici, ci... 

— Este acum. Aranjează asta, te rog. Apoi, vezi ca Generalul Kenobi să fie în 
siguranță la bord - şi dacă naveta nu se îndreaptă spre Indomitable, spune-le să facă 
un ocol. 

Medicul aprobă din cap. 

— Da, domnule. 

— Anakin... 

Exasperat, Anakin îşi privi mentorul. 

— Obi-Wan, nu e nevoie să informezi echipa de dezastru şi pe Bothani. Pot să 
fac eu asta. Şi să fac un raport de situaţie adecvat şi să aranjez trupele, dacă tot mă 
ocup de asta. 

— Ei bine, da, e adevărat, dar... 

— Dar nimic, răbufni el, nefiind câtuşi de puţin interesat de bunele maniere. 
Uneori Obi-Wan avea nevoie de un şoc scurt şi tăios. Nu mai sunt Padawanul tău, îți 
aminteşti? Ai spus-o chiar tu - Cancelarul Palpatine trebuie să ştie ce se întâmplă. 
Aceasta este prioritatea noastră. Şi în caz că nu ai observat, sângerezi din nou. Locul 
tău e într-o infirmerie. Acum, i-am dat acestui soldat un ordin direct. Nu-l face să nu 
se supună, făcând pe dificilul, şi nu deranja lanțul de comandă contramandu-mi 
ordinul. 

Urmă o linişte profundă. Obi-Wan se holba la el. 

— Bine. Anakin îl bătu pe mentorul său pe umărul nevătămat. Acum o să-mi 
mut nava de luptă, pentru că probabil ne va încurca. Ne vedem sus când termin aici 
jos. Şi îți promit că - în cazul improbabil în care voi avea probleme pe care nu le pot 
rezolva - te voi contacta. 

Cu o înclinare veselă din cap către fostul său Maestru mut, fără să se uite la 
medici, ieşi din docul de încărcare, îndreptându-se spre nava sa de luptă. În timp ce 
mergea, îşi activă comunicatorul. 

— Aici Liderul Auriu. Vorbiţi, oameni buni. Spuneţi-mi ce se întâmplă. 

Unul câte unul, piloţii săi supraviețuitori răspunseră. Veştile erau bune peste 
tot. Nu mai sunt victime, nu mai sunt alți morți, ultimele gunoaie ale lui Grievous au 


fost eliminate. Kothlis era în sfârşit liber. 

— Bună treabă. Îndreptaţi-vă spre casă, le spuse el. Am câteva lucruri de făcut 
aici, dar voi fi chiar în urma voastră. Şi băuturile sunt din partea mea. 

În timp ce se înălța în cabina de pilotaj, R2-D2 emise un bip şi fluieră un salut 
uşurat şi o întrebare. Venind la joasă înălțime, transportorul de evacuare medicală 
agită praful şi resturile de pe stradă. Apăsă repede pe comutatorul cupolei cabinei de 
pilotaj. 

— Obi-Wan e bine, mai mult sau mai puțin, îi spuse el droidului neliniştit, 
pornind propulsoarele navei de luptă. Ahsoka e destul de rănită, totuşi. La fel şi Rex 
şi Coric. Sunt în drum spre Kaliida Shoals. 

Fluierul jalnic al lui R2 spuse tot ceea ce Anakin nu putea - sau nu voia —- să 
spună. 

— Da, ştiu, spuse el. Dar sunt pe mâini excelente. Vor fi bine. Ca şi noi în 
scurt timp. 

Şi pe cine anume încerca el să convingă? Pe droid sau pe el însuşi? Da. 

— În regulă, R2. Ține-te bine! 

Îşi porni nava de luptă într-o lansare verticală, apoi îşi îndreptă nasul spre o 
parcare de speedere părăsită, din apropiere, şi făcu tot ce îi stătea în putință pentru 
a scăpa de realitatea incomodă - pentru câteva momente, cel puţin. 


Spre surprinderea sa, Obi-Wan îl găsi pe Amiralul Wullf Yularen aşteptându-l 
când cobori din transportorul medical în hangarul principal aglomerat al lui 
Indomitable. 

— Bine aţi revenit, Generale, îl salută Amiralul, în timp ce în jurul lor, 
personalul de punte şi medicii se apucau de treabă. Mă bucur să vă văd încă întreg, 
mai mult sau mai puțin. 

— Mulţumesc, spuse Obi-Wan grijuliu. De când zăboveau Amiralii prin 
hangare? Sunt bine. Doar dacă nu cumva... Anakin. Dacă ați fost făcut să credeți 
altceva, Amirale, îmi cer scuze. 

Privirea sobră a lui Yularen urmărea o targă antigravitațională încărcată cu o 
clonă însângerată, pe jumătate inconştientă - rănită, dar nu suficient de rănită 
pentru a fi transportată până la Kaliida Shoals. Doar cazurile cele mai grave, cazurile 
urgente care necesitau specialişti Kaminoani, erau trimise acolo. 

— Nu am fost. Nu exact. 

Nu? Lui Obi-Wan îi venea greu să creadă asta. 

— Dar? 

Yularen ezită, apoi aprobă din cap. 

— Dar, după ce m-a pus la curent cu situaţia de la sol de pe Kothlis, Generalul 
Skywalker a menționat în treacăt că s-ar putea să vă... ăă... rătăciți, în drum spre 
infirmerie. 

Oh, serios? Voi da cu el de pământ data viitoare când îl voi vedea. 

— Înţeleg. 

— Trebuie să recunosc, spuse Yularen, aruncându-i o privire de ansamblu, că 
nu pari să baţi la uşa morții. 

— Nu bat, spuse el cu tărie. Mă tem că Anakin este... 

Cu un efort, se opri. Oricare ar fi fost iritarea pe care o simțea față de fostul 


său Padawan autoritar, nu era potrivit să o descarce asupra Amiralului. Yularen îl 
privea cu atenție, cu o simpatie ciudată şi neaşteptată în ochii lui adânciți. 

— Este supărat din cauza piloților pierduţi, observă Amiralul. Numai un prost 
uita că Amiralul era un om inteligent şi perspicace. Şi din cauza pierderilor din 
trupele noastre terestre — aşa cum sunt şi eu. A fost o excursie costisitoare, Generale 
Kenobi. 

Oboseala se rostogoli peste Obi-Wan într-un val mare, aplatizându-i vederea şi 
amorțindu-i urechile. Sub ea, durerea pe care reuşise până acum să o reprime dădu 
un semnal de alarmă. 

— Ştiu. Se uită prin hangar, observând vag echipajul de pe punte, care se agita 
în timp ce descărca provizii tehnice de pe o navă de transport mică, purtând 
însemnele Coryx Moth. Cât de grav ați fost loviți de Grievous şi de navele lui de 
război? 

Yularen ridică din umeri. 

— Vom fi în şantier pentru câteva săptămâni. Poate mai mult. De fapt... 

Începu să se îndrepte spre puntea de transport a hangarului. Venind la pas 
alături de el, Obi-Wan îl aşteptă să termine, fiind foarte conştient de consternarea 
strict controlată a colegului său. 

— Mă întrebam, Generale, ce părere ai avea despre un transfer pe Pioneer 
pentru călătoria de întoarcere pe Coruscant? întrebă Yularen. Aş prefera să nu o 
stresez pe această doamnă cu mai multe salturi în hiperspaţiu decât am neapărat 
nevoie. 

Recunoaşterea îl şocă pe Obi-Wan. 

— Avariile lui Indomitable sunt atât de grave? 

— Chiar sunt atât de grave, fu de acord Yularen sumbru. Nu ai fi văzut la 
apropierea de navă -— cea mai mare parte este pe partea stângă. Mă tem că vom avea 
multe mâini ocupate. 

Şi dacă nu era îndeajuns că trebuiau să se îngrijoreze din cauza timpilor morți 
de reparații, acum trebuiau să se teamă şi de insurgenții Separatişti din echipele de 

Nu trece o zi fără ca acest război să devină din ce în ce mai dificil. Mai perfid. 

Dacă nu era atent, putea să se descurajeze. 

— Bineînţeles, Amirale. Orice pot face pentru a vă ajuta. Dacă aş putea să 
întreb... Câţi oameni aţi pierdut în acest angajament? 

Ajunseseră la transportor. Uşile acestuia se deschiseră şuierând, iar Yularen 
intră primul. 

— Nouă. Şi de trei ori mai mulți răniți. 

— Îmi pare foarte rău, zise Obi-Wan, intrând după el. Şi celelalte crucişătoare? 

— Unsprezece morți pe Coruscant Sky. Răniţii lor încă sunt în curs de 
numărare. Pioneer a scăpat cel mai uşor de data asta. Patru pierduţi, o duzină de 
răniți. În timp ce uşile se închideau din nou şuierând, Yularen apăsă comutatorul de 
control. Infirmeria, apoi puntea. 

Obi-Wan îşi înăbuşi durerea care se ridica în el. 

— De fapt, ar trebui să-mi codific raportul către Consiliu înainte de a... 

— Infirmeria, apoi puntea, repetă Yularen, încruntat. Nu am vorbit doar cu 
Generalul Skywalker. Am verificat cu medicul care te-a tratat. Te-ai oprit oare să te 
gândeşti de câtă forță explozivă este nevoie pentru a sparge oţelul transparent şi a 
perfora armura clonelor? Nu? Nici nu credeam. Prin urmare, te rog să-mi faci pe 


plac, Generale. Zece minute aici sau acolo nu vor face nicio diferență pentru 
Consiliu. 

Obi-Wan se uită fix la el. 

— Amirale, apreciez îngrijorarea ta, dar sincer, cred că este deplasată. Nu sunt 
foarte sigur de ce tu şi Anakin simţiți nevoia să... 

— Nu prea sigur? spuse Yularen, neîncrezător, în timp ce se îndreptau spre 
infirmeria navei de război. Din moment ce ştiu că nu sunteți un prost, domnule, 
sunteți cumva contuzionat? 

Temperamentul începea să ardă epuizarea lui Obi-Wan. 

— Nu, nu am nicio comoție. Amirale Yularen... 

— Generale Kenobi. Cu o palmă, Yularen opri transportorul. Deşi, de regulă, 
modestia ta mi se pare reconfortantă, în acest caz înclin să mă simt supărat. Tu, 
Maestre Jedi, eşti un bun valoros. Abilităţile tale sunt de neînlocuit, iar contribuțiile 
tale la efortul de război al Republicii sunt incomensurabile. Nu ai dreptul să-ți tratezi 
persoana cu atâta uşurinţă. Domnule, aveţi obligația de a vă proteja sănătatea şi 
bunăstarea ca şi cum ar fi sănătatea şi bunăstarea prețiosului nostru Cancelar 
Suprem al Republicii. Şi dacă refuzați cu atâta cavalerism să faceți acest lucru, 
atunci nu vă puteţi mira când aceia dintre noi care nu suntem orbi la valoarea 
dumneavoastră vom lua toate măsurile pe care le considerăm necesare pentru a vă 
păstra întreg. Sprâncenele lui Yularen se ridicară. Mai trebuie să continui sau mi-am 
spus punctul de vedere? 

Obi-Wan îşi lăsă privirea şocată pe podea. Niciodată în lunile în care lucraseră 
împreună, acest ofițer foarte respectat nu ridicase vocea la el, nici măcar nu 
încercase să-l ia peste picior ca şi cum ar fi fost un subordonat rătăcit. Nimeni nu-i 
vorbea în felul acesta. Nu de la Qui-Gon încoace. Ei bine, cu excepția lui Yoda. Şi 
Yoda -— ca şi Qui-Gon - îşi câştigase dreptul. 

Doar că... poate că şi Wullf Yularen şi-a câştigat dreptul. Azi — ca în atâtea alte 
zile — şi-a aruncat nava, viața şi toate viețile pe care a jurat să le protejeze între mine şi 
moarte. Presupun că e normal să simtă un interes pentru supraviețuirea mea. 

— Amiral... Îşi ridică privirea. Îmi cer scuze. Ai dreptate. 

Expirând un suspin aspru şi uşurat, Yularen reporni transportorul. 

— Ştii, Generale, unii spun că tânărul Skywalker este cel mai nebun, cel mai 
nesăbuit, Jediul care are cele mai multe şanse să se prăbuşească în glorie. 
Obişnuiam să spun şi eu asta — dar acum nu mai sunt atât de sigur. În felul tău 
liniştit poţi fi la fel de terifiant. 

— Îmi pare rău, nu ştiu ce să spun la asta. 

Un zâmbet slab curbă buzele lui Yularen. 

— Tu nu vezi asta, nu-i aşa? 

— Nu, mă tem că nu, răspunse Obi-Wan. Se pare că sugerezi că îmi asum 
riscuri inutile. Nu pot să fiu de acord. Eu fac întotdeauna doar ceea ce simt că este 
corect. 

— Şi rareori te opreşti să te gândeşti la consecințele personale, spuse Yularen, 
încă amuzat. Tu şi Skywalker sunteți croiți din aceeaşi stofă. lar micuța lui 
Padawană - ea a fost modelată din ce a rămas de la voi! 

Ahsoka. Deşi era îngrijorat pentru ea, Obi-Wan trebui să zâmbească. 

— Cu siguranţă e plină de viaţă. Maestrul Yoda a ştiut exact ce face când i-a 
împerecheat pe ei doi. 

Transportul încetini. În timp ce se oprea, iar vocea sa electronică ciripea 


Infirmeria, Yularen aprobă din cap. 

— La fel cum şi tu ştiai ce faci, antrenându-l. 

Era un compliment la fel de neaşteptat precum fusese simpatia lui de mai 
devreme. Cred că Yularen este mai zdruncinat de această luptă recentă decât ar vrea 
să recunoască, chiar şi pentru el însuşi. Când uşile se deschiseră, Obi-Wan zâmbi, 
recunoscând comentariul. 

— Vă voi însoţi pe punte de îndată ce voi putea, Amirale, spuse el. Poate că 
între timp ați putea să-i cereți Locotenentului Avrey să pregătească un fascicul 
îngust de prioritate Alfa către Templul Jedi. Asta, dacă ne permite actuala capacitate 
de comunicare. 

— Ne permite, zise Yularen, din nou impersonal din punct de vedere 
profesional. O voi pune imediat pe Avrey să se ocupe de asta. 

În impresionanta anticameră a infirmeriei lui Indomitable, Obi-Wan respiră 
aerul antiseptic şi simți — şi apoi alungă - durerea ocupanților săi, ascunşi în 
cabinetele de tratament ale instalaţiei. Un droid medical 2-1B se afla în spatele 
biroului din anticameră. Înregistrându-i prezenţa, îşi ridică privirea, senzorii săi 
vizuali strălucind electronic. 

— Domnule General Kenobi. Vă aşteptam, spuse politicos, îndreptându-se spre 
el. Vă rog să veniți pe aici. Am înțeles că ați suferit mai multe răni penetrante, 
julituri faciale, o arsură de blaster şi o rană la unul dintre tendoanele flexoare. 

Sunt mult prea ocupat pentru asta. 

— Da, dar te asigur că situația mea pare mai gravă decât este, spuse el, făcând 
un pas înapoi. De fapt... 

— Vă rog, domnule General, nu trebuie să vă îngrijoraţi, continuă droidul 
medical, conducându-l spre zona de tratament. Am fost recent modernizat prin 
amabilitatea Academiei Medicale de Stat Rhinnal. Vă asigur că sunteți pe mâini 
excelente. 

Era clar că nu exista nicio scăpare. Predându-se fără graţie sorții sale, Obi- 
Wan urmă droidul în partea serioasă a infirmeriei. 

Anakin, vei plăti pentru asta. 


Capitolul 5 


Asemenea Cancelarului Suprem Palpatine, Bail Organa prefera să lucreze cu 
indivizi vii şi inteligenți, nu cu droizi. Gândul de a fi înconjurat de o echipă de droizi 
de protocol era suficient pentru a-i induce o migrenă. Nu ştia cum tolera Padme acea 
colecție de cabluri şi circuite, atât de pretențioasă şi autoritară. Ar fi aruncat la gunoi 
chestia aia mofturoasă de piese de schimb imediat ce ar fi deschis gura, metaforic, 
pentru a doua oară, ca să-i ţină o lecţie despre pronunția corectă a salutului 
Adikarian între egali, sau cine ştie ce altceva. 

Propria sa asistentă personală, foarte umană şi foarte eficientă, bătu la uşa 
deschisă a biroului său. 

— Domnule Senator, ați vrut să ştiţi când trebuie să vină Pioneer? 

Apăsă butonul de pauză de pe datapadul său care se derula încet şi îşi ridică 
privirea. 

— A venit? 

— Nu chiar, spuse Minala. 

Ca de obicei, chiar dacă se aflau la sfârşitul unei zile lungi, ea arăta impecabil. 
Indiferent de ce fel de criză exploda, Minala Lodilyn reuşea să rămână rece şi calmă, 
fără eforturi prea mari. Cuvântul agitată nu părea să se regăsească în dicționarul ei. 

— Nava se apropie, acum se îndreaptă spre docurile Marii Armate a Republicii. 

— În regulă. Mulţumesc. Poţi să... 

Minala zâmbi. 

— Deja am făcut-o. Veţi găsi speederul la nivelul doi, hangarul 4-45-C. 

— Doamnă, sunteţi o comoară şi încă de două ori, spuse el, ridicându-se în 
picioare. l-am subliniat pe Fliteri şi Jinmin Tokati de la anchetele Kothlis. Dacă sună 
vreunul dintre ei, anunţă-i că voi lua legătura cu ei mai târziu în seara asta. 

Ea aprobă din cap. 

— Cu siguranță, domnule. 

— De asemenea, v-am trimis pe consolă acele ultime cinci amendamente la 
Legea lui Tarik, plus cele mai recente statistici pentru Comitetul de Credite şi 
proiectul de lege privind descărcarea de date a Executivului. Îmi pare rău că sunt în 
ultimul moment, dar le-am primit abia acum o oră. Dacă ați putea... 

Minala ridică o mână liniştitoare. 

— Nu vă faceți griji, domnule Senator. Voi avea grijă ca ele să fie verificate şi 
diseminate după cum şi unde este nevoie. 

Dedicarea ei neîndoielnică îl inundă cu o vinovăţie bruscă. 

— Va însemna un final târziu. 

Dar asta provocă zâmbetul ei evaziv şi zănatic. 

— Ce surpriză. 

— Vino mâine mai târziu ca să te revanşezi, zise el, întinzând mâna spre 
servieta de lucru. O puse pe birou şi desfăcu capacul cu un pocnet. Vorbesc serios. 

— Nu pot, spuse ea, cu o mişcare decisivă a capului. Acum că întâlnirea 
dumneavoastră cu Cancelarul a fost reprogramată pentru zorii zilei, va trebui să fiu 
cu ochii pe lucrurile de aici. 


Făcând o grimasă, el opri datapadul. 

— În regulă. Dar vei pleca acasă mai devreme. Fără discuții. 

— Vom vedea, spuse ea, atât de elegant şi de corectă. 

Măturând datapadul, teancul de notițe şi alte câteva mărunțişuri în servieta de 
lucru, el îi aruncă o privire amuzată. 

— Ai uitat că ne apropiem de sezonul evaluărilor de performanţă? Dacă îmi 
amintesc bine, în chestionar este ceva despre comportamentul adecvat. 

Ea încă era cu fața serioasă, dar ochii îi erau amuzați. 

— Da, domnule. Asta e tot, domnule Senator Organa? 

— Dacă apare ceva urgent după ce am plecat, trimiteţi-l la consola mea de 
acasă, spuse el şi închise cu un clic servieta de lucru. Oh - şi în afară de Biroul 
Executiv, aş prefera să nu răspund la niciun apel oficial, decât dacă nu se 
prăbuşeşte cerul cuiva. Şi chiar şi atunci, vezi dacă au o umbrelă rezistentă. 

— Aşa voi face, domnule Senator. Minala făcu un pas înapoi pentru ca el să 
poată ieşi pe uşă. Să aveţi o seară plăcută. Şi ar trebui să încercaţi să vă culcați cât 
mai devreme. 

— Ha, spuse el, îndreptându-se spre ieşirea discretă din biroul ei exterior. 
Şansa asta ar fi un lucru bun. 

Aşa cum fusese promis, speederul îl aştepta la staţia Senatorială de parcare de 
la nivelul 2. Lăsând scuturile coborâte pentru a pătrunde vremea blândă, Bail se 
strecură uşor în fluxul de trafic care avea să-l ducă la complexul întins de docuri şi 
cazărmi ale Marii Armate a Repubicii. Era un sector industrial al oraşului care fusese 
revendicat printr-un decret executiv de expropriere a domeniului public la câteva 
săptămâni după începerea războiului. Mutarea nu fusese bine primită, dar Palpatine 
reuşise să-i liniştească pe directorii companiilor afectate, promițându-le că 
neplăcerile vor fi temporare, o chestiune de cel mult câteva luni. Nu trebuiau să se 
îngrijoreze: în curând, Jedii îi va determina pe Separatişti să ceară pace. 

Dar trecuseră luni de la confiscarea proprietăților, iar diviziunile violente ale 
galaxiei deveneau tot mai mari, nu mai mici. 

Şi totuşi. Războiul nu poate continua la nesfârşit. Dooku şi cohortele sale trebuie 
să ştie că vor eşua în eforturile lor de a ne distruge democrația. E puternică de o mie de 
ani. Poate trece peste această furtună. 

Deşi... Nu era prima dată când îşi spunea asta. Şi începea să-şi facă griji că nu 
va fi nici pe departe ultima. Palpatine trebuia să reducă tonul retoricii optimiste. 
Jedii erau împinşi la limită şi mult, mult mai departe, iar instalaţia de clonare 
Kaminoană se lupta şi ea. Noile clone erau desfăşurate fără a fi antrenate cu aceeaşi 
intensitate ca şi cele care alcătuiseră companiile originale, ai căror soldaţi căzuseră 
în luptă. Asta însemna rate mai mari de pierderi, ceea ce, la rândul lor, creştea 
cererea de înlocuitori. Era un cerc vicios care se învârtea şi se tot învârtea fără niciun 
semn de oprire. Dacă nu schimbăm valul în curând, vom fi luaţi de el. 

Era un gând înfiorător. Pentru a-şi distrage atenţia, Bail privi gloriosul apus de 
soare de pe Coruscant, care sângera în amurg la marginea lumii. Benzi de purpuriu 
şi auriu îndrăzneț şi neruşinat, fiind un memento binevenit că şi în mijlocul 
disperării se putea găsi frumusețe, dacă o căutai. Atât de departe de centrul dens 
populat al oraşului şi de cartierele administrative, traficul era mult mai uşor. Deşi 
pilota un speeder cu cei mai moderni senzori şi plase de protecție, vigilența atunci 
când făcea naveta spre şi dinspre clădirea Senatului era crucială. Era o uşurare să se 
poată relaxa puţin, să se aşeze şi să-şi lase privirea să cuprindă mai mult decât bara 


de protecţie din spate a speederului înghesuit în fața lui şi să-şi lase gândurile să 
rătăcească. Sigur, în aceste zile aveau tendința de a rătăci pe alei întunecate, dar cel 
puţin aici, pentru o scurtă perioadă de timp, îşi permitea luxul de a le duce într-o 
direcţie ceva mai veselă. 

Cum ar fi să admir un apus de soare frumos. Doar că nu fac asta destul de des. 

Şi de ce nu? Pentru că, oriunde se întorcea, galaxia îi dădea alt motiv de 
îngrijorare. Ca şi acum. Nu putea să uite de servieta sa de lucru, ascunsă în 
compartimentul pentru bagaje al speederului şi care ţinea încuiat în ea, datapadul 
său, încărcat cu memo-uri şi foi de calcul statistice şi rapoarte. Multe, multe, multe 
rapoarte. În calitate de şef al Comitetului de Securitate al Republicii, simțea că se 
afla într-un pericol foarte real de a muri sufocat de rapoarte. 

Dar era unul în special, îngropat printre toate celelalte. Ajunsese cu greu la el, 
iar importanța lui fusese ignorată de ceilalți, care îi aruncaseră o privire în trecere. În 
aparență, era nesemnificativ, aproape irelevant în marea schemă a acestui conflict... 
şi totuşi nu şi-l putea scoate din minte. 

S-a terminat cu admiratul apusului de soare frumos. 

În cele din urmă, îşi scoase speederul din fluxul principal de trafic şi intră în 
zona exterioară restricţionată a complexului de hangare MAREA ARMATĂ A 
REPUBICII. Şi în timp ce primul dintre numeroasele puncte de control de securitate îi 
scana speederul şi cipurile personale de identificare, el privi spre Pioneer, care, cu 
propulsoarele în funcţiune, se alinia pentru andocare în cel mai mare hangar central 
al complexului. Nava părea... rănită. Arsă şi vizibil avariată de armele Separatiştilor, 
având ceva subtil în zgomotul tunător al motoarelor ei. Putea auzi asta. Simţea cum 
îi gâdilă ceafa. Bineînţeles că fusese ținut la curent cu lupta de pe Kothlis şi ştia că 
forțele Republicii primiseră câteva lovituri brutale. Dar să citească un raport şi să 
vadă cu ochii lui ce puteau realiza tehnologia şi reaua voință a Separatiştilor — 
acestea erau două lucruri complet diferite. 

La naiba. De data asta chiar au fost loviți. Sper ca numărul final al victimelor să 
nu fie prea mare. Pe lângă dezastrul de la comunicații şi toate celelalte, e ultimul lucru 
de care avem nevoie. Dar aceeaşi senzație înțepătoare din ceafă îi spunea că aceasta 
era o dorință care nu i se va îndeplini. 

Până când îşi croi drum prin alte şapte puncte de control de securitate, îşi 
predă speederul unui subofițer şi semnă intrarea în sectorul hangarului cu amprenta 
palmei şi scanarea retinei, Pioneer era gata să debarce trupele de clone. Diferiţi ofițeri 
şi personal civil de ajutor dădură din cap în timp ce îşi făcea drum pe puntea 
incomodă şi aglomerată a Hangarului 5. Zgomotul era amestecat: avertismente de 
sănătate şi siguranță care bubuiau, transporturi antigravitaţionale care bipăiau, 
picioare încălțate cu cizme care bocăneau, voci ridicate în semn de salut şi de 
avertizare şi de confirmare a ordinelor. Aerul era încins de motoare, duhnind a 
combustibil uzat şi a lubrifianți industriali. Anunţurile şi ordinele răsunau pe 
sistemul de sonorizare cu ecou, aproape prea confuze pentru a fi înțelese. Sau poate 
pentru că, după amabilitatea civilizată a Senatului, auzul său nu era bine pus la 
punct. Din câte îşi dădea seama, nimeni altcineva nu avea probleme în a le auzi. 

Încărcat cu soldaţi clone obosiţi de luptă, primul convoi de transportoare 
terestre se îndreptă spre una dintre cele patru ieşiri principale ale hangarului, chiar 
în timp ce următorul lot de soldați se îngrămădea în prima ieşire goală disponibilă... 
Care era porecla? O, da. Roabă. În lumina aspră a hangarului, armura lor albă, 
pârjolită şi pătată, strălucea, iar capetele lor fantezist vopsite, tunse şi cu chelii 


intermitente străluceau ca nişte faruri. Îi atraseră atenția şi îl făcură să zâmbească. 

Măcar au simțul umorului, oamenii ăştia. Bine că războiul nu le-a luat asta. Încă. 

O atingere pe braţ îl făcu să se întoarcă. 

— Da? 

— Domnule Senator Organa! Era ofițerul de punte, cu o pată de murdărie pe 
obraz, surpriza ei fiind aproape amuzantă. Domnule Senator, îmi pare foarte rău, nu 
ştiam că sunteți... nu era nimic... 

— Vă rog, e în regulă, o linişti el. Locotenente... 

— Yarrow, domnule. 

— Locotenente Yarrow. Îi oferi ofițerului înalt şi dezordonat cu cel mai bun 
zâmbet de politician. Nu am sunat înainte. Aceasta este o vizită privată improvizată, 
nu este nimic oficial. Am vrut doar să urez bun venit acasă unui prieten. 

— Domnule, spuse Locotenentul Yarrow, aproape ascunzându-şi nedumerirea 
față de lipsa de înțelegere. Bineînţeles, domnule. Dacă îmi permiteți să vă întreb, ce 
prieten... 

El surprinse o mişcare din colțul ochiului - o străfulgerare a unui personaj 
familiar. Privi în jur şi văzu o siluetă zveltă îmbrăcată într-o tunică şi pantaloni de 
culoare crem, arse şi murdare, şi cizme maro, ţinuta fiind în dezacord cu marea de 
armuri albe de clone, costume de zbor şi uniforme navale care o înconjurau la baza 
rampei principale a Pionierului. Un mâner argintiu de sabie de lumină atârna la 
centura largă de culoare maro. 

Zâmbi. 

— Acela. Scuzaţi-mă, Locotenente. 

Obi-Wan, fiind Obi-Wan, simți apropierea lui Bail şi se întoarse. Avu o clipă de 
uimire, apoi un zâmbet larg şi sincer. 

— Bail! Ce cauţi aici? 

— Mă joc de-a mesagerul, răspunse el, cu mâna întinsă. Şi urez de unul singur 
de bun venit unui prieten. 

— N-ar fi trebuit să vii până aici, spuse Obi-Wan, strângând mâna oferită 
pentru scurt timp, apoi eliberând-o. Lăsând zâmbetul la o parte, părea obosit, cu o 
tensiune care fierbea la suprafață. Ne-am fi întâlnit după şedinţa de securitate din 
seara asta. 

— Nu, nu am fi făcut-o. Biroul lui Palpatine a amânat întâlnirea pentru mâine 
dimineaţă. Bail se încruntă. Devreme. Era o petrecere diplomatică la care promisese 
să participe şi care a fost rearanjată în ultima clipă. 

— Înţeleg. Obi-Wan se încrunta şi el acum. Ciudat că nu am auzit de 
schimbarea de planuri de la Maestrul Yoda. 

— Asta pentru că i-am spus că îţi voi spune chiar eu. Nu este o problemă; 
oricum terminasem pentru ziua de azi. 

— Cât de organizat din partea ta. 

— Mă străduiesc cât pot de umil, zise Bail, cu o mică plecăciune în derâdere. 

Obi-Wan zâmbi uşor. 

— Da, ei bine, nu sunt atât de sigur că aş folosi cuvântul umil. În spatele lui, 
cineva îi strigă numele. Îmi pare rău, Bail. Lasă-mi o clipă. 

— Sigur, spuse Bail. 

Făcu un pas înapoi în timp ce un subofițer clonă se apropie cu o cască 
voluminoasă ascunsă sub un braț şi cu un datapad în cealaltă mână. 

— Îmi pare rău că vă întrerup, domnule General, spuse clona. Dar aţi vrut 


aceste statistici finale înainte să plecați. 

— Nu, nu, e în regulă, sergent, spuse Obi-Wan, cu o eficiență vioaie. Dă-mi-le. 

Oricare ar fi fost vestea, lui Obi-Wan nu îi plăcu. Faţa i se linişti în timp ce 
citea datapadul, dar sub goliciunea şcolită se ascundea furie şi suferință. Pentru că 
erau prieteni şi pentru că ajunsese să simtă un interes propriu pentru bunăstarea 
acestui Jedi, Bail profită de moment pentru a-l examina mai atent pe Obi-Wan. 
Indiferent de acţiunea pe care o văzuse pe Kothlis, nu scăpase neatins din ea. Liniile 
slabe şi roz de pe frunte şi de pe obraz sugerau răni, vindecate recent. Fizicul său 
arăta o sugestie de încordare şi disconfort. Mici şi familiare indicii de durere. Aşadar, 
era un rănit ambulant. Din nou. Se părea că unele lucruri nu se schimbau. 

— Bine, spuse Obi-Wan în cele din urmă, încet, şi îşi băgă datapadul în tunică. 
Mulţumesc, sergent. Cred că e de ajuns pentru moment. Eşti liber, împreună cu 
oamenii tăi. Eforturile tale pe Kothlis sunt apreciate. 

Sergentul aprobă din cap. 

— Da, domnule. Vă mulțumesc, domnule. Ne vedem la următoarea rotaţie. 

— Într-adevăr. 

Obi-Wan îl privi pe sergent alăturându-se unui lot de clone pe un transportor 
care aştepta. În timp ce vehiculul părăsea hangarul, lăsă să iasă un oftat. 

— Sergentul Fyn. Un om bun. Şi-a salvat de unul singur jumătate din pluton 
când au fost blocaţi sub focul încrucişat al inamicului. 

Ceea ce probabil însemna că cealaltă jumătate a plutonului nu fusese la fel de 
norocoasă. Bail se simți brusc stânjenit. Ca un prefăcut. Momente ca acesta îi 
aminteau dureros că rămăsese în siguranță acasă, pe Coruscant, participând la 
şedinţe şi citind rapoarte, în timp ce alții suportau greul deciziilor sale detaşate. 

— Ştiu că e greu să pierzi oameni, Obi-Wan, spuse el, ezitant, simțind nevoia 
să spună ceva, dar temându-se că, orice ar fi spus, ar fi fost un lucru greşit. Cel 
puţin am obţinut un rezultat bun. Aţi salvat Kothlis. 

— Da, spuse Obi-Wan, gânditor. Aşa e. Apoi expresia lui se întunecă. Ar trebui 
să fie aşa, Bail. Am fost la un pas să ne golim buzunarele de data asta. 

— Îmi dau seama. Arăţi obosit. 

Ridicând sprâncenele, Obi-Wan îl privi, cu o exasperare frustrată fluturându-i 
pe față. 

— De ce tot spun oamenii asta? 

Aproape că râse, chiar dacă nu era chiar amuzant. 

— Ah... pentru că e adevărat? 

— Sunt bine, răbufni Obi-Wan. Şi voi continua să fiu bine până când îmi va 
spune încă o persoană că arăt... 

— Domnule General Kenobi? 

Obi-Wan scoase un comunicator din interiorul tunicii sale. 

— Da, Căpitane Tranter? 

— Semnez jurnalul de zbor. Aveţi nevoie să adăugaţi ceva? 

— Nu. Mulţumesc. Cât mai durează până pleci spre Corellia? 

— Vom pleca în jumătate de oră, domnule General. 

— Ei bine, să sperăm că şederea acolo va fi scurtă şi plăcută. Şi încă o dată, 
mulțumirile mele pentru eforturile depuse pe Kothlis. 

— A fost o plăcere, domnule. Vânătoare fericită în următoarea misiune. 

— Şi ție, Căpitane. 

— Am văzut unele dintre avariile de pe Pioneer când ați venit, spuse Bail în 


timp ce Obi-Wan oprea comutatorul de transmisie a comunicatorului. Care este 
amploarea? 

Obi-Wan suspină. 

— Mult mai mică decât a lui Indomitable — şi decât a lui Coruscant Sky. După 
cum ţi-am spus, a fost o ieşire costisitoare. 

— Să înțeleg că evitați şantierele navale ale lui Allanteen Şase? 

— Ah. Ochii lui Obi-Wan se îngustară. Deci ai auzit. 

— Oh, da, spuse Bail. Spionaj şi o îmbunătăţire a tehnologiei Separatiste de 
bruiaj? Credeţi-mă, canalele de comunicare au fost arse în câteva clipe de la primul 
raport al lui Yularen. Există deja un grup operativ care investighează. 

— Bine, spuse Obi-Wan cu o satisfacție amară. Fă tot ce trebuie să faci pentru 
a vedea că au rezultate, Bail. 

Zgomotul şi nivelul de activitate din hangar începuseră să scadă. Ultimele 
clone plecau, iar echipajul de pe punte îndepărta echipamentul şi resturile. 

Nevrând să fie auzit, Bail îşi cobori vocea. 

— Deci, câți oameni ați pierdut? 

— Prea mulți, spuse Obi-Wan ferm, cu ochii umbriți. Şi zeci de răniți trimişi la 
Kaliida Shoals — inclusiv Padawana lui Anakin. 

Şi asta explica în mare măsură sursa suferinței lui Obi-Wan. 

— Îmi pare rău să aud asta. Dar Anakin? 

Obi-Wan schiță un zâmbet fugar. 

— Oh, e bine. Anakin are mai multe vieți decât un moonbat Sullustan. Şi 
apropo de fostul meu ucenic - scuză-mă încă un moment. Ridică din nou 
comunicatorul şi apăsă comutatorul de transmisie. Anakin. Anakin, mă recepționezi? 

— Aici Skywalker. 

— Care e situația ta? 

— Ei bine, Obi-Wan, acum sunt cu capul în jos în interiorul carcasei motorului 
navei mele de luptă. Care e a ta? 

— Sunt în Hangarul 5, gata să mă întorc la Templu. Ai uitat că ne aşteaptă 
Maestrul Yoda? 

Se auziră nişte mormăieli şi o înjurătură înăbuşită. 

— Da. Uite... poţi să mă acoperi? Doar că nava mea de luptă nu este singura 
care are nevoie de prim ajutor de urgenţă şi sunt puțini oameni aici şi... Urmă un alt 
blestem înăbuşit, urmat de o exclamațţie de durere muşcată. La naiba! La naiba! Apoi 
o tăcere scurtă, zumzăind de tensiune. Îmi pare rău. Obi-Wan, trebuie să rămân şi 
să repar asta. Hangarul 3 e aproape gol. Practic, suntem singuri în acest loc. Dacă 
apare ceva peste noapte... 

Bail îl privi pe Obi-Wan închizând ochii şi clătinând din cap înainte de a expira 
un oftat lent şi resemnat. 

— Da, în regulă. Îţi voi prezenta scuzele. Dar orice altceva ai face, nu închide 
comunicatorul. S-ar putea foarte bine să ți se ceară să ni te alături prin 
holoconferinţă. 

— Da. Bine, spuse Anakin, părând distras. Um - s-ar putea să nu termin la 
timp pentru întâlnirea cu Cancelarul Palpatine. 

— A fost amânată. 

— Grozav. Îmi pare rău, Obi-Wan, trebuie să mă întorc la treabă. Cuplajul meu 
este pe cale să se destrame. Asigură-te că te odihneşti puţin, bine? 

Bail se strădui să-şi înăbuşe râsul. Scutindu-l de o privire arzătoare, Obi-Wan 


îşi băgă comunicatorul înapoi în tunică. 

— Tânărul ăsta devine mult prea îndrăzneț. 

Tânărul acela îşi făcuse rapid o reputaţie de curaj şi de strălucire sub foc care 
era pe punctul de a-l transforma într-o celebritate la nivelul întregii Republici. 
Anakin Skywalker. Era un nume pe multe buze. Şi nu în ultimul rând ale lui 
Palpatine. Nici dacă ar fi fost tatăl tânărului n-ar fi putut fi mai mândru de fostul 
ucenic al lui Obi-Wan. Dar decise să nu împărtăşească acest gând, având în vedere 
că Obi-Wan nu era prea ataşat de Cancelarul lor Suprem. 

— Ai spus că Padawana lui Anakin a fost rănită. Îşi va reveni? 

— Da. Sunt mai îngrijorat de Căpitanul Rex şi de sergentul Coric, zise Obi- 
Wan, trecându-şi o mână peste față. Următoarea zi sau două ar trebui să ne spună 
totul. 

Şi acum chiar părea obosit. Epuizat. Încărcat de durere şi îngrijorare. 

— Haide, Generale, spuse Bail încet. O să te duc până la Templu. 

Obi-Wan îl bătu pe umăr. 


~ 


— Ar fi foarte drăguţ. Mulţumesc, domnule Senator. 


Călătorind fără hartă pe cerul întunecat al Coruscantului, cu dâre şi dâre de 
trafic care conduceau spre cartierele administrative iluminate, Bail se uită în lateral 
la Obi-Wan care era tăcut şi meditativ, apoi ridică mental din umeri. 

Pe de altă parte, uneori este nevoie de puțină impertinență între prieteni. Iar 
vremurile disperate cer măsuri disperate. 

— Bine. O să spun asta acum, în timp ce zbor, ca să nu mă arunci peste 
bordul speederului. 

Cu ochii pe jumătate închişi, Obi-Wan zâmbi. 

— Îţi dai seama că aş putea să te arunc peste bord şi să păstrez controlul 
maşinii în acelaşi timp? 

— Ah. Deci acesta ar fi defectul din planul meu. 

Obi-Wan pufni. 

— Orice ai vrea să spui, Bail, spune. 

Acesta trase aer în piept. 

— Bine, uite cum stă treaba. Chiar arăţi obosit, Obi-Wan. Şi nu doar pentru că 
ai avut câteva nopți nedormite. Ezită. Vorbesc de oboseală aproape totală. 

— Bail... 

— Maestre Jedi, te avertizez, spuse el brusc. Să nu-mi mai spui din nou că eşti 
bine, sau te arunc eu peste bord. 

Obi-Wan mormăi ceva în sinea lui şi îşi încrucişă braţele strâns la piept. 

— Tocmai m-am întors de la un angajament important, Bail. Cred că am 
dreptul să fiu puţin obosit. 

— Nu. Este mai mult decât oboseala de luptă. Războiul ăsta - felul în care ţie şi 
celorlalți Jedi vi se cere să luptațţi fără vreun răgaz decent. Nu mai poate continua. 

— Poate şi va continua, atâta timp cât războiul va continua, replică Obi-Wan. 
Eşti ultima persoană care ar trebui să fie surprinsă de asta, Bail. Tu ştii mai bine 
decât oricine adevărul despre cum stau lucrurile între noi şi Separatişti. 

— Ai dreptate, spuse Bail, încetinind speederul când dădură de primul indiciu 
de trafic intens. Mai aproape acum, putea să vadă strălucirea necruțătoare a vieţii de 


noapte a oraşului; o adiere de muzică sufla neregulat în vânt. Şi de aceea sunt 
îngrijorat. Nu există o soluție rapidă care să aştepte după colț. Suntem în această 
luptă împotriva lui Dooku şi Grievous pe termen lung şi asta înseamnă că trebuie să 
ne conservăm resursele. 

Obi-Wan se mişcă pe scaunul pasagerului, privindu-l fix. 

— Ai vorbit cu Wullf Yularen? 

— Ce? Nu, răbufni el. Nu mai încerca să schimbi subiectul, da? Ceea ce încerc 
să spun este... 

— Ştiu ce încerci să spui, zise Obi-Wan, părând aproape de a fi el însuşi iute la 
mânie. Şi, deşi apreciez grija ta, nu este necesară. Se pare că ai uitat că sunt un 
Jedi, Bail, ceea ce înseamnă... 

— Că ai un suc de care noi ceilalți nu dispunem, spuse el, încruntându-se. De 
parcă aş putea uita asta prea curând. Uite, ştiu cât de puternică este Forța. Ştiu cât 
de mult te bazezi pe ea şi ce diferență face. Dar, sub toate aceste străluciri, tot nu 
eşti decât carne şi sânge. Eşti vulnerabil, Obi-Wan. Iar voi, Jedii, aveţi prostul obicei 
de a pretinde că nu e aşa. Tot ce vreau să spun, adăugă el, mai blând, este să nu laşi 
faptul că ai Forţa în arsenalul tău să te amăgească cu un fals sentiment de 
siguranță. Nu-ţi face obiceiul de a lua mai multe credite din contul bancar decât ai 
pus în el. 

— Jedii nu au conturi bancare. 

Bail râse, pe jumătate amuzat, pe jumătate furios. 

— Bine. Tratează asta ca pe o glumă. Tratează-mă ca pe o glumă. Nu-mi pasă — 
atâta timp cât te gândeşti la ceea ce spun. Nici măcar nu trebuie să recunoşti că am 
dreptate. Doar... încearcă să cultivi puţină reţinere, Obi-Wan. Această Republică nu- 
şi poate permite să mai piardă vreun Jedi. 

— Cu privire la asta, spuse Obi-Wan cu o intensitate liniştită, nu vei primi 
absolut niciun argument. 

Continuară în tăcere pentru o vreme. Vârfurile turnurilor Templului Jedi erau 
acum distanțate şi luminile lor de navigație clipeau. Codificând o schimbare de curs 
în computerul de navigație de la bordul speederului, Bail se strecură într-un alt flux 
de trafic. Obi-Wan se agită. 

— Am crezut că mergem la Templu. 

— Mergem. Dar o iau pe ruta pitorească. 

— Ruta pitorească, spuse Obi-Wan încet. Înţeleg. Cu alte cuvinte... Braţele i se 
încrucişară din nou la piept. Mai e ceva ce vrei să-ţi iei de pe suflet. 

Ar fi trebuit să ştie că nu-l va păcăli pe acest om. 

— Da. Bine, deci. Uite care-i treaba -— şi trebuie să mă crezi, ştiu cum sună — 
există o şoaptă despre ceva - nişte informaţii obscure - care au ajuns pe biroul meu. 

De data aceasta, Obi-Wan fu cel care râse. 

— Nu poți fi serios. 

— Sun extrem de serios, de fapt, răspunse el. Nu e nimic confirmat. Niciun 
mesaj criptat sau agenţi dubioşi. Nicio întâlnire clandestină. Doar că am o presimţire 
proastă. 

— Ceea ce este chiar mai îngrijorător decât orice număr de mesaje criptate, 
agenți dubioşi sau întâlniri clandestine! Obi-Wan se ciupi de barbă. Foarte bine. Ştiu 
că voi regreta că întreb asta, dar despre ce este vorba în cazul presentimentului tău? 

Bail se uită în lateral. 

— Ai auzit vreodată de o planetă numită Lanteeb? 


Obi-Wan se aplecă în față, cu coatele înfipte în coapse, cu fața ascunsă în 
mâini. 

— Nu purtăm această conversaţie, spuse el, înăbuşit. Chiar în acest moment 
dorm în Templul Jedi şi am un coşmar. 

— Hei, nu e chiar aşa de rău, protestă el. Se întâmplă să ştiu unde se află 
Lanteeb şi nu este nicăieri lângă Spaţiul Sălbatic. Este o lume secundară de pe Inelul 
Exterior. 

— Şi asta, bineînţeles, face lucrurile mult mai bune, spuse Obi-Wan glumeţ, 
ridicându-şi capul. Ar trebui să ducem întregul Consiliu Jedi acolo la un picnic. 

Bail se uită la prietenul său obosit. 

— Nu ţi-a spus nimeni niciodată că sarcasmul este o trăsătură foarte nedemnă 
la un Jedi? 

Aruncându-se înapoi pe scaunul pasagerului, Obi-Wan îşi apăsă pe ochi vârful 
degetelor. 

— Cred că tocmai ai făcut-o. 

— Uite, mormăi el. Lanteeb nu e o planetă Sith. Este o minge de iarbă şi 
pământ şi nu prea multe altele în mijlocul pustietăţii. Nu are nicio valoare strategică 
sau bogăţie de niciun fel. 

— În acest caz, Bail, de ce îți pasă de ea? 

El clătină din cap. 

— Nu. Întrebarea pe care ar trebui să ţi-o pui, Obi-Wan, este de ce le pasă 
Separatiştilor de ea? 

— Le pasă? spuse Obi-Wan. 

În sfârşit, părea interesat. 

— Da. De fapt, acum aproape cinci săptămâni standard au preluat controlul 
asupra lumii. Şi nu-mi dau seama de ce. 

Templul Jedi se afla foarte aproape. Obi-Wan, care de obicei se holba la acel loc 
de parcă ar fi fost o iubită pierdută de mult timp, îşi duse degetele la buze şi îi ignoră 
existența. 

— Ai dreptate, murmură el. Asta e într-adevăr... curios. 

— Da, e curios, fu de acord Bail. Iar zilele astea, ultimul lucru cu care vreau să 
am de-a face este curiozitatea. Tu vrei? 

— Nu în mod deosebit, spuse Obi-Wan, foarte ironic. Cui i-ai mai spus asta? 

— Nimănui. Am citit raportul abia alaltăieri şi de atunci am fost îngropat în 
şedinţe şi rapoarte mai urgente. Dar m-a tot bătut la cap, Obi-Wan. Şi am încredere 
în instinctele mele. 

Obi-Wan îi aruncă un zâmbet distrat. 

— Şi eu la fel. 

Cipul de identificare al speederului declanşă un avertisment. Templul Jedi, ca 
şi clădirea Senatului, făcea parte dintr-o rețea de securitate îmbunătăţită, iar ei 
tocmai fuseseră marcați. Obi-Wan îşi mută privirea, privind clădirea veche cu o mare 
afecțiune nerostită. Dor, aproape de nostalgie. Oare ştia asta? 

Bail verifică dacă aveau undă verde, apoi cobori în fluxul de trafic dedicat 
Templului. Limitatoarele automate de viteză trecură peste comenzile sale de la bord, 
reducând viteza de deplasare la puţin mai mult decât un târâit. 

— Deci, spuse Obi-Wan. Ce ai de gând să faci? 

Bail bătu cu degetele pe manşa de control a speederului. 

— Asta depinde. Cât timp vei sta pe Coruscant de data asta? 


— Habar n-am, spuse Obi-Wan. Vor avea loc întâlniri de urgenţă cu privire la 
Kothlis şi la implicaţiile sale. Şi nu numai că trebuie să ne curățăm navele de acest 
virus informatic şi să ajutăm la depistarea răufăcătorilor responsabili, dar va trebui 
să găsim o contramăsură pentru acest nou echipament de bruiaj Separatist — şi 
repede. Pericolul pe care îl reprezintă pentru noi este aproape incalculabil. 

Şi asta era deprimant de adevărat. 

— Deci, ai fi liber să vii mâine seară la cină? Aş vrea să mai vorbim despre 
Lanteeb. Să discutăm câteva scenarii posibile despre motivul pentru care Dooku şi 
Separatiştii săi sunt interesați de lumea aceea şi ce ar însemna asta pentru război. 

— Nu ridici problema în Comitetul de Securitate? spuse Obi-Wan, surprins. 

Bail ridică din umeri. 

— Comitetul este destul de împotmolit şi aşa. Şi, aşa cum am spus, nu am 
nicio dovadă de probleme. Tot ce am sunt firele de păr care mi se ridică pe ceafă. Şi, 
ei bine... 

— Nu-mi spune. Lasă-mă să ghicesc, spuse Obi-Wan, împărțit între dezgust şi 
amuzament. Complicaţii politice? 

Complexul de andocare al Templului îi înghiți. Ocolind sectoarele de parcare 
publică, Bail îşi roti speederul cu autorizație de securitate în sus şi la stânga, 
îndreptându-se spre zona restricționată. Nu era timp să vorbească despre problemele 
din Comitet, deşi ar fi primit cu plăcere contribuţia sarcastică a lui Obi-Wan. 

— Sunt câteva complicaţii, da, recunoscu el. Să spunem doar că, pentru 
moment, aş prefera ca acest lucru să rămână în afara discuţiilor oficiale. 

Obi-Wan aprobă din cap. 

— Am înțeles. Şi bineînțeles că voi veni la cină, cu condiţia să fiu liber. Te voi 
ajuta cum pot, Bail, cât timp voi putea - deşi vei înţelege că nu este ceva ce pot 
controla. Aş putea fi trimis înapoi pe front în orice moment. 

— Ştiu. 

Nu era un lucru asupra căruia îi păsa să stea pe gânduri. Ar fi fost mult mai 
uşor să lupte în acest război din biroul său dacă nu i-ar fi cunoscut pe unii dintre cei 
care luptau pe teren. 

— Şi ar fi un lucru pe care ai putea să-l faci imediat, dacă nu este o problemă. 

— Care? 

În Templu nu lipsea niciodată traficul. Ţinând speederul la ralanti şi aşteptând 
ca transportorul cu scut opac din fața lor să se deplaseze, Bail îi aruncă o privire 
prietenului său. 

— Ai putea să răscoleşti Arhivele Jedi pentru tot ce poţi găsi despre Lanteeb. 
Orice care nu ar apărea în baza de date a Senatului sau în orice alt document public. 

— Crezi că noi păstrăm dosare secrete? 

— Obi-Wan, ştiu că ţineţi dosare secrete. 

Amuzamentul obosit al lui Obi-Wan dispăru. 

— Bail... 

— Îmi pare rău, îmi pare rău, spuse el. Transportorul porni mai departe şi el 
porni în urma lui, căutând un loc gol în care să se oprească. Tot ce am vrut să spun 
a fost că tu ai resurse pe care eu nu le am. Şi că poţi să cotrobăi fără să ridici 
sprâncene. Eu nu pot. 

— De ce nu? 

Apăru un loc gol. 

— Lucrurile pe aici se schimbă, Obi-Wan, spuse el, intrând cu nasul înainte. 


Atmosfera se întunecă. Războiul ăsta ar fi trebuit să se termine până acum. Faptul 
că nu este aşa îi face pe unii... ei bine, urăsc să folosesc acest cuvânt, dar nu mă pot 
gândi la altul. Paranoici. 

— Vrei să-mi spui că eşti urmărit? spuse Obi-Wan, neîncrezător. Bail... 

— Ştiu, spuse el. Parcă aş fi paranoic. Dar nu sunt. Îţi promit. Aşa că trebuie 
să păstrezi tăcerea în legătură cu chestia asta cu Lanteeb. 

— Bineînţeles, spuse Obi-Wan, dând din cap. Deşi... aş vrea să-l aduc pe 
Anakin la întâlnirea noastră de la cină. Are instincte excelente şi o perspectivă unică. 

Anakin, băiatul minune. Nu m-ar deranja să mă uit mai îndeaproape la acest 
etalon. 

— Sigur, dar nu spune nimănui altcuiva. Nu încă. Nici măcar Maestrului Yoda. 
Bine? 

— Chiar eşti îngrijorat, nu-i aşa? spuse Obi-Wan, privindu-l fix. 

— Sau chiar sunt paranoic, răspunse el. Cred că numai timpul va spune care 
dintre ele. 

Obi-Wan cobori din speeder şi intră în hol. 

— Desigur. Mulţumesc că m-ai adus, Bail. Ne vedem la şedinţa Cancelarului. 

— Cu siguranţă, spuse Bail. 

Îşi atinse fruntea cu un deget şi scoase speederul din hangar cu spatele. Era 
timpul să meargă acasă, unde îl aşteptau coniacul şi o masă caldă. Şi chiar dacă era 
nervos, chiar dacă toate instinctele ascuţite pe care le poseda îi strigau că urmau să 
apară probleme — se simțea mai bine. Pentru că îi spusese lui Obi-Wan. 

Nebunesc, dar adevărat. 


Capitolul 6 


Repararea maşinilor stricate era ca o meditaţie. Repararea maşinilor stricate 
era un antidot pentru orice durere, orice pierdere, orice frică, orice înfrângere. 

Repararea maşinilor stricate îl împiedica să înnebunească. 

Hangarul 3 era sinistru de liniştit. După ce vorbise cu Obi-Wan, îi trimisese pe 
toți de acolo: piloţii clone, ceilalți mecanici, chiar şi pe ofițerul de punte. Le spusese 
să-şi ia puţin timp liber, să se relaxeze la popotă, să joace darts, să joace sabacc. Să 
se distreze cât mai puteau, pentru că cine ştia când va izbucni următoarea criză. Să 
plece. El era bine. Dacă cineva din conducere avea obiecții, avea să se ocupe el de 
asta. Şi pentru că era Generalul Jedi Anakin Skywalker, eroul Republicii, observase 
că i se supuneau - fără prea multă reticență. 

Primul lucru pe care îl făcuse când rămăsese singur fusese să o sune pe 
Padme. 

— Maestre Anakin! Printr-o alchimie ciudată, răspunzând la comunicaţia din 
apartamentul lor, C-3PO reuşise să sune încântat. Ce minunat e să-ți aud vocea! 

— Bună, 3PO, spuse Anakin, încercând să pară dezinvolt, ca şi cum inima nu 
i-ar fi bătut cu putere în piept. Padme este acolo? 

— Nu, domnule. Îmi pare rău. Stăpâna Padme participă la o funcţie 
diplomatică pe Chandrila. Nu se va întoarce decât peste patru zile. 

Ce? La naiba. 

— Oh. În regulă. Cred că va trebui să o sun acolo şi... 

— Oh, Doamne. Mă tem că asta nu va fi posibil, Maestre Anakin. Funcţia 
Stăpânei Padme... ei bine, ca să fiu mai precis, este mai degrabă o retragere sacră a 
femeilor. Nu este permis niciun contact cu bărbații. 

Se holbă la comunicatorul său cu o neîncredere ranchiunoasă, dezamăgirea 
fiind ca un pumn strâns care îi strivea gâtul şi inima. 

— 3PO, asta e vreo glumă? 

— Glumă? Droidul păru ofensat. Cu siguranță că nu, domnule. Pot să vă 
asigur că Stăpâna Padme îşi ia foarte în serios participarea la acest eveniment. A fost 
un compliment pentru ea să fie invitată. Din câte am înţeles, Surorile Tafan-jirah nu 
permit niciodată ca un străin să asiste la... 

— Da, bine, cum zici tu. Cu un efort, slăbi strânsoarea comunicatorului. 
Doar... dacă te contactează, spune-i că am sunat. Spune-i că sunt acasă, dar că nu 
ştiu pentru cât timp. Bine? 

— Cu siguranță, domnule, spuse 3PO cu rigiditate. Voi avea grijă să transmit 
mesajul. 

— Bine. Aşa să faci. 

— Ah, domnule? Dacă pot să întreb... R2-D2 este cu dumneavoastră? Este... 

— E bine, mârâi el. Abia dacă are vreo zgârietură. Ceea ce e mai mult decât voi 
putea spune despre tine, 3PO, dacă uiţi să-i spui lui Padme că am sunat. 

Opri protestele lui 3PO la mijlocul frazei. 

Padme. Nu era acasă. Nu putea să o vadă. Să o atingă. Să o audă râzând. Nu 
putea să-i simtă buzele pe pielea lui, sau respiraţia ei caldă şi dulce să-i mângâie 


ceafa. Reîntâlnirea la care visase în călătoria de întoarcere de la Kothlis... Era 
distrusă. Furată. Calcată în picioare cu nepăsare pentru o discuție stupidă şi inutilă 
între femei. Dezamăgirea îi era atât de copleşitoare, încât îşi strânse propriul pumn şi 
pulveriză o turelă laser D-D-33 crăpată şi aruncată pe jos. 

Retragere sacră? Ce este în mintea ei? E un război în desfăşurare. Nu ar trebui 
să se plimbe pe altă lume cu o grămadă de preotese. E o Senatoare galactică, are o 
treabă de făcut aici. Şi eu sunt aici. 

Şi la ce bun să fie el aici dacă ea nu era aici? Femeie. 

Privat de compania soției sale, deloc dornic să se întoarcă la Templu, unde ar fi 
trebuit să repete evenimentele de pe Kothlis şi să ascundă de Yoda orice urmă a 
durerii sale pentru cei morți, se ascunsese în schimb în simplitatea maşinilor. 

Orele trecură. Nu fu deranjat. Nu primi niciun apel de la Obi-Wan sau de la 
Consiliul Jedi. Stropit cu ulei şi fluide hidraulice, zgâriat şi ciupit până la sânge pe 
alocuri, după ce reparase defecțiunile mecanice grosolane de la cinci nave de luptă, 
decise să facă o punere la punct a fiecărei nave din hangar. La urma urmei, nu era 
altundeva unde trebuia - sau voia - să fie. Dar nici măcar munca solicitantă de a 
aduce navele de luptă ale Escadrilei Aurii la o performanţă perfectă nu reuşea să-i 
uşureze inima sau să-i gândurile. Rex. Coric. Ahsoka. Şi paisprezece piloți morți. Şi 
încă zeci de soldaţi morţi şi răniți. De ce nu putem opri asta? De ce nu-l putem prinde 
pe Grievous? Dooku e doar un singur om. Cum poate el să sfideze întregul Ordin Jedi? 
Cine este Maestrul său Sith? De ce nu-l putem găsi? Zi şi noapte, întrebările îl rodeau. 
Îl mâncau şi pe Obi-Wan, dar fostul său Maestru părea cumva capabil să trăiască 
fără să ştie răspunsurile. Sau se pricepea să-şi ascundă consternarea. Sau frica. 

O vreau pe Padme. Ea e singura cu care pot fi slab. Toţi ceilalți se aşteaptă ca eu 
să fiu puternic. 

De trei ori îşi întrerupse munca pentru a comunica cu Centrul Medical Kaliida 
Shoals. De fiecare dată i se refuzase permisiunea de a vorbi cu Ahsoka. De fiecare 
dată primise acelaşi răspuns fad şi impersonal. 

— Toţi pacienții noştri se simt cât se poate de bine, Generale. Preocuparea 
dumneavoastră este apreciată. Vă vom contacta dacă vom avea noutăți. 

Cu o frustrare nouă, simțind o agitație periculoasă de furie în interiorul său, 
după a treia conversație exasperantă, îşi eliberă sentimentele pârjolite apăsând cu 
Forța un butoi de ulei gol. După aceea, rămas în mijlocul hangarului cu ecou, 
ruşinat de izbucnirea sa, luptându-se cu acea parte din el însuşi care îl înspăimânta, 
îl alimenta şi îl trezea gâfâind în toiul nopții. Sunt Jedi. Eu dețin controlul. Eu folosesc 
Forța, nu ea pe mine. Cu calmul restabilit precar, se întoarse la treabă. 

Se chinuia cu a şaptea navă de luptă de aproape jumătate de oră când îşi dădu 
seama că nu era singur. leşind de sub burta navei, clipi la chipul politicos şi 
întrebător care îl privea de sus. 

— Bună dimineaţa, Generale Skywalker, spuse ofițerul spilcuit şi lustruit, atât 
de respectuos. 

— Neaţa? Vag, privi prin hangar. Îmi pare rău, eu nu... 

Urmă un zâmbet de scuză. 

— E trecut de miezul nopţii, domnule General. Din punct de vedere tehnic, 
asta se califică drept dimineață. 

Anakin blocă roţile mecano-carului şi se ridică în şezut, cu umerii şi spatele 
dureroşi. 

— Presupun că da, Comandante... Jefris, nu-i aşa? 


Zâmbetul Comandantului se lărgi, doar un pic. 

— Aşa este, domnule General. Aveţi o memorie bună. Întorcându-se, se uită la 
celelalte nave de luptă. Se pare că ați fost ocupați. 

Anakin întinse mâna după o cârpă şi îşi şterse amestecul de ulei şi sânge de pe 
mâini. Degetele jupuite îl usturau. 

— Ei bine... mă ţine departe de necazuri. Sper că nu te deranjează. 

— Deloc, domnule, spuse Jefris. Deşi încă zâmbea, ochii îi erau neîncrezători. 
Sunteţi întotdeauna binevenit aici. 

Anakin se uită la el, simțind tensiunea omului, iritarea lui. 

— Dar? 

— Dar nu mă pot abține să nu observ că oamenii mei nu sunt la posturile lor 
de serviciu, spuse Jefris. Să înțeleg că i-ați alungat? 

— Aşa este. Prefer să lucrez fără distrageri. 

Jefris ezită o clipă, apoi aprobă din cap. Zâmbetul lui se estompă acum; ochii îi 
erau mai mult decât vigilenți. 

— Domnule General, nu aveţi autoritatea de a-mi opri oamenii. Ce faceți cu 
clonele este treaba dumneavoastră, desigur. Dar echipajul hangarului este al meu. 

Temperamentul lui, care abia adormise, se agită. Împingându-se în picioare, 
aruncă la o parte cârpa de şters. Serios, Jefris? Chiar vrei să intri într-un meci de 
putere cu un Jedi? Bine, atunci. O putem face. O să-ți pară rău, dar o putem face. 

Jefris făcu un pas înapoi. 

— Deşi, având în vedere cât de mult ați ajutat, sunt pregătit să o las baltă de 
data asta, adăugă el, aproape calm. Doar... cereți mai întâi pe viitor, domnule 
General. Vă rog. Lanţul de comandă, ştiţi? E acolo cu un motiv. 

Laşule. Anakin zâmbi. 

— Bineînţeles. O să ţin minte asta. Cu un sunet ascuţit de oase, îşi destinse 
gâtul. Şi pentru că e târziu, cred că ar trebui să plec. Nu crezi că poți să-mi 
împrumuți un speeder? Parcările de la Templu nu prea sunt în măsură să-mi 
găzduiască nava de vânătoare. 

— O să pun pe cineva să vă ducă oriunde... 

— Mulţumesc, dar prefer să mă duc singur. Orice speeder vechi e bun. O să 
am grijă să ţi-l înapoiez mâine la prima oră. 

Învins din nou, Jefris aprobă din cap. 

— O să anunţ centrul de transport că veniți, domnule General. 

— Ți-aş fi recunoscător, spuse Anakin şi părăsi hangarul fără să se uite înapoi. 


Templul Jedi nu dormea niciodată. 

După ce lăsase rabla împrumutată la droidul şef de transport, brusc conştient 
că burta îi era dureros de goală, Anakin se îndreptă spre cea mai apropiată sală de 
mese şi îşi umplu o farfurie cu tocană fierbinte şi pâine proaspătă cu unt gros. 
Ceilalți trei Jedi din reşedinţă, care mâncau şi ei târziu - Maestra Damsin şi 
Padawanii seniori Biliril şi Dorf — îl invitară să li se alăture, dar refuză cu un zâmbet 
de regret măsurat. Erau şanse ca ei să vrea să vorbească despre Kothlis şi el încă nu 
avea chef. Căzând înfometat la masă, abia când farfuria era pe jumătate goală îşi 
permise să recunoască faptul că nu se descurcase bine cu Comandantul Jefris. 

Îşi făcea doar treaba. Şi avea dreptate, nu aveam de ce să-i alung echipa. Dacă 


cineva mi-ar fi făcut aşa ceva... ar fi trebuit să ştiu că nu e bine. Ar fi trebuit să am un 
control mai bun. 

Un tap-tap-tap familiar pe podeaua de marmură lustruită a sălii de mese îl 
trezi din autocritica mizerabilă. 

— Maestre Yoda. 

Yoda plesni cu bastonul său de gimer pe masă, sări pe scaunul de vizavi şi îşi 
înclină capul într-o parte. 

— Anakin. Bine ai venit acasă. 

Aici nu era acasă. Apartamentul lui Padme era acasă. Asta era casa lui de 
tranziţie. Locul pe care îl găsise între cartierul de sclavi de pe Tatooine şi patul pe 
care uneori — nu destul de des — îl împărțea cu frumoasa lui soţie. 

Aprobă din cap, precaut. Oare Yoda îi simţțise consternarea? 

— Mulţumesc, Maestre. 

— Pentru lupta de la Kothlis multe laude ai merita, spuse Yoda. Pe Obi-Wan şi 
pe Padawana ta ai salvat, precum şi instalația de spionaj. 

Laudele din partea lui Yoda erau rare. Ar fi trebuit să fie încântat... dar nu era. 

Pentru că sunt obosit? Sau pentru că e prea puțin, prea târziu? 

— Aşadar, instalaţia e sigură? Grievous nu a avut ocazia să fure ceea ce căuta? 

— Asta, Bothanii ne-au spus, spuse Yoda. Cuvântul lor în această privinţă, 
trebuie să acceptăm. 

— Te îndoieşti de ei? 

Yoda îşi strânse buzele. 

— Să o spun, nu am făcut-o. 

— Ai insinuat-o. 

— Târziu este, tinere Skywalker, spuse Yoda, enervant ca întotdeauna. Să te 
odihneşti, acum ar trebui. Cu Palpatine, în doar câteva ore ne întâlnim. Să ignori 
acea conferință, nu poţi. De tine în mod special, Cancelarul a întrebat. 

Palpatine. Singura persoană din viaţa lui, în afară de Padme, care nu îl certa 
pentru dificultăţile sale cu Consiliul Jedi şi aşteptările sale imposibile. 

— Bineînţeles că nu, Maestre. Voi fi acolo. 

— Cu Obi-Wan şi cu mine, la Senat vei călători. 

— Maestrul Windu nu participă la şedinţă? 

— La Kothlis, Maestrul Windu s-a dus, spuse Yoda. Expertiza lui, de Bothani a 
fost solicitată. 

Oh. Ei bine, n-avea de gând să-şi piardă somnul din cauza asta. Mace Windu îl 
făcea să se simtă profund inconfortabil. Acum era critic, iar în următoarea clipă 
recita nonşalant vechea profeție a Celui Ales, folosind-o ca justificare pentru a obţine 
orice voia într-o discuţie. Maestrul Windu trebuie să se decidă în privința mea. 

— De fapt, mai am o întrebare, Maestre Yoda. 

— Recuperată, Padawana ta este, spuse Yoda cu gravitate. Căpitanul tău clonă 
Rex şi sergentul său, de asemenea. Rănile lor, grave au fost, dar la timp, tratamentul 
s-a aplicat. 

Uşurarea se războia cu supărarea. 

— Kaminoanii ţi-au dat detalii? Mie n-au vrut să-mi spună nimic. 

Urechile lui Yoda se ridicară. 

— Surprins de asta, tu eşti, nu-i aşa? 

Nu surprins, dar era — da, recunoştea - supărat, însă nu avea rost să-i spună 
asta. Ar fi primit doar o altă predică despre cum să-şi stăpânească sentimentele. 


— Dar ceilalți răniți? 

Suspinând, Yoda clătină din cap. 

— Tulburătoare, această veste este. Patru au murit. Ca alți doi să mai moară, 
încă este posibil. Recuperațţi, ceilalți vor fi. 

Se vor recupera - doar pentru a fi aruncaţi din nou în maşina de tocat carne a 
acestui război civil galactic. Un război pe care Jedii ar fi trebuit să-l prevină. 

— Chiar ai vorbit cu Ahsoka sau doar... 

— Se odihnea. Cu ea, mâine poți să vorbeşti. 

Auzind asta, Anakin simți cum nodul strâns de tensiune de sub coaste i se 
dizolvă. 

— Mulţumesc, Maestre Yoda. Acum, dacă mă scuzaţi, mă voi duce în camera 
mea. Ridicându-se în picioare, îşi strânse farfuria golită şi tacâmurile folosite. Noapte 
bună. 

Yoda dădu din cap. 

— Noapte bună, tinere Skywalker. 

Dar după ce făcu câţiva paşi spre stația de gunoi, ezită. Haide. Ar fi mai bine s- 
o faci. S-ar putea să nu mai ai altă şansă. Se întoarse. 

— Bine. Obi-Wan o să mă omoare că spun asta, dar nu-mi pasă. Maestre 
Yoda... 

Ochii luminoşi ai lui Yoda, care de multe ori păreau dezaprobatori, se încălziră. 

— Pentru Obi-Wan, să nu-ţi faci griji, tinere Anakin. Noaptea aceasta în Sălile 
Vindecării o petrece. De un somn adânc şi liniştit are nevoie şi un somn adânc şi 
liniştit va avea. 

— Nu mai spune, zise el, impresionat fără să vrea. Cum ai reuşit să faci asta? 

— După nouă sute de ani, câteva trucuri am învățat pentru a mă descurca cu 
tinerii Jedi capricioşi, zise Yoda, amuzat aproape total. Să uiţi, nu ar trebui, hmm? 

Nu se întâmpla prea des ca el şi Yoda să împartă o glumă. 

— Nu, Maestre. Nu o voi face, spuse el, zâmbind. 

Dar, în loc să o lase baltă, ezită. 

— Altceva te îngrijorează, Anakin? spuse Yoda, înclinându-şi din nou capul. În 
legătură cu Obi-Wan? 

— Nu, da. Poate. Scoase o respiraţie rapidă. Ştiu că nu poţi trăda confidente, 
Maestre. Ştiu că anumite lucruri trebuie să fie păstrate secrete. Lucruri medicale. 
Dar... 

Şi deodată nu mai ştiu ce să spună în continuare. Amuzamentul lui Yoda 
dispăru. 

— Îngrijorat eşti că recuperat complet după întâlnirea sa cu Sithul pe Zigoola, 
Obi-Wan nu este. 

Poate că discursul lui Yoda era la fel de întortocheat ca un tirbuşon dement, 
dar nu dădea niciodată greş. 

— Şi? 

— Zigoola, zise Yoda gânditor. Ochii i se îngustară. Că acea aventură nefericită 
a fost, vina ta nu este, tinere Skywalker. 

Nu era un răspuns. Şi nici nu era prima dată când cineva încerca să-l scuze, 
dar repetarea nu făcea să-i fie mai uşor să creadă. Dacă nu l-ar fi pierdut pe R2 în 
bătălia pentru salvarea lumii Bothawui - dacă nu ar fi trebuit să piardă atât de mult 
timp căutându-l pe micul droid... 

Nu aş fi permis niciodată ca Zigoola să se întâmple. Aş fi simțit Sithul străvechi 


de pe acea planetă cu mult înainte să facă vreun rău. Ar fi trebuit să fiu acolo. 

— Da, Maestre. Mulţumesc. Dar asta nu-mi spune nimic despre Obi-Wan. 

Yoda îşi recuperă bățul de gimer şi sări pe podea. 

— Observator bun eşti, tinere Skywalker, zise el, cu ochii mari pe jumătate 
întredeschişi, în felul acela insesizabil al lui. Somn uşor. Obosit, şi tu eşti. Conştient 
de asta, trebuie să fii. 

Anakin îl privi pe bătrânul Jedi cum ieşea din sala de mese. 

Deci, ce... Ăsta a fost un da? Un nu? Sau ceva de genul: rezolvă-ţi singur 
problema? Nemulțumit şi, dintr-o dată, atât de obosit încât vedea dublu, îşi aruncă 
farfuria şi tacâmurile murdare la staţia de gunoi şi plecă clătinându-se spre camera 
sa. 


— Anakin! Zâmbind larg, Cancelarul Suprem Palpatine veni în față pentru a-l 
întâmpina ca şi cum ar fi fost singurii doi oameni din apartamentul său executiv. Ce 
satisfacție să te văd nevătămat după recenta ta bătălie. Permite-mi să te felicit pentru 
prestația excelentă împotriva acelui monstru, Grievous. Continui să faci cinste 
Ordinului Jedi. 

Conştient de faptul că nu erau singuri, Anakin aprobă din cap. 

— Mulţumesc, domnule Cancelar Suprem. Mă bucur să vă revăd. 

— Anakin, nu te simţi bine? Palpatine se uită cu îngrijorare la fața lui. Arăţi un 
pic obosit. Războiul ăsta îngrozitor ne solicită pe toți, ştiu, dar... Se întoarse. Sper că 
nu-i ceri prea mult acestui tânăr, Maestre Yoda. Cu cât aflu mai multe despre 
isprăvile sale de pe front, apărând Republica noastră, cu atât mai mult cred că nu 
vom câştiga această luptă fără el. 

Anakin se holbă la podeaua mochetată. Nu îndrăzni să arunce o privire spre 
Obi-Wan sau spre Maestrul Yoda, pe care, de drept, Cancelarul Palpatine ar fi trebuit 
să-i salute primii. Prietenia cu Cancelarul însemna foarte mult pentru el, dar uneori 
- ca acum - ar fi vrut ca fostul Senator de Naboo să-şi amintească faptul că Jedii 
preferau să păstreze lucrurile calme şi discrete; că ţineau foarte mult la ceremonie şi 
la protocoalele adecvate. Dar Yoda nu părea tulburat. 

— Dreptate aveţi, domnule Cancelar Suprem. Cel mai valoros pentru cauza 
noastră, tânărul Skywalker este. 

— La fel, desigur, ca şi Maestrul Kenobi, spuse Palpatine, oferindu-i lui Obi- 
Wan un semn din cap plin de graţie. Vă rog să nu credeți că nu sunt conştient de 
contribuţiile dumneavoastră. Într-adevăr, am avut o lungă conversaţie cu liderul 
interimar de pe Kothlis cu puțin timp în urmă şi a menționat în mod special apărarea 
ta eroică a instalaţiei de spionaj. Mi s-a spus că ai fost rănit în acel angajament? 

Acum fu rândul lui Obi-Wan să se strâmbe. Nimic nu-l irita mai mult decât să 
fie băgat în seamă, mai ales de către un politician. 

— Câteva zgârieturi, domnule Cancelar Suprem. Chestiunea abia dacă merită 
să fie menționată. 

— Şi ai fi preferat să nu o menţionez? spuse Palpatine, amuzat. Maestre 
Kenobi, sunteţi mult prea modest. Cred că... 

— lertați-mă, domnule Cancelar Suprem, spuse Bail Organa, în timp ce Mas 
Amedda îl conducea în biroul lui Palpatine. Îmi pare rău că am întârziat. 

Anakin întoarse capul, doar puţin, pentru a îl vedea pe Senatorul de Alderaan 


cum li se alătura în fața biroului lui Palpatine. Era un om interesant. Prezenţa lui în 
Forță era dinamică. Intensă. Padme avea încredere implicită în el şi de mai multe ori 
îl îndemnase să facă la fel. Şi, desigur, după Zigoola, avea şi încrederea deplină a lui 
Obi-Wan. N-am niciun motiv să nu am încredere în el. Cei trei oameni în care am cea 
mai mare încredere în viaţa mea au încredere în el. Nu ştiu. Pare doar... teribil de calm. 

Palpatine nu păru deranjat de sosirea târzie a politicianului. 

— Sper că nu este nimic în neregulă, domnule Senator. 

— Nu, nu, spuse Organa. Am fost reținut la unul dintre punctele de control. 

— Ce ironie încântătoare, spuse Palpatine cu un mic zâmbet răutăcios. Şeful 
de securitate al Republicii răpus de un control de securitate. 

— Da, spuse Organa, fermecător de mâhnit. Aşa îmi trebuie pentru că nu mi- 
am urmat propriile recomandări. Din nou, domnule, scuzele mele. 

— Acceptate, zise Palpatine. Şi acum că suntem cu toţii aici, prieteni, să 
trecem la afaceri. 

În mod normal, vizitatorii din biroul Cancelarului Suprem rămâneau în 
picioare. De data asta, însă, Palpatine îi conduse spre o nişă unde fuseseră aranjate 
scaune şi o canapea, pentru o conversație. 

— Maestre Yoda, spuse Organa, urmându-i. Mă bucur să vă revăd. 

— Şi eu pe dumneavoastră, domnule Senator, spuse Yoda. 

— Domnule Senator, spuse Obi-Wan, cu un semn nehotărât din cap. 

Organa dădu şi el din cap. 

— Maestre Kenobi. 

Şi acum era foarte reținut. Foarte formal. Dar, privind în continuare cu atenție, 
Anakin văzu ceva mai cald trecând între Obi-Wan şi prietenul său improbabil. Şi încă 
ceva, de asemenea - un foarte mic fior în Forţă. Incertitudine. Un indiciu de pericol. 

Oh-oh. Ce mai pun la cale acum? Dar nu avu timp să se gândească la asta, 
pentru că toți ceilalți erau aşezaţi. Aşa că îşi ocupă locul, îşi încrucişă mâinile în 
poală şi se aşeză, aşteptând să vadă ce se va întâmpla în continuare. 

— Aşadar, spuse Palpatine, cu amabilitatea lăsată deoparte în fața realității 
sumbre. Kothlis. O afacere disperat de dură, mă tem. Atacul îndrăzneț al lui 
Grievous aproape că a reuşit. Şi există toate motivele să bănuim că va încerca din 
nou imediat ce se va regrupa. Prieteni, nu ne putem permite să pierdem rețeaua de 
spionaj Kothlis în fața inamicului nostru. 

Bail Organa aprobă din cap. 

— Sunt de acord. A fost pur noroc că Brigada de Operaţiuni Speciale a 
recepționat acele discuţii despre iminentul atac. Dacă nu ar fi fost acea întâmplare, 
Kothlis ar fi fost acum în mâinile Separatiştilor — şi avem nevoie de capacitățile sale, 
acum mai mult ca oricând, când războiul nu merge în direcţia noastră. Nu ne putem 
baza doar pe Bothawui, Operaţiuni Speciale şi pe agenţii noştri clone pentru 
informaţii. Conflictul s-a extins prea mult. 

— Exact, domnule Senator, spuse Palpatine, aprobând. De aceea am decis — 
după consultarea guvernului interimar de pe Kothlis - să stabilesc o prezență 
permanentă a Marii Armate a Repubicii în sistemul şi pe teritoriul lor. 

Anakin îi văzu pe Yoda şi Obi-Wan schimbând discret priviri alarmate. 

— O prezenţă permanentă, domnule Cancelar? zise Yoda, cu urechile coborâte. 
Folosind ce trupe? 

— Soldaţii noştri buni şi străluciți, bineînţeles, zise Palpatine, cu sprâncenele 
ridicate. 


— De pe linia frontului, resurse veţi deturna? 

— Maestre Yoda... Palpatine pufni de nerăbdare. Având în vedere importanța 
lui Kothlis, nu cred că am de ales. Nu-i aşa? 

— În teorie, sugestia este bună, domnule Cancelar, spuse Obi-Wan cu atenţie. 
Dar în practică mă tem că s-ar putea dovedi a fi un calcul greşit. Condiţiile de pe 
linia frontului sunt extrem de dificile. Am pierdut deja prea mulți dintre cei mai 
experimentați soldați şi piloţi clone. Să scoatem şi mai mulți din rotaţie şi să-i 
staționăm permanent pe... 

— Maestre Kenobi, spuse Palpatine, cu o mână ridicată. Vocea îi era acum 
rece, iar ochii îi erau duri. Poate că ar trebui să luați în considerare faptul că, deşi nu 
am văzut acțiune pe front, în calitate de Cancelar Suprem al măreţei noastre 
Republici Galactice, am o înțelegere fermă a tabloului general al acestui conflict. Nu 
aş fi făcut acest pas dacă nu l-aş fi considerat inevitabil. 

Faţa lui Obi-Wan rămase nemişcată. 

— Bineînţeles, domnule Cancelar Suprem. 

— Prieteni... Privirea plină de intenţie a lui Palpatine le parcurse fețele. Regret 
dificultățile pe care vi le va cauza pierderea acestor trupe. Dar, dacă nu cumva am 
fost informat greşit, există mai multe clone care vor ieşi din producţie în următoarele 
câteva luni. Nu putem rezista până când vor ajunge la noi? 

Yoda suspină. 

— Putem, domnule Cancelar - dacă sunteţi convins că trebuie. 

— Sunt convins, Maestre Yoda, zise Palpatine. Ştiu că, de regulă, las în seama 
ta şi a Consiliului Jedi planificarea strategică — precum şi a cabinetului de război a 
Marii Armate a Repubicii — dar în acest caz mă simt obligat să intervin. Doar datorită 
tânărului Maestru Skywalker, Kothlis - şi înainte de el Bothawui - nu a căzut în 
mâinile Separatiştilor. Dar Anakin este doar un singur om, şi Jedii nu se pot aştepta 
ca el să salveze situația în fiecare zi. 

Anakin închise ochii. Te rog, te rog, nu mai vorbi, Cancelare. Nu mai spune 
nimic. Opreşte-te. 

Bail Organa rupse tăcerea încordată. 

— Sunt de acord, domnule Cancelar Suprem, că instalația de spionaj de pe 
Kothlis este un bun care trebuie protejat. Dar, cu tot respectul cuvenit, Maestrul 
Kenobi are şi el un punct de vedere valabil. Aşadar, aş putea sugera un compromis? 

Palpatine se dădu în spate în scaunul său, cu degetele încleştate delicat. 

— Bineînţeles, domnule Senator. Vă rog, nu intenționez să dictez nimănui 
dintre voi. Am solicitat această întâlnire pentru a putea avea un schimb de opinii 
liber şi sincer cu privire la situaţia noastră disperată. Dacă vă puteţi gândi la o altă 
modalitate de a proteja Kothlis, credeţi-mă - o voi îmbrăţişa cu ambele mâini. 

Nu exista nicio îndoială asupra sincerității Cancelarului. Anakin aruncă o 
privire către Obi-Wan şi Yoda, dorind ca aceştia să vadă punctul de vedere al lui 
Palpatine. Nu pot face din asta ceva personal. E Cancelarul Suprem, e treaba lui să ia 
decizii dificile. Jedii servesc Republica, nu invers. Şi dacă acesta este modul în care 
servim astăzi, atunci aşa să fie. 

— Sugerez, spuse încet Organa, să fie trimişi să securizeze Kothlis un amestec 
de trupe experimentate din prima linie şi de soldaţi noi. Şi că, odată ce trupele noi au 
fost instruite de către personalul experimentat, acestea din urmă să se întoarcă fără 
întârziere în prima linie. 

— Este o sugestie interesantă, domnule Senator, spuse Palpatine. Maestre 


Yoda, ce părere aveţi? 

Yoda îşi trecu o mână mică peste capul aspru şi bombat. 

— Un aranjament ideal nu este, dar cred că, mai bun decât alternativa, el este. 
Compromisul Senatorului Organa, accept. Cu o singură condiție. 

Palpatine se încruntă. 

— Care este? 

— Despre acest aranjament, o analiză la trei luni, trebuie să se facă, domnule 
Cancelar Suprem. Să salvezi Kothlis şi să pierzi galaxia, un rezultat de dorit nu este. 

— Şi dacă Kothlis nu este pregătit să accepte acest compromis, sau impunerea 
unei perioade de probă de trei luni? 

— Cancelar Suprem sunteți, spuse Yoda, zâmbind sumbru. Că nu au de ales, 
să le explicaţi trebuie. 

— Cu siguranţă voi face tot ce pot, Maestre Yoda, spuse Palpatine, foarte sec. 
Acum, dacă am putea aborda a doua noastră problemă urgentă? Cum a reuşit 
Grievous să se infiltreze în şantierul naval şi să saboteze sistemele de comunicaţii ale 
navelor noastre de război? Cum a reuşit să bruieze transmisiunile navelor de luptă? 
Asta înseamnă că are acces la frecvențele noastre codificate, ceea ce este alarmant. 

— Nu pot oferi nicio explicaţie în acest moment, domnule Cancelar Suprem, 
spuse categoric Organa. Dar un grup operativ format din agenţi de informații, militari 
şi civili, lucrează încontinuu pentru a găsi una. Biroul meu îi coordonează. De îndată 
ce voi avea răspunsuri, domnule, le veţi avea şi dumneavoastră. Se uită la Yoda. Şi 
dumneavoastră, Maestre Yoda. Sunt foarte conştient de pericolul în care se află Jedii 
şi trupele pe care le comandă atâta timp cât nu rezolvăm acea breşă de securitate. 

— Foarte apreciate, eforturile dumneavoastră sunt, domnule Senator, spuse 
Yoda. Pe Grievous, să-l învingem trebuie. Dacă nevoie de ajutor Jedi aveţi, cereți-l. 
Tot ajutorul, vă vom oferi. 

— Ezit să sugerez asta, spuse Palpatine, dar ar trebui să luăm în considerare 
să ne oprim forțele până când vom fi siguri că sunt protejate comunicațiile Marii 
Armate a Repubicii? 

— Să ne retragem? spuse Anakin, surprins. Nu putem. Am pierde prea mult 
teren în fața Separatiştilor. l-am spune lui Grievous că a câştigat. Domnule 
Cancelar... 

— Anakin, spuse Obi-Wan. 

— E în regulă, Maestre Kenobi, spuse Palpatine. Mă tem că are dreptate şi am 
greşit când am sugerat asta. Indiferent de pericole, nu ne putem retrage. În schimb, 
trebuie să suportăm consecinţele curajului. Şi o vom face. Le aruncă un zâmbet 
obosit. Vă mulțumesc tuturor pentru timpul şi sfaturile voastre. Acum trebuie să ne 
încredem în Forță pentru a ne vedea victorioşi. 

Întâlnirea se termină printre promisiuni şi asigurări de actualizare reciprocă 
constantă. Apoi Palpatine îşi drese glasul. 

— Maestre Yoda, mă întreb dacă aş putea să profit de bunăvoința ta şi să te 
rog ca Anakin să rămână în urmă pentru câteva momente? 

Încuviințarea din cap a lui Yoda fu pe atât de aproape de o plecăciune 
respectuoasă pe cât de mult avea să obţină vreodată. 

— Cu siguranţă. Tinere Skywalker... 

— Maestre, spuse Anakin, cu propria versiune a unui semn de respect din cap. 

— La Templu te vei întoarce, după ce aici treaba ai terminat. Raportul tău 
despre Kothlis, încă nu am auzit. 


— Bineînţeles, Maestre. 

Obi-Wan nu spuse nimic, doar ridică o sprânceană, apoi îl urmă pe Maestrul 
Yoda afară din biroul lui Palpatine, cu Senatorul Organa alături. Când uşile se 
închiseră în urma lor, Cancelarul Suprem se întoarse. 

— Anakin, Anakin. Clătină din cap, zâmbind cu părere de rău. Te-am făcut de 
râs, nu-i aşa? 

Tânărul simți căldura cum îi pătrunde pe față. 

— Nu, domnule, eu... 

— Ba da, am făcut-o, spuse Palpatine. Poţi să o spui. Nu am să muşc. Făcu un 
gest. Hai să ne aşezăm din nou, bine? Ai luat micul dejun? Nu m-ar surprinde dacă 
nu l-ai luat — am fost nevoit să convoc această întâlnire la o oră foarte necivilizată. 

— Nu, mulțumesc, domnule Cancelar, spuse el, lăsându-se la loc pe scaunul 
său. Sunt bine. 

Palpatine se încruntă. 

— Eşti sigur? Nu-mi place să mă gândesc că te neglijezi, Anakin. Munceşti atât 
de mult, îţi rişti zilnic viața pentru noi toți. Nu trebuie să fii neglijent față de propria 
ta bunăstare. În calitate de Cancelar Suprem, am destule griji de care să mă ocup, 
tinere. Dacă ai vreun pic de considerație pentru mine, nu-mi vei face încă una. 

Consideraţie? Pentru o clipă nu putu vorbi. Acesta este cel mai important om 
din galaxie... şi îmi vorbeşte ca şi cum aş fi sânge din sângele său. Tine la mine de 
când eram copil. 

— Domnule Cancelar... Trebui să aştepte o clipă înainte să aibă încredere în 
vocea sa. Vă rog să nu vă îndoiți niciodată de consideraţia pe care o am pentru 
dumneavoastră. Este prea profundă pentru a fi spusă. 

Cu ochii umeziţi, Palpatine îşi netezi dunga pantalonilor de catifea albastră 
bogată. 

— Ştiu că te face să te simți inconfortabil când te laud în public, Anakin. Mai 
ales în fața Maestrului Yoda sau a Maestrului Kenobi. Îşi ridică privirea. Dar nu am 
de gând să-mi cer scuze pentru asta. Poate că eşti prea aproape de lucruri. Poate că 
te-ai obişnuit să fii... tratat într-un anumit fel. Dar când văd cu câtă nonşalanţă te 
iau de bun, când văd cât de reticenţi sunt în a recunoaşte eforturile tale 
extraordinare în acest război îngrozitor — ei bine... Mă face să văd roşu. 

Acum fu rândul lui Anakin să privească în jos. 

— Adulaţia nu este calea Jedi, murmură el. Ştiinţa că ne-am făcut datoria este 
suficientă pentru noi. 

— Da, ei bine, pentru mine nu este suficient, replică Palpatine. Aşa că mă tem 
că va trebui să te obişnuieşti cu mine spunându-ți cât de splendid eşti. 

Anakin râse. 

— Departe de mine gândul de a mă certa cu Cancelarul Suprem al Republicii. 

— Anakin... Zâmbetul se stinse iar Palpatine îl privi cu atenție. Cum te simți, 
de fapt? Adevărul. Te rog. 

— Sunt... obosit, recunoscu el, după o lungă pauză. Sunt furios. Mi-e frică. 

— Ţi-e frică? De ce? 

— De faptul că vom pierde acest război. Că voi pierde mai mulți prieteni. Că, şi 
dacă îi vom învinge pe Dooku şi Grievous, ceea ce ne va rămâne - Republica noastră 
- va fi atât de deteriorată încât nu o voi mai recunoaşte. Se cutremură. Am văzut 
atâta suferință, domnule Cancelar. Uneori simt că mă înec în ea. Ca şi cum orice aş 
face, nu e suficient. 


Palpatine aprobă din cap. 

— Înţeleg. Mă simt adesea la fel. Şi singurătatea face ca totul să fie şi mai greu 
de suportat, nu-i aşa? 

— Singurătatea? Se holbă la Palpatine, brusc neliniştit. Îmi pare rău, domnule, 
eu nu... 

— Senatoarea Amidala. Padme. Zâmbetul lui Palpatine era blând şi plin de 
afecțiune. Ţi-e dor de ea, Anakin. O pot vedea în ochii tăi. Pot simţi asta. Durerea ta. 

Şocat, Anakin se strădui să-şi păstreze calmul. 

De unde să ştie? Am fost atât de atent. 

— Îmi pare rău, domnule Cancelar, dar cred că... 

— Anakin... Palpatine îi puse o mână pe umăr. Nu trebuie să te îngrijorezi. Nu 
voi spune nimănui. 

— Nu e nimic de spus, domnule Cancelar. Acum se simțea rău. Padme, 
doamna Senator... eu nu... 

— Anakin. Acum, ochii cu pungi ai lui Palpatine erau aprigi. Te poţi ascunde 
de Jedi — dar nu te poţi ascunde de mine. Îţi cunosc inima. Şi mi se rupe sufletul că 
trebuie să înduri atâta suferință. Mi-aş dori să pot face ceva, băiete. Aş vrea să 
pocnesc din degete şi să le schimb regulile prosteşti. Dar nu pot. Tot ce pot face este 
să-ți promit — pe viaţa mea — că nu-ţi voi trăda niciodată încrederea. Sper că ştii asta. 
Sper că ai încredere în mine. 

— Da, şopti Anakin. Da, sigur că am încredere. 

Uşurarea lui Palpatine zumzăi în Forţă. 

— Mulţumesc, spuse el. Asta înseamnă foarte mult. Anakin - dragul meu tânăr 
prieten —, nu eşti singur. Şi dacă vreodată nevoia de a te descărca devine prea mare 
pentru a fi suportată, dacă nu mai există nimeni altcineva la care să apelezi, 
apelează la mine. Sunt aici pentru tine, întotdeauna. Nimic din ceea ce mi-ai putea 
spune nu mi-ar schimba sentimentele pentru tine. 

Padme îi spusese asta: pe Tatooine, după ce el îi mărturisise că îi măcelărise pe 
Oamenii Nisipului care îi uciseseră mama. Un măcel care încă îi bântuia visele. Să-l 
audă pe Palpatine făcând aceeaşi promisiune... 

— Mulţumesc, domnule Cancelar Suprem. Nu pot... Expiră greu. Mulţumesc. 
Apoi se ridică în picioare. Ar trebui să plec acum. Am îndatoriri la Templu - şi am 
răniți de care trebuie să întreb. 

— Bineînţeles, spuse Palpatine, ridicându-se. Suntem amândoi oameni 
ocupați. Dar, dacă poţi, vino să mă mai vezi înainte să fii aruncat înapoi în război. 
Mă bucur de compania ta. 

— Şi eu mă bucur de a dumneavoastră, domnule Cancelar, spuse Anakin, cu o 
plecăciune. Dacă voi putea să mă întorc, o voi face. Promit. 

Şi simțindu-se mult mai bine decât atunci când se trezise, se întoarse la 
Templul Jedi. 

— El nu-l încurajează, ştii asta, zise Obi-Wan, trecând cu speederul prin 
traficul matinal care se întețea încet-încet, luând calea cea mai directă spre Templu. 
Oricât de prietenos ar fi cu Cancelarul Suprem, Anakin nu cere să fie remarcat în 
acest mod. 

Pe scaunul pasagerului de lângă el, cu bărbia înfiptă în piept, Yoda mârâi. Era 
încruntat. 

— În plus. Palpatine nu s-a înşelat, adăugă el. Cel mai probabil, instalaţia de 
spionaj ar fi căzut dacă nu era el. 

— Un Jedi desăvârşit, tânărul Skywalker a devenit, Obi-Wan, recunoscu Yoda. 
Dar în salvarea lui Kothlis, propriul tău rol l-ai jucat. Asta, eu nu uit. 

Încălzit de laudele neaşteptate, profită de statutul lor prioritar, strecură 
speederul pe o bandă adiacentă şi acceleră ceva mai mult. 

— Totuşi, sunt norocos că Ahsoka a fost acolo, spuse el. Se pregăteşte să 
devină un Jedi bun, Maestre Yoda. 

— Mulțumit de progresele ei sunt, recunoscu Yoda. 

— Deşi... Trebui să zâmbească. Cred că îl învaţă pe Anakin cel puţin la fel de 
mult cum o învaţă el pe ea. Ai avut dreptate. Antrenarea ei îl va transforma. La fel 
cum antrenarea lui a fost cea care m-a modelat pe mine. 

— Hmm, spuse Yoda. 

Nu erau departe de Templu. Schimbând din nou benzile de circulație pentru a 
putea ocoli complexul principal de transport şi pentru a andoca în schimb speederul 
la platforma de aterizare privată a lui Yoda, se uită în lateral la mentorul său. 

N-am întrebat niciodată. Şi dacă nu-l întreb acum, există şansa să nu o fac 
niciodată. 

— Maestre... regretați că mi-aţi dat permisiunea să-l antrenez pe Anakin? 
Chiar dacă drumul nostru nu a fost întotdeauna lin, nu am reuşit să trecem peste 
rezervele tale? 

Yoda suspină. 

— Ai făcut tot ce ai putut, Obi-Wan. Să mă îndoiesc, nu o fac. 

Bine. Cum rămâne cu condamnarea laudelor fără substanţă. 

— Asta nu e acelaşi lucru cu a spune că nu am eşuat. 

— Obi-Wan... Încă un suspin. Un copil dificil a fost. Un om dificil a devenit. 

— Dificil? Maestre... 

— Strălucirea, dificilă este, Obi-Wan, spuse Yoda brusc. Asta, mai bine decât 
oricine altcineva, ar trebui să ştii. Mai bine decât oricine altcineva, tu îl înţelegi. Pe o 
linie fină, întotdeauna fostul tău ucenic a mers. Bine, tu l-ai învăţat. Dar bine, ela 
învățat? Doar timpul va spune. 

Ar fi o prostie — şi arogant — să ne certăm. Era Cavalerul Jedi care antrenase un 
singur Padawan. Şi în lunga sa viață, Yoda antrenase sute. Şi totuşi... Cred că se 
înşeală. Poate că Anakin are defectele lui, toți avem defectele noastre, dar a depăşit 
toate obiectivele stabilite pentru el. A făcut greşeli, dar nu m-a dezamăgit niciodată. 

Balansând speederul din linia lor publică şi intrând în cea mai apropiată linie a 


Templului, decise să schimbe subiectul. 

— Amiralul Yularen se temea că Indomitable va sta săptămâni întregi în 
docurile spaţiale. Ştii dacă este adevărat? 

— Adevărat este, Obi-Wan, spuse Yoda cu greutate. Deşi... 

— Atâta timp cât se află în doc, nu poate fi deviată spre Kothlis, murmură el. 
Ceea ce este liniştitor. Înţeleg că planeta trebuie să fie protejată, dar... Aruncă o 
privire în lateral. Maestre Yoda, la fel ca Palpatine, ai cea mai bună viziune de 
ansamblu în acest moment. Ştiu că nu fac parte din Consiliu, dar... poţi să-mi spui? 
Lucrurile merg atât de prost pentru noi pe cât bănuiesc? 

— Ce-ţi spun sentimentele tale, Obi-Wan? 

Templul se profila. Călătoria lor era pe sfârşite şi, odată cu ea, această 
conversaţie surprinzător de directă. Cel mai bine ar fi să profit de ea cât mai pot. 

— Că suntem foarte, foarte departe de victorie, Maestre. 

Yoda oftă. 

— Înrobiţi părții întunecate, Separatiştii sunt. Puternici, asta îi face. Foarte 
puternici. 

Era înfiorător să-l audă pe Yoda confirmându-i cele mai mari temeri. 

— Şi Forța? Ce îți arată? 

— Nu suficient. 

Obi-Wan simţi o urmă de teamă. O înăbuşi fără milă. 

— Vom câştiga acest război, Maestre. Trebuie să-l câştigăm. Alternativa... 

— Trebuie înfruntată, Obi-Wan, spuse Yoda. Părea atât de sumbru. Viitorul 
Republicii, ascuns este. Obturat de partea întunecată. Speranţă, trebuie să avem, 
dar nu o speranţă oarbă. 

Şi ce însemna asta? Yoda ajunsese să creadă că înfrângerea era posibilă? 
Probabilă? Chiar... inevitabilă? Refuz să accept asta. Prea mulți au murit apărând 
Republica pentru ca eu să accept asta. 

Cu o altă mişcare laterală, ghidă speederul spre sectorul Templului în care se 
afla apartamentul lui Yoda. 

— Maestre, poate că Anakin şi cu mine ar trebui să ne reconsiderăm permisia. 
Cinci zile e mult timp. Poate că... 

Urechile lui Yoda coborâră. 

— Nu. Corect, Palpatine a fost, când a spus că să ne bazăm prea mult pe voi 
nu ar trebui. 

Deşi era îngrijorat, trebui să zâmbească. 

— De fapt, a spus că nu trebuie să vă bazați prea mult pe Anakin. Cancelarul 
nostru Suprem pare să nu țină la mine în mod deosebit. 

— Şi asta te îngrijorează, nu-i aşa? 

— Nici pe departe, Maestre, spuse el. În general, oricine pe care un politician îl 
laudă până la cer este o persoană la care m-aş gândi de două ori înainte să am 
încredere. 

Asta îl făcu pe Yoda să râdă. 

— Prea tânăr ca să fii atât de cinic, tu eşti, Obi-Wan. 

— Crede-mă, Maestre, războiul mă îmbătrâneşte repede. 

— Pe toţi, ne îmbătrâneşte. Yoda suspină. Cinci zile de permisie, vor rămâne. 
Acest scurt răgaz, tu l-ai câştigat, Obi-Wan. Profită de el. Când te vei putea odihni 
din nou, asta nu se ştie. 

— Ei bine... Obi-Wan se încruntă uşor, inconfortabil de conştient că toţi cei 


care îl cicăliseră că era prea obosit aveau dreptate. Nu voi spune că nu e binevenit. 

Deşi cine ştie dacă voi apuca să mă bucur de ea? Diseară e cina cu Bail. Asta ar 
putea schimba totul. 

Yoda se holbă la el. Simţea cum inteligența aceea strălucitoare şi iscoditoare îl 
evalua. 

— Altceva te deranjează, Obi-Wan. Să-mi mărturiseşti, tu poţi, nu-i aşa? 

La naiba. Ar fi trebuit să ştie că nu trebuie să se lase pradă îndoielilor în 
preajma lui Yoda. Chiar în față se afla platforma privată de aterizare a Maestrului 
Jedi. Încetinind speederul, îl aduse înăuntru, cu maşinăria tremurând uşor, în timp 
ce scutul-tampon declanşat automat le absorbea impulsul. Folosi manevra ca pe o 
diversiune, căutând cel mai bun răspuns. 

Dar, de fapt, să spună adevărul era singura lui opţiune. 

— Există o posibilă situaţie care se pregăteşte, recunoscu el, dar trebuie să 
ştiu mai multe înainte de a vorbi despre ea. Când voi şti - dacă va fi nevoie — vă voi 
spune. Aveţi cuvântul meu. 

— Judecata, îți respect, Obi-Wan, zise Yoda. Să vii la mine oricând, ştii că poţi. 

Da, ştia asta. Dar îl ajuta să îl audă pe Yoda spunând-o, să ştie că îl avea pe 
bătrânul Jedi ca sprijin. Au fost zile în ultima vreme în care se simțise foarte singur. 

— Mulţumesc, Maestre. 

Îl privi pe Yoda intrând în Templu, apoi duse speederul în docul de transport. 
După aceea, cu Anakin ocupat şi cu nimic altceva care să-i solicite atenția, se 
îndreptă spre Arhivele Jedi. Cu puţin noroc, avea să găsească acolo ceva de valoare 
despre Lanteeb. La urma urmei, ar fi fost nepoliticos să se prezinte la Bail cu mâna 
goală. Dar aproape două ore mai târziu se părea că nu avea de ales decât să fie 
nepoliticos. Dincolo de informaţii cartografice sumare, de o menţiune trecătoare a 
datei colonizării sale şi de o scurtă notă despre exporturile de minerale, cu fiecare 
fişier de date primare, secundare şi subdirectoare obscure examinate cu rigurozitate, 
se părea că Jedii nu aveau niciun interes pentru Lanteeb. Într-adevăr, din câte îşi 
dădea seama, niciun Jedi nu pusese vreodată piciorul pe teritoriul Lanteeban. 

În timp ce stătea în cabina privată pe care o rechiziționase, meditând la 
această concluzie incomodă şi simțindu-se uşor supărat, îl găsi Anakin. 

— Aici erai. Ce faci ascuns aici? 

Aruncă o privire în jur. 

— Lanteeb. 

Anakin clipi, apoi se cocoţă pe marginea biroului. 

— În regulă. Am să muşc momeala. Animal, vegetal sau mineral? 

— Planetă. 

— Şi este importantă pentru că...? 

Oftă. Tu şi instinctele tale blestemate, Bail... 

— Habar n-am. 

— Şi totuşi discutăm despre asta. 

— Aparent, da. 

— Obi-Wan. Te simți bine? Anakin îşi încrucişă brațele, cuprins de un 
amuzament nedumerit. Avem ceva timp liber. Trebuie să fie un alt loc unde ai prefera 
să fii. 

— Ți-aş putea spune acelaşi lucru. 

Zâmbetul lui Anakin se estompă. 

— Da, bine. Ridică din umeri. Încă aştept veşti de la Ahsoka. Sau de la Rex. Mă 


mulțumesc chiar şi cu un Kaminoan. Jur, dacă nu-mi spune cineva ce se întâmplă 
în centrul medical şi asta cât mai curând... 

Obi-Wan se lăsă pe spate în scaunul său. 

— Nu-ţi mai face griji. Ahsoka şi clonele rănite sunt pe cele mai bune mâini 
posibile. Dacă ceva ar fi mers prost, ai fi aflat până acum. Veştile proaste circulă 
foarte repede. 

— Presupun că da, murmură Anakin. Dar... nu ştiu... poate că voi... 

Obi-Wan îl plesni uşor peste braț. 

— Nici să nu te gândeşti la asta. Ultimul lucru de care au nevoie este să te aibă 
în picioarele lor, Anakin. În plus, cum va arăta Ahsoka dacă vei fugi la Kaliida 
Shoals? Va crede că nu ai încredere în ea. 

— Nu are nimic de-a face cu încrederea, protestă Anakin. Aceia sunt oamenii 
mei, Obi-Wan. 

— Iar ucenica ta este acolo pentru ei, sublinie el. Ei trebuie să ştie asta, 
Anakin. Trebuie să ştie că ai încredere în ea pentru a-i conduce atunci când tu nu 
poţi. Aceasta este o parte vitală a călătoriei ei de la Padawan la Cavaler Jedi. Nu o 
priva de ea pentru că tu nu-ţi poţi controla sentimentele. 

Anakin deschise gura pentru a argumenta, apoi se răzgândi. 

— Asta fac? 

— Tu ce crezi? 

— Cred... Anakin îşi lovi călcâiul în podeaua de marmură lustruită. Cred că 
urăsc când nu-mi pot opri oamenii să fie răniți. Sau să moară. Cred că... 

— Ce? întrebă el, când Anakin nu continuă. 

— Nu mai contează. Nu contează. 

— Contează, Anakin, spuse el cu blândeţe. Ceea ce crezi tu contează. 

Anakin îi aruncă o privire. 

— O să-mi dai lecţii despre ataşament. Din nou. 

Ai grijă. Nu mai este Padawanul tău. 

— Este adevărat, spuse el, după un moment, că uneori mi-aş dori să fii mai... 
moderat... în sentimentele tale. Dar este de asemenea adevărat că oamenii tăi te 
urmează cu atâta entuziasm şi loialitate tocmai pentru că ştiu cât de mult îți pasă. 

— Deci, asta e tot? spuse Anakin. Asta e tot ce ai de spus? 

— Anakin... Clătină din cap, amintindu-şi cuvintele sumbre ale lui Yoda. Bine, 
tu l-ai învățat. Dar bine, el a învățat? Numai tu poţi decide ce e mai bine pentru tine. 
Cât de puternic simţi lucrurile — ceea ce alegi să îți pese. Nu pot lua eu aceste decizii 
în locul tău. Pot să-ţi spun ce cred eu. Îţi pot oferi beneficiul experienţei mele. Dar nu 
pot trăi viața ta în locul tău. 

Anakin îşi plecă privirea. 

— Ştiu deja ce crezi, Obi-Wan. Crezi că sunt încăpățânat. Că sunt impulsiv. Că 
mă las să simt prea mult. 

— Da, recunoscu el. Câteodată o fac. Şi uneori nu-mi pot imagina cine aş fi 
fost astăzi dacă nu erai tu. Deşi mă distragi adesea, Anakin, nu pot nega asta: faptul 
că te-am cunoscut m-a făcut un Jedi mai bun. 

Linişte. În ochii mari ai lui Anakin era uimire. O plăcere timidă şi nesigură. Se 
simţi înțepat de o vinovăţie neaşteptată. Trebuia să-i fi spus asta cu mult timp în 
urmă. N-ar fi trebuit să-l las să se îndoiască de el însuşi. Prelegerile sunt bune şi 
frumoase, dar există şi un loc pentru laude. Uit prea uşor asta. 

Îşi drese glasul şi încercă să destindă atmosfera. 


— Apropo, ai planuri pentru seara asta? 

O privire nemulțumită străbătu faţa lui Anakin. 

— Nu. 

— Bine. Bail Organa ne-a invitat la cină. Aş vrea să accepți. 

— Pe noi? spuse Anakin. De ce noi? Adică, pe tine pot înţelege, dar abia dacă 
mă cunoaşte. Doar dacă... Alunecă de pe birou. Nu. S-a împiedicat de probleme? Din 
nou? Eşti serios? 

— Ca un atac de cord. 

Anakin se holbăla ecranul consolei, care încă arăta ultima interogare 
nereuşită. 

— Şi are vreo legătură cu Lanteeb? Să nu-mi spui că e o bază secretă Sith. 

Uşa cabinei private era încă deschisă. Îi făcu semn cu mâna să o închidă. 

— Vorbeşte mai încet. Şi nu. Cel puţin, Bail spune că nu. 

— Atunci despre ce este vorba? 

— Nu ştiu. El nu ştie, mai exact. De aici şi invitaţia la cină, ca să putem vorbi 
despre asta fără teama de întreruperi. 

— Să vorbim despre ce? spuse Anakin, nedumerit. Ce este atât de special la 
Lanteeb? Nici măcar nu am auzit vreodată de acest loc. 

Obi-Wan opri ecranul. 

— Nici eu nu ştiam despre Lanteeb, până când a menționat-o el. Dar Bail e 
îngrijorat de evenimentele recente de acolo... şi asta e suficient pentru mine ca măcar 
să-l ascult. 

— Şi dacă e de ajuns pentru tine, atunci ar trebui să fie de ajuns şi pentru 
mine? Anakin se cocoţă din nou pe birou. Ce spun Arhivele? 

— Despre Lanteeb? Foarte puţine. 

— Şi Dex? 

Vexat, se încruntă. 

— Dex nu spune absolut nimic. Este plecat de pe planetă, în vizită la familie, şi 
nu este în raza comunicațiilor. 

— Oh. Ei bine, nu ai pe nimeni altcineva pe care să-l întrebi? Ce zici de 
contrabandista aia Arkaniană pe care am întâlnit-o anul trecut, cum o chema? 
Targio? Talin? Ta-nu-ştiu-ceva. 

— Nu, Anakin. Bail m-a rugat să păstrez confidenţialitatea, şi aşa voi face. 

Anakin ridică o sprânceană amuzată şi sceptică. 

— În afară de încercarea de a-l întreba pe Dex, vrei să spui. 

— Dex nu se pune. Ai răbdare. Vom afla mai multe în seara asta — dacă vii. 

— Ar fi bine să vin, spuse Anakin, ridicând din umeri. Nu e ca şi cum aş avea 
ceva mai bun de făcut. 

Excelent. 

— Sunt şanse să fie o alarmă falsă, să ştii, adăugă el. Dar mâncarea şi vinul 
vor compensa asta. 

— Şi dacă nu e o alarmă falsă? spuse Anakin, care nu mai era amuzat. Atunci 
ce se va întâmpla? 

Atunci vom avea încă o problemă de rezolvat, nu-i aşa? 

— Aş prefera să nu fac speculaţii înaintea faptelor. 

Anakin se încruntă la el, cu privirea aproape la fel de intensă ca a lui Yoda. 

— Dar nu crezi că e o alarmă falsă. Politician sau nu, ai încredere în Organa. 

— Am motive întemeiate să o fac, Anakin. 


— N-am spus niciodată că nu ai, spuse Anakin. Iar Palpatine nu s-ar baza atât 
de mult pe el dacă nu ar avea o judecată sănătoasă. 

— Cam aşa ceva. Obi-Wan îşi trecu o mână peste față, plin de o oboseală 
bruscă. Nu mai vreau alte probleme. Vreau cinci zile în care să pot dormi fără 
coşmaruri. Deci... Cina. Ar trebui să plecăm de la Templu nu mai târziu de... 

Dar Anakin nu asculta. Se lăsase puţin pe marginea biroului, gânditor. 

— Ce s-a întâmplat? 

Anakin se încordă. 

— Uite, Obi-Wan. În legătură cu dimineaţa asta. Cancelarul Palpatine. 
Suspină. Are intenţii bune. E prietenul meu, da? Îşi face griji pentru mine. 

Instinctul lui era să îndemne la prudență. Doar pentru că Palpatine avea 
intenții bune, asta nu însemna că laudele sale generoase erau un lucru bun. 
Dimpotrivă. De prea multe ori, sprijinul necritic al Cancelarului încuraja tendința 
regretabilă a lui Anakin de a fi prea încrezător. Dar nu îndrăznesc să o spun. E atât 
de loial prietenilor săi. Se va înfuria şi se va pune în defensivă dacă îl critic pe 
Palpatine — ceea ce nu ne va face bine niciunuia dintre noi. Aprobă din cap. 

— Ştiu. 

— Eu nu sunt de acord cu el, adăugă Anakin. În legătură cu faptul că sunt 
considerat de la sine înțeles. Sau despre faptul că apăr Republica de unul singur. Cu 
toții riscăm. Suntem cu toții gata să murim în acest război. Cancelarul se lasă pur şi 
simplu dus de val, Obi-Wan. Asta e tot. 

— E în regulă, Anakin. Sentimentele mele nu sunt rănite. Înţeleg. 

— Serios? spuse Anakin, cu o speranţă prudentă. Întradevăr? 

— Bineînţeles. 

Era adevărat. Înţelegea pe deplin. Palpatine avusese întotdeauna o slăbiciune 
pentru Anakin... şi exista o parte din Anakin care ar fi avut mereu nevoie de legături 
emoționale. După ce-şi pierduse mama şi pe Qui-Gon - şi apoi i se refuzase Padme — 
bineînţeles că se întorsese spre Palpatine. O figură paternă benignă şi necritică. O 
sursă de sprijin necondiționat. Anakin venise la Templu cu ani prea târziu pentru ca 
ceva sau cineva să-i anuleze nevoia de iubire. 

Şi ceea ce nu poate fi vindecat trebuie să fie îndurat. 

Împingându-şi scaunul înapoi de la consolă, Obi-Wan se ridică în picioare. 

— Stau de ore întregi. Mă duc să-mi întind picioarele. Vrei să mi te alături sau 
mai ai rapoarte de completat? 

Anakin clătină din cap. 

— Nu. Sunt gata. Dar mă gândeam să-l duc pe R2 la atelierul droizilor şi să-l 
pun la punct. A văzut ceva acțiune destul de intensă în ultimele două luni, iar eu nu 
am avut timp şi echipament decât pentru a face reparaţii curente. 

Din nou, reparaţii. Anakin şi maşinile lui binecuvântate. Ar fi trebuit să ştie 
asta. 

— Bine. Dar să nu-ţi vină idei strălucite pentru a-l moderniza. Sau dacă o faci, 
verifică înainte de a le pune în aplicare. Îți aminteşti ce s-a întâmplat ultima dată 
când ai fost creativ? 

Ileşiră din cabina privată a Arhivelor, cu Anakin protestând fierbinte în barbă. 

— Nu a fost vina mea. Cei de la Întreţinerea Flotei nu ar fi trebuit să-mi 
schimbe protocoalele de armament de la bord fără să-mi spună. Dacă aş fi ştiut că 
au recalibrat computerul de ţintire, nu aş fi rescris niciodată interfața de răspuns 
rapid a lui R2 şi... 


— ...nu m-ai fi doborât din greşeală. Ştiu, spuse el, cu o toleranţă obosită. S-au 
făcut greşeli peste tot şi sper că am învăţat din ele. Eu doar sugerez... 

— Bine, bine, spuse Anakin, în timp ce treceau prin uşile principale ale 
Arhivelor şi ieşeau pe holul de la nivelul 6. Ți-am înţeles punctul de vedere. Nu voi 
actualiza nimic fără să verific mai întâi cu Flota. Eşti mulțumit? 

— Sunt extaziat, spuse el ironic. Distracţie plăcută. Te voi contacta mai târziu. 

Se despărțiră. 

Lipsit de un scop clar pentru prima dată în ultimele săptămâni şi găsind 
enervantă absența urgenţei, Obi-Wan rătăci pe holul larg şi impunător, cu coloanele 
sale înalte de marmură şi operele de artă donate din nenumărate lumi din întreaga 
Republică. Zâmbi la micile stoluri de tineri pe care îi întâlnea, atât de concentrați şi 
serioşi în timp ce erau duşi de la o sarcină la alta, şi avu o stare melancolică, 
amintindu-şi de el însuşi la aceea vârstă fragedă. Trecu pe lângă grupuri de 
Padawani mai în vârstă, ceva mai puțin serioşi, ceva mai în ton cu Forţa. Uimirea din 
ochii lor când îl recunoscură îl făcu să se simtă profund inconfortabil. 

Eu nu sunt un erou. Sunt doar mai în vârstă decât voi. 

Mai avea câteva ore până când trebuia să se întâlnească cu Bail. Ce să facă, ce 
să facă? Presupunea că ar putea petrece ceva timp în arboretum, meditând. Noaptea 
trecută, Vokara Che îl sfătuise cu tărie exact asta, după ce terminase ceea ce 
începuse droidul medical de pe Pioneer şi reparase ecourile persistente ale daunelor 
provocate de acele incomode cioburi de oțel transparent. 

— Ştiu că nu ai uitat ultima noastră discuţie, Maestre Kenobi, spusese ea. Şi 
ştiu că nu-ţi place ceea ce ţi s-a întâmplat. Dar resentimentele nu schimbă nimic. 
Corpul tău este diferit acum. Trebuie să găseşti o cale de a lucra cu aceste diferențe, 
nu împotriva lor. 

Diferențe care i-au fost impuse de Sith. De partea întunecată. Diferențe ale 
căror efecte dăunătoare, credea Vokara Che, se vor acumula în timp. Pe care va găsi 
o cale de a le cuceri, chiar dacă asta îi va lua tot restul vieții. 

— Obi-Wan! 

Inima lui bubui o dată, apoi reveni din nou în ritm, aproape neschimbată. 
Încetinind, se întoarse, se opri, apoi zâmbi. 

— Taria. 

— Am auzit că te-ai întors, spuse Taria Damsin, alăturându-i-se. 

Cu părul lung de culoare verde-albastră strâns într-o împletitură neglijentă, cu 
un fizic atletic înfăşurat într-o piele elastică verde închis, părea în formă, vitală şi 
arzător de vie. Nimeni nu ar fi ghicit vreodată, uitându-se la ea, că era pe moarte. 

— Şi am auzit că ai fost rănit. Din nou. 

— Ar trebui să ştii că nu trebuie să asculți bârfele. 

Ea ridică o sprânceană puternic arcuită. 

— Sper că blufezi mai convingător atunci când negociezi, Maestre Kenobi. 

Erau prieteni din copilărie. Mai mult decât prieteni pentru o scurtă perioadă de 
timp, cu amintiri prețuite. Vechea prietenie se reluase, nedisimulată, când fusese 
momentul. 

Zâmbi. 

— De fapt, da. 

— Mă bucur să aud asta. Ea îl privi de sus în jos, într-o inspecție critică demnă 
de un crescător de nerfi. Şi cu atât mai mult mă bucur să văd că nu eşti terminat de 
data asta. 


Terminat. Alegea cele mai absurde cuvinte. Era o femeie foarte absurdă. 

Nu se poate să fie pe moarte. E prea crud. 

— Taria, sunt bine. Tu ce mai faci? 

— Eu? Sunt în formă de luptă, spuse ea, strălucirea bruscă din ochii ei fiind 
un avertisment. Era aproape imposibil să o faci să vorbească despre boala care o 
mistuia încet. Dar disperată. Am un curs avansat de sabie de predat şi asistentul 
meu a reuşit să se intoxice cu mâncare. Nu cred că... 

Se opri, invitându-l. Ei bine, aici era problema. O meditaţie plictisitoare în 
arboret sau o şedinţă de sabie cu Taria, mereu distractivă şi dură. 

Hmm. Lasă-mă să mă gândesc... 

— Aş fi încântat să-ţi înlocuiesc nefericitul asistent, Maestră Damsin, spuse el. 
Deşi... 

Ezită, întrebându-se pentru scurt timp dacă ar trebui să continue. Dar hotări 
să rişte nemulțumirea ei, pentru că ei nu erau niciodată mai puţin sinceri unul cu 
celălalt. Nu se protejaseră niciodată unul pe celălalt, indiferent de tentație sau de 
consecințe. 

— Sincer să fiu sincer, Taria, sunt puțin surprins că încă mai predai cursuri 
avansate. Eşti sigură că e înțelept? 

În loc să pocnească, ea îşi lăsă privirea să alunece în lateral. Nu urmă nicio 
izbucnire temperamentală, nicio sclipire de avertizare. Mai degrabă ar fi preferat ca 
ea să se înfurie pe el. Frica pe care o simţea în ea îi închise gâtul. 

— Taria, spuse el, cu vocea plină de tristeţe nespusă, dorindu-și să fie singuri,. 

O promisiune încălcată: jurase că nu o va împovăra cu durerea lui. Bărbia ei se 
înclină şi, brusc, îi aminti de Padme. Aceeaşi putere încăpățânată, mândrie şi curaj. 

— Sunt în remisiune, Obi-Wan, spuse ea, din nou stăpână pe sine, lăsându-l 
interzis. Cât timp va dura, îmi voi trăi viața în termenii mei. Acum, haide. Trebuie să 
pregătesc dojo-ul şi nu vrem să întârziem. Cum ar arăta asta? Băiatul nostru din 
posterele Jedi întârziind la ore. 

Nu protestă împotriva distanțării ei. Când va fi pregătită, vor vorbi. 
Întotdeauna o făceau. Căzând în vechile obiceiuri proaste — ce noroc că Anakin nu 
era aici — folosi Forța pentru a o trage de împletitura ei lungă. 

— Mai spune-mi o dată că sunt băiatul din postere şi le voi povesti elevilor tăi 
despre momentul în care te-ai încurcat cu bestia aia de dragon pe... 

— N-ai îndrăzni! icni ea, retrăgându-se. Ai promis, ai jurat, ai spus că nu vei... 

Rânjind răutăcios, el o urmă. 

— Cine e băiatul din posterele Jedi? 

— Nu tu, spuse ea, ridicându-şi mâinile în semn de capitulare. Nu ai fost 
niciodată. De fapt, nici nu există vreunul. Am inventat totul. Eşti mulțumit acum? 

— Aş putea plânge de bucurie. Condu-mă la clasă, Maestră Damsin. 

Şi astfel, cu problema a ceea ce să facă, rezolvată pentru moment, merse cu 
Taria spre cel mai mare dojo de la nivelul 9, unde o aşteptau elevii ei nerăbdători... şi 
unde putea, cel puţin pentru o vreme, să lase în urmă războiul şi grijile sale. 


Centrul Medical Kaliida Shoals era un loc îngrozitor. 
Ahsoka se simţea vinovată pentru că se gândea la asta, dar Maestrul Yoda era 
foarte strict ca Padawanii să nu-şi nege gândurile. Bune sau rele, ele trebuie să 


curgă prin minte, fără să provoace sau să nege acțiunea. Doar atunci când un Jedi 
era împăcat cu gândurile sale putea decide care era cursul corect de acțiune. 

Nu-i plăcea Kaliida Shoals şi nici Kaminoanii nu-i prea plăceau. Nala Shan şi 
colegii ei erau savanţi străluciți şi doctori care făceau minuni, dar i se părea că 
Anakin se simțea mai legat de maşini decât Kaminoanii de clonele pe care le creau. 
Când nu credeau că ea ascultă, se refereau la Rex, Coric şi ceilalți ca la nişte unități. 
Unităţi. Ei nu erau unități, erau oameni, oameni vii, care respirau, râdeau, se răneau, 
curajoşi şi nesăbuiţi, care îşi dădeau viața pentru ea şi pentru ceilalți fără să se 
oprească măcar o dată să se gândească mai întâi, iar ea îi iubea pentru asta. La fel şi 
Anakin. lar Maestrul Kenobi, ei bine, îi respecta. 

Dar Kaminoanii? Nu-i iubeau. Nici măcar nu-i respectau. Era doar mândrie. 
Erau mândri de munca lor. Erau teribil de impresionați de cât de multe stricăciuni 
putea suferi o clonă şi cât de repede le puteau vindeca carnea sfâşiată şi oasele 
rupte. Dar le păsa de ei? Simțeau compasiune pentru durerea lor sau durere pentru 
pierderea lor? Nu. Nu văzuse nici măcar un indiciu în acest sens. Kaminoanii erau 
foarte detaşaţi. Erau atât de detaşaţi încât îi făceau pe Jedi ca Maestrul Yoda, 
Maestrul Windu şi Maestrul Kenobi să pară nişte copii ametțiți şi isterici. 

Cu coastele fracturate şi vindecate rapid şi bine, iar celelalte zgârieturi, arsuri 
şi vânătăi trecute în amintire - Kaminoanii îi reparaseră chiar şi micul defect de la 
coada cefalică centrală, ceea ce era bine din partea lor, recunoscu ea cu părere de 
rău — putea să se plimbe prin zonele libere ale centrului medical de un alb incomod şi 
cu tavan înalt, sau să se apuce de exerciţiile cu sabia de-a lungul oricărui coridor 
circular gol pe care îl găsea la îndemână. 

Ceea ce nu avea voie să facă era să îl contacteze pe Anakin pentru a-l pune la 
curent cu noutățile, sau să stea cu Căpitanul Rex şi cu sergentul Coric în timp ce se 
aflau în camerele lor bacta, sau să se întâlnească cu alte clone ale Companiei Torrent 
care fuseseră repartizate aici. Şi nu i se permisese să-şi ia rămas bun de la cei care 
muriseră în acest loc steril, în ciuda eforturilor depuse de Kaminoani pentru a-i 
salva. Şi asta nu era corect. 

Fiind o staţie spațială recondiționată, centrul medical avea o singură platformă 
de observare, amplasată chiar în vârful fusului său cu vârf plat. Aceasta oferea o 
vedere panoramică asupra nebuloasei Kaliida, iar frumuseţea acesteia îi distrase 
atenţia — cel puțin pentru o vreme - de la gândurile mai întunecate. 

Asistentul lui Nala Shan, Topuc Ti, o găsi acolo cu puţin timp înainte de prânz, 
ora locală. 

— Padawan Ahsoka, ți se permite să primeşti o holotransmisie de la Maestrul 
tău Jedi, o informă Kaminoanul eteric. Te rog să mă urmezi la centrul de 
comunicații. 

Anakin. Sărind din meditaţia ei cu picioarele încrucişate, Ahsoka încercă să-şi 
calmeze inima care îi zvâcnea. Aveau ordine noi? Se deschisese un alt front de luptă? 
Va trebui să-i lase pe Rex, Coric şi pe ceilalți singuri aici, în voia sorții lor nesigure? 
Nu voia să facă asta. Ideea era ca o trădare, ca şi cum i-ar fi abandonat. Ca şi cum, 
la fel ca aceşti Kaminoani, nu i-ar fi păsat. 

— Vino, spuse Topuc Ti, făcându-i semn cu o mână palidă şi alungită. 
Maestrul tău Jedi părea foarte nerăbdător. 

— Îmi pare rău. Da. Vin, spuse ea, şi fugi după el. 

— Ahsoka! Holograma lui Anakin tremură şi se deformă, semnalul luptându-se 
să treacă prin interferențele nebuloasei. Ce ţi-a luat atât de mult timp? 


— Îmi pare rău, spuse ea. Am fost chiar în... 

— Nu contează. Ce se întâmplă? Trebuia să mă informezi periodic! 

Era din cauza calității slabe a transmisiei sau fața lui era practic neagră de 
ulei? 

— Am încercat, Maestre, doar că... Se uită în jur, dar cei doi Kaminoani care 
împărțeau centrul de comunicații erau ocupați cu propriile conversații. Totuşi, 
pentru a fi în siguranță, se aplecă asupra holotransmițătorului şi îşi cobori vocea. Nu 
m-au lăsat, Skyguy. Mi-au luat comunicatorul şi nu mi-l dau înapoi! 

— Probabil că e vorba de procedură, spuse Anakin. Ce mai face Rex? Cum se 
simte Coric? I-ai văzut? Când vor fi externaţi? 

— Nu ştiu! Practic se jelea şi nu-i păsa. Tot ce ştiu este că Rex a fost rănit mult 
mai rău decât mi-am dat seama. Ultima dată când l-am văzut vorbea, nu părea să 
fie... Nu putu să o spună. Dar nu mă lasă să-l văd pe el, sau pe sergent, şi nu-mi 
spun nimic în afară de faptul că nu sunt morți. 

Anakin suspină. 

— Probabil că şi asta e procedura. Dar dacă nu sunt morți — asta e ceva. E 
bine, Ahsoka. 

Părea atât de uşurat. Asta o făcea să se simtă mai bine, ştiind că era la fel de 
bolnav de îngrijorare pe Coruscant ca şi ea aici. Îl făcea să pară mai puţin îndepărtat. 

— Skyguy, ce se întâmplă acasă? Avem o altă misiune? 

— Nu. Suntem în permisie. Toată lumea este în aşteptare până când eliminăm 
toți viruşii de calculator şi găsim o cale de a ocoli bruiajul de comunicaţii al lui 
Grievous. Tocmai am aflat că Separatiştii l-au folosit din nou. De două ori. 

Hei, asta nu era bine. Asta însemna un alt aflux de clone rănite? 

— Ce s-a întâmplat? 

— Forțele noastre s-au dezangajat. 

Ea nu îşi putu înăbuşi la timp icnetul şocat. 

— Am fugit? 

— Nu, Padawan, am executat o retragere strategică, replică Anakin. Nici măcar 
holotransmisia de proastă calitate nu-i putea ascunde furia frustrată. Nu câştigi 
războaie cu atacuri finale pline de laude, Ahsoka. Lupţi inteligent sau iroseşti vieți. 
Asta a fost o luptă inteligentă. 

— Da, Maestre, spuse ea cu blândeţțe. Maestre, dacă eşti în permisie, pot să 
stau aici până când se trezesc Rex şi Coric? Sunt încă în tratament cu bacta. Ar mai 
putea înota în gel câteva zile. 

— Eşti sigură că vrei asta? Trebuie să fie destul de plictisitor acolo de una 
singură. 

— Nu mă deranjează. Doar că... Ezită. Când se vor trezi, vor fi... mă gândeam 
că le-ar plăcea... 

— Să vadă o față prietenoasă? Volubil ca întotdeauna, Anakin zâmbi. Drăguţ. 

— Ţin pasul cu exercițiile, Maestre. Sabia şi fizica generală. Nu stau degeaba. 

— Asta trebuie să însemne că eşti din nou în formă de luptă. 

— Eu? Oh, sunt bine. Mi-aş dori doar... 

Anakin zâmbi din nou. 

— Ştiu. Ahsoka, tu... ţine-te bine. Îşi întoarse capul. Ce? Ce? Da. Mulţumesc, 
R2. Spune-i că vin. Uitându-se din nou la ea, făcu o grimasă. Îmi pare rău. Am 
întârziat la o întâlnire la cină. O să sun din nou mâine. Dar dacă între timp se 
întâmplă ceva despre care ar trebui să ştiu şi nu poți da de mine, contactează-l pe 


Maestrul Yoda. Dacă Kaminoanii au o problemă cu asta, aruncă toată greutatea ta 
până când vei obține ceea ce aveți nevoie. Bine? 

Greutatea ei? Ea nu avea nicio greutate. Era uşoară. Pe de altă parte, el era 
foarte greu. Fiind Jediul care a condusese raidul pentru a salva centrul medical, 
numele lui însemna ceva pe aici. Până acum nu-l folosise, pentru că nu asta făcea 
un Jedi. Dar acum mi-a dat permisiunea. Şi vreau neapărat să stau cu Rex şi Coric. 

Ea aprobă din cap. 

— Da, Maestre. 

Undeva în afara razei de holotransmisie, R2 fluieră şi emise un semnal sonor. 
Acum părea aproape frenetic. 

— Ştiu, R2! Vin imediat, răbufni Anakin. Ahsoka... Se încruntă. Poţi să obţii 
acces la baza de date cu informaţii a Kaminoanilor? 

Baza lor de date? 

— Cred că da. De ce? 

— Dacă poți, şi dacă poţi cotrobăi pe acolo fără să declanşezi vreo alarmă - şi 
dacă îți poţi şterge amprentele de pe orice căutare pe care o faci — vezi ce poți afla 
despre o planetă numită Lanteeb. 

— Lanteeb? spuse ea, nedumerită. Unde era Lanteeb? Nu auzise niciodată de 
ea. În regulă. Dar... 

— Bine. Şi să nu faci gălăgie. Nu vreau să se tragă vreun semnal de alarmă în 
legătură cu asta, Ahsoka. Ai înțeles? 

Oh, la naiba. În ce se amestecă acum? 

— Da, Maestre. Am înţeles. 

— Bine. O să te chem mâine. Ţine minte - nu ieşi în evidenţă, Padawan. 
Rămâne strict între noi. 

— Da, Maestre. Şi Maestre... 

Dar el dispăruse. Uimită, Ahsoka se uită la holotransmiţătorul dezactivat. 
Lanteeb. Cât de misterios. Şi va căuta aşa cum îi ceruse Anakin. În curând. Dar mai 
întâi avea de gând să înceapă să arunce ceva greutate în cererile ei. 

Aşteaptă, Rex. Aşteaptă, sergent. Vin imediat. 


Capitolul 8 


Obi-Wan era un pilot de speeder bunicel, lipsit de strălucire - cu un obicei bine 
înrădăcinat de a respecta rutele de trafic, încercate şi adevărate, ale Coruscantului. 
Privindu-l, recunoscând semnele familiare de nemulțumire, Anakin îşi drese gâtul. 

Acum e acum. 

— De fapt, dacă ai vrea să recuperezi puţin timp, ştiu o scurtătură foarte bună 
până la... 

— Nu, mulțumesc, spuse Obi-Wan, foarte tăios. Am avut parte de destule 
scurtături de-ale tale cât pentru o viață întreagă. Şi dacă ai fi fost atent la 
cronometrul tău, nu am fi avut nevoie de... 

— Hei, am spus că-mi pare rău! 

— Da, da, întotdeauna îţi ceri scuze după aceea, Anakin, dar... 

— Obi-Wan, îmi pare rău. 

Se prinse de portiera speederului din partea pasagerului, în timp ce fostul său 
Maestru îi lăsa să iasă de pe banda lor aglomerată de trafic şi să intre pe coridorul 
care îi va îndepărta de districtul administrativ întins şi îi va duce spre una dintre cele 
mai scumpe şi mai exclusiviste enclave rezidențiale de pe Coruscant. Cunoştea zona 
îndeaproape. Blocul de apartamente al lui Padme era la o aruncătură de băț de cel al 
lui Bail Organa. Ar fi ajuns acolo până acum dacă ar fi pilotat el speederul. Dar Obi- 
Wan, încordat de faptul că se lăsase aşteptat, îi ignorase oferta de a prelua 
comenzile. Exact ca în vremurile bune. 

— N-am vrut să întârzii, adăugă el, în timp ce Templul se pierdea în depărtare 
în spatele lor. M-am lăsat dus de val. 

Asta îi aduse o privire rece. 

— lată o scuză care sună familiar. 

Aşa e. E timpul pentru un control serios al daunelor înainte ca asta să se 
transforme într-o noapte mizerabilă. 

— Bine. Bine. Eşti supărat. Înţeleg asta. Şi eşti îndreptăţit. Fără discuţii. Am 
fost neglijent. 

Obi-Wan îi mai aruncă o privire, apoi intrară pe banda rezervată rezidenților şi 
vizitatorilor din cartier, ca să poată urma speederele scumpe şi liniştite ale 
localnicilor până la destinaţia lor finală. 

— Punctualitatea nu a fost niciodată punctul tău forte, Anakin, dar aveam 
impresia că am rezolvat asta. 

— Da, ei bine, unele obiceiuri sunt mai greu de rupt decât altele. Îmi amintesc 
că mama obişnuia să... 

— Ce? spuse Obi-Wan, cu o voce brusc blândă. 

Amintirile despre mama lui erau întotdeauna dulci-amărui. În umbră se 
ascundea ultima ei atingere pe obrazul lui. Ecouri ale durerii ei pe moarte. Dar 
amintirile copilăriei sale îi uşurau acea nefericire. Când închidea ochii, îi simţea 
braţele calde şi strânse în jurul lui, ţinându-l în siguranță. Dar nu eu am tinut-o în 
siguranță. Când a avut cea mai mare nevoie de mine, eu... Cu un efort îşi smulse 
gândurile de pe acea cale nefolositoare. Aşa cum spusese Padme, nu avea rost să se 


uite înapoi. Nu exista nicio cale de a repara greşelile din trecut. Singura lui alegere 
era să găsească o modalitate de a trăi cu ele. Dar chiar şi cu ajutorul ei, asta se 
dovedea a fi o provocare. Unele lucruri nu pot fi iertate. Unele greşeli nu ar trebui să fie 
trecute cu vederea. M-am lăsat distras. M... 

— Anakin, spuse Obi-Wan. 

Nu chiar cu simpatie. Nu chiar ca un avertisment. Aproape ca o întrebare. 

Obi-Wan încearcă, dar nu va înțelege niciodată cu adevărat. 

— Mama obişnuia să se supere pe mine pentru că întârziam, aşa cum te-ai 
supărat şi tu întotdeauna, spuse el, după un moment. Nu m-a bătut niciodată, dar a 
fost tentată o dată sau de două ori. De aceea l-am construit pe 3PO. Ca să-mi cer 
scuze. Şi pentru a o ajuta prin casa noastră când nu eram acolo. 

Uitând de iritare, Obi-Wan zâmbi. 

— Şi cât de des ai întârziat la cină, construind droidul ăla blestemat? 

— Prea des. Amintindu-şi de exasperarea mamei sale față de întârzierile lui 
cronice, cât de împărţită era între supărare şi apreciere, râse pe jumătate. Obişnuia 
să spună că întârzii la propriul meu destin. 

— Dar nu era aşa, spuse Obi-Wan. Aşa că presupun că pentru asta trebuie să 
fii recunoscător. 

— Ei bine, da. Doar că... 

Doar că profeția nu s-a împlinit încă, nu-i aşa? Nu există echilibru în Forță. 
Partea întunecată câştigă. Planetă după planetă se strecoară prin galaxie. Şi se pare 
că nu pot face nimic ca să o opresc. 

— Doar că? întrebă Obi-Wan. 

El ridică din umeri. 

— Nimic. Cum am spus, îmi pare foarte rău. 

— Ştiu, spuse Obi-Wan, în timp ce îşi învârtea speederul într-o ieşire de pe 
banda principală de trafic rezidenţial şi îl strecura pe o bandă laterală mai îngustă. 
În plus, ar fi trebuit să mă obişnuiesc cu tine până acum. 

În sfârşit, ajunseseră în perimetrul sectorului rezidenţial. De o parte şi de alta 
a lor se înălțau maiestuos clădirile de apartamente luxoase în care locuiau unii 
dintre cei mai bogați şi influenţi cetățeni ai Republicii. Magnaţi ai afacerilor. 
Celebrităţi. Politicieni. Vedete sportive. Aristocraţi şi moştenitorii lor. Ambasadori din 
peste treizeci de sisteme importante. La început, mutarea în această comunitate 
exclusivistă o făcuse pe Padme să se simtă inconfortabil, dar insistaseră Regina 
Jamillia de pe Naboo şi Cancelarul Suprem Palpatine. Fosta Regină a Naboo - şi 
actualmente Senator - era o ţintă Separatistă de mare risc. Poate că nu dorea să 
trăiască cu un nivel de securitate mai ridicat decât cel al complexului Senatului, dar 
avea nevoie de el. 

— Te rog, Padme, spusese el, adăugându-şi vocea la corul de bun simţ şi 
folosindu-se fără ezitare sau remuşcare de dragostea ei pentru el împotriva ei. Dacă 
nu vrei să o faci pentru tine, atunci fă-o pentru mine. Vrei să fiu în prima linie a 
frontului, făcându-mi griji pentru tine, în timp ce lupt pentru a salva Republica? 

Ea cedase, desigur. 

Securitatea care însemna atât de mult pentru liniştea lui încetini apropierea lor 
de blocul de apartamente al lui Bail Organa. În timp ce parcurgeau culoarul destinat 
vizitatorilor, trecură pe lângă numeroase puncte de control discrete, menite să 
citească şi să înregistreze actele de identitate ale speederelor. Fiind Jedi, nu 
întâmpinară nicio dificultate şi, în cele din urmă, aterizară în parcarea pentru 


oaspeţi a Senatorului. Calea pietonală a vizitatorilor era parolată. Înarmat cu cheia 
privată a lui Organa, Obi-Wan introduse secvența şi urcară la nivelul 300. 

Spre surprinderea lui Anakin, Organa răspunse el însuşi la uşa de la intrare. 
Îmbrăcat în pantaloni lejeri şi o cămaşă deschisă la gât, cu un pahar de vin roşu 
într-o mână şi un prosop de bucătărie aruncat pe umăr, zâmbi când îi văzu. 

— Iată-vă, spuse el, uşor mustrător. Eram pe punctul de a trimite o echipă de 
căutare. Intraţi. 

— Bună seara, Bail, spuse Obi-Wan, intrând în holul auster şi elegant al 
apartamentului. Îmi cer scuze că te-am făcut să aştepţi. 

Anakin îl urmă înăuntru. 

— Vă rog, domnule Senator, nu dați vina pe Obi-Wan pentru întârziere. Este 
vina mea. Nu sunt întotdeauna cel mai de încredere în ceea ce priveşte timpul. 

Zâmbetul lui Organa se lărgi în timp ce închidea uşa. 

— Aşa mi s-a spus. Apoi făcu un gest. Pe aici. Mergem în bucătărie. 

Aşa i s-a spus? Anakin îşi lăsă privirea acuzatoare să alunece în lateral. 

— Nu te uita la mine, spuse Obi-Wan cu blândeţțe, în timp ce mergeau după 
Organa. Nu am spus niciodată că eşti incapabil să... Oh. 

Oh era bine spus. 

Ajunseseră în bucătărie. Şi stând în picioare în spatele unei mese largi şi 
lustruite, cu un cuţit într-o mână, cu o jumătate de rădăcină de tabba tăiată în 
cealaltă, îmbrăcată simplu şi frumos într-o fustă şi o bluză de mătase albastră ca 
cerul... era Padme. 


O singură privire la chipul lui Anakin şi Padme ştiu că el nu avusese nici cea 
mai mică bănuială că ea se afla aici. Şocul, neîncrederea, plăcerea şi alarma trecură 
prin el în succesiune rapidă, ceea ce însemna că nu-i simţise prezența — ceea ce nu-i 
stătea deloc în fire. Cunoscându-l bine pe soțul ei, putea să înțeleagă de ce. Era 
foarte distras şi plin de nelinişte. Tunica lui Jedi, atât de cunoscută, părea puțin 
prea largă pe el, de parcă ar fi slăbit de curând. 

Războiul îl oboseşte. Îl ia atât de personal. Vrea să repare tot ce e stricat. Crede 
că asta e treaba lui. 

— Maestre Kenobi, spuse ea, lăsând jos cuțitul. Îi întâlni privirea plină de grijă, 
cu sentimentele mascate. Mă bucur să vă revăd. 

— Şi eu pe dumneavoastră, doamnă Senator, spuse Obi-Wan pe cel mai lejer 
ton al său. Să înţeleg că sunteți bine? 

— Foarte bine, vă mulțumesc. Şi dumneavoastră? 

— Oh, sunt bine. Mulţumesc. 

Ah, simple banalități. Unde ar fi ei fără ele? Nevoia de a se arunca în brațele lui 
Anakin era aproape copleşitoare. Dar nu degeaba era politician de carieră. Îi oferi 
iubitului ei un zâmbet politicos şi impersonal. 

— A trecut ceva vreme, Maestre Skywalker. Ce mai faci? 

Anakin înghiți în sec. 

— Bine. Sunt bine, doamnă. 

— Am rugat-o în ultimul moment pe Padme să ni se alăture, spuse Bail, 
îndreptându-se spre cealaltă masă a bucătăriei impresionante şi imaculate. S-a 
întors abia acum câteva ore — ceea ce este un noroc pentru echipa noastră. Luă sticla 


de vin deschisă, mai turnă puţin vin roşu în paharul lui, mai turnă puțin în al ei, 
apoi flutură sticla către Jedi. Ştiu că de obicei nu beţi, dar politețea mă obligă să vă 
ofer un pahar. 

Obi-Wan suspină. 

— Chiar nu e nevoie, Bail. Noi nu... 

— Mulţumesc, spuse Anakin. Mi-ar plăcea să beau. 

Ținându-şi respirația, Padme aşteptă ca Obi-Wan să obiecteze, să protesteze, 
să-i spună lui Anakin că nu trebuia. În schimb, el ridică o sprânceană. 

— Mă corectez. Lui i-ar plăcea un pahar. 

Rânjind, Bail mai luă un pahar de vin de pe suportul montat pe perete de 
lângă mica fereastră de deasupra chiuvetei. Îl umplu pe jumătate cu unul dintre cele 
mai bune vinuri de colecție pe care viile familiei sale le produseseră vreodată, apoi i-l 
întinse lui Anakin. 

— Pentru excelenta voastră sănătate, spuse el, ridicându-şi propriul pahar în 
semn de salut. 

Anakin îi întoarse gestul. 

— La fel şi a dumneavoastră, domnule Senator. 

— De ce nu-mi spui Bail La urma urmei, asta e casa mea, nu Senatul. 
Lăsându-şi paharul jos, Bail se îndreptă spre plita de gătit, unde trei cratițe 
bolboroseau aromat. Ridică puţin capacul celei mai mici, luă o lingură şi gustă. Bun. 
E bună. Apoi aruncă o privire peste umăr. Ei bine, domnilor, trageţi un scaun. Sunt 
destul de sigur că pot reuşi să gătesc şi să vorbesc în acelaşi timp. Zâmbi din nou. Şi 
tu, bucătăreasă. Treci la tăiat. 

Padme făcu o plecăciune sarcastică. 

— Da, domnule. 

— Am suc rece de bolbi în conservator, Obi-Wan, dacă eşti hotărât să renunți 
la vin, adăugă Bail, verificând conţinutul următoarei cratițe. A doua presare. 

Instalându-se pe unul dintre scaunele înalte de la masa de mic dejun din 
bucătărie, Obi-Wan aprobă din cap. 

— Poate mai târziu. Bail, eşti sigur că nu pot face nimic ca să te ajut? 

— Ah! spuse Bail brusc, cu lingura ridicată. Dacă pui vreun picior mai aproape 
de mâncarea asta, Obi-Wan, o să pun să fii arestat. 

— Bail, spuse ea, surprinsă. 

Anakin se holbă şi el, cu paharul de vin ridicat până la jumătatea buzelor. 

— Nu înţelegeţi, spuse Bail, punând capacul la a treia cratiţă. Poate că e 
Maestru Jedi, dar când vine vorba de gătit e un contrabandist de mirodenii murdar şi 
josnic. Credeţi-mă. Ne fac tuturor o mare favoare. 

— O dată, spuse Obi-Wan, peste râsetele lor. Odată am avut o întâlnire 
nefericită cu nişte maravia tocată, doi dipplis tăiați în cubuleţe şi un vârf de cuţit de 
condiment Rodian. 

— O dată a fost de ajuns, replică Bail, emfatic. Tu doar... stai acolo şi fii 
înţelept, sau ceva de genul ăsta. 

Urmară alte râsete. Curentul de tensiune din încăpere se mai domoli. Padme, 
care tăia rapid în felii subțiri restul de rădăcină de tabba, riscă să se uite la Obi-Wan. 
Acesta îi zâmbi înapoi, cu o nuanţă ironică, acum cu simpatie în ochi. Ea ridică un 
umăr în semn de recunoaştere rapidă. Nu e vina ta. Nu trebuia să ştii că vin. 

Anakin, refuzând să se aşeze, se îndreptă spre fereastra panoramică a 
bucătăriei. Sorbi din vinul său şi admiră priveliştea luminilor strălucitoare şi a 


traficului care se scurgea dincolo de oţelul transparent dublu ecranat. 

— Deci ai fost plecată, doamnă Senator Ami... ah... Padme? 

— Pe Chandrila, da, spuse ea, aşezând feliile de rădăcini de tabba într-un vas 
de copt. Nu trebuia să mă întorc decât peste câteva zile, dar a apărut un focar de 
rujeolă Ralltiiri în enclava în care stăteam. Asezonă rapid leguma cu sare şi piper şi 
cu bucăţi din untul pe care îl tăiase mai devreme în cubuleţe. Deoarece nu puteam 
face nimic pentru a ajuta, am venit acasă. 

— Ei bine, pierderea Chandrilei este câştigul nostru, spuse Bail, mereu galant. 
Ai terminat cu tabba? 

— Obi-Wan, am auzit despre Kothlis, spuse ea, înmânându-i lui Bail vasul ca 
să-l poată băga în cuptorul de compresie. A fost o treabă bună - şi o scăpare 
norocoasă. 

— În mai multe feluri decât crezi, spuse el sobru. 

La fel ca Anakin, părea slăbit. Obosit. Nu la fel de îngrozitor ca după Zigoola 
sau chiar după bătălia de pe Geonosis, dar... 

Războiul îl doboară şi pe el. E atât de nedrept. 

— Nu mi-ai spus că nu crezi în noroc? spuse Bail, tachinându-l. 

Obi-Wan îi oferi o jumătate de zâmbet. 

— Ba da, dar sunt prea multe schimbări de ultim moment şi s-ar putea să fiu 
nevoit să-mi schimb poziția. Amuzamentul lui ironic se estompă. Apropo de Kothlis, 
Bail, care sunt noutăţile de la grupul de lucru care investighează atacul lui Grievous 
asupra comunicațiilor Flotei? 

Bail închise uşa cuptorului şi apăsă butonul de pornire. 

— Încă investighează. 

— Ştiu că nu ne putem învârti degetele la nesfârşit, nu-i aşa? spuse Anakin, 
întorcându-se. Ştiu că nu putem continua... să ne retragem strategic? 

— Da, Anakin, ştiu, spuse Bail. Şi crede-mă, toţi cei din echipă lucrează la 
problemă cât de mult şi cât de repede pot. Dar dacă Separatiştii nu ar fi fost un 
duşman formidabil, ei bine, acest război ar fi fost deja terminat, nu-i aşa? 

— Adevărat, spuse Obi-Wan. Dar Anakin are dreptate. Nu ne putem permite să 
ne pierdem elanul ofensiv. Dooku şi Grievous sunt prea pricepuţi să profite de fiecare 
împiedicare a noastră. 

Padme, privindu-l pe Anakin în timp ce se prefăcea că se concentrează la 
curățarea secțiunii ei de masă, îi văzu fața crispată. Simţi cum tensiunea lui se 
reaprinde. Oh, dragostea mea. 

— S-ar putea să fie aşa, spuse ea, şi ştiu că suntem aici pentru a vorbi de 
afaceri serioase... dar sugerez să lăsăm asta pentru după masă, da? Bail mi-a spus 
că sunteţi amândoi în permisie pentru câteva zile. Aşa că ce-ar fi să mâncăm, să bem 
şi să ne bucurăm puţin, înainte de a aborda ultima criză a Republicii? 

O mână caldă veni să se odihnească pe umărul ei. Bail. Un prieten atât de bun 
şi de drag. 

— Susțin moţiunea, spuse el vesel. Cina e aproape gata. De ce nu mergeţi voi 
trei în sala de mese? Voi veni în câteva momente. 

Mergând alături de Obi-Wan, atât de conştientă de Anakin în spatele ei, cu 
privirea lui arzătoare pe ceafă, ea aruncă o privire în sus. 

— Se zvoneşte că ai fost rănit în apărarea instalaţiei de spionaj. 

Obi-Wan suspină. 

— Nu există nicio bârfă care să-ți scape din vedere? 


— Niciuna. Spune-mi doar că nu au fost implicate săbii de lumină de data 
asta. 

El zâmbi uşor. 

— Anakin a venit în ajutor înainte ca asta să devină o problemă. 

Anakin. Oh, voia să se întoarcă şi să se înfrupte din el. Voia să-l ţină în braţe şi 
să-i sărute grijile. 

— Bineînţeles că a făcut-o, spuse ea, atât de teribil de veselă. Cred că asta este 
descrierea slujbei lui, nu-i aşa? 

— Este, spuse Anakin. Şi încep să mă gândesc că ar trebui să cer o mărire de 
salariu. 

— Poţi să o ceri dacă vrei, spuse Obi-Wan, în cel mai caraghios moment al său. 

Zâmbind, cu acea undă de tensiune slăbită din nou, intrară în sufrageria lui 
Bail. Un perete întreg era din oțel transparent ecranat, oferind o privelişte uluitoare 
asupra peisajului fantastic luminat al oraşului Coruscant. În depărtare, strălucind 
argintie, se afla clădirea Senatului, simbolul a tot ceea ce au luptat şi au suferit 
pentru a proteja. Când trecură pragul camerei luxuriante, o muzică uşoară începu să 
se audă din difuzoarele ascunse. 

Ea o recunoscu imediat: Simfonia Primăverii de celebrul compozitor de pe 
Naboo, Tofli Argala. Menţionase odată, în treacăt, că Argala era preferatul ei dintre 
toți creatorii de muzică de pe Naboo. Era normal ca Bail să-şi amintească. Ştia că îi 
fusese dor de casă în ultima vreme, fiind nevoită să rateze din nou sărbătorirea zilei 
de naştere a micuţei Pooja. Bineînţeles că îi trimisese un cadou şi îi făcuse o 
comunicare în ziua respectivă, dar o mătuşă holografică nu era acelaşi lucru. Pooja 
merita mai mult. 

— Doamnă... locul dumneavoastră... 

Anakin îi trase un scaun la masă. Atât de demodat. Atât de drăguţ. Atât de 
periculos de aproape de a se trăda. Recunoscuse şi el muzica. Avea întrebări în ochi. 

Oh, dragostea mea. Nu fi prostuţ. 

— Mulţumesc, spuse ea, alunecând pe scaun. 

Masa de sufragerie era deja aranjată, cu tacâmuri şi vase joase şi largi de flori 
proaspete pe o pânză albă. Degetele lui Anakin atinseră brațele ei în timp ce aluneca 
scaunul la locul lui. Ea tremură - şi îl simți şi pe el tremurând. Nu îndrăzni să se 
uite la Obi-Wan, care era deja aşezat. 

Oare simte şi el? Trebuie să simtă. Oh, Bail. Ce-ai făcut? 

Ca şi cum ar fi fost chemat, Bail intră cu un cărucior în sufragerie, încărcat cu 
mesele lor şi cu o sticlă de vin proaspăt, pahare curate şi un vas răcoros de suc de 
bolbi din a doua presare. 

— Maegştri, doamnă, cina este servită, spuse el. Tikrit condimentat, verdeţuri 
yyla la abur, orez cu ierburi şi tabba cu unt la cuptor. 

— Ce faci, Bail? spuse Obi-Wan, holbându-se. Ce s-a întâmplat cu droizii tăi de 
servire? S-au stricat? Dacă da, ar trebui să-l rogi pe Anakin să ţi-i repare. Cu 
condiţia, bineînțeles, să nu ai unde să ajungi urgent. 

Asta îl făcu pe Anakin să dea din cap. 

— N-ai de gând să renunti la asta prea curând, nu-i aşa? 

— Cu siguranță că nu, spuse Obi-Wan. Numai un prost ar arunca un blaster 
cu ceva încărcătură rămasă în el. 

Încălzită, Padme îşi privi soţul şi pe cel mai bun prieten al său schimbând 
zâmbete răutăcioase. O ajuta foarte mult să ştie că dificultăţile din trecut fuseseră 


lăsate în urmă, că găsiseră un teren atât de solid pe care puteau să stea de la egal la 
egal. Nu era sigură că Obi-Wan înţelegea ce însemna el pentru Anakin. Cât de mult 
conta considerațţia lui. Cât de departe ar fi mers Anakin ca să-l ţină în siguranţă. 

Şi nu-i pot spune. Dar ar trebui să ştie. 

Simţind greutatea privirii ei tulburate, Obi-Wan se întoarse, întrebător. 

— Padme? 

Şi acum simțea cum Anakin o privea. Se prefăcu distrasă. 

— Ce? Pofrim? 

— Am crezut... nimic, spuse Obi-Wan, cu un zâmbet rapid. Nu contează. 

Bail împărți farfuriile parfumate şi aburinde, turnă vinul şi sucul, apoi luă loc. 
Îşi ridică paharul, cu ochii calzi de afecțiune. 

— Pentru prieteni, spuse el încet. Şi pentru sfârşitul acestui război blestemat. 

— Pentru prieteni, repetară ea şi Jedii, şi băură. 

După aceea, în timp ce mâncau, Bail îi delectă cu ultimele bârfe din Senat. 
Râseră, se amuzară, scoaseră la iveală poveşti demult îngropate şi care meritau să fie 
povestite din nou şi pentru câteva ore rare şi prețioase războiul dispăruse. Erau doar 
patru prieteni care se bucurau de o mâncare şi o companie rafinată... iar durerea era 
doar o amintire vagă de mult apusă. 


— Deci, spuse Bail în sfârşit, dând farfuria de desert la o parte. A fost 
distractiv, dar toate lucrurile bune au un sfârşit. Mă tem că a venit timpul să nu ne 
mai prefacem că nu suntem în război. 

Urmă un moment de tăcere cu priviri schimbate şi suspine uşoare. 

— De acord, spuse Padme, lăsându-şi şerveţelul pe masă. Dar lasă-mă să 
strâng masa mai întâi. 

— E în regulă, mă ocup eu de asta după... 

Ea se ridică în picioare. 

— Nu, Bail. Prima regulă a bucătăriei: bucătarul nu curăţă niciodată. 

— O să ajut, spuse Obi-Wan, începând să se ridice. 

— De fapt... Anakin sări în sus. Lasă-mă pe mine. Pedeapsa mea pentru că am 
întârziat. 

Urmă încă o tăcere, ciudată de data asta. Apoi, Obi-Wan aprobă din cap. 

— În regulă. 

— Vino în birou, Obi-Wan, spuse Bail cu lejeritate, ca şi cum nu ar fi observat 
nimic. Am pregătit un mic spectacol. 

— Vă vom însoți acolo în scurt timp, spuse ea, adunând tacâmurile de argint 
folosite. Nu începeți fără noi. 

În momentul în care Bail şi Obi-Wan plecară, Anakin o trase la el. Îi aduse fața 
în mâinile lui şi o sărută ca un om înfometat. Ea simţi cum corpul i se face lichid de 
căldură, simți gustul vinului şi al pericolului şi al siguranței dulci, plăcute. 

Şi apoi se îndepărtă. 

— Anakin, nu, şopti ea, cu inima bătând cu putere. Eşti nebun? Nu putem... 
nu cu Obi-Wan aici... Va şti, va simți... Anakin... 

— Nu-mi pasă, spuse el aspru, mâinile lui mângându-i acum corpul, dându-i 
foc oriunde o atingea. Mi-a fost atât de dor de tine, Padme. În fiecare noapte te visez. 
A trecut prea mult timp. 


Buzele lui arzătoare erau o binecuvântare şi un chin. 

— Ştiu, ştiu. Dar dacă nu-ţi pasă, va trebui să am eu grijă de amândoi, spuse 
ea şi îşi ridică mâinile pentru a-l respinge. Anakin. Încetează. Vom fi din nou 
împreună, doar că nu aici. Nu în seara asta. Mâine. Eşti în permisie şi am şi eu 
câteva zile pentru mine. O să ne strecurăm undeva. O să recuperăm timpul pierdut. 
Te rog, Anakin. Fii înțelegător. 

Simţea ce îl costa să se retragă de pe marginea prăpastiei şi ştia că el simțea 
prețul pe care ea îl plătise pentru că nu se preda. Tremurând, se ridică pe vârfuri şi 
îşi atinse buzele de ale lui o dată, uşor. 

— Haide. Hai să strângem masa, da? Ca nişte oaspeţi cuminţi. 

Făcând un pas înapoi, el îşi trecu o mână nesigură peste față. 

— O s-o curăţ eu, murmură el. Tu du-te înainte. Ai dreptate. Nu-i putem da lui 
Obi-Wan motive să suspecteze ceva. 

Înfrigurată de gândul descoperirii, îl lăsă pe Anakin să se joace de-a slujitorul şi 
li se alătură lui Bail şi lui Obi-Wan în biroul apartamentului luxos. O masă fusese 
trasă în mijlocul camerei, cu patru scaune aranjate în jurul ei. Bail şi Obi-Wan erau 
deja aşezaţi, dar nu unul lângă altul, ceea ce însemna că ea şi Anakin nu vor sta 
împreună. Era ceva deliberat sau o simplă coincidență? Nu putu citi răspunsul în 
expresia lui Obi-Wan. Deasupra biroului, un holoproiector elegant pulsa uşor, în 
aşteptare. 

— Anakin termină de strâns, spuse ea, conştientă de privirea discretă a lui 
Obi-Wan. Sperând cu fervoare că roşeața îi dispăruse din obraji, căută în buzunarul 
fustei şi scoase un cristal de date. Aici e tot ce am putut găsi despre Lanteeb şi nu 
ştiam deja. 

Bail luă cristalul. 

— Excelent. 

— Sunt surprins că ştii ceva, spuse Obi-Wan. Cu siguranţă eu nu ştiam. Se 
pare că Bail îşi face o carieră din dezvăluirea adâncurilor ignoranței mele galactice. 

— Cum poţi spune asta, Obi-Wan? spuse Bail, simulând că este rănit. Ştiu că 
sunt un politician şi, prin urmare, fără speranţă, dar... 

— Poftim? spuse ea, refugiindu-se în prostiile lor. Buzele o furnicau, iar acolo 
unde degetele disperate ale lui Anakin o însemnaseră, pielea o ardea. Politica este o 
vocaţie veche şi nobilă. Fără politicieni, societățile noastre ar cădea în anarhie şi 
haos. 

— Credeam că au făcut asta deja, spuse Obi-Wan. Cu siguranță aşa părea 
ultima dată când am fost în Senat. 

— Nu pretind că sistemul este perfect, replică ea. Evident că este loc de 
îmbunătăţiri, când... 

— Un mare loc, da. Suficient pentru a adăposti cam o duzină de nave de război 
ale Republicii, aş spune, zise Obi-Wan. Posibil două duzini. Poate trei... 

— Oh, ei bine, acum doar exagerezi, zise ea, supărată. Pentru fiecare inițiativă 
politică eşuată, îți pot numi zece care au reuşit dincolo de orice aşteptări şi... 

— Ce-mi scapă? spuse Anakin, intrând în birou. Ceva interesant? 

Obi-Wan se lăsă în spate, cu mâinile împreunate lejer în poală, cu privirea din 
nou ascuțită. 

— Nu chiar. Senatoarea Amidala mă certa pentru ignoranța mea civică. Între 
ea şi Senatorul Organa mă simt complet strivit. 

— Dar nu-ţi face griji, spuse Bail cu ironie. Va supraviețui. Şi acum că eşti aici, 


putem trece la afaceri. Mângâie scaunul din stânga sa. Padme? 

Ea se aşeză lângă el, iar Anakin luă scaunul rămas lângă Obi-Wan. Se controla 
perfect. Bail stinse luminile cu un cuvânt, apoi activă holoproiectorul. O hartă 
galactică tridimensională înflori deasupra consolei. Roşu aprins şi 
supradimensionată pentru a ieşi în evidență, o planetă atrăgea în special atenţia. 

— Aşadar, aceasta este Lanteeb, spuse Bail, pe tonul vioi pe care îl folosea 
pentru a informa Senatul şi Comitetul de Securitate. Singura planetă locuibilă 
pentru oameni din sistemul Malor-77. După cum vedeţi, este situată mai mult sau 
mai puțin echidistant între Rattatak şi Bespin, chiar la marginea Teritoriilor de pe 
Inelul Exterior şi departe de toate căile hiperspaţiale majore. 

— Cu alte cuvinte, spuse Anakin, chiar în mijlocul pustietății. 

— Colocvial, dar adevărat, spuse Bail. Din punct de vedere topografic, are trei 
mase terestre, dintre care doar una este locuită. Există o singură instalație de port 
spaţial într-un mic oraş care serveşte drept capitală a planetei. În rest, Lanteebanii 
trăiesc în sate foarte împrăştiate. Sunt fermieri şi mineri. Nominal, Lanteeb face 
parte din Republică, dar nu are reprezentare în Senat. Nu au cerut-o niciodată. Până 
de curând, au fost o aşezare independentă care se autoguverna, fără niciun motiv 
pentru ca cineva să le acorde o a doua atenţie. Doar o altă piatră care se învârte în 
deşertul nebăgat în seamă al Inelului Exterior. 

Anakin se aplecă în față, cu coatele sprijinite pe genunchi. 

— Şi acum? 

Bail se încruntă. 

— Acum au fost invadaţți şi sunt un membru fără voie al Confederaţiei 
Sistemelor Independente. 

— Ştim de ce a preluat Dooku controlul? 

— Nu, nu ştim. Şi de aici a pornit semnalul meu de alarmă. Nu există niciun 
motiv evident pentru care ar fi făcut-o. 

— Având în vedere obscuritatea şi distanţa față de orice - sau oriunde - de 
importanţă galactică, spuse Obi-Wan, mângâindu-şi barba, cum am aflat că planeta 
a căzut în mâinile Separatiştilor? 

Bail păru mulțumit. 

— Printr-un accident fericit. Un cargobot cisternă în drum spre Ryoone a 
trebuit să iasă din hiperspaţiu pentru a face reparaţii. Un sigiliu defect într-una 
dintre calele de marfă. Când au vrut să se ducă spre planetă, au primit un 
avertisment de proximitate şi au fost nevoiți să schimbe rutele hiperspațţiale. 

— Au detectat vreo flotă Separatistă de invazie? 

— Da. 

— Dar cum a dus asta la faptul că cei de pe cargobotul cisternă au aflat că 
Lanteeb era ţinta flotei? spuse Anakin. Şi, oricum, de ce i-ar păsa Căpitanului? 

— Nu-mi spune, lasă-mă să ghicesc, spuse Obi-Wan, zâmbind apreciativ. Nu a 
fost Căpitanul. Aveam un agent la bord. 

— La ţintă, spuse Bail, cu un zâmbet de răspuns. De când slugile lui Dooku au 
început să deturneze transporturile de gaz Tibanna, am pus agenți sub acoperire pe 
fiecare cargobot. Este doar o chestiune de timp până când Separatiştii vor lovi din 
nou. Şi când o vor face... 

— Îi vom avea. Obi-Wan aprobă din cap. Bine gândit. 

Anakin se holbă la Obi-Wan. 

— Cum se face că tu ştii despre asta şi eu nu? 


Obi-Wan îi aruncă cea mai blândă dintre priviri. 

— Presupun că ai întârziat la şedinţă, Anakin. 

În timp ce Anakin îi făcea o față lui Obi-Wan, iar Obi-Wan îşi permitea un 
zâmbet şiret şi tachinant, Padme îşi drese vocea zgomotos. 

— Şi agentul ăsta a reuşit să trimită un urmăritor după flota Separatistă? 

— Cu siguranţă a reuşit, zise Bail, scurt amuzat de Jedi. Şi a captat discuţiile 
lor de comunicaţii care confirmau invazia lui Lanteeb. 

— Care a fost când, mai exact? spuse Obi-Wan, cumpănind. 

— În timpul ultimei ofensive a lui Dooku prin Inelul Exterior. Ceea ce cred că 
explică de ce nu au sunat mai devreme semnalele de alarmă. Cu alte patru sisteme 
care cădeau în acelaşi timp, sisteme cu valoare strategică reală, Lanteeb s-a pierdut 
în agitație. 

Anakin se lăsă în spate, încruntat. 

— Nu are sens. Dacă Consiliul are dreptate şi Dooku încearcă să strângă o 
centură în jurul marginii Republicii pentru a ne ţine forțele înghesuite, atunci de ce 
să ia Lanteeb? Faptul că Separatiştii controlează o planetă atât de nesemnificativă şi 
de îndepărtată nu schimbă cu nimic echilibrul de putere al galaxiei. 

— Exact, spuse Bail. De aceea v-am chemat aici. Ar trebui să aflăm care este 
planul lui — înainte să-l pună în aplicare şi să ne înrăutățească situația deja jalnică. 

— Sunt de acord, zise Obi-Wan, uitându-se fix la hologramă. Aşadar, Lanteeb. 
Are ceva ce merită furat? Care este producția sa agricolă? 

— Irelevantă. Toate culturile şi animalele pe care le cresc sunt destinate doar 
consumului intern. 

— Atunci ce exploatează? 

— Damotită. Au singura rezervă cunoscută, rămasă şi accesibilă. 

— Este un mineral cu câteva aplicaţii limitate, spuse Anakin, ca răspuns la 
privirea nedumerită a lui Obi-Wan. Câteva procese de fabricaţie. Câţiva solvenți 
industriali. Cam atât. Înainte era mult mai utilizată, dar vremurile s-au schimbat. 

Obi-Wan îi aruncă o altă privire, una care spunea clar: Este normal ca tu să ştii 
asta. 

— Aşadar, damotita este cea care face ca Lanteeb să fie valoros? 

Padme clătină din cap. 

— Nu văd cum. Cu câţiva ani în urmă, poate, dar nu în zilele noastre. 
Aplicațiile pe care le-a menţionat Anakin au toate alternative fără damotită şi, de cele 
mai multe ori, sunt preferate. Să luăm de exemplu Naboo. Încă folosim damotita în 
instalațiile noastre de rafinare a plasmei, dar suntem în minoritate. Când vine vorba 
de industria plasmei, damotita a fost înlocuită aproape în întregime de trenomită. De 
îndată ce vom termina de modernizat infrastructura noastră, vom trece şi noi la ea. 

— De ce? spuse Obi-Wan. De ce respingeţi damotita dacă îşi face treaba? 

— Verificări şi echilibre, explică ea. Deşi e adevărat că damotita este un produs 
mai bun, trenomita este mult mai uşor de obţinut, ceea ce o face mai ieftină. Şi este 
mai stabilă pentru a lucra cu ea. Aş spune că în decurs de un an, cei care încă nu 
folosesc trenomită vor face tranziția. Damotita este pe cale să devină depăşită. 

Obi-Wan îşi mângâie din nou barba. 

— Deci nu există niciun avantaj în a controla aprovizionarea ei. 

— Niciunul, spuse Bail. 

— Şi când cererea de damotită se va epuiza în cele din urmă, Lanteeb va fi şi 
mai puțin relevantă decât este acum? 


— Aş spune că este un pariu sigur. 

— Grozav, spuse Anakin, nemulțumit. Deci ne-am întors de unde am plecat, 
fără să ştim de ce este interesat Dooku de acest loc. 

— Jedii nu au nicio informaţie din interior? întrebă Bail, dezamăgit. 

— Niciuna, spuse Obi-Wan. 

— Hei... Anakin se întoarse spre el. Nu crezi că... 

— Nu, spuse Obi-Wan. A fost primul lucru la care m-am gândit. Din păcate, nu 
am găsit niciodată un potenţial Jedi pe Lanteeb. 

Anakin se prăbuşi. 

— Bineînţeles că nu am găsit niciodată. Pentru că asta ar face totul mai uşor şi 
de ce ar trebui să fie ceva uşor? 

— Deci Jedii şi Lanteeb nu au nicio istorie comună? spuse Padme, uitându-se 
de la el la Obi-Wan. N-aţi fost niciodată chemaţi să rezolvați o dispută locală? Sau 
vreun fel de dispută în care au fost implicați? 

— Nu din câte pot găsi în arhive, spuse Obi-Wan, clătinând din cap. Arhivele 
noastre sunt spectaculos de tăcute pe această temă. 

— Ah... Anakin se încruntă din nou. Nu cred că există vreo şansă ca... 

— Nu, spuse Obi-Wan brusc. În niciun caz. Pe de o parte, Arhivele au fost 
analizate temeinic după întâmplarea cu Kamino, iar pe de altă parte am verificat de 
trei ori. Nu a fost nimic care să aibă legătură cu Lanteeb şi să fie şters din bazele 
noastre de date. 

— Sunt uşurat să aud asta, spuse Bail cu sobrietate. O breşă de securitate de 
o asemenea amploare este mai mult decât suficientă. 

Cu genele coborâte, Padme îi urmări pe furiş pe Anakin şi Obi-Wan schimbând 
priviri descurajate. În afară de dezertarea lui Dooku, falsificarea arhivelor lor era cea 
mai mare lovitură pe care o primiseră Jedii din câte se ştia. Anakin se frământase în 
legătură cu asta săptămâni întregi. 

— Padme... Obi-Wan se mişcă pe scaun. Ce-ţi spune relaţia de afaceri a lui 
Naboo cu Lanteeb despre planetă? 

— Şi cercetările tale suplimentare, adăugă Bail. Ea cercetează totul. Este 
femeia arhivă galactică. 

Ea putu simți tensiunea bruscă a lui Anakin, auzind acea remarcă lejeră 
despre cât de bine o cunoştea Bail. Ai grijă, Anakin. Şi nu fi prostu. 

— Ei bine, când am devenit Regină, este adevărat că mi-am făcut un scop dea 
învăța tot ce am putut despre societatea Lanteebană. Rafinarea plasmei este crucială 
pentru economia Naboo - şi merită să-ți cunoşti atât prietenii, cât şi duşmanii. Dar, 
în principal, ceea ce am aflat a fost o sumedenie de informaţii istorice şi nu-mi vine 
în minte nimic din trecutul lui Lanteeb care să-l determine pe Dooku să-i invadeze 
acum. 

Obi-Wan făcu o grimasă. 

— În acest moment, voi lua tot ce pot obţine. 

— Bine. Ezită, răscolindu-şi memoria. Atunci staţi jos, copii, şi lăsați-mă să vă 
spun o poveste. 


Capitolul 9 


— Lanteeb a fost colonizată cu puţin peste patru sute de ani în urmă, de către 
oamenii de pe Rocantor, începu Padme. A fost o neînțelegere religioasă sau politică, 
nu sunt sigură exact. Ştiţi cum sunt Rocantorienii, nu-ți spun niciodată nimic decât 
dacă sunt practic în bătaia unui blaster. Dar cred că această moştenire culturală 
este cea care explică xenofobia lui Lanteeb. 

Anakin se uită la ea. 

— Rocantor e xenofob? De ce? 

— În urmă cu aproximativ cinci sute de ani, oamenii de pe Rocantor au fost 
infectați de o molimă care a sărit bariera speciilor - de la locuitorii senzitivi originali 
ai planetei. Au existat pierderi masive de vieți omeneşti. Când ultimele ruguri 
funerare au încetat să mai ardă, oamenii supraviețuitori de pe Rocantor au preluat 
controlul. Apoi au interzis accesul pe planetă a tuturor non-umanilor senzitivi. 

Anakin se gândi la asta pentru o clipă. 

— Şi ce s-a întâmplat cu cei de pe Rocanar care nu au murit în molimă? 

Ea tresări. Oh, Doamne. Nu o să-i placă asta. 

— Au fost vânduți ca sclavi. 

— Ceea ce este într-adevăr tragic, spuse Obi-Wan, repede, dar nu are legătură 
cu subiectul de față. 

Deşi Anakin îi aruncă o privire întunecată, nu insistă asupra subiectului. 

— Vrei să spui că, pentru că au venit inițial de pe Rocantor, oamenii de pe 
Lanteeb nu vor să aibă nimic de-a face cu non-umanii? 

— Oh, le vor lua creditele, spuse ea, fără să se obosească să-şi îndulcească 
cinismul. Dar numai de la distanță. Non-umanii nu au voie să pună piciorul pe 
Lanteeb sau să aibă vreun fel de interese financiare sau de afaceri acolo. Pe vremea 
când damotita era foarte căutată şi valoroasă, unele companii extraterestre aveau 
legături industriale strânse cu guvernul de pe Lanteeb — dacă respectau restricțiile 
legate de specie. 

— Acest lucru explică în mare măsură de ce nu erau interesați să solicite 
statutul oficial în Senat, spuse Bail. Toţi acei non-umani enervanţi cu care trebuiau 
să aibă de-a face. 

— Prejudecăţile Lanteebanilor sunt intrigante din punct de vedere cultural, 
deşi nefericite, spuse Obi-Wan. Dar nu ne lămuresc cu nimic asupra motivului 
pentru care Dooku a vrut să îi invadeze. 

— Adevărat, recunoscu Bail. Dar cel puțin ne spun ceva - dacă vrem să 
rezolvăm enigma anexării planetei de către el, va trebui să ne bazăm pe investigatori 
umani. Chiar dacă un non-uman ar reuşi să iasă din portul spaţial, ar atrage prea 
multă atenţie. 

Obi-Wan îşi bătu degetele pe brațul scaunului. 

— Te gândeşti la o infiltrare? La o misiune sub acoperire? 

— Riscant, ştiu, zise Bail, cu privirea sumbră. Dar pare din ce în ce mai 
probabil că nu vom avea de ales. Privirea lui se schimbă. Te poți gândi la altceva util, 
Padme? 


Nu. Era prea ocupată să fie îngrozită de speculaţiile nebuneşti că Anakin ar fi 
putut fi cel care... 

— Ei bine, spuse ea, înăbuşindu-şi frica, cu cererea redusă de damotită, 
Lanteeb suferă din punct de vedere economic de câţiva ani încoace. În ciuda 
xenofobiei lor înrădăcinate, unii dintre Lanteebani au devenit suficient de disperaţi 
încât să meargă să-şi caute de lucru în altă parte în Republică. Din câte îmi dau 
seama, ei se angajează în principal ca forță de muncă necalificată, deşi am avut un 
inginer Lanteebian, pentru scurt timp. Permisul său a fost revocat când nu a putut 
primi ordine de la inginerul şef adjunct. Ea era Mon Calamari. 

Bail se încruntă. 

— Aşadar, planeta este sărăcită, iar populaţia intră în panică. Nu-mi pot 
imagina de ce Dooku nu a pus mâna pe ea mai devreme. Obi-Wan, eşti sigur că nu 
ţi-a scăpat nimic din arhivele Jedi? 

— Foarte sigur. 

Mormăind în sinea lui, Bail opri holoproiectorul, apoi ordonă să se aprindă din 
nou luminile din birou. 

— În regulă. Hai să o luăm puţin razna, da? Hai să începem să aruncăm cu 
idei în ring. Nu contează cât de ridicole sună. Nu-mi pasă. E ceva ce nu vedem. O 
conexiune care ne-a scăpat. Trebuie să existe un motiv pentru care Dooku ar fi 
cheltuit timp, energie şi resurse pentru a cuceri această planetă inutilă. 

Dar nu au putut găsi nici măcar o explicaţie rezonabilă. Nu puteau nici măcar 
să pună cap la cap o ipoteză nerezonabilă, în ciuda unui gândiri creative intensive de 
mai bine de o jumătate de oră. 

— E ridicol, spuse Bail, întorcându-se din bucătărie cu patru căni de cafea 
fierbinte pe o tavă. Avem cu toţii mai multe cunoştinţe, mai multă experiență, mai 
multă... 

— Ăsta sunt eu, spuse Anakin, ducându-şi mâna la buzunarul de la tunică în 
timp ce zumzetul unui comunicator îl întrerupea. Îmi pare rău. Probabil că este 
Ahsoka cu veşti despre clonele noastre rănite. Te deranjează? 

— Deloc, spuse Bail, cu o politeţe perfectă. Răspunde. Sper că veştile sunt 
bune. 

Ascunzându-şi anxietatea, fără să rişte să arunce o privire către Obi-Wan, 
Padme îl urmări pe Anakin în timp ce acesta aluneca de pe scaun şi se îndrepta spre 
fereastra biroului, activând comunicatorul cu degetul. Fața lui era din nou crispată, 
ca şi cum se pregătea pentru ce era mai rău. 

— Skywalker. 

— Maestre? Eu sunt. Vocea subțire şi îndepărtată a Ahsokăi era uşor 
distorsionată. Abia te aud. Şi cum se face că nu te pot vedea? 

Terminând de împărțit cănile aburinde, Bail puse deoparte tava golită. 

— Anakin. Dacă nu este o conversație privată, poţi să-ți conectezi 
comunicatorul la holoproiector. Are un panou de comunicații securizat cu o 
capacitate de semnal sporită. 

— Mulţumesc, spuse Anakin. O voi face. 

După căteva reglaje, silueta subțire a Ahsokăi flutură pe holoconsolă. 

— Îmi pare rău, Maestre. Am întrerupt ceva? 

— Nu contează, spuse Anakin, aşezându-se din nou şi ignorând cana pe care o 
lăsase Bail pe brațul scaunului său. Ce se întâmplă? 

— l-am văzut pe Rex şi pe sergentul Coric. Nu s-au trezit încă, dar par în 


regulă. Holograma Padawanei tremură. Într-un fel. Şi am apucat să mă întâlnesc şi 
cu alte trupe. Nala Shan spune că toți cei care urmau să moară au murit, aşa că... 
sunt veşti bune. 

Fără să ţină cont de publicul său, Anakin îşi acoperi fața cu mâna stângă — 
mâna organică — doar pentru o clipă. Apoi o lăsă să cadă. Ochii îi erau strălucitori. 

— Asta e o veste grozavă, Ahsoka. 

— Şi am reuşit să dezgrop ceva despre Lanteeb, adăugă Ahsoka, în mod clar 
foarte mulțumită de ea însăşi. Vrei să auzi asta acum? Eu sunt singură. E sigur să 
vorbesc. 

Obi-Wan se îndreptă, încruntat. 

— Anakin? 

— Stai puţin, Padawan, zise Anakin, ridicând un deget spre holograma 
Ahsokăi. Te pun în aşteptare pentru un minut. 

Şi o făcu. Bail păru la fel de nemulțumit - toată colegialitatea lui caldă 
înghețase. 

— Maestre Skywalker, aveam impresia că ați înțeles sensibilitatea acestei 
probleme. Având în vedere că există agenţi Separatişti răspândiţi în toată Republica, 
nu am vrut... 

— Să nu te gândeşti să pui la îndoială loialitatea Ahsokăi, domnule Senator, 
spuse Anakin. Îi încredințez viața mea. Se întoarse spre Obi-Wan. Şi nici tu nu poţi 
vorbi. Dacă Dex nu ar fi plecat de pe planetă, ştim amândoi că ar fi adulmecat tot ce 
ar fi putut găsi despre Lanteeb pentru tine. 

— E adevărat, Bail, recunoscu Obi-Wan. Am încercat să cer ajutorul lui Dex. 

Acum Bail se holba cu pumnii strânşi la Obi-Wan. 

— Ce? Obi-Wan, am crezut că... 

— Îmi pare rău, spuse Obi-Wan, cu o expresie plină de regret. Dar, la fel ca 
Ahsoka, loialitatea lui Dex este de necontestat. Şi are metode de a afla lucruri care 
fac serviciile de informații ale Republicii să pară pline de amatori. Crede-mă, e mare 
păcat că nu e aici. 

Bail nu se linişti prea mult. Înclinându-se într-o parte, Padme îi atinse brațul 
cu vârful degetelor. 

— Fie ai încredere în judecata lor, fie nu, Bail. Şi ştim care dintre ele este. 

— Bine, spuse Bail cu fermitate. Vom lua loialitatea acestei Padawane ca pe 
ceva real. Dar cum rămâne cu competenţa ei? E practic un copil. 

— Un copil care mi-a salvat viața pe Kothlis, spuse Obi-Wan, uşor sever. Şi 
care s-a achitat cu o maturitate cu mult peste vârsta ei în multe alte ocazii. În plus, 
niciun Jedi nu este cu adevărat un copil. Bail, e în regulă. 

Şi iată din nou. Sub tachinările, râsetele şi dezbaterile pline de viață, sub 
sclipirile de temperament fierbinte atunci când dezbaterile deveneau serioase, se afla 
legătura pe care Zigoola o făurise între Obi-Wan Kenobi şi Bail Organa. 

Padme, privindu-l pe Anakin cum îi privea, îl văzu cum îşi înăbuşea surpriza şi 
reevalua, într-o clipă, parametrii acestei prietenii ciudate. 

Nu prea relaxat, Bail aprobă din cap. 

— Bine. 

Cu o privire către Anakin şi uitând de cafeaua sa, Obi-Wan scoase 
holoproiectorul din standby. 

— Padawan, sunt Maestrul Kenobi. Ce ai descoperit despre Lanteeb? Şi unde ai 
găsit informaţia? 


— Maestre Kenobi! Imaginea şovăielnică a Ahsokăi redeveni atentă. Ah, ei 
bine... Se uită peste umăr. Am găsit-o în registrele de facturare ale centrului medical, 
spuse ea, cu vocea coborâtă. 

— Registrările de facturare? reluă Anakin. Ce te-a făcut să cauţi acolo? 

— Ei bine, Maestre, m-am uitat peste tot unde am putut intra. Şi apoi, nu ştiu, 
mi-a venit ideea să mă uit în dosarele financiare. Încercam doar să fiu minuțioasă, 
aşa cum m-ai învățat. 

Anakin zâmbi. 

— Mă bucur să ştiu că eşti atentă din când în când, Ahsoka. Ce ai găsit? 

— O singură referire la Lanteeb. Din urmă cu puţin peste trei luni standard, 
spuse Ahsoka, încă aproape şoptind. Două antidoturi codificate genetic pentru 
otrăvirea cu damotită, orice ar fi asta. Am căutat în baza de date medicale, dar nu 
am găsit nimic. Kaminoanii nu au produs o cantitate foarte mare de aşa ceva, dar tot 
costa o avere. 

— Otrăvire cu damotită? spuse Obi-Wan. Padme... Se uită la ea. Din câte ştii 
tu, damotita este toxică? Oamenii tăi trebuie să ia măsuri speciale de precauție 
atunci când o manipulează? 

Ea clătină din cap. 

— Nu. Dar damotita cu care lucrăm noi este rafinată. Presupun că ar putea fi 
toxică în starea sa nerafinată. Simţi cum îi creşte pulsul. Simţi o senzaţie de târâre 
pe ceafă. Se pregăteşte ceva urât. lată ce ştiu, totuşi. Dacă ai căuta protecţie la nivel 
celular, prima ta alegere inteligentă ar fi Kaminoanii. Ei sunt în fruntea ingineriei 
genetice şi a medicinei experimentale. 

— Mă întreb...? spuse Bail gânditor. Există vreo modalitate de a folosi acele 
coduri genetice pentru a da de urmă? Dacă putem identifica destinatarii 
antidoturilor, am putea fi capabili să-i găsim - sau cel puţin să le folosim identitățile 
pentru a ne face o idee despre ce se întâmplă. 

— Posibil, spuse Obi-Wan. Este o idee bună. Ahsoka... 

— Îmi pare rău, Maestre, spuse ucenica lui Anakin. Informaţia genetică reală 
nu era trecută pe factură. Am încercat să o găsesc, dar nu am reuşit să trec de 
blocurile de securitate ale Kaminoanilor. 

— Nu e vina ta, Padawan, spuse Obi-Wan. E bine că te-ai gândit să încerci. 
Cine a comandat antidotul? 

— Îmi pare rău din nou, Maestre. Nu au fost folosite nume. Doar numere de 
referință. 

— Dar adresă de livrare? spuse Anakin. 

— Nu, spuse Ahsoka, scuzându-se. Această parte a facturii a fost lăsată în alb. 

— La naiba, spuse Obi-Wan, şi se ciupi de barbă. Încep să mi se pară 
plictisitoare aceste fundături. 

— Cineva este foarte atent, zise Bail, cu degetele bocănind din nou. Şi 
organizat, având în vedere că aceste antidoturi au fost comandate acum trei luni. 
Presupun că există o şansă ca totul să fie o simplă coincidenţă, dar... 

— Nu există coincidenţe, spuse Anakin. Doar conexiuni pe care nu le-am făcut 
încă. 

Bail îl analiză o clipă. 

— Asta a fost foarte... Jedi... din partea ta. Dar dacă aş putea să ne aduc 
înapoi la un considerent mai practic? A fost folosită vreodată damotita în aplicaţii de 
armament? 


— Nu din câte ştiu eu. 

— Padme? 

— Îmi pare rău. Nici eu nu ştiu. Şi chiar şi în cazul utilizării sale pentru 
rafinarea plasmei, nu a fost niciodată listată ca şi combustibil activ sau catalizator. 

Bail gemu. 

— Şi ce înseamnă asta? Trebuie să facem un curs intensiv de damotită? 

Anakin se aplecă în câmpul de transmisie al holoproiectorului compact. 

— Ahsoka, ai mai aflat ceva? 

— Mă tem că nu, Maestre. Dar aş putea continua să caut. Vrei să o întreb pe 
Nala Shan despre această otrăvire cu damo... 

— Nu! spuseră Anakin, Obi-Wan şi Bail într-un cor alarmat. 

Ahsoka tresări. 

— În regulă. Îmi pare rău. Mă întrebam doar, spuse ea, supărată. 

— Să nu spui nimănui nimic despre asta, Padawan, ordonă Anakin. Nici măcar 
lui Rex, când se va trezi. Secretul este de o importanţă capitală. Eşti sigură că nimeni 
nu poate depista că ai cotrobăit prin bazele de date ale centrului medical? 

— Sunt sigură. 

— Ai grijă, Padawan, spuse Obi-Wan. Nu e momentul să fii prea încrezătoare. 

Cu mâna apăsată pe inimă, Ahsoka privi cu seriozitate în propriul 
holoproiector. 

— Promit, Maestre Kenobi. Întotdeauna m-am descurcat bine cu computerele. 

— Foarte bine, Ahsoka, spuse Anakin. Acum, ce-ai zice să mai rămâi la Shoals 
câteva zile? 

— Bineînţeles că voi rămâne, Maestre, spuse Ahsoka prompt. N-o să mă scoţi 
de aici nici cu o torpilă protonică. Nu fără Rex şi Coric şi toți oamenii Companiei 
Torrent pe care Kaminoanii îi vor lăsa să plece. 

Fusese atât de reticent în a o accepta pe micuța Togruta ca ucenică a sa, 
convins că nu avea nevoie de un Padawan - nu voia unul. Dar uitându-se la fața lui 
Anakin, Padme văzu mândria lui față de copilă. Văzu afecțiunea autentică şi 
uşurarea că avea pe cineva în care să aibă încredere cu oamenii lui. 

A crescut. Se schimbă -— şi asta se întâmplă fără mine. De fiecare dată când îl 
văd, e din ce în ce mai mult bărbatul care am ştiut întotdeauna că poate fi. Ar putea fi. 
Şi eu nu fac parte din asta. Asta o duru. 

— Ţinem legătura, Ahsoka, spuse Anakin şi încheie transmisia. 

Obi-Wan se îndreptă de spate. 

— Ce te-a făcut să te gândeşti să o rogi pe Ahsoka să verifice baza de date a 
Kaminoanilor? 

— Nu ştiu, zise Anakin, cu comunicatorul băgat înapoi în tunică. O bănuială. 

Asta îl făcu pe Bail să zâmbească, în ciuda îngrijorării din ochii lui. 

— Deci nu crezi în coincidențe, dar îţi vei pune încrederea într-o bănuială? 

— Am învăţat să am încredere în instinctele mele, da, zise Anakin, întâlnindu-i 
privirea cu fermitate. Până acum nu m-au dezamăgit niciodată. 

— Şi ce-ţi spun instinctele tale despre descoperirea Padawanei tale? 

Anakin făcu o grimasă. 

— Că suntem într-un mare poodool. 

O tăcere posomorâtă cobori în timp ce stăteau în jurul holoproiectorului 


1 Poodoo - rahat. 


dezactivat, cu privirile plecate şi contemplând situația derutantă. 

În cele din urmă, Padme îşi ridică privirea. 

— Singurul motiv pentru care cineva ar avea nevoie de un antidot pentru o 
substanţă care, în condiții normale, poate fi manipulată în siguranţă, este dacă i s-a 
făcut ceva care să o facă nesigură. Se încruntă. Otrăvire cu damotită. O afecţiune 
medicală posibil mortală cauzată de o reacție la un mineral rar care nu se găseşte 
nicăieri altundeva decât pe Lanteeb, care tocmai a fost cucerit de forțele Separatiste. 
O afecțiune care poate fi tratată doar prin manipulare genetică specific direcționată, 
care nu este listată în baza de date a celei mai sofisticate culturi din punct de vedere 
ştiinţific şi medical pe care o cunoaştem. Îşi duse un deget la buze. Se uită la 
tovarăşii ei, acei trei bărbați extraordinari. La naiba. Vă gândiţi la ce mă gândesc şi 
eu? 

— O armă biologică, zise Obi-Wan, fără să încerce măcar să-şi ascundă 
repulsia. Dooku vrea să transforme damotita de pe Lanteeb într-un fel de armă 
biologică. 


Cu acceptul lui Bail Organa îşi duseră îngrijorările la Yoda, în particular. 

După ce îi ascultă fără să comenteze, bătrânul Jedi rămase tăcut, cu picioarele 
încrucişate pe suportul de meditaţie din camera sa. Cu mâinile mici încleştate pe 
genunchi, bărbia apăsată în piept, ochii închişi, era scufundat atât de adânc în Forță 
încât aproape dispăruse. 

Cu un efort, Anakin îşi controlă nerăbdarea. Trebuiau să fie aici. Bineînţeles că 
trebuiau. El voia să fie aici. Orice ar fi pus la cale Dooku pe Lanteeb, el voia să 
termine. Să-l termine pe el. 

Vreau doar mai mult să fiu cu Padme. Cel puţin în seara asta. 

Câteva sărutări scurte şi palide, după atâta timp de despărțire, nu erau de 
ajuns. Era o singură înghițitură de apă oferită unui om care murea de sete. Era 
flămând după ea, cu brutalitate. 

Îngenuncheat lângă el, Obi-Wan se agită. 

Încetează. Nu te mai gândi la ea înainte să strici totul, idiotule. 

Yoda deschise ochii. 

— Un întuneric, această planetă Lanteeb înconjoară. Simt frică. Mare frică şi 
durere. Acum şi în viitor. Aţi făcut bine că asta în atenție mi-aţi adus. 

— Ai vreo idee despre ce se întâmplă acolo, Maestre? întrebă Obi-Wan. Ştii 
ceva despre acest mineral damotită şi despre cum ar putea fi corupt într-o armă? 

— Familiarizat cu damotita nu sunt, spuse Yoda. De ea am auzit, dar numai în 
treacăt. Eşti sigur, Maestre Kenobi, că o armă este pericolul cu care ne confruntăm? 

— Nu sunt sigur, nu, spuse Obi-Wan. Dar nu am putut găsi o explicaţie mai 
plauzibilă pentru motivul pentru care Dooku ar fi preluat controlul unei planete atât 
de neglijabile. Sau de ce Kaminoanii ar fabrica un antidot codificat genetic pentru 
acest mineral. 

— Hmm. Yoda îşi mângâie bărbia. Nerezonabilă concluzia ta nu este, având în 
vedere aceste fapte. Nerăbdarea Separatiştilor de a dezvolta instrumente mai mari şi 
mai mortale de distrugere, am văzut deja. Ca foamea lor de măcel să se diminueze, 
noi nu ar trebui să ne aşteptăm. 

— Orice ar plănui Dooku, este evident că are potenţialul de a fi devastator, 


spuse Anakin. Trebuie să-l oprim rapid. 

— De acord, spuse Yoda, cu ochii îngustaţi. Dar la Lanteeb, să trimitem un 
grup de luptă, nu putem. Deja resurse prețioase către Kothlis sunt deturnate. Să 
deturnăm mai multe, imposibil este. Nu până când dezvăluit, adevărul despre 
Lanteeb va fi. 

— Atunci să îl dezvăluim, Maestre Yoda, spuse Obi-Wan încet. Trimite-ne pe 
Anakin şi pe mine să investigăm. Dacă avem dreptate şi Dooku dezvoltă un fel de 
armă catastrofală, atunci fie o putem distruge pe loc, fie, dacă asta nu este posibil, 
puteți autoriza un atac militar complet pentru a recupera planeta. 

Yoda sări de pe suportul de meditaţie, îşi chemă bastonul de gimer în mână şi 
începu să se plimbe, cu capul din nou coborât. 

— O misiune periculoasăm tu propui, Obi-Wan, spuse el în cele din urmă. Iar 
agenți de informaţii, tu şi tânărul Skywalker nu sunteţi. Urmă o privire tăioasă. Să 
sugereze acest curs de acţiune, Senatorul Organa a făcut? 

— Nu în mod specific, spuse Obi-Wan, cu grijă. Dar mă îndoiesc că mi-ar fi 
menționat acest lucru de la bun început dacă nu ar fi sperat la ajutorul Jedilor. 

Yoda strâmbă din nas. 

— Viclean, asta e. O mişcare de politician. 

În timp ce Obi-Wan deschidea gura pentru a argumenta, Anakin îi atrase 
atenția. Clătină din cap, doar puţin. Lasă-mă pe mine. S-ar putea să te numească 
părtinitor. 

— Nu cred că Senatorul a fost viclean, Maestre. Având în vedere relaţia lui cu 
Obi-Wan şi potenţiala gravitate a acestei situații, nu e de mirare că a apelat la el. Mai 
ales că nu are dovezi concrete. Doar... o bănuială. 

— Hmmm, spuse Yoda, cu ochii îngustaţi aproape până la închidere. Şef al 
Securității Republicii, el este. Acces la mulți agenți are. Să folosească Jedi pentru 
această investigaţie, nu are nevoie. 

— Maestre, îți înţeleg rezervele, spuse Obi-Wan. Dar Senatorul nu poate folosi 
agenți obişnuiţi pentru această misiune. Prea multe sunt necunoscute şi incerte. 
Abilitățile noastre Jedi ar putea fi tot ceea ce poate face diferența între succes şi eşec. 

Yoda se opri din mers şi se uită la ei, cu privirea de o intensitate feroce. 

— Dar ca Jedi la Lanteeb nu ați putea călători. De identități false, nevoie veți 
avea. În spatele liniilor inamice, vă veţi afla, Obi-Wan. Spioni. Mai periculos decât să 
înfruntați o armată de droizi, asta este. 

Schimbând priviri cu Obi-Wan, Anakin aprobă din cap. 

— Suntem conştienţi de asta, Maestre. Şi suntem, de asemenea, dureros de 
conştienţi că niciunul dintre noi nu este antrenat în subterfugii aşa cum sunt agenții 
obişnuiţi de informaţii ai Republicii. Dar când e vorba de ceva atât de important? 
Putem să ne jucăm rolurile în mod convingător. 

Sau cel puțin eu pot. Am exersat mult la subterfugii de când m-am căsătorit. 

— Foarte sigur pe tine, eşti tinere Skywalker, spuse Yoda şi începu să se 
plimbe din nou. Dar atât de sigur, eu nu sunt... Mulțumită HoloNet-ului, bine- 
cunoscute sunt fețele voastre. 

— Pe Lanteeb? spuse Obi-Wan, sceptic. Maestre Yoda, mă îndoiesc. 

Yoda bătu cu bastonul său de gimer pe podeaua de marmură. 

— Teritoriu Separatist, acum Lanteeb este! Cunoscuţi de toți Separatiştii, voi 
sunteţi. Dornic să vă captureze pe tine şi pe Anakin, Dooku este. Dacă de siguranța 
ta nu îţi pasă, trebuie să mă ocup eu. 


Ce? Anakin simţi cum i se inflamează temperamentul. 

— Atunci pune-ne să învăţăm copiii pe durata acestui conflict, Maestre Yoda. 
Pentru că doar aşa ne vei ține în siguranţă. 

— Anakin..., murmură Obi-Wan şi îi atinse brațul cu o mână. Maestre, dacă aş 
fi crezut că acest lucru poate fi rezolvat fără implicarea noastră, nu ţi-aş fi cerut să 
ne trimiți. Dar nu cred asta. lar Anakin are dreptate. Nu există loc sigur într-un 
război. 

Cu temperamentul încă înfierbântat, Anakin îl privi pe Yoda. 

— Nu vreau un tratament special pentru că se presupune că sunt Alesul Jedi. 
Oricum, dacă am acest destin măreț, atunci nu voi fi ucis pe Lanteeb, nu-i aşa? 

Privirea lui Yoda se răci. El o întâmpină cu sfidare, provocându-l pe bătrânul 
Jedi să nege un adevăr atât de evident. Lângă el, Obi-Wan îşi ținu dezaprobator 
respirația. 

— Încântat de această cerere nu sunt, spuse Yoda în cele din urmă. Dar o voi 
aproba. Identităţile false pe care Senatorul Organa şi Brigada de Operaţiuni Speciale 
le pot obţine, aranjaţi pentru voi, şi o cale de pătrundere pe planetă, ar trebui să 
concepeți. Dacă nevoie de o navă neînregistrată aveţi, Consiliul Jedi vă va da. Secretă 
misiunea voastră va fi, ca şi locul unde vă aflați. Apoi suspină. Autorizaţi să plecați 
atunci când terminațţi pregătirile, voi sunteți. Arma lui Dooku, dacă există, trebuie să 
o distrugeți. 

Obi-Wan făcu o plecăciune. 

— Aşa vom face, Maestre Yoda. 


În timp ce se îndreaptau spre turboliftul care urma să-i ducă înapoi în zonele 
publice ale Templului, Anakin se uită în lateral. 

— Deci, Maestre Kenobi, ce facem acum? 

Obi-Wan îşi înăbuşi un căscat. 

— Este târziu. O să-l contactez pe Bail şi o să-l anunț de ce avem nevoie, apoi 
cred că o să mă culc. Ar trebui să te odihneşti şi tu. Există toate şansele ca misiunea 
asta să se dovedească... obositoare. 

Padme. 

— Bine, spuse el, străduindu-se să pară dezinvolt. Mâine, la prima oră, ar 
trebui să alegem o navă potrivită din grupul de transport. Să o rezervăm, în cazul în 
care altcineva are nevoie de una asemănătoare şi ne ratăm deghizarea perfectă. 

— Da, în regulă. Anakin... În afară de ei înşişi, coridorul era gol. Obi-Wan se 
roti în fața lui, apoi se opri, cu o expresie rece şi serioasă. Ascultă. Ştiu că te-a 
tulburat faptul că ai văzut-o pe Padme în seara asta. Dar s-a mai întâmplat şi înainte 
şi se va mai întâmpla. Îţi place sau nu, ea se implică în lucruri. Nu va fi niciodată o 
Senatoare care să stea acasă. Aşa că depinde de tine să găseşti o modalitate de a-ţi 
gestiona sentimentele atunci când vă veți întâlni. 

Cu un efort, Anakin se menținu relaxat. 

— Mă ocup de asta. 

— Da, ei bine, prin a te ocupa nu mă refer la a fi nepoliticos cu Maestrul Yoda. 

Nu avea nevoie de Padme ca scuză pentru a-l ironiza pe Yoda. 

— Nu am fost nepoliticos. l-am spus ceea ce cred. 

— Da, i-ai spus, replică Obi-Wan. Nepoliticos! 


— Obi-Wan... Exasperat, se întoarse pe jumătate. Nu te deranjează când spune 
că nu suntem pregătiți pentru o treabă? 

— Anakin... Acum Obi-Wan era cel care încerca să se controleze. Nu asta a 
spus. E îngrijorat - şi are dreptate. Noi nu suntem spioni antrenați. Ne petrecem 
viețile intrând pe uşa din faţă a Republicii, nu ne furişăm prin spate când nu se uită 
nimeni. 

— Te-ai răzgândit? 

Obi-Wan îşi încrucişă braţele. 

— Nu. Doar că... am o presimţire foarte proastă în legătură cu Lanteeb. 

— Tocmai de aceea va fi nevoie de noi pentru a rezolva problema, spuse 
Anakin. Şi apoi oftă. Uite, Obi-Wan, să ne ocupăm de situațiile dificile este ceea ce 
facem noi. Tu ştii asta, şi la fel şi Maestrul Yoda. Şi atunci de ce face atâta caz? Şi de 
ce îi iei tu apărarea? 

În loc să răspundă, Obi-Wan se îndreptă din nou spre turbolift. 

Anakin se holbă după el. 

— Oh, haide. Nu şi tu? 

— Nu ştiu despre ce vorbeşti, mormăi Obi-Wan. 

Ajungându-şi prietenul în hol, Anakin apăsă pe butonul de apelare a liftului. 

— Da. Da. Tu crezi că trebuie să fiu protejat din cauza profeţiei. Nu-i aşa? 

Obi-Wan se holbă la el. 

— Dacă aş fi crezut asta, Anakin, te-aş mai fi vrut cu mine în această misiune? 
Aş fi fericit să te văd riscând zi de zi în prima linie? 

— Deci nu crezi? 

— Nu asta am spus. Dând din cap, Obi-Wan se uită la podea. Qui-Gon credea. 
Şi eu am crezut în el. Şi nu se poate scăpa din vedere faptul că eşti cel mai talentat 
Jedi pe care Templul l-a văzut vreodată. Îşi ridică privirea. Aşa că, dacă Yoda e 
reticent în a te risca, Anakin, nu e din capriciu. Are un motiv întemeiat. 

— Şi, aşa cum am spus, dacă profeția e adevărată, nu voi muri pe Lanteeb. 

Obi-Wan ridică o sprânceană. 

— Atunci presupun că trebuie să sperăm că profeția e adevărată. 

Liftul sosi. Obi-Wan îl dirijă spre centrul de comunicaţii, apoi spre sectorul de 
cazare. Nu mai spuseră nimic până nu ajunseră la centrul de comunicaţii al 
Templului. 

— Deci, dormi bine, spuse el, în timp ce uşile se deschideau. Şi ne vedem la 
micul dejun. 

Anakin aprobă din cap. 

— Micul dejun să fie. Dar nu prea devreme. Vreau să mă bucur de un pat 
confortabil cât mai mult timp. Şi să recuperez timpul pierdut cu Padme pentru că a 
întârziat. Să spunem ora nouă? 

— Dacă insişti, spuse Obi-Wan, cu o urmă de zâmbet. Leneşule. 

În timp ce uşile se închideau din nou şi liftul se îndepărta, Anakin răsuflă 
uşurat. Era nerăbdător. Padme. 

— Anulează destinaţia, ordonă el. Docul de transport. 

Simţea vinovăţie, pe undeva. Îngropată adânc. Nu se plângea prea tare. Avea să 
părăsească Coruscantul în următoarele două sau trei zile. Asta ar putea fi singura 
lui noapte cu ea, singura lor şansă de a fi împreună în această crudă şi scurtă vizită 
acasă. După seara asta, misiunea va fi pe primul loc. Şi în orice moment ea putea fi 
chemată. 


Şi eu? Eu aş putea muri. Atâta timp cât ne luptăm cu Dooku şi cu Separatiştii lui, 
fiecare răsărit de soare ar putea fi ultimul. Să dorm în locul ăsta? Singur? Îmi pare rău, 
Obi-Wan. Nici vorbă. 


— Foarte bine, spuse Bail. O să mă ocup imediat de asta. Ar trebui să ai tot ce- 
ți trebuie — cipuri de identificare, plan de zbor, antecedente falsificate — în două zile. 
Mai devreme, dacă avem noroc. Eşti sigur că eşti gata pentru transport? 

Sigilat într-o cabină de comunicaţii privată, Obi-Wan aprobă din cap. 

— Da. Şi vom avea grijă şi de cerințele noastre vestimentare. Va fi nevoie de 
nişte modificări unice. 

— Bine. 

Vorbeau prin intermediul panoului de comunicații, nu prin holoecran. Faţa lui 
Bail de pe ecranul luminos şi plat era gravă. Aproape... nesigură. 

— Este totul în regulă? 

Bail ridică din umeri. 

— Sigur. De ce nu ar fi? Doar zbori în cuibul unui gundark cu acordul meu şi 
alte asemenea. 

Deşi nici el nu se simţea foarte bine, Obi-Wan zâmbi. 

— Ei bine. N-ar fi prima dată. 

— Ceea ce ar putea explica neliniştea mea, spuse Bail, fără să zâmbească. 
Presupun că ar trebui să mă simt flatat dacă un Jedi ar întreba cât de sus atunci 
când eu spun sari, dar... 

— Bail, spuse el brusc. Senator sau nu, nu ai puterea de a-i face pe Jedi să 
facă ceva ce nu doresc să facă. Ți-am spus. Yoda a spus că ar trebui să ne ocupăm 
de asta. Ar trebui să fie suficient pentru tine. 

— Faptul că tu şi Anakin vă veţi întoarce întregi îmi va fi de ajuns, replică Bail. 
Orice altceva mai puţin de atât şi... Suflă din greu. Serios, Obi-Wan. Pot să opresc 
asta înainte de a începe. Dacă ai îndoieli, orice fel de îndoieli - spune un cuvânt şi 
misiunea este anulată. 

Era un om bun. Un prieten bun. 

— Bail, dacă mă întrebi dacă am sau nu încredere în instinctele tale, 
răspunsul este da. Am încredere în ele. Am încredere în tine. Anakin şi cu mine vom 
fi bine. Vom descoperi ce pune la cale Dooku pe Lanteeb şi îl vom contracara, iar 
apoi ne vom întoarce acasă. Ai cuvântul meu. 

— Şi o să te fac să te ţii de cuvânt, Maestre Jedi, spuse Bail, nu chiar zâmbind. 
În regulă. Cred că asta e tot. O să te anunț când va fi timpul pentru şedinţa de 
informare. Noapte bună. Somn uşor. 

— Şi tu, spuse el, deşi bănuia că niciunul dintre ei nu va dormi. 

Intrând în aripa de cazare a oaspeţilor, dând din cap absent la salutul cuiva, 
Obi-Wan ezită. Probabil că n-ar fi trebuit să o facă. Trebuia să rămână concentrat, 
iar ea era bolnavă. Ea nu avea nevoie de poverile lui, avea prea multe poveri ale ei. 

Dar fusese atât de bine să o revadă. 

Nemişcat în anticamera aerisită şi uşor luminată, închise ochii. Se întinse prin 
Forță, căutând delicat. Taria? Da. Era acolo. Nu pe acest etaj, dar în apropiere. La un 
nivel mai jos, unde îşi făceau veacul Jedii care fie locuiau permanent în Templu, fie 
se aflau aici pentru mai mult de câteva zile. 


Taria? Nimic. Şi apoi, o undă de surpriză. O plăcere precaută... şi un sentiment 
clar de bun venit. 

Uşa de la camera ei se deschise când se apropie. Intră, iar uşa se închise uşor 
în urma lui. Luminile micuţei camere erau stinse, iar aerul era cald. Înfăşurată într- 
un halat de un albastru vibrant, era aşezată cu picioarele încrucişate pe suportul de 
meditație pe care îl aşezase între patul simplu şi îngust şi celălalt perete. Părul ei 
albastru-verzui, eliberat din împletitură, se împrăştia strălucitor pe umeri şi pe spate 
ca o cascadă prinsă în afara timpului. Ochii ei aurii cafenii erau prea strălucitori. 

— Taria, spuse el, simțind cum frica şi furia îi încing sângele. Ai exagerat astăzi 
în clasă. Ţi-am spus să o iei mai încet. De ce nu mă asculți? Remisiunea ta este 
precară. 

— Sunt Padawana ta acum, Obi-Wan? râse ea. 

— Nu e amuzant, spuse el, nemulțumit. Mi-aş dori să fii Padawana mea. 
Atunci aş putea să te fac să mă asculți. 

— Aşa cum te ascultă Anakin? glumi ea. Mai spune-mi o dată cum a fost? Apoi 
cedă. Se aplecă şi mângâie patul. Nu mai sta acolo supărat pe mine. Stai jos. 

El se aşeză pe marginea saltelei subţiri, ruşinos de aproape de a fi îmbufnat. 
Întorcându-se cu faţa la el, ea se întinse şi îşi apăsă mâna rece pe fruntea lui. 

— Eşti atât de trist, murmură ea. Atât de obosit. Până în măduva oaselor. 
Războiul ăsta blestemat... Îi mângâie părul, cu degete care alunecau. Şi acum pleci 
din nou. Unde te duci? 

Bineînţeles că simțea. El îşi lăsă ochii să se închidă. Cât de ciudat se simțea, 
să fie atins cu tandreţe. Viaţa lui era atât de brutală acum. Zgomotoasă, sângeroasă 
şi plină de durere. 

— Nu pot spune, şopti el. Aş face-o dacă... 

— Nu, spuse ea. E în regulă. Poţi să spui când? 

Mâna ei se mişca fără încetare. Atingerea ei trezi amintiri; stârni tristeţe. 

— În curând. 

— Tu şi Anakin? 

— Da. 

— Eşti speriat. 

Niciodată nu se prefăcuse cu Taria. 

— Un pic. 

Camera ei mică mirosea dulce. La fel şi ea. Palmele ei se aşezară pe obrazul lui. 
Simţea cum se apleacă spre ea, simţea cum ceva din el cedează... sau se rupe. 

— Dormi, spuse ea. Te voi veghea eu. Vei fi în siguranță. Fără coşmaruri. 

El deschise ochii. 

— Nu. Nu te simţi bine. Nu pot să-ți iau patul. 

— Obi-Wan... Buzele ei generoase se curbară într-un zâmbet ironic. Nu 
contează unde vei fi în seara asta, eu nu voi dormi. 

Pentru că nici ea nu se prefăcea niciodată cu el, nu atunci când conta, îl lăsă 
să simtă boala ei. Îi luă fața între mâini şi îşi apăsă vârful degetului mare pe ochii lui 
închişi, asigurându-se că lacrimile lui nu puteau să cadă. 

— Nu e vina ta. Nu tu ai făcut asta. Dormi. 

Aşa că îşi scoase cizmele, se eliberă uşor de haine şi se târi epuizat în patul ei. 
Ea se aşeză lângă el pe suportul ei de meditaţie, respirând uşor, apoi îi cântă până 
când adormi. Dimineaţa, când se trezi, era singur. 

Bail le trimise mesaj târziu în după-amiaza următoare, mult mai devreme decât 
se aşteptaseră. Gata. Veniti în civil. Însoţind ordinul scurt, erau coordonatele pentru 
un loc de întâlnire undeva mult mai puțin vizibil decât Templul sau biroul lui Bail 
din Senat. Obi-Wan şi Anakin luară un speeder din cala de transport, programară 
computerul de navigaţie de la bord cu destinația lor şi avură încredere că pilotul 
automat îi va duce acolo întregi. 

Dură aproape o oră. În cele din urmă, se dovedi a fi un bloc de birouri murdar, 
fără chiriaşi, aflat la periferia sectorului industrial Bahrin, degradat şi slab populat. 

— Domnilor, spuse femeia subțire şi cu trăsături banale în uşa deschisă de la 
parterul clădirii. Era îmbrăcată în cea mai ponosită tunică şi pantaloni gri, iar părul 
ei cărunt era strâns de pe fața ei unghiulară şi lipsită de ornamente într-o coadă 
urâtă de şobolan. Urmaţi-mă. 

Obi-Wan schimbă o privire cu Anakin, care aprobă din cap. Era ceva 
neliniştitor în comportamentul femeii. Dar dacă Bail avea încredere în ea... 

Îi conduse spre un birou la fel de murdar de la etaj, unde îi aştepta Bail. 
Îmbrăcat într-un costum maro prost ajustat, cu un sacou şi pantofi zgâriați şi mult 
prea purtaţi, cu părul uns şi unghiile murdare, arăta de parcă ar fi fost dat afară din 
propriul complex de apartamente. Sub murdăria aplicată cu grijă, avea ochii scobiți 
de oboseală, de parcă ar fi muncit toată noaptea şi încă nu se oprise. Ceea ce trebuia 
să fie aşa, cu siguranţă, pentru ca el să fi obţinut rezultate atât de rapide. 

— Frumoase ţinute, îi salută el, întorcându-se de la fereastră cu cea mai vagă 
umbră de zâmbet. Foarte puţin Jedi. 

Obi-Wan privi în jos la cămaşa de lână ponosită şi la pantalonii peticiți. 

— Deci sunt destul de simpli pentru tine? 

— Asta a fost prevederea mea, spuse femeia încă neidentificată, închizând uşa 
biroului vopsită în urma ei. Asta nu este o zonă cunoscută ca fiind vizitată de Jedi. 

— Am simțit asta, spuse Anakin, scoțându-şi sabia din interiorul propriei sale 
jachete decolorate şi aşezând-o pe masa de conferinţe deteriorată a camerei. 

Bail aruncă o privire de la Anakin la femeia nedesluşită. Fiind un om 
perspicace, putea simţi curentul de tensiune care zumzăia între ei. 

— Maestre Kenobi, Maestre Skywalker, aceasta este agentul Varrak de la 
Brigada de Operaţiuni Speciale, spuse el, pe un ton în mod deliberat plăcut. Se 
ocupă de misiunea Lanteeb. Agent Varrak, Maeştrii Kenobi şi Skywalker. Doi dintre 
cei mai buni Jedi din Republică. 

— Da, domnule Senator, spuse agentul Varrak cu o încuviințare energică din 
cap. Ştiu cine sunt. Şi sunt la curent cu reputaţia şi isprăvile lor. 

Femeia era aproape vădit ostilă, dezgustul ei față de Jedi îi zgâria nervii — şi pe 
cei ai lui Anakin - în mod neplăcut. Perplex, Obi-Wan se uită la Bail. Este ceva ce am 
spus? Dar înainte ca Bail să poată interveni diplomatic, Anakin făcu un pas în 
lateral, îndepărtându-se de masa de conferințe şi deschizând un spaţiu între el şi 
agent. Faţa îi era calmă, iar ochii îi erau arzător de concentrați. 

— Şi când spui la curent...? 


Obi-Wan aruncă o privire de avertizare către Bail. Apoi ridică mâna, doar un 
pic. Mă ocup eu de asta. 

— Este o plăcere să te cunosc, agent Varrak. Ajutorul tău în această misiune 
este foarte apreciat, atât de noi, cât şi de Consiliul Jedi. 

Cu buzele țuguiate, agentul aprobă din nou din cap. 

— Cu toţii servim Republica, Maestre Kenobi. 

— lar serviciul tău ar putea foarte bine să ajute la evitarea unui dezastru. 
Mulţumesc. 

Susținu privirea femeii, arătându-i doar sinceritate şi simțind supărarea 
resemnată a lui Anakin. Cu toate eforturile sale, fostul său Padawan nu dezvoltase 
niciodată gustul de a turna miere pe o situație acră. Anakin avea tendința de a 
prefera o abordare mai abruptă. 

Ei bine, nu şi de data asta, tânărul meu prieten. Nu când avem nevoie de ea mai 
mult decât are ea nevoie de noi. 

Agentul Varrak se relaxă, fracționat, având o foarte mică urmă de retragere. 

— Cu plăcere. 

El zâmbi. 

— Să înţelegem că aţi pregătit documentaţia de care vom avea nevoie pentru a 
ne infiltra pe Lanteeb? 

— Da. Ea întinse mâna sub masa de conferinţe şi recuperă o servietă simplă şi 
discretă. Poate că ar trebui să ne aşezăm şi să ne ocupăm de asta? Sunt sigură că 
suntem cu toţii ocupați, cu avem alte locuri în care să fim. Aruncă o privire în lateral. 
Domnule Senator? 

— Da, desigur, spuse Bail, luând cel mai apropiat scaun din piele crăpată. 
Maestre Kenobi, Maestre Skywalker, agentul Varrak este specialist în identificare, 
adăugă el în timp ce se aşezau. Puteţi fi siguri că noile voastre personalități vor 
rezista celei mai riguroase examinări Separatiste. 

— Ar fi bine să reziste, murmură Anakin. Având în vedere că viețile noastre vor 
depinde de ele. 

Agentul Varrak îl privi, fără niciun interes. 

— Vieţile voastre sunt perfect în siguranță cu mine. Nu e prima mea adunare 
de nerfi, Teeb Markl. 

Anakin fu cât pe ce să rânjească. 

— Un nume atrăgător. 

Conştientizând inconfortabil consternarea lui Bail, Obi-Wan îl trase de tunică. 
Prinse privirea lui Anakin cu a lui şi i-o susţținu. Te rog. Să nu facem asta. Maxilarul 
lui Anakin se încleştă, cu ochii duri de temperament - apoi capitulă şi îşi întoarse 
privirea. 

Neatentă sau nepăsătoare, agentul Varrak deschise servieta şi scoase două 
pachete sigilate. 

— Teeb, spuse ea, înmânându-le lui şi lui Anakin câte unul, pe un ton 
moralizator, este onorificul oficial desemnat pentru orice bărbat Lanteeban adult 
legal. Onorificul feminin echivalent este Teeba. Teeb Markl şi Teeb Yavid - adică tu, 
Maestre Kenobi - sunt verişori. Fermieri care au pierdut ferma familiei după ce o 
secetă prelungită i-a îndatorat. Se întorc acasă pe Lanteeb după ce au lucrat trei 
sezoane ca muncitori forestieri pe Alderaan. Sunteţi din satul Voteb, situat în 
extremitatea nordică a continentului Lanteeban. 

Obi-Wan se încruntă la ea. 


— Nu înţeleg. Credeam că ceea ce ştim despre Lanteeb este extrem de limitat. 

— Este, spuse agentul Varrak. Dar chiar există doi veri de pe Lanteeb pe nume 
Markl şi Yavid, iar ei ne-au ajutat să ne pregătim pentru această misiune. 

— Asta e... impresionant, spuse Anakin, cu o admiraţie reticentă. Cum ați 
reuşit să-i găsiți pe aceşti oameni? Şi atât de repede? 

Bail ridică din umeri. 

— Pur noroc, Maestre Skywalker. Comentariul Senatoarei Amidala despre 
inginerul Lanteeban m-a pus pe gânduri. Alderaan angajează o mulțime de muncitori 
de pe alte planete în păduri şi în regiunile agricole în general. Suntem o destinaţie 
populară pentru muncitorii cu contract de muncă. Salariul şi condiţiile sunt bune, 
iar o referință Alderaaniană deschide multe alte uşi. Din fericire, Ministerul nostru al 
Ocupării Forţei de Muncă ţine o evidență meticuloasă. A fost o încercare, dar am 
crezut că merită să verific dacă avem în prezent vreun Lanteeban în evidențe. Urmă o 
altă ridicare din umeri. Odată ce am fost informat despre statutul de muncă al verilor 
de pe Alderaan, am tras sforile necesare şi am reuşit să-i aduc aici. 

— Pentru a ajuta, spuse Obi-Wan cu atenţie. Se uită de la Bail la agentul 
Varrak. Şi când spui ajutor... 

Bail se ridică un pic mai drept. 

— Vrem să spunem ajutor, spuse el, şi dintr-o dată căpătă chipul de politician 
arogant, chipul princiar al unui om căruia nu-i plăcea să fie întrebat - sau pus la 
îndoială. Fără obligaţii. lar când au terminat de asistat au fost returnațţi în tabăra lor 
forestieră. 

— Ceea ce, în opinia mea, a fost o gravă eroare tactică, murmură agentul 
Varrak. Dacă se răzgândesc... 

— Să renunţe la azil şi la statutul de imigrant Alderaanian protejat? spuse 
Bail. Asta nu este probabil. Agent Varrak, ai pierdut deja acest argument. Renunţă. 

— Domnule Senator, spuse agentul Varrak, cu ochii în gol. 

Obi-Wan îşi drese glasul. 

— Deci spuneţi că aceşti Lanteebani sunt liberi de orice altă intervenţie 
guvernamentală? 

— Aşa este. 

O privire aruncată agentului Varrak îi arătă ce părere avea despre asta. 

— Sigur nu ar fi fost mai puțin problematic să ne fabrice pur şi simplu 
identități? întrebă el. 

— Cum? spuse agentul Varrak cu acreală. Când, după cum ai subliniat chiar 
tu, Maestre Kenobi, cunoştinţele noastre despre Lanteeb sunt ca şi inexistente. 

La naiba. Nu avea un răspuns pentru asta. 

— Deci, spuse Anakin, aceste identități de acoperire — eşti sigură că vor rezista 
pe durata misiunii noastre? 

Agentul Varrak aprobă sec din cap. 

— Sunt. Voteb este unul dintre cele mai îndepărtate sate de pe Lanteeb. 
Şansele să dați peste cineva de acolo care să-i cunoască pe verii adevărați sau să fie 
suficient de familiarizat cu casa lor pentru a pune întrebări incomode sunt, în cel 
mai bun caz, neglijabile. 

— Aşa se pare, spuse Anakin şi se întoarse. Cred că Senatorul Organa are 
dreptate, Obi-Wan. Am avut noroc. Fără toate aceste informaţii din interior, mă 
îndoiesc că am fi reuşit să ajungem pe Lanteeb. Şi mai bine - nimeni dintre cei pe 
care îi vom întâlni nu se va speria sau bănui nişte fermieri. 


Norocoşi sau nu, nu-i plăcea. Nu-i plăcea deloc. Nu că nu avea încredere în 
Bail sau că nu-l credea pe prietenul său când spunea că oamenii nu erau în pericol. 
Acesta era adevărul: nu erau în pericol din partea lui Bail Organa, unul dintre 
singurii doi politicieni onorabili pe care îi cunoştea. Dar asta nu însemna că erau în 
deplină siguranță. Dezaprobarea agentului Varrak față de libertatea lor era o dovadă 
în acest sens. Şi, deşi Bail este puternic, este suficient de puternic pentru a depăşi un 
pui de Sith dacă ar trebui să facă presiuni asupra lui Palpatine pentru o schimbare a 
statutului acestor verişori Lanteebani? Eu cred că este — sper că este — dar pot fi sigur? 

Bail îl privea fix, cu o provocare în ochi. 

— S-a întâmplat deja, Maestre Kenobi. Să mergem mai departe, da? 

Nemulțumit, Obi-Wan îşi trecu degetele peste pachetul nedeschis de informaţii 
pe care i-l dăduse agentul Varrak. Războiul ăsta nenorocit. Şi când te gândeşti că mă 
plângeam ori de câte ori Qui-Gon încălca măcar un pic regulile... 

— Maestre Kenobi, spuse Bail, insistent şi precaut. Avem vreo problemă? 

Îşi ridică privirea. Da. 

— Nu, domnule Senator. Dădu pachetul de informaţii la o parte. Suntem într- 
adevăr norocoşi că aceşti veri au fost disponibili pentru a ne ajuta. 

— Noul registru al navei dumneavoastră, cipurile personale de identificare şi 
biografia completă se află în acele pachete, spuse agentul Varrak, fără să fie mişcată 
de tensiunea continuă din camera prăfuită. Împreună cu notițe pertinente despre 
Lanteeb şi despre aspectul, regulile şi reglementările portului spaţial. Nu pierdeţi 
cipurile şi distrugeţi biografiile şi notele de informare după ce le-aţi memorat. Dacă 
cineva de pe Lanteeb vă pune la îndoială accentele, asigurați-vă că subliniați că ați 
fost plecaţi de ceva timp de acasă şi că ați prins unele inflexiuni extraterestre. Cel 
mai important este să nu vorbiți despre marii prieteni non-umani pe care vi i-ați făcut 
în timpul călătoriilor. Dacă faceți asta, veţi atrage o atenţie nepotrivită. Mi s-a spus 
că vă aranjați singuri transportul? 

— Nu vă faceţi griji. Ne-am ocupat în această dimineaţă, spuse Anakin. Deşi... 
Se încruntă. Dacă suntem fermieri deveniți lucrători forestieri, cum explicăm faptul 
că avem propria noastră navă? 

— Aţi câştigat-o la un joc de noroc, spuse agentul Varrak, şi pufni. Şi ați 
învățat să o pilotați în timpul liber. Acea navă pe care ați ales-o — nu este nimic prea 
ostentativ, sper. 

Obi-Wan îi mai aruncă o privire de avertizare lui Anakin. Nu muşca momeala ei. 

— Desigur, agent. De exemplu, nu ar atrage deloc atenţia în acest cartier. 

— Marca şi modelul? 

— Hei, spuse Anakin, încruntat. Asta nu e nici pentru mine prima friptură de 
nerf, agent. Am crescut în preajma transporturilor ilegale şi a operatorilor dubioşi, 
ceea ce înseamnă că ştiu câte ceva despre zborul pe sub senzori. 

— Bineînţeles, spuse agentul Varrak, cu buzele subțiindu-i-se într-un zâmbet 
lipsit de generozitate. Ai crescut pe Tatooine. Pregătirea perfectă pentru o viaţă de 
escrocherii. 

Anakin zâmbi înapoi, la fel de neamuzat. 

— Da, aşa a fost. Ştii, sunt surprins că nu te-am văzut niciodată acolo. 

În loc să riposteze, agentul Varrak arătă cu capul spre sabia lui Anakin, 
ostentativă în împrejurimile sărăcăcioase ale biroului. 

— Ştii că nu poţi lua chestia aia cu tine. 

— Poftim? Anakin îşi flexă degetele, iar sabia sări în mâna lui iubitoare. Asta 


nu e decizia ta. 

Ceva apropiat de dispreț flutură pe fața aspră a femeii. 

— Nu fi prost. Dacă vei fi prins cu o armă Jedi, vei fi împuşcat pe loc. Vei fi 
spulberat orice şansă ca misiunea să reuşească sau ca altcineva să te urmeze pentru 
a termina ceea ce ai început. 

De data asta, zâmbetul lui Anakin fu periculos. 

— Atunci cred că e un lucru bun dacă nu voi fi prins, nu-i aşa? 

— Deci cred că asta e tot ce avem nevoie de la tine, agent Varrak, spuse Bail, 
ridicându-se în picioare. Cancelarul Suprem apreciază ajutorul tău, la fel ca şi mine. 
Şi te rog să nu uiţi că acea este o operaţiune codificată. Compartimentaţi informaţiile 
conform protocoalelor şi discutaţi cu mine şi numai cu mine. 

— Bineînţeles, domnule Senator, spuse agentul Varrak, expresia ei netezindu- 
se până la o competenţă rece şi lipsită de pasiune. Mă bucur să fiu de folos, ca 
întotdeauna. 

După ce ea plecă, Bail se lăsă să cadă înapoi pe scaun. Îşi trecu o mână peste 
față, apoi îşi sprijini coatele pe masa de conferințe, lăsând masca lustruită de 
politician să alunece şi să dezvăluie omul care trăia în spatele ei. 

— Nu o spune, Obi-Wan. Nu... nu o spune. 

— Nu aveam de gând să o fac, replică el. Aşa cum ai subliniat pe bună 
dreptate, s-a făcut. Şi având în vedere lipsa noastră penibilă de opţiuni, nu avem 
cum să o anulăm. 

— Exact. 

— Deşi îmi amintesc că ai spus, cu doar câteva ore în urmă, că dacă mă 
răzgândesc... 

— Ştiu ce am spus! spuse Bail, încruntat. Dar nu de misiune te îndoieşti, nu-i 
aşa? Doar de capacitatea mea de a-i proteja pe acei Lanteebani de entuziasmul 
exagerat al lui Varrak. 

— Aşa îi spui tu? 

Anakin îşi drese glasul. 

— Ăă... hei... 

— Vrei să spui că ai încredere în ea că nu va accepta un refuz? replică Obi- 
Wan. Bail, abia am cunoscut-o pe femeie şi pot spune că... 

— Nu va fi o problemă! insistă Bail, ridicându-şi vocea. Pentru că nu voi 
permite să fie o problemă. Chiar dacă tot ce a vrut să facă a fost să-i ia pe Lanteebani 
în custodie de protecţie pe durata acestei misiuni. 

— Custodie de protecţie? o luă el în derâdere. Bail... 

— Da, spuse Bail, împingându-şi scaunul înapoi, frustrat. Obi-Wan, guvernul 
nostru nu este inamicul. Nici eu nu sunt duşmanul. Şi nici agentul Varrak nu este. 
Nu ne-am transformat în Separatişti cât timp te-ai uitat în altă parte! Preocupările de 
securitate ale agentului Varrak sunt legitime. Se întâmplă să le împărtăşesc şi eu. 
Dar se întâmplă de asemenea să cred că e prea prudentă, aşa că am trecut peste 
voința ei. Sfârşitul poveştii. Dar dacă vrei să stai acolo şi să mă acuzi de... 

— Hei! spuse Anakin şi plesni masa dintre ei. Asta ajută? Eu nu cred că ajută. 

Şocaţi, se holbară la el. 

— Nu vă faceți griji, domnule Senator, spuse el. Ştim că nu sunteţi personajul 
negativ aici. Ştim că Lanteebanii care ne-au ajutat vor fi în siguranţă - nu numai de 
agenţi prea zeloşi precum agentul Varrak, ci şi de orice spioni Separatişti care ar 
putea să stea la pândă. 


Aprobând din cap, Bail îşi trase din nou scaunul aproape şi se aplecă în față, 
intens de serios. 

— Vor fi, Obi-Wan. l-am însărcinat pe oamenii mei să-i supravegheze. De acum 
încolo sunt protejați de Casa Organa. Nimeni nu se va mai apropia de ei fără 
permisiunea mea expresă. Nimeni. 

— A trebuit să îi folosim, Obi-Wan, adăugă Anakin. Ştii că da. Când vine vorba 
de înfrângerea lui Dooku, nu ne putem permite să fim mofturoşi. Războiul nu 
permite o conştiinţă tandră. Adică, uită-te la alegerile pe care le-am făcut deja. Unele 
dintre ele au fost brutale. Dacă ne întoarcem acum, toate astea au fost în zadar. 
Singura noastră speranță este să continuăm să mergem mai departe, crezând că 
fiecare alegere dificilă pe care o facem este pentru binele suprem al Republicii. 

Obi-Wan se încruntă la masă. Avea dreptate. Ştiu că are dreptate. Şi totuşi... 

— l-am pus pe acei oameni în pericol, spuse el încet. Nu le-am dat de ales. Şi 
dacă ceva nu merge bine... 

— Ştiu, spuse Bail. Părea brusc epuizat. Şi sub epuizare se ascundea un fel de 
furie disperată. Aveţi dreptate. Ar trebui să existe o altă cale. Dar eu nu văd niciuna. 
Nu în aceste circumstanțe. Tu vezi? 

— Nu, spuse el, prăbuşindu-se. Doar că... nu ar trebui să fie uşor. Dacă vrem 
să facem lucruri de genul acesta, ar trebui să fie dificil. Ar trebui să doară. 

Bail se uită la el, fără să încerce măcar să-şi ascundă uimirea rănită. 

— Crezi că e uşor pentru mine? Să întorc cu susul în jos vieţile a doi oameni 
simpli şi nevinovaţi? Să-i sperii de moarte în miez de noapte? Crezi că pot să fac asta 
şi să nu mă doară? 

— Nu e vina ta, domnule Senator, spuse Anakin rapid. Sau a ta, Obi-Wan. Sau 
a mea. E vorba de Dooku şi oricine îl slujeşte. Să nu pierdem asta din vedere. 

Cu alte cuvinte, nu pierdeţi timpul luptându-vă între voi. Era un sfat bun. 

— De acord. Căutând un subiect mai sigur, Obi-Wan adăugă: Ai spus că este o 
operațiune codificată, Bail. Ce înseamnă asta, mai exact? 

— Înseamnă că este doar pentru ochii unor anumite persoane, spuse Bail, cu 
masca la loc, cu sentimentele rănite ascunse în siguranță. Adică ai mei şi ai 
Senatoarei Amidala. Fără date înregistrate. Niciun alt agent în afară de Varrak nu 
este implicat, din partea mea. Ştiu că i-ai spus lui Yoda - dar aş prefera ca ceea ce 
facem să nu ajungă mai departe de el. 

Obi-Wan nu se aşteptase la asta. 

— Vrei ca Maestrul Yoda să țină asta departe de restul Consiliului Jedi? Cu 
siguranță nu sugerezi că se pune problema de... 

— Bineînţeles că nu, Obi-Wan, spuse Bail. Accesul restricționat la misiune este 
standard pentru orice operațiune codificată. Cu cât mai puţine persoane îi cunosc 
detaliile, cu atât mai bine. 

Neliniştea lui Anakin se agită din nou. 

— E de înțeles. Dar i-ai spus Cancelarului, nu-i aşa? El ştie? 

Bail ezită, apoi clătină din cap. 

— Nu. 

— Domnule Senatorul Organa... Anakin se aplecă peste masă. Punea la inimă 
orice jignire la adresa Cancelarului. Cancelarul Suprem Palpatine este autoritatea 
supremă în Republică. Nu poți organiza o misiune ca aceasta fără să-l informezi! 

— Nu pot? Bail se dădu în spate, tonul său dezinvolt mascând o îngrijorare 
acută. Asta înseamnă că voi, Jedii, îi spuneți tot ce faceți? 


— Asta e altceva, răbufni Anakin. Există un precedent. Jedii şi guvernul civil 
sunt entități separate. Dar tu faci parte din guvern. Îi datorezi loialitatea lui 
Palpatine. 

— Loialitatea mea este datorată Republicii, spuse Bail. Cancelarii vin şi pleacă, 
Maestre Skywalker, dar Republica rezistă. 

Obi-Wan atinse încheietura mâinii lui Anakin în semn de avertisment, înainte 
de a se spune ceva nefericit. 

— De ce, Bail? De ce să-l ţii pe Palpatine în afara circuitului? 

Micul zâmbet al lui Bail fu batjocoritor. 

— Ştii bine de ce. 

Ştia. Era unul dintre puţinii care ştiau adevărul. La fel şi Anakin. Yoda le 
spusese acest lucru cu câteva luni înainte. Fusese mişcat de această dovadă de 
încredere — şi dezgustat de implicaţiile a ceea ce îi împărtăşise Yoda. 

— Nu există nicio dovadă că scurgerile de informaţii provin de la biroul său sau 
de la adjuncții săi. 

— Nu există nicio dovadă că nu provin, replică Bail. Dar de ceea ce suntem 
siguri este că Separatiştii au propria lor agenţie de informații şi că au spioni în 
rândurile noastre, la fel cum şi noi avem spioni în rândurile lor. Şi având în vedere 
importanța a ceea ce credem că se întâmplă pe Lanteeb, nu sunt pregătit să risc. Nu 
după ceea ce s-a întâmplat în şantierele navale. Tu eşti? 

Suspinând, clătină din cap. 

— Nu. Ai dreptate. Riscul nu merită. Se uită la Anakin. Ştii că nu merită. 

Anakin se încruntă, neconvins. 

— E simplu, adăugă Bail, ignorându-l. Cu cât ştiu mai puţine persoane despre 
această misiune, cu atât mai în siguranţă veţi fi amândoi. Îi voi spune lui Palpatine 
ce se întâmplă atunci când voi fi sigur că nimic nu va putea sta în calea succesului 
vostru. 

— Încrederea ta oarbă este reconfortantă, domnule Senator. 

De data asta, zâmbetul lui Bail era cald. 

— Şi nici nu este deplasată. 

— Bail — vorbind de şantierele navale... 

Prietenul său ridică o mână, respingând întrebarea. 

— Nu există încă alte detalii. Îmi pare rău. 

Cu alte cuvinte, flota de război a Republicii rămânea vulnerabilă. Fiecare Jedi 
de pe front continua să se confrunte cu riscuri tot mai mari. 

Iar noi suntem prea puțini. 

Dar asta nu era vina lui Bail. Aprobă din cap. 

— Ştiu că îți pare. 

— Obi-Wan... Bail se mişcă pe scaun, inconfortabil. M-am gândit. Mi se pare că 
am dat peste o mulțime de... ei bine, din moment ce tu nu crezi în coincidenţe, hai să 
le numim întâmplări convenabile, bine? Padawanul lui Anakin care a dat peste 
factura Kaminoană - aceşti verişori utili de pe Lanteeb - chiar şi disponibilitatea 
agentului Varrak. Totul pare atât de bine aranjat. Ar trebui să fiu îngrijorat? Cred că 
sunt îngrijorat. Lucrurile se aşează prea uşor la locul lor. 

Săracul Bail. Pentru el, căile Forţei vor rămâne pentru totdeauna un mister. 

— Nu-ţi face griji. Faptul că piesele din acest puzzle s-au aşezat la locul lor în 
avantajul nostru este un lucru pozitiv, Bail. Sugerează că suntem pe calea cea bună. 

— Da? Bail se încruntă, neconvins. Ei bine. Va trebui să te cred pe cuvânt, 


Maestre Jedi. Acum... când crezi că veți pleca spre Lanteeb? 

Obi-Wan se uită la Anakin, care ridică din umeri. 

— Mâine la prima oră, dacă nu se întâmplă ceva neplăcut între timp. 

— Mâine? Bail arătă din cap spre pachetele de informaţii. Asta nu vă lasă prea 
mult timp pentru teme. 

— Lasă destul, spuse el. Credeţi-mă, vom fi perfecţi în ficțiunile pe care agentul 
vostru Varrak le-a inventat pentru noi. 

— Ha, spuse Bail, împingându-şi scaunul înapoi. Nu este agentul meu Varrak. 
Este doar cea mai bună în ceea ce face. Se ridică în picioare. Trebuie să plec. Am 
întâlniri până la miezul nopții şi nu vreau ca lumea să împrăştie zvonuri despre 
motivul pentru care nu sunt acolo unde ar trebui să fiu. 

— Da, bine, spuse el şi se ridică în picioare. Vei fi un politician bun, Bail. 

— În fiecare zi, replică Bail. Pentru că tu ai arena ta, Obi-Wan, iar eu o am pe a 
mea. 

Ceea ce era adevărat. Şi Senatul nu va vedea niciodată un războinic mai bun 
pentru pace şi dreptate decât Bail Organa. Cu ultimele urme de dezamăgire şi 
frustrare dispărute, Obi-Wan aprobă din cap. 

— Într-adevăr. 

— Fă-mi o favoare, spuse Bail. Dă-mi un avans decent înainte să plecaţi şi voi. 
Nu am niciun motiv să cred că vreunul dintre noi a fost urmărit sau că suntem 
supravegheați, dar... Clătină din cap. Dacă petreci suficient timp cu agenţi de 
informaţii ai Republicii, următorul lucru pe care îl ştii este că orice umbră pare 
sinistră. 

Zâmbi. 

— Bineînţeles. Dar dacă te consolează cu ceva, Bail, eu nu simt niciun pericol. 

— Asta e mult mai bine decât o consolare, spuse Bail şi îi întinse mâna. Ochii 
lui erau calzi de afecțiune plină de regret. Fie ca Forța să fie cu tine, Teeb Yavid. 

Obi-Wan strânse cu putere încheietura prietenului său. 

— Şi cu tine în Senat. 

— Mulţumesc, spuse Bail cu ironie. Când vine vorba de Senat, am nevoie de tot 
ajutorul pe care îl pot primi. Îi făcu semn din cap lui Anakin. Vânătoare fericită, Teeb 
Markl. Şi vă rog... veniți acasă în siguranță. Amândoi. 

— Ăsta şi e planul, spuse Anakin, beligerant. Şi eu mă ţin de planurile mele. 

Bail îl privi atent. 

— Da, murmură el. Pun pariu că da. 

Odată ce rămaseră singuri, Anakin sări în picioare şi, cu o mişcare a mâinii, 
trimise unul dintre scaunele din birou în zbor prin cameră. Obi-Wan se holbă la el. 

— Anakin! 

— Oh, nu te uita aşa la mine, spuse Anakin, încruntat. Aş putea face mult mai 
rău, crede-mă. 

Şi asta era povestea lui Anakin Skywalker. Trei paşi înainte şi un pas înapoi, 
iar şi iar şi iar şi iar. 

— Ceea ce cred eu, Anakin, sau cel puţin ceea ce sper, este că îţi vei aminti de 
antrenamentul tău, spuse el cu tărie. Desfăşurările de genul ăsta sunt nepotrivite. 
Cum poți spera să o ghidezi pe Ahsoka spre titlul de Cavaler Jedi când tu însuţi eşti 
atât de indisciplinat? 

Mărşăluind, Anakin se întoarse. 

— Nu sunt indisciplinat, sunt furios. 


— Da, văd asta! Furia ta, Anakin, este problema! Întotdeauna a fost aşa. Şi 
oricât de mult aş încerca, nu reuşesc să te conving să o laşi deoparte. Mânia este una 
dintre cele mai rapide căi spre partea întunecată. 

— Poate, spuse Anakin, aerul prăfuit al biroului fiind animat de emoţiile sale 
turbulente. Câteodată. Dar uneori furia este justificată, Obi-Wan. Ca şi acum. Pentru 
că prietenul tău, Senatorul, ne cere... să îl mințim pe Cancelarul Palpatine! 

— Nu asta face. Urmează procedurile de securitate pentru a proteja integritatea 
misiunii noastre. 

— Practic, l-a acuzat pe Cancelarul Suprem că este un trădător! 

— Oh, Anakin. suspină Obi-Wan. lată de ce interzic ataşamentul învăţăturile 
Jedi. Îți întunecă judecata. Nimeni, cu atât mai puţin Bail Organa, nu-l numeşte pe 
Palpatine trădător. 

— Îl aperi doar pentru că e prietenul tău, replică Anakin. Deci a cui judecată 
este întunecată acum, Maestre Kenobi? 

Îl privi pe Anakin plimbându-se prin biroul mucegăit. Simţi cum se agita Forţa 
în interiorul fostului său Padawan. Era tentat să răspundă la foc cu foc, dar asta nu 
ar fi făcut decât să-i lase pe amândoi arşi. 

— Îţi înţeleg loialitatea față de Palpatine, spuse el, deliberat de calm. Înţeleg de 
ce nu vrei să te simți ca şi cum nu ai avea încredere în el. Dar Anakin, fie că-ți place 
sau nu, Bail are dreptate în privința unui lucru. Scurgerile de informații vin de 
undeva. Şi având în vedere cât de sensibile au fost unele dintre aceste informații — 
având în vedere prețul pe care l-au plătit forțele noastre în ultima vreme - nu este 
nerezonabil să priveşti cu suspiciune la cele mai înalte niveluri ale guvernului. 
Trădătorii au multe înfățişări. 

— S-ar putea să fie aşa, spuse Anakin încruntat. Dar să-mi ceri să cred că 
Palpatine este câtuşi de puţin responsabil pentru informațiile ultrasecrete furnizate 
Separatiştilor este acelaşi lucru cu a-mi cere să cred că tu ai putea fi un trădător. 

În ciuda propriilor sentimente tulburi, trebui să zâmbească. 

— Da, ei bine, să nu ne lăsăm purtați de val. 

— Şi femeia aceea? adăugă Anakin, întorcându-se. Incredibil. Agentul Varrak? 
Nu-mi pasă cât de bună e. Ne dispreţuieşte. Ştii asta, Obi-Wan. Ai simţit-o şi tu. 

— Şi ce dacă o face? spuse el, brusc obosit. Ce importanţă are asta, Anakin? 
Avem o treabă de făcut şi ea ne ajută să o facem. Asta e important. Restul nu e 
nimic. Îţi pasă prea mult de ceea ce cred alții despre tine. Las-o baltă. Vieţile noastre 
sunt mai importante decât asta. 

Anakin se opri, respirând greu. Îşi puse mâinile în şolduri şi îşi lăsă capul să-i 
cadă în piept. Efortul pe care îl făcu să-şi elibereze furia, să-şi recapete echilibrul 
emoțional, era palpabil. În cele din urmă îşi ridică privirea. 

— Ai dreptate, spuse el cu părere de rău. Îmi pare rău. Ai dreptate. 

— Am dreptate? Uşurat, Obi-Wan îi aruncă lui Anakin pachetul de informații. 
Atunci lasă-mă să am dreptate până la Templu. Sunt multe de realizat înainte de 
plecare. 


Anakin ura să recunoască asta, dar Obi-Wan avea din nou dreptate. Aveau 
atât de multe de realizat şi atât de puţin timp pentru a le face, încât nu exista nicio 
şansă de a scăpa pentru o ultimă noapte cu Padme. Tot ceea ce reuşi a fost o 


conversație pe comunicator cu ea, chiar înainte ca ea să se îndrepte spre o altă 
sesiune târzie a Senatului. Lucra atât de mult. Prea mult. Renunțase să o mai roage 
să o lase mai moale, să demisioneze din cel puţin unul dintre cele şase comitete din 
care făcea parte. De fiecare dată când ridica subiectul, ea îi dădea acelaşi răspuns. 

— Nu pot, Anakin. Trebuie să mă ţin ocupată, altfel o să înnebunesc făcându- 
mi griji pentru tine. 

El nu putea să argumenteze la asta. 

În siguranţă - fiind singur într-una din camerele de oaspeţi ale Templului =, 
după ce îşi reinspectase nava pe care o alesese, îi reglase hiperpropulsorul şi îi 
încărcase noile specificaţii de identificare, o aprovizionase cu provizii pentru călătoria 
spre Lanteeb, îşi memorase noua identitate, îşi împachetase o valiză de călătorie 
veche şi zdrențuită cu haine non-Jedi de mâna a treia, modificate discret, o 
contactase pe Ahsoka şi o anunţase că va fi plecat şi nu va putea fi contactat câteva 
zile şi nu, nu putea spune unde, a luat cina, apoi s-a înmuiat în luxul rar şi 
întotdeauna încântător al unei băi ca lumea, s-a întins pe patul său îngust şi 
nesemnificativ şi a ascultat muzica vocii iubitei sale soții. 

— Vei fi atent, nu-i aşa, Anakin? 

— Mă cunoşti. 

— Da, te cunosc, de aceea îți spun să ai grijă! 

El îşi închise ochii şi îşi aminti de ea în braţele lui. Cum se simțea să se piardă 
în ea. 

— Ai grijă şi tu. Eşti la fel de mult o ţintă ca şi mine. 

— Nu, nu sunt. Tu eşti cel cu semnul mare ÎMPUŞCĂ-MĂ lipit pe piept. 

Frica din vocea ei îl răscoli. Se străduia atât de mult să o mascheze, se 
străduia să nu-l împovăreze cu coşmarurile ei. La fel cum el se lupta să nu o 
împovăreze cu ale lui. 

— Nu ai de ce să-ţi fie frică, Padme. O să mă întorc la tine. Mă voi întoarce 
mereu la tine. 

— Ştiu, dragostea mea, şopti ea. Şi dacă poți, o să-l aduci şi pe Obi-Wan înapoi 
cu tine? Mi-ar plăcea asta. Prietenii buni sunt prea greu de găsit în ziua de azi. 

În zgomotul de fond care o înconjura, se auzi un clopoțel familiar, sonor. 

— Şedinţa e pe cale să înceapă. Trebuie să plec. Anakin... 

Nu era nimeni care să-i vadă angoasa, dar îşi acoperi fața oricum. 

— Ştiu, dragoste. Ştiu. 

Liniştea de după aceea îşi bătu joc de el... şi eliberarea în somn întârzie să 
apară. 


— Cu mine vino să stai, Obi-Wan. Ceai yarba vom bea şi vom vorbi. 

Invitaţia îl uimise. Nici măcar Qui-Gon nu fusese invitat să ia ceaiul cu Yoda. 
Onoarea era rezervată membrilor Consiliului Jedi, cel mai adesea lui Mace Windu. 

Cu picioarele încrucişate pe podeaua din sanctuarul interior al lui Yoda, cu 
lumânările înalte pâlpâind lumini şi umbre pe pereţii bogat tapițati, Obi-Wan îl privi 
pe bătrânul Maestru Jedi cum umplea o ceaşcă mică de porțelan cu lichid parfumat, 
apoi i-o întindea. 

— Mulţumesc, murmură el, acceptând-o. Maestre... 

— Bea acum, spuse Yoda, cu ochii săi insondabili luminaţi de căldură. Vorbim 


mai târziu. 

Aşa că băură ceaiul, care era fierbinte şi acrişor. Yoda îşi turnă o ceaşcă 
pentru el şi sorbi în tăcere reflexivă. Când ceaşca fu goală, o aşeză cu grijă pe masa 
joasă din lemn de tanfa lăcuit dintre ei. 

— Îndurerat tu eşti, pentru Taria Damsin. 

Taria. Îşi puse jos propria ceaşcă golită. 

— Te nemulțumeşte asta, Maestre? 

— Nu, spuse Yoda, blând. Să te pierzi în acea prietenie, tu nu ai făcut, Obi- 
Wan. Când vremea îi va veni, să plece o vei lăsa. 

Avu un mic spasm de durere. 

— Când va fi asta? Ştii? 

Yoda închise ochii, iar buzele i se încrețiră de gânduri. 

— În curând. Dar nu prea curând. Îşi deschise ochii. Dar despre Taria Damsin, 
nu vom mai vorbi. 

Nu se punea problema să-i conteste hotărârea. 

— Da, Maestre. 

Yoda îşi sprijini mâinile mici pe genunchii picioarelor încrucişate. 

— Te-am urmărit, Obi-Wan, din prima ta zi în Templu. Atras de tine am fost. 
Ca şi copil, ca tânăr Padawan şi Cavaler Jedi. În lumina Forţei, întotdeauna ai ars. 

Neştiind ce să răspundă la asta, nu spuse nimic. 

— Şi acum... Yoda suspină greu. Atins de întuneric, tu eşti. Nu întors spre 
întuneric, ci remarcat de el. Periculos, acest lucru este, Obi-Wan. Foarte periculos. 

Camera era caldă, dar el se simțea înghețat până la os. 

— La Lanteeb te trimit, pentru că să te duci la Lanteeb, tu trebuie, adăugă 
Yoda. Nevoie de tine acolo este. Asta Forța mi-a arătat, de când prima dată de 
îngrijorarea Senatorului Organa, tu mi-ai spus. Se aplecă în față, cu ochii fioroşi. Dar 
mare grijă, să ai trebuie. Moartea şi întunericul, pe Lanteeb te aşteaptă. Mizeria. 
Suferința. Să te pierzi acolo, nu trebuie. 

Profund tulburat, se uită fix la Yoda. 

— Ce ai văzut, Maestre? Am încercat să citesc Forța, am încercat să privesc 
înainte, dar... 

— Niciodată până acum, atât de tulbure viitorul nu a fost, spuse Yoda cu 
tristețe. Niciodată, atât de apăsătoare partea întunecată nu a fost. Mă lupt să văd. 
Nu e vina ta. 

Dar acesta nu era chiar un răspuns. 

— Mai ai vreun alt sfat pentru mine, Maestre? Vreo sugestie despre cum ar 
trebui să procedăm eu şi Anakin în această misiune? Ar fi foarte apreciată. 

Yoda umplu din nou ceştile. O ridică pe a lui şi sorbi, insesizabil. 

— Încredere în sentimentele tale să ai, Obi-Wan. Bine, întotdeauna te-au 
călăuzit. 

Şi dacă Yoda îl urmărise toată viața, cu siguranță că şi el îl urmărise pe Yoda... 
şi ştia suficient de multe despre Maestrul Jedi ca să ştie că discuţia lor era încheiată. 

— Maestre, spuse el, înclinându-se. Aşa voi face. 


Anakin şi Obi-Wan părăsiră Templul chiar înainte de răsărit, fără să fie 
observați. Nici măcar Yoda nu le urase la revedere sau noroc. Plecarea lor fu discretă. 


Subtilă. Fără să fie nevoie să discute despre asta, se estompară în Forță. Dispărură 
din atenția lumii şi luară o rută ocolitoare cu speederul spre instalația comercială 
unde îşi petrecuse noaptea nava lor neînsemnată. 

Însoţitorul droid al portului spaţial îi verifică fără să facă vreun comentariu. 

— O să ne certăm despre cine pilotează această găleată? întrebă Anakin în 
timp ce trapa şi rampa se închideau în urma lor. 

— Te rog, spuse Obi-Wan. Nu am nimic de dovedit. 

— Ha ha ha. 

Înaintă spre cabina de pilotaj, lăsându-l pe Obi-Wan să-i stivuiască bagajul. 

— Hei! strigă el înapoi. Ţi-ai amintit să depui planul de zbor fals, nu-i aşa? 

— Ce? strigă Obi-Wan înapoi din cala pasagerilor. Oh, Doamne. Lasă-mă să 
mă gândesc. 

Cu alte cuvinte, da. Zâmbi, ştiind exact privirea pe care o avea Obi-Wan. 

— Doar verificam. 

Obi-Wan murmură ceva ce probabil era mai bine să nu audă sau chiar să nu 
recunoască. 

Anakin trimise prin cod cererea de permisiune de plecare de pe Coruscant, 
apoi porni motorul subluminic cu greu adecvat al navei. Ascultă tink-tink-tink-ul 
idiosincratic de sub vuietul său gutural mai adânc. Apoi ridică din umeri. Mulțumită 
muncii sale de întreţinere din noaptea precedentă, aveau să ajungă întregi la 
Lanteeb, şi asta era tot ce conta. Vezi, Obi-Wan? Învăţ să renunţ la lucrurile mărunte. 

Vizorul de vizibilitate din oțel transparent al cabinei de pilotaj era intact, dar 
foarte zgâriat. Va trebui să trăiască şi cu asta. Şi cu scaunul de pilot care amenința 
să-i despartă coloana vertebrală în trei locuri. 

O lumină a consolei se aprinse în verde. Plecare confirmată. 

Chiar dacă nava asta era o bucată de poodoo, era totuşi o navă. lar el o pilota. 
Asta însemna libertate. Avansa pe cerul palid, despicând atmosfera, cu Coruscantul 
lăsat în urmă, simţi cum i se ridică moralul în ciuda întunericului care se aduna. 

Nu fi atent, Dooku. Venim să te terminăm pe tine şi pe prietenii tăi. 


Capitolul 11 


Comunicatorul se auzi tare şi răspicat, spulberând liniştea confortabilă din 
compartimentul pasagerilor. 

— Atenţie, navă neidentificată. Intraţi în spaţiul restricționat al Confederaţiei 
Sistemelor Independente. Vi se ordonă să vă activați baliza de identificare şi să 
aşteptaţi. 

Aşezat la masa din micul compartiment de pasageri, Anakin puse jos ultima 
carte de sabacc. 

— Ei bine, era şi timpul. Începusem să cred că toată povestea asta cu invazia 
Lanteebului a fost rezultatul mahmurelii cuiva. Oh. Zâmbi. Şi ai pierdut. Din nou. 

Obi-Wan îşi aruncă propriile cărți. 

— Sincer, nu ştiu de ce mă mai obosesc. 

— Sincer? Se ridică în picioare, luptându-se cu dorința de a râde în hohote de 
expresia dezgustată a lui Obi-Wan. Nici eu nu ştiu. 

Avertismentul Separatiştilor veni din nou când intrară în cabina de pilotaj. 

— Da, da, da, mormăi el. Ține-ţi firea, prietene. 

Porni baliza de identificare falsificată, apoi opri motorul subluminic. Pentru a fi 
în siguranță, ieşiseră din hiperspaţiu cu mult înainte de ceea ce ar fi fost în mod 
normal punctul de reintrare în spaţiu real pentru Lanteeb şi de atunci se târâseră 
spre planetă, aşteptând să-i apeleze Separatiştii. 

Nava tremură uşor pe măsură ce pierdea din impulsul subluminic. Dincolo de 
fereastra zgâriată a cabinei de pilotaj, stelele împrăştiate străluceau fermecător. 
Uimitoare. Îşi trăia visul copilăriei înrobite, pilotându-şi propria navă printre acele 
puncte de lumină care fuseseră singura lui speranță în acele zile întunecate lăsate în 
urmă. Când aparținuse trup şi suflet mai întâi venalei şi rapacei Gardulla, Hutta... şi 
după ea lui Watto, care nu fusese chiar crud, ci doar lacom şi nepăsător, şi dispus 
să-l vadă murind în cursele de ataşe. 

Mă întreb ce face acum micul poodoo. Mă întreb dacă a reuşit să devină din nou 
favoritul vreunui alt Hutt. Dacă are vreun alt băieţel care se joacă cu moartea în cursele 
de ataşe, ca să-l îmbogăţească. Când războiul se va termina, se va întoarce pe 
Tatooine şi va vedea. Când războiul se va termina, va cumpăra orice copil pe care îl 
va găsi rob la Watto şi i-ar găsi o casă unde să trăiască şi să fie iubit în siguranță. Să 
nu aparțină nimănui în afară de lor înşişi. 

Ar fi trebuit să o fac mai devreme. Nu ăsta a fost celălalt vis al meu din copilărie? 
Să devin un Jedi şi să eliberez sclavii. În schimb, am devenit Jedi şi mi-am permis să 
uit. l-am lăsat să mă convingă că nu e treaba noastră să refacem Republica. 

Jedii erau păstrători ai păcii, nu executanți legali. Asta era treaba Senatului. 
De câte ori i se spusese asta? Pierduse numărătoarea. Dar Senatul nu-şi făcea 
treaba, nu-i aşa? Ce rost avea să avem legi împotriva sclaviei dacă nenorociţii care le 
încălcau nu plăteau niciodată pentru crimele lor? 

Era suficient pentru a-şi zdruncina credința greu câştigată şi chiar mai greu 
păstrată. Dacă gunoaie precum Watto şi Jabba şi ceilalți Hutti continuau să-şi facă 
profiturile grase pe spinarea bunurilor vii — şi dacă Senatul continua să închidă ochii 


- cum ar mai putea cineva să creadă în Republică? Cum ar putea el? 

Padme spune că înțelege, dar nu a făcut presiuni pentru o audiere în Senat. lar 
Palpatine — a promis că va aborda problema, dar nu s-a făcut nimic. Este un subiect 
prea politic. Prea corupt. Prea complicat. Există credite în sclavie — şi creditele sunt mai 
presus de justiție. Întotdeauna a fost aşa. Întotdeauna va fi aşa. 

Şi Jedii? Ei nu au vrut să se implice. Chiar şi Qui-Gon... 

Deci cred că depinde de mine. Mi-am dezamăgit mama. Nu m-am întors după ea 
şi a murit. Dar când războiul se va sfârşi, îmi voi ține cuvântul dat. Voi lupta împotriva 
sclaviei oriunde o voi găsi... şi nu va exista milă pentru cei care fură vieți. 

Auzi paşi în spatele lui. Precaut față de capacitatea fostului său Maestru de a-l 
citi, îşi îngropă adânc sentimentele stârnite. 

— Vreun răspuns? spuse Obi-Wan, oprindu-se în uşa cabinei de pilotaj. 

— Nu, spuse el, rotindu-se pe scaunul pilotului. Se pare că sunt timizi. 

Obi-Wan îşi încrucişă braţele, gândindu-se. 

— Sau atenți. Dar dacă există vreo problemă, nu va fi cu identificarea navei. 

— Să sperăm. La urma urmei, avem doar cuvântul lui Bail că agentul Varrak 
este de încredere. 

— Anakin... 

Ridică mâinile. 

— Spuneam şi eu. Ştiu că ai încredere în el. Ştiu că ai motive întemeiate să ai 
încredere în el. Dar oamenii pot fi păcăliți, Obi-Wan. Chiar şi un om deştept poate 
avea încredere în persoana greşită. 

— Da, ei bine, deşi asta ar putea fi adevărat, spuse Obi-Wan, ai simțit cumva 
cea mai mică înşelăciune la agentul Varrak? 

Nava începu să plutească în derivă. Întorcându-se la consolă, reglă 
stabilizatoarele de pe flancul stâng. 

— Nu. Eram prea ocupat să mă înec în valurile de ostilitate. Dar... 

—  Crucişător civil cu înregistrarea 9797556/V. Aţi trecut de scanarea 
preliminară a armelor şi vi se acordă o autorizaţie provizorie. Deconectaţi toate 
protocoalele computerului de navigație pentru a primi coordonatele şi apropiaţi-vă de 
Lanteeb folosind doar motoarele subluminice. Orice abatere de la viteza subluminică 
sau de la traiectoria desemnată va fi considerată un act ostil şi veţi fi eliminați. 

— Hm, spuse el, şi făcu aşa cum i se spuse. Chiar iau asta în serios, nu-i aşa? 

— Ceea ce nu face decât să confirme ceea ce bănuiam, spuse Obi-Wan. E clar 
că există ceva ce merită să fie ascuns pe Lanteeb. 

Computerul de navigaţie începu să scâncească şi să clipească în timp ce 
coordonatele vectorului de apropiere erau descărcate de la distanță. Odată ce se 
activă lumina verde ACCEPT, Anakin transferă controlul cârmei pe pilotul automat şi 
îşi roti din nou scaunul. 

— Ei bine, Maestre Kenobi? Vreun ultim sfat înainte de a ne arunca în ghearele 
inamicului? 

Obi-Wan se încruntă. 

— Ai putea să încerci să nu mai fii atât de nepăsător. 

Anakin zâmbi. 

— Eşti nervos? 

— Am un respect sănătos pentru provocările care ne aşteaptă, da, zise Obi- 
Wan atent, dar nu aş merge atât de departe încât să mă caracterizez ca fiind nervos. 

— Nu-ţi face griji, spuse el, zâmbind în continuare. Nu voi lăsa să ți se 


întâmple nimic. 

— În regulă, spuse Obi-Wan, exasperat. S-a terminat. E ultima dată când te las 
să mă convingi să joc sabacc înainte de misiune. Câştigul te face să fii prea încrezut. 

Să-l tachineze pe Obi-Wan era una dintre îndeletnicirile sale preferate. Fostul 
său Maestru se ridica întotdeauna atât de satisfăcător la momeală. 

— Ar trebui să încerci mai mult să mă învingi, atunci. Pentru că, sincer, Obi- 
Wan, ai jucat ca o bantha şchioapă. Cunosc copii care ar fi putut câştiga ultima 
mână. Oriunde ţi-ar fi fost capul, nu era în joc. 

Aşteptă ca Obi-Wan să muşte - dar în loc de asta urmă o tăcere ciudată. O 
privire aruncată în lateral. Un freamăt brusc de nelinişte. 

— Obi-Wan? Se ridică în şezut, cu propriile simţuri alertate. Am crezut că îl 
deranja ceva... şi apoi am crezut că mi-am imaginat. Ce s-a întâmplat? 

— Nimic, spuse Obi-Wan, folosind negarea lui automată. 

— Nimic. Serios? Te aştepţi ca eu să cred asta? 

Urmă o străfulgerare de căldură în ochii lui Obi-Wan. 

— Mă aştept ca tu să... Îşi opri restul replicii furioase. Făcu un efort evident de 
a-şi elibera temperamentul. Îmi pare rău, spuse el, mult mai încet. Am o prietenă. 
Este foarte bolnavă. 

Este? Se întorseseră pe Coruscant doar de câteva zile şi nu fuseseră nicăieri în 
afară de Templu, de apartamentul lui Bail şi de cartierul Bahrin. Pe cine mai văzuse 
în afară de... 

— Nu, nu e Padme, spuse Obi-Wan în grabă. Nu crezi că aş fi spus ceva dacă... 

Era greu de auzit peste bătăile frenetice ale inimii sale. 

— Bineînţeles că ai fi făcut-o. Sau ea ar fi făcut-o. Nu-i aşa? Atunci cine... 

Obi-Wan ezită, apoi suspină. 

— Maestra Damsin. Taria. 

Anakin se holbă. Te cunosc de atâția ani şi încă mă surprinzi. 

— Sunteţi prieteni? Nu mi-am dat seama. Nu vorbeşti niciodată despre ea. 

— Nu am avut niciun motiv să o fac. 

Era cel mai enervant om închis în sine... 

— Îmi pare rău. Nu ştiam că e bolnavă. 

— Puţini ştiu. E o chestiune privată. Obi-Wan ezită din nou, încruntându-se. 
N-ar fi trebuit să spun nimic. Anakin... 

— Nu-ţi face griji, spuse el cu blândeţe. Nu-l simţise niciodată pe Obi-Wan atât 
de supărat. Era neliniştitor. Asta îl făcu să-şi dorească să fi fost mai atent la Taria 
Damsin. În plus, cui i-aş putea spune? 

Înainte ca Obi-Wan să poată răspunde, alarma de proximitate a consolei emise 
un bipăit slab. Întorcându-se, Anakin privi pe fereastră. În față, abia vizibil cu ochiul 
liber, se afla Lanteeb, un mic disc maro pe fundalul negru al sistemului insignifiant 
Malor-77. Planeta avea o singură lună pe orbită, mică şi zbătându-se la înălțime. 

— Uită-te la asta, spus el. Aproape am ajuns. De ce nu te duci la pupa să te 
prinzi în centuri? Dacă senzorii au citit corect, avem de traversat o furtună ionică 
între aici şi portul spaţial Lanteeb. 

— Bine, spuse Obi-Wan, şi se întoarse în compartimentul pasagerilor. 

Întâlniră într-adevăr rămăşiţele buclucaşe ale furtunii ionice. Bătrâna lor navă 
ponosită se zvârcoli şi se clătină, iar corpul său lovit gemu, dar rezistă sub stres. 
După ce turbulenţele fură depăşite cu bine, computerul de navigație se fixă din nou 
pe cursul prestabilit, iar minut cu minut Lanteeb se făcu tot mai mare. Apropierea 


desemnată de Separatişti îi aducea pe partea de zi a planetei, ceea ce însemna că 
Anakin putea vedea clar singurul continent locuit. Masa continentală arăta ca o 
plută murdară, de culoare maro-verzuie, plutind pe uriaşa întindere de apă cenuşie 
albăstruie a planetei. Murdară, neinspirată... Nimic despre Lanteeb nu i se păru 
romantic. lar planetele noi ar trebui să fie romantice, la naiba. 

— Crucişător civil cu înregistrarea 9797556/V. Dezactivaţi pilotul automat şi 
pregătiți-vă pentru apropierea finală şi coordonatele de aterizare. Odată primite, 
returnați controlul cârmei la pilotul automat şi, atunci când sunteți în doc, aşteptaţi 
inspecția. În niciun caz nu părăsiți nava până când nu sunteţi autorizat de către un 
ofițer al autorităţii portului spaţial. Orice abatere de la aceste instrucţiuni va fi 
considerată un act ostil şi veți fi eliminați. 

Conştient de mâncărimea degetelor Separatiste de pe trăgaci, făcu fără 
întârziere cum i se spusese. De îndată ce computerul de navigaţie lumină din nou în 
verde, reactivă pilotul automat. Apoi, neavând nimic altceva de făcut, se întoarse în 
compartimentul pasagerilor, unde Obi-Wan aranja calm cărțile de sabacc 
împrăştiate, fără niciun indiciu al suferinței sale anterioare. Maestrul Kenobi se 
controla din nou. Câteodată mă întreb ce ar trebui să se întâmple pentru a-l face să 
renunțe cu adevărat la control. 

— Ştii, spuse el, sprijinindu-se de o porţiune de perete, indiferent de tehnologia 
de anulare pe care o folosesc pentru a controla această navă, este cea mai bună pe 
care am întâlnit-o vreodată. 

Obi-Wan băgă zarurile şi cărțile într-un compartiment de depozitare şi îl 
închise. 

— Nu e de mirare. Până la urmă, avem de-a face cu Uniunea Tehnologică. 

Anakin făcu o grimasă. 

— Adevărat. 

Ceea ce însemna că singurul lucru care le mai rămăsese de făcut acum era să 
aştepte până când nava lor ajungea în siguranță la sol în portul spațial de pe 
Lanteeb. Ura partea asta. Ura să piardă controlul, să fie la mila capriciilor altcuiva. 
Asta era moştenirea de durată a sclaviei. Ştia că se va duce în mormânt cu 
resentimente față de orice ființă care va încerca să-i uzurpe independența. 

Nu voi mai fi niciodată un sclav. 

Obi-Wan îl mângâie pe umăr în trecere. 

— Nu contează, Anakin. Nu mai e pentru mult timp. 

Bineînţeles că Obi-Wan ştia ce simțea. 

— Sunt bine, spuse el, împingându-se de la perete. 

Mişcarea bruscă îi lovi de coaste sabia de lumină ascunsă şi se încruntă. Se 
simțea atât de aiurea să nu aibă arma agățată la centură. Faptul că trebuiau să-şi 
ascundă săbiile era un alt memento că aceasta nu era o misiune obişnuită. Că, deşi 
faptul de a fi Jedi se va dovedi fără îndoială vital pentru succesul misiunii, în acest 
loc însemna, de asemenea, moarte instantanee dacă le era dezvăluită adevărata 
identitate. Se obişnuise să fie vizibil. Să fie bine primit pentru că era Jedi. Dar 
datorită războiului, totul se schimbase. Mulțumită lui Dooku şi a cohortelor sale 
conspirative, societățile care odată îi primiseră pe Jedi îi priveau acum cu suspiciune 
şi ostilitate. Încă îi era greu să se împace cu asta. Dar poate că nu ar fi trebuit să fie 
surprins. Lumea avea tendința de a gândi ceea ce li se spunea să gândească de către 
cel care ajungea primul la ei — care le oferea cel mai mult — sau îi speria cel mai rău. 

Interfonul compartimentului pocni. 


— Crucişător civil cu înregistrarea 9797556/V. Sunteţi acum în apropierea 
finală de portul spaţial. Toţi ocupanții trebuie să fie aşezaţi în compartimentul de 
pasageri atunci când urcă la bord ofițerii autorităţilor din portul spaţial. Orice 
încercare de a interfera cu ofițerii care îşi îndeplinesc îndatoririle legale va fi 
considerată un act ostil şi veți fi eliminați. 

Zâmbetul lui Obi-Wan, în timp ce aluneca pe bancheta compartimentului, era 
deosebit de fad. 

— Oh, Doamne. Par destul de agitați, nu-i aşa? Haide, Anakin. E timpul să te 
aşezi. Nu vrem să-i supărăm pe bieții Separatişti, nu-i aşa? Zâmbetul lui se ascuți. 
Cel puţin, nu încă. 


Aterizară fără incidente, rămânând aşezaţi în compartimentul pasagerilor, aşa 
cum li se ordonase. Se pare că nu era nevoie să lase echipa de inspecţie Separatistă 
să intre. Orice tehnologie pe care adepţii rătăciți ai lui Dooku o folosiseră pentru a 
controla nava, trecu fără probleme de controlul trapei exterioare. Rampa cobori şi o 
rafală de aer cald şi umed pătrunse în burta navei, purtând cu ea sunete zgomotoase 
de metal zdrăngănind, de fierăstraie laser, voci ridicate, picioare alergând, înjurături 
furioase şi o aromă exotică de familiar şi ciudat. Simţiră mirosul gazelor de 
eşapament ale navei. Combustibil vărsat. Ulei şi fluide hidraulice arse. Cabluri 
supraincălzite. Carne transpirată şi nespălată. Ceva rânced şi prăjit de mult timp. Un 
iz de sare umedă. Ceva nou... sevă proaspătă de copac? Ciudat, într-un port spaţial. 

Apoi sunetul unor paşi grei, cu cizme masive, care urcau pe rampa metalică, 
sunând a gol, cu scop şi autoritate. 

— Nu, murmură Obi-Wan. Trebuie să stăm jos, îți aminteşti? 

Anakin se scufundă înapoi pe bancă. 

— Deci, cum vrei să jucăm asta? 

Văzu o străfulgerare de amuzament. În ciuda pericolului — sau din cauza lui — 
Obi-Wan se distra. 

— Din moment ce eu sunt vărul mai mare, aş spune că este potrivit ca tu să- 
mi urmezi exemplul. Domnule! spuse el, reuşind să facă o plecăciune ingrată în fața 
bărbatului scund şi corpolent care păşea în compartimentul pasagerilor. Eu sunt 
Teeb Yavid. Acesta este vărul meu, Teeb... 

— Cipurile de identitate, zise ofițerul portuar într-o Bazică cu accent Corellian, 
întinzând mâna. Purta o uniformă albastru închis, cu croială militară, cizme de uz 
militar şi un blaster de mare putere într-un toc plin de muniţie pe şoldul drept, cu 
butonul desfăcut. Fără mişcări bruşte. 

Obi-Wan clătină din cap. 

— Fă cum spune dumnealui, Markl. Vocea îi era mai ascuţită decât în mod 
normal şi tremura. Nu e nicio amenințare aici, domnule. Doar doi fermieri inofensivi. 
Nu vrem probleme. 

Cu un zâmbet neliniştit şi gol, Anakin îşi scoase cipul de identificare din 
buzunarul peticit al cămăşii. 

— Poftiți, domnule. 

— Şi uitați-l şi pe al meu, adăugă Obi-Wan, patetic de nerăbdător. Domnule, 
după cum veţi vedea, am fost mult timp departe de casă. Dumneavoastră... nu 
sunteți Lanteeban, nu-i aşa? Şi nici de pe Alderaan. Noi am fost pe Alderaan, vărul 


meu şi cu mine. Trei sezoane într-o tabără forestieră. Noi... 

— Taci din gură, spuse ofițerul. 

Îndesase un cip de identificare într-un cititor desprins de la centură şi se holbă 
la informațiile care se derulau pe micul ecran de date. Mormăind, îşi ridică privirea. 

— Arată-mi mâinile. 

— Eu? Da, domnule. 

Anakin îşi ridică mâna stângă, cu palma în afară. Binecuvântă orele dure de 
antrenament cu bastonul pe care le avusese cu Ahsoka, pregătind-o să întâlnească 
pe oricine mânuia o sabie de lumină cu două lame. 

Ofiţerul se încruntă. 

— Am spus mâinile. 

— Oh... am doar una. 

— A pierdut-o pe cealaltă într-un accident, interveni Obi-Wan. A fost îngrozitor 
- era atât de mult sânge — am crezut... 

— Am spus să taci, mârâi ofițerul, schimbând identitățile. Ultimul avertisment. 

— Îmi pare rău, şopti Obi-Wan. 

Părea aproape de lacrimi. 

— Şi arată-mi mâinile tale. Ai nevoie să ţi se spună de două ori? Asta poate 
face ca omul să fie împuşcat pe aici. 

— Împuşcat? Obi-Wan reuşi cumva să devină palid. Oh, domnule. Nu, 
domnule, vă rog... 

— Taci din gură, spuse ofițerul. Se holbă la palmele netede ale lui Teeb Yavid, 
apoi din nou la ecranul de date. Privirea i se ridică, suspicioasă. Ai lucrat trei ani 
într-o tabără forestieră? Cu mâinile astea netede? 

— Da, domnule. Sunt sigur că aşa scrie chiar acolo, domnule, spuse Obi-Wan, 
arătând spre cititorul de date. Un an şi jumătate cu un vibro-ax, domnule. Apoi m- 
am rănit la umăr şi m-au băgat în birou. Pieptul i se umflă de mândrie. Am o Bazică 
scrisă foarte bună. Mult mai bună decât a vărului meu. El scrie ca nişte zgârieturi de 
pasăre. 

Ce? Anakin îşi muşcă interiorul obrazului. Din clipă în clipă o să izbucnească 
într-un număr de cântec şi dans. Ce-i asta, o seară de stand-up la Coruscant Firebird? 

Cu părere de rău, ofițerul le înmână cipurile de identificare. 

— Lucrurile s-au schimbat de când aţi plecat de acasă, băieți. Lanteeb s-a 
alăturat Alianţei Separatiste. Aveţi un nou guvern. Sunteţi protejați acum. 

— Protejaţi de cine, domnule? întrebă Obi-Wan, cu ochii mari. Lanteeb nu are 
niciun duşman. 

Ofiţerul rânji. 

— Republica este inamicul fiecărei planete. Dar nu trebuie să vă mai faceți 
griji. Contele Dooku s-a ocupat de asta. 

— Şi acesta ar fi motivul pentru care vă aflați aici, inspectându-ne nava? De ce 
nu ni s-a permis să o aducem acasă pe cont propriu? 

— Noi măsuri de securitate, spuse ofițerul. Obişnuiţi-vă cu ele. Îşi prinse 
înapoi la centură verificatorul de date, apoi îşi mişcă degetele. În regulă. În picioare. 

Supunându-se înfiorați, se ridicară amândoi în picioare. 

— În regulă. Acum dezbrăcaţi-vă. 

Obi-Wan rămase cu gura căscată. 

— Să ne dezbrăcăm? Domnule? Adică să ne dăm jos hainele? 

— Până la ultima, spuse ofițerul, cu satisfacția deplină a unui bătăuş. 


Procedura standard. Percheziționarea pentru arme personale. 

— De fapt... Obi-Wan îşi reveni din uimirea ezitantă, apoi zâmbi, ca un Jedi. 
Nu, nu cred. Nu e nevoie să ne percheziționați pentru arme. 

O privire visătoare se strecură pe fața lată şi prost rasă a ofițerului Separatist. 

— Nu am nevoie să vă percheziționez pentru arme. 

— Eu şi vărul meu suntem complet inofensivi. 

Ofițerul aprobă vag din cap. 

— Da. Tu şi vărul tău sunteți complet inofensivi. Întindeţi încheieturile 
mâinilor, vă rog. 

— De ce? spuse Obi-Wan. 

— Toţi cetăţenii cu autorizaţie de securitate trebuie să aibă microcipuri. 
Procedura standard. Doare doar pentru o secundă. 

Anakin se uită la Obi-Wan. Dar fostul său Maestru aprobă din cap, aşa că şi-a 
întinse încheietura mâinii. Ofițerul desfăcu un alt scaner de la centura sa şi îl 
injectă. Omul avea dreptate. Chiar înțepa. 

— Mulţumesc, spuse Obi-Wan, după ce propriul cip fu implantat. Acum 
pleacă. Şi după ce ne vei înregistra în sistemul de securitate ca fiind autorizați şi ne 
vei acorda un permis de andocare pentru o lună întreagă, fii amabil şi uită totul 
despre noi. 

— Cu siguranţă o voi face, spuse ofițerul, cu ochii sticloşi. Domnilor, vă doresc 
o şedere plăcută. Fiţi foarte atenţi la toate regulamentele afişate şi nu ignorați starea 
de asediu. Oricine este găsit pe străzi după apusul soarelui este împuşcat imediat. 

Anakin privi cum Separatistul plecă fără cel mai mic protest. Apoi clătină din 
cap şi se uită la Obi-Wan. 

— Maestre Kenobi, eşti îngrijorător de bun la asta. 

Obi-Wan zâmbi. 

— Vai, mulțumesc. Chiar încerc. Deşi, ca să fiu corect, bătăuşii sunt cele mai 
uşoare ţinte. Sub fanfaronada lor tind să fie patetic de slabi la minte. Acum, ce zici 
să părăsim mica noastră casă departe de casă şi să aflăm ce pun la cale gunoaiele 
astea Separatiste? 


Portul spaţial era mai mare decât se aşteptase Obi-Wan, având în vedere 
izolarea galactică a Lanteebului. Era probabil o reflectare a trecutului său mai 
prosper, când damotita exportată de pe planetă garantase un flux constant de 
credite. Stând în vârful rampei navei lor, frecându-şi cu nesat punctul încă arzător 
de pe încheietura mâinii unde fusese introdus cipul de urmărire Separatist, îşi luă o 
clipă pentru a respira atmosfera zgomotoasă şi urât mirositoare. Pentru a simţi cum 
arată locul. Simţul înnăscut al timpului îi spunea că era încă dimineața devreme. 
Cerul de un albastru lăptos era peticit de nori, iar aerul era gros şi îmbibat de 
caniculă. Plouase. Bălțile se întindeau pe sectorul central fără acoperiş al docului lor, 
iar apa era plină de curcubee irizate, acoperite de ulei. Oriunde privea, vedea lucrări 
de construcție: modernizări la alte docuri, noi grile de închidere, o pânză extinsă de 
pasarele şi platforme. De cealaltă parte a acestui sector se afla ceea ce părea a fi un 
fel de cuşcă de securitate cu grilă laser şi turele de ochire cu blastere. 

Erau oameni peste tot. Cei în uniformă de securitate dominau, supraveghind 
lucrările de construcţie, fiecare om fiind înarmat cu un blaster de mare putere şi un 


baston de şoc. În mod clar, Separatiştii vorbeau serios aici şi nu-şi asumau niciun 
risc. Existau chiar şi câțiva droizi de luptă care patrulau în ceea ce putură vedea din 
perimetrul interior al portului spaţial. Moarte era instantanee pentru oricine era 
suficient de nebun ca să îi provoace. 

În ceea ce-i priveşte pe nativii Lanteebani, erau uşor de recunoscut. Cocoşaţi şi 
nervoşi, privind cu teamă supraveghetorii înarmaţi, erau cei care mânuiau lasere, 
măturau, nituiau, ciocăneau şi transpirau pentru a moderniza portul spaţial conform 
specificaţiilor noilor lor stăpâni. Nu purtau decât salopete şi sandale. Fără ochelari 
de protecţie. Fără cizme cu bot de oţel. Nici centuri de senzori care să-i protejeze în 
caz de cădere. Indiferenţa față de siguranța lor era uluitoare... şi, în acelaşi timp, 
deloc surprinzătoare. Mizeria lor înspăimântătoare tulbura atmosfera. 

Lângă el, Anakin murmură ceva. Nu în Bazică. Indignarea lui era palpabilă, 
având o strălucire roşie în Forță. 

Oh, nu. Nu acum. 

— Anakin... 

— Uită-te la ei! replică Anakin, cu voce joasă. Au fost transformați în sclavi! 

— Ştiu. Nu are nicio relevanță. Concentrează-te pe motivul pentru care suntem 
aici. 

Forța străluci din nou, reflectând lupta lui Anakin. 

— Uneori vorbeşti exact ca Yoda. 

Era un comentariu care nu era un compliment. 

— Atragem atenția. Să mergem. 

Încă mocnind în linişte, Anakin plesni controlul trapei de pe corpul navei, apoi 
sări de pe rampa care se ridica şi se îndreptă spre ieşirea semnalizată a docului lor. 
Agitaţia sa imperfect controlată atrase atenţia unui supraveghetor Separatist care se 
plimba. Bărbatul se holbă la ei, suspicios, cu mâna sprijinită pe capătul blasterului 
său. Nu suficient de aproape pentru a interveni, dar totuşi prea aproape pentru a fi 
confortabil. Şi era un loc mult prea public pentru a-i mai influența mintea. 

La naiba. Încercând să pară docil, Obi-Wan se repezi după Anakin şi îi smuci 
mâneca din bumbac. 

— Rămâi în personaj. Suntem muncitori umili, nu uita, la fel ca nefericiţii care 
lucrează aici. Aşa că mai puțină mândrie țeapănă şi mai multă privire în pământ, te 
rog. Nu mă interesează să fiu închis într-o celulă — sau împuşcat. 

Brusc, furia lui Anakin se prăbuşi. 

— Ai dreptate. Îmi pare rău. Relaxează-te... Teeb. Sunt bine. 

Ofiţerul Separatist continuă să se holbeze până când trecură în siguranţă de 
ieşirea din doc. Senzorii de perete clipiră în timp ce treceau prin uşile automate. 

— Ar trebui să dezactivăm cipurile astea, spuse Anakin. Ultimul lucru de care 
avem nevoie este o urmă electronică a mişcărilor noastre. 

Obi-Wan clătină din cap. 

— Nu încă. Poate mai târziu, dacă avem cu adevărat nevoie. Ştiu că 
nenorocitele astea sunt o pacoste, dar dacă suntem găsiți fără cip de identificare 
autorizat, asta ne-ar îngreuna cu siguranţă treaba. 

— Ha, spuse Anakin. Spune-mi, nu te saturi niciodată să ai dreptate? 

— Niciodată, spuse el, cu un zâmbet mic şi iute. Haide. 

Ajunseră la capătul coridorului îngust şi sinuos care ducea la ieşirea din doc. 
Mai mulți senzori înregistrară progresul lor dincolo de acesta, printr-un al doilea set 
de uşi şi pe un trotuar îngust care dădea spre o promenadă publică degradată. 


Găsiră imediat sursa mirosurilor de mâncare şi a izului de sare: era o mică piaţă în 
aer liber, situată la vreo douăzeci de metri de ieşirea din spaţioport. O mulțime de 
tarabe cu produse alimentare se înghesuiau pentru atenție cu schimburile de 
electronice şi cu reparatorii de droizi domestici. Deşi era încă devreme, destul de 
mulți oameni se plimbau de la o tarabă la alta. Undeva, în amestecul de umanitate 
Lanteebană, se auzea muzică, un sunet subțire care încerca să sune vesel, dar nu 
reuşea. La concurenţă cu cimpoiul şi cu vocile ridicate ale deţinătorilor de tarabe se 
auzea cotcodăceala păsărilor domestice vii, închise în lăzi de lemn. 

Printre Lanteebanii ponosiţi se aflau mai mulţi droizi de luptă înarmaţi. În 
patrulare, se pare. Fără îndoială, noul guvern Separatist numea asta menținerea 
păcii. Tiranii şi dictatorii aveau un vocabular limitat. 

La fel ca şi în portul spaţial, frica Lanteebanilor făcea ca Forţa să se simtă grea. 
Lentă. Obi-Wan făcu o grimasă. 

— Mă întreb dacă această opresiune Separatistă este la fel de răspândită în 
satele periferice ca aici. Pot să înțeleg controlul asupra capitalei, dar extinderea 
controlului asupra întregii planete s-ar putea să fie peste puterile lor. Sunt aici doar 
de câteva săptămâni. 

Anakin ridică din umeri. 

— Are vreo importanță? Credeam că ai spus că justiția socială este irelevantă. 

— Contează dacă ceea ce căutăm a fost ascuns dincolo de limitele oraşului. 

Băgându-şi mâna în buzunarul pantalonilor, Anakin zornăi câteva credite. 

— Speculaţiile nu ne vor duce nicăieri, Obi-Wan. Din moment ce trebuie să 
începem de undeva, sugerez să discutăm cu localnicii. 

Şoseaua care înconjura perimetrul portului spațial era pavată cu ferrocreta 
standard a Republicii, dar suprafaţa sa era plină de gropi şi îndoită în zeci de locuri. 
Un flux constant de vehicule de teren - majoritatea bolnave de rugină, multe dintre 
ele atât de învechite încât erau dotate cu roți, nu cu unităţi antigravitaţionale -— se 
zbătea, se zvârcolea şi se ciocnea, stropind lumea cu rămăşiţele ploii recente. 
Cărucioarele cu rotile acționate de droizi se descurcau ceva mai bine, strecurându-se 
printre vehicule, într-o serenadă de înjurături şi claxoane înfundate. 

Nu exista nicio pasarelă pietonală desemnată pentru a ajunge de la portul 
spaţial până la pieţe. Traversarea drumului avea să fie... interesantă. 

Obi-Wan simţi o ondulațţie familiară în Forţă şi îl împunse pe Anakin cu cotul. 

— Nu face asta. Nu folosi Forţa decât în caz de urgenţă. 

Anakin se holbă. 

— Tu ai folosit-o pe ofițerul de securitate. 

— Da. Cu delicateţe. Dar să întrerupi traficul nu e delicat, e echivalent cu a sta 
pe un piedestal şi a striga Yoo-hoo, suntem aici oricărui Separatist sensibil la Forță 
din oraş. 

— Nu poți şti că eram pe cale să... 

Privindu-l, Obi-Wan ridică o sprânceană. 

— Bine, mormăi Anakin. Dar să nu dai vina pe mine dacă vei fi călcat. 

Dar, în timp ce încercau să judece cum să treacă drumul, fură distraşi de un 
sunet îndepărtat de bubuitură şi de o presiune dureroasă asupra timpanelor lor. 
Dându-se înapoi din zona periculoasă a drumului, se întoarseră şi priviră în sus. 

— Navă a Uniunii Tehnologice, spuse Anakin, acoperindu-şi ochii cu o mână. 
Clasa Excelsior. Chiar mai impresionantă decât Hard-cell. Scumpă - şi foarte 
luxuriantă. Doar VIP-urile Separatiste ajung să călătorească în aşa ceva. 


Bineînţeles că Anakin ştia una ca asta. 

Urmă o altă bubuitură, în timp ce puternica navă, cu fuzelajul său bulbos 
strălucitor, reangajă propulsoarele de inversare pentru a-şi încetini şi mai mult 
coborârea  maiestuoasă. Aerul puternic agitat biciuia mini-tornade, agitând 
copertinele tarabelor din piaţă şi hainele largi ale Lanteebanilor. Curentul de aer 
trimise ciripind, în mijlocul drumului, câteva păsări de curte aflate în cuşcă, unde un 
automobil de teren le aplatiză într-un val de sânge şi pene. Plânsetele de consternare 
al proprietarului tarabei se pierdură în vuietul tunător al motoarelor navei Uniunii 
Tehnologice. Un şuvoi de căldură, mai dur şi mai strălucitor decât umiditatea 
ambientală, se revărsă peste pereții înalți şi curbați ai portului spațial, pârjolind 
părul şi plămânii şi copacii butucănoşi care împânzeau piața. 

Obi-Wan, imun la atracțiile mecanice ale navei, simţi în Forţă un uşor fior de 
anticipare. Simţi sentimentul familiar de echilibru din adâncul său care îi spunea: 
Da. Este ceva important. Eşti pe calea cea bună. 

— Ei bine, spuse el. Se pare că sincronizarea noastră este norocoasă. Dacă ai 
dreptate, avem un VIP Separatist de investigat. 

Anakin îşi cobori mâna cu care umbrea ochii. 

— Dacă am dreptate? 

— Haide, vere Markl, zise Obi-Wan, înăbuşindu-şi un zâmbet. Putem să batem 
câmpii cu localnicii mai târziu. Hai să vedem dacă există vreo cale să ne strecurăm în 
docul acelei nave şi să descoperim identitatea şefului Separatist aflat în vizită. 

Dar, în loc să-l urmeze, Anakin rămase pe marginea drumului, cu fața 
încordată şi cu ceva nesigur în ochi. Obi-Wan se întoarse înapoi. 

— Ce este? 

— Nu... nu sunt sigur, spuse Anakin. Am o senzație. Un sentiment. 

— Cunoşti nava aceea? Ştii cine se află în ea? 

— Nu. Cel puţin... Frustrat, Anakin îşi ciupi podul nasului între degetul mare 
şi arătător, cu ochii strânşi. E pe vârful limbii. E ceva familiar acolo. Doar că... nu 
reuşesc să-l localizez. Nu pot să văd ce este... Cu o scuturare bruscă a capului, 
încercă să se reorienteze. Lasă-mă un minut. O să mă descurc. 

Anakin în această stare de spirit era ceva mai puţin decât feroce. Se forța atât 
de tare. Prea tare. Era nerăbdător cu eşecurile, luând doar ceea ce voia, când voia... 

În această stare de spirit e posibil să facă ceva nechibzuit. 

— Nu contează. Nu insista şi răspunsul va veni singur. Mai ales dacă ne putem 
apropia de nava aceea. 

— Atunci ce mai aşteptăm? spuse Anakin. Haide. 

Dar ieşirea din spaţioport care îi scuipase pe trotuar nu-i lăsă să intre înapoi. 

— Grozav, spuse Anakin şi dădu un pumn în perete. Acum pot să folosesc 
Forța? 

Cu un efort, Obi-Wan îşi controlă iritarea. 

— Nu. Hai să ne plimbăm în continuare pe drum, da? Poate că vom da peste o 
intrare legitimă. 

— Ştii, spuse Anakin, venind lângă el, pentru un om care a plonjat odată cu 
capul înainte prin fereastra unui dormitor la trei kilometri şi jumătate deasupra 
nivelului străzii, eşti îngrozitor de precaut. 

Obi-Wan suspină. 

— Cuvântul corect este clandestin, Anakin. Mi-aş dori să-ți aminteşti. 

— Ştiu, ştiu, murmură Anakin. Îmi pare rău. Cred că nu mi-am dat seama cât 


de mult îmi va displăcea să mă furişez. Prefer abordarea directă. Puterea de foc 
copleşitoare. Reduce detaliile complicate. Economiseşte şi mult timp. 

— Nu-ţi face griji, spuse el, lăsând să se vadă o parte din propria-i tristețe 
înăbuşită. După ce vom zădărnici ultimul complot al lui Dooku, vom vedea fiecare 
ocupant Separatist de pe această planetă şters de pe suprafaţa ei. 

— Nu-ţi stă în fire, spuse Anakin, după o clipă. Nu eşti genul însetat de sânge. 

Nu era dornic să răspundă la întrebarea tacită a lui Anakin. Mijind ochii 
împotriva pietrişului îmbâcsit aruncat de trafic, cu fumurile uleioase înțepenindu-i 
ochii şi acriindu-i gura, îşi încovoie umerii, gata să devieze curiozitatea fostului său 
Padawan... Şi se răzgândi. 

— Nu, spuse el, ridicând vocea doar cât să se facă auzit peste fluxul neregulat 
de vehicule şi cărucioare cu rotile şi peste reverberaţiile izbitoare ale navei 
Separatiste abia aterizate undeva în interiorul portului spaţial. Nu-mi stă. Dar o 
simţi, Anakin. Partea întunecată este gata să mistuie această planetă şi fiecare 
bărbat, femeie şi copil nevinovat care trăieşte aici. Erau în pace, nu făceau rău 
nimănui. Apoi au venit Separatiştii şi au adus partea întunecată cu ei. 

— Of, spuse Anakin. Aşadar, eşti furios. Am înțeles asta. Dar cum se face că 
atunci când eu sunt supărat, sari pe mine şi-mi spui că sentimentele mele sunt 
irelevante? Ce-i asta, Obi-Wan? Fă cum spun eu, nu cum fac eu? 

— Vrei să ştii care e diferența, Anakin? replică el. Bine. Nu intenţionez să 
acționez împotriva acestei ocupații până când nu ne îndeplinim misiunea. Mă uit 
înainte să sar. Şi amândoi ştim că nu întotdeauna se poate spune acelaşi lucru 
despre tine. 

— Poate că nu, spuse Anakin, trufaş. Dar e amuzant cum nimeni nu se plânge 
niciodată când faptul că eu nu iau în considerare consecințele, cum ar fi, să zicem, 
că aş putea fi ucis, sfârşeşte prin a salva situaţia. 

Apucându-l de braț pe Anakin, Obi-Wan îl trase de mânecă. 

— Nu face asta. Nu e vorba de ceea ce-ţi datorez, Anakin. Ştiu ce-ţi datorez. 
Este vorba despre a lăsa deoparte sentimentele personale, dezgustul față de cruzimile 
acestui loc, ca să ne putem face treaba. Pentru că dacă nu o facem, dacă lăsăm 
mizeria de aici să ne întunece judecata, atunci Separatiştii câştigă. 

Pe fața lui Anakin erau deja murdărie şi transpirație. Mazxilarul era încleştat cu 
încăpățânare, privirea era îndreptată în altă parte, iar în ochii lui străluceau 
frustrarea, resentimentele şi durerea. Şi apoi, cu o mişcare bruscă din cap, le dădu 
drumul tuturor. Extrem de uşurat, Obi-Wan îl bătu cu o mână pe umăr. 

— Haide. Oricine ar fi cel mai nou vizitator pe Lanteeb, el sau ea trebuie să fi 
debarcat deja. Nu vrem să pierdem ocazia de a vedea cine este. Şi trebuie să existe o 
intrare pe undeva de-a lungul acestui zid nenorocit. 

Înaintară unul lângă altul, accelerând ritmul - dar nu până la o alergare, 
pentru că fuga ar fi atras atenţia vreunui oficial Separatist care trecea pe acolo sau a 
unuia dintre droizii de luptă care patrulau pe drum. După câteva minute, văzură 
semnele pe care le căutau. 

HANGARELE DE ANDOCARE 11-16 ALE PORTULUI SPAȚIAL LANTEEB. 

ACCES RESTRICȚIONAT. ACCESUL NEAUTORIZAT ESTE INTERZIS. 

— Ce crezi? zise Anakin. Intrarea noastră va fi socotită ca fiind neautorizată? 

— Oh, mai mult ca sigur, aş zice, răspunse el, şi afişă un zâmbet viclean. Dar 
nu văd de ce ne-ar opri asta, nu-i aşa? Să mergem. 


Capitolul 12 


Doar că au fost opriţi — înainte să poată face un singur pas de pe trotuar. Patru 
Gărzi Magna patrulau la intrarea în spaţioport, fiecare droid fiind înarmat cu două 
electrobastoane complet încărcate şi activate. Acum nu mai puteau influența 
securitatea să îi lase să treacă. 

— Stații! Mâinile sus! porunci droidul principal, care se profilă ameninţător, cu 
ochii săi fotoreceptori arzând de un zel aproape organic. Prezența voastră este 
neautorizată. Nu vă mişcațţi. Veţi fi scanați. 

Revenind imediat la acoperirea sa blândă de Lanteeban, Obi-Wan înghiți un 
blestem şi îşi ridică mâinile. Cel puţin aici era confirmarea că instinctele lui Bail 
aveau dreptate. Gărzile Magna nu erau carnea de tun a Separatiştilor, precum 
tinichele. Erau elita lui Grievous, cei mai inteligenți şi mai agresivi droizi din 
arsenalul Separatist. Nivelul de programare a inteligenței artificiale a unui 
MagnaGuard era atât de ridicat, încât nu erau decât la un microcircuit sau două de 
a fi vii. Nu ar fi staționat aici dacă premiul pe care îl protejau nu ar fi vital. 

Din păcate, asta însemna şi că şansele lor de a scăpa cu pielea întreagă din 
acea confruntare erau mai puțin încurajatoare. Nu îndrăzni să se uite la Anakin. 

Clandestin, îți aminteşti? Umil. Umilit. Ştiu că poti s-o faci. 

Cipul de identificare de la încheietura mâinii sale arse când senzorii de 
securitate ai portului spaţial trecură prin el. Şi, deşi avea încredere deplină în 
tehnologia Jedi, îşi ținu totuşi respirația în timp ce scanerul bâzâia peste buzunarul 
protejat din interiorul cămăşii sale. Dar sabia lui nu fu detectată, şi nici a lui Anakin. 
Până acum totul era bine, dacă droizii nu vor insista să facă o percheziție corporală... 

— Care este scopul tău aici? întrebă MagnaGuardul principal. Această zonă 
este restricționată. Încalci legea. 

Amplasaţi în spatele lui, blocând intrarea în spațioport, ceilalți trei droizi 
stăteau gata să atace. Nerăbdători să găsească orice scuză pentru a lovi, îşi învârteau 
degeaba electrobastoanele scânteietoare. În mod sugestiv. 

— Ne pare rău, spuse Anakin, încercând să-i privească pe toți patru deodată. 
Ne-am pierdut. Tocmai am aterizat şi ne-am dat seama că am uitat ceva important 
pe navă. Trebuie să ne întoarcem la ea şi... 

Mişcarea MagnaGuardului fu atât de rapidă încât Anakin nu se mai putu 
salva. Electrobastonul din mâna stângă îl lovi în burtă, descărcând o explozie 
vicioasă de energie microionizată în corpul său. Anakin căzu, cu membrele zbătându- 
se, iar ochii se transformară în semilune albe. 

— Nu, domnule, vă rog, nu! strigă Obi-Wan şi plonjă în genunchi, cu braţele pe 
capul care se legăna. Asta este o greşeală! Nu vrem să facem niciun rău! Am fost 
departe de casă mult timp şi totul s-a schimbat. Suntem confuzi. Nu am vrut să 
intrăm fără voie. Nu am ştiut că încălcăm legea. Vă rog, vă rog, domnule, nu ne faceți 
rău! Vă rugăm să ne lăsați să plecăm! 

Lângă el, Anakin se zvârcolea şi gemea pe ferroccreta recent reasfaltat. Dar 
asta era bine. Ticurile şi gemetele erau bune. Însemnau că nu era mort. În mod 
frustrant şi tentant, interiorul portului spaţial era la doar câțiva metri distanţă. 


Continuându-şi prefăcătoria devastată, prin ochii pe jumătate deschişi privi scena de 
dincolo de peretele intermitent de droizi Magna. Erau şi mai mulți droizi. Unităţi de 
luptă, de data aceasta. Înarmaţi letal, dar uşor de eliminat — de către un Jedi înarmat 
corespunzător. Ce păcat că nu asta era sarcina lui astăzi. Putea vedea şi oameni - nu 
Lanteebani înfrânți, ci mai multe forțe Separatiste, cel puţin o duzină, fiecare om 
fiind în uniformă şi înarmat până în dinți cu blastere şi bastoane de şoc. 
Deocamdată, atenţia lor era îndreptată asupra celui care sosise pe nava VIP, dar asta 
se putea schimba în orice moment - şi erau prea mulți pentru ca să poată le controla 
mintea de unul singur. 

Urmă o agitaţie bruscă dincolo de oficialii Separatişti şi de droizii de luptă. Voci 
ridicate. Un claxon care suna în mod constant. Nu putu zări nava Uniunii 
Tehnologice, dar putu vedea un vehicul mare, cu geamuri opacizate, care înainta 
încet. Vehiculul terestru, elegant şi scump, îşi croia drum printre ofițerii de 
securitate Separatişti şi droizii de luptă, care se retrăgeau de fiecare parte a intrării 
cu acces restricționat a portului spaţial. Fasciculele laser roşii şi portocalii străluciră 
în timp ce vehiculul trecu de o grilă de apărare codificată care interzicea accesul la 
docurile interioare. Obi-Wan simţi cum i se strânge maxilarul. 

Atât de multă securitate. Atât de multă infrastructură nouă. Separatiştii cu 
siguranță nu au irosit aceste ultime săptămâni. 

Avea să fie o provocare să ajungă la misterul acesta. 

Anakin gemu şi clipi spre cer, sistemul său nervos dezorientat încercând să 
preia controlul. Apoi murmură ceva, străduindu-se să se rostogolească. 

Obi-Wan întinse mâna. 

— Nu, nu, Markl, şopti el. Nu te mişca. Nu... 

MagnaGuardul din frunte înfipse un picior de duroțel sub cutia toracică a lui 
Anakin, apoi îl ridică şi îl împinse, propulsându-l pe şosea şi în calea unei maşini de 
teren care se apropia. De data asta nu mai era nevoie să simuleze frica. Obi-Wan 
plonjă după el, îl apucă de un cot şi de o gleznă şi îl trase cu disperare pe trotuar, 
folosindu-se doar de forța normală. Era prea riscant să folosească Forţa. Maşina de 
teren trecu pe lângă el, şoferul ei privind cu ochii larg deschişi de groază, fără să 
îndrăznească să oprească sau măcar să claxoneze. Lipsit de pradă şi de distracţia sa 
macabră, MagnaGardul scuipă înjurături şi avansă, cu electrobastonul ridicat în 
flăcări. Ar fi însemnat moarte instantanee dacă ar fi lovit fața, gâtul sau inima. Şi la 
această distanţă atât de mică, droizii nu aveau cum să nu-şi atingă ținta. 

— Te rog, gemu Obi-Wan, aplecat asupra lui Anakin încă ameţit. Te rog, lasă- 
ne să plecăm. Nu ne vom mai întoarce. Promitem. Ştiind ce le-ar fi plăcut cel mai 
mult acestor droizi reci şi nemiloşi, stoarse o lacrimă. Vă rog. Nu vă putem face rău. 

MagnaGuardul din frunte aruncă electrobastonul din mâna dreaptă în cea 
stângă. Cu o precizie perfectă, cei trei tovarăşi ai săi îi urmară exemplul. Şi apoi 
apărură patru tunuri laser încorporate îndreptate spre ei, cu boturile strălucitoare şi 
pregătite să tragă. 

— Ştim că nu ne puteţi răni... 

— Hei, proştilor! strigă cel mai apropiat ofițer Separatist, observând în sfârşit 
agitația din spatele său. Ce faceți? Daţi-le drumul la debilii ăia şi daţi-vă la o parte 
înainte să vă dezafectez! 

Gărzile Magna se retraseră. 

Fără să aştepte o întrebare din partea omului care tocmai le salvase viețile, 
Obi-Wan îşi agăță brațul pe sub umerii lui Anakin, îl trase cu brutalitate pe 


picioarele lui nesigure şi îl târî cu forța pe şosea, în fața traficului care venea spre ei 
din ambele direcţii. Claxoanele sunară. Cumva, ajunseră pe trotuarul celălalt fără 
incidente. Respirând cu greu, viră la dreapta şi nu se opri până când nu ajunseră la 
capătul cel mai îndepărtat al unui şir de magazine care dădeau spre intrarea de 
înaltă securitate a portului spațial. Fiecare dintre puncte de vânzare era abandonat. 
Închis. După prospeţimea panourilor, nu se întâmplase cu mult timp în urmă. Şi nici 
nu se întâmplase în mod paşnic; trotuarul era pătat cu pete de sânge uscat. 

Tuşind, cu muşchii asaltați încă zvâcnind, Anakin se prăbuşi lângă o uşă 
baricadată şi îşi trecu antebraţul tremurând peste fața transpirată şi murdară. 

— Ei bine, cred că e oficial, mârâi el. Aceasta este acum cea mai puţin 
preferată misiune a mea dintotdeauna. 

— Nu ştiu, Anakin, spuse Obi-Wan, privind cum gărzile Magna mărşăluiau pe 
drum şi opreau în loc vehiculele şi căruțele care se apropiau. Eşti atât de greu de 
mulțumit. 

— Ha. Cu o ultimă tuse uscată, Anakin se împinse de pe uşă pentru a se ridica 
fără ajutor, clătinându-se puţin, dar reuşind să-şi ţină picioarele. La ce ne uităm? 

— Asta, zise el, dând din cap spre maşina de teren. Înăuntru este misteriosul 
nostru VIP Separatist. Cineva pe care gărzile de securitate au ţinut neapărat să nu-l 
întârzie. 

Cu traficul blocat, vehiculul VIP efectuă o întoarcere la stânga pe drumul prost 
întreținut. Ignorând mizeria ambientală a oraşului, Obi-Wan îşi întinse simţurile spre 
vehiculul care se retrăgea. Dar, în loc să simtă o inteligență sensibilă, de bine sau de 
rău, simți că alunecă ca apa pe sticlă. 

— Asta e ciudat. 

— Ce este? spuse Anakin. 

— Nu-l pot detecta pe cel care se află în acel vehicul terestru. Tu poți? 

Şocul electrobastonului îl lăsase pe Anakin palid, iar privirea lui nu era prea 
concentrată. 

— A-aşteaptă... eu nu... Îşi scutură capul, frustrat. Îmi pare rău. Sunt încă 
zăpăcit. Dă-mi un minut. 

Maşina terestră prinse viteză în timp ce se îndepărta pe drum. 

— Anakin, mi-ar face plăcere, dar scapă. 

Anakin se frecă la ochi. 

— Da, văd asta. Dacă sar în spatele tău, presupun că nu se pune problema să 
te duci după ei cu un sprint al Forței? 

— Foarte amuzant. Totuşi, dacă Anakin putea face astfel de glume, nu era 
rănit prea tare. Era o victorie minoră. Dar poate că, până când vei fi mai puţin 
zdruncinat, trebuie să ne gândim nu la viteză, ci la perseverenţă. 

Traficul curgea din nou şi văzură venind spre ei un cărucior gol, cu capota 
deschisă. 

— Am înțeles, spuse Anakin şi păşi nesigur pe marginea trotuarului. 

Îşi băgă degetele în gură şi scoase un fluierat pătrunzător. 

— Da, asta e ideea, suspină Obi-Wan, în timp ce vehiculul schimba banda şi 
începea să încetinească, dar nu uita de subtilitate, Anakin! 

Fu rândul lui Anakin să zâmbească. 

— Eu sunt greu de mulțumit? Haide, repede. Înainte ca prada noastră să 
reuşească să ne scape. 

Încercând să pară dezinvolţi, deloc grăbiţi sau disperaţi, se înghesuiră în 


căruciorul cu rotile. Lumina de disponibilitate a operatorului droid trecu de la 
albastru la roşu. 

— Încotro, stimaţi domni? 

Anakin se aplecă în față. 

— Nicio destinație anume. Vezi maşina de teren din față? Urmeaz-o. Nu prea 
aproape. 

— Nu mă pot conforma, domnilor, spuse droidul. Programarea nu permite 
interacțiunea cu vehiculele guvernamentale. Vă rugăm să indicaţi o altă destinaţie. 

Obi-Wan simţi o tresărire de iritare. 

— Toate aceste interferenţe Separatiste mă calcă pe nervi. 

— Aşteaptă, spuse Anakin. Te dai bătut prea uşor. 

Aplecându-se şi strâmbând din nas, folosi o explozie rapidă potenţată de Forțţă 
pentru a îndepărta placa de control a droidului. 

— Bine. Hai să aruncăm o privire, spuse el în sinea lui, vorbind singur, aşa 
cum făcea adesea când repara maşinării. În regulă. Dacă scot acest fir — şi acest fir — 
şi schimb aceste două cristale de control — şi strâng în cruce acest nod cu acela... 

— Anakin... Obi-Wan aruncă o privire neliniştită peste stradă, spre droizii 
Magna. Încă nu observaseră nimic, dar asta se putea schimba într-o clipă. Eşti sigur 
că ştii ce faci? 

— Eu? Nu, spuse Anakin, cu degetele încă ocupate să rearanjeze cu sârg 
măruntaiele droidului. Inventez pe parcurs. 

Obi-Wan se uită la el. 

— Deci, când am spus mai devreme că ai face bine să nu mai fii nepăsător, am 
folosit un cuvânt cu care nu eşti familiarizat? Asta este? 

— Taci, spuse Anakin, încruntat de concentrare. Nu-mi distrage atenţia. De ce 
trebuie să-mi distragi mereu atenţia când încerc să lucrez? 

În acel moment, maşina de teren VIP era o pată în depărtare. Obi-Wan se uită 
în jur. În orice clipă, în orice moment, urmau să fie abordaţi. Erau droizi de luptă 
care patrulau mai departe pe trotuar, îndreptându-se spre ei. O mână de Lanteebani 
se împrăştiară pe măsură ce se apropiau, o miasmă de frică ridicându-se din ei şi 
alimentând partea întunecată. 

— Anakin. 

— Da, da, ştiu, stai aşa, murmură Anakin, fără să ridice privirea. Aproape am 
ajuns... aproape am ajuns... Se dădu în spate. Bine. Asta e. Suprascriere manuală. 

Ridicând panoul de control interior semi-detaşat, apăsă o serie de 
întrerupătoare în succesiune rapidă. Droidul emise un semnal sonor şi motorul 
căruciorului cu rotile urcă o treaptă de viteză de la ralanti. Maşina terestră VIP 
dispăruse complet. 

Obi-Wan răsuflă brusc. Ei bine, misiunea asta are un început încurajator. 

— Minunat. l-am pierdut. 

— Doar temporar, spuse Anakin. Sper. 

— Poţi să simţi ce ai simţit când nava aceea a aterizat? Sau încă eşti confuz? 

— Puțin, murmură Anakin. Mă doare capul. 

Îi luă încheietura mâinii lui Anakin, îi simţi pulsul sub degete şi arsura din 
spatele ochilor lui. Simţi ecourile cauzate de şocul electrobastonului. Întinzându-se 
spre Forţa vindecătoare, linişti simțurile dezordonate ale lui Anakin, topi durerea şi îi 
limpezi vederea. 

Anakin suspină. 


— Aşa e mai bine. Mulţumesc. 

— Cu plăcere. Acum, poţi găsi maşina aia de teren? 

— O să fac tot ce pot, murmură Anakin, apoi îi înmână panoul de control 
recablat. Poftim. Tu conduci. Eu trebuie să mă concentrez. 

Împinse căruciorul prin fluxul de trafic şi se întoarseră cu greu pe lângă 
intrarea restricționată a portului spațial şi cvartetul brutal de droizi Magna, pe lângă 
superiorii lor umani, pieţele deschise şi mulți alți droizi de luptă care patrulau. Se 
părea că droizii erau mai numeroşi decât Lanteebanii aici: o tactică standard a 
Separatiştilor. Apoi trecură pe lângă un alt şir lung de vitrine cu scânduri. 
Consternat, se uită la ele. De parcă Lanteeb nu ar fi suferit deja. Câte mijloace de trai 
au distrus oamenii lui Dooku? Câte vieți? 

Şi încă mai există sisteme care se alătură de bunăvoie Alianţei sale. Cum pot fi 
atât de orbi? Cum pot să nu vadă monstrul din spatele măştii zâmbitoare şi urbane? 

Fluxul de trafic împinse căruciorul cu rotile mai departe. Portul spațial din 
Lanteeb era în continuă scădere în spatele lor. Acum treceau printr-o porțiune 
ciudată de clădiri abandonate. Depozite somnoroase şi coşuri de fum fără fum. În 
Forță era un puternic sentiment de descompunere. 

Anakin se mişcă pe scaunul înghesuit al vehiculului. 

— Obi-Wan, va trebui să accelerezi. Cred că îl simt pe cel care se află în 
vehiculul de la sol, dar contactul e slab şi... şi e ciudat, e alunecos şi... 

Acea senzaţie de trecere a apei pe sticlă. 

— Ca şi cum nu ai putea să-l prinzi? 

— Într-un fel. Pot să îl apuc şi apoi îmi alunecă printre degete. Ceea ce 
înseamnă că sunt cu mult înaintea noastră, aşa că să ne grăbim. 

Aruncă o privire spre celelalte vehicule cu care împărțeau drumul cu două 
benzi, care înaintau într-un ritm constant. 

— Apreciez grija ta, dar nu putem merge mai repede. Transporturile de droizi 
au viteză limitată... oh. Bineînţeles. Ăsta a fost primul control pe care l-ai dezactivat, 
nu? 

Anakin zâmbi. 

— Surpriză! 

— Nu. Apoi oftă. Nu chiar. Dar chiar şi aşa, nu o putem face, Anakin. Ne-am 
face remarcați. 

— Va trebui să riscăm, insistă Anakin. Nu ne putem permite să rămânem şi 
mai mult în urmă. Aşa că mişcă-te sau acest fascinant tur local pe care îl facem va 
sfârşi prin a fi o colosală pierdere de timp. 

— Ştii care este problema ta? spuse el, împingând cu prudenţă circuitul de 
accelerare al căruciorului cu rotile. Cu un scâncet de protest, vehiculul crescu viteza. 
Problema ta este că de fiecare dată când te urci într-un vehicul — orice vehicul — te 
gândeşti imediat că eşti din nou la cursele de ataşe. 

Cu ochii pe jumătate închişi în concentrare, Anakin chicoti. 

— Spui asta de parcă ar fi un lucru rău. 

Tot plângându-se, căruciorul cu rotile trecu pe lângă un vehicul deschis. 
Şoferul său bătrân, un Lanteeban, le aruncă o privire surprinsă şi dezaprobatoare. 
La naiba cu el. Lăsă accelerația mai moale. 

— Nu. Nu, protestă Anakin. Ce faci? 

— Încerc să evit problemele, replică el. Cine ştie ce fel de măsuri de control al 
traficului au pus în aplicare Separatiştii? Din câte ştim, ar putea exista senzori de 


viteză automată care ne monitorizează progresul şi dacă declanşăm vreunul, vom... 

— Da, bine, dar Obi-Wan, practic pot merge pe jos mai repede decât asta! 

— Nu mai exagera şi concentrează-te. Trebuie să găsim maşina de teren. 

— Serios, chiar trebuie? spuse Anakin. Credeam că luăm aer pentru sănătatea 
noastră. 

Asta îl făcu să se holbeze. 

— Serios, Anakin, nu e nevoie să fii sarcastic. Nu ştiu de unde ţi-a venit, dar e 
foarte nepotrivit. 

Anakin răspunse cu privirea. 

— Eşti... Apoi scutură din cap. Nu mai contează. Îmi pare rău. Vreau doar să 
termin şi să mă duc acasă. 

Crede-mă, şi eu. 

— Atunci nu mai vorbi şi începe să simți. 

De acum, portul spaţial era la kilometri în spatele lor şi intrau într-un cartier 
industrial degradat. Pe multe dintre clădirile lungi şi înalte care îi înconjurau se aflau 
coşuri de fum, cele mai multe dintre ele scuipând efluvii cenuşii unsuroase şi maro 
închis. Aerul mirosea a ars. Îmbibat de substanţe chimice nocive. Obi-Wan simți cum 
îl ustură ochii. Simţea cum fiecare respiraţie superficială îi pârjolea gura şi gâtul. 
Dacă stătea aici prea mult timp, cu siguranță plămânii lor se vor coroda până la un 
nămol sângeros. 

Tuşind, Anakin arătă cu degetul. 

— Trebuie să mergem pe acolo. Schimbă benzile, repede. 

Obi-Wan se jucă cu panoul de control. 

— Nu, uite unde arăt, Obi-Wan! La dreapta, nu la stânga! 

— Scuze — scuze... 

În mijlocul unei explozii de claxoane, reuşi să sară cu căruciorul pe 
următoarea bandă de circulaţie, într-o intersecţie. Luptându-se panoul de control, 
aproape că opri vehiculul. 

— Nu, nu, nu te opri, Obi-Wan, mergi! îl îndemnă Anakin. Haide, grăbeşte-te, 
pierd maşina aia nenorocită de teren! 

Cu un avânt de viteză nechibzuită, împinse căruciorul cu rotile în fața 
traficului care venea din sens opus, ieşi de pe drumul principal şi intră pe o stradă 
liniştită care trecea printre două rânduri lungi de fabrici active. La câţiva metri 
distanță, motorul vehiculului lor se opri, droidul emițând un bip amenințător în timp 
ce pierdeau din viteză. 

— Vehiculul a depăşit distanţa de transport permisă. Anulare motor. Anulare 
motor. 

— Poftim? spuse Obi-Wan, luptându-se cu comenzile leneşe ale vehiculului 
pentru a-l ghida în siguranță pe marginea străzii. Anakin, am crezut că ai preluat 
controlul chestiei ăsteia! 

— L-am preluat! protestă Anakin. Dar de unde era să ştiu că are o capcană 
încorporată? 

Răsuflând adânc, îşi recăpătă calmul. 

— Nu aveai de unde. E în regulă. Înseamnă doar că va trebui să mergem pe jos 
pentru restul drumului. Închizând ochii, se întinse în Forță - şi simţi din nou acea 
deviere ciudată. La naiba. Nu pot localiza maşina aceea. Dar tu? 

Anakin aprobă din cap. 

— Vine şi pleacă, dar da... am găsit-o. 


Aşa că abandonară căruciorul defunct şi îşi continuară urmărirea, cu Anakin 
în frunte. Ploaia care se abătuse asupra portului spaţial trebuie să fi fost o rupere de 
nori locală; aici, ferrocreta îndoită şi plină de gropi era uscată şi prăfuită. 

— Nu-mi place asta, Obi-Wan, spuse Anakin după o vreme, privind în jur la 
strada pustie. Pot să simt oameni în clădirile astea. Pot să le simt frica. Dar zona 
asta e ca un cimitir. Şi există un pericol... 

Obi-Wan aprobă din cap. 

— Sunt de acord. Suntem prea expuşi aşa. Cred că va trebui să riscăm o mică 
îmbunătăţire cu Forța înainte ca cineva să ne observe şi să dea alarma. Cum rămâne 
cu maşina de teren? O mai ai? 

Încetinind, Anakin îşi închise ochii. 

— Puțin. Cred că pot să mă ţin de ea. 

— Atunci hai să accelerăm ritmul, da? Cu cât ieşim mai repede la lumină, cu 
atât voi fi mai fericit. 

Uşor încețoşaţi în interiorul Forței, pătându-şi prezența în lume ca un deget 
tras prin vopseaua de acuarelă umedă, porniră într-o alergare lentă. Cu ochii încă 
închişi, alergând pur şi simplu pe baza instinctului informat de Forță, Anakin îi 
ghidă mai adânc în districtul industrial împuţit de pe Lanteeb. Trei vehicule de teren 
zumzăiră pe lângă ei, dar rămaseră nedetectaţi. Alergară pe lângă gura îngustă a 
unei alei. Uitându-se în lateral, Obi-Wan văzu patru droizi de luptă care îşi înfigeau 
blasterele printr-o uşă dărâmată. Ceaţa tinu; droizii de luptă nu îi văzură şi nu îi 
auziră. 

Un kilometru. Doi kilometri. Trei. Cinci. Aerul poluat se îngroşă, deveni 
încețoşat şi chiar mai puţin confortabil de respirat. Obi-Wan începu să simtă o 
nelinişte distinctă, ceva profund greşit care devenea din ce în ce mai pronunțat cu 
fiecare minut. Apoi simţi un râcâit în gât. Auzi aceeaşi nelinişte răsunând în Anakin. 

Şi apoi, fără avertisment, microcipul Separatist din încheietura mâinii sale 
izbucni într-o viaţă violentă şi arzătoare. Gâfâind, se eliberară din Forțţă. Se împletici 
în timp real şi se lovi cu umărul de marginea ascuţită a unui zid de beton. 

Undeva în față, începu să sune un claxon. 

— La naiba! spuse Anakin, în timp real, lângă el. Nu-mi vine să cred ce poate 
face această securitate Separatistă! 

Pătrunseseră într-o zonă restricționată monitorizată de senzori. Nu fu nevoie să 
se consulte. Apucându-şi încheieturile mâinilor, se întinseră spre Forţă şi o folosiră 
pentru a arde circuitele microcipurilor. Asta duru chiar mai rău decât inserția 
inițială, dar era mai bine decât să fie găsiți de Separatişti. Şi orice probleme pe care 
senzorii arşi le-ar fi provocat mai târziu, aveau să fie rezolvate la momentul respectiv. 
În momentul de față, dispariția din rețeaua de senzori era singurul lucru care conta. 

Claxonul amuți. 

Dând din mână, Anakin privi în josul străzii goale. 

— Cu puţin noroc, vor considera că a fost o alarmă falsă. 

Obi-Wan îi aruncă o privire. 

— Ştii că Jedii nu au încredere în noroc. 

Anakin strâmbă din nas. 

— În acest moment, îmi voi pune credința în orice. Maşina de teren e în față. 

În spatele lor se auzi sunetul înfiorător al picioarelor metalice şi al vocilor 
electronice staccato. 

— Am înțeles. Reţea de senzori declanşată de apropierea persoanelor 


neautorizate. O să verificăm. Am înțeles. 
— Minunat, spuse Anakin. Cine a invitat tinichele la petrecere? 
Se întoarseră şi fugiră. 


Întunericul fu cel care îl avertiză. Aprins de Forţă, alergând fără efort în 
lumină, Anakin simți că se împiedică brusc într-un abis, o prăpastie atât de adâncă 
încât nici cea mai fierbinte rază de soare nu putea ajunge la inima ei rece. 

Se smuci să se oprească, pentru a-l găsi pe Obi-Wan alarmat şi oprit lângă el. 
Se holbară unul la celălalt. 

— O simţi? spuse Obi-Wan, cu fața palidă, cu respiraţia instabilă. Partea 
întunecată, ca o otravă? 

Anakin aprobă din cap. Avea senzaţia că şi el însuşi devenise puţin palid. În 
stomac avea o greață sfâşietoare. 

— Da. Şi suntem în locul potrivit. Prezența pe care am simțit-o pe nava 
Separatistă şi în maşina de teren? Arătă cu degetul. El sau ea — sau chestia — este 
acolo. 

Era un complex masiv protejat, la vreo şase sute de metri distanță, la capătul 
străzii. Perimetrul său era marcat de un zid din duroţel, înalt de cel puţin zece metri, 
care era plin de turnulețe laser la intervale de trei metri. Un pocnet slab în aer le 
spuse că o plasă laser ardea în fața lui. Chiar şi de la această distanţă, tehnologia 
era inconfundabilă. Două porți principale largi, încuiate şi protejate cu laser şi păzite 
de turele blaster, păreau a fi singura cale de acces. 

Teribil. Şi iată-ne pe noi îmbrăcaţi ca nişte tăietori de lemne Lanteebani. 

— Anakin, spuse Obi-Wan, lovindu-l peste braț. E timpul să ne facem nevăzuți. 

Chiar în timp ce Obi-Wan arăta cu degetul, simți o altă ondulație bolnăvicioasă 
în Forţă. Privind în sus, văzu o cameră de securitate zbârnâind în direcţia lor, 
zburând în ceea ce părea a fi un model aleatoriu de căutare şi alertă. Aveau câteva 
clipe de graţie, cu siguranţă; dacă ar fi fost reperaţi cu adevărat, acel claxon ar fi 
tipat din nou. 

— Anakin, spuse Obi-Wan. Poţi admira tehnologia mai târziu. Să mergem. 

Ei bine, da, doar că unde? Toate clădirile din acest capăt de stradă fuseseră 
distruse. Câteva grămezi de moloz răsucit şi topit era tot ce mai rămăsese. 

Dar va trebui să fie de ajuns. 

Camera de securitate o luă la stânga, urmându-şi programul. Se opri în modul 
plutire, concentrându-se pe ceva de la nivelul solului. Luminile roşii pâlpâitoare din 
jurul bazei sale se aprinseră mai tare, apoi se menținură stabile. Şi apoi începu să 
pâzâie. 

— Acum, Anakin, spuse Obi-Wan cu fermitate. Cât timp e distrasă. 

În timp ce se grăbeau în lateral, îndreptându-se spre cea mai apropiată 
grămadă de resturi, o explozie laser ieşi din carcasa superioară a camerei de 
securitate. Grozav. Chestia asta e înarmată? Ceva ţipă într-o scurtă agonie. Un 
rozător autohton, cel mai probabil. Urmă o altă explozie laser. Un alt țipăt. Şi apoi 
camera de securitate se puse din nou în mişcare. 

Cu îndemânare, Obi-Wan manipulă Forța pentru a disloca dărâmături mai 
departe pe strada distrusă. Camera de securitate se opri, cu senzorii bâzâind, apoi 
plonjă în urmărire. 


— Nu avem mult timp, spuse el. Grăbeşte-te. 

În câteva bătăi de inimă, erau cu burta pe jos şi se târau pe cărămida spartă şi 
pe sticla topită spre foi lungi şi late de duroțel, deformate termic în forme fantastice 
şi imposibile. Mormanul de resturi arse forma un fel de peşteră, şi asta era ceea ce 
urmăreau. Ajungând acolo, se strecurară înăuntru. Nu găsiră chiar întuneric beznă; 
trei degete subțiri de lumină solară tulbure fracturau întunericul. Cu sabia lovindu- 
se de coaste, Anakin încetă să se mai târască. Dar înainte să se uite în jur şi să se 
orienteze... 

— Dispari, spuse Obi-Wan, şi dispăru în Forţă. 

Urmându-i exemplul, Anakin dispăru după el. Oh, îmi amintesc asta. 

Copilăria în Templu. Jucându-se de-a v-aţi ascunselea cu colegii lui, pentru că 
încă era prea tânăr să călătorească prin Republică cu Obi-Wan. Dispariţia era una 
dintre cele mai importante lecţii ale unui tânăr - dar Maeştrii Templului nu aveau 
nevoie să-l înveţe asta. Ştia deja trucul acela Jedi. Mult mai târziu, îşi dădu seama că 
îl făcea de ani de zile. Sclavia îi dăduse acel dar nepreţuit: abilitatea de a dispărea în 
voie. Îl folosise pentru a se ascunde de Gardulla - în cele din urmă, dar nu destul de 
repede — când ea venise cu biciul după el. De mama lui, când nu voia să vină în pat. 
De Watto, când se sătura de treburile din atelier. De Sebulba şi Aldar Beedo şi 
Gasgano, când cei mai vicioşi piloți de curse voiau sânge şi lupta cu ei nu era o 
opţiune. O folosise chiar de două ori în timpul unei curse. Reuşise cumva să dispară 
nu doar el însuşi, ci şi ataşul său, speriindu-şi atât de tare ţintele încât amândoi se 
prăbuşiseră în timp ce el trecea pe lângă ei, râzând. 

Nu spusese asta nimănui din Templu. Ştia că nu l-ar fi crezut niciodată, 
pentru că o asemenea dispariție nu trebuia să fie posibilă. Cu siguranță nu pentru 
un copil de opt ani. Dar era. Putea să o facă. Şi acum? Om matur, cu Forța 
ascultând de voința lui? Să se ascundă de o cameră de securitate stupidă era o 
joacă. Nu era nicio problemă. Ca o frunză pe un iaz liniştit, pluti în lumină, conştient 
de faptul că Obi-Wan plutea undeva în apropiere. O prezenţă caldă. O strălucire de 
un auriu-închis în Forță, neclintită. După un timp, pentru că nu avea nimic mai bun 
de făcut şi pentru că se putea dovedi util, îşi lăsă mintea să fie purtată de curenții 
Forței. Lăsă Forţa să îl ducă departe de Lanteeb, care era îmbibat de mizerie. 

Viziunile plutiră în fața ochiului său interior liniştit. Fragmente din trecut. Îşi 
văzu mama râzând şi zâmbi în ciuda durerii. O văzu pe Padme pe balconul ei, cu 
părul despletit fluturând în vânt. Simţi cum se aprinde dorinţa în el şi o stinse, cu 
regret. O văzu pe Ahsoka cu sabia în sălile circulare de la Kaliida Shoals, cu fața ei 
mică şi concentrată. Îl văzu pe Rex, înfăşurat într-un halat medical albastru, 
privindu-i antrenamentul cu o admiraţie nedisimulată. 

Apoi scena se schimbă, brusc, şi îl privea pe Obi-Wan aplecându-se asupra 
cuiva întins pe jos. Era noapte, fără lumină, şi nu putea să vadă unde şi când se 
întâmpla asta. Rezistă, spunea Obi-Wan. Rezistă. Sunt cu tine. Nu pleca. Durerea era 
goală în vocea lui. O durere cumplită şi crudă pe care nu o mai dezvăluise până 
atunci. Şocat, Anakin simți cum revine din dispariție, cum se scufundă înapoi în 
corpul său şi în iminența pericolului. Lângă el, Obi-Wan înghiți în sec, cu ochii 
strălucind în lumina slabă, plină de praf. 

— Anakin, zise el, aproape prea încet pentru a fi auzit, cu buzele abia 
încadrând cuvântul. Fă linişte. Nu te mişca. Şi menţine-ți temperatura corpului 
scăzută. E chiar deasupra noastră. 

Îngheţă, simțind din nou acea undă amenințătoare în Forţă. Abia se auzea 


bâzâitul camerei de securitate înarmată a Separatiştilor, care zbura deasupra 
capetelor lor. Îşi ţinu respiraţia şi îşi dori ca bătăile inimii să se liniştească. Forţă 
temperatura corpului său să rămână scăzută. Ca un înotător, se scufundă chiar sub 
suprafața Forţei. Camera de supraveghere trecu mai departe. 

Uşurarea fu ascuţită şi pătrunzătoare. Închise ochii, îşi lăsă capul în jos şi se 
lăsă să râdă în tăcere, simțind un triumf feroce şi sălbatic. Apoi deschise din nou 
ochii — şi îngheță pentru a doua oară. 

Degetele lui Obi-Wan se înfăşurau strâns în jurul încheieturii mâinii lui. 

— Ştiu, şopti el. Ştiu. Anakin, nu trebuie să scoţi niciun sunet. 

Stăteau pe rămăşiţele carbonizate ale unor ființe umane. Şi, deodată, simți 
mirosul întunecat al morții din acest loc. Acum, liniştit şi tăcut, după ce primul val 
de adrenalină anihilantă şi nimicitoare se scursese... putea să o miroasă. Şi putea să 
o vadă, de asemenea, acele trei degete fragile de lumină fiind suficient de 
strălucitoare pentru a i-o arăta. Fuseseră oameni aici atunci când Separatiştii 
distruseseră clădirea aceea. 

Nu. Oh. Avea să se simtă rău. Ecourile fricii, ale agoniei şi ale disperării se 
dezlănțuiau în jurul lui, eliberate de propriile simțuri, de văz, miros şi atingere. 
Cenuşa cuiva i se lipise de piele. Respira resturi de Lanteebani ucişi. 

Ridicând privirea dincolo de neliniştea lui, holbându-se la neliniştitul Obi-Wan. 

— E prea periculos să te mişti la lumina zilei, Anakin, murmură Obi-Wan. Va 
trebui să aşteptăm până la căderea nopții. 

Să aşteptăm aici? Cu morții? 

Ochii lui Obi-Wan erau plini de umbre. 

— Ştiu. 

Alungând groaza şi sprijinindu-şi capul în braţele încrucişate, dispăru din nou. 


Orele trecură. Vag preocupat să nu facă probleme, Anakin rezistă tentației de a 
căuta mai multe viziuni în Forţă. În schimb, folosi timpul pentru a se odihni şi a se 
reface. Săptămâni după săptămâni de bătălii cumplite îşi luaseră tributul. La fel şi 
rănile pe care le suferise deasupra lumii Quell. Deşi Lurmenii îl trataseră pe 
Maridun, iar droizii medicali terminaseră treaba pe Resolute, rămăsese o... nu o 
slăbiciune persistentă. Nu chiar. Mai degrabă o amintire a daunelor şi a durerii. 
Acesta era un moment la fel de bun ca oricare altul pentru a invoca Forţa şi a-i 
permite să-şi facă voia asupra lui. Şi asta îl ţinu prea preocupat ca să se gândească 
la morți. 

Inevitabil, pe măsură ce soarele apunea, acele trei degete de lumină fracturate 
se stinseră. Mai întâi veni amurgul. Pe urmele sale lente, veni întunericul complet. 
Avea gura uscată. Burta îi borborosea. Transpirația i se uscase lipicioasă pe piele. 

La un moment dat, auzi procesiunea zăngănitoare a droizilor de luptă care 
treceau în patrulare. 

— Am înțeles, bază. Totul e liber. Nu există perturbări. Repet, totul e liber. 

Tinichele tâmpite şi nenorocite. Să rămână pentru totdeauna la fel de proaste. 

Nemişcat lângă el, destul de aproape pentru a se atinge în întunericul care se 
aduna, era Obi-Wan. Plutind în gol şi în afara stării de veghe. Dispărând, apoi 
revenind doar pentru a dispărea din nou câteva clipe mai târziu. Ca o balenă în 
adâncurile oceanului, ieşind la suprafață pentru a lua aer. Văzuse Whaladonii o 


dată, în apele de pe Agomar. La fel ca Obi-Wan, păreau monolitici şi înţelepţi. 

Începu să plouă. Aerul încă era cald şi umed. Nu erau în pericol să îngheţe. 
Dar apa contaminată cu substanţe chimice readuse cenuşa morților la o viață 
înțepătoare. Mirosul era revoltător. Simţea cum bila îi arde gâtul şi îi îmbracă limba. 

În cele din urmă, Obi-Wan se agită din nou. 

— Ei bine, nu ştiu ce părere ai tu, dar eu m-am săturat de asta, spuse el, cu 
vocea aspră. Hai să plecăm de aici, bine? 

Era o idee grozavă, dar... 

— Cum rămâne cu stingerea? Propria lui voce era la fel de aspră. Tuşi şi 
scuipă. Dacă o încalcă cineva este împuşcat pe loc, asta înseamnă că trebuie să fie 
cineva prin preajmă care să îl împuște. 

Se auzi sunetul robelor care se mişcau în timp ce Obi-Wan dădea din umeri. 

— Este un risc pe care trebuie să ni-l asumăm. Trebuie să găsim o cale de a 
intra în interiorul acelui complex, Anakin. lar acoperirea întunericului ne oferă cea 
mai bună şansă. 

Anakin mârâi. 

— Dacă spui tu, Maestre. 

— Maestre? spuse Obi-Wan. Asta înseamnă că dacă planul nostru eşuează, vei 
da vina pe mine? 

— Păi... Rânji în întunericul ca smoala. Asta e ideea generală, da. 

Urmă un pufnit uşor de amuzament. 

— Sunt înduioşat. Acum mişcă. 

leşind din ascunzătoarea lor, Anakin îşi închise mintea la senzaţia de lucruri 
ascuţite precum bețele - care cel mai probabil nu erau bețe — care se rupeau şi se 
rostogoleau sub mâinile şi genunchii lui. Dacă se lăsa să se gândească, s-ar fi 
pierdut într-o furie periculoasă. Eliberat în sfârşit de acel coşmar anume, se ridică pe 
trotuar şi îşi înclină fața spre cer. Eliberați acum, ploaia le lovea pielea. Se prelingea 
prin părul lor. Nu existau lămpi de iluminat public. Aproape nicio stea. La jumătate 
de kilometru mai jos pe drum, incinta securizată era luminată puternic, destrămând 
cu putere noaptea. 

Anakin se cutremură. 

— Vreau cea mai lungă şi cea mai fierbinte baie... 

— Un robinet rece va trebui să fie suficient, mă tem, spuse Obi-Wan cu 
vioiciune. Sper doar să găsim unul, pentru că la un moment dat va trebui să ne 
curățăm. Deşi — poate că nu încă. Oricât de murdari am fi fără îndoială, asta ne va 
folosi ca şi camuflaj. 

— Da - sună grozav în teorie, spuse el. Dar e o problemă mai mare materialul 
cu care ne camuflăm. 

Tăcere. Apoi Obi-Wan lăsă să-i iasă o respirație lentă. 

— Ştiu. 

Urmă o tăcere mai lungă - care fu spartă de cel mai slab vuiet al unui vehicul 
care se apropia. Se întoarseră împreună şi surprinseră nimbul dansant al farurilor 
îndepărtate care ricoşau pe drumul umed de ferrocretă. 

— Nu există decât un singur loc în care ar putea să se ducă, spuse Obi-Wan. 
În vocea lui se citea o emoție reprimată. Asta ar putea fi şansa lor. Anakin, te 
gândeşti la ce mă gândesc şi eu? 

— Depinde, spuse el, în timp ce vehiculul se apropia cu un zumzet. Te gândeşti 
că asta e calea noastră de intrare? 


— Este riscant, spuse Obi-Wan. Dacă nu funcționează, suntem aproape sigur 
morți. 

Fu rândul lui Anakin să chicotească. 

— Deci, aceeaşi poveste? Atunci ce mai aşteptăm? 

Alergând uşor, se întoarseră pe stradă. Vehiculul era aproape acum, cu farurile 
arzând două găuri prin întuneric. Era un fel de camion de livrări, care arăta înalt. 
Ajunseră la prima clădire neatinsă. Se împinseră în uşa ei largă, adânc încastrată, cu 
fața ascunsă, cu mâinile încleştate la piept, ca să nu le ajungă pielea în lumină. 
Camionul alunecă pe perna sa antigravitațională, şoferul ignorând prezența lor. 

De îndată ce trecu în siguranţă, săriră cu Forța pe acoperişul acestuia, 
aterizând uşori ca nişte fulgi de zăpadă. Se aruncară cu fața în jos, lăsând Forţa să-i 
fixeze pe loc. Schimbară o scurtă privire de încurajare reciprocă şi dispărură. 


Capitolul 13 


Singură în laboratorul ei, savanta de prim nivel Bantena Fhernan îşi aruncă 
electrostylusul şi îşi apăsă mâinile reci şi tremurânde pe faţă. 

Nu pot să fac asta. Nu mai pot să fac asta. 

Un cronometru de pe peretele alb-gri palid de vizavi, ticăia rămăşiţele vieții ei. 
Număra timpul de zile întregi. Săptămâni. Nu, acum erau luni, nu-i aşa? Două luni, 
trei săptămâni şi şaptesprezece zile Corelliene se scurseseră de când ea şi echipa ei 
de cercetare fuseseră luate în haosul şi carnagiul care urmă anexării Separatiste a 
lumii Taratos Patru. 

Dacă mama mea ar fi ştiut unde mă aflu, dacă ar fi crezut că sunt în viață şi ar fi 
putut să mă contacteze prin comunicator, mi-ar fi spus: Ti-am spus eu. De atâtea ori. 
Foarte tare. Dar mama ei nu ştia unde se afla şi nici nu credea că e în viață. Nimeni 
nu ştia. Ei bine, nimeni de care îi păsa. Era un pariu corect că familia, prietenii şi 
chiar şi duşmanii ei credeau că era moartă şi că se descompunea împreună cu restul 
echipei sale de cercetare pe nisipurile ruinate din Niriktavi Bay. 

Mama ei, impresionant de incoerentă în cele mai bune momente, o implorase 
să nu călătorească spre buza abia cartografiată a Regiunilor Necunoscute. Dar ea 
încetase de mult timp să mai acorde atenţie previziunilor mamei sale despre 
nenorociri, aşa că plecase. Şi de ce nu ar fi făcut-o? Războiul era departe de acea 
parte a spațiului şi şansele ca el să ajungă pe Taratos Patru în cele câteva săptămâni 
în care ea ar fi fost acolo, ei bine... 

— Tu eşti cea care se hazardează, mamă, spusese ea, dur. Atât de încrezătoare. 
Şansele sunt minuscule şi tu ştii asta. Încetează să mai inventezi catastrofe. Aceasta 
este o ocazie unică în viață. O şansă de a face carieră şi de a impresiona persoanele 
potrivite. Gândeşte-te la toţi industriaşii şi filantropii care au credite de ars. 

Ipoteza ei de lucru despre aplicaţiile antibacteriene ale coralului Niriktavi tratat 
radiologic şi manipulat molecular atrăsese o atenție enormă. Mai multe corporații 
biotehnologice importante îi ceruseră să le aducă rezultatele ei preliminare imediat ce 
acestea ar fi fost corelate. 

— Să nu merg? Sincer, mamă, nu poți fi serioasă. 

Şi apoi, într-o dimineață minunată, la o lună după ce îşi începuse munca 
revoluționară care îi schimbase viața pe Taratos Patru, în timp ce cerul mov palid al 
planetei exploda în culorile răsăritului tumultuos, explozii de un alt fel rupseseră 
aerul cald şi parfumat. Fără avertisment, de nicăieri, o navă enormă apăruse, 
debarasând hoarde de droizi de luptă. Pe două picioare, pe niciun picior, 
rostogolindu-se cu viteză letală, înarmaţi cu blastere şi bombe laser, zburând prin 
aer pe platforme mobile pline cu arme. Fără milă sau provocare, Separatiştii 
atacaseră. Ea şi echipa ei de cercetare nu erau singurii savanți din Niriktavi Bay. 
Oceanologi, biologi marini, arheologi — atât de mulți ologişti încât renunțase să mai 
încerce să le țină socoteala. Abia recent deschis explorării şi cercetării academice, 
guvernul central al Taratos Patru fusese în sfârşit convins să împărtăşească minunile 
planetei sale. Golful era o comoară şi atrase cele mai bune, cele mai strălucite şi cele 
mai uimitoare minţi ştiinţifice din Republică. Generaţii de cunoştinţe, experiență şi 


studii minuţioase, adunate în acest loc pentru a celebra învățătura şi misterele vieții. 
Dar Separatiştilor nu le păsa de asta. Măcelăriseră fără discriminare, eficienți ca o 
ciumă. Măcelăriseră aproape pe toată lumea. Îi măcelăriseră prietenii, colegii şi 
oameni pe care nu-i cunoştea, care ar fi putut deveni prietenii ei dacă nu ar fi muncit 
atât de mult. Dar pe Bantena Fhernan, o luaseră. Şi alți câţiva savanți, deşi nu 
văzuse niciodată pe care dintre ei. Şi în timp ce droizii o târau, țipând, iar după 
aceea, răpitorii ei Separatişti umani o umpleau de droguri sufocante, tot ce putea să 
se gândească era: Nu, nu, vă rog, nu din cauza mea. Nu toate aceste omoruri pentru ca 
să mă luaţi cu voi. 

Încă nu avea nicio idee unde se aflau ceilalți prizonieri sau ce se întâmplase cu 
ei. Ce făceau. Întrebase o dată, fusese pedepsită şi nu mai îndrăznea să întrebe din 
nou. Cu durerea crescând ca un val, Bant'ena îşi apăsă mai tare mâinile pe oasele 
proeminente ale feței. Cu două luni, trei săptămâni şi șaptesprezece zile Corelliene în 
urmă, fusese plinuță. Acum nu mai era plinuţă. Chiar aici, chiar acum, un muzician 
de cantină îi putea folosi cutia toracică pe post de xilofon. 

Dacă Raxl m-ar putea vedea, ar fi îngrozit. Îngrozit. Ura femeile slabe. Îi plăcea 
carnea de pe oasele mele. Gândul la asistentul ei de cercetare şi, uneori, amantul ei, 
îi scaldă lacrimi proaspete în ochi. Raxl era unul dintre acele cadavre în 
descompunere de pe rămăşiţele distruse ale golfului Niriktavi. Nu-l văzuse murind, 
dar ştia că unul dintre ţipetele îngrozitoare pe care le auzise trebuia să fie al lui. 

Inspiră convulsiv aerul, în timp ce plânsul amenința să o consume. Cu 
sălbăticie, îşi lovi pumnii în piept. Opreşte-te, proasto. Nu face asta. Nu te gândi la ce 
s-a întâmplat. Nu te gândi la el. Nu te ajută. Nu există cale de întoarcere, nu se poate 
repara. Eşti o fantomă acum - şi la fel şi el. La fel ca ei toţi. 

Mulțumită răpitorilor ei, laboratorul în care era sclavă, altă închisoare, era de 
ultimă generaţie. Când venea vorba de echipamente şi resurse, nu era nimic din ceea 
ce putea să ceară şi pe care stăpânii ei Separatişti să nu i-l furnizeze. Ca şi cum o 
cerere pentru acest electroscop sau acel divizor de particule ar fi însemnat că li s-a 
alăturat. Că nu-i detesta. Că era de fapt una dintre ei. Dar ea îi detesta. Şi dacă li se 
alăturase, nu fusese niciodată un act de voinţă liberă. 

Mi-aş dori să cred că asta face vreo diferenţă. Cui îi va păsa de ce am făcut-o 
după ce se va termina? Când voi termina proiectul — când voi reuşi — voi fi o criminală, 
la fel ca ei. Dacă nu cumva se răzvrătea, desigur. Doar dacă nu va lua atitudine şi va 
refuza categoric să mai coopereze. Lasă-i să o pedepsească în continuare, în feluri 
mari şi mici. Să-i forțeze să-i aplice pedeapsa supremă. Şi dacă fac asta... ei bine, voi 
fi o criminală. Aşa că nu contează, nu-i aşa? Oricum aş pierde. 

O durea pieptul acolo unde îl lovise. Îşi frecă vânătăile. Se uită din nou la 
cronometrul de pe perete. Nu era atât de târziu. Ar trebui să lucreze. Cineva va veni 
să o verifice în curând. Îi verificau progresul în fiecare zi. Şi dacă nu avea ceva pozitiv 
să le arate, dacă nu era capabilă să demonstreze un câştig, să îşi justifice existența, 
să le calmeze suspiciunile uşor de trezit, atunci îşi arătau nemulțumirea. Erau foarte 
pricepuți să o rănească în moduri care să nu interfereze cu munca ei. 

Întinse de-a lungul peretelui lung din dreapta al laboratorului ei, avea şapte 
experimente diferite, fiecare într-un stadiu diferit de dezvoltare. Pentru trei dintre ele 
îşi punea speranțe. Două erau cauze pierdute, dar se hotărâse să le lase să se 
desfăşoare. Celelalte două erau câştigătoare. Nu erau finalizate, nu încă. Aproape. 
Doar uitându-se la ele, i se făcea rău. Se făcea pe ea însăşi să se simtă rău. 

De ce m-am născut atât de bună la asta? De ce nu am fost o balerină talentată? 


Peretele din spate al laboratorului era ocupat de cuşti, nu mai mult de 
jumătate dintre ele adăpostind o specie de rozător care urma să moară în curând. 
Partea urâtă a ştiinţei. Vieţi mici, consumabile. De mult timp se împăcase cu 
moartea lor. Ce diferență era între a mânca un animal într-un restaurant şi a-l omori 
într-un laborator, când restaurantul şi omul de ştiinţă aveau acelaşi scop? 

Nu era nicio diferență. În acest caz, cel puţin, conştiinţa ei era curată. Sublim 
de inconştiente de timpul lor care se scurgea, rozătoarele de laborator chițăiră şi 
pufniră în timp ce ea începea să le curețe cuştile. În vechea ei viață avusese un droid 
care să facă astfel de treburi. Dar era pe placul răpitorilor ei să o ţină umilă. 

Apoi, în spatele ei, uşa se deschise şi principalul ei temnicer intră în laborator. 

— Doctore Fhernan! Te-ai întors! Bine ai venit acasă, draga mea. 

Nu, nenorocit împuţit. Nu sunt draga ta. Niciodată nu voi fi. Cu burta tremurând 
fără milă, ea îşi şlefui expresia şi se întoarse cu faţa la el. 

— Generale Durd. Nu ştiam că v-aţi întors pe Lanteeb. 

Neimoidianul neglijent şi umflat zâmbi, onctuos şi nesincer. 

— Da, da. Cu câteva ore în urmă. Aş fi venit să te văd mai devreme, dar am 
fost ocupat cu alte treburi. Dar acum sunt aici şi tu eşti aici. Nu-i aşa că e 
încântător? O reuniune atât de fericită, hmm? O privire calculată i se strecură în 
ochii lui ciudaţi, extratereştri. Şi tu ce mai faci, draga mea? Mica ta aventură a 
decurs bine, să înțeleg? 

Cutia securizată codificată pe care o escortase înapoi în complex era aşezată 
nestingherită pe propria masă, lângă peretele din stânga laboratorului. Abandonând 
rozătoarele condamnate, trecu la ea. Rămase lângă cutie, cu privirea coborâtă cu 
supunere. Lui Durd îi plăcea când se umilea în fața lui. 

— Da, Generale. 

— Da, domnule General, şi... întrebă Durd. 

Ea îşi ridică privirea. Avea mândria ei, oricât de zdruncinată ar fi fost. 

— Şi am procurat substanţa despre care am discutat. 

— Oh, ce încântător, spuse Durd, cu ochii strălucind de o avariţie nestăpânită. 
Şi eşti foarte sigură că este ceea ce îţi trebuie pentru a trece la următoarea etapă a 
Proiectului? 

Proiectul. Aşa insista Durd să numească această armă teribilă pe care ea îl 
ajuta să o creeze. Ca şi cum un eufemism inofensiv ar putea să o facă cumva mai 
puţin rea. Nu că el ar fi considerat-o rea, desigur. În mintea lui bolnavă şi perversă, 
ceea ce făceau ei era glorios. 

În cealaltă parte a laboratorului, experimentele ei bolborosiră în linişte. 

— Da, domnule General, spuse ea, cu o voce perfect uniformă. 

Nicio aluzie, niciodată vreo aluzie la ceea ce ținea pentru ea însăşi. Dacă măcar 
o dată ar fi bănuit... Crede că o mă voi da pe brazdă pentru el. Crede că pasiunea mea 
pentru ştiinţă mă va seduce de partea lui. Dar se înşeală, se înşeală foarte tare. 

— Rondiumul pe care mi l-aţi procurat este exact ceea ce este necesar pentru 
treaba asta. 

— Nu este un container foarte mare, spuse Durd, încruntându-se la cutia 
securizată. Vom avea suficient? 

Ignoranţa lui nu reuşea niciodată să o uimească. 

— Bineînţeles, domnule General. Am adus mai mult decât suficient rondium 
pentru a efectua teste extinse de laborator, controlate, şi... Îşi drese glasul şi trimise 
o rugăciune tăcută pentru iertare. Şi să trecem prin multiple aplicaţii pe teren. 


— Hmm. Apropiindu-se, Durd trecu un deget languros peste o masă de lucru, 
mergând. Curios, nu-i aşa, că a trebuit să călătoreşti pentru a-i vedea pe prietenii 
noştri de la Ralteb Minotech, în loc să testezi rondiumul aici? Acasă? 

Aici nu e casa mea, nenorocitule. Asta nu va fi niciodată casa mea. 

Ea îşi cobori din nou privirea, îngrozită că el va citi gândul revoltat din ochii ei. 

— Îmi pare rău, domnule General. Nu am explicat în mod adecvat motivele 
călătoriei mele? Colonelul Argat părea să creadă că da, motiv pentru care mi-a dat 
permisiunea să plec. Îşi ridică privirea. Cu un detaşament de securitate înarmat, 
bineînţeles. 

Oprit în fața ei, Durd zâmbi, neamuzat. 

— Colonelul Argat a calculat greşit, Doctore, atunci când, în absența mea, v-a 
permis să părăsiți Lanteeb. Chiar şi cu un detaşament de securitate înarmat. Ca 
urmare, Colonelul Argat nu mai este în măsură să autorizeze nimic. Colonelul Barev 
este acum persoana de legătură. Îl veţi întâlni când va sosi mâine dimineaţă. 

— Oh, spuse ea slab. 

Asta însemna că Argat era mort? Oare ea făcuse să fie ucis? Oare îi păsa? Era 
unul dintre ei, un Separatist. Dar nu fusese niciodată nepoliticos. Şi erau momente, 
când nu-şi dădea seama că ea îl privea, când părea trist. Ca şi cum nu-şi dorea să fie 
aici mai mult decât ea. 

— Spune-mi, draga mea, spuse Generalul Durd, cu un deget umed sub bărbia 
ei, înclinându-i fața în sus, astfel încât trebui să se uite la el. Te gândeai că ai putea 
să te sustragi detaşamentului tău de securitate înarmat? Sau să strecori un bilet 
către cineva de la Minotech>? Chiar să găseşti un comunicator nesecurizat şi să trimiţi 
un apel către Republică, pentru ajutor? 

Bineînţeles că am crezut. 

— Nu, domnule General, spuse ea, cu gura îngrozitor de uscată. După cum i- 
am explicat Colonelului, rondiumul este foarte idiosincratic. În funcţie de locul în 
care a fost extras, poate conține impurități care l-ar face inutil pentru scopurile 
noastre. Minotech are rondiu provenit din douăzeci şi două de sisteme diferite. A fost 
mai puțin riscant, mai puțin vizibil pentru mine să merg la ei şi să-l testez la fața 
locului decât să transporte douăzeci şi două de mostre aici, la mine. 

În mod jucăuş, Durd îşi bătu vârful nasului. 

— Nu e de mirare că Argat te-a crezut, Doctore Fhernan. Eşti o micuță atât de 
convingătoare. Spune-mi, de ce ai stat afară în maşina ta de teren atât de mult timp? 
Începusem să mă întrebam dacă vei veni vreodată. 

Deci o spionase. Ce surpriză. 

Mă convingeam să pun din nou piciorul aici, Generale. Am vorbit cu mine însumi 
ca să nu sparg cutia securizată şi să mă sinucid cu rondiumul. 

Îşi fabrică un zâmbet serios. 

— Oh. Da. De fapt, mă gândeam. În momentul în care ne apropiam de portul 
spaţial am avut o idee despre Proiect. Despre problemele pe care le avem cu procesul 
de conversie. 

Durd ridică o creastă a ochilor. 

— Noi le avem? 

— Îmi pare rău. Mă refer la mine, bineînţeles, domnule General, spuse ea 
grăbită. Mă gândeam la problema pe care am avut-o cu procesul de conversie. Încă 
lucram la o posibilă nouă formulă când maşina de teren a trecut de porțile 
complexului şi — ştiţi cum e când te loveşte inspiraţia. Nu vrei să-ți întrerupi şirul 


gândurilor. Aşa că am rămas afară până când am reuşit să-mi clarific întreaga 
formulă în minte. 

Pupilele lui Durd înfloriră. 

— Chiar aşa? 

— Da, domnule General. Traversă spre masa de lucru principală şi luă 
datapadul pe care mâzgălise. Vedeţi? spuse ea, împingându-l spre el. Am verificat de 
două ori noile mele calcule. Sunt sigură că sunt corecte. 

— Hmm. Durd se uită la notițele ei ca şi cum ar fi putut să le înțeleagă cu 
adevărat. Ei bine, draga mea. Este un început pentru a te revanşa pentru coruperea 
Colonelului Argat. Dar îți sugerez să-ți continui reparațiile oferindu-ne o descoperire 
cu acel rondium. În seara asta. Contele Dooku a fost destul de dezamăgit să piardă 
serviciile Colonelului, să ştii. Primirea unei actualizări încurajatoare a stadiului 
proiectului nostru îl va pune cu siguranţă într-o dispoziție mai iertătoare. 

Reparaţii? Iertare? Oh, dulce milă... 

— Îmi pare foarte rău că este dezamăgit Contele Dooku, domnule General. 

— Aşa cum ar trebui să fie. Şi acum... Durd căscă. Vă doresc o seară bună. Am 
fost foarte ocupat şi vreau să ajung în patul meu. Datoriile unui General sunt 
nesfârşite, să ştiţi. 

Cu mâinile împreunate peste burtă, aruncă o privire mulțumită prin laborator, 
la cele şapte experimente ale ei şi la toate formulele şi notele mâzgălite pe tablele 
inteligente, la mesele cu echipamente scumpe şi la cuştile cu rozătoare de sacrificiu. 

— Facem o treabă grozavă aici, Doctore Fhernan. O treabă grozavă. Şi când 
totul va fi spus şi făcut, galaxia ne va fi profund, profund îndatorată. Suntem pe 
punctul de a ne elibera de sub tirania Republicii şi a Senatului ei. Într-o zi se vor 
cânta cântece despre noi, draga mea. Cântece. Le pot auzi de pe acum. 

Cumva, ea reuşi să nu-i dea cu tifla. 

— Da, domnule General. 

La jumătatea drumului spre uşa laboratorului îşi bătu o mână pe fruntea 
umedă şi se întoarse. 

— Draga mea, draga mea! exclamă el. Am fost atât de entuziasmat să te am din 
nou acasă încât am uitat complet. Îşi băgă o mână în buzunar, scoase o holounitate 
compactă şi o aşeză uşor pe cea mai apropiată masă. Un cadou pentru tine. Bucură- 
te de el. 

Ea rămase pe loc pentru mult timp după ce el plecă. Respirând - doar 
respirând - până când trecu nevoia de a vomita. Până când vederea ei încețoşată de 
lacrimi se limpezi. Holo-unitatea stătea pe masă ca o bombă neexplodată. 

Nu te uita. Nu te uita. El vrea să te uiţi. Nu te uita. Dar cum putea să nu se uite? 

Prima înregistrare era cu mama ei, la cumpărături în piața de produse 
proaspete care se ţinea în fiecare săptămână în centrul oraşului Tiln. Însemna o oră 
de călătorie incomodă, dar Mata Fhernan nu şi-ar fi cumpărat rubiile şi boabele de 
caşcaval de niciunde altundeva. Droidul cameră ecranat care capturase imaginea 
înregistrase şi sunetul. Mama ei vorbea cu unul dintre deținătorii de tarabe despre 
ultimul discurs al lui Palpatine în Senat. Modul lui Durd de a autentifica 
înregistrarea. Ea însăşi vizionase discursul, în direct, cu două zile în urmă. A fost 
singura ştire pe care i s-a permis să o vadă. 

Mama arăta bine. La fel şi fratele ei, Ilim, soția lui şi noul copil, în 
apartamentul lor din Corel City. La fel şi sora ei, Chai, şi soțul lui Chai, Bem. 
Amândoi băieţii lor erau răciţi, totuşi, şi aveau nasul roşu şi le curgea. Probabil că 


nu fusese o idee inteligentă să-i ducă în excursia lor anuală de camping pe Alderaan, 
dar Bem era atât de tandru. Nu-i plăcea să-şi dezamăgească fiii. Droidul cameră îi 
surprinsese când coborâseră din mijlocul de transport la portul spaţial central de pe 
Alderaan, cu trei zile mai devreme. 

Supărată, disperată, Bant'ena îşi şterse lacrimile de pe obraji. 

Ar fi trebuit să fiu singurul copil la părinți. Ar fi trebuit să rămân orfană cu ani 
în urmă. Şi era păcat că nu era genul de persoană care nu-şi putea face prieteni, 
pentru că dacă ar fi fost genul acela de persoană înțepătoare, atunci Didjoa şi 
Samsam şi Lakhti şi Nevhra nu ar fi trăit acum cu blastere încărcate şi nevăzute 
îndreptate spre capetele lor. O cuprinse o crampă îngrozitoare de frică, repulsie şi 
durere. Agățându-se de masă pentru a se opri să cadă, simți cum îi urcă în gât 
plânsul sfâşietor. Îl auzi izbucnind şi rupând liniştea rece a laboratorului. 

Trebuie să fac asta. Trebuie. Dacă nu o fac, vor muri cu toții. 


— Hm, zise Obi-Wan gânditor. Mă întreb dacă a fost o idee bună până la urmă. 

Anakin se uită la el. 

— Mă înclin în fața înţelepciunii tale în toate privinţele, Maestre. 

— De când? replică Obi-Wan, zâmbind pe jumătate. Acum taci o clipă. 

Erau ghemuiți adânc în umbre ascunse, în spatele stației de livrare a 
complexului Separatist. După ce trecuseră nedetectați prin patru puncte de control 
de securitate, rămăseseră pe acoperişul camionului, în timp ce acesta înainta cu o 
încetineală dureroasă de-a lungul unui drum inelar îngust care îi ducea pe lângă 
parcarea acoperită a complexului, unde maşina de teren luxoasă fusese lăsată să 
țină companie altor două, şi prin spatele complexului cu două etaje, luminat în mod 
orbitor. În cele din urmă, camionul se oprise într-un doc de încărcare închis şi o 
echipă de droizi ieşi pentru a-i descărca conţinutul: trei paleți mari de lăzi 
antigravitaționale, fără marcaj. De îndată ce şoferul fu preocupat să obțină 
autorizația pentru documentele sale, iar droizii erau ocupați să jongleze cu cutiile, 
Obi-Wan aprobă din cap şi săriră de pe acoperişul camionului. Lăsând Forţa să le 
estompeze prezenţa, se topiră în întunericul din jurul marginilor stației de livrare. 

După estimările lui Anakin, asta se întâmplase cu aproape o oră în urmă. De 
atunci, sosiseră alte şase camioane pline cu lăzi, fuseseră descărcate, apoi plecaseră. 
Şi totuşi erau blocaţi aici pentru că trebuiau să fie clandestini. Nu puteau pur şi 
simplu să elimine droizii şi să mărşăluiască direct în clădirea principală a 
complexului pentru a afla ce se pregătea acolo. Pentru că asta însemna să se 
comporte ca nişte Jedi, iar în această misiune nu aveau voie să se comporte ca nişte 
Jedi. Nu ca nişte Jedi adevăraţi, cel puţin. Începea să urască clandestinitatea. 

— Uite, murmură Obi-Wan. Asta ar putea fi şansa noastră. 

Staţia de livrare era acum plină de paleți antigravitaţionali încărcați. Următorul 
camion, dacă ar fi existat unul, nu ar mai fi încăput înăuntru. Şi se părea că droizii 
observaseră în sfârşit acest lucru, pentru că liderul lor desemnat, o unitate cu un 
vocoder defect care îi transforma vocea într-un scârțâit ridicol, dădu ordine ca paleţii 
să fie transportaţi în convoi până la clădirea principală. 

— Conform instrucţiunilor, Generalul Durd vrea ceea ce se află în aceste lăzi, 
anunţă el. Şi ceea ce vrea Generalul Durd, asta va primi. Aşa că mişcaţi-vă 
servomotoarele, grămadă de piese de schimb ruginite! 


Anakin scoase o răsuflare ascuțită. Generalul Durd? Lok Durd, animalul de 
companie, inventator de arme, al lui Dooku? Dar Durd era în custodia Republicii — 
nu? 

Obi-Wan se aplecă mai aproape. 

— Nu cred că există doi Generali Durd, nu? 

— Mă îndoiesc. Privi cum şirul de paleţi antigravitaționali propulsaţi de droizi 
şerpuia din staţia de livrare. Dar asta înseamnă că viermele ăla împuțţit a scăpat din 
custodia Republicii. Cum e posibil aşa ceva? Şi de ce nu am auzit nimic? 

— Păi... Obi-Wan îşi trecu o mână peste barbă. Am fost cam ocupați în ultima 
vreme. Poate că ne-a scăpat nota de plată. 

— Sau poate că există o muşamalizare, replică el. Pentru că nu arată bine, nu-i 
aşa? Încă un Separatist capturat care ne scapă printre degete? 

— Gata, gata, spuse Obi-Wan, liniştitor. Să nu tragem concluzii pripite. 

— Poate a fost Durd în maşina de teren. Asta ar explica de ce am simțit ceva 
familiar. 

— Atunci cred că ar trebui să fim recunoscători pentru ce s-a întâmplat pe 
Maridun, spuse Obi-Wan. Din moment ce ţi-a oferit legătura. 

Recunoscători? Nu chiar. 

— Presupun că da. Ciudat că nu mi-am dat seama că era el, totuşi. Sau că nu 
l-ai putut simţi deloc. 

— Da. Foarte ciudat, spuse Obi-Wan. Dar să ne facem griji despre asta mai 
târziu. 

Ultimul palet ghidat de droizi pluti în afara staţiei de livrare. Mai rămăsese 
doar supraveghetorul droid, verificând statisticile de livrare pe datapadul său. 

— Deci, adăugă Obi-Wan, ridicându-se din poziția ghemuită. Eu îi distrag 
atenţia, tu îl neutralizezi, repede. Dar cu grijă — fă să pară o defecţiune de circuit. 

Să-l incapaciteze, aşa, pur şi simplu. Fără să lase vreo urmă de manipulare. 
Un model de droid pe care nu-l mai văzuse până atunci. Câteodată, încrederea lui 
Obi-Wan în abilitățile sale era puțin intimidantă. Noroc că nu mai rămăsese nicio 
urmă de la şocul electrobastonului. 

În timp ce Obi-Wan se apropia de droidul supraveghetor cu fanfaronada lui 
caracteristică, Anakin trebui să zâmbească. Murdar şi îmbrăcat în haine ieftine şi 
ponosite, fără săbii la vedere, Obi-Wan arăta totuşi ca un Jedi. 

— Scuzaţi-mă, strigă el. Îmi pare rău că vă deranjez, dar se pare că m-am 
rătăcit. 

Lumina de avertizare de pe capul droidului clipi. 

— Cine eşti? chițăi el, întorcându-se. Ce cauţi aici? Nu eşti autorizat să fii aici. 

— Ştiu, ştiu, spuse Obi-Wan cu scuze. 

Nu mai avea nicio urmă de Jedi în el acum - era din nou în modul nativ 
Lanteeban înmărmurit. Mişcările lui erau întâmplător şi deliberat neregulate, aşa că 
droidul nu avu de ales decât să se balanseze pentru a-l ţine focusat în fotoreceptori. 

— A fost o greşeală îngrozitoare. Poţi să mă ajuţi? Unde mă aflu? Cred că am 
căzut şi m-am lovit la cap. 

Tot zâmbind, Anakin se strecură uşor din umbră. Droidul era acum cu spatele 
la el. Putea vedea placa de acces dintre cele două braţe principale. Asta era calea de 
intrare... dar ce va găsi? Cu picioarele moi, simțindu-şi din nou marginile încețoşate, 
apelă la Forţă ca să se pregătească pentru sarcina sa. 

Obi-Wan făcea o treabă perfectă în a distrage atenția droidului. Da, cu 


siguranță Clubul Firebird de pe Coruscant pierdea un număr care să placă mulțimii. 

Dacă va trebui vreodată să renunțe la a mai fi un Jedi, cel puțin are o slujbă 
pregătită în care să intre. 

Se afla la cinci paşi de droid. Patru. Trei. Doi. Unu. Se întinse spre placa de 
acces a maşinii. De ce nu era droidul proiectat ca şi C-3PO, cu un comutator extern 
de dezactivare? De ce nu era nimic simplu în zilele astea? Degetele lui atinseră 
metalul maroniu închis, plin de cicatrice — şi un şoc orbitor de durere îi străbătu 
braţul. La naiba! La naiba! Chestia asta blestemată e protejată! 

Timpul se încețoşă. Când droidul începu să se întoarcă, țţipând un protest, 
folosi Forța pentru a-l imobiliza, scurtcircuită scutul plăcii de acces şi intră în 
măruntaiele sale. Fiecare nerv insultat din corpul său ţipa. Vedea dublu. Practic 
triplu. Era din nou ca şocul electrobastonului. Buzele lui Obi-Wan se mişcau, dar nu 
auzea nici măcar un cuvânt. Renunţând la gândirea rațională, se lăsă pradă 
instinctului, ciudăţeniei din el care îl făcea să fie una cu maşinile. Aceeaşi ciudățenie 
care îl făcuse să se unească aproape fără efort cu membrul său protetic şi poate că 
acesta era motivul pentru care nu-şi pierduse deloc legătura cu Forţa, chiar dacă 
brațul şi mâna lui erau din metal. 

Vederea i se limpezi. Auzul îi reveni. Durerea dispăru. Şi ştiu cum să obțină 
controlul droidului. Degetele de metal şi de carne lucrau rapid, cu încredere. 

— Gata? întrebă Obi-Wan. 

El aprobă din cap. 

— Gata. Ai chef de un mic interogatoriu? Am reuşit să-i ocolesc limitatorul. 

— Bună treabă, spuse Obi-Wan cu un zâmbet rapid. Apoi se concentră asupra 
droidului. Ce este acest loc? 

— O instalaţie a Confederaţiei Sistemelor Independente, răspunse droidul, cu 
vocea sa scârțâită şi ciudat de stridentă. Sub comanda Generalului Lok Durd. 

— Ce era în lăzile pe care le-au dus droizii în complexul principal? 

Ceva din interiorul corpului metalic al droidului bâzâi. Apoi pocni. 

— Provizii. 

— De ce fel? insistă Obi-Wan. Unele dintre acele lăzi aveau găuri de respirație. 
Ce era în ele? 

Un alt zgomot. 

— Verific documentele de expediţie... aşteptaţi, vă rog... Rozătoare de laborator. 

Anakin se încruntă. 

— Rozătoare de laborator? 

— Pentru experimente, spuse Obi-Wan cu mâhnire. Ceea ce ar sugera... 

— Că am avut dreptate, răsuflă el. Este o armă biologică. Grozav. 

Obi-Wan pocni din degete în fața droidului. 

— Ce era în celelalte lăzi? 

— Verific documentele, spuse droidul, cu vocea sa stridentă, care încă se mai 
pierdea. Aşteptaţi, vă rog, verific, aşteptaţi... 

În timp ce droidul recita o listă lungă de articole, care includea hrană pentru 
rozătoare, hrană umană neperisabilă, o mare varietate de delicatese Neimoidiene, 
consumabile electronice, lubrifianţi industriali, holoechipamente şi multe cutii cu 
cristale de date, Anakin verifică dacă nu cumva era vreun semn de întoarcere a 
celorlalți droizi. 

— Totul este în regulă, îi spuse lui Obi-Wan, alăturându-i-se. Dar nu ştiu 
pentru cât timp. Mai bine să încheiem treaba. 


— De acord, spuse Obi-Wan. Droidule, care este nivelul de securitate al acestei 
instalații? 

— Această informaţie nu face parte din parametrii mei de programare. 

— Ce se întâmplă în clădirea principală? 

— Această informaţie nu face parte din parametrii mei de programare. 

Buzele lui Obi-Wan se subțiară, trădându-i iritarea. 

— Ce-mi poţi spune despre orice alt personal CIS staționat în prezent în 
această clădire? 

— Această informaţie nu face parte din parametrii mei de programare. 

— Nu se mai poate afla nimic util, spuse Obi-Wan, renunțând. În regulă. 
Flutură vag o mână. Pune chestia asta la loc, Anakin. Repede. 

Îşi dădu ochii peste cap. 

— Da, Maestre. 

În timp ce el se ocupa de asta, Obi-Wan se îndreptă spre biroul staţiei de 
livrare, situat în vârful unor scări metalice deteriorate. Dar, fiind Obi-Wan, nu se 
deranjă să le urce. Sări cu Forța pe palierul din fața biroului şi dispăru înăuntru. 

Urmă o muncă de câteva clipe pentru a reconfigura circuitele droidului - dar 
nu reuşi să-i restabilească scutul. Dacă ar fi avut cu el trusa de microcircuite, ar fi 
putut face asta şi în somn. Dar nu o avea şi nu vedea niciuna care să-i fie la 
îndemână, aşa că îşi acoperi urmele inducând o topire parţială a unităţii de scut. 
Data viitoare când cineva s-ar fi deranjat să verifice droidul — şi cu puţin noroc, asta 
nu ar fi fost decât la mult timp după ce ar fi lăsat locul ăsta în paragină - avariile ar 
fi arătat ca o supratensiune energetică şi oricine ar fi observat nu s-ar fi gândit de 
două ori la asta. 

În cele din urmă, folosi un firicel din puterea Forţei pentru a submina cipul de 
memorie pe termen scurt al droidului. Era o problemă obişnuită la maşinile mai 
vechi, iar acest model era cu câţiva ani în urma celor de pe linia de producție. 
Şiretlicul ar trebui să țină. Şi apoi termină, dar încă nu era niciun semn de la Obi- 
Wan. Cu o privire frustrată spre birou, lăsă droidul în aşteptare şi se întoarse în fața 
docului de încărcare. Auzi pasul măsurat al picioarelor de metal şi al roţilor dințate. 

Oh, minunat. Se întorceau ceilalți droizi. Se întoarse înăuntru ajutat de Forță. 

— Obi-Wan! Mişcă-te, avem companie! 

Obi-Wan apăru în uşa deschisă a biroului. 

— Aproape am terminat. 

— Nu, nu, nu aproape ai terminat! Ai terminat acum! Ceilalți droizi se... 

Obi-Wan ridică un deget, apoi se ascunse înapoi în birou. La naiba. Sări înapoi 
la droidul şef. Îi luă cu o mână placa de acces încă deconectată şi sprijini un deget pe 
butonul de resetare al maşinii. Haide, haide, haide, haide, haide... 

Obi-Wan ateriză uşor lângă el pe podeaua de ferrocretă a docului de încărcare. 
Avea un zâmbet de rău augur. 

— Ei bine, nu sta acolo, Anakin. Nu avem toată noaptea la dispoziţie! 

Oh, ha ha ha. Foarte amuzant. Obi-Wan, eşti foarte glumet. 

— Ce făceai acolo sus? întrebă el, resetând droidul şi trântindu-i placa de 
acces la locul ei. Trageai un pui de somn? 

— Mă jucam cu înregistrările de securitate, zise Obi-Wan, încă zâmbind. 
Oficial, nu am fost deloc aici. Şi pentru că orice băiat cuminte merită un răsfăţ, 
prinde! 

Era un comunicator. Îl smulse din aer. 


— Grozav. Mulţumesc. Acum, hai să plecăm! 

În timp ce se îndreptau spre intrarea docului de încărcare, droidul şef se trezi. 
Schimbară rapid o privire şi sprintară cu ajutorul Forţei, ocolind partea din spate a 
stației de livrare chiar în momentul în care primii droizi apăreau la vedere. 

După ce ajunseră la distanță, încetiniră până la oprire. Sprintul lor îi dusese 
periculos de aproape de o grilă laser de securitate, amplasată între platforma de 
încărcare şi gardul perimetral. Deşi razele erau invizibile cu ochiul liber, totuşi le 
simțeau zumzăind în Forţă. Se retraseră la o distanță prudentă şi căzură pe iarba 
tăiată scurt. Marginea unei lumini de securitate sângera peste acoperişul staţiei de 
livrare, aruncând împrejurimile lor imediat într-un alb şi negru crud. 

Obi-Wan scotoci în cămaşă, apoi scoase un flimsi. 

— Am găsit şi asta. O schemă a complexului principal. Din câte îmi dau 
seama, securitatea electronică din interiorul clădirii e practic inexistentă. Nu există 
grile laser sau senzori de mişcare. Doar nişte camere de supraveghere fixe. 

— Asta nu e prea inteligent. 

— Este un exces de încredere, spuse Obi-Wan, mulțumit. Sunt convinşi că 
securitatea exterioară a complexului este atât de cuprinzătoare încât nu mai este 
nevoie de alte neplăceri în interior. 

— Ceea ce ne uşurează puţin viața. Măcar de data asta, spuse Anakin. Hei — în 
timp ce erai ocupat să cauţi scheme şi comunicatoare, presupun că nu ai găsit ceva 
de mâncare? 

— Mă tem că nu. Şi asta va fi o problemă. Avem nevoie de hrană şi de apă. 

— Ei bine, ai auzit ce a spus droidul ăla. Sunt multe delicatese Neimoidiene în 
acele lăzi. 

Obi-Wan tresări. 

— Cred că aş prefera să mănânc mâncarea rozătoarelor. Sau rozătoarele. Făcu 
o grimasă. Mai bine, să nu ne lăsăm să ne fie atât de foame. 

— Mie îmi sună ca un plan bun. Se lăsă să se relaxeze, doar un pic. Bine. Şi 
acum ce facem? 

— Acum trebuie să investigăm clădirea principală. La această oră târzie este 
puţin probabil să lucreze cineva. Obi-Wan privi schema, ţinând-o la lumina slabă. Se 
pare că există o serie de conducte de ventilaţie interconectate pe acoperiş şi pe pereţi. 
Dacă reuşim să intrăm înăuntru fără să declanşăm vreo alarmă, ar trebui să ne 
putem deplasa cu relativă uşurinţă. Poate chiar să accesăm laboratorul principal. 

— Atunci să mergem. 

— Aşteaptă, spuse Obi-Wan, atingându-i antebraţul. Mai întâi, să vedem dacă 
putem afla cu cine ne confruntăm acolo. Din moment ce eşti familiarizat cu Durd, tu 
caută-l, iar eu voi identifica cu câte alte ființe inteligente avem de-a face. 

Să-l caut pe Durd? Minunat. Sperase să nu se mai întâlnească niciodată cu 
Neimoidianul. Durd avea o minte murdară, plină de cruzime şi avariție. Genul de 
spirit meschin care devine monstruos prin cea mai mică achiziție de putere. Dar nu- 
şi putea permite să fie sfios. Misiunea era pe primul loc. Îi plăcea sau nu, trebuia să-l 
caute pe nenorocit. 

— Anakin? 

— Da. Mă ocup. 

Închise ochii, inspiră şi apoi expiră, încet şi adânc, dând drumul foamei, setei 
şi nesiguranței. Dând drumul la tot. Deveni una cu Forța. Vag, îl simțea pe Obi-Wan 
pe iarba de lângă el, păşind pe aceeaşi cale familiară. Lumea dispăru, apoi reapăru în 


diferite nuanţe de roşu. Amprentele împrăştiate ale unei vieţi îndepărtate şi sensibile 
îi atinseră conştiinţa. La o nouă expirațţie, îşi închise mintea pentru orice creatură 
vie, în afară de cea pe care o căuta. Îşi lăsă amintirile de pe Maridun să iasă la 
suprafață, purtând cu ele duhoarea psihică a Generalului Separatist Lok Durd. 

Unde te afli? Unde eşti? Arată-te, gunoi nenorocit. 

I se răsuci burta. Prinsese mirosul lui Durd. Învingând reticenţa, se apropie. 
Urmări amprenta unsuroasă pe care Durd o lăsa în Forță până când găsi creatura 
murdară. Neimoidianul dormea într-o clădire separată din complex. 

Durd era singur în camera lui. Nu exista niciun sentiment de senzitivitate în 
apropiere. Retrăgându-se, Anakin îşi aruncă mintea căutătoare mai departe. Cu 
siguranță Durd nu putea fi singura ființă vie din tot locul. 

Nu. Mai erau rozătoarele de laborator din complexul principal, mici puncte de 
viață. Şi mai era o altă amprentă lângă ele, mult mai mare. Forma ei în Forță era 
umană. Femeie. Fără avertisment, fu cuprins de o frică teribilă. Mizerie. O vinovăţie 
rece şi strivitoare. Speriat, deschise ochii. Obi-Wan se holba la el. 

— Ai simțit asta? 

El aprobă din cap şi, pentru o clipă, nu putu vorbi. Durerea copleşitoare a 
femeii îl cutremurase, spulberându-i apărarea. Atingând locuri îngropate, cu 
cicatrice, din el. Nu-i arăta lui Obi-Wan. Nu-l lăsa să vadă asta. 

— Oricine ar fi, are probleme. Trebuie să o ajutăm. 

— Şi o vom face dacă putem, spuse Obi-Wan brusc. Dar mai întâi, Anakin. 
Trebuie să intrăm în clădirea aia fără să dăm alarma. Suntem aici pentru a distruge 
o armă. Asta e misiunea noastră principală. 

Obi-Wan avea dreptate, dar chiar şi ştiind asta, simţi o înțepătură de 
resentiment. Erau Jedi. Puteau face două lucruri deodată. Şi ce rost avea să salvezi 
galaxia dacă îi lăsai pe locuitorii ei răniți să cadă pe marginea drumului? Când 
imaginea de ansamblu devenea prea mare pentru a fi văzută, la ce altceva ar mai fi 
putut să se concentreze, decât pe detalii? 

— Anakin. 

— Ştiu, ştiu, murmură el. Nu-ţi face griji. Sunt cu tine. 

Obi-Wan îşi băgă schema în cămaşă. 

— Mă bucur să aud asta. Acum, haide. 

Unul lângă altul şi în tăcere, pe jos de data asta, făcură drumul pe furiş înapoi 
spre clădirea principală a complexului. 


Capitolul 14 


Gurile de aerisire ale complexului s-au dovedit a fi al naibii de strâmte. 

Obi-Wan, cu fața în jos, cu greutatea corpului sprijinită pe antebrațe şi 
vârfurile picioarelor, cu fața la doar un deget de podeaua murdară a gurii de 
ventilație, îşi închise mintea la arsurile din spate, din burtă şi din picioare. 

În spatele lui, Anakin îşi înăbuşi un blestem. Pentru el, desigur, era şi mai 
strâmt, fiind mai lat în umeri şi mai musculos în general. Dar disconfortul nu putea 
fi evitat. Şi nici nu era relevant. Durerea lor era temporară. Distrugerile provocate de 
o armă biologică Separatistă ar fi fost probabil permanente. 

Deşi nu credea în noroc, fu nevoit să recunoască faptul că lipsa unei securități 
interne cuprinzătoare a complexului era... convenabilă. Încrederea excesivă a unui 
inamic se putea dovedi într-adevăr un aliat puternic. Cu toate că nu se ştia încă 
până unde se întindea acel exces de încredere. El şi Anakin s-ar putea să se 
confrunte cu obstacole insurmontabile odată ce se vor aventura în afara sistemului 
de ventilaţie şi în interiorul clădirii propriu-zise. Dar se simțea optimist cu prudenţă. 
Până acum nu întâlniseră decât droizi şi o singură plasă de senzori, dar nimeni şi 
nimic nu le înregistrase prezența. Avea chiar speranța că vor reuşi să păcălească 
orice cameră de securitate pe care o vor mai întâlni. lar dacă la un moment dat ar fi 
întâlnit fiinţe care să li se opună, ei bine, Forţa era un aliat şi mai puternic. Doar că, 
dacă nu găseau în curând mâncare şi apă, capacitatea lor de a o manipula ar fi fost 
compromisă în mod semnificativ. Orice foc necesita combustibil... iar rezervele lor se 
terminau. Problema era că nu anticipaseră un început atât de rapid al misiunii. 
Presupuseseră că vor avea cel puţin o zi pentru a se orienta şi a se acomoda. Să 
găsească o locuinţă. Să facă rost de provizii. În schimb... 

Hei, gata. Ajunge cu asta. Mai bine un început rapid decât niciun început. 
Aminteşte-ți zicala preferată a lui Qui-Gon: O soluție la problemă se va ivi de la sine. 

Privind în sus, văzu că erau pe cale să ajungă la capătul porțiunii actuale de 
aerisire. Şi asta ridica întrebarea în ce direcție să o ia în continuare: la stânga sau la 
dreapta? Cu un mârâit înăbuşit de uşurare, se opri din târâre. Îşi lăsă fruntea să 
cadă pe brațul murdar. Până acum negociaseră patru secțiuni lungi de aerisire 
prinse de tavanul primului etaj al clădirii principale. Aruncând o privire prin grila de 
perete sau de tavan a fiecărei încăperi, găsiseră două birouri goale, o sală de 
aprovizionare, o baie pentru bărbați şi femei, o staţie de monitorizare a securității 
fără personal şi o zonă de întreţinere a droizilor. Încă nu existau laboratoare şi nici 
urmă de camere pentru personal. În continuare erau prezente doar două ființe în 
complex - Neimoidianul respingător pe care Anakin îl prinsese pe Maridun şi femeia 
aceea profund tulburată şi neidentificată. Ea era destul de aproape acum, mai în față 
şi mai sus. Neimoidianul rămăsese la distanță. Deocamdată, în siguranţă. 

Deci, Maestre Kenobi. În ce direcţie vom ajunge mai repede la ea -— la stânga sau 
la dreapta? Sau ar trebui să se despartă? Aveau comunicatoare acum şi ar fi 
economisit timp. Nu voia să stea aici mai mult decât era necesar. 

Anakin îi bătu glezna, nerăbdător, şi el ridică o mână. Aşteaptă. Închizând 
ochii, căută claritate în Forţă. Încurajă instinctul să-l informeze şi apelă acel simţ al 


evenimentelor viitoare care îi venise atât de des în ajutor. 

Instinctul îi spuse: Rămâneți împreună. Întoarce-te la dreapta. Cu o respiraţie 
adâncă şi măsurată, începu din nou să se târască. Anakin îl urmă. Când ajunseră la 
intersecția cu gura de aerisire, făcu o pauză, apoi începu procesul de negociere a 
virajului strâns la dreapta. Îşi simţea vertebrele protestând, îşi simțea tendoanele 
întinzându-se şi arzând. Închizându-şi mintea la orice senzaţie, se gândi la o apă 
sinuoasă, la o împletitură lungă de păr albastru-verzui, mătăsos şi flexibil. 

După ce ajunse la următoarea porțiune dreaptă de aerisire, se opri şi aşteptă 
ca în spatele lui, Anakin să se înghesuie cu corpul său lung după colț. Făcea tot 
posibilul să se mişte în tăcere, pe furiş, dar chiar şi aşa genunchii, călcâiele şi coatele 
lui se izbeau de pereţii gurii de aerisire. În acest spaţiu restrâns, loviturile şi 
zdruncinăturile înăbuşite sunau îngrozitor de tare. Dacă asculta cineva, dacă 
observa cineva - vreun droid de patrulare, să zicem, sau vreun Separatist sosit în 
complex pe neaşteptate, sau dacă Durd hotăra să dea târcoale domeniului său... 

Obi-Wan îşi ținu respirația. Nici măcar abilitățile lor Jedi nu i-ar fi salvat dacă 
ar fi fost descoperiți acum. Dar nu se auzea nicio alarmă bruscă, niciun claxon de 
avertizare sau focuri de blaster sau orice fel de indiciu că prezenţa lor fusese 
detectată. Expiră uşurat. La fel ca Anakin, nu prea îi plăceau operaţiunile 
clandestine. Geonosis îi veni în minte în mod inconfortabil. Voia să termine 
misiunea. Voia să fie din nou el însuşi, fără restricţii, cu sabia la centură, fără să i se 
înfigă dureros în coaste. 

Primi o altă bătaie, de data aceasta pe talpa piciorului său încălțat în piele. 
Anakin era pregătit. Începu să se târască din nou, ignorând încă o dată protestele 
fierbinți şi tremurânde ale muşchilor şi tendoanelor încordate. Refuzând să 
recunoască uscăciunea gurii şi a gâtului, durerea din spatele ochilor şi voracitatea 
din stomac. Forţa îl va susține încă o vreme. 

Ajunseră la o altă cameră de aprovizionare, plină cu blastere şi grenade sonice. 
Un adevărat depozit de arme. Minunat. Începu să treacă pe lângă ea, dar se opri când 
Anakin îl apucă de gleznă. Simţi un tremur în Forţă, o acumulare de energie. Îşi 
dădu brusc seama ce era pe cale să facă Anakin şi îşi smulse stângaci glezna. 

Întorcându-şi capul cât de mult putea, fără să reuşească să zărească faţa lui 
Anakin, şuieră un avertisment printre dinți. 

— Nu. Nu. Nu. 

Frustrarea lui Anakin fu palpabilă. 

— De ce nu? şuieră el înapoi. Dacă noi... 

Oh, Anakin. La fel de nesăbuit şi de puțin dispus să privească înainte să sară. 

— Shh! Se răsuci până când gâtul îi înțepeni aproape până la punctul de 
rupere. Până când putu vedea privirea furioasă a lui Anakin. Nu. 

— Dar... 

Reuşi cumva să scuture din cap. Dacă Anakin defecta fiecare armă din acea 
cameră de aprovizionare şi sabotajul era descoperit înainte de a-şi atinge obiectivele, 
probabil că nu ar fi scăpat niciodată din complex - ca să nu mai vorbim de planetă. 
Comunicatoarele şi schema lipsă puteau fi puse pe seama neglijenței. Manipularea 
droidului putea fi atribuită unei întreţineri neglijente. Dar un întreg depozit de 
blastere şi grenade distruse? Puteau la fel de bine să lase o carte de vizită. 

Nu îndrăzni să rişte o discuţie ulterioară. În schimb, îşi vărsă voinţa în privirea 
pe care i-o aruncă fostului său elev. Se juca fără ruşine cu relaţia lor anterioară, cu 
autoritatea inviolabilă pe care o avusese cândva asupra unui băieţel. 


Vechea legătură Maestru-Padawan rezistă. La limită. Dar privirea din ochii lui 
Anakin spunea că acea conversaţie nu se terminase încă. Şi asta era în regulă. Cu 
asta putea trăi. Dar niciunul dintre ei nu putea trăi cu o descoperire incomodă. 

Zâmbi şi aprobă din cap, vrând ca Anakin să ştie că nu era luat drept un copil. 
Anakin nu îi răspunse cu un zâmbet, dar expresia lui încordată se atenuă. 

Criza fiind evitată, continuară să se târască. Lângă depozitul de arme era un 
laborator. O mulțime de echipamente nefolosite, dar nicio persoană. Lângă el, era un 
alt laborator neocupat. Trecură peste un coridor, de asemenea gol. Trecură pe lângă 
un fel de încăpere care conținea un birou, scaune şi un perete cu dulapuri de 
depozitare. Apoi urmă un alt coridor - care nu era gol, fiind patrulat de droizi de 
luptă. 

— Am înțeles, spuse droidul conducător într-un comunicator. Sectorul de nord- 
est este securizat. Urmă un bâzâit slab în timp ce cineva sau ceva de la celălalt capăt 
al legăturii vorbea. Laboratorul este securizat. Doctorul Fhernan încă lucrează. Al 
doilea nivel este securizat. Alte bâzâituri. Patrulăm perimetrul. Am înțeles. 

Droizii de luptă trecură mai departe. 

— Obi-Wan, şuieră Anakin. Arma biologică. 

Da. Era timpul să urce la etajul doi şi să găsească laboratorul în care era 
creată, aparent de către această Doctor Fhernan - care trebuie să fie femeia care 
trimitea acele tremurături de nelinişte prin Forţă. Dar dacă locuia în acest complex 
Separatist, lucrând cu Lok Durd, de ce era tulburată? Ceva nu era în regulă aici. 

Continuară să se târască până când rămaseră din nou fără aerisire. Încheindu- 
se la un perete, aceasta devenise în schimb un tobogan care ducea la ultimul etaj al 
clădirii întinse. Din nefericire, producătorul neglijase să includă o scară, sau vreun 
punct de sprijin pentru mâini sau picioare. Atât de nechibzuit din partea lui. 
Rostogolit stângaci pe o parte, Obi-Wan privi în sus. Nu îndrăzneau să rişte un salt 
în Forţă. Nu era destulă lumină pentru a vedea în ce ar fi sărit şi nici suficient spațiu 
pentru a executa o astfel de manevră în mod curat. Dacă ar fi încercat, probabil că ar 
fi făcut destulă gălăgie încât să încheie misiunea pe loc. 

Asta va fi interesant. Cred că este timpul pentru o muncă de echipă ceva mai 
inventivă. Încrezător că Anakin îi va urma exemplul, îngenunche, dădu din coate şi 
se zbătu pentru a se îndrepta, străduindu-se să nu scoată nici cel mai mic zgomot 
neplăcut. Era chinuitor. Articulațiile îi ardeau în semn de protest. Muşchii extenuațţi 
țipau. Suceşte-te şi opreşte-te. Se târî şi se opri. Atât de încet, atât de încet... Îi lua 
prea mult timp. Din nou, simți degetele lui Anakin atingându-i glezna. De data asta 
nu era un avertisment sau o plângere, ci un gest de încurajare. Încântat, îşi termină 
contorsionările dificile. Îşi luă o clipă pentru a-şi şterge fruntea transpirată pe 
mânecă, apoi privi în jos. Anakin îşi croia drum spre partea de jos a toboganului 
deschis. După ce ajunse pe poziţie, îşi ridică privirea şi aprobă din cap. Pe chipul lui 
nu se citea decât dârzenie hotărâtă. Cu un zâmbet rapid, Obi-Wan îşi strecură 
mâinile peste cap, aşezându-le cu palmele în sus pe podeaua gurii de ventilaţie. 

Se complăcu în propriul zâmbet rapid. Da. Într-adevăr, lucrau sincronizaţi. Şi 
îşi dădu seama atunci cât de mult îi lipsise asta. Îi lipsise Anakin şi felul în care se 
puteau citi unul pe celălalt fără să aibă nevoie de cuvinte stângace. Făceau o echipă 
mai bună decât făcuseră el şi Qui-Gon. Şi, deşi înțelegea pe deplin nevoia de a-şi 
destrăma parteneriatul - nu doar din cauza războiului, ci şi pentru că Anakin era 
acum Cavaler Jedi, cu propriile responsabilităţi, totuşi... simțea un regret acut. Să 
lucreze fără Anakin era ca şi cum ar fi lucrat pe jumătate orb. 


Anakin pocni din degete. Hei, eşti gata? Aprobând din cap, puse un picior pe 
mâinile prietenului său. Se centră în interiorul Forţei, chiar în timp ce îl simțea pe 
Anakin adunând-o pentru uzul propriu. Îşi dădu capul pe spate, îşi concentră voința 
şi intenţia asupra buzei nevăzute a tubului de aerisire, sus, sus. Îşi întinse braţele, 
cu degetele uşor unite, ca un scafandru - şi sări. Şi în timp ce se împingea în sus, 
folosindu-se de Forță pentru a se propulsa, simți explozia de voinţă a lui Anakin care 
îi răspundea, adăugând putere la puterea lui. Energie la energia lui. 

Pereţii zburară pe lângă el ca o ceață. Ajunse uşor în vârf, degetele lui prinzând 
buza, şi folosi Forța ca pe o frână pentru a-şi opri elanul. Capul i se învârti ameţitor 
şi aproape că se izbi de partea laterală a aerisirii — dar reuşi să se oprească la timp. 

Pentru o clipă, rămase suspendat acolo, ca o carcasă într-un frigider de carne, 
apoi - apelând din nou la Forță, şi simțind efortul pe care îl făcea — se ridică, trecu 
peste margine şi intră în următoarea porțiune lungă de aerisire. 

Sunt prea bătrân pentru asta? Cred că da. 

Mai multe mişcări judicioase îl făcură să se întindă pe jos de-a lungul podelei 
gurii de ventilație, cu bărbia la nivelul marginii. Privind spre baza acesteia, mijind 
ochii în lumina slabă, reuşi să-l vadă pe Anakin. Îl putea simţi, desigur, plin de foc şi 
hotărâre. Închise ochii. Uneori, mai ales când era obosit, ca acum, îi era mai uşor să 
se concentreze fără distrageri vizuale. Ajungând în adâncul sufletului său, căutând 
ultimele resurse, îşi întinse braţele în jos, cu degetele desfăcute şi aşteptând. Simţea 
cum Anakin se aduna, cu brațele întinse. Şi apoi urmă un impuls de împingere şi un 
impuls de tragere, în timp ce, împreună, exploatau puterea Forţei. 

Anakin sări. Se prinseră unul pe celălalt de încheietura mâinii - acrobați într- 
un circ secret şi nebunesc. Un fir de lumină sângerând de la o grilă de ventilație din 
apropiere îi arătă o urmă din zâmbetul fioros al lui Anakin, în timp ce acesta îşi 
sprijinea spatele şi umerii de o parte gurii de aerisire şi picioarele încălțate în piele de 
cealaltă parte, astfel încât să fie ținut strâns, ca un dop de plută într-o sticlă. 

Dând din cap că aprobă şi apreciază, Obi-Wan se dădu înapoi, eliberând partea 
de sus, şi aşteptă ca Anakin să negocieze restul drumului. O făcu cu uşurinţă. Se 
plie în următoarea porţiune de gură de aerisire, abia respirând mai greu decât de 
obicei. 

Ah, tinerețea. Mi-o amintesc bine. 

Anakin se uită pe lângă el de-a lungul gurii de aerisire. 

— E pe acolo, şopti el. O poți simţi? 

Întuneric, tristeţe, repulsie şi frică. 

— Pot, şopti el. Dacă aş putea face o sugestie, Maestre Skywalker? 

— Cu plăcere, Maestre Kenobi. 

— Sugerez să tragem cu urechea înainte să mergem la petrecerea Doctorului 
Fhernan. 

— Sigur, fu de acord Anakin, cu sudoarea curgându-i pe față. Se şterse pe 
mânecă. Asta are sens. Trebuie să ştim în ce ne băgăm. Şi apoi făcu o grimasă, cu 
nervii lui care nu se mai domoleau. Şi din moment ce există şanse mai mult decât 
mai mari să ne băgăm în necazuri — sper să nu ajungem să regretăm că nu am 
distrus acele arme. 

Ar fi fost prea uşor să înceapă o ceartă, iar nu era nici momentul, nici locul 
potrivit. Aşa că ridică din umeri şi întâmpină calm privirea fermă a lui Anakin. 

— La fel şi eu. Acum să mergem. 

Începură să se târască din nou. 


Atât de aproape de locaţia ei, agitația emoţională a femeii - Doctorul Fhernan — 
era mult mai puternică. Obi-Wan o simțea cum tulbura Forța, tulburându-i propriile 
emoții. Era ultimul lucru pe care şi-l dorea sau de care avea nevoie. Dar pentru a-şi 
găsi prada trebuia să-i îmbrățişeze durerea, nu să i se împotrivească sau să o 
respingă. În spatele lui auzi cum se înteţea respirația lui Anakin, în timp ce şi el 
suferea alături de femeia pe care încercau să o găsească. 

Spre deosebire de parter, încăperile de la acest etaj superior al clădirii erau 
neluminate. Întunericul le încetinea progresul deja lent, dar nu aveau de ales; o 
cădere neaşteptată, cu capul înainte, într-un tobogan ar fi fost un dezastru. 

Cu prudenţă, se târâră până la capătul gurii de aerisire şi negociară 
întoarcerea în U cu dificultate, gâfâind. Se târâră şi se tot târâră şi trecură de un alt 
colț, urmând cântecul de sirenă al fricii, durerii şi dezgustului femeii. 

În cele din urmă, ajunseră în sfârşit la mai multă lumină, mai departe de-a 
lungul porțiunii actuale de ventilație. Două dreptunghiuri, ceea ce însemna că 
găsiseră cea mai mare încăpere. Laboratorul? Aşa se părea. Putea simți acele vieți 
punctiforme, rozătoarele de laborator în cuştile lor, prinse în capcană, așteptând 
moartea. Peste semnele lor de viață se revărsau prin Forță valuri de suferință umană. 
Rezistând impulsului de a accelera, Obi-Wan îşi continuă drumul minuţios pe 
antebrațe, coate, genunchi şi degete. Nu simțea nicio altă persoană care să-i țină 
companie femeii, dar mai puteau exista droizi de luptă sau o cameră de securitate 
ambulantă. 

Ajunse la prima grilă şi se opri. Anakin se opri în spatele lui, în timp ce privea 
în jos, în laborator. Câmpul său vizual nu era perfect, dar cel puţin o putea vedea pe 
femeie. Da, era acolo, sursa durerii emoţionale care îl zguduia. Înaltă şi cu oase mari, 
cu părul şaten deschis tăiat scurt şi ciufulit, era îmbrăcată într-un halat alb de 
laborator peste pantalonii albastru închis. Hainele nu-i stăteau bine, de parcă ar fi 
slăbit de curând. Era cu spatele la el şi stătea aplecată peste o masă largă de 
laborator, centrală, plină cu un mini holoproiector, datapaduri, foi de hârtie, 
electrostylusuri şi o multitudine de accesorii ştiinţifice pe care nu putea nici măcar 
să le identifice — sau să le înțeleagă. Un amestec de mirosuri contamina aerul rece şi 
reciclat. Cu fața lipită de grila de aerisire, Obi-Wan nu avu de ales decât să inhaleze 
cocktailul dezagreabil de chimicale şi rozătoare şi să spere că nu va avea efecte 
nocive persistente. 

Două recipiente transparente şi sigilate de pe masa de laborator îi atraseră 
atenția. Unul dintre ele conținea o bucată de mărimea unui pumn dintr-o substanță 
gri închis. Nu putea fi sigur din punctul său de vedere, dar credea că era un fel de 
metal nerafinat. Celălalt recipient, mai mare, conţinea o bucată şi mai mare de 
damotită brută, uşor de recunoscut din imaginea inclusă în notele informative ale 
agentului Varrak. Chiar în timp ce o identifica, simți o răsucire bolnăvicioasă în 
Forță, fiecare instinct pe care îl poseda sfârâind de alarmă. Asta confirma toate 
suspiciunile: damotita se afla cu siguranţă în inima acestui întuneric. Anakin îi bătu 
glezna — simți asta? — şi aprobă din cap, reuşind să arunce o privire de confirmare 
peste umăr. 

La câțiva metri mai jos de ei, Doctorul Fhernan se dădu înapoi de la masa de 
laborator, întorcându-se, iar lumina aspră a camerei lungi îi descoperi chipul. Era lat 
şi unghiular, cu ochii înfundaţi şi umbriţi, cu pomeţii ascuţiţi ca nişte brice pe pielea 
cicatrizată şi sălbatică. Părea profund bolnavă. Era exact genul de față pe care Obi- 
Wan se aşteptase să o vadă, având în vedere profunzimea durerii emoţionale a 


acestei femei. Se holba la ceva în stânga; nu putea vedea ce. Unghiurile erau greşite. 
Dar în timp ce se holba, un nou val de suferință se ridică din ea. Îşi apăsă două 
degete pe buzele tremurânde şi îşi tinu respiraţia până când trecu. 

Anakin îi bătu din nou glezna. Lasă-mă să văd, te rog. Era corect. Femeia 
începu să se plimbe, iar el se folosi de acoperirea mişcării ei pentru a se târi până la 
grila următoarea, astfel încât Anakin să poată vedea ce se întâmpla. Din fericire, 
savantă era prea preocupată pentru a auzi sunetele moi de târâre care veneau de 
deasupra. Oprit din nou, privind-o de sus, Obi-Wan aşteptă. 

Un bip electronic se auzi puternic în liniştea laboratorului. Femeia - Doctorul 
Fhernan - se opri din plimbare. Traversă departe în stânga, în afara câmpului său 
vizual restrâns. Auzi pocnetul latexului care se întindea pe piele. Auzi mai multe 
semnale sonore. Întrerupătoare aprinse sau stinse. Doctorita mormăi ceva în sinea 
ei. Apoi, urmă un clinchet de sticlă călită. Echipament care era manipulat. Ridicat. 
Pus jos. Apoi, o respirație lentă, înfundată şi o tresărire violentă prin Forţă. O clipă 
mai târziu, Doctorul Fhernan reveni în peisaj, ținând în fața ochilor o eprubetă 
subțire şi sigilată. Ceea ce părea a fi o lingură de lichid verde-cenuşiu se scurgea în 
ea. 

— La naiba, spuse ea încet. Amestecată cu suferința ei, se simțea o mândrie 
inconfundabilă. La naiba, sunt bună. 

Obi-Wan simți cum moare o parte din simpatia lui. 

Ținând încă în mână eprubeta, femeia traversă înapoi spre masa centrală şi 
dădu la o parte o grămadă de fleacuri, dezvăluind un comunicator. Ridicându-l la 
buze, apăsă comutatorul de semnal. O clipă mai târziu i se răspunse. Vocea 
indistinctă de pe partea cealaltă a transmisiei părea nemulțumită. 

— Da, domnule. Ştiu. Dar trebuie să vedeţi asta. 

Convorbirea fiind încheiată, aruncă comunicatorul în buzunarul halatului de 
laborator, apoi puse cu grijă eprubeta sigilată într-un dispozitiv de prindere şi fixare 
sigură. Mătură proiectorul, datapadurile şi alte materiale la capătul celălalt al mesei, 
lăsându-şi un spaţiu liber în care să lucreze. 

Conştient de concentrarea intensă a lui Anakin, de emoţiile sale accentuate — 
dintr-un motiv inexplicabil, calmul său era zdruncinat -, Obi-Wan se încruntă la 
cercetătoarea de sub ei. Mândrie şi mizerie. Ce însemna asta? Era sau nu era o 
participantă voluntară la această activitate? Nu-şi putea da seama. lar incertitudinea 
îi înrăutățea starea de rău. Ea este o enigmă, la naiba. Un factor neprevăzut. De parcă 
aveam nevoie de o altă provocare în seara asta. 

În timp ce privea, Doctorul Fhernan se îndreptă spre peretele din spate al 
laboratorului, unde erau ţinute rozătoarele în cuşti. Acestea se mişcară nervoase 
când se apropie ea -— şi cine le putea învinovăţi? Dacă vreuna dintre creaturi se afla 
aici de mai mult timp decât, atunci cu siguranţă trebuiau să ştie că nimic bun nu li 
se putea întâmpla în acest loc. 

Săracele. 

Omul de ştiinţă luă o cutie mică şi transparentă de pe un raft de deasupra 
cuştii cu rozătoare şi scoase unul dintre animale din închisoarea sa. Cu o uşurinţă 
exersată, împinse înăuntru creatura care chițâia şi se zbătea, închise cutia, apoi se 
întoarse cu ea la masă. Obi-Wan riscă o privire către Anakin, care se uită înapoi cu 
gura strâmbă de dezgust, arătă spre rozătoarea din cuşcă, apoi îşi trecu degetul 
peste gât într-un gest elocvent. 

Într-adevăr. 


Şi apoi se încordară amândoi. Venea cineva. Lok Durd. Nu mai avea nicio 
alunecare ciudată. Ca un melc într-o grădină, Neimoidianul lăsa acum o urmă clară. 

Brusc, aerisirea înghesuită fu plină de furia lui Anakin. Prins pe loc, Obi-Wan 
bătu încet şi urgent cu degetele în podea. Anakin, nu. Nu face asta. Nu acum. Fostul 
său ucenic păru brusc mai în vârstă. Necruţător şi amenințător. Un om pe care nicio 
ființă sănătoasă la cap nu l-ar fi înfruntat de bunăvoie. 

Anakin se uită fix la el, simţindu-i rugămintea disperată, nerostită. Aprobă din 
cap o dată, încordat, cu stăpânirea de sine reafirmată şi stăpânindu-şi acel potop de 
furie nimicitoare. 

Uşa laboratorului se deschise şi un Neimoidian extrem de supraponderal intră 
înăuntru. Doctorul Fhernan se opri din plimbare. 

— Generale. 

— Draga mea, spuse Durd. Vocea îi era alunecoasă iar privirea intenționată. 
Sper că există un motiv întemeiat pentru care mi-ai deranjat somnul. Pentru că dacă 
nu este, mă tem că va trebui să... 

Şi apoi privirea lui căzu pe rozătoarea din cuşcă. Se îndreptă spre eprubeta 
sigilată şi bine fixată pe masa de laborator de lângă ea, pierzându-şi răsuflarea. 

— Doctore? 

Nu făcu un pas înapoi, dar era clar că voia să o facă. Fiecare linie a corpului ei 
arăta lupta cu faptul că se afla în aceeaşi cameră cu Generalul Separatist Lok Durd. 

În ceea ce-l priveşte pe Durd, ochii lui ciudat pupilaţi străluceau. Ştia exact cât 
de mult se temea de el acea femeie şi se bucura. Cruzimea încântată se rostogolea 
din el în valuri îmbâcsite şi gura lui largă strălucea umedă în timp ce-i respira 
parfumul. 

Obi-Wan se încruntă. La început mizerie. Apoi mândrie. Acum frică abjectă, 
amestecată cu speranţă. Definirea acestui om de ştiinţă devenea mai dificilă, nu mai 
uşoară. 

— Doctore! spuse Durd, cu o voce ca un bici. Arătă spre eprubetă. Este ceea ce 
cred eu că este? 

Doctorul Fhernan îşi drese glasul. 

— Da. După ce m-aţi părăsit mai devreme, am combinat damotita brută cu o 
distilare a rondiumului Minotech. Noul amestec este stabil şi pregătit pentru testare. 

— Şi va funcționa? 

— Da, spuse ea, şi aruncă o privire la mini-holoproiector. Cred că da. 

Durd ridică din umeri. 

— Ai mai crezut asta şi înainte. 

— Şi a funcționat înainte, spuse ea cu fermitate. Frica fierbinte se agita sub 
exteriorul ei înghețat. Doar că... nu în mod fiabil. 

Neimoidianul începu să se plimbe, aproape de a se bălăngăni, cu mâinile 
grăsuțe strânse peste burta lui vastă şi îmbrăcată în robă. 

— Dar fiabilitatea este cea de care avem nevoie, draga mea. Pentru binele tău, 
sper că ai găsit-o de data asta. 

— Aşa cum am spus, Generale... 

— Da, dar cred că vei fi de acord că faptele vorbesc mult mai tare decât 
cuvintele, spuse Durd cu vioiciune. Îţi sugerez să-ţi testezi noua formulă, Doctore. 
Eu voi rămâne să privesc. Nu trebuie să-ți faci griji. Mulțumită Kaminoanilor am fost 
şi eu vaccinat, îți aminteşti? Apoi zâmbi, neplăcut. Nu există nicio şansă să-mi faci 
rău dacă scapă din container o fărâmă din preparatul tău delicios de letal. 


Ce? Alarmat, Obi-Wan se uită la Anakin. Respiratoarele lor se aflau în Templul 
Jedi, lăsate în urmă împreună cu restul echipamentului lor standard. Dacă, din 
întâmplare, Doctorul Fhernan o dădea în bară cu experimentul ei... 

Oh, asta nu e bine. Nu e bine deloc. 

Anakin ridică din umeri, într-un gest de resemnare aproape amuzată. Strânge- 
ți pumnii, Obi-Wan, spuse expresia lui ironică. Ce ajutor. 

După ce desfăcu eprubeta sigilată, Doctorul Fhernan desfăcu cutia mică a 
rozătoarei şi o aruncă înăuntru. Animalul scânci, speriat, şi se ghemui într-un colț. 
Cercetătoarea închise capacul cuştii, sigilă orificiile de aerisire ale acesteia, apoi 
căută în echipamentul împrăştiat pe masă până când găsi un mic instrument 
argintiu, asemănător unui electrostylus. 

— Stai, stai, stai, spuse Durd, nerăbdător ca un copil la o sărbătoare de ziua 
numelui. Vreau să văd totul. Aşteaptă până când voi găsi poziția perfectă. 

Doctorul Fhernan făcu cum i se spuse, cu fața inexpresivă, în timp ce Durd se 
agita în jurul mesei şi în jurul ei. În cele din urmă se opri, satisfăcut. Din fericire — 
sau poate din nefericire — locul în care alesese să stea nu împiedica vederea dinspre 
gura de aerisire. Obi-Wan îşi şterse palmele umede pe cămaşă. Rău nu se apropia de 
sentimentul pe care îl avea în legătură cu asta. Simţi o mână caldă pe glezna lui. Se 
uită înapoi la Anakin, ai cărui ochi umbriţi reflectau aceeaşi nelinişte tulbure. 

— Sunteţi gata, Generale? întrebă Doctorul Fhernan. 

Vocea ei părea moartă. Reuşise să-şi înăbuşe sentimentele. Atinsese un nivel 
de detaşare ştiinţifică. Avertizat de Forţă, Obi-Wan simţi cum i se strânge burta şi 
degetele i se încleştează. Va fi ceva de nedescris. 

— Oh, da, sunt gata, spuse Neimoidianul. Aproape că se zvârcolea de bucurie. 
Grăbeşte-te, grăbeşte-te! Declar că suspansul aproape că mă omoară. Prima mea 
demonstraţie. Se bosumflă. Până acum ai reuşit întotdeauna să-ţi sincronizezi 
experimentele atunci când eram chemat la Contele Dooku. 

— Şi din nou, Generale, aveţi scuzele mele sincere pentru asta, spuse Doctorul 
Fhernan, fără ton. Nu a fost niciodată intenționat. Munca îşi dictează propriul orar. 
În calitate de coleg savant, sunt sigur că înţelegeţi. 

— Da, bine, spuse Durd, încă bosumflat. Cred că, pentru binele tău - şi nu 
numai al tău — e un lucru bun că de data asta programele noastre sunt compatibile. 

Doctorul Fhernan aproape că scăpă unealta de argint. 

— Oh, haide, doamnă Doctor, imploră Durd. M-aţi făcut să aştept destul de 
mult! 

Capul ei se plecă, ca şi cum s-ar fi rugat sau ar fi avut un altfel de gând 
profund. Apoi îşi ridică privirea, cu o expresie sumbră, îndreptă instrumentul spre 
cuşca rozătoarei şi îl activă. Urmă un zumzet, abia audibil la început, apoi crescu în 
intensitate. Mai tare. Mai înalt. Rozătoarea nervoasă sări, lovindu-se de peretele 
transparent al cuştii mici. Sări din nou şi din nou. Apoi începu să sară în mod 
frenetic. Eprubeta sigilată începu să vibreze, rostogolindu-se înainte şi înapoi pe 
podeaua cuştii. Lok Durd se aplecă în față, scufundat în plăcere, ca şi cum nu se mai 
sătura de teroarea animalului neajutorat. lar Doctorul Fhernan, complicele său, se 
holba şi ea. Dar orice ar fi simţit, totuşi se reținea bine. 

Cu un pocnet puternic, eprubeta explodă. Conţinutul ei agitat, acum o ceață 
neagră verzuie, se încolăci şi se răspândi în întreaga cuşcă sigilată. Rozătoarea 
scoase un țipăt strident, agonizant, apoi căzu pe podeaua cuştii şi începu să aibă 
convulsii. Părul şi pielea făceau spume şi bolboroseau roz, obscen, în timp ce vaporii 


toxici topeau carnea vie. Oasele se dizolvară. Micul animal fu redus la o grămadă de 
noroi îmbibat. 

Obi-Wan închise ochii. Îşi simțea propriul dezgust răsunând în Anakin, în timp 
ce chinurile hidoase ale rozătoarei se răsfrângeau în Forţă. 

Generalul Lok Durd bătea din palme de bucurie. 

— Oh, ce minunat. Ce minunat. Dragă Doctore Fhernan, este adevărat! Sunteţi 
un geniu! 

Cercetătoarea căzu în genunchi şi vomită pe podeaua laboratorului. 

— Ştiam eu, zise Durd, ignorând-o. Se plimba din nou ca şi cum entuziasmul 
lui era prea mare pentru a fi stăpânit. Ştiam eu că rondiumul va rezolva problema. 
Se răsuci. Ce obraznică ai fost Doctore Fhernan. Ai încercat să mă descurajezi. Ai 
încercat să-mi spui că rondiumul nu va avea niciun efect asupra damotitei. Cred că 
te-ai jucat cu mine, draga mea. 

Tot în patru labe, Doctorul Fhernan îşi trecu o mânecă pe gură. Nu îşi ridică 
privirea. 

— Nu-i aşa, Doctore Fhernan? întrebă Durd. Nu-i aşa? Brusc furios, se năpusti 
asupra femeii şi o trase cu brutalitate în picioare. Îşi înfipse degetele cărnoase în 
reverele halatului ei de laborator şi o răsuci violent. Te jucai cu mine? Mă mințeai? 
Încercai să-mi strici planurile? Să mă vezi din nou dezonorat în fața Contelui Dooku? 

Doctorul Fhernan era cu câteva palme mai scundă decât Neimoidianul 
impunător. Cu respiraţia sugrumată, nu încercă să se elibereze de degetele lui. 

— Nu, Generale, spuse ea îngăimând. N-aş face niciodată aşa ceva. De ce te-aş 
minți când ştiam ce se va întâmpla? 

Durd îşi înfipse fața umedă şi plată în faţa ei. 

— Poate că ai minţit când ai spus că îți pasă! Că vieţile lor nu înseamnă nimic 
pentru tine! 

— Nu! Îmi pasă! Cuvintele femeii erau o şoaptă frântă. Nu am minţit, Generale. 
Nu te-am minţit niciodată. Dar am greşit, am greşit şi îmi pare foarte, foarte rău. Ar fi 
trebuit să ştiu că ai avut dreptate în legătură cu rondiumul. Am crezut că nu va fi 
suficient de stabil. Am crezut că ştiu mai bine decât tine. 

— Dar nu ai ştiut, nu-i aşa! Durd scuipă. Marele Doctor Bantena Fhernan, cu 
diplome de la cele mai renumite trei universități din Republică. Nu ştiai mai bine 
decât Generalul Lok Durd! 

Montat până la pasiune acum, Neimoidianul era periculos de aproape de a-şi 
pierde controlul. Faţa sălbatică a Doctorului Fhernan era de un roşu amurgit, iar 
aerul îi fluiera în gât. 

— Obi-Wan! şuieră Anakin. O să o omoare! Haide - nu putem sta să privim! 

Scutură din cap, vehement. Da, puteau opri asaltul brutal al lui Durd - dar 
numai cu riscul de a-şi trăda prezența şi de a pune întreaga misiune în pericol. Era 
vorba de viața savantei — sau de viețile a milioane de ființe. 

— Nu, Anakin, şuieră el înapoi. Aşteaptă. Aşteaptă. 

— Am nevoie de tine? vociferă Durd. Am nevoie de tine, draga meu doamnă 
Doctor? Am nevoie? Am nevoie? 

— Da! răcni femeia, disperată. Formula rafinată este criptată şi eu sunt 
singura care are cheia! 

Gâfâind, Durd o aruncă la podea. 

— Chiar aşa? Şi te-ai gândit cumva să păstrezi cheia pentru tine, draga mea? 
Să schimbi înţelegerea? Te-ai gândit cumva să mă ţii ostatic pentru o vreme? 


Doctorul Fhernan începu să se târască pe picioarele ei, cu o teamă evidentă pe 
fața ei albită. 

— Nu. 

— Nu? Repezindu-se la masa de laborator dezordonată, Durd luă mini- 
holoproiectorul. Se întoarse şi îl flutură în faţa ei. Eşti sigură? Eşti foarte sigură? 
Pentru că dacă minți acum, Doctore — dacă mă minți... 

Ea căzu în genunchi. 

— Nu mint, domnule General. Vă jur. Vă voi da formula. Vă voi arăta cum să o 
faceți. O să arăt oricui doriți. Sau o voi face eu însămi. Cât de mult vrei. Voi face tot 
ce-mi vei cere. Doar să nu le faci rău. Te rog. 

Durd aruncă proiectorul. O lovi pe doctoriță în frunte, deschizând o tăietură 
adâncă, apoi ea se prăbuşi pe podea. Sângele îi țâşni din corp, pompat de inima ei 
frenetică. Îi curgea pe ochii deschişi, pe obrajii scobiţi, pe buzele despărțite. 

— Te rog, şopti ea, cu lacrimile amestecându-se cu sângele. Te implor. Te rog, 
Generale Durd. Ai milă. 

Dorința Neimoidianului de a o răni îl cutremură din cap până-n picioare. 
Buzele i se desprinseră şi pumnii i se ridicară, disperat să lovească. 

— Nu mă mai pune la încercare! mârâi el, cu ochii portocalii roşiatici 
strălucind. Nu fi atât de nebună, draga mea! Decriptează formula, acum. Fă-mi o 
copie pe un cristal de date. Vreau să-l informez pe Contele Dooku de succesul meu. 

Tremurând, omul de ştiinţă făcu cum i se spuse. Îi dădu cristalul de date 
torționarului ei şi se dădu înapoi, departe de raza lui de acţiune. 

Durd băgă formula într-un buzunar. 

— Foarte înțelept, draga mea, spuse el încet, cu vocea plină de amenințare. Îi 
voi cruța pe cei dragi ţie — de data asta. Dar mai sfidează-mă o dată şi vor exista 
consecințe. 

Într-un vârtej de robe luxuriante, ieşi din laborator. Doctorul Bant'ena Fhernan 
se uită după el, apoi îşi acoperi fața cu mâinile şi plânse. 

Cu toate sentimentele copleşite, Obi-Wan se uită la Anakin. 

— Acum, spuse el încet. 

Dădură cu piciorul la grilajele de ventilaţie şi se lansară în camera de jos. 

Stupefiată, Bant'ena se uită la cei doi bărbaţi murdari care stăteau în fața ei. 
Care apăruseră, se pare, de nicăieri. Ca prin magie. Ceea ce era cu totul imposibil. 
Deci totul a fost un vis? Visase acel moment în care teoria devenise realitate şi 
formula ei refăcută se dovedise stabilă? Visase că otrăvise şobolanul Lanteeban? 
Oare durerea din gât, acolo unde Durd aproape că o sugrumase, era — era totul — o 
născocire a imaginaţiei ei chinuite? Poate că aşa era. Pentru că asta nu se putea 
întâmpla. 

— Doctore Fhernan, ştiu că este un şoc, dar trebuie să te aduni şi să mă 
asculți, spuse cel mai în vârstă dintre cei doi bărbați. Părul lui scurt şi barba bine 
tunsă erau pline de murdărie. Funinginea sau cărbunele îi mânjeau fața, mâinile şi îi 
împânzea țesătura hainelor sale simple, de lucru. Arăta ca un muncitor -— şi vorbea 
ca unul dintre profesorii ei de biologie. Doctore, vă rog. S-ar putea să nu avem prea 
mult timp la dispoziție. Este monitorizată această instalație? Există dispozitive de 
înregistrare de securitate în laboratorul dumneavoastră? 

Ea aprobă din cap, mută. Se uită la însoțitorul mai tânăr şi mai înalt al 
bărbatului. Arăta la fel de murdar - dar ochii lui erau neaşteptat de blânzi. 

— Înregistrările în sine sunt monitorizate? întrebă bărbatul mai în vârstă. 
Ochii lui nu erau neprietenoşi. Doar teribil de intenşi. Am trecut pe lângă un centru 
de comunicaţii în drum spre aici - este singura stație de monitorizare a acestei 
instalații? 

Încă un semn mut din cap. Ea se întrebă când avea să se trezească. 

— Bine. Şi înregistrările, Doctore? Sunt evaluate în timp real? Sau sunt 
verificate mai târziu, după un fel de listă? 

Cu un efort, ea îşi umezi buzele. Aş putea la fel de bine să spun ceva. E un vis, 
până la urmă. lar Durd nu mă poate pedepsi pentru ceea ce spun în somn. 

— Nu ştiu. Vocea ei ieşi înfrigurată. Nesigură. Nu cred că e în timp real. 

Sprâncenele bărbatului cu barbă se adunară într-o încruntare. 

— Nu crezi? Doctore, îmi pare rău, dar am nevoie de mai multe asigurări decât 


atât. 

Tremurând, îşi apăsă mâinile pe față. 

— Eu nu... eu nu... Îşi lăsă mâinile să cadă. Sunt sau nu sunt adormită? 

— Sunteţi trează, spuse bărbatul mai tânăr. Nu vă speriați. Suntem aici să vă 
ajutăm. 


— Să mă ajutaţi? Încercă să râdă, dar sună ca un plâns. Întorcându-se, se uită 
la peretele unde grilajele gurii de aerisire fuseseră date jos. Dacă ai fost acolo sus, 
privind, atunci ai văzut ce am făcut. Cu o respirație adâncă şi dureroasă, ea se obligă 
să privească la cuşca cu specimene şi la lucrul îngrozitor din ea. Ceea ce sunt eu. Ştii 
la fel de bine ca şi mine - nu ai cum să mă ajuţi. 

Bărbatul mai tânăr făcu un pas spre ea. 

— Durd este un monstru. Vocea lui era joasă şi tremurată. Nimic din toate 
astea nu sunt din vina ta. 

Bărbatul mai în vârstă începu să spună ceva, dar tânărul său tovarăş ridică 


rapid o mână. Speranţa fu un fior periculos în interiorul ei. 

— Puteţi să mă ajutaţi? 

— Nu şi dacă suntem descoperiţi, spuse bărbatul mai în vârstă. Doctore, tu şi 
Durd sunteţi singurii rezidenţi de aici? 

— Deocamdată, spuse ea, ameţită. Dacă nu pui la socoteală droizii. Un nou 
ofițer militar de legătură soseşte dimineaţă. Îmi pare rău - dar cine sunteți? 

— Prieteni, spuse bărbatul mai tânăr. 

— Care au nevoie de ajutorul tău dacă vrem să ieşim de aici întregi, adăugă 
tovarăşul său, cu vocea pocnind cu autoritate. Aşa că fiți atentă. 

Ea tresări. Omul nu era un Lanteeban obişnuit, ponosit. Mintea ei zăpăcită se 
limpezi puţin şi îl privi mai atentă. Sub toată murdăria aceea - era ceva familiar la 
el? Nu-l cunoştea, nu-l întâlnise niciodată... şi totuşi avea cea mai ciudată senzaţie 
că îl mai văzuse înainte. Îi văzuse pe amândoi, şi nu cu mult timp în urmă. 

Memoria ei se agită, realitatea se schimbă şi ea nu mai era în acest loc 
îngrozitor, ci acasă, pe Corellia, pregătind cina şi urmărind ştirile de pe HoloNet... 

— Dulceaţă şi lumină, şopti ea. Eşti... eşti Kenobi. Se întoarse. lar tu eşti 
Anakin Skywalker. Sunteţi Jedi. 

Anakin Skywalker, eroul Republicii, făcu o grimasă. 

— Bine, deci acum chiar trebuie să ne ocupăm de înregistrările de securitate. 

Kenobi aprobă din cap. 

— De acord. Doctore Fhernan... 

Nu-i venea să creadă. Jedii veniseră să o salveze. Îi vor salva familia, prietenii. 
Coşmarul se terminase şi totul avea să fie bine. 

— Doctore! 

— Îmi pare rău... ce... 

— Obi-Wan, spuse Anakin. la-o uşurel. Face tot ce poate. 

Obi-Wan Kenobi, celălalt erou al Republicii, îi aruncă prietenului său o privire 
de avertizare. 

— N-avem timp de aşa ceva. Doctore, există vreun loc sigur în care să ne 
retragem pentru o scurtă perioadă de timp? Undeva unde Durd sau droizii ăia care 
patrulează nu au şanse să ne găsească? 

Cu un efort, îşi adună mințile împrăştiate. Kenobi avea dreptate - şi ea se 
purta ca o adolescentă prostuţă în loc de un om de ştiinţă instruit. 

— Am camere aici. Nimeni nu mă deranjează niciodată — dar sunt monitorizate. 

— Asta nu va fi o problemă. Anakin, du-te cu Doctorul Fhernan. Stai ascuns. 
Mă voi ocupa de înregistrările de securitate şi te voi găsi după aceea. 

— Bine, spuse Anakin. Ai nevoie de o mână de ajutor pentru a face ordine? 

În mod şocant, surprinse o străfulgerare de umor ironic şi sec în ochii albaştrii 
intensi ai lui Kenobi. 

— Dacă nu e prea mare deranjul. 

Faţa lui Anakin se lumină într-un zâmbet obraznic. 

— Bineînţeles că este. Dar pentru tine voi face o excepţie. 

Uimită, Bant'ena îl privi pe Kenobi cum se alinia la cea mai apropiată gură de 
aerisire deschisă pe perete, sus sub tavan. Tresări când sări spre ea, cu uşurinţă, şi 
se strecură în interiorul spațiului îngust. După câteva clipe, chipul lui apăru. 

— În regulă. 

Anakin îi aruncă lui Kenobi grila, iar el o trase înapoi pe poziţie. La scurt timp 
după aceea, apăru în cealaltă gură de aerisire deschisă. Când şi acea grilă fu pusă la 


locul ei, tânărul Jedi se întoarse spre ea. 

— Să mergem. 

Viaţa ei era ridicolă. Când se întâmplase asta? Cum se întâmplase asta? Crimă 
şi răpire, şi şantaj, şi acum Jedi? 

— Doctore Fhernan, spuse Anakin nerăbdător, semănând ciudat de mult cu 
Kenobi. Trebuie să plecăm. 

— Ce? Oh, da, doar, doar... Traversă spre masa de laborator şi începu să 
scotocească prin dezordinea ei împrăştiată. Câteva lucruri, murmură ea. Am nevoie 
doar de câteva lucruri. Cristale de date. Note. Îşi luă ghiozdanul de pe jos, de sub 
masă, şi băgă totul în el, apoi se uită la tânărul Jedi. În regulă, noi... nu. Nu, 
aşteaptă. Holoproiectorul, nu putea pleca fără... unde este... unde este... 

— Cauţi ăsta? 

Întorcându-se, văzu că Anakin ţinea în mână proiectorul. 

— Unde ai... cum ai... 

— Um... El îi aruncă o privire foarte ciudată. Doctore, mizerabilul ăla de Durd 
l-a aruncat în tine. Nu-ţi aminteşti? 

— Ce? 

Degetele ei se îndreptară spre frunte şi atinseră rana de acolo. Sângele care i se 
usca îi atrase atenția asupra durerii surde şi palpitante. Bineînţeles că da. 
Bineînţeles că-şi amintea. Oh, trebuie să creadă că sunt nebună. Întinse mâna. 

— Da. Mulţumesc. 

Anakin îi dădu holoproiectorul. 

— Doctore, vă rog, trebuie neapărat să... 

— Ştiu, spuse ea, băgându-l în geantă. Sunt gata. 

El aprobă din cap, atât de liniştitor, apoi merseră spre uşa închisă a 
laboratorului. Îşi sprijini palma de ea, cu degetele depărtate, şi îşi lăsă pleoapele să 
coboare. 

— Durd, murmură el. Nu locuieşte în clădirea asta, corect? 

— Aşa este. Are un apartament privat în altă parte în complex. Spune că nu 
poate dormi cu mirosul de om în nări. 

— Şi noi ceilalți nu vom dormi cât timp el respiră aer liber. Fața lui Anakin se 
strâmbă. Sau deloc. 

Era ceva în felul în care o spunea. Felul în care îl numise pe Neimoidian un 
monstru. 

— Îl cunoşti pe Generalul Durd. 

— Da. Ne-am întâlnit. Îşi luă mâna de pe uşă. Bine. Cred că drumul e liber. 

Cutremurată, ea se uită fix la el. 

— Crezi? Nu crezi că... 

— Îmi pare rău. Nu putem simţi droizii. Îi oferi din nou acel zâmbet fermecător 
şi obraznic. Dar eu am un auz foarte bun. Să mergem. 

Se strecurară afară din laborator şi merseră pe holul lung şi gol până la 
camera ei — celula ei de închisoare - care fusese două birouri alăturate înainte ca 
Separatiştii să preia controlul. Peretele despărțitor fusese smuls, iar spaţiul rezultat 
fusese transformat într-un apartament înghesuit şi elementar, în care se aflau un pat 
cu baldachin, un răcitor minuscul, câteva rafturi şi o bucătărie improvizată. Spaţiul 
rămas fusese transformat în cameră de zi — încercarea grosolană a cuiva de a decora 
interiorul. 

— Te rog, spuse ea, închizând uşa, apoi arătând cu gestul spre mobilierul 


împrăştiat — o canapea, un scaun, o masă şubredă. Fă-te comod. Pot să îţi ofer ceva 
de mâncare sau de băut? 

Şi atunci se simți prostuță. Aceasta nu era o ocazie socială. Vieţile lor erau în 
pericol. Dacă prietenul Jedi al lui Anakin, Kenobi, se lăsa cumva prins... Idioato. Nici 
să nu te gândeşti la asta. Nu va fi prins. Nu degeaba i se spune Erou al Republicii. 

Anakin părea uşurat. 

— Apa ar fi foarte apreciată, mulțumesc. Mâncarea, de asemenea, dar voi 
aştepta să se întoarcă Obi-Wan înainte să mănânc. 

Traversă până la mica masă din bucătărie, puse jos preţiosul holoproiector, 
apoi arătă din cap către frigiderul de dimensiuni comerciale pe care temnicerii ei i-l 
dăduseră cu atâta amabilitate. 

— Depinde numai de tine. Apa este acolo. Serveşte-te cu cât de multă vrei. 

Bău trei sticle pline, abia respirând. Observând surpriza ei, ridică din umeri. 

— Îmi pare rău. Manierele mele nu sunt de obicei atât de rele. Doar că... a fost 
o zi lungă şi grea. 

— Se vede, zise ea, aruncând sticlele golite pe toboganul de gunoi al bucătăriei 
improvizate. Ar trebui să te aşezi. Dacă nu te superi că-ți spun asta, pari obosit. 

El îşi privi hainele murdare. 

— Sunteţi sigură? Nu vreau să murdăresc mobila. 

— De ce mi-ar păsa? spuse ea, ridicând din umeri. Nu este mobila mea. Te rog, 
simte-te liber să o strici. Cine ştie? S-ar putea chiar să te ajut. 

El aproape că râse. 

— Da. Bine, într-un minut. Dar mai întâi, ai o trusă medicală? 

— De ce? Eşti rănit? spuse ea îngrijorată. Unde? Cât de grav? Da, am o trusă 
medicală, mă duc să... 

— Doctore Fhernan, sunt bine. Expresia lui era un amestec de prudenţă şi 
milă. Tu eşti cea rănită. 

Pentru o clipă, ea nu se putu gândi la ce se referea. Apoi îşi aminti, din nou, că 
fusese lovită cu holoproiectorul de Durd, într-o criză de furie. Ce surpriză. 

— Oh. Aşa este. Încă mai avea sânge uscat pe degete şi o durere surdă şi 
pulsatilă în cap. Îmi pare rău. În mod normal, nu sunt atât de proastă. Eu doar... Şi 
apoi îşi simți fața încremenită şi se auzi pe sine plângând. Genunchii i se îndoiră şi 
începu să se scufunde spre podea. Îmi pare rău, îmi pare rău, se smiorcăi ea. Nu mă 
lua în seamă. Sunt bine. 

El o prinse înainte ca ea să se prăbuşească complet. O ridică fără efort şi o 
duse pe canapea. Moale şi fără să protesteze, ea îl lăsă. Îşi lăsă fața să se întoarcă 
spre pieptul lui murdar, cu cămaşă aspră, şi îşi urlă furia şi ruşinea. În mod vag, îi 
simți mâna caldă şi mângâietoare pe spate ei şi îi auzi vocea blândă spunând, iar şi 
iar: 

— E în regulă. E în regulă. Eşti în siguranță acum. E în regulă. 

Lucrul cel mai nebunesc era că ea chiar se simțea în siguranță. Pentru prima 
dată de când acele rafale de blaster Separatiste arseseră aerul şi nisipul din Niriktavi 
Bay, de când îşi văzuse prietenii şi colegii măcelăriți, se simțea în siguranţă. 

Apoi, brusc, se simți umilită. Ce făcea? Plângea ca un copil în braţele unui 
bărbat suficient de tânăr pentru a fi fiul ei? Unde îi era mândria? Se îndepărtă de el, 
incapabilă să-i întâlnească ochii. 

— Îmi pare rău. Nu am vrut să... Îmi pare rău. 

— Nu-ţi cere scuze, zise el cu blândețe. Ai dreptul să fii supărată. Acum, unde 


e trusa medicală? 

— În baie. Arătă cu degetul. Pe acolo. Raftul de sus, deasupra chiuvetei. Dar te 
rog, nu te deranja. Nu e nimic. Pot să... 

Ridicându-se în picioare, se încruntă la ea. 

— Nu este nimic. Nu pleca nicăieri. Mă întorc imediat. 

Chiar dacă ar fi vrut, nu credea că ar fi putut să se mişte. Speranţa dispăruse, 
lăsând doar disperarea în urma ei. Lăsând-o goală de tot, cu excepţia durerii. Ochii i 
se simțeau ca şi cum ar fi fost frecați. 

— Bine, spuse Anakin, întorcându-se cu trusa medicală. Să-i dăm drumul. Şi 
îmi cer scuze în avans, pentru că probabil o să te doară. 

Din nou, acea senzaţie extraordinară de a fi mică, o copilă, în timp ce îi ştergea 
cu grijă sângele şi lacrimile de pe față, curăța cu antiseptic tăietura vânătă şi 
pulsatilă de pe frunte şi apăsă uşor un sigilator steril peste ea. 

— Eşti foarte bun la asta, murmură ea. 

Faţa lui se umbri. 

— Am avut multă practică. 

Bineînţeles că da. Războiul. 

— Te deranjează... Pot să întreb... Republica chiar pierde în fața Separatiştilor? 
Durd spune că da, dar nu vreau să-l cred. 

Se uită la ea, ceva feroce sclipind în adâncul ochilor lui. 

— Nu. Nu-l crede. 

— Deci asta înseamnă că învingem? 

El mătură într-o singură mână ambalajul gol şi şerveţelele antiseptice folosite. 
Nu-i răspunse. 

— Vrei să spui că nu câştigăm? 

Urmă un oftat. 

— E complicat, doamnă Doctor. 

— Te rog... Voia să-i atingă brațul, în schimb îşi încrucişă mâinile în poală. 
Spune-mi Bant'ena. 

— E complicat, Bant'ena, spuse el. Dar poţi avea încredere că facem tot ce ne 
stă în putinţă pentru a-l învinge pe Dooku şi pe Separatiştii lui. 

Îl privi cum arunca gunoiul medical în toboganul de deşeuri, cum se spăla pe 
mâini, apoi luă o sticlă de apă din frigider şi îi scoase capacul. Întorcându-se la ea, îi 
întinse apa şi câteva pastile de durere din trusa medicală. 

— Poftim. Te vei simți mai bine cu astea. 

Luându-le, ea se uită la el şi îşi scutură capul, deşi încă o durea. 

— E ciudat. Nu eşti deloc aşa cum mă aşteptam. 

— Adică? spuse el, aşezându-se pe marginea scaunului din apropiere. La ce te 
aşteptai? 

— Nu ştiu, spuse ea, clătinându-se. Nu pot spune că m-am gândit vreodată 
prea mult la Jedi. Adică, nu ca indivizi. Nu mă aşteptam să întâlnesc unul — 
darămite doi. Nu am tendinţa de a merge în locuri unde este nevoie de abilitățile 
voastre. Dar, ei bine, eşti blând. 

Asta îl făcu să zâmbească. 

— Spre deosebire de ce? 

Ea înghiți analgezicele, cu o gură de apă. 

— Oh. Ştii tu. Ştirile de pe HoloNet - te prezintă ca pe un erou războinic. Mai 
mare decât viața. Atacând în luptă, cu sabia strălucind. Spaima Separatiştilor. Genul 


ăsta de lucruri. Ridică din umeri. Şi totuşi, iată-te aici şi eşti atât de tânăr şi bun şi... 
Puse jos sticla de apă. Şi... oh, asta sună stupid. 

— Nu, spuse el. Spune-mi. 

Simțind cum i se încălzeşte fața, îşi fixă privirea pe genunchi. 

— Simt că înţelegi cum e să fii speriat şi neajutorat. La mila altcuiva. Cuiva... 
rău. Ceea ce este, desigur, ridicol, pentru că... eşti un Jedi. 

Tăcere. Şi apoi Anakin suspină. 

— Înţeleg, Bant'ena. Dar nu am fost întotdeauna un Jedi. 

Ea îşi ridică privirea, gata să-l întrebe ce şi când şi cum - dar ceva din ochii lui 
lăsă întrebările nespuse. În schimb, se uită la cronometrul de la încheietura mâinii, 
apoi se holbă la uşa închisă. 

— Îi ia mult timp? spuse ea. Maestrului Kenobi, vreau să spun. Ăsta e titlul 
corect, da? 

— Da, spuse Anakin. Împingându-se în picioare, începu să meargă - apoi se 
opri, îşi încrucişă brațele şi se încruntă la pătratul cu scândură care fusese o 
fereastră. Nu-ţi face griji. Va fi aici. E foarte bun la ceea ce face. 

Părea calm, încrezător - dar ea fusese întotdeauna pricepută în a citi oamenii, 
fie că voiau să fie citiți sau nu. Îşi liniştea atât nervii lui, cât şi pe ai ei. Ea se prefăcu 
că nu observă. 

— Şi ne va găsi fără probleme? Nu i-am spus unde să vină. 

— Nu era nevoie, spuse Anakin, cu un mic zâmbet. Ne va găsi. 

— Deci... aşteptăm? 

— Da. Aşteptăm. 

— Atunci cred că, dacă nu te deranjează că te las, mă duc să mă curăț puţin, 
spuse ea, ridicându-se în picioare. Să fac un duş. Să-mi schimb hainele. 

— Ce? Anakin se holbă la ea. Bineînţeles că da. Bantena, nu ai nevoie de 
permisiunea mea. Ăsta este apartamentul tău. Eu sunt vizitatorul aici. 

Era Jedi. Cu siguranţă nu putea fi atât de naiv. 

— Şi dacă te mint, Maestre Skywalker? Dacă intenționez să dau alarma? Din 
câte ştii tu, aş putea avea o legătură directă cu Generalul Durd ascunsă în dormitor 
sau în baie şi sunt pe cale să-l sun şi să-i spun că sunteți aici. Să vă dau pe tine şi 
pe Maestrul Kenobi în schimbul a ceva ce vreau eu. Libertatea mea, poate? 

Anakin clătină din cap. 

— Nu vei face asta. 

— De unde ştii? Simţi cum îi tremură buzele şi respiră cu putere până când se 
oțeli din nou. Ai văzut ce i-am făcut acelui rozător în laborator. Ştii ce am creat 
pentru Durd. Şi trebuie să bănuieşti ce intenționează să facă. Evident, dacă sunt 
capabilă de asta, atunci sunt capabilă de orice. Chiar şi de trădarea a doi eroi ai 
Republicii. 

Faţa băiețoasă a lui Anakin se oţeli, îmbătrânindu-l. 

— Vom vorbi despre Durd şi despre ceea ce ai făcut pentru el când va ajunge 
Obi-Wan aici. Şi ştiu că nu ne vei trăda pentru că sunt un Jedi. 

Ochii i se umplură de lacrimi. 

— Şi eu de unde ştiu că nu mă vei trăda tu? Îți pot explica de ce am făcut ceea 
ce am făcut — dar s-ar putea să nu-mi accepți motivele. Ai putea să-mi spui că mă vei 
duce în siguranță ca să cooperez şi apoi să mă predai autorităților imediat ce ne 
întoarcem pe Coruscant. 

— Nu, Bant'ena, spuse el încet. Nu voi face asta. 


— Da, da, sigur că spui că nu vei face asta, dar eu de unde să ştiu? 

El se ridică puţin mai drept şi îi întâlni privirea disperată fără viclenie. 

— Pentru că sunt Jedi. 

Făcea să pară atât de simplu. Ar putea fi ceva în univers atât de simplu? Cât 
de mult îşi dorea să fie adevărat. Voia să aibă încredere în el. Putea avea încredere în 
el? De parcă aş avea de ales acum. Dacă aveam de gând să tip, ar fi trebuit să țip în 
laborator. Chiar dacă l-aş suna pe Durd din... baie, nu ar crede niciodată că eu şi Jedii 
nu suntem complici. 

— Mulţumesc, spuse ea, stăpânindu-se. Şi dacă mai contează, ai dreptate. Nu 
intenționez să-l contactez pe Generalul Durd. Serveşte-te cu mai multă apă, dacă îţi 
mai este sete. Serveşte-te cu orice. Nu va dura mult. 

Şi nu avea de gând să dureze, doar că, odată ce intră în duşul cu apă 
adevărată, singurul ei lux în acest loc hidos, odată ce căldura liniştitoare căzu peste 
ea, nu mai voia să iasă. Cu capul sprijinit de cabina de duş de proastă calitate, 
plânse din nou şi încercă să pretindă că lacrimile erau doar apă pe faţa ei. 

Nu plânge. Nu plânge. E un Jedi de cealaltă parte a uşii. A venit să te salveze. 
Totul se va termina în curând. 

În cele din urmă, apa începu să curgă rece, aşa că închise robinetele. Uscându- 
se cu un prosop neadecvat, se îmbrăcă cu lenjerie intimă curată şi cu o cămaşă şi 
pantaloni noi şi împachetă halatul şi hainele de laborator pe care le purtase pentru a 
le arunca în toboganul de evacuare. Sângele ei era pe ele, iar ele miroseau a moarte. 

Când se întoarse în sufragerie, îl găsi pe Obi-Wan Kenobi turnându-şi o sticlă 
de apă pe gât. O sticlă goală stătea pe masa de lângă el. Văzând-o, se opri din băut, 
puse jos sticla pe jumătate consumată şi o privi, cu fața gravă. 

— Doctore. 

— Maestre Kenobi. Traversă spre toboganul de gunoi şi scăpă de haine. Aţi 
reuşit să — cum se spune? Să vă îndepliniți misiunea? 

Nu era cald, ca Anakin. Avea o vigilenţă rece, deşi era impecabil de politicos. 

— Da. Înregistrările de securitate nu vor mai fi o problemă. 

Ceea ce însemna că, cel puţin în acea seară, pentru câteva ore preţioase, 
pentru prima dată după atâta timp, avea în sfârşit puţină intimitate. Deşi, după 
dezgustul inițial, realizând că Durd putea vedea şi auzi tot ce făcea, nu-i mai păsa. 
La urma urmei, ce era de văzut? Durd spusese clar că îl repugnă oamenii. Era puțin 
probabil că ar fi fost obsedat care să o privească dezbrăcându-se sau făcând duş. 

Pe de altă parte, pun pariu că îi place să mă privească plângând. 

— Bant'ena? spuse Anakin. 

Ea clătină din cap. 

— Sunt bine. 

— Bine, spuse Kenobi. Maestrul Kenobi. Doctore... 

— Ar trebui să mâncaţi, spuse ea. Aveţi timp. Am vorbit serios ce am spus mai 
devreme - nu mă deranjează niciodată aici. 

Kenobi schimbă o privire cu Anakin, apoi aprobă din cap. 

— Foarte bine. Mulţumesc. 

— Nu e nicio problemă. Nu e ca şi cum aş fi gătit pentru voi. Mâncarea mea 
este livrată în vrac, în pachete care se încălzesc singure. Masa avea un singur scaun, 
aşa că făcu semn cu capul spre canapea. Vă rog. Luaţi loc. 

În timp ce Jedii se aşezau pe canapeaua ei urâtă şi dezechilibrată, ea scoase 
patru pachete din frigider şi le dădu câte două pentru fiecare. 


— Arătaţi flămânzi, spuse ea când se uitară la ea, surprinşi. 

— Dar tu? spuse Anakin, activând primul pachet fără să se obosească să-i 
citească eticheta. Ar trebui să mănânci ceva. 

Închisoarea craniului ei răsună de tipetele stridente de rozătoare. 

— Poate mai târziu. Eu... am mâncat mult la prânz. 

El nu se lăsă păcălit. 

— Bant'ena... 

— Am spus nu! 

Aveau nevoie de tacâmuri. Aduse singura lingură şi singura furculiță şi le 
dădu. 

— Mulţumesc, spuse Anakin încet. 

Kenobi doar dădu din cap. 

Retrăgându-se, se lăsă pe singurul scaun de la masă şi privi în tăcere podeaua 
în timp ce Jedii mâncau. Nu voia să-i facă să se simtă inconfortabil. Viitorul ei 
depindea de ei, la urma urmei — şi devenise o adeptă a liniştirii celor care o ţineau în 
puterea lor. Nu le luă mult timp să termine ambele mese. Trebuie să fi fost 
înfometați. Se ridică în picioare. 

— Mai doriți? N-o să-mi lipsească, iar droizii nu numără câte pachete mănânc. 

— Nu, mulțumesc, spuse Kenobi. 

Luând pachetele goale ale lui Anakin şi ținându-le cu ale lui, începu să se 
ridice. 

— Voi face eu asta, spuse ea. Luă cutiile de la el şi le împinse în toboganul de 
eliminare. Apoi, întorcându-se, îşi frecă palmele pe părțile laterale ale picioarelor, 
simțind tremurul din adâncul mugşchilor ei. Aşadar, Maestre Kenobi. Cum m-aţi 
găsit? Îmi pierdusem speranța de a mai afla ceva de la Taratos Patru. A fost unul 
dintre ceilalți? A reuşit cineva să scape şi să dea alarma? 

Jedii schimbară priviri prudente. 

— Ceilalți? spuse Kenobi. Care ceilalți, Doctore? 

— Ceilalți savanți care au fost luaţi odată cu mine. Din enclava de cercetare de 
la Niriktavi Bay. Acolo lucram eu şi echipa mea, acolo ne-au atacat Separatiştii. A 
reuşit unul dintre ei... 

Se holbară la ea fără să vadă nimic - interesaţi, dar neinformațţi. Simţi că i se 
răsuceşte ceva în stomac. O durere ascuţită. O speranţă spulberată. Trebui să 
aştepte o clipă înainte de a putea vorbi din nou. 

— Nu au fost ceilalți savanţi, nu-i aşa? Nu sunteți aici pentru mine. M-aţi găsit 
din greşeală. 

— Nu din greşeală, spuse rapid Kenobi. Accidental. 

Şi asta ar fi trebuit să facă vreo diferență? 

— Înţeleg. 

— Îmi pare rău, spuse Anakin. Că nu am putut salva Taratos Patru. Sau pe cei 
pe care i-aţi pierdut în atac. Sau pe tine. 

— Aţi încercat măcar? 

Mai avu loc un schimb de priviri, urmat de şi mai multă tăcere. 

— Nu, spuse Kenobi în cele din urmă. Cucerirea lui Taratos Patru a făcut parte 
dintr-un efort mai mare al Separatiştilor. Nu am fost capabili să apărăm fiecare 
planetă amenințată. 

Oh, ce rupturi se produseră în interiorul ei. 

— Cu alte cuvinte, nu era nimic care să merite salvat acolo. 


Doar Golful Niriktavi, cu corali şi viața sa marină, cu echipa ei, cu Raxl al ei şi 
cu jocurile de pe plajă în timp ce soarele apunea. 

— Ți-am spus, Bant'ena, spuse Anakin. În vocea lui era durere. E complicat. 

Ea se aşeză din nou. 

— Am înţeles. Acesta este un război. Trebuie să privesc imaginea de ansamblu. 
Nu vă puteţi permite să-i vedeți pe cei mici. Fugind ca nişte rozătoare. Sacrificaţi 
pentru un bine mai mare. 

— Nu e adevărat! protestă Anakin. Asta e ceea ce înseamnă imaginea de 
ansamblu. Mulţi, foarte mulți oameni mici. Tu contezi, Bant'ena. Prietenii pe care i-ai 
pierdut pe Taratos Patru, contează şi ei. Luptăm în acest război ca să nu mai moară 
alții ca ei. 

Era foarte drăguţ. Foarte tânăr. Plin de idealuri măreţe şi de o compasiune 
intuitivă, uluitoare. Se uită la Maestrul Kenobi. lată un pragmatic, un om posedat de 
un suflet de om de ştiinţă. 

— Spuneţi-mi, spuse ea, ţinându-şi privirea fixă. Dacă nu aţi venit aici pentru 
mine, atunci de ce ai venit? 

— Nu sunt sigur că asta e relevant, spuse Kenobi. Suntem aici. Şi tu eşti aici. 
Dezvoltând o armă biologică pentru Generalul Lok Durd - şi pentru Contele Dooku. 

Urmă încă o tăcere, rece de data asta, în timp ce toți trei retrăiau moartea 
monstruoasă a rozătoarei de laborator. Îi venea să se înfurie pe ei, să dea din picioare 
şi să strige. Să nu mă judecaţi pentru asta. Să nu îndrăzniţi. Ştiţi măcar cât de mult aţi 
profitat de pe urma luării vieților unor mici rozătoare? 

— Din moment ce v-aţi uitat, spuse ea în cele din urmă, şi ați ascultat, ştiţi 
foarte bine că ceea ce fac aici o fac sub constrângere. 

Kenobi se încruntă. 

— Şi totuşi te-ai mândrit cu ceea ce ai realizat. 

Văzuse acel moment mic şi nepretenţios? Simţi cum i se încing obrajii. 

— O mică slăbiciune, spuse ea rigidă. Un ego ştiinţific regretabil. Credeţi-mă, 
nu sunt mândră. 

— ŞI totuşi... 

— Care este influența lui Durd asupra ta, Bant'ena? spuse Anakin, oprindu-şi 
fără scuze tovarăşul. Cum anume te controlează? 

Întorcându-se, trase holoproiectorul spre ea, îl porni şi activă prezentarea 
holografică. 

— Mama mea, spuse ea, uitându-se la imaginea care pâlpâia. După câteva 
momente, imaginea se schimbă. lar aceştia sunt fratele meu, cumnata şi nepoata 
mea. Altă imagine. Sora mea, cumnatul meu şi ambii mei nepoți. Altă imagine. 
Dragul meu prieten Didjoa. Alta. Samsam. Alta. Lakhti şi Nevhra. Sfârşit. Dezactivă 
afişajul. Şi probabil, dacă nu ar fi fost ucişi când am fost luată, întreaga mea echipă 
de cercetare s-ar fi adăugat la această listă. 

Maestrul Kenobi aprobă din cap. 

— Înţeleg. Sunt cu toţii ţinuţi ostatici, ca şi tine? 

— Într-un fel, da. Sunt liberi — dar sub supraveghere constantă. Durd mi-a 
promis că vor muri dacă refuz să cooperez. Nu am niciun motiv să nu-l cred. Aşa că 
vezi, Maestre Kenobi, sunt într-un fel de încurcătură. Mama mea... Îşi opri respiraţia. 
Mama mea are o armă îndreptată spre cap. 

Dacă noțiunea îl îngrozise sau îl alarmase, nu arătă niciun semn. 

— Şi astfel i-ai făcut lui Durd acea armă biologică. 


Bărbia ei se ridică. 

— Da. Am făcut-o. Şi apoi zâmbi, atât de neamuzată. Te gândeşti că ar fi 
trebuit să refuz să lucrez pentru el. Sau, şi mai bine, să-mi iau viața ca să mă asigur 
că planurile nefaste ale bunului General şi ale prețiosului său Conte erau zădărnicite? 

Nici Maestrul Kenobi nu era amuzat. Ochii lui albaştri erau reci, iar tensiunea 
trona în fiecare linie a corpului său atletic. 

— De regulă - ca Jedi —, nu aş susține niciodată sinuciderea. 

— Dar în acest caz ai face o excepție? Râse cu voce tare, batjocoritoare. Bărbat 
prostuț şi arogant. Crezi că nu m-am gândit niciodată la asta? Crezi că nu am 
încercat deja? La câteva ore după ce m-am trezit în gaura asta puturoasă, crezi că nu 
am încercat? Dar am eşuat, Maestre Kenobi, iar Durd m-a bătut până aproape de 
inconştiență. Şi apoi a jurat că dacă mai încerc o dată, mama va muri în agonie şi 
mă va lega de un scaun cu pleoapele deschise şi mă va pune să mă uit lao 
holoregistrare a morții ei de o sută de ori. lar dacă aş fi încercat şi aş fi reuşit, toți ar 
fi murit în agonie. 

Amintirea furiei lui Durd, a durerii pe care i-o provocase, o cutremură. Începu 
să tremure. 

— Poate că tu ai putea s-o faci, Maestre Kenobi, şopti ea. Ştiu puţine lucruri 
despre Jedi. Şi nu te cunosc deloc. Poate că ai putea să-ţi iei viața ştiind că cei pe 
care i-ai iubit cel mai mult vor fi torturați încet până la moarte din cauza ta. Poate... 
Vocea i se întrerupse. Poate că acesta este un preţ corect de plătit pentru a salva 
milioane de vieți. Nu ştiu. Tot ce ştiu este că eu nu am puterea să-l plătesc. 

— Obi-Wan, spuse Anakin, în timp ce ea şi Kenobi se priveau unul pe celălalt. 
Obi-Wan. O vorbă în particular? 

Ea se ridică în picioare. 

— Vă las să staţi de vorbă. Nu vă faceţi griji - nu voi trage cu urechea. Am o 
cască şi nişte muzică. Nu voi auzi nimic. Doar... anunțaţi-mă când vă hotărâți ce 
aveţi de gând să faceţi. 

Când Bantena dispăru în dormitorul ei, Anakin se întoarse spre Obi-Wan. 
Furia neîncrezătoare îl făcea să-şi ţină cu greu vocea scăzută. 

— Spune-mi că nu o învinovăţeşti pentru toată mizeria asta. 

Obi-Wan suspină. 

— Anakin... 

— Durd îi ameninţă familia. Prietenii. După ce a ucis o grămadă de alți oameni 
pe care îi cunoştea şi la care ținea, chiar în fața ei. 

— Anakin... 

Tânărul sări în picioare, făcu câțiva paşi de la canapea, apoi se întoarse. 

— Cum poţi să o învinovăţțeşti că a cooperat? După ce a ameninţțat-o, după 
ceea ce au făcut Separatiştii aici... Obi-Wan, tocmai am petrecut ore întregi respirând 
cenuşa morților. Deci, cum poți... Îşi trecu o mână pe față. Crezi că totul e o 
cacealma? Crezi că Durd nu-şi va pune în practică amenințările? Obi-Wan... Se 
întoarse la canapea şi căzu într-un genunchi lângă el, cu mâna metalică strânsă în 
pumn în interiorul mănuşii. Ascultă-mă. Te rog, ascultă-mă. O va face. Tu nu-l 
cunoşti aşa cum îl cunosc eu. Tu nu ai fost pe Maridun. 

— Nu era nevoie să fiu, spuse Obi-Wan. Ți-am citit raportul. 

— Raportul meu? Se împinse în picioare şi se holbă la mentorul său voit obtuz 
- prietenul său, pe care chiar acum ar fi putut să-l rupă bucuros în bucăţi mici. Sunt 
doar o grămadă de cuvinte, Obi-Wan. Eu am fost acolo. L-am simţit. În mintea mea. 


În inima mea. Îl cunosc. Nu blufează. O va face. Îi va ucide pe toţi cei pe care îi 
iubeşte ea. 

Obi-Wan se dădu în spate pe canapea, apoi îşi trecu o mână peste barbă. 

— Ai face bine să te calmezi, Anakin. Emoţiile nu te ajută cu nimic. 

— Îmi pare rău, dar din punctul meu de vedere se pare că unul dintre noi 
trebuie să se emoționeze! replică el. Pentru că unuia dintre noi nu pare să-i pese de 
ceea ce se întâmplă! 

— Oh, Anakin... Obi-Wan îşi apăsă vârfurile degetelor pe ochi, aşa cum făcea 
când îl durea capul. Bineînţeles că-mi pasă. Şi ştiu cine este Durd. Este o creatură 
crudă şi rapace, lipsită complet de conştiinţă. Ştiu, de asemenea, că, spre deosebire 
de el, Doctorul Fhernan nu este rea. Cel puţin, nu caută moartea şi distrugerea la 
scara unei întregi galaxii. 

O mică parte din frustrarea lui se mai domoli. 

— Ei bine, atunci? 

— Ei bine, şi ce dacă? spuse Obi-Wan, implacabil. Vorbele sunt ieftine, Anakin. 
Ea poate protesta împotriva ticăloşiei lui Durd de la răsărit la apus, dar, constrânsă 
sau nu, dacă continuă să-l ajute, şi ce dacă? Ai auzit-o şi tu. Ca să salveze 12 
oameni, e pregătită să sacrifice milioane. Dacă nu chiar miliarde. Şi totuşi, fiecare 
ființă pe care ar sacrifica-o are o mamă, o soră, un frate şi prieteni. De ce pierderile 
lor contează mai puțin decât ale ei? 

— N-am spus niciodată că nu sunt importante, replică el. Ea nu a spus 
niciodată asta. Dar, Obi-Wan... 

Obi-Wan se ridică în picioare, apoi îşi puse o mână pe umărul lui. 

— Ascultă-mă, Anakin. Uită de orice simpatie pe care ai putea-o simți pentru 
această femeie şi ascultă. Doctorul Fhernan a ales să se scutească de o durere 
personală, ştiind foarte bine că alegerea ei înseamnă genocid. Fața lui obosită se 
înăspri. Imaginează-ți acea armă biologică lansată pe Coruscant. Pe Alderaan, sau pe 
Corellia. Pe fiecare lume a Republicii din galaxie. Orice lume care refuză să se 
supună lui Dooku şi capriciilor sale. Imaginează-ți cum ar fi să auzi strigătele de 
moarte a milioane de ființe, răsunând prin Forţă ca un tunet. 

Obi-Wan credea că e prost? Că nu înțelegea ce era în joc aici? Anakin ridică de 
pe umărul său mâna prietenului său. 

— Ar fi groaznic, ştiu. Este ceea ce am venit aici să oprim. 

— ŞI totuşi stai acolo, Anakin, ezitând să o opreşti. 

Oh. Da. 

— Deci spui că ar trebui să-l lase pe Durd să-i ucidă pe toți cei pe care-i 
iubeşte. 

— Cu siguranţă asta ar preveni o tragedie şi mai mare, spuse Obi-Wan, foarte 
încet. 

— Ei bine, ţi-e uşor să spui asta, nu-i aşa? Tu nu ai o familie de pierdut. 

— Nu am? 

— Asta e altceva şi o ştii, scuipă el. Jedii sunt o mulțime de lucruri, dar familia 
nu face parte dintre ele. 

Obi-Wan doar se uită la el. 

— Înţeleg. 

La naiba. Cum ajunseseră să fie în taberele opuse şi furioase ale acestei 
situații? 

— Nu. Aşteaptă. Nu asta am vrut să spun. 


— Ştiu ce ai vrut să spui. 

Când Obi-Wan se întoarse, Anakin îl apucă de braț şi îl trase înapoi. 

— Îmi pare rău. Nu am vrut să spun... Îi dădu drumul. Uite, te înţeleg, Obi- 
Wan. Războiul este stresant şi există alegeri teribile. Dar nu ne putem aştepta ca 
Bant'ena să facă această alegere. 

Ochii lui Obi-Wan erau din nou plini de umbre. 

— Cineva trebuie să o facă, Anakin. Dacă nu ea, atunci cine? 

— Asta e o întrebare foarte bună, spuse Bantena, în spatele lor. Cred că mi-ar 
plăcea să aud răspunsul. 

Ca unul singur, el şi Obi-Wan se întoarseră spre ea. Se simți ciudat de trădat. 

— Ai spus că nu vei trage cu urechea! 

— N-am vrut, spuse ea, ridicând din umeri. Căştile mele muzicale sunt defecte. 
Volumul era scăzut şi tu erai foarte încins. 

Obi-Wan făcu un pas înainte. 

— Doctore Fhernan... 

— Ştii, spuse ea, cu bărbia înclinată sfidător, există o opţiune pe care nu ai 
menționat-o. Tu şi Anakin ați putea să mă omorâţi şi să-mi distrugeți munca. Nu 
sunt suficient de puternică pentru a vă opri — şi asta l-ar opri cu siguranţă pe Durd. 
Să ştii doar că, dacă o veți face, va presupune că am făcut-o cu mâna mea. Familia şi 
prietenii mei vor muri oribil, iar sângele lor nevinovat vă va păta mâinile pentru 
totdeauna. 

— Nu-ţi face griji, Bantena, spuse Anakin, atât de nechibzuit. Asta nu se va 
întâmpla. 

Obi-Wan îi aruncă o privire dură de avertizare, dar Anakin nu se uită la el. 
Emoţiile lui erau în întregime angajate pentru acest om de ştiinţă. Această femeie 
care se lăsase folosită de Durd şi Dooku pentru a crea ceva aproape de neconceput, 
cu potenţialul de a distruge galaxia şi apoi de a o vedea refăcută după chipul 
Sithului. 

Nu pot permite să se întâmple asta. Nu există preț prea mare pe care să-l plătim. 

— Anakin... 

— Aşteaptă, spuse Anakin, ridicând ambele mâini. Aşteaptă. Trebuie să existe 
o cale prin care să distrugem arma biologică şi să păstrăm familia şi prietenii 
Bant'enei în siguranță. 

Cu un efort, îşi tinu temperamentul în frâu. 

— Anakin, ştiu că tu crezi asta. Dar tu, dintre toți oamenii, ar trebui să ştii 
până acum că a dori un lucru nu este la fel cu a obţine acel lucru. 

Nu era frumos din partea lui să spună asta, dar nu avea timp pentru bunătate. 
Trebuia să rupă legătura incomodă a lui Anakin cu omul de ştiinţă captiv al lui Durd 
înainte ca aceasta să se strângă şi mai mult. Înainte de a pierde complet din vedere 
scopul lor. Datoria lor. 

În timp ce Anakin se uita la el, rănit, cu furia încolţită, Doctorul Fhernan făcu 
un pas înainte. 

— Vă rog. Nu vă luptaţi din cauza mea. Am făcut destule stricăciuni şi aşa. 

Oh, femeia asta. Bant'ena Fhernan. Complet neașteptată. Dar are dreptate în 
privința unui lucru. Aş putea termina asta aici şi acum. Aş putea să o ucid acolo unde 
stă. Fără să pun un deget pe ea, aş putea să-i zdrobesc gâtul sau craniul sau să-i 
sparg inima în piept. Aş putea s-o omor de zece ori fără să transpir. Şi apoi l-aş putea 
ucide pe Durd. Şi dacă aş face asta, l-aş îngenunchea pe Dooku. 

Acţiuni care ar dezlănțui un râu de sânge nevinovat. 

— Obi-Wan, spuse Anakin. Vocea îi era fermă, dar implora. Noi nu suntem 
asasini. Nu suntem ucigaşi. Există o cale de ieşire, doar că nu am văzut-o încă. Aşa 
că hai să găsim un loc sigur unde să ne adăpostim şi să ne gândim la asta. În 
regulă? 

— Anakin... Clătină din cap. Nu avem timp. Până acum, Durd a transmis cu 
siguranță formula armei biologice Contelui Dooku. Din câte ştim, Dooku i-a dat ordin 
lui Durd să o elimine pe Doctorul Fhernan şi pe cei dragi care sunt folosiți ca pârghie 
împotriva ei. Omul este nemilos. Nu lasă nimic la voia întâmplării. lartă-mă, Doctore, 
adăugă el, privind-o. Îmi dau seama că o asemenea francheţe este dureroasă, dar... 

— Las-o baltă, spuse ea. Ceea ce contează este că te înşeli. Îl cunosc pe Durd. 
Este politic până în măduva oaselor şi întotdeauna are grijă de el însuşi în primul, 
ultimul şi cel mai important rând. S-ar putea să-i spună lui Dooku că facem 
progrese, dar nu-şi va risca statutul său valoros predându-i formula mea. Va păstra 
controlul asupra ei cât mai mult timp posibil. Şi singurul mod în care familia şi 


prietenii mei ar putea păţi ceva rău este dacă el îmi suspectează... Rânji. Loialitatea. 
De aceea nici nu mă gândesc să mă joc cu acea armă biologică. 

Părea rece, controlată, lipsită de tristeţe şi de regrete. Dar el învățase cu mult 
timp în urmă să vadă sub măştile oamenilor — şi ceea ce văzu la această femeie plină 
de defecte îl făcu să sufere. Mândrie şi pasiune. Singurătate. O dedicare fără margini 
pentru căutarea cunoaşterii, indiferent unde ar fi dus-o - sau cine ar fi fost rănit în 
acea căutare. Dorința de a face bine. O nevoie de recunoaştere. Harul ei salvator: o 
mare capacitate de a iubi. 

— Doctore... Îşi domoli vocea. Îmi pare foarte rău pentru asta. 

— Îţi pare rău? Râse pe jumătate. Oh, Maestre Kenobi. Habar n-ai ce înseamnă 
să-ți pară rău. 

El nu avu chef să o contrazică. 

— Anakin are dreptate. Noi nu suntem asasini sau criminali. Dar acum că ştim 
ce plănuieşte Durd - ce se va întâmpla dacă arma biologică va fi dezlănțuită — 
misiunea noastră este mai vitală ca niciodată. Trebuie să reuşim să-l zădărnicim. 

Ea îl privi fix, cu o amărăciune batjocoritoare în ochi. 

— Îţi dai seama că cea mai bună cale de acțiune este ca tu să pleci de pe 
această stâncă şi să trimiţi toate navele de război pe care Republica poate pune 
mâna pentru a transforma Lanteebul în ruine? 

— Nu, zise Anakin brusc. Măcelul în masă este calea lui Dooku. Nu a noastră. 
Obi-Wan şi cu mine am fost trimişi să ne ocupăm de asta rapid şi în linişte şi aşa se 
va face. 

Ah, optimismul orb al tinereții. Doctorul Fhernan clătină din cap. 

— Anakin, Anakin. E un discurs minunat. Cu adevărat. Aproape liniştitor. Dar 
ce înseamnă mai exact? Cum propui să-l opreşti pe Durd fără să ne pui în pericol pe 
mine şi familia mea - sau pe nevinovaţii Lanteebani prinşi în capcană pe propria lor 
lume, dacă tot veni vorba? 

— Nu ştiu încă, spuse Anakin. Dar vom găsi ceva. Întotdeauna găsim. 

Ea îi zâmbi atunci, atât de dulce încât chipul ei sălbatic şi plin de cicatrice se 
transformă. Anakin îi zâmbi înapoi, ciudat de timid dintr-o dată. 

Obi-Wan se uită la el, alarmat. Nu, nu. E la fel de rău ca Qui-Gon. Culege toți 
rătăciții... 

— Doctore Fhernan, spuse el, întrerupând brusc momentul. Trebuie să fiu 
sincer cu tine — nu-ți pot promite că te voi ține pe tine şi pe cei dragi ţie în siguranţă. 
Tot ce pot promite este că vom încerca. 

Încet, ea îşi întoarse privirea de la Anakin şi aprobă din cap. 

— Presupun că nu pot cere mai mult de atât. 

— Ne-ar fi de folos ajutorul tău, spuse Anakin. Ştiu că ţi-e teamă să nu-l faci 
pe Durd să devină suspicios - dar avem mai multe şanse să câştigăm dacă eşti în 
echipă. Şi, aşa cum ai spus, îl cunoşti pe nenorocit. Şi asta înseamnă că ştii cum să 
te joci cu el. 

Cămaşa şi pantalonii proaspeţi pe care îi îmbrăcase erau la fel de largi pe ea ca 
şi cei de care se lepădase. Îmbrăcată în ei, cu bărbia strânsă la piept în timp ce 
implicaţiile cererii lui Anakin îşi înfigeau dinţii în carnea ei, Doctorul Fhernan părea 
fragilă. Îşi arăta fiecare zi a vârstei. Apoi îşi ridică privirea. 

— Ştiu că tu crezi că sunt o laşă, murmură ea. Eşti drăguţ şi politicos, dar 
trebuie să mă dispreţuieşti. Avea lacrimi în ochi. Ceea ce e în regulă. Şi eu mă 
disprețuiesc. Ceea ce am făcut aici este abominabil. Ştiu asta. Este o trădare a 


oricărui cod etic de conduită. Şi dacă aş putea să anulez totul, aş face-o. Dar nu 
există cale de întoarcere, nu-i aşa? Am făcut ceea ce am făcut şi trebuie să mă 
confrunt cu asta. 

Înflăcărat acum, Anakin se duse la ea şi îi cuprinse obrajii în mâini. 

— Nu. Nu poţi să te întorci înapoi — dar poţi să mergi înainte. Întotdeauna 
există o cale de urmat, indiferent de ceea ce ai făcut. 

— Şi cum rămâne cu iertarea? 

Vocea ei era o şoaptă amară. El aprobă din cap. 

— Da, Bant'ena. Există şi iertare. 

— Promiţi? spuse ea, cu ochii plini de lacrimi. Pentru că se pare că eu nu o pot 
găsi. 

El îşi mută mâinile pe umerii ei şi o tinu ferm. 

— Nu-ţi face griji. Te voi ajuta. 

Obi-Wan fu nevoit să îşi întoarcă privirea. Pentru că dacă Bantena Fhernan 
avea o mare capacitate de a iubi, atunci Anakin... Mă umileşte, uneori. Mă face să mă 
simt mic. Nu poate vedea un lucru stricat fără să vrea să-l repare. 

— Doctore Fhernan, spuse el, pentru că nu-şi puteau permite să mai stea mult 
timp. Ne puteți da o copie a formulei armei biologice? Şi toate cercetările şi datele pe 
care le-aţi acumulat în timpul procesului de creare a acesteia? 

Dându-se la o parte de lângă Anakin, ea aprobă din cap. 

— Da, bineînțeles. Dar... 

— Nu vei atrage atenția în mod nejustificat dacă un droid de patrulare te va 
găsi în laboratorul tău atât de târziu? 

— Nu. Droizii sunt obişnuiţi să lucrez la ore ciudate. 

— Excelent. Atunci ai putea s-o faci acum? 

— Da. Dar după aceea... Se uită la Anakin. Ar trebui să plecați. Cu cât staţi 
mai mult aici, cu atât mai mari sunt şansele să fiți descoperiți. 

Şi asta era adevărat. 

— Sunt multe informaţii de copiat, adăugă ea. Va dura ceva timp. Ar trebui să 
mâncaţi din nou. Păstraţi-vă puterile. Mi se pare că veți avea nevoie de ele. 

Când uşa camerei se închise în urma ei, Anakin se întoarse spre el. 

— Obi-Wan, nu-mi pasă ce spui, nu am de gând să o abandonez pe Bantena 
acelui scuipat de Sith, Durd. 

— lar eu nu vreau să am din nou această discuţie, replică el. Acum, taci şi... 

Anakin clătină din cap. 

— Nu. Când ai de gând să accepţi, Obi-Wan? Nu mai sunt micul tău Padawan 
docil. Nu mă înţelege greşit, te voi asculta întotdeauna. Dar asta nu înseamnă că voi 
fi întotdeauna de acord. 

— Docil? izbucni el, neîncrezător. Nu ai fost docil nici măcar o singură zi în 
viața ta! 

— Atunci ce te face să crezi că acum o să-mi schimb părerea? 

— Nu ştiu! Se întoarse cu spatele. Cineva trebuie să mă fi lovit în cap când nu 
mă uitam. 

— Obi-Wan... Cu încă una dintre schimbările sale mercantile de dispoziţie, 
Anakin suspină. Bant'ena are dreptate. Ar trebui să mâncăm cât mai putem. Şi să 
bem. Se duse la frigider şi începu să scotocească înăuntru. Ai vreo idee despre unde 
ar trebui să ne adăpostim? 

Înăbuşindu-şi frustrarea, Obi-Wan se întoarse spre canapea. 


— Nicăieri în acest complex, ştiu sigur asta. Am făcut ca falsificarea sistemului 
de securitate să pară o supratensiune, dar tot aş prefera să nu fiu aici când va fi 
descoperită. 

Unul câte unul, Anakin îi aruncă un pacheţel de mâncare, o sticlă de apă şi 
lingura lui folosită. 

— Vrei să te întorci pe navă? 

— Nu cred că putem, spuse el, activând sigiliul termic al pachetului. Nu până 
când nu suntem pregătiți să fugim repede. Ne-am distrus cipurile de identificare, îţi 
aminteşti? Poate că am putea să scăpăm cu vorba o dată, dar nu de două ori. 

— Bine zis, spuse Anakin şi se lăsă pe scaunul de la masă. Bine. Avem nevoie 
de un loc liniştit, unde nimeni nu va da peste noi din greşeală. Avem nevoie de un fel 
de staţie de comunicaţii, ca să putem folosi acele comunicatoare pe care le-ai luat 
pentru a contacta Templul. Şi avem nevoie de acces la un încărcător de date, evident, 
ca să putem trece prin cercetările lui Bant'ena. 

Asta îl făcu pe Obi-Wan să se holbeze. 

— Oh, da? De ce să nu adăugăm şi o trupă de tauntauni dresați care dansează, 
dacă tot suntem aici? 

Anakin desprinse capacul pachetului său de mâncare. 

— Ce este un tauntaun? 

— Nu contează, mormăi el şi se uită la propria lui masă încinsă. Cred că cea 
mai bună şansă a noastră va fi... 

— Magazinele acelea abandonate de lângă portul spaţial? spuse Anakin, cu 
gura plină. Da. Vor avea cu siguranță ceea ce ne trebuie. Dacă suntem atenţi, ne 
putem ascunde într-unul pentru oricât timp este nevoie şi Separatiştii nu ne vor 
găsi. 

Rânjea, cu supărarea abandonată. Efervescent pentru că aveau un plan, o 
soluție, o cale de ieşire din întuneric. Obi-Wan îşi înghiți un oftat. Fostul său ucenic 
era atât de iute la mânie. Şi mai iute la bucurie. Atâţia ani petrecuţi încercând să-l 
învețe pe Anakin să-şi păstreze echilibrul... Totul fusese în zadar. 

Poate că tot ce pot spera este că, odată ce pendulul lui emoțional se va opri din 
oscilație, se va odihni pentru totdeauna în lumină. 

— Hei, Obi-Wan... 

— Ce? 

Anakin era acum încruntat, rotițele gândurilor învârtindu-se în spatele ochilor. 

— Nu avem cum să-l ridicăm pe Durd de aici în seara asta, nu-i aşa? Să-l luăm 
pe el, arma biologică, cercetările, formula, pe Bant'ena, totul — şi să ne întoarcem pe 
Coruscant înainte să afle cineva? 

Oh, era un gând frumos. Şi pentru o clipă scurtă, arzătoare, îşi permise să se 
gândească la el. Apoi, prevală bunul simţ. 

— Nu. 

— Nu, suspină Anakin. Nici nu credeam asta. 

Tăcând, îşi terminară mesele. Băură fiecare o a doua sticlă de apă, profitară de 
baie, apoi se aşezară din nou să aştepte. 

Doctorul Fhernan se întoarse în sfârşit, aducând patru cristale de date. 

— Poftim, Maestre Kenobi, spuse ea, înmânându-i-le. Asta e tot. 

— Mulţumesc, spuse el, băgându-le în buzunarul blindat în care îşi ţinea sabia 
şi comunicatorul furat. Dar mai sunt câteva informaţii pe care le-aş dori. Arătă din 
cap către holoproiector. Poţi să-mi faci o copie a acelor holoimagini şi o listă cu toate 


locurile în care familia şi prietenii tăi ar putea fi găsiți? 

În timp ce doctoriţa se uita la el, tăcută, simţi surpriza lui Anakin şi marele 
său salt de speranță. Nu te entuziasma prea tare, tânărul meu prieten. E o şansă 
mică, în cel mai bun caz. 

— Da, şopti Doctorul Fhernan. Da, pot să fac asta. 

— Atunci grăbeşte-te. Anakin şi cu mine trebuie să plecăm. În timp ce ea se 
grăbea să imprime noul cristal de date, el adăugă: Încă ceva. Suntem conştienţi că 
au fost create două antidoturi codificate genetic pentru otrăvirea cu damotită de 
către Kaminoani — dar sunt specifice unor indivizi. Ceea ce vreau să ştiu este dacă ați 
creat vreun antidot sau vreun vaccin care să funcționeze asupra populației generale. 

Ejectând cristalul de date încărcat din holoproiector, ea făcu o grimasă. 

— Mi-aş dori să nu mai spui că e al meu. Şi nu. Durd m-a obligat să concep o 
armă biologică rezistentă la vindecare. 

Bineînţeles că o făcuse. 

— Deci vrei să spui că nu există nici măcar o speranţă de a crea un antidot sau 
un vaccin aplicabil în mod general? 

— S-ar putea să existe, spuse ea încet. Cunosc patru oameni de ştiinţă capabili 
să-mi descifreze bio-codificarea şi să extrapoleze acea cercetare şi formula pe care 
tocmai ţi-am dat-o. Numele lor sunt anexate. 

Era o femeie remarcabil de descurcăreaţă. 

— Mulţumesc. 

— Maestre Kenobi... 

Surprins, îşi cobori privirea la mâna ei pe brațul lui. 

— Doctore? 

Palidă, cu ochii ei întunecați plini de o mizerie tăcută şi disperată, ea clipi 
pentru a da înapoi alte lacrimi. 

— M-am gândit. Dacă aş putea avea încredere că familia şi prietenii mei sunt 
în siguranţă față de Durd, m-aş sinucide. Aş sabota tot ce am făcut, m-aş sinucide şi 
aş face tot posibilul să-l iau şi pe Durd cu mine. 

— Hei! zise Anakin, surprins. Nici măcar să nu te gândeşti la asta. Te scoatem 
de aici, Bant'ena. Pe tine şi pe toți ceilalți. Singura persoană care nu pleacă e Durd. 

Ea reuşi un zâmbet încordat. 

— Ştiu că ăsta e planul. Şi nu mă înţelege greşit, este un plan bun. Îmi place. 
Foarte mult. Dar, Anakin, uneori lucrurile nu se întâmplă aşa cum ne dorim. Aşa că, 
ținând cont de asta... Îi înmână al cincilea cristal de date. Dacă poți să-mi duci 
familia şi prietenii în siguranţă — şi dacă nu te poți întoarce după mine sau nu-l poți 
opri pe Durd în alt mod - găseşte o cale să mă anunți şi voi face tot ce trebuie. Fără 
regrete. De acord? 

— Nu, nu suntem de acord, replică Anakin. Bant'ena... 

— Ce? Tu îţi poţi da viața pentru Republică, dar eu nu pot să mi-o dau pe a 
mea? Cât de înapoiat din partea ta, Anakin. 

— Nu asta am vrut să spun. 

Îl mângâie pe braţ. 

— Ştiu ce ai vrut să spui. Şi nu vreau să mor. Dar dacă trebuie să o fac, 
Anakin... Trebuie să mă laşi. 

— Nu va trebui să o faci, spuse Anakin, ţinând strâns cristalul de date. Îi vom 
salva pe cei dragi şi pe tine, Bantena. Ai cuvântul meu de Jedi. Mă crezi? Ai 
încredere în mine? 


Teama şi groaza de pe fața ei se mai domoliră, doar puţin. 

— Eşti un tânăr foarte drăguţ, Anakin Skywalker. 

Cu un efort, Obi-Wan îşi păstră fața albă. Este un tânăr foarte drăguţ care ar 
trebui să ştie că nu trebuie să facă promisiuni pe care ştie foarte bine că s-ar putea să 
nu le ţinem. Îşi scoase comunicatorul furat. 

— Doctore Fhernan, poţi ţine ăsta în siguranță? Şi dacă te vom contacta, vei 
răspunde? 

Ea se uită la comunicator ca şi cum ar putea muşca. 

— Da. Mă percheziționează doar când călătoresc spre şi dinspre complex şi nu 
am de gând să plec nicăieri în viitorul apropiat. Dacă îl las pe apel silențios, voi şti că 
mă căutați. Şi de îndată ce voi putea, îți voi răspunde. E bine aşa? 

— Perfect, spuse el, cu un zâmbet încurajator. Nu am nicio idee când şi cât de 
des vom încerca să te contactăm. Stai liniştită şi păstrează-l cu tine. 

Ea aprobă din cap. 

— Aşa voi face. Ai nevoie să notezi frecvenţa? 

— Nu. Am memorat-o. Dar am nevoie de lista de contacte. 

— Bineînţeles. Găsi un flimsi alb şi un electrostilou şi mâzgăli câteva minute. 

— Poftim, spuse ea, înmânând-i flimsiul. Fiecare adresă şi contact de legătură 
la care mă pot gândi. 

El luă lista şi o băgă în siguranţă în cămaşă. 

— Doctore Fhernan... 

— Bant'ena. 

— Bant'ena. Îi strânse umărul, pentru scurt timp. Trebuie să înţelegi că nu-ți 
pot face promisiuni. Nu voi pune vieţile familiei şi prietenilor tăi mai presus de 
siguranța tuturor ființelor vii din Republică. Dar voi face tot ce-mi stă în putință 
pentru a-i proteja. Şi pe tine. 

Ea aprobă din cap. 

— Ştiu că o vei face. Ştiu că nu există garanții. Acum plecați. Dar luați nişte 
apă cu voi. Şi nişte pachete cu mâncare. Jedi sau nu, aveți nevoie de hrană. 

— Nu-ţi face griji, spuse Anakin. Ne pricepem destul de bine să găsim ceea ce 
ne trebuie. Doar te-am găsit pe tine, nu-i aşa? 

Şi asta o făcu să zâmbească. 

— Da, da, aşa este. Vă rog pe amândoi, fiți atenţi. Există o interdicție strictă 
după lăsarea întunericului şi... 

— Ştim, spuse Anakin. Nu-ţi face griji. Vom fi bine. 

— Nu uitaţi, adăugă Obi-Wan. S-ar putea să treacă ceva timp până când vom 
avea vreun motiv să vă apelăm. Nu vă faceți griji. Veţi mai auzi de noi. 

Întotdeauna demonstrativ, Anakin îi dădu o îmbrăţişare rapidă. 

— Fii puternică, Bantena. Nu eşti singură. 

Părăsiră micul ei apartament - celula ei de închisoare - prin conductele de 
aerisire, doar pentru siguranță. Târându-se prin coridoarele metalice înghesuite, 
fiecare durere trezindu-se foarte vie, lui Obi-Wan îi fu greu să uite privirea de pe fața 
Bant'enei când o lăsaseră în urmă. Dar, din moment ce nu avuseseră de ales în 
această privinţă, îşi închise inima şi mintea şi se concentră să iasă viu din clădire. 

Dacă nu ar fi fost nevoie să păstreze totul atât de secret, Anakin şi-ar fi permis 
patruzeci de salturi rapide pe spate pentru a sărbători ieşirea din acele guri de 
aerisire sufocante. 

El şi Obi-Wan se ghemuiră în tufişurile care creşteau de-a lungul peretelui 


lateral al clădirii. Totul era liniştit. Foarte liniştit. Cerul nopții era peticit de nori joşi, 
iar pământul era proaspăt umed. Ploua din nou. Aerul era înțepător. Avea să înceapă 
să tremure în orice moment. Ura clima rece şi umedă. Accept oricând deşertul în locul 
unei ploi reci — şi ăsta era un lucru la care nu credea că se va gândi vreodată. 

Era prea întuneric ca să vadă ceva, dar se uită la Obi-Wan oricum. Ceva nu era 
chiar... în regulă... acolo. Obi-Wan părea ciudat de abătut. Şi de ce era aşa? Pentru 
că se certaseră? Asta nu era ceva nou. Se ciocniseră într-un fel sau altul din ziua în 
care se cunoscuseră. Deci, ce se schimbase? 

Poate faptul că acum nu mai dau înapoi? Obi-Wan, obişnuieşte-te cu asta. O să 
ti-o spun de câte ori vrei să o auzi. Până când o vei crede. Nu mai sunt Padawanul tău. 

— Deci, cum vrei să ieşim de aici? şopti el. Să aşteptăm o vreme şi să vedem 
dacă putem să prindem o altă cursă? 

— Asta e un pic prea aleatoriu pentru gusturile mele, răspunse Obi-Wan. Nu 
există nicio garanție că vor mai veni camioane de livrări în seara asta şi nu putem 
risca să aşteptăm până dimineaţă. Trebuie să ne întoarcem la magazinele alea 
închise înainte de răsăritul soarelui. Cât de energic te simţi? 

— Sunt bine. De ce... Te gândeşti să trecem peste? 

— Nu cred că avem altă opţiune. Tu ce crezi? 

Şi-ar fi dorit să aibă. Dacă ar fi fost o simplă chestiune de a sări cu Forța 
gardul perimetral, nu era nicio problemă. Dar nu era doar gardul cu care trebuiau să 
se confrunte, ci şi grila laser din fața gardului — şi mai mult ca sigur şi de cealaltă 
parte a acestuia. 

— Vei fi bine, Anakin, spuse Obi-Wan. Mă îndoiesc că va reuşi cineva vreodată 
să-ți doboare recordul de salt în Templu. 

Cel pe care îl stabilise cu puțin peste un an în urmă. Care îl spulberase pe cel 
al lui Mace Windu cu aproape cincisprezece metri. Nu, probabil că nimeni nu-l va 
dobori vreodată. Dar nu era îngrijorat pentru el însuşi. 

Cum să spun asta? Vreau să spun, există îngâmfare şi apoi există doar jignirea. 

Se auzi un sunet moale de alunecare în întuneric lângă el, iar apoi Obi-Wan 
împinse ceva spre el. 

— la astea. Dacă nu te pot urma, dacă mi se întâmplă ceva, ştii ce să faci. 

Ce? 

— Nu, zise el încet, în timp ce Obi-Wan îi punea pe bâjbâite în mâini cristalele 
de date ale Bant'enei şi flimsiul împăturit. Obi-Wan, las-o baltă. Nimic nu se va... 

Obi-Wan şuieră, nerăbdător. 

— S-ar putea întâmpla. Anakin, te rog. 

Fostul său Maestru avea dreptate. De obicei avea dreptate. 

Obi-Wan, de data asta ar fi bine să te înşeli. 

Luă cristalele şi flimsiul şi le băgă în buzunarul ascuns al cămăşii, alături de 
celălalt cristal, de sabia de lumină şi de comunicatorul care le mai rămăsese. 

Şi apoi îşi ridică capul. Venea cineva — ceva. Droizi de luptă. 

Se strânseră ghem, cu braţele înfăşurate în jurul tibiilor, cu fețele ascunse de 
genunchi, făcând tot posibilul să nu mai respire. Spre deosebire de droidul cu 
cameră de spionaj, tinichelele acestea nu erau dotate cu senzori de căldură, dar 
chiar şi aşa, se mai întâmplau accidente. 

Şi, din câte ştim, ar fi putut fi tratați cu un upgrade, la fel ca droizii vulturi pe 
care i-am desființat deasupra lumii Kothlis. 

Îl simți pe Obi-Wan dispărând lângă el. Se lăsă să se scufunde în Forţă un pic 


- dar nu prea mult. Voia să fie pregătit dacă ceva nu mergea bine. 

Urăsc să fiu clandestin. O urăsc. O urăsc. 

Droizii de luptă erau doar nişte tinichele stupide. Dacă strănutai peste ei, se 
dezmembrau. Droizii nu aveau să-i găsească. Erau în siguranţă... Erau în siguranță. 

— Patrula raportează, şuieră tinicheaua principală. Totul e liber. Am înțeles. 

Droizii de luptă începură să plece. 

Încet, cu precauţie, înotară înapoi la suprafața Forţei şi se destinseră. 

— Bine, spuse Obi-Wan. Să terminăm... 

Anakin îşi lovi mâna de el. 

— Aşteaptă. Doar... aşteaptă. Stânjenit, respiră adânc. Uite. Nu o lua într-un 
mod greşit. E doar... e vorba de misiune, nu? Asta este ceea ce contează. Aşa că... 

— Anakin. Şoapta lui Obi-Wan părea amuzată. E în regulă. Eram pe punctul 
de a o sugera chiar eu când au apărut droizii. 

— Chiar aşa? 

— Joacă pe baza punctelor tale forte şi minimizează-ţi slăbiciunile. Aşa se 
câştigă o bătălie. Aşa vom câştiga războiul. 

Anakin trebui să zâmbească. Ar fi trebuit să ştiu că nu o va lua personal. 

— Da. Deci — odată ce sunt sus şi peste şi nimeni nu dă alarma, numără până 
la cinci şi apoi urmează. O să-ți dau cel mai bun impuls de Forţă pe care-l pot da. Nu 
că ai avea nevoie de prea mult. Saltul tău a fost la doar un metru şi jumătate în 
urma celui al Maestrului Windu. Îţi aminteşti? 

Obi-Wan scoase un chicotit răsuflat. 

— Îmi amintesc că am avut sângerări nazale o săptămână după aceea. Să nu te 
simţi niciodată prost că eşti extraordinar, Anakin. Acum du-te. Nu avem toată 
noaptea la dispoziţie. 

Nimeni în viața lui nu-l putea enerva ca Obi-Wan. Şi nimeni nu-l putea face să 
se simtă atât de norocos să-l poată numi prieten. 

Cu o respirație adâncă, se centră în Forță. Deschizându-şi mintea la puterea ei 
nelimitată, îşi predă voința puterii sale copleşitoare, apoi se uită la gardul perimetral. 
Putea simţi zumzetul, liniile laser letale, înălțimea barierei şi lățimea ei formidabilă. 
Se ridică uşor în picioare, plutind în acel loc fără gânduri, fără cuvinte, unde era una 
cu Forţa — unde nu mai putea spune unde se termina el şi unde începea aceasta. 

Apoi sări gardul de securitate întărit cu laser, ca şi cum ar fi sărit peste un 
pârâu sau peste una dintre potecile de piatră din arboretul Templului. Noaptea 
continuă, tăcută şi netulburată. Stând pe drumul din afara complexului, simți 
aprobarea admirativă a lui Obi-Wan. Simţi ploaia stropită pe fața lui. Apoi simți o 
agitaţie în Forţă în timp ce Obi-Wan sprinta spre barieră. Îl putea vedea pe fostul său 
Maestru, o formă aurie strălucitoare pe fondul lumii sale interioare purpurii. În timp 
ce Obi-Wan sărea, Anakin se întinse şi înfăşură uşor Forţa în jurul lui, fără să 
intervină, fără să-i stea în cale — doar un impuls suficient pentru a-i oferi siguranță. 
Cum ar fi putut fi extraordinar şi să-l lase pe Obi-Wan să pățească ceva? 

— Mulţumesc, spuse Obi-Wan, aterizând în siguranţă şi alăturându-i-se. 

Anakin zâmbi. 

— Cu plăcere. Şi-acum ce facem? 

— Acum? În ciuda obstacolelor cu care încă se confruntau, zâmbetul de 
răspuns al lui Obi-Wan fu răutăcios de vesel. Acum, mai degrabă cred că mi-ar 
plăcea să fug. Dar tu ce zici? 

— Sună bine, spuse el. Să fugim... sună bine. 


Aşa că fugiră. 


Ascunşi de Forţă, ajunseră înapoi la magazinele abandonate de lângă portul 
spațial iluminat, fără să fie descoperiți sau să aibă incidente. Asta era vestea bună. 
Vestea proastă era că o utilizare atât de îndelungată a Forţei îi lăsase pe amândoi 
periculos de obosiţi. Gâfâind şi lăsându-se să cadă pe uşa din spate baricadată, 
Anakin îşi şterse sudoarea de pe față cu o mânecă. 

— Ha. Deci poate că nu e extraordinar până la urmă. Picioarele mele se simt de 
parcă s-ar fi transformat în orez Roa cu cremă. 

Obi-Wan, la fel de epuizat, îşi sprijini mâinile pe genunchi şi se aplecă, gâfâind 
după aer. Erau în siguranță pentru moment. Nu se vedea nicio patrulă de droizi, nici 
camere de spionaj mobile. Mulţumesc Forţei pentru micile îndurări. 

— Ei bine, nu-i nimic. Ție îți place orezul Roa cu cremă. 

Râse. 

— Acum nu îmi mai place. 

O rafală de vânt gemu pe stradă de cealaltă parte a magazinelor abandonate. 
Iluminatul maroniu şi mat abia scotea noaptea din penumbră. În aer era umezeală, 
iar deasupra se adunau tot mai mulți nori. Din clipă în clipă avea să plouă. Din nou. 

Cu un geamăt, Obi-Wan îşi dezmorțţi coloana vertebrală. 

— Haide, spuse el, şi dădu cu palma pe braţul lui Anakin. Trebuie să intrăm 
înăuntru înainte să ne udăm. Sau să fim descoperiți. Fie că e vorba de un proiectil 
blaster sau de o pneumonie, tot mort eşti. Tu începi de aici. Eu încep de dincolo. Ţine 
minte ce căutăm: electronice de înaltă calitate. 

— Da, Maestre, spuse Anakin. Cum spui tu, Maestre. 

Ce păcat că era sarcastic. 

Încă ameţit, Obi-Wan se îndreptă precaut spre cel mai îndepărtat magazin cu 
scânduri la ferestre. Iluminarea era atât de slabă, încât era imposibil să citească 
inscripțiile parţial întunecate de deasupra uşilor de la intrare baricadate, aşa că se 
strădui, din răsputeri, să citească prin intermediul Forței. Corpul său se revoltă, 
resemnat de solicitările care îi erau impuse. Strângând din dinţi, ignoră durerea vie 
din spatele ochilor, din oase, şi căută ecourile şterse ale acelui loc. 

Un copil care plângea. O mamă obosită. Un client, nemulțumit. Ce cumpărase 
el aici? Ce adusese înapoi şi aruncase pe tejghea, strigând cu voce tare după 
creditele pe care le cheltuise? 

Arată-mi. Te rog, arată-mi. Te rog, lasă-mă să văd. 

Ilarbă Tappa. Clientul pretinsese că era mucegăită, că îi dădea coşmaruri. 
Acesta era un furnizor pentru fumători. Nu era nimic de folos aici. 

Se mută la următorul magazin. În timp ce încerca să se concentreze, să se 
afunde în trecut, era conştient de prezentul tensionat, de portul spaţial întins din 
apropiere. Deşi nu putea să-i simtă pe droizii de luptă sau pe droizii MagnaGuard, 
putea simţi sufletul meschin şi certăreț al trupelor Separatiste care ocupau locul. 
Atât de liniştit era întunericul după stingere, încât zgomotul portului spaţial părea 
nefiresc de puternic. Se auzea un vuiet zgomotos când se aprindeau propulsoarele 
vreunei navete uşoare. Ecourile ricoşau în zidurile de ferrocretă ale portului. Apoi 
motoarele erau oprite. Cineva striga. O altercație zgomotoasă, urmată de sunetul a 
două împuşcături de blaster. Cineva nu avea o noapte bună. 


Concentrează-te, Maestre Kenobi. Nu eşti mai bun decât un Padawan, mintea îţi 
zburdă peste tot. Ruşinat cum se cuvine, îşi sprijini fruntea de uşa de la magazinul 
de alături — şi îi păru imediat rău. Imagini de teroare, durere şi panică explodară în 
spatele ochilor închişi. Simţi cum îi fuge sângele, cum îi bate inima. Tipetele erau 
îngrozitoare. 

Pleacă! Doar pleacă! Nu merită să mori pentru locul ăsta! Luaţi-vă vieţile şi 
plecați! Aceştia sunt droizi. Nu au milă. Dar Lanteebanii nu-l auzeau. Muriseră aici cu 
douăsprezece zile înainte. Muriseră în atelierul lor de vopsitorie. Putrezeau în spatele 
uşii. Prins în chinurile morţii lor, se luptă să se elibereze. 

O mână îi atinse umărul şi aproape că strigă. 

— Obi-Wan? Ce s-a întâmplat? 

— Nimic, Anakin. Nu e nimic, spuse el şi se îndepărtă transpirat de atelierul de 
vopsitorie. Ce ai găsit? 

Anakin zâmbea din nou. 

— Un adevărat magazin de electronice. Haide. Uşa din spate este neasigurată. 
E curent, dar nu e nicio alarmă. 

— Foarte bine, spuse Obi-Wan, cu vocea încă acră şi inima încă bătându-i cu 
putere. Să intrăm repede înăuntru, înainte să vină vreo patrulă de droizi. 

Nu existau cadavre de morţi sau în putrefacție în acel magazin. Era mic şi 
înghesuit din podea până în tavan cu rafturi şi dulapuri din care se revărsau circuite 
şi componente de cristal şi infohuburi şi holoproiectoare comic de învechite. 

Covorul era ruginit. Anakin îşi ridică puțin mai sus sabia de lumină aprinsă, 
risipind imediat întunericul cu lumina sa palidă şi vie. 

— Mă gândesc că dacă unul dintre noi lucrează sub tejgheaua din față şi 
celălalt sub biroul de aici, ar trebui să putem risca câte o lampă fiecare, spuse el. 
Partea din față a magazinului este destul de solid acoperită. 

— Da, spuse Obi-Wan încet. Da, presupun că aşa va fi bine. 

Anakin se holbă la el. 

— Ce? Locul ăsta nu e destul de bun? 

— Ei bine, trebuie să recunoşti, Anakin, zise el, că totul pare teribil de învechit. 

— Cum adică pare? Chiar este. Anakin ridică din umeri. Dar treci cu vederea 
ceva. Eu sunt extraordinar, îți aminteşti? 

Deşi era obosit şi îl durea corpul, Obi-Wan zâmbi. 

— O să regret asta, nu-i aşa? 

— Probabil, spuse Anakin, zâmbind din nou. Bine, hai să ne instalăm. Cu cât 
mai repede vom reuşi să apelăm Templul şi să coordonăm un plan de luptă, cu atât 
mai repede o vom îndepărta pe Bantena de Durd. Poftim... Îşi întinse sabia de 
lumină strălucitoare. Ţine asta pentru mine. 

Tulburat, Obi-Wan îl privi în timp ce scotea din priză o lampă mică de birou. 

— Anakin... 

— Ce? spuse Anakin, lăsându-se în genunchi pentru a aşeza lampa din nou pe 
podea, sub tejgheaua din față. Se uită peste umăr -— şi îşi schimbă expresia. Băgă 
lampa în priză şi o aprinse, apoi se lăsă pe călcâie. Fața îi era acum precaută, iar 
pumnii i se odihneau combativ pe coapse. Obi-Wan, ce este? 

Obi-Wan nu avea de gând să se lase distras de tonul lui. Dezactivând sabia şi 
i-o aruncă înapoi. 

— Anakin, nu face asta, spuse el, în timp ce fostul său elev prindea arma şi o 
punea deoparte. Nu. Avu nevoie de o clipă pentru a-şi stăpâni propriul temperament. 


Să repari lucruri stricate e foarte bine - dar nu atunci când suntem băgați până la 
gât într-o misiune periculoasă. Qui-Gon obişnuia să facă asta. Obişnuia să cutreiere 
galaxia, adunând tot felul de rătăciți. 

— Ca mine, vrei să spui? spuse Anakin apăsat. Aduna rătăciți... aşa ca mine? 

— Nu ai fost niciodată rătăcit. Anakin, te rog, trebuie să mă asculți, insistă el. 
În aproape fiecare misiune în care am mers cu el am întâlnit pe cineva cu probleme. 
Câteodată şi-o căutau singuri. Alteori, ca Doctorul Fhernan, erau victime ale 
maşinaţiunilor unei alte ființe. Dar întotdeauna era cineva. lar el încerca să-i ajute. 

— Şi? spuse Anakin. Ce e rău în asta? Pe mine m-a ajutat. M-a salvat. Şi ăsta 
e modul meu de a-l răsplăti pentru asta. Fiecare persoană pe care o ajut sau pe care 
o salvez este o mulțumire pentru Qui-Gon. De ce ai o problemă cu asta? 

— Nu am, protestă Obi-Wan. Şi apoi, la privirea lui Anakin, făcu o grimasă. Ei 
bine... da. Am o problemă. Dar nu pentru că nu ar fi o ambiţie admirabilă. Este, 
Anakin. Este admirabilă, este lăudabilă, arată că ai o inimă bună. Dar... Îşi trecu o 
mână peste barbă, căutând cuvintele potrivite. În primul rând, noi suntem Jedi, nu 
lucrători sociali. Nu e treaba noastră să adunăm copiii rătăciți şi vagabonzi ai 
galaxiei. 

Bărbia lui Anakin se ridică, sfidătoare. 

— Atunci ar trebui să fie. Care este rostul de a avea toată această putere dacă 
nu o folosim pentru a face mai bună viața ființelor? 

— Dar le facem vieţile mai bune! Ştii că o facem! spuse el. Chiar acum, Jedii 
mor pentru a le face viața mai bună. Nu-mi vine să cred că trebuie să-ți reamintesc 
asta! 

— Nu e nevoie, spuse Anakin, încruntat. Şi nu spun că ar trebui să lăsăm totul 
baltă şi să ne dedicăm tot timpul şi resursele pentru a aduna rătăciți. Nu spun nici 
că ar trebui să mergem să îi căutăm. Ceea ce spun este că, dacă se întâmplă să dăm 
peste unul, nu ar trebui să ne ridicăm pur şi simplu şi să continuăm să mergem. 

— Oh, Anakin. Suspinând, căzu cu picioarele încrucişate pe covorul prăfuit. 
Ştiu că e greu. Ştiu că pare crud. Dar... 

— Asta pentru că e crud, Obi-Wan, răbufni Anakin. Crud şi lipsit de 
sentimente şi nedemn de Ordinul Jedi. 

Semăna atât de mult cu Qui-Gon. Era ca şi cum te-ai fi certat cu o fantomă. 
Nu-ţi irosi energia, Obi-Wan. Voi face ceea ce trebuie să fac. 

— Rareori se termină cu bine, să ştii, spuse el cu blândețe, dorind ca Anakin 
să-l audă şi să-l creadă. Să te încurci în aceste vieţi trecătoare? Şi când nu se 
termină cu bine, când nu-i poţi salva, când nu o vom putea salva pe Doctoriţța 
Fhernan sau familia ei sau pe prietenii ei nefericiți... 

— Nu ştii că nu-i putem salva. Renunțţi fără să încerci măcar! 

— Nu, Anakin. Nu renunţ. Pur şi simplu mă confrunt cu realitatea. Ezită, 
pentru că ceea ce voia să spună în continuare era periculos. Pe de altă parte — 
trebuia spus. Nu mă înţelege greşit. Compasiunea ta este admirabilă. Eşti un om cu 
adevărat bun. Unul dintre cei mai buni pe care îi cunosc. Dar eşti şi Jedi, şi nu ne 
putem permite să ne implicăm emoțional. Urmă o respirație adâncă şi un suspin 
ascuţit. Bant'ena Fhernan nu este mama ta. 

Anakin sări în picioare. 

— Nu o amesteca pe mama mea în asta! 

— Anakin! şuieră el. Pentru numele lui Dumnezeu, vorbeşte mai încet. 

Urmă o tăcere greu de îndurat, în timp ce Anakin se străduia să se 


stăpânească. Şi apoi scutură din cap. 

— Nu înţelegi, Obi-Wan. Nu vei înțelege niciodată. Nu ai fost niciodată sclav. 
Habar n-ai cum e să fii complet neajutorat. Să ştii că viața ta se poate sfârşi în orice 
moment, din cauza capriciului altcuiva. 

— E adevărat, recunoscu el. Dar... 

— Nu. Nu există niciun dar, spuse Anakin categoric. Te înşeli. Bine? Te înşeli. 
Aşa că stai acolo şi greşeşte. Sau pregăteşte cealaltă lampă. Sau începe să cauţi un 
comunicator cu care să pot transmite un semnal către Templu. Fă ceva, Obi-Wan. Fă 
ceva. Orice, în afară să încerci să-mi spui că mă înşel. Pentru că nu mă înşel. 

Obi-Wan se uită la Anakin, uimit. Ignorându-l, tânărul se întoarse şi începu să 
scotocească într-un dulap plin de provizii. Apoi făcu cum i se spuse şi începu să 
monteze a doua lampă. 


Capitolul 17 


Avu nevoie de ceva muncă, dar Anakin găsi în sfârşit un hub de comunicație 
pe care să-l poată reconfigura. Era posibil. Apoi găsi şi un cititor care să accepte 
cristalele de date moderne pe care i le dăduse Doctorul Fhernan. Era lent şi cu toane, 
dar era mai bine decât nimic, aşa că Obi-Wan se ascunse sub masă, protejă 
strălucirea lămpii de birou cu corpul său - atât cât putu - şi începu să citească 
notele de cercetare despre preţioasa şi distrugătoarea armă biologică a lui Lok Durd. 

— Chiar trebuie să ştim chestiile astea? zise Anakin, privindu-l cu suspiciune. 

Obi-Wan ridică din umeri. 

— Poate că nu. Dar nu se ştie niciodată când o informaţie obscură ar putea fi 
utilă. 

— Ha. Asta înseamnă că vrei să o citesc şi eu? 

— Nu, spuse Obi-Wan, aruncând o privire în sus. Vreau să faci linişte şi să 
repari acel hub de comunicații. 

Murmurând în sinea lui, Anakin demontă vechiul echipament de comunicații, 
folosind o trusă de scule pe care o găsise într-un sertar. 

Timpul trecu, dureros de lent. O dată se opriră din ceea ce făceau, încremeniţi, 
când o patrulă de droizi de luptă trecu zgomotos pe lângă fațada magazinului. Dar 
maşinăriile nici măcar nu se opriră din mers, aşa că începură să respire din nou şi 
se apucară din nou de treabă. Din câte puteau să ghicească, mai aveau la dispoziție 
şase ore de întuneric înainte de răsăritul soarelui pe Lanteeb, iar ei aveau nevoie de 
fiecare minut. 

Întorcându-se din micuța baie a atelierului, Obi-Wan îl găsi pe Anakin 
încercând să o contacteze pe Doctorul Fhernan pe singurul lor comunicator rămas. 

— Vreun răspuns? întrebă el, repliindu-se sub biroul scund. 

Anakin clătină din cap şi puse comunicatorul deoparte. Înclinând hubul de 
comunicație eviscerat spre propria lampă, îi examină conexiunile dezgolite. 

— Nu. 

Oh. Asta nu era încurajator, dar nu avea să-i ajute cu nimic dacă se îngrijorau. 

— Sunt sigur că e în regulă, Anakin. E o femeie puternică şi inteligentă. Şi nu 
simt nicio problemă. Tu simţi? 

— Nu, spuse Anakin, încruntat. Nicio problemă. Doar că-i este frică. 

Ar fi o proastă dacă nu i-ar fi frică. 

— Ei bine, sunt sigur că doar a adormit. E foarte târziu. 

— Da. Probabil că da. Voi încerca din nou peste o oră sau cam aşa ceva. 

Puţinul pe care îl putea vedea Obi-Wan din faţa lui Anakin arăta foarte obosit. 

— S-ar putea ca ea să fi avut ideea corectă. Ce-ar fi să tragi un pui de somn 
scurt? Eu o să stau de veghe. 

— Nu, sunt bine, spuse Anakin, scotocind prin trusa de scule. De ce nu dormi 
tu? 

— Nu, nu. Şi eu sunt bine. Îşi frecă ochii obosiţi şi arzători şi încercă să ignore 
epuizarea din muşchi. În plus, abia am zgâriat suprafaţa acestei cercetări. Sunt ore 
întregi de citit pe aceste cristale de date. 


Anakin alese un dezizolator de sârmă de calibru mic, apoi îi aruncă o privire. 
Nu mai era furios. Dar era cu siguranţă retras. 

— Ai găsit ceva util? 

— Din păcate, nu e uşor de spus, zise el, frustrat. Mă tem că punctul meu forte 
nu a fost niciodată chimia. 

— Atunci renunţă, spuse Anakin. Şi poţi să transmiţi toate chestiile ştiinţifice 
către Templu. Lasă-i pe ei să-şi dea seama. 

— Bună idee. Şi când crezi că voi putea face asta? 

Anakin strâmbă din nas. 

— Când voi reuşi să fac chestia asta blestemată să funcționeze. Şi cu condiția 
ca semnalul să poată să ricoşeze în rețeaua HoloNet de suficiente ori, astfel încât, 
dacă Separatiştii reuşesc să ne recepționeze transmisia, să nu-şi poată da seama de 
unde provine. 

— Poţi face asta? spuse el, impresionat. 

Nici el nu se descurca rău cu electronica, dar Anakin era - ura să o spună — 
extraordinar. 

— În teorie, spuse Anakin, ridicând din umeri. Dacă pot să o pun în practică, 
rămâne de văzut. Este complicat. 

Obi-wan înţelese mesajul tacit: Cu alte cuvinte, taci şi lasă-mă să lucrez. 

Tăcerea căzu din nou. Renunţă la ştiinţa din spatele armei biologice şi în 
schimb îşi îndreptă atenția stingherită către datele cuprinzătoare ale Doctorului 
Fhernan despre damotită şi utilizările ei. Dar, după o vreme, vederea lui continuă să 
se încețoşeze, cuvintele curgând împreună ca ceara topită. Se trezi reluând acelaşi 
paragraf şi nereuşind să înțeleagă niciun cuvânt mai provocator decât şi sau dar. 
Lăsând cititorul de date în poală, îşi lăsă mintea obosită să rătăcească... 

„„doar pentru a se împotmoli direct în enigma savantului răpit de Durd. 
Încercarea de a o salva — ca să nu mai vorbim de salvarea familiei şi prietenilor ei 
amenințați, împrăştiați pe cinci planete — ar putea pune în pericol misiunea. Un pas 
greşit, o mică greşeală, şi Durd ar putea fi alertat de pericol. În timp ce îşi imagina că 
se află în siguranță aici, pe îndepărtatul şi obscurul Lanteeb, existau toate şansele 
nu numai să întrerupă crearea armei sale biologice, ci şi să-l ducă pe Neimoidian 
înapoi în custodia Republicii. Asta ar fi definiția mea pentru succesul unei misiuni. 

Pe de altă parte, să nu încerci să-i salvezi pe cei treisprezece ostatici ai lui 
Durd - abandonându-i în fața răzbunării sale brutale - deşi ar putea fi pragmatic să 
facă asta... Aş putea trăi cu mine însumi dacă aş face-o? Mi-aş putea ierta măcelărirea 
lor? Probabil că nu. Şi nici Anakin nu l-ar fi iertat. Se încruntă la fostul său elev, atât 
de sârguincios în sarcina sa. Anakin, simțind privirea scrutătoare, îşi ridică privirea. 

— Ce este? 

— Nimic, spuse el. Doar că... ai fost foarte bun cu Doctorul Fhernan în seara 
asta. 

Maxilarul lui Anakin se încleştă. 

— Obi-Wan... 

— Nu, nu, vorbesc serios, spuse el repede. Nu încerc să... Intenţia mea nu este 
să... Este un compliment, Anakin. Ceea ce i-ai spus. Despre iertare. A fost foarte 
puternic. Asta e tot ce am vrut să spun. 

— Oh, spuse Anakin, precaut. Schimbă cleştele de dezizolat fire cu un cititor 
de microimpulsuri, apoi testă un circuit şi murmură: Bine. 

— Deci... pe tine cine te-a iertat? 


Anakin se linişti. Expresia lui, din profil, era un amestec de surpriză şi 
resemnare. Ca şi cum s-ar fi aşteptat la întrebare şi totuşi nu-i venea să creadă că i 
se pusese. Obi-Wan se simţea şi el puţin surprins. Nu voise să îl întrebe. De regulă, 
evita conversațiile foarte personale. Mai ales despre trecutul care nu putea fi 
schimbat. Şi mai ales despre trecutul lui Anakin, atât de înnegurat, încâlcit şi plin de 
capcane. 

Chiar sunt obosit. Cred că voi renunța cât încă mai pot. 

— Îmi pare rău, murmură el. Nu e treaba mea. Uită că am întrebat. O să... 

— Mama mea, spuse Anakin, cu voce joasă. Mama mea m-a iertat. 

Oh. Ei bine... Şi cum, mai exact, ar fi putut să răspundă la asta? Pentru că 
existau şanse mari ca orice ar fi spus să fie un lucru greşit. Moartea lui Shmi fusese 
un câmp minat de regrete şi eşecuri, pentru amândoi. 

— Chiar înainte să moară, adăugă Anakin. Ea nu... ea era... Respiră adânc, 
tremurat, apoi lăsă aerul să iasă treptat. De fapt, nu a spus Te iert, Anakin. Ştii tu. 
Pentru că nu am salvat-o. Pentru că nu m-am întors pe Tatooine şi nu am eliberat-o. 
Dar am putut vedea cuvintele în ochii ei. Le-am putut simţi. M-a iertat. 

Obi-Wan îşi putea doar imagina ce însemnase asta pentru Anakin. Dar iertarea 
mamei sale era doar jumătate din ecuaţie. Îşi sprijini capul de partea solidă a 
biroului. 

— Şi când ai de gând să te ierți pe tine însuți? 

Anakin îşi întoarse atenția la hubul de comunicații. 

— Cine spune că nu m-am iertat? 

— Anakin. Te rog, spuse el. Dacă preferi să nu vorbeşti despre asta, spune-mi. 
Dar nu mă trata ca pe un idiot. 

— Bine, spuse Anakin, şi scoase un alt circuit de releu de comunicații. Nu 
vreau să vorbesc despre asta. 

Doar că... asta nu era îndeajuns de bine. Această problemă spinoasă şi 
nevindecată avea nevoie de un fel de rezolvare. Dacă Anakin nu va găsi o cale de a se 
împăca cu uciderea lui Shmi, nu-şi va găsi niciodată liniştea. Moartea ei crudă va 
continua să-l bântuie, să-i alimenteze teama de a-i dezamăgi pe cei la care ţinea cel 
mai mult. Frica era cea mai mare slăbiciune a lui Anakin. Întotdeauna fusese. 

O asemenea dihotomie. Este cel mai neînfricat om alături de care am luptat 
vreodată... dar o parte din el rămâne acel băiat mic şi speriat care a părăsit Tatooine 
acum 11 ani. Băiatul pe care ştia, spre ruşinea lui, că uneori nu reuşise să îl atingă. 

— Nu ar trebui să te învinovățeşti, ştii asta, spuse el. Dacă vrei să dai vina pe 
cineva, Anakin, dă vina pe mine. Amândoi ştim că te-am încurajat să laşi Tatooine în 
urmă. Ceea ce s-a întâmplat nu a fost vina ta. Chiar trebuie să încetezi să te mai 
pedepseşti pentru asta. Sunt sigur că mama ta nu ar vrea asta. Nu ar vrea... 

Anakin scăpă circuitul şi mini cleştele şi se holbă. Avea o privire atât de 
intimidantă, de adultă. Atmosfera trosni de o tensiune bruscă şi periculoasă. 

— Da. Bine. Şi care parte din Nu vreau să vorbesc despre asta ţi-a scăpat? 

În regulă. Asta fusese o greşeală. Nu mai e un copil, Obi-Wan. Tot uiţi asta. 

— Îmi pare rău. Sunt obosit. Nu ştiu ce spun. Cred că voi trage un pui de 
somn până la urmă. Trezeşte-mă peste o jumătate de oră, da? Dacă nu mă trezesc 
singur. 

Pentru o clipă crezu că Anakin avea să se răzgândească, că avea de gând să 
rupă tăcerea autoimpusă şi să-i spună tot ce se întâmplase pe Tatooine, când murise 
Shmi. Pentru că mai era ceva. Întotdeauna ştiuse că era mai mult decât simplul fapt 


că Shmi fusese răpită şi ucisă de Tuskeni. Doar că nu ştia ce. Şi nu îşi permisese 
niciodată să se gândească la asta. Îşi permisese doar să spere că într-o zi Anakin va 
găsi calea de a-i spune întreaga poveste. Te rog. Fie să se întâmple în această zi. Am 
sentimentul că e important. 

Anakin aprobă din cap. 

— Da, odihneşte-te puţin, Obi-Wan. Arăţi obosit. 

Deci... Până la urmă, nu aceasta e ziua. Dezamăgit - conştient că reuşise 
cumva să gestioneze greşit un moment rar şi important - Obi-Wan închise ochii şi 
adormi instantaneu. 


Îi trebuiră aproape încă trei ore, dar în cele din urmă reuşi. Îmbunătăţi hubul 
de comunicaţii învechit şi ponosit al Sigtech Industries până când fu suficient de bun 
-— suficient ca să ia legătura cu Templul Jedi şi cu Yoda. Triumful spălă oboseala 
acidă. Sunt bun. Chiar sunt. Nu-mi pasă că nu ar trebui să o spun. Sunt bun. 

Brusc, dureros, se trezi că o dorea pe Padme. O dorea atât de mult încât lipsa 
ei era o durere fizică. Aproape niciodată nu apucase să-şi sărbătorească victoriile cu 
soția lui. De cele mai multe ori trebuise să-şi imagineze bucuria ei şi să se consoleze 
cu amintiri. Dar le răscolise prea des. Începuseră să se epuizeze. 

Trebuie să fac altele noi. Trebuie să fiu din nou cu ea. Trebuie să o strâng în 
braţe. Să o simt. Am nevoie să ştiu că nu sunt singur. 

Era obosit, era al naibii de obosit, dar, spre deosebire de Obi-Wan, nu 
îndrăznea să adoarmă. Bant'ena Fhernan îi răscolise trecutul. Dacă ar fi adormit, ar 
fi putut visa Tatooine şi, visând, s-ar fi putut trăda pe sine. lar Obi-Wan nu trebuia 
să afle vreodată. Padme, Padme, am nevoie de tine. Eşti singura care mă înțelege. Eşti 
singura care poate face ca visele să înceteze. 

Dorinţa lui pentru ea era ca un dragon care doarme. Cea mai mică suflare 
putea să-l trezească, să aprindă flăcările până când acestea amenințau să-l 
consume. Trebuia să se lupte cu dorinţa sa. Vieţi nevinovate depindeau de el. Obi- 
Wan depindea de el. Să-l dezamăgească era de neconceput. Răsuflând greu, cu 
pumnul apăsat pe buze, Anakin învinse balaurul care răcnea până la supunere. 

Încolăcit pe o parte sub biroul ponosit al magazinului de electronice, Obi-Wan 
nu se mişcă. Termenul stipulat de o jumătate de oră trecuse de mult şi dormea ca 
mort. O să fie furios când se va trezi şi va realiza că nu i-am ascultat ordinele. Ah, 
bine. Nu e prima dată. Şi nu va fi nici ultima. Cu sarcina principală îndeplinită, 
recuperă comunicatorul, se târî de sub tejghea, se retrase în spatele magazinului şi 
încercă să o contacteze din nou pe Bant'ena. De data aceasta, ea răspunse. 

— Anakin! Eşti în regulă? Unde eşti? 

— Suntem bine, zise el, păstrându-şi vocea joasă. Dar ar fi mai bine să nu 
spun unde suntem. 

— Bineînţeles. 

— Eşti în regulă? A fost vreo problemă de când am plecat? 

— Nu. Totul este liniştit. Anakin... 

— Ce? întrebă el, când ea nu termină de vorbit. 

— Nu înțeleg. De ce îți pasă atât de mult? 

Nu era timp să-i spună. Nu i-ar fi spus nici dacă ar fi fost. 

— Pur şi simplu îmi pasă. 


Suspinul ei răzbătu prin comunicator. 

— Pe oricine ai pierdut — trebuie să-l fi iubit foarte mult. 

Degetele lui se strânseră pe comunicator. 

— Bant'ena, trebuie să închid. Ține minte, ține această legătură deschisă. 
Când lucrurile se vor întâmpla, se vor întâmpla repede. 

— Îmi voi aminti. Ai grijă. 

Nici măcar conversaţia cu Bant'ena nu-l trezise pe Obi-Wan. Îngrijorat, Anakin 
tinu o mână chiar deasupra feței adormite a mentorului său şi căută să-l simtă în 
Forță. Căută să simtă dacă era ceva grav. Dar nu. Obi-Wan era doar obosit. Dar oare 
era prea obosit? E mai obosit decât ar trebui să fie? Ştiu că e obositor să lupți într-un 
război, dar... încă mai e Zigoola. Când o să-mi spună ce s-a întâmplat acolo, cu el şi cu 
Bail? Ar trebui să-mi spună despre asta. Zigoola e ceva ce trebuie să ştiu. 

Şi de îndată ce vor lăsa misiunea asta în urmă, îl va încolți pe fostul său 
Maestru şi va scoate adevărul de la el, într-un fel sau altul. 

Era încă întuneric, oraşul era încă sub stare de asediu. După părerea lui, 
existau prea multe riscuri dacă încerca să-l contacteze pe Yoda. Nu erau suficiente 
discuții ambientale de comunicații şi trafic de semnale pentru ca transmisia lor 
clandestină să se ascundă printre ele. Aşa că fură cititorul de date de la Obi-Wan şi 
răsfoi teancuri şi teancuri de date fascinante despre damotită. 

Zorii palizi ai lui Lanteeb veniră în sfârşit. Şi când lumea din jurul lor se 
schimbă, Obi-Wan se trezi. Îşi dădu seama instantaneu că dormise mult mai mult 
decât o jumătate de oră. 

— Anakin! 

— Nu începe, Obi-Wan, spuse el, fără să-şi ridice privirea din cititor. Amândoi 
ştim că aveai nevoie de asta. 

— Eu voi hotărî ceea ce am nevoie, nu tu! 

Acum chiar îşi ridică privirea. 

— Nu şi de data asta. Obi-Wan, care e problema? Nu e ca şi cum am fi avut 
altceva de făcut. Şi nu e ca şi cum am fi lucrat amândoi la hubul de comunicații. 

— Hubul. Obi-Wan se strecură afară de sub birou şi se aşeză cu precauţie cât 
de bine putut, sprijinit pe un cot. Este reparat? 

— Bineînţeles că e reparat. 

— Atunci de ce nu m-ai trezit? Trebuie să luăm legătura cu Yoda, trebuie să... 

— Să suprapunem semnalul nostru peste unul dintre semnalele Separatiste, 
ca să-l ascundem, spuse el, punând deoparte cititorul de date. Este singurul mod în 
care pot garanta — aproape — că nu vom fi detectați. 

— Ce zici de codificarea transmisiunilor noastre? spuse Obi-Wan, căutând în 
continuare o eroare. Îţi spun, Anakin, nu-mi place ideea de a trimite date atât de 
sensibile fără niciun fel de protecție. 

— Ei bine, am conectat cipul de bruiaj pe care l-am adus cu mine, dar... 
Anakin ridică din umeri. Toată chestia e puţin şubredă, Obi-Wan. Nu e ca şi cum am 
vorbi de o tehnologie compatibilă aici, ştii asta. 

Obi-Wan se ciupi de barbă. 

— Dar eşti sigur că putem măcar să ne acoperim urmele? 

— Pe cât de sigur pot fi, spuse el. Odată ce m-am conectat la un semnal 
Separatist şi am ajuns la primul holoreleu, pot să trimit semnalul într-o altă direcţie 
şi, teoretic, nimeni de aici nu va afla. Dar pentru a face asta, trebuie să aştept să 
existe un semnal Separatist. 


— Nu a existat deloc trafic de comunicații în timpul nopții? 

— Nu genul de care avem nevoie. Anakin ridică o sprânceană. Doar câteva 
comunicații locale. Se pare că Separatiştii, spre deosebire de unii oameni pe care îi 
cunosc, chiar cred în somn. 

— Ha, spuse Obi-Wan şi îşi frecă o mână pe față. Dar cu tine cum rămâne? Ai 
reuşit să te odihneşti? 

— Eu sunt bine. Apăsă pe cititor. Nu am nicio şansă să adorm cu această 
poveste captivantă de citit. Deşi... ai ajuns până la partea în care spune că celelalte 
două continente ale lui Lanteeb sunt nelocuibile din cauza contaminării cu damotită? 

— Nu, nu am făcut-o, spuse Obi-Wan, cu interesul stârnit. Hmm. Mă întreb 
dacă nu cumva asta i-a dat lui Durd ideea pentru arma lui biologică murdară? 

— Probabil. Zâmbi. Când îl vom prinde, îl putem întreba. Oh — şi am vorbit cu 
Bant'ena. 

— Este în regulă? Nu sunt probleme? 

— Ei bine, nu, dacă nu consideri probleme faptul că a vorbit cu mine sub 
amenințarea unui blaster. 

Obi-Wan se îndreptă atât de repede încât se lovi cu capul de partea de jos a 
biroului. 

— Ce? 

— Scuze, scuze, spuse el în grabă. A fost o glumă proastă. Îmi pare rău. 

— O glumă foarte proastă, mormăi Obi-Wan. Ştii, sunt momente în care tu şi 
Bail Organa semănați în mod ciudat. 

Anakin doar îşi păstră fața serioasă. 

— Mulţumesc. 

— Nu a fost un compliment, mârâi Obi-Wan, apoi se rostogoli de sub birou şi 
se ridică în picioare. Cât de curând putem risca să luăm legătura cu Templul? 

Anakin verifică monitorul de semnal al hubului de comunicații. 

— Nu încă. Relaxează-te, Obi-Wan. De îndată ce apare un semnal potrivit, mă 
voi ocupa de el. Cu asta mă ocup, îți aminteşti? Mă joc cu lucrurile şi le fac mai 
bune. 

— Ceea ce faci tu, replică Obi-Wan, este să-mi distragi atenţia. 

— Ei bine, ştii tu, spuse el, de data aceasta lăsându-şi amuzamentul să se 
vadă, toată lumea are nevoie de un hobby. 

— Credeam că tu ai deja un hobby. 

— Ce - nu pot avea mai mult de unul? 

— Nu, spuse Obi-Wan. 

Anakin zâmbi din nou şi se întoarse la lectură. 


Yoda preda când află că Obi-Wan şi Anakin căutau să vorbească cu el, urgent. 
Pentru că aceşti elevi nu erau nişte puşti, ci aproape Padawani, îl lăsă pe Ruchikila 
să conducă exercițiile de căutare legat la ochi şi se grăbi spre centrul de comunicații 
al Templului, aşa cum i se ceruse. 

— Maestre Yoda, spuse Maestrul Ban-yaro, salutându-l. Pe aici. Semnalul de 
comunicare este foarte slab. Doar voce, fără holoimagini. Nu ştiu cât timp va rezista. 
Este transmis de la un capăt la altul prin jumătate din rețeaua de relee a Inelului 
Exterior şi Mijlociu. Şi ne-au cerut să reflectăm modelul lor de semnal atunci când 


răspundem, ceea ce nu ne ajută. De asemenea, securitatea lor e precară. Mie mi se 
pare că sună acasă cu o cutie de conserve şi nişte sfoară. 

Yoda îşi ghidă scaunul plutitor alături de energicul şef de comunicaţii al 
Templului, în timp ce se grăbeau prin zona principală de comunicații a centrului 
către secțiunea de înaltă securitate în care se intra cu cod de acces. 

— În pericol imediat de a fi descoperiţi, ei pot fi? 

Ban-yaro îşi dădu părul lung şi roşcat la o parte din față. 

— Nu au spus aşa ceva, dar... pare probabil. Era pe punctul de a începe să 
alerge. I-am dirijat prin supraconductor. Este cel mai bun semnal şi cea mai bună 
protecţie pe care le-o putem oferi. Va trebui să sperăm că este suficient. 

Yoda se uită la el. 

— Unde se află, ţi-ai dat seama, nu-i aşa? 

— Da, spuse Ban-yaro. Presupun că e nevoie să uit această mică informație? 

Ajunseră la o uşă cu cod de securitate. În timp ce Ban-yaro furniza datele de 
autorizare necesare, Yoda aprobă din cap. 

— Presupun că, aşa să faci, este corect. 

Ban-yaro afişă zâmbetul său rar, strâmb. 

— S-a făcut. După tine, Maestre Yoda. 

Cea mai sigură şi mai puternică stație de comunicaţii a Templului era goală. În 
timp ce Ban-yaro se scuza să monitorizeze puterea semnalului, Yoda îşi manevră 
scaunul plutitor astfel încât să poată accesa cu uşurinţă panoul de comunicații. 

— Obi-Wan. Să mă auzi, tu poți? 

— Maestre Yoda! Bine. Te rog să asculţi cu atenţie — nu ştiu cât timp putem 
ține această legătură. Ţi-am transmis deja câteva date importante. Au fost primite? 

Se uită la Ban-yaro, care îşi verifică monitoarele, apoi ridică o mână pentru a 
confirma. 

— Recepţionate sunt, Obi-Wan. 

— Excelent. Maestre, am avut dreptate. Separatiştii fabrică o armă biologică. 
Formula este inclusă în datele pe care le-am trimis. 

— Bună treabă, Maestre Kenobi. 

— Lok Durd e în spatele acestei afaceri. Yoda, ştiai că el... 

— Am ştiut, Maestre Kenobi. Acum nu mai contează. Mai multe despre această 
armă biologică, spune-mi. 

— Durd este responsabil de proiect, răspunzând în faţa lui Dooku, dar omul de 
ştiinţă care a inventat de fapt chestia asta spune că este posibil să se creeze un 
antidot şi un vaccin. Ţi-am trimis numele a patru savanţi care ar putea face asta. 

— Omul de ştiinţă al lui Durd, vă ajută? Surprins, se uită fix la panoul de 
comunicații. Chiar şi pentru Obi-Wan, acest lucru era impresionant. Cu asta, cum 
te-ai descurcat? 

— Doctorul Fhernan nu este un participant de bunăvoie în această afacere, 
Maestre. Durd îi ţine familia şi prietenii ostatici pentru a se asigura că se supune. 

Frica şi intimidarea: o tactică tipică pentru Sith. În ceea ce-l priveşte pe Lok 
Durd... Că ne vom întâlni din nou cu el, ştiam deja. 

— Obi-Wan, o cale de a opri producția acestei arme, ai găsit? 

— Maestre Yoda, sunt Anakin. Nu există un răspuns uşor la asta. Damotita 
este cheia aici. Este componenta principală a armei. Elimină mineralul şi vom opri 
producția. Problema este că, potrivit cercetărilor Bant'enei, Lanteeb este supus 
furtunilor teta aleatorii, iar damotita este componenta principală a scuturilor lor. 


Sigur, un asalt al Republicii ar putea distruge minele, dar dacă distrugem scuturile, 
am condamna populaţia de pe Lanteeb la o extincţie lentă şi chinuitoare. Cel puţin, 
pe cei care ar supraviețui bombardamentului şi precipitațiilor toxice care ar urma. Şi 
în aceste condiţii, o evacuare planetară nu este o opţiune. 

Suspinând, Yoda închise ochii. 

— Nicio alternativă la damotită pentru aceste scuturi, nu există, nu-i aşa? 

— Nu, Maestre. Nu pe termen scurt. 

— O veste bună, asta nu este. 

— Maestre, am putea încerca să smulgem Lanteeb înapoi de la Separatişti, 
spuse Obi-Wan. Dar având în vedere valoarea sa pentru ei, îți pot promite că nu vor 
renunța la el fără luptă. Bănuiesc că ne vom confrunta cu un angajament militar 
prelungit, cu o proporţie mare de victime civile. 

Într-adevăr, nu era un răspuns uşor. Un alt angajament militar prelungit cu 
un număr mare de victime civile era ultimul lucru de care Republica avea nevoie în 
acest moment. 

— Maestre, există o a treia alternativă, spuse Obi-Wan. Nu este ideală, în 
niciun caz, dar este foarte posibil să fie singura noastră cale de acţiune viabilă. 

— Explică. 

— Maestre Yoda, trebuie să-i salvăm pe cei doisprezece ostatici. Şi în locul lui 
Obi-Wan acum era Anakin, părând neliniştit. Odată ce Bantena va şti că sunt în 
siguranță, ne va ajuta să distrugem tot ce are legătură cu arma biologică. Şi apoi o 
putem scoate de pe Lanteeb, astfel încât Durd să nu o mai poată folosi din nou. Va fi 
complicat, dar cred că o putem face. 

Hmm. 

— De acord cu Anakin, tu eşti, Maestre Kenobi? 

Urmă o pauză semnificativă înainte ca Obi-Wan să-i răspundă. 

— Aşa cum am spus, Maestre, este un plan riscant. Ostaticii nu-şi dau seama 
că sunt în pericol. Ar trebui să organizăm mai multe misiuni de salvare separate, şi 
oricare dintre ele ar putea eşua şi să-l alerteze pe Durd. 

— Să ne ajute fără salvarea lor, acest om de ştiinţă nu o va face? 

— Sunt familia ei, Maestre, zise Anakin. Prietenii ei. Nu vrea să fie responsabilă 
pentru moartea lor. Nu-i putem cere să fie responsabilă pentru moartea lor. 

Yoda suspină. 

— Este posibil, Obi-Wan, ca tu şi Anakin, instalaţia şi cercetările acestui om de 
ştiinţă să distrugeți? 

— Da, Maestre, spuse Obi-Wan, după o altă pauză lungă. Dar asta ar garanta 
moartea ei, precum şi moartea familiei şi a prietenilor ei. Am fi responsabili pentru 
treisprezece crime. 

Ah. Da. Oriunde se întorceau, se părea că sângele unor nevinovaţi aştepta să 
fie vărsat. 

— Dacă planul tânărului Skywalker vom urma, Obi-Wan, la un moment dat, 
pe Lanteeb veţi fi obligați să rămâneți. Periculos, asta va fi. 

— Crede-mă, Maestre, sunt conştient de asta. 

— Acest om de ştiinţă, Obi-Wan. Încredere în ea, tu ai? 

— Da, avem, spuse Anakin. 

— Obi-Wan? 

— Maestre, având în vedere circumstanțele, nu cred că avem altă alegere, 
spuse Obi-Wan. Părea îngrijorător de rezervat. Tu ai alta? 


Închizându-şi ochii, căută claritate în Forţă, căută să găsească o cale prin 
partea întunecată ce se aduna - dar viitorul îi scăpa. Orice simț al modului în care 
această situație ar putea evolua se schimba şi îl tachina, dansând chiar în afara razei 
de percepţie. Simţi un fior periculos de teamă. Niciodată, niciodată în nouă sute de 
ani, abilităţile sale nu fuseseră atât de compromise. Partea întunecată îl făcuse 
practic surd, orb şi fără voce. 

— Nu, Obi-Wan, spuse el în cele din urmă. Nu am. 

— Şi avem un lucru în favoarea noastră, cel puţin, adăugă Obi-Wan. Formula 
de succes abia a fost finalizată. Arma încă nu este în producție la scară largă. 

Dar va fi, şi asta curând. Nu era timp să discute despre asta cu nimeni 
altcineva din Consiliu - sau cu Palpatine. Va trebui să ia singur o decizie şi să 
suporte consecinţele acesteia. 

— Maestre Yoda, te rog, lasă-ne să o facem, spuse Anakin. Trebuie să-l oprim 
pe Durd - fără să mai rănim pe altcineva. 

Da, trebuie. Şi, deşi gândul de a-i risca pe aceşti Jedi anume îl umplea de 
groază, acesta era război. Şi în război nu putea face favoritisme - oricât de 
copleşitoare ar fi fost tentaţia. 

— Foarte bine, spuse el. Să identifici aceşti ostatici pentru mine, poți? 

— Putem, Maestre, spuse Obi-Wan. Pregătiți-vă pentru transmiterea datelor. 

Yoda se întoarse spre Ban-yaro şi aşteptă clipe lungi pentru confirmarea lui. În 
cele din urmă, Ban-yaro aprobă din cap. 

— Primite, datele sunt, Obi-Wan. În custodie de protecţie, pe aceşti oameni îi 
voi avea. Dar nevoie de ceva timp pentru a îndeplini această sarcină, ar putea fi. 

— Înţelegem asta, Maestre. Nu vă faceţi griji. Cred că ne vom descurca destul 
de bine pentru câteva zile acolo unde ne aflăm. Acum nu îndrăznesc să mai ţin 
această legătură activă. Vă vom contacta din nou cât mai curând posibil. Kenobi, 
terminat. 

Multă vreme Yoda rămase nemişcat în scaunul său plutitor. Având în vedere 
aceste noi informații, secretul era acum şi mai important, iar încrederea din ce în ce 
mai puţină. Îi avea pe Jedi la dispoziţie pentru a-i trimite după ostatici — dar cum 
rămâne cu antidotul şi vaccinul pentru arma biologică? Producția amândurora 
trebuia să fie demarată în cazul în care Obi-Wan şi Anakin nu reuşeau. 

— Maestre Yoda? spuse Ban-yaro încet, alăturându-i-se. lată informațiile 
descărcate. 

Luă cele două cristale de date. 

— Mulțumirile mele. Lasă-mă acum. Eu însumi, când voi fi terminat pot să ies. 

Ban-yaro se înclină. 

— Desigur, Maestre Yoda. Dacă mai ai nevoie de mine, ştii unde voi fi. 

De îndată ce rămase singur, Yoda revăzu rapid datele trimise de Obi-Wan şi 
Anakin. Găsi numele celor patru savanţi care puteau, sperau ei, să facă un miracol — 
şi zâmbi. Chiar şi în aceste vremuri întunecate, Forţa putea găsi o cale. 

Deschise un nou canal de comunicare. Dar în loc să ajungă la persoana pe 
care o dorea, semnalul fu deviat. 

— Birourile Senatorului Organa, spuse o voce caldă şi plăcută. 

Asistenta personală a lui Organa. Cum o chema? Ah, da. Minala Lodilyn. 
Discretă şi eficientă — nu simţea nicio duplicitate în ea. 

— Cu ce vă pot ajuta? 

— Maestrul Yoda apelează. Cu Senatorul Organa, să vorbesc trebuie. 


Urmă o foarte scurtă ezitare. 

— Da, domnule. Senatorul Organa se întâlneşte cu Cancelarul Suprem. Pot să 
dau de el dacă aveţi nevoie, Maestre Yoda. 

Dar dacă făcea asta, Palpatine ar fi ştiut că avea treabă cu reprezentantul 
important şi ocupat al Alderaanului. El prefera să fie discret. Fără îndoială că la un 
moment dat îl va aduce pe Palpatine în această misiune. Dar încă nu. Cancelarul 
Suprem era un om ocupat. Cel mai bine era să-i păstreze biroul neîngrădit. 

— Necesar nu este, spuse el. Când eliberat de întâlnirea cu Cancelarul Suprem 
va fi, cu el voi vorbi. 

— Da, spuse asistenta lui Organa. Să-i spun că doriţi să îl vedeți? 

— Mulţumesc. Apreciez că o vei face. 

— Mai curând decât mai târziu? Şi în mod discret? 

— Într-adevăr. 

— Înţeleg, Maestre Yoda. Nu-mi imaginez că va dura mai mult de câteva ore. 

Ceea ce îi dădea suficient timp să se ocupe de cererile mai puţin simple ale lui 
Obi-Wan. Băgând cristalele de date în buzunarul scaunului său plutitor, părăsi 
centrul de comunicații şi se întoarse în propriul domeniu. 


Abia întoarsă de o zi la Templu, dată afară de pe Kaliida Shoals pentru că era 
neastâmpărată, Ahsoka deja simțea nevoia să se cațere pe pereți. Ar fi vrut să fie din 
nou acolo, să lupte, dar cu Skyguy aflat misterios în altă parte, iat-o blocată într-un 
dojo stupid, cu doar patru droizi de antrenament drept companie. 

Asta până când veni în vizită Maestra Taria Damsin. 

Ahsoka îşi dezactivă sabia şi se uită surprinsă la femeia Jedi mai în vârstă. 

— Eu? Maestrul Yoda vrea să mă vadă? 

— Pe amândouă, spuse Maestra Damsin. Şi nu, Padawan, nu ştiu de ce. 

— Oh, spuse ea şi strâmbă din nas. Vrea să ne vadă chiar acum? Am exersat o 
vreme şi — ei bine — cred că trebuie să mă spăl. 

Maestra Damsin zâmbi. 

— Cred că ar trebui, Padawan. Dar când Maestrul Yoda spune De îndată să mă 
vezi vino, sunt destul de sigură că nu vrea să spună: După ce duş faci, să mă vezi 
vino. 

— Nu, spuse Ahsoka cu voce slabă. Nu, nu cred că vrea să spună asta. 

Anakin. Se întâmplase ceva cu Anakin? Ea nu simţise nimic. Nu fusese nicio 
tulburare în Forţă. Şi când era singură în dojo, exersând, concentrându-se pe 
formele sabiei de lumină, atunci era momentul în care de obicei se conecta cel mai 
bine la ea. 

— Sunt sigură că Maestrul tău şi Obi-Wan sunt bine, Ahsoka, spuse Maestra 
Damsin. În multe privinţe, era o femeie deconcertantă. Îl cunosc pe Obi-Wan de mult 
timp. De obicei îmi dau seama când a ajuns în necaz şi nu simt asta acum. 

— Nu? spuse ea, uşurată. Deci nu eu sunt cea care inventez lucruri pentru că 
vreau să le simt? Nu spui asta doar aşa? 

— Eu nu spun niciodată nimic, pur şi simplu, Padawan, zise Maestra Damsin, 
calmă. Acum, haide. Niciun Jedi deştept nu-l lasă pe Maestrul Yoda să aştepte. 

— Maestră Damsin, Padawan, spuse Yoda când intrară în camera sa privată. O 
misiune pentru voi, am. 


Ahsoka abia reuşi să nu-şi deschidă gura. O misiune? Ei bine, asta era 
minunat. În timp ce Anakin şi Maestrul Kenobi erau plecaţi să facă ce făceau - nu să 
intre în necaz — o misiune era exact ceea ce avea nevoie. 

Simţea acelaşi tip de entuziasm la Maestra Damsin. Şi asta era interesant. De 
când se entuziasmau Maeştrii Jedi ca un Padawan pentru că primeau misiuni? 

— Este o misiune în afara lumii? spuse Maestra Damsin. 

Yoda se uita la ea cu o intensitate enervantă. lar Maestra Damsin îl privea în 
acelaşi fel, ca şi cum ar fi avut o altă conversație privată. 

— Este, spuse Yoda, după un moment. Şi foarte importantă. La o femeie în 
pericol vă trimit pe tine şi pe această Padawană, Maestră Damsin. Sub 
supravegherea inamicului, ea este. Că este în pericol, ea nu ştie. Să o alarmezi, nu 
trebuie. Să o aduci înapoi la Templu, tu trebuie, fără să-i alertezi pe cei care rău i-ar 
putea face. De succesul vostru, multe vieţi depind. Îi întinse un cristal de date. lată 
instrucțiunile. În această misiune, nu poți eşua. 

În timp ce Maestra Damsin accepta cristalul de la Yoda, Ahsoka făcu un pas 
foarte mic înainte. 

— Maestre Yoda, are asta vreo legătură cu misiunea Maestrului Skywalker? 

Pleoapele lui Yoda se coborâră şi o privi în tăcere. Ea înghiţi în sec. 

Oh, nu. N-ar fi trebuit să spun asta. N-ar fi trebuit să spun nimic. O să se 
răzgândească acum. O să mă ţină aici. Când voi învăța vreodată să-mi țin gura 
închisă? Skyguy îmi tot spune, dar se pare că eu nu învăţ. 

— O întrebare interesantă, asta este, spuse Yoda în cele din urmă. De ce, 
tocmai acum ai pus-o? 

De ce? Nu ştia de ce. Gândul îi apăruse în cap şi îi ieşise pe gură înainte să 
poată să-l oprească. Acesta era motivul. Aceasta era povestea vieţii ei foarte scurte. 

— Um... 

— Nu te teme, spuse Yoda, încurajând-o cu blândeţe. Spune-mi. 

Alături de ea, Maestra Damsin examina cristalul de date cu un uşor interes, ca 
şi cum ar fi putut să-i citească conţinutul fără să aibă nevoie de o maşină. 

— Nu ştiu exact, Maestre Yoda, răspunse Ahsoka, aproape şoptind. E o 
senzaţie. De îndată ce ați menţionat această femeie pe care trebuie să o aducem, am 
avut acest sentiment. Şi l-am simţit într-un fel pe Maestrul Skywalker. Îngrijorat. 
Pentru ea. 

— Instinctele tale, Padawan, în eroare nu te-au indus, spuse Yoda, deschizând 
din nou larg ochii. Să-ţi spun mai mult decât atât, nu pot. Privirea lui se mută. 
Curând, trebuie să plecaţi, Maestră Damsin. Întoarce-te repede. Despre sarcina ta, 
nimănui nu spune. 

Maestra Damsin se înclină. 

— Nu te vom dezamăgi, Maestre Yoda. 

— Nu, Maestre, nu o vom face, adăugă Ahsoka, pentru că, în acest caz, dacă îl 
dezamăgea pe Yoda, asta ar fi însemnat că îl dezamăgea pe Anakin - şi în acest 
moment nu putea spune ce ar fi fost mai rău. 

— Haide, spuse Maestra Damsin, în timp ce ieşeau din camera lui Yoda. Am 
un cititor de date securizat în camera mea. Vom vedea despre ce este vorba şi apoi 
vom pleca. Sună bine? 

Nu o cunoştea prea bine pe Taria Damsin. Urmase câteva cursuri cu ea, dar în 
afară de asta nu interacționaseră prea mult în Templu. Cu toate astea, se trezi 
zâmbind. O plăcea, foarte mult. Avea energie şi umor, şi o nepăsare revigorantă față 


de protocol. 

— Da, Maestră, spuse ea fericită. Sună foarte bine. 

Grăbindu-se să țină pasul - Taria Damsin avea un pas lung, aproape la fel de 
lung ca al lui Anakin - trimise un gând prin Forţă către Maestrul ei absent. 

Nu-ţi face griji, Skyguy. Oricine ar fi această femeie, orice ar însemna pentru tine, 
vom avea grijă de ea. Nu te vom dezamăgi. 


Capitolul 18 


Existau două modalități prin care majoritatea vizitatorilor intrau în Templul 
Jedi: pe jos, prin holul public principal, sau cu speederul prin imensul complex de 
transport. Bail Organa intră pe o a treia rută mai puţin cunoscută, una folosită 
aproape exclusiv de Jedi. Asta necesitase un permis de securitate special care îi 
permitea să intre cu speederul în zona de trafic restricționat din jurul Templului, 
supravegheată cu vigilenţă, şi să andocheze la una dintre platformele de aterizare 
private ataşate sectoarelor inaccesibile publicului. 

Până în prezent, de când primise acest permis de securitate special, îl folosise 
doar o singură dată. Nu era genul de privilegiu de care era dornic să abuzeze. În 
general, nu conta dacă lumea ştia că vizita Templul. De obicei, nu avea nimic de 
ascuns. Dar de data aceasta era diferit. 

În timp ce speederul său mic şi banal se lovea de câmpul de andocare al 
platformei, menținându-se fix, dezactivă scutul de confidenţialitate, băgă în buzunar 
permisul de securitate special, apoi cobori. Aruncă o privire rapidă în jurul său la 
peisajul oraşului Coruscant, aurit de soarele de după-amiază târzie: era mult trafic 
îndepărtat, în flux, dar nimeni pe urmele lui. Bun. 

Cândva, ar fi râs la gândul de a-şi lua astfel de măsuri de precauţie. Acesta era 
Coruscantul, inima bătând mândră a Republicii. Şi acesta era Templul Jedi, un 
simbol al păcii, siguranței şi civilizației elegante în toată galaxia. Acum nu mai râdea. 
Vremurile se schimbaseră, iar el se schimbase odată cu ele. În fiecare seară adormea 
cu gândul că vor vedea din nou vremurile bune de altădată... dar până atunci? Un 
scaner de securitate pentru arme îl lăsă să intre în Templu. 

— Am venit să-l văd pe Maestrul Yoda, îl informă pe primul Jedi pe care îl văzu 
traversând holul aerisit de la nivelul al doisprezecelea, cu coloanele sale înalte, cu 
marmura palidă şi lustruită şi cu aerul de seninătate cu parfum dulce. 

Era în contrast cu agitația galaxiei. 

Ea aprobă din cap. 

— Bineînţeles, domnule Senator. Vă rog, urmați-mă. 

Încă i se părea enervant că îl cunoştea atâta lume când el nu-i cunoştea. 

Yoda se afla în camera sa privată, confortabil pe un suport de meditaţie, 
absorbit de un cititor de date. Îşi ridică privirea, zâmbind grav. 

— Domnule Senator Organa. Frumos din partea dumneavoastră că ați venit. 
Că sunteți foarte ocupat, asta ştiu. 

— Nu mai ocupat decât tine, Maestre, spuse el, întorcându-i zâmbetul. Să 
înțeleg că sunt veşti de la Lanteeb? 

— Da, spuse Yoda, punând deoparte cititorul de date. Intraţi. Intraţi. Luaţi loc. 
Ceva de băut, să vă ofer pot? 

Pe măsură ce păşea mai departe în camera plină de lumină, uşa acesteia se 
închise în urma lui. 

— Mulţumesc, nu. Cancelarul Suprem a fost destul de amabil să-mi ofere ceai 
în timpul întâlnirii noastre. 

— Hmm, spuse Yoda, cu privirea sa atentă, cu mâinile sale mici sprijinite lejer 


pe genunchi. Şi cum se simte Cancelarul Palpatine astăzi? 

Bail ezită, apoi se aşeză stângaci cu picioarele încrucişate pe celălalt suport de 
meditație al camerei. Genunchii aveau să-l pedepsească pentru asta. 

— Este Cancelarul Palpatine. Inteligent, civilizat şi tulburat de război. 

— Totuşi, ceva la el te tulbură, cred. Hmm? 

Bail se încruntă la degetele întrepătrunse. Acel permis de securitate privilegiat 
pe care îl purta cu el era doar o amintire a modului în care viaţa lui se modificase de 
la Zigoola încoace. Această nouă relație cu Yoda... era încă deconcertantă. Nu erau 
prieteni, nu aşa cum deveniseră prieteni el şi Obi-Wan, dar aici exista o încredere 
reciprocă, o înțelegere născută din secrete şi îndoieli comune şi o determinare 
absolută ca Republica să supraviețuiască. Că indiferent cât de sumbre erau lucrurile 
sau cât de tentaţi erau de disperare, lumina va învinge întunericul şi tot ceea ce 
iubeau nu va dispărea. 

Îşi ridică privirea. 

— Se zvoneşte că Senatorul Yufwa de pe Malastere este pe cale să propună un 
amendament constituțional. 

— Altul? Urechile expresive ale lui Yoda se coborâră. Al şaselea amendament, 
acesta ar fi, domnule Senator, de la începutul războiului. 

— Ştiu. Şi credeţi-mă, nu-mi place. Constituţia noastră nu a fost niciodată 
menită să fie atât de maleabilă. 

Yoda îşi mângâie bărbia. 

— Acest nou amendament. Mai multe puteri Cancelarului Suprem, acordă el, 
nu-i aşa? 

— Aşa este. 

— Despre asta, Palpatine ştie? 

— El este cel care mi-a spus, zise Bail ironic. Se întreba ce părere am, întrucât 
amendamentul implică probleme de securitate şi acesta este domeniul meu de 
responsabilitate. 

— Şi ce credeţi dumneavoastră, domnule Senator? 

— Cred că va trece, spuse el, ridicând din umeri. Era conştient de resemnarea 
sa — şi de furia de sub ea. Poate că Palpatine este reticent în a-şi asuma mai multă 
autoritate, dar se pare că Senatul nu reuşeşte să i-o impună suficient de repede. 

— Reticent, spui tu. Yoda îşi strânse buzele. Crezi asta, domnule Senator? 

Stând nemişcat şi tăcut, Bail simţi zvâcnetul surd al inimii sale accelerate. Era 
pentru prima dată când el şi Yoda discutau direct despre Cancelarul Suprem. Nu ar 
fi discutat despre el nici acum, doar că el... deschisese uşa. Da, eu am deschis-o — dar 
Yoda a trecut prin ea. Şi ce înseamnă asta? Că îndoielile mele nu sunt doar fantezii? 
Rezultatul unei munci prea epuizante şi a unui somn insuficient? Înseamnă că acea 
gâdilătură neplăcută din spatele minții mele îmi spune adevărul? 

— Tu crezi, Maestre Yoda? 

Ochii lui Yoda străluciră. 

— Cred eu, domnule Senator, că o societate liberă să-şi păzească libertatea cu 
zel trebuie, ca nu cumva într-o dimineaţă să se trezească şi să constate că toată 
libertatea a dispărut. 

Ceea ce era şi nu era în acelaşi timp un răspuns. Dar îl cunoştea suficient de 
bine pe Yoda, până acum, ca să ştie că era singurul răspuns pe care îl va primi. Şi 
asta era în regulă. Era singurul răspuns cu care se putea confrunta în acel moment. 
Era ceva la care trebuia să se gândească foarte atent. Un cuvânt greşit adresat 


persoanei nepotrivite şi... ei bine. Ar fi fost probleme - şi la o scară la care nu era 
sigur că ar fi putut face față. 

Dacă aş putea vorbi cu Padme. Dar Palpatine şi puterile lui sunt singurul subiect 
pe care eu şi ea nu-l putem discuta. Îl cunoaşte de atâta timp. Încrederea ei în el este 
absolută. Mi-aş dori ca şi a mea să fie la fel... 

Cu un efort, dădu la o parte noua sa îngrijorare şi se gândi la vechea grijă. 

— Deci, care sunt veştile de la Lanteeb, Maestre Yoda? 

Yoda ridică mâna şi ceva pluti prin aer de pe un raft montat pe peretele 
camerei. Un cristal de date. Maestrul Jedi îl prinse între degete şi îl ținu cu grijă, 
încruntându-se. 

— Vreun biochimist, cunoaşteţi, domnule Senator? 

Biochimist? 

— Da, spuse el, precaut. Câţiva, din întâmplare. De ce? 

Privirea lui Yoda îl străpungea. 

— Tryn Netzl? 

Tryn? 

— Da. Da, îl cunosc pe Doctorul Netzl. Este unul dintre cei mai respectați 
oameni de ştiinţă de pe Alderaan. Maestre Yoda... 

— Acest Tryn Netzl, spuse Yoda, politicos şi necruţător. Încredere în el cu viața 
ta, ai avea, nu-i aşa? 

— Eu nu... nu m-am gândit niciodată... Se holbă la cristalul de date, cu un frig 
care-i curgea prin sânge. Vrei să-mi spui că am avut dreptate? Avem de-a face cu o 
armă biologică? 

Aprobând din cap, Yoda ridică cristalul de date. 

— Da. Formula, aici o am. De Obi-Wan şi de tânărul Skywalker, pe Lanteeb 
găsită. Creată de un om de ştiinţă care lucra pentru Generalul Lok Durd, ea a fost. 

Lok Durd. Bail simți cum i se strânge stomacul. Evadarea Neimoidianului din 
custodia Republicii era un secret bine păzit. Şi acum Obi-Wan şi Anakin ştiau? 

Oh, nu. Pun pariu că sunt... supăraţi. Avea gura uscată. Cel mai mare coşmar al 
lui devenea realitate. 

— Această armă. E rea? 

— Groaznică, zise Yoda. Să împiedice folosirea ei, Obi-Wan şi Anakin încearcă. 
Să eşueze, ei ar putea. O apărare împotriva ei, noi trebuie să avem. 

— Şi aici ar fi locul unde intervine Tryn, spuse Bail, dând din cap. Avem nevoie 
ca el să sintetizeze un fel de antidot? 

— Dreptate ai, domnule Senator. 

— Ce te-a făcut să te gândești la el? 

— La el, nu eu m-am gândit, spuse Yoda. Sugerat de către omul de ştiinţă a 
cărui formulă este aceasta, el a fost. 

Sugerat de... Bail simți o mică licărire de speranță. 

— Obi-Wan l-a întors împotriva lui Durd? 

— Pe ea, spuse Yoda. Da. 

Bail lăsă să-i iasă o respirație tremurândă. 

— Atunci cred că e un lucru bun că el şi Anakin s-au dus la Lanteeb. 

— Un lucru bun? Urechile lui Yoda coborâră din nou. Dacă este, rămâne de 
văzut, domnule Senator. 

Ceea ce însemna că cei mai buni doi Jedi ai Ordinului încă nu erau în afara 
pericolului. Grozav. Obi-Wan, nu mă face să alerg după tine. Sunt Senator, nu un 


soldat nenorocit. 

— Maestre Yoda... Foindu-se pe suportul de meditaţie, ordonându-şi gândurile 
dezordonate, îşi duse un genunchi la piept, cu mâinile înfăşurate în jurul tibiei. Nu 
se pune la îndoială inteligența Doctorului Netzl. Dacă cineva poate extrapola un 
antidot din formula armei biologice, el este acela. Dar chiar dacă reuşeşte — ştim cât 
de mult au creat Durd şi savantul său? Dacă au deja un inventar uriaş pregătit la 
îndemână... 

— Nu au, zise Yoda. Puțin timp mai avem până când în pericol va fi orice 
planetă. 

După privirea lui Yoda, aveau prea puţin timp. 

— Nu se pune problema ca Tryn să refuze să ne ajute. Este la fel de devotat 
Republicii ca şi noi. Îl voi contacta imediat şi voi avea grijă să primească toate 
resursele de care are nevoie. Dacă va fi nevoie, îi voi furniza eu însumi fondurile de 
care va avea nevoie. 

— Necesar nu va fi, domnule Senator, zise Yoda, cu ochii săi calzi. Cheltuielile 
discreționare ale Templului, controlate sunt de mine. Şi mai uşor decât 
dumneavoastră, anumite... achiziții, pot masca. 

Oh. Bineînţeles. Trăiau atât de simplu, încât era uşor să uiţi că de-a lungul 
generațiilor, Jedii adunaseră o bogăţie imensă. Ceea ce era de înțeles - Templul şi 
activităţile sale extinse erau extrem de costisitoare pentru întreținere, iar Ordinul nu 
primea fonduri din partea Republicii. 

Yoda îi întinse cristalul de date. 

— În persoană, vă sugerez să predaţi asta, domnule Senator. Departe de ochii 
tăi, nu ar trebui să fie. 

— De acord, spuse el, luându-l. Şi, bineînţeles, vă voi anunța de îndată ce Tryn 
a început lucrul şi vă voi ţine la curent cu regularitate despre progresele sale. 

— Domnule Senator... Yoda părea aproape inconfortabil. Acest Doctor Netzl — 
cu el aş vrea să mă întâlnesc, înainte ca antidotul să înceapă să-l creeze. 

Se uită la bătrânul Jedi. Să se întâlnească cu Tryn? De ce ar avea nevoie Yoda 
să... Oh. Vrea să-l citească. Am uitat. Jedii poate face asta. 

— Nu ai încredere în mine să ştiu dacă pot avea încredere în el? 

— În tine, încredere am, Bail, spuse Yoda calm. Dar înşelaţi, chiar şi cei mai 
buni dintre noi pot fi. 

Şi bineînțeles că nu putea contrazice asta. Experiența amară îl învățase 
această lecţie, în mod cuprinzător. 

— Înţeleg, Maestre Yoda. Îl voi aduce să vă vadă cât mai curând posibil. 

— Mulţumesc, domnule Senator. 

Bail cobori de pe suportul de meditaţie şi se înclină. 

— Nu, Maestre. Eu mulțumesc. Voi lua legătura în curând cu dumneavoastră. 

Închis din nou în speederul său, care se deplasa pe banda de trafic prioritară a 
Senatului, ceru un canal de comunicare securizat şi o contactă pe Padme. 

— Eu sunt. Unde eşti? 

— În drum spre casă. De ce? 

— Trebuie să vorbim. Pot să trec pe la tine? 

Ea râse. 

— Asta sună misterios. Da, bineînțeles. Vrei să rămâi la cină? 

— Mi-ar plăcea, dar nu pot. Plec de pe planetă. 

— Pleci? spuse ea, surprinsă. De ce... oh, nu te deranja. Spune-mi când ne 


vedem. 

Îşi petrecu restul călătoriei până la apartamentul lui Padme organizându-şi 
transportul spre Alderaan, rezolvând diverse chestii pe care nu le putea lăsa 
nerezolvate, împovărând-o pe biata Minala cu şi mai multă muncă decât era cât de 
cât corect, dictând două memo-uri şi lăsându-i lui Tryn un mesaj vag că va fi acasă 
într-o vizită rapidă în ziua următoare sau cam aşa ceva şi că nu ar fi minunat dacă ar 
putea să se întâlnească? Era amuzant cum se desfăşurau lucrurile. Când Tryn îi 
spusese, cu aproape un an în urmă, că se întorcea acasă pentru a prelua un post de 
profesor la una dintre cele mai modeste universități de pe Alderaan, încercase să-l 
convingă pe vechiul său prieten să renunțe. 

Şi dacă m-ar fi ascultat, s-ar fi putut să nu mai pot să îi duc această problemă 
acum. Se pare că Obi-Wan are dreptate. Din nou. Forţa are obiceiul de a crea legături 
utile. 

Când ajunse în dreptul blocului de apartamente al lui Padme, o apelă pe 
Breha. 

— Lasă o lumină aprinsă la fereastră în seara asta, porumbelul meu. Soţul tău 
ruşinos de neglijent va face o vizită fulger acasă. 

Râsul ei moale şi senzual îi aprinse un foc în sânge. 

— O voi face. Cât va dura mai exact vizita fulger? 

— Nu îndeajuns de mult, spuse el, cu regret. Atât cât voi putea. 

— Ah, spuse ea. Deci... nu este o călătorie de plăcere, atunci? 

El zâmbi. 

— Sunt destul de sigur că pot strecura puţină plăcere pe ici pe colo. Dar nu. 
Este vorba de afaceri. 

— Înţeleg. Cuvântul acela mic îi spuse că ea înţelesese perfect. Îl cunoştea atât 
de bine; putea citi fiecare nuanţă de ton din vocea lui. Voi aştepta. 

Droidul lui Padme răspunse la uşa de la intrare. 

— Oh. Domnul Senator Organa. Sunteţi aşteptat? 

— Încetează să mai faci pe oficiosul, 3PO, şi lasă-l să intre! strigă Padme de 
undeva din interiorul apartamentului. Şi adu-i ceva de băut. Brandy Corellian. 
Toarnă unul şi pentru mine. 

Droidul se dădu la o parte. 

— Domnule Senator. 

În timp ce el se îndrepta spre sufragerie, Padme ieşi din dormitor, nepăsătoare 
în tunica şi pantalonii largi de mătase verde, desculță, cu degetele trăgând de părul 
încâlcit şi legat fără rețineri. Părea obosită şi frustrată. 

— Ai auzit ce propune Yufwa? 

El făcu o grimasă. 

— Cu siguranţă că da. Ce părere ai? 

Lăsându-se pe cel mai apropiat scaun, ea se răsuci până când îşi putu întinde 
picioarele peste un braț şi îşi lăsă capul să cadă pe spătarul înalt şi confortabil al 
scaunului. 

— Cred că bietul Palpatine va avea nevoie de o băutură tare şi să se întindă 
puțin. Nu poate continua să facă asta. Este un singur om. Nu e corect. 

Bail merse spre fereastra panoramică a sufrageriei şi îşi ascunse neliniştea de 
ea, privind fix la peisajul oraşului. Amurgul cădea repede; toate luminile clipeau. 

— Poate oricând să spună nu. 

— Nu văd cum, obiectă Padme. Lumea este speriată, Bail. Are încredere în el că 


va avea grijă de lucruri. Îi face să se simtă în siguranță, ştiind că Palpatine e la 
conducere. lar acum, avem nevoie ca lumea să se simtă în siguranță. Ea suspină. 
Dar mi-aş dori să nu implice mai multe poveri pentru el. Are deja destule pe cap. 

Oh, putea să se certe cu ea, atât de uşor. Doar că nu venise aici ca să se certe. 
Ascunzându-şi fiecare nelinişte, se întoarse. 

— Ai dreptate. Dar, pe de altă parte, toți avem. 

Padme se ridică în şezut, lăsându-şi picioarele pe covor. 

— Ce este? Ce s-a întâmplat? Este... Fața ei păli. Lanteeb? Ai auzit ceva? 

Ca şi cum ar fi fost apăsat un comutator, ea trecu de la simpatie la teamă. Nu 
trebuia să fie Jedi ca să simtă asta. Dar pentru cine se teme? începu el să se întrebe. 

— Tocmai m-am întors de la întâlnirea cu Maestrul Yoda, spuse el. A primit 
veşti de la... 

— lată-mă, stăpână Padme, spuse droidul ei de protocol agitat, în timp ce intra 
în sufragerie. 

Oprindu-se lângă ea, oferi o mică plecăciune, apoi îi întinse tava cu băuturi. 

— Mulţumesc, 3PO, spuse ea. 

Era atât de amuzantă. Se purta cu el ca şi cum ar fi fost o persoană vie, care 
respira. Luând paharul plin pe sfert, oferit de droid, bău aproape tot conţinutul 
dintr-o singură înghițitură. Droidul se uită de două ori la ea, dar se abţinu, în mod 
uimitor, de la comentarii. 

— Domnule, spuse, clătinându-se şi oferindu-i celălalt pahar. 

Îl luă, uitându-se în continuare la Padme. Paharul de coniac îi adusese culoare 
în obraji, dar nu arăta bine. Avea ochii larg deschişi, iar mâna stângă îi era strânsă 
cu putere pe coapsă. Îşi dă seama ce trădează? Sau doar crede că nu contează, în 
fața mea? Nu era sigur şi nu avea de gând să întrebe. 

— Continuă, spuse ea, după ce droidul părăsise camera. Yoda a primit veşti de 
la Anakin? Şi Obi-Wan? 

El aprobă din cap. 

— Este ceea ce bănuiam. 

— Grozav, mormăi ea şi înghiți ultima gură de coniac. Ca şi cum viruşii de 
comunicații şi bruiajele de semnal şi super tunurile ionice nu erau de ajuns, acum 
au şi arme biologice. Ce urmează? Un ucigaş de planete? 

— Hei, spuse el. Priveşte partea bună a lucrurilor. Cel puţin avem un prototip 
funcțional împotriva semnalului de bruiaj. 

— Dar niciun răspuns la virusul computerului de comunicaţii, replică ea. Îmi 
pare rău, Bail. Ochii îmi joacă feste. Paharul nu este pe jumătate plin, ci gol. Se frecă 
la tâmplă. Vom avea nevoie de un antidot. Mai bine zis, de un vaccin. 

Îi plăcea felul în care funcţiona mintea ei. Va fi un Cancelar Suprem strălucit 
într-o bună zi. Nu că ea s-ar fi gândit vreodată la asta. Dar el se gândise -— şi pentru 
binele Republicii, avea de gând să o facă să se gândească şi ea la asta — şi în curând. 

— Cu siguranță. Dar sunt şi veşti bune. Deşi era plin de griji, trebui să 
zâmbească. Nu ştiu cum au făcut-o, dar prietenii noştri Jedi au reuşit să o convingă 
pe savanta care a fabricat arma biologică să îi ajute. Avem formula. Mă duc acasă 
chiar acum să vorbesc cu un bun prieten de-al meu. Un biochimist. 

Un zâmbet de răspuns lumină fața lui Padme. 

— Ai dreptate. Sunt veşti bune. 

La naiba. Şi acum trebuia să o doboare. 

— Vestea proastă, adăugă el, cu reticență, este că Lok Durd e în spatele acestei 


afaceri de pe Lanteeb. 

Zâmbetul ei dispăru. 

— Acel nenorocit. Ştii, Bail, chiar mă întrebam. 

— Da. Şi eu m-am întrebat. 

— Nu mi-ai spus niciodată. 

— Nici tu nu ai spus, preciză el. 

— Mi-aş dori... 

Amândoi îşi doreau. Ceea ce era destul de stupid, având în vedere vremurile. 

— Deci, se întorc acasă? spuse ea, punându-şi paharul de coniac golit pe 
măsuța laterală a fotoliului. Anakin şi Obi-Wan. A spus Yoda dacă se întorc? 

— Nu, spuse el, cu prudență. Nu cred că misiunea s-a terminat. Dar l-au 
contactat de pe Lanteeb, aşa că presupun că sunt în regulă. 

— Înţeleg, murmură ea. 

El îşi bău restul de coniac. Simţi cum îi lovea stomacul gol, fierbinte şi dur. 

— Ascultă. Ştiu că e periculos ceea ce fac, dar cei doi mănâncă pericol la micul 
dejun, îţi aminteşti? Încearcă să nu-ţi faci griji, Padme. Chiar sunt cei mai buni. 

— Adevărat, spuse ea încet. Dar uneori nu e de ajuns să fii cel mai bun. 

Îşi lăsă paharul pe o măsuţă din apropiere şi merse la ea. Se lăsă în genunchi 
şi îşi aşeză mâna pe brațul ei. 

— Hei. De câte ori au scuipat moartea în ochi? De atâtea ori încât mă gândesc 
că acum moartea poartă un plasture pe ochi. 

— Ha ha ha, spuse ea, dar reuşi să zâmbească. Şi apoi îi mângâie mâna. Ştiu. 
Ştiu. Îmi imaginez probleme. Ar trebui să am mai multă încredere. Dar nu e uşor să 
fii... să fii prieten cu oameni care îşi riscă viața zilnic. Ar trebui să existe un manual 
de instrucțiuni. Sau un ghid de supraviețuire. 

Da, chiar ar trebui să existe. Ca reprezentant ales al Alderaanului în Senat - şi 
ca Prinţ -— scrisese prea multe scrisori familiilor îndurerate în ultima vreme. 
Trimițându-şi sincere condoleanţe pentru pierderea unei persoane dragi care pierise 
în lupta pentru salvarea Republicii. Nu doar Jedii şi clonele mor. Poporul meu moare. 
Şi nu există un manual nici pentru asta. 

— Hei, spuse Padme. Eşti bine? 

Se ridică în picioare. 

— Sunt bine. Dar trebuie să plec. Breha mă aşteaptă. 

— Transmite-i dragostea mea, spuse Padme. Spune-i că încă încerc să jonglez 
cu programul meu ca să ne întâlnim la Festivalul Păsărilor de Cristal. 

— Aşa voi face. Nu te ridica... voi pleca singur. 

— Bail, spuse ea, în timp ce el ajungea la arcada din sufragerie. Maestrul Yoda 
— a spus când se vor întoarce? 

Încetinind, el se întoarse. În spatele întrebării dezinvolte, ea era orice, numai 
dezinvoltă nu. În ochii ei văzu o teamă teribilă — şi speranţă. 

Oh, Padme. Draga mea prietenă. Ce ai făcut? 

— Nu, spuse el. Nu cred că ştie. 

Ea ridică din umeri, prefăcându-se nonşalantă. 

— Bine. E în regulă. Mă întrebam doar. 

El putu vedea pe fața ei că ştia că trădase... ceva. Dar se asigură că ea nu va 
putea vedea că el văzuse asta. Merita un pic de intimitate. Nu putea să-i aducă pe 
Jedi acasă în siguranţă, dar putea să-i ofere măcar atât. 

— Ar trebui să mă întorc la timp pentru şedinţa de poimâine, dar o să te anunţ 


dacă e vreo problemă. 

Ea îi făcu un semn cu mâna. 

— Nu îţi face griji. Pot să te acopăr eu. Concentrează-te pe problemă, Bail. Asta 
este mai important. 

— Da, doamnă, spuse el, zâmbind, şi o lăsă singură, cu reticenţă. 


La început Ahsoka fu surprinsă când Maestra Damsin spuse că vor lua unul 
dintre zborurile publice spre Corellia. Apoi se mai gândi şi, desigur, Maestra Damsin 
avea dreptate. Având în vedere natura misiunii lor, trebuiau să fie discrete — acesta 
fiind şi motivul pentru care renunțaseră la îmbrăcămintea Jedi obişnuită. De fapt, 
era puțin interesant, chiar dacă se simțea ciudat să fie acoperită, cu mâneci lungi şi 
pantaloni şi o tunică largă până la jumătatea coapsei, pentru ca nimeni să nu 
observe sabia de lumină de la centură. 

Hei, uitaţi-vă la mine. Sunt un Jedi în civil, sub acoperire, ca Skyguy. 

Naveta ponosită, dar bună de întrebuințat, pe care o aleseseră, era programată 
să ajungă pe planetă exact când începea ziua de lucru. În acest fel, ar fi fost înghițite 
de agitația orei de vârf, doar două corpuri nesemnificative printre multe sute. 
Plecarea atât de devreme de pe Coruscant însemna că mijlocul de transport abia era 
pe jumătate plin, aşa că ea şi Maestra Damsin - Taria - aveau câte un rând întreg de 
locuri numai pentru ele. Şi, de asemenea, erau ascunse chiar în spate, aşa că puteau 
vorbi cu voce joasă şi nu trebuiau să-şi facă griji că vor fi auzite. 

Nu-şi mai amintea când călătorise ultima dată cu mijloacele de transport în 
comun. Şi asta i se părea ciudat, după luni de zile de nave de luptă şi de canoniere şi 
de măreția înălțătoare a crucişătoarelor Republicane precum Indomitable sau Leveler. 

Această navetă era atât de obişnuită. Şi nu era înarmată, nici măcar cu un tun 
laser. Şi de ce ar fi fost? Cine avea de gând să atace o navetă publică pe drumul 
plictisitor dus-întors între Coruscant şi Corellia? Şi pe colegii lor pasageri? Nici 
măcar unul dintre ei nu era speriat. Ascultau muzică la căşti, sau se uitau la 
videoclipuri pe HoloNet Entertainment, sau citeau fişe de date, sau sforăiau. Era ca 
şi cum aici, războiul nu exista. 

Aplecându-se mai aproape, Maestra Damsin - nu, Taria, trebuia să-şi 
amintească asta — o atinse pe braţ. Un mic zâmbet pândea pe buze, iar ochii ei erau 
amuzați. 

— Se numeşte şoc cultural, Ahsoka. Te vei obişnui cu el. 

— Nu ştiu dacă vreau, spuse ea, încruntându-se la pasagerii nepăsători din 
fața ei. Cred că vreau să îi dau cap în cap şi să le strig treziţi-vă. 

— Dar nu pentru asta lupţi? spuse Taria cu blândeţe. Pentru şansa ca ei să-şi 
continue viața fără frică şi fără violență? 

Eu lupt. Nu noi luptăm. Asta era curios. Dar nu avea de gând să spună nimic. 
Avea de gând să-şi ţină gura închisă, măcar de data asta. Vezi, Skyguy? Învăţ. 

Se uită din nou la pasagerii somnoroşi. 

— Ştiu. Doar că nu pot să nu mă întreb dacă ei înţeleg că acum, chiar acum, 
sunt ființe care luptă şi mor pentru ei. Suferind. Sângerând. 

— Asta e ceea ce vrei? zise Taria, curioasă. Să fii împovărată de recunoştinţă? 

Împovărată de recunoştinţă. Ea nu privise niciodată lucrurile aşa. 

— Eu nu... cred... Îşi sprijini capul de scaun. Poate, mormăi ea. Poate că un 


mulțumesc din când în când ar fi drăguţ. 

— Şi de aceea ai devenit Jedi? Ca să ţi se mulțumească? 

— Nu! spuse ea, şocată şi holbându-se. Am devenit Jedi pentru că nu puteam 
fi altceva. Încălzită de asta, Ahsoka se aşeză mai confortabil pe scaunul ei. Dar 
totuşi... 

Suspinul Tariei sună a simpatie. 

— Ştiu, spuse ea. Mai ales când îi vezi făcând lucruri stupide, nu? Lucruri 
egoiste şi nechibzuite şi nesăbuite care îi pun pe alții în pericol. Care dovedesc că nu 
le pasă de nimic şi de nimeni în afară de ei înşişi. Şi apoi, când inevitabilul se 
întâmplă şi strigă după Jedi să vină să-i scoată din necazuri... Taria ridică din umeri. 
Dar ce putem face? Noi suntem cei care rezolvă problemele galaxiei, Ahsoka. Asta e 
treaba noastră. 

Ei bine, era mai mult decât o slujbă. Era o chemare sacră. Dar s-ar fi simțit 
prost dacă ar fi spus-o, aşa că aprobă din cap. 

— Da. 

— Da, repetă Taria. Dar chiar şi aşa — să nu crezi că eşti singura care vrea să le 
bage minţile în cap uneori. 

Încântată, Ahsoka îşi înăbuşi un chicotit. Taria era cea mai neasemuită 
Maestră pe care o întâlnise vreodată. Îi era greu să-şi amintească faptul că această 
femeie era Maestră Jedi, cu ani de experienţă şi vechime. Oh, te rog, câți ani am, 
nouăzeci? Spune-mi Taria. Şi mai era şi felul în care răscolise cu entuziasm prin 
depozitul de garderobă al Templului, în timp ce căutau ceva potrivit de îmbrăcat 
pentru misiunea lor. Țipătul de satisfacție al Tariei în timp ce scotea un costum de 
voiaj în două piese de culoare maro închis, de parcă se îndreptau spre un fel de 
aventură, nu spre o misiune serioasă şi importantă pentru Yoda, o lăsase uimită. 
Niciun alt Maestru pe care îl întâlnise vreodată nu fusese atât de... atât de informal. 
Nici măcar Skyguy. 

De asemenea, Taria avea un păr uimitor. Lung şi des şi de o culoare atât de 
uimitoare. Chiar şi strâns cu grijă în împletitură, părea că îi făcea ochii cafenii să 
strălucească. Niciodată nu am mai fost geloasă pe părul uman. Nu până acum. 

Curiozitatea puse stăpânire pe ea. 

— De unde eşti, Taria? Nu am mai... 

Primi un alt zâmbet, răutăcios de data aceasta. 

— Nu ai mai văzut pe cineva care să semene cu mine? 

Oh, nu. A fost nepoliticos să întreb? Probabil că a fost. Se înroşise, o simţea. Eu 
şi gura mea mare. 

— Îmi pare rău. Nu am vrut să... 

— Relaxează-te, Ahsoka, spuse Taria. Nu am de gând să muşc. Sunt de pe 
Ghaina. Ai auzit de ea? 

— Îmi pare rău. Nu. 

— Aş fi uimită dacă ai fi auzit, zise Taria veselă. Este una dintre cele mai vechi 
lumi colonizate. Situată la distanță şi nu este deloc interesată de afacerile galactice. 
Sunt prima - singura — Jedi de pe Ghaina. Ceea ce ai putea numi ca fiind o aberaţie. 

Oh. 

— Asta te face să te simţi singură? Să fii prima? 

Taria îi aruncă cea mai ciudată privire. 

— Ştii, eşti doar a doua persoană care mă întreabă asta. 

— Cine a fost primul? 


— Un prieten, spuse Taria, după o clipă. Faţa ei ascuţită se înmuie, iar privirea 
ei îşi pierdu concentrarea. Apoi clipi şi se trase înapoi de oriunde s-ar fi dus. Deci, 
povesteşte-mi despre Anakin. 

Urma să primească o lovitură de bici înainte să se termine această misiune. 

— Maestrul Skywalker? Da. Um. Nu sunt... nu sunt sigură... Ei bine, ce vrei să 
ştii? 

Taria se aplecă din nou aproape, cu încredere. 

— Practic, cât de bun este la a nu se lăsa ucis? 

Ahsoka se holbă. 

— Nu ştii? 

— Ei bine, ştiu că este Cel Ales, spuse Taria, ridicând din umeri. Consiliul nu a 
reuşit să păstreze acest secret prea mult timp. În afară de asta... vezi tu, chestia este 
că am dus o viață cam ciudată pentru un Jedi. Poate pentru că sunt de pe Ghaina 
sau poate pentru că sunt eu. Oricare ar fi motivul, nu am urmat niciodată calea Jedi 
obişnuită, Ahsoka. Am avut misiuni pe termen lung în locuri îndepărtate. Am fost în 
câteva retrageri prelungite. Nu am avut prea multe vizite la Templu. Asta face să fie 
dificil să țin pasul cu ştirile. 

Şi asta explica de ce drumurile lor se încrucişaseră rar. 

— Sună... incitant. 

— Am avut momente bune, spuse Taria şi chicoti. Acum, despre Anakin... 

— Anakin - Maestrul Skywalker -— este foarte, foarte bun la a nu se lăsa ucis. 

— Hmm. Taria îşi întoarse capătul împletiturii peste umăr şi se jucă cu ea. 
Care e palmaresul lui în ceea ce priveşte faptul că nu îl lasă pe Obi-Wan să moară? 

Ceva din ceea ce spusese Maestra Jedi o deranjă. Ce anume? Îl cunosc pe Obi- 
Wan de mult timp. Riscând să fie cenzurată, Ahsoka se scufundă puţin în Forţă şi îşi 
extinse simțurile... 

— Hei, spuse Taria. Nu trage cu ochiul. E nepoliticos. 

Şi a cere unui Padawan să bârfească despre Maestrul ei era politicos? 

— Maestrul meu ar muri înainte să lase să i se întâmple ceva Maestrului 
Kenobi, spuse ea încet. Nu trebuie să-ți faci griji pentru el. 

— Nu trebuie? Taria îşi dădu împletitura înapoi. Ei bine, nu, bineînţeles că nu 
trebuie. Dar fiecare fată are nevoie de un hobby, Ahsoka. Al tău este să-ţi faci griji 
pentru Anakin, îți aminteşti? 

Oh. 

— Sunt sigură că sunt bine amândoi, Maestră Damsin, spuse ea cu fermitate. 
Maestrul Yoda... 

— Atenţie, pasageri. Ne aflăm în apropierea finală de Corellia, pentru andocarea 
în portul spațial Coronet. Pregătiţi-vă pentru trecerea la viteză subluminică şi pregătiţi 
toate documentele relevante pentru inspecția Autorităţii de tranzit. 

— Bine atunci, Ahsoka, spuse Taria, brusc şi rapid, ca o femeie de afaceri. Un 
Jedi până la capăt. Hai să mai vedem o dată planul înainte să trecem la partea 
murdară. 

Amândouă şi-l aminteau perfect. Bineînţeles că da. Nu întâmpinară nicio 
problemă cu Autoritatea de Transport în Comun din Coronet şi, având doar câteva 
minute la dispoziție, prinseră naveta de legătură spre suburbia de pensionari din 
Visk, unde îşi avea casa mama Bant'enei Fhernan. Computerul de navigaţie de pe 
maşina lor terestră închiriată - accesul la speedere era restricționat pentru 
personalul local de aplicare a legii — le ghidă fără incidente la adresa pe care le-o 


furnizase cercetătoarea captivă. Mata Fhernan nu se afla acolo. 

— Este zi de piaţă în Tiln, spus vecina ei vorbăreață, în timp ce stăteau în fața 
uşii. Mata merge întotdeauna la Tiln pentru cumpărături. Pufni dezaprobator. 
Rădăcina de tabba a lui Herold al meu nu e destul de bună pentru ea. 

— Îmi pare rău să aud asta, spuse Taria, stăpână pe sine şi politicoasă. 
Mulţumesc pentru ajutor. 

Se întoarseră la vehiculul lor şi căutară Tiln pe computerul de navigaţie. 

— E un drum lung pentru rădăcina de tabba, spuse Ahsoka, încruntându-se la 
afişaj. 

Taria apăsă butonul ACCEPTARE DESTINAȚIE al computerului de navigație şi 
zâmbi. 

— Nu ştiu. Eu am mers şi mai departe pentru mai puţin. 

Într-adevăr, era cea mai deconcertantă femeie. 

Ajungând fără incidente în mica localitate rurală, se treziră în curând blocate 
în trafic. Se părea că Piața Tiln era o destinaţie de cumpărături în sine. Mulțimea 
avea să facă din găsirea Matei o adevărată provocare. Dezactivând pilotul automat 
când ajunseră la capătul cozii pentru accesul la parcare, Taria preluă controlul 
manual, cobori scutul şi aruncă o privire mijită spre celelalte vehicule, tarabe de pe 
marginea drumului şi la pietonii încărcați cu cutii, pungi şi cărucioare mici pline cu 
fructe. 

— Ei bine, Ahsoka? Ce simți? 

O briză răcoroasă pe pielea ei. Un soare acoperit uneori de nori, pe față. Cel 
mai umed indiciu despre ploaia care se apropia. Uşor ca oceanul, o susurație 
constantă de emoții umane şi non-umane. Mulţumire. Avariţie. Anxietate. Pericol. 

— Da, murmură Taria. Cineva neplăcut este aici. O parte foarte întunecată. Ar 
putea la fel de bine să lanseze o rachetă de semnalizare. Să fim atente, bine? 

Oprire, pornire, oprire, pornire... Se strecurară haotic în parcarea publică şi 
apoi într-un loc codificat de la nivelul trei. După ce plătiră creditele, îşi luară cipul de 
identificare pentru mai târziu, coborâră la nivelul solului în turbolift şi se alăturară 
mulțimii care se îndrepta spre piața Tiln, întinsă şi populară. Parţial acoperită, 
parţial în aer liber, era aglomerată de ființe din cel puţin şaizeci de sisteme diferite, 
pline de mirosuri şi sunete şi de o mie de moduri de a face şi de a pierde bani şi, 
conform panoului de bun venit de la intrare, înghițind acum aproape un sfert din 
oraş. 

— Nu ştiu, mormăi Ahsoka, privind consternată la marea schimbătoare de 
cumpărători care se revărsa şi se înghesuia printre rândurile nesfârşite şi încrucişate 
de tarabe şi exponate. Poate că ar fi trebuit să rămânem în Visk şi să o aşteptăm pe 
Mata Fhernan să se întoarcă acasă. Nu o vom găsi niciodată aici! 

— Răbdare, spuse Taria, bătând-o pe umăr. O vom găsi. Şi, oricât de puţin 
probabil ar părea, va fi mult mai uşor să o luăm din această nebunie decât ar fi fost 
în acel complex de pensionari îngrijit şi ordonat, cu străzile pustii şi vecinii curioşi. 

Poate. Şi, desigur, Taria era un Jedi experimentat. Dar nu se putea nega faptul 
că toate aceste ființe o făceau să fie nervoasă. 

— Nu te gândi la ceea ce căutăm, adăugă Taria. Concentrează-te pe creatura 
care o vânează, Ahsoka. Oriunde ar fi, nu va fi departe. Şi atâta timp cât suntem 
atente şi nu trimitem propriile rachete de semnalizare, va face cea mai mare parte 
din munca noastră. 

Admirativă, Ahsoka îşi ridică privirea spre ea. 


— E foarte inteligent. 

— Oh, nu chiar aşa de mult, spuse Taria, cu nonşalanţă. Doar un mic truc pe 
care l-am învățat în călătoriile mele. 

Creatura trimisă să-i facă umbră Matei Fhernan lăsa în Forţă o pată ca ceva 
mort şi târât pe ferrocretă. Rânced. Putred. O corupţie a luminii. Gâfâind, Ahsoka 
încercă să-şi închidă cea mai mare parte a minţii la ea. Să lase doar o cantitate 
suficientă din esența lui putredă să treacă de apărarea ei, astfel încât să o poată 
urmări prin ecoul cacofoniei tuturor celorlalte ființe din acel loc imens. 

— Bravo, fată bună, spuse Taria, în timp ce înaintau dezinvolt, cu grijă, 
aparent la întâmplare, din tarabă în tarabă, apropiindu-se de prada lor. Dar cred că 
e destul de aproape. Apoi tresări. E timpul să începem să o căutăm pe Mata. 

Amândouă memoraseră holoimaginea femeii. Înălţime medie, păr şaten drept, 
încărunțţit şi tuns scurt. O persoană singulară care, se pare, nu alesese niciodată 
terapiile anti-îimbătrânire sau de îmbunătăţire fizică, aşa că era zbârcită, cu nasul în 
formă de cârlig şi cu oasele mai mari decât considera acceptabil societatea civilă. 
Chipul ei era o hartă a unei vieți trăite cu curaj, în termenii ei îndrăzneţi. Înainte să 
se pensioneze, ţinuse reprezentații în teatre galactice prin jumătate din Republică. 

Ahsoka, care se străduia să rămână ascunsă de observatorul din umbră al 
Matei Fhernan, străduindu-se să ţină acea umbră cât mai aproape de ea, o simţi pe 
Taria Damsin împiedicându-se lângă ea. 

— La naiba, murmură Maestra Jedi. Nu. Nu. Nu mă băgați în seamă. 

Pielea ei de culoarea cafeniu deschisă era palidă. Tăind prin întunericul umbrei 
şi prin haosul pieţei, Ahsoka simţi durere. Un tremur coroziv de frică. 

Ceva nu este în regulă. Este... 

— Ahsoka! se răsti Taria. Vezi-ţi de treabă. 

— Îmi pare rău, şopti ea. Nu am vrut să... 

Presa de trupuri din jurul lor se răsfrângea ca un pârâu care se loveşte de 
stâncă. Simţi o smucitură, în stânga. Simţind acea senzație ciudată în Forţă, se 
întoarse şi privi. 

— Acolo, spuse ea, arătând cu degetul. Taria, acolo. 

Cu frica şi durerea strivite în tăcere, Taria privi. 

— Da, este femeia pe care o căutăm. Ai reperat-o bine, Ahsoka. 

Un Jedi nu trebuia să se preocupe de laude. Şi totuşi, îşi dădu seama cu un 
şoc, că aprobarea Tariei Damsin conta - ceea ce era aproape la fel de ciudat ca şi 
Taria Damsin însăşi. Nu contează. O să-mi dau seama mai târziu. 

Mata Fhernan discuta animată cu un bărbat care vindea linguri de amestecat 
din lemn, sculptate şi pictate manual. Lui Ahsoka nu îi veni să creadă când femeia 
dădu credite bune pentru două dintre linguri. Găteşte cu ustensile de lemn? Urrggh. 
Asta era atât de neigienic. Aruncă o privire la Taria. 

— Şi acum? 

Taria avea ochii pe jumătate închişi, cu buzele strânse de concentrare. 

— Acum, Ahsoka, vom proceda cu extremă precauţie. Cel care o urmăreşte... 
încă nu-l văd, dar cred că e un Anzati. 

Oh. Ok... Asta nu era bine. Anzati erau prădători înnăscuțţi, chiar mai buni 
vânători şi urmăritori decât Togruta. Foarte căutați ca asasini criminali. Va fi greu să 
scape de el. 

— Vestea bună, adăugă Taria, este că nu ne-a reperat. 

Ahsoka făcu o grimasă. 

— Pentru moment. 

— Hei, hei, spuse Taria, împingând-o cu un cot. Te-ar lăsa Anakin să scapi, 
spunând una ca asta? 

Nu, nu ar face-o. Îi aruncă o privire. 

— Îmi pare rău. 

— Las-o baltă. Hai să mergem. Hai să ne facem o prietenă nouă. 

Făcându-şi drum cu grijă prin acea secțiune acoperită a pieței, spre Mata 
Fhernan, care-şi băgase lingurile în sacoşa de cumpărături şi acum inspecta 
cămăşile de dantelă lucrate manual, începură să se îndepărteze una de alta treptat şi 
discret, astfel încât să ajungă să o flancheze. Când fură suficient de aproape pentru a 
ajunge să o atingă pe femeie, Taria aruncă o privire de avertizare în lateral. 

Lăsă-mă pe mine să vorbesc. 

Ahsoka aprobă din cap. Îşi duse mâna mai aproape de mânerul sabiei ascunse. 
Acel simț al pericolului care pândeşte, era puternic în Forță. 

— Mata Fhernan, spuse Taria, degetele strângându-se uşor pe braţul bătrânei. 
Mata, am un mesaj pentru tine. De la Bantena. 

Ochii Matei Fhernan erau ascuțiți de inteligență. Auzind numele fiicei sale, 
tresări. 

— Benti. Nu e moartă? Oh, ştiam eu. Ştiam eu. Au spus că sunt o bătrână 
nebună că am crezut că a supraviețuit atacului Separatist, dar... Îşi apăsă degetele 
tremurânde pe buze. O mamă ştie. Unde se află? Cum se simte? De unde o cunoşti? 

Mâna liberă a Tariei îndepărtă faldurile hainei, atrăgând discret atenţia asupra 
sabiei de la centura ei. 

— Este o prietenă a unui prieten. Şi vrea ca tu să vii cu noi. 


Ochii Matei Fhernan se îngustară, iar buzele ei nevopsite încadrară un singur 
cuvânt, tăcut. Jedi. 

— Are probleme? 

Taria aprobă din cap. 

— La fel ca tine. Aşa că, te rog, să mergem. Încet, fără grabă. Fără să facem 
tam-tam. O plimbare plăcută şi relaxată, Mata, spre cea mai apropiată ieşire. 

— De ce? întrebă bătrâna. Sunt urmărită? 

— Nu-ţi face griji, spuse Taria. Te vom proteja noi. 

— Noi? Întorcându-se, Mata Fhernan privi în jos şi clipi. Oh. Nu eşti cam mică 
pentru a fi un Jedi? 

Ahsoka reuşi să schițeze un zâmbet politicos. Acel sentiment de pericol se 
intensificase în mod neplăcut. 

— Nu. Te rog, chiar trebuie să plecăm. 

— Mă ducețţi la Benti? 

Ahsoka se uită la Taria. Sunt Jedi. Noi nu suntem mincinoşi. Dar, uneori, 
adevărul era mai periculos decât o minciună. 

— Da. 

Chipul uimitor al Matei Fhernan se crispă. 

— Atunci de ce stăm aici şi bârfim? 

— Zâmbeşte, Mata, spuse Taria, strecurându-şi mâna pe după cotul bătrânei. 
Relaxează-te. Suntem trei prietene bune care au petrecut o dimineață minunată în 
piață, iar acum mergem acasă. Uşor şi încet. Fără mişcări bruşte. 

Cu dezinvoltură, îşi făcură loc prin mulțimea din piață. Ca o umbră sub o apă 
strălucitoare, Anzatiul se strecură după ele. Nu conta faptul că încă nu le zărise. 
Avea mirosul Matei şi nu-i dădea drumul. 

— La naiba, murmură Taria. Asta e exact ceea ce nu voiam să fac. 

Asta însemna să se folosească de Forță pentru a-şi estompa prezența în 
mulțime. Ahsoka simți unduirile din jurul lor. Simţi cum ființele din piață se mişcau 
în timp ce realitatea se răsucea, atât de uşor. 

— Bine, spuse Taria. Acum, cât timp e distras. 

În timp ce mulțimea se agita şi se învolbura, ca un banc de peşti bimi, speriat 
de o piatră aruncată, ele se strecurară din piața acoperită şi ieşiră în ploaie. 

— Nu putea să mai întârzie zece minute? spuse Taria. 

Mulțimea de afară se micşorase dramatic, alungată de ruperea de nori. Ahsoka 
riscă să arunce o privire în spatele lor. Nu mai era niciun semn de Anzati, dar încă îl 
putea simţi în Forţă, furios şi nesigur, cu o violenţă crudă care clocotea. 

— Ce este? spuse Mata Fhernan. Ce s-a întâmplat? 

— Nimic, spuse Taria, cu un zâmbet liniştitor. Dar ar fi bine să ne grăbim. 
Arătă spre parcarea nu prea îndepărtată, dar nici suficient de aproape, cu mai multe 
niveluri. Vehiculul nostru este acolo. 

Cu o mână pe mânerul sabiei şi cu cealaltă sub cotul Matei pentru a o ajuta, 
Ahsoka îşi înăbuşi orice urmă de alarmă în timp ce se îndreptau spre speeder. 

Am distrus droizi de luptă şi super droizi de luptă, am pilotat nave de luptă şi 
STAP-uri. Am înfruntat acoliți Sith malefici — şi femei la fel — şi sunt ucenica lui Anakin 
Skywalker. Un Anzati nu se poate compara cu mine. 

Dar chiar şi aşa, inima îi bătea ca o tobă. 

— Cred că am scăpat de el, nu? o întrebă pe Taria, încercând să nu pară 
îngrijorată. 


Taria căută în Forţă. 

— Nu chiar, murmură ea. Este încă acolo, deşi este mult în urma noastră şi cu 
siguranță confuz. Dar e mai bine decât nimic. Ca să fim în siguranţă, să accelerăm 
ritmul. Aruncă o privire la bătrâna dintre ele. Îmi pare rău, Mata. Se va termina în 
curând. Îți promit. 

Cu respiraţia tăiată, bătrâna aprobă din cap. Era în formă, pentru o femeie 
bătrână, dar graba lor îşi lua tributul. 

Mulțimea crescuse din nou, iar noii sosiți ieşeau din parcare şi se îndreptau 
spre piață. Ahsoka lăsă să-i iasă un mic suspin de uşurare. Cu cât erau mai multe 
ființe, cu atât mai bine. Fiecare dintre ele însemna camuflaj. 

— Hei, spuse Taria, uitându-se peste capul aplecat al Matei Fhernan când, în 
sfârşit, intrară în stație. Presupun că îți aminteşti unde am parcat? 

Pentru o clipă teribilă, crezu că Maestra Damsin vorbea serios. Şi apoi apăru 
acel zâmbet răutăcios care se aprindea rapid. 

— Nu e amuzant, Taria! icni Ahsoka. Chiar nu e amuzant! 

— Oh, haide, dragă, gâfâi Mata Fhernan. Trebuie să recunoşti că a fost 
amuzant. 

— Hei, spuse Taria, impresionată. Îmi place de tine. 

Aproape şchiopătând acum, Mata Fhernan reuşi totuşi să zâmbească. 

— Mă duci la fiica mea, dragă. Eu te iubesc. 

Ajunseră în siguranţă la un turbolift gol şi îl lăsară să le ducă până la al treilea 
nivel, unde le dădu din nou afară. Făcură o pauză. 

— Simţi ceva? întrebă Taria. 

Ahsoka clătină din cap. 

— Tu? 

— Nu, până acum. Taria scană întregul al treilea nivel, încruntându-se în timp 
ce-şi croia drum printre toţi ceilalți cumpărători care veneau şi plecau. Ploua din 
nou, abundent, apa pătrunzând înăuntru prin laturile deschise ale stației. Cred că 
suntem în regulă. Să mergem. 

Ajunseră la vehiculul lor, îl eliberară cu cipul de identificare şi se înghesuiră 
înăuntru. 

— Pe bancheta din spate, Mata, spuse Taria, aruncând geanta de cumpărături 
a bătrânei pe podea. Şi întinde-te. 

— Eşti foarte autoritară, dragă, se plânse Mata, făcând ce i s-a spus. 

— Ştiu. Îmi pare rău. Şi mă numesc Taria, nu dragă. Eşti gata? Da? Să 
mergem. În timp ce scotea vehiculul din parcare, Taria îi activă scuturile. Aş fi vrut 
să fie blindat, murmură ea. Totuşi, ar trebui să fim în regulă. 

Ahsoka aprobă din cap, cu inima bătându-i cu putere, şi cu sabia în mână. 

— Da. Ar trebui să fim. 

Şi aşa fu, până când ajunseră la ultima secțiune a rampei de ieşire - unde 
totul merse prost. Singurul lor avertisment fu un țipăt în Forţă, cu o jumătate de 
bătaie de inimă înainte ca Anzatiul să atace. 

— Țineţi-vă bine! strigă Taria, frânând brusc în timp ce atacatorul sărea uşor 
de la nivelul de sus pe rampa de ieşire, chiar în fața lor. 

Purta două lansatoare de grenade de şoc grele şi trase cu ele când ateriză. O 
salvă rată şi aruncă în aer micul speeder din spatele lor. Moartea şoferului său 
străluci scurt şi puternic în Forţă. Cealaltă încărcătură atinse partea laterală a 
vehiculului lor, ricoşă în zidul de susținere din apropiere şi erupse în jeturi de flăcări 


purpurii. Cu sistemele copleşite, scutul vehiculului cedă. 

— Ahsoka! spuse Taria, cu o singură privire arzătoare. În viață, îți aminteşti? 
Respectă planul! Mata, rămâi unde eşti. Să nu îndrăzneşti să te mişti. Ahsoka? 

În perfectă armonie, săriră din vehicul, cu săbiile aprinzându-se în timp ce se 
avântau în aer. Era fum şi flăcări, şi ţipete, şi claxoane, şi picioare alergând. Haos şi 
nebunie. Cufundată în lumea aspră a luptei, Ahsoka fu puţin conştientă de Taria 
care lupta alături de ea, o flacără strălucitoare de aur cafeniu în Forţă. 

În viață. În viaţă. Dacă ajungem să-l înfruntăm, planul este să-l prindem viu. 

Anzatiul era sensibil la Forţă, dar nu fusese antrenat. Lucra din instinct şi 
după ani de practică sângeroasă. Cu o viteză feroce şi puternic înarmat, trase din 
nou şi din nou până când în jurul lor fu atât de mult fum şi foc încât era greu de 
respirat sau de văzut. Dar chiar şi aşa îl învingeau, îi deviau grenadele letale, îi 
stingeau foamea furioasă de moarte cu partea luminoasă a Forţei. 

— Ahsoka! strigă Taria din nou. Pregăteşte-te! 

Ce? Să mă pregătesc? Ce a făcut... Şi apoi văzu, Forţa îi arătă, aşa cum îi arăta 
lui Anakin lucruri tot timpul şi ei doar din când în când. Văzu fracțiunea de secundă 
în care lupta lor disperată se putea schimba. Da. Acum. Săltând înainte şi 
traversând, atrase focul nerăbdător al Anzatiului, sabia ei fiind un vârtej neclar, 
conceput pentru a speria şi a apăra. Şi în acel mic moment de nesiguranţă, Taria îşi 
cobori garda şi sări direct spre el. Folosindu-se de Forță pentru a-i smulge 
lansatoarele de grenade din mâini, îl răsturnă cu capul în jos pentru a-l lovi cu 
spatele de rampa de ferrocretă cu o finalitate brutală. Anzatiul îşi strigă durerea doar 
o dată, apoi tăcu. 

Nu îi dădură nicio şansă să-şi revină, Taria sări din nou, îşi înfipse piciorul 
drept în pieptul lui bombat şi îndreptă vârful sabiei verzi spre gâtul lui gol. Pielea lui 
cenuşie pălise din cauza şocului; filamentele de pe obraz erau desfăcute şi zăceau 
fără vlagă pe umerii lui. Ochii îi erau deschişi, iar buzele îi erau dezgolite într-un 
mârâit. 

Tremurând, Ahsoka trase mari guri de aer murdar şi împuţit în plămâni şi se 
uită la Taria, care gâfâia la fel de tare — chiar dacă rânjea. 

— La naiba, Padawan. Eşti foarte bună! 

Ahsoka îi răspunse cu un zâmbet. 

— Nici tu nu eşti chiar aşa de înceată, Maestră, răspunse ea. Cred că... 

— Ce? spuse Taria. Apoi se opri şi îşi trecu dosul mâinii pe față. Sângele roşu 
aprins care i se scurgea din nas şi din ochi îi mânji pielea, amestecându-se cu fumul 
şi sudoarea din timpul luptei. 

Ahsoka înghiţi în sec. 

— Taria? 

— Nu e nimic, răbufni Taria. Las-o baltă. Nu e treaba ta. 

Nu e treaba ei? Dar... 

— Hei, Mata! Taria se uită pe lângă ea, înapoi la speederul lor. Mata, eşti în 
regulă? 

— Da, dragă, veni răspunsul tremurat al Matei Fhernan, abia auzindu-se peste 
țipătul sirenelor care se apropiau şi peste vacarmul spectatorilor şocați care se agitau 
în dezordine. Era încă ascunsă în interiorul speederului. Sunt în regulă. Dar voi? 

— Suntem bine, Mata! Aşteaptă. Vom porni la drum în curând. 

— În regulă, spuse Mata Fhernan. Dar grăbeşte-te. Vreau să-mi văd fiica. 

Zâmbetul Tariei se estompă. 


— Ştiu, Mata. O să o vezi în curând, îți promit. 

— Taria... 

— Nu, spuse Taria, ochii ei sclipind un avertisment. Nu este o minciună. Nu 
chiar. Cel puțin nu va fi, dacă putem face ceva. 

La pământ, captiv, Anzatiul începu să râdă. 


Bant'ena se trezi ghemuită pe canapeaua ei şi simți cinci degete grase şi umede 
strânse în jurul gâtului ei învinețit. Văzu o față umedă şi plată şi doi ochi fără 
pleoape, cu pupile ciudate, care o priveau. 

Oh, nu. Oh, nu. Sper să fie un alt vis. 

— Bine, draga mea, spuse Generalul, aproape torcând. Cred că ai ceva să-mi 
spui. Nu-i aşa? 

Diminuase luminile după plecarea Jedilor, dar acum erau aprinse la maxim. 
Cu fereastra acoperită cu scândură, nu-şi putea da seama dacă era zi sau noapte. De 
cât timp dormea? Pierduse vreun apel al lui Anakin? La naiba, unde lăsase 
comunicatorul? Era la vedere, ca să-l găsească Durd? 

— Tăcerea nu te va ajuta, Doctore! spuse Durd, sporindu-şi strânsoarea. 
Tăcerea este ultimul lucru din viața ta care te va ajuta. Dându-i drumul, îşi îndreptă 
corpul uriaş şi făcu un pas înapoi. Dacă ţii să scapi cu pielea întreaga - dacă ţii la 
bunăstarea celor pe care pretinzi că îi iubeşti - nu vei rămâne tăcută. M-am făcut 
înțeles? 

Cu grijă, se ridică în şezut, fără să-şi ia ochii de la el. Atinse cu vârful degetelor 
gâtul care o ardea. 

— Generale... Vocea îi era răguşită. O durea să vorbească. Era o minune că nu- 
i zdrobise laringele. Nu ştiu ce... 

— Minciunile îți vor ucide familia şi prietenii mai repede decât tăcerea! răcni 
Durd. Şi apoi ridică comunicatorul, fluturându-l în fața ei brusc lipsită de sânge. De 
unde ai luat ăsta? 

Simţi că i se opreşte inima. Simţi cum îi îngheaţă aerul în plămâni. Lacrimile 
de gheaţă îi încețoşară vederea. S-a terminat. 

— Nu sunt o creatură proastă, spuse Durd, cu vocea îngroşată de furie. Sunt 
un personaj de mare valoare. Căutat de Republică şi prețuit de Contele Dooku. 
Credeai că nu-mi voi lua măsuri de precauție, draga mea? La insistenţele mele, 
echipamentul de comunicații din acest complex este marcat şi se efectuează în mod 
regulat o verificare automată pentru a număra toate comunicatoarele. La ultima 
verificare s-a constatat că lipseau două comunicatoare din locația desemnată. Mişcă 
din nou comunicatorul. Aici este unul. Unde este celălalt? 

— Nu ştiu, domnule General, spuse ea, cu buzele înțepenite şi reci. Şi asta nu 
era o minciună. Nu avea nicio idee unde se ascundeau Jedii. Vă jur. Nu ştiu unde 
este. Nu înțeleg nimic din toate astea. Nu ştiu cum a ajuns aici acel comunicator. 
Poate că l-a scăpat unul dintre droizii de luptă când îmi inspecta cabina. 

Durd aruncă comunicatorul în ea şi începu să se plimbe între canapea şi 
dormitorul ei cu perdele. 

— Mai am multe să-ți spun, Doctore. S-ar putea să crezi că vestea este un 
motiv de sărbătoare, dar îți promit că te înşeli. 

Dacă i-ar fi cerut să-i spună, el ar fi câştigat. Ignorând comunicatorul aterizat 


pe canapeaua de lângă ea, nu spuse nimic. Durd aşteptă. Şi aşteptă. Şi apoi cedă. 

— Cu puţin timp în urmă, spuse el cu ură, cineva a salvat-o pe mama ta. 

Asta fu cât pe ce să o omoare, dar îşi păstră fața albă. Anakin. Oh, Anakin. Te- 
ai ținut de cuvânt. 

— Nu înțeleg. 

— Oh, draga mea, ba cred că da, spuse Durd, amenințarea curgând din el ca o 
duhoare de mlaştină. Şi mă aştept să mori de nerăbdare să ştii de unde ştiu că 
mama ta este salvată. Ei bine, din moment ce nu vreau să mori — cel puțin nu încă — 
îți voi satisface curiozitatea letală. Anzatiul care o supraveghea mi-a spus. Am avut o 
înţelegere. Precauţii, înţelegi? Mi-a trimis un semnal ca să mă anunţe că a eşuat. 

Mata. Mata este în siguranță. Indiferent ce se mai întâmplă, nenorocitul ăsta nu-i 
mai poate face rău. 

— Mă tem că nu ştiu mai mult decât atât, adăugă Durd. Dar ţi-ai face un mic 
bine dacă m-ai lămuri. 

Mama mea a fost actriță. Eu sunt fiica ei. Pot să-l păcălesc pe prostul ăsta gras. 

— Nu vă voi minți, domnule General, spuse ea, întâlnindu-i privirea furioasă. 
Sunt foarte bucuroasă că mama mea este în siguranță. Dar nu ştiu cine a salvat-o şi 
nici de ce. Cum aş putea să ştiu asta? Sunt prizoniera dumneavoastră. Şi chiar dacă 
aş fi furat acel comunicator, ceea ce nu am făcut, nu este suficient de puternic 
pentru a ajunge la cineva din afara planetei. Nu puteam aranja salvarea mamei mele, 
oricât de mult aş fi vrut. 

Durd nu o înjură şi nici nu o lovi. În schimb, scoase un holotransmițător 
compact din buzunar şi îl echilibră în palmă. Aprinzându-l cu degetul mare, apăsă o 
secvență codificată de butoane de la baza acestuia. O clipă mai târziu, o mică 
holoimagine tresări la vedere. Era prietenul ei de joacă din copilărie, Samsam. Se 
plimba cu planorul motorizat pe malul lacului Radu din Corellia. Era în zori acolo, 
momentul lui preferat al zilei. Ea ştia că era un lac pentru că în spatele lui se afla 
Farul Radu. L-ar fi recunoscut oriunde. Şi ştia că era Samsam pentru că şi pe el l-ar 
fi recunoscut oriunde. Întotdeauna purta un costum galben aprins. 

Samsam. Oh, Samsam. 

Tot fără să vorbească, Durd apăsă a doua oară pe panoul de comunicaţii al 
emițătorului. Nu se întâmplă nimic. Samsam continuă să planeze. 

— Ce-ai făcut? Nu-şi putea lua ochii de la acea siluetă galbenă care aluneca, 
fără griji şi râzând în timp ce călărea vântul sălbatic. Ce-ai făcut? 

Urmă un bâzâit ascuţit. În loc să răspundă la întrebarea ei, Durd răspunse la 
un comunicator pe care îl scoase din buzunar. 

— Da? O voce metalică bâzâi. Ea nu putu desluşi cuvintele, dar fața lui Durd 
se înroşi cu o furie şi mai înăbuşitoare. Înţeleg. Repară-le. 

Samsam încă aluneca. Înspăimântată de ceea ce ar putea însemna apelul de 
pe comunicator, îşi hrăni totuşi privirea flămândă cu prietenul ei. E în regulă. E în 
regulă. Durd încearcă doar să mă sperie. Samsam e în regulă, este... 

Între clipiri, pieptul galben strălucitor al costumului de planorism al lui 
Samsam se înroşi, apoi el căzu de pe cerul zorilor. Cădea leneş, ca o frunză de 
toamnă dintr-un copac. Jos... jos... jos... căzând tot mai jos. Într-o linişte deplină, 
căzu în lac şi se scufundă sub suprafaţa sa agitată. 

Vag, prin furtuna de gheaţă care se dezlănţuia în capul ei, îl auzi pe Durd 
râzând. 

— A fost o minciună. Nu-şi putea recunoaşte propria voce. Nu a fost adevărat. 


Încerci să mă păcăleşti. Te-ai prefăcut. Samsam nu e mort. 

Durd râse din nou, încântat. 

— Poţi să crezi asta dacă vrei, draga mea. Te înşeli, dar poți să o crezi. Şi poți 
continua să o crezi în timp ce eu ordon moartea unei alte persoane pe care o iubeşti. 
Sau şi mai bine... Zâmbi, larg. Ce-ar fi să te las pe tine să alegi următoarea victimă? 

Ar fi vrut să poată plânge, ar fi vrut să plângă, dar furtuna de gheaţă îi 
înghețase lacrimile. 

— Nu. 

— Doctore, nu mai are rost să jucăm acest joc, spuse Durd, furia lui criminală 
transformându-se în ceva mai rău: în bucurie jubiliară. Cineva a şters mai multe 
secțiuni din înregistrările de securitate. Imagini din laboratorul tău. Din această 
cameră. De pe câteva coridoare. Ştergerea a fost făcută cu iscusință. Ar putea fi o 
defecțiune - pare a fi o defecțiune - dar amândoi ştim că nu e adevărat. Spune-mi 
cine a făcut-o. Spune-mi cine te ajută. 

— Nu mă ajută nimeni, spuse ea cu tristeţe. Samsam. Aţi făcut o greşeală. 

— Oh, draga mea, spuse Generalul. Unul dintre noi a făcut în mod sigur una. 

Aduse unicul scaun din bucătărie şi îl aşeză în fața ei. Apoi introduse un nou 
cod în holotransmițătorul compact şi îl puse pe scaun. Nimic. Apoi, aerul pâlpâi, se 
formă o imagine şi ea îşi privi nepoţii jucându-se în parc. Încetă să mai respire. 

— Cine te ajută, Doctore? întrebă Neimoidianul, atât de blând, ca şi cum ar fi 
fost îngrijorat de starea ei de sănătate. 

Ea clătină din cap. 

— Nu, răcni ea. Nu, nu poți face asta. Sunt copii. Sunt practic nişte bebeluşi. 
Nu poți să faci asta. 

— Pentru mine nu sunt copii, spuse Durd, indiferent. Doar saci de sânge 
micuți şi agitaţi. Asta e tot. 

Samsam alunecând. Samsam căzând prin aer. Nepoţii ei râdeau. Irek, cel mai 
mare, stătea pe capul lui Tam. Acum îi cădeau lacrimi de gheaţă. Îi înghețau fața. 
Inima ei era o bucată de gheaţă, care îi îngheţa sângele. O singură bătaie şi se 
spărgea. 

Trebuie să o fac. Trebuie să o fac. Nu am de ales. 

— Jedi, spuse ea, cu degetele încleştate în poală. Jedii mă ajută. 

Fața umedă a lui Durd prinse o culoare bolnăvicioasă. 

— Jedi? răcni el. Sunt Jedi aici? Cum m-au găsit? Eu am protecție de la 
Contele Dooku, am primit garanție că gunoaiele alea nu-mi vor simți prezența. 

Ea înghiți în sec. Despre ce vorbeşte? 

— Poate că protecţia ta a încetat să mai funcționeze, domnule General. Dacă aş 
putea să mă uit la ea... 

— Am dat-o jos, răbufni el. Îmi rănea pielea. Îşi apăsă palmele pe obrajii lui 
graşi. Mâinile îi tremurau. Cum m-au găsit? 

— Nu ştiu. 

Durd explodă de furie. Ea nu încercă să se apere în timp ce o pălmuia, o zgâria 
şi o lovea. O târî pe podea de păr şi o lovi pe spate şi pe burtă şi o scuipă în față. Ea 
nu făcu nimic pentru a-l opri, doar închise ochii şi îl lăsă să o rănească, dorindu-şi 
ca el să cedeze complet şi să-i rupă gâtul. 

— Tu ai făcut asta, nu-i aşa? ţipă el. Când erai în afara lumii. Ai contactat 
Templul Jedi pentru ajutor. Câţi au venit să mă distrugă, doctore? Câţi? 

Pe jumătate orbită de durere, se ghemui pe o parte şi se uită fix la el. Simţea 


cum îi curge sângele pe bărbie. 

— Doi. 

— Doar doi? Eşti sigură de asta? 

Ea aprobă din cap. 

— Da. Jur. Doi. 

El păşi prin cameră, cu brațele fluturând. 

— Jedi. Au pus mâinile lor murdare pe mine o dată. Nu mă vor mai prinde din 
nou. Contele nu mă va ierta niciodată dacă mă vor prinde din nou. Se întoarse şi se 
repezi la ea. Se apropie cu pumnii fluturând. l-ai lăsat pe Jedi să intre aici? Ar trebui 
să-i omor pe toţi! Pe fratele tău şi pe sora ta şi pe urmaşii lor împuțţiți şi pe micii tăi 
prieteni. Vreau să te aud țipând, Doctore! Vreau să te văd cum îţi sfâşii carnea de pe 
față când te va înnebuni durerea! Jedi? Unde sunt acum? Paraziţii ăia încă sunt aici? 
În complex? 

— Nu, şopti ea. Au plecat. 

— Nu te cred! strigă el şi se întoarse spre holotransmiţător. 

Ea se năpusti asupra lui, frenetică. 

— Este adevărat! Au plecat! Jur pe viața mea! 

— Nu, spuse Durd, arătând spre frumoşii ei nepoți. Juri pe viața lor. Dar eu 
cred că minți. 

Din nou, degetele lui se prinseră în părul ei. Capul ei fu tras înapoi atât de 
mult şi atât de tare încât ea crezu că îi va rupe gâtul. Şi acum nu mai voia să o facă. 

— Nu, nu, nu! bolborosi ea, încercând să-i smulgă degetele. Te rog, nu, mă 
răneşti! Nu mă răni şi te voi ajuta. Nu le face rău şi ți-i voi da pe Jedi, îți jur! 

Aplecându-se în jos, îi suflă în față respiraţia viciată. 

— Cum? 

— O să mă sune. Pe acel comunicator pe care l-ai găsit. L-au luat pe celălalt cu 
ei. 

— Minti! strigă el — dar voia să o creadă. 

Putea să vadă în ochii lui răbufnind nevoia de a o crede. Ura lui pentru ea era 
depăşită doar de frica de Contele Dooku. 

— Nu mint, spuse ea, cu lacrimi de durere curgându-i pe obraji. Ți-i voi da. Voi 
testa arma pe ei. Voi face tot ce vrei. 

Speranța şi lăcomia îi străluciră în ochi. 

— Tot ce vreau? 

— Da. Mi-i arătațţi în fiecare zi pe cei dragi mie, domnule General. Mi-i arăţi ca 
să văd că nu e un truc şi că sunt în viaţă şi că nu le-ai făcut rău. Arată-mi asta şi te 
vei răzbuna pe Jedi şi vei câştiga încrederea pentru totdeauna a Contelui Dooku. 

Se uita la ea cu lăcomie, cu gura căscată şi cu pielea umedă de avariţie. 
Desprinzându-şi degetele, dădu drumul părului ei. 

— Dacă minţi, draga mea - dacă e o şmecherie — o să-i aduc aici pe micuţii ăia 
roz şi apoi o să te îndop cu ţipetele lor. 

— Fără minciuni, domnule General, şopti ea, înecându-se. Fără trucuri. 

Durd se uita în continuare la ea. Dorind cu disperare să creadă în promisiunile 
ei. Dar se temea cu disperare că era o capcană. 

— Avem o înțelegere, domnule General? 

Durd aprobă din cap, urând-o. 

— Ne-am înţeles. 

— Bine, spuse ea, şi se prăbuşi cu faţa în jos pe podea. 


Jedii au spus că îmi vor proteja familia şi prietenii, dar Samsam e mort. Deci ori 
au mințit, ori au dat greş. Oricum ar fi, nu pot avea încredere în ei. Eu sunt singura 
speranță a celor dragi mie. Lasă galaxia să se salveze singură. Eu voi salva pe cine 


pot. 


— Îmi pare rău, spuse Anakin, în timp ce burta goală îi răsuna din nou. Nu mă 
pot opri. 

Obi-Wan se uită la el. 

— Încearcă să mai bei nişte apă. 

— Nu, mulțumesc. Apa de la robinetul Lanteeban are gust de nămol de baltă, 
spuse Anakin, părând morocănos. Ar fi trebuit să aducem cu noi câteva din 
pachetele de mâncare ale Bant'enei. Adică, ea ni le-a oferit. Nu ar fi fost un furt. 

— Şi cum le-am fi transportat? Scutură din cap, oftând. Vom fi bine, Anakin. 
Ştii foarte bine că un Jedi poate funcționa fără mâncare pentru perioade îndelungate. 

— Ei bine, da, ştiu că putem, murmură Anakin. Doar că nu vreau. Mormăind, 
se târi puţin sub tejgheaua din față. Eşti sigurcă nu sunt biscuiţi aici? Mi-e foame. 

Temperamentul lui Obi-Wan se agită. 

— Anakin, ce anume speri să obţii? Crezi cumva că în cele cinci minute care au 
trecut de când m-ai întrebat ultima dată dacă sunt sigur că nu sunt biscuiţi, au 
apărut cumva în mod miraculos? 

— Ei bine, spuse Anakin, agățându-se de un fir de păr. Nu se ştie niciodată. Ar 
fi putut s-o facă. Nenorocitul acela de Durd s-a manifestat în mod miraculos. În plus, 
mă plâng cu un motiv. Trebuie să ne alimentăm, Obi-Wan. Să te descurci cu trei 
îmbucături la fiecare două zile e o trăsătură de supraviețuire. Avem nevoie de ceva 
mai mult decât să supraviețuim. Deşi, asta cam e în capul listei. 

În mod enervant, fostul său ucenic avea dreptate. În următoarea zi sau cam 
aşa ceva, aveau să fie supuşi unor mari solicitări. Fără îndoială că vor folosi Forţa nu 
numai pentru a avea acces la complexul lui Durd pentru a doua oară, ci şi pentru a 
scăpa de acolo şi apoi pentru a scăpa de pe Lanteeb cea controlată de Separatişti. Iar 
folosirea extensivă a Forţei necesita rezerve fizice mari - care necesitau hrană 
adecvată. 

— Ştiu, spuse el, şi se mişcă puţin, înţepenit sub biroul său. Dar vom fi bine. 

Dincolo de limitele magazinului de electronice închis cu scânduri, începea o 
nouă zi. Acum se auzea traficul terestru şi navele ieşind în trombă din portul spațial. 
În curând avea să fie şi trafic pietonal, şi mai multe patrule de droizi de luptă. 
Trebuiau să rămână complet tăcuți. Un sunet greşit putea duce la descoperire şi la 
moarte. 

Neliniştit, Anakin se târi de sub tejghea şi sări în picioare. 

— Aruncă-mi comunicatorul. Vreau să iau legătura cu Bant'ena. 

— Nu e nimic nou de spus, Anakin. 

Anakin se încruntă. 

— Îi putem spune că nu a fost uitată. 

— Îi voi spune eu, zise el şi activă legătura. Doctore Fhernan. Doctore Fhernan, 
sunteți acolo? 

— Da, Maestre Kenobi. Sunt aici. Ce se întâmplă? 


În loc să răspundă imediat, el îşi luă o clipă pentru a o citi, cât de bine putea. 
Simti tensiune. Frică. Un nivel sporit de anxietate. Desigur, trăia de ceva vreme cu 
un stres intolerabil. 

— Este mai bine să nu dezvolt, Doctore, spuse el, prudent ca de obicei. Spre 
deosebire de Anakin, încă nu era pregătit să aibă încredere deplină în femeie. 
Evenimentele sunt în mişcare. Tot ce trebuie să faci este să te ţii bine — şi să nu mai 
lucrezi la Proiect, dacă poţi. Spune-i lui Durd... 

— Nu este nevoie. S-a dus să se întâlnească cu Dooku. Dar se va întoarce 
mâine. Poţi să mă scoţi de aici la noapte? Vom fi doar eu şi droizii. S-ar putea să nu 
mai avem altă şansă. Şi mi-e teamă, Maestre Kenobi. Cred că Durd regretă decizia de 
a mă ține în viaţă. 

Şi asta explica frica şi anxietatea ei crescută. Îi aruncă o privire lui Anakin, 
care aprobă din cap, cu o expresie fioroasă. 

— Da, Doctore. O putem face. Deşi este corect să te avertizăm că s-ar putea să 
nu avem un raport complet despre starea celor dragi ţie. 

— Ai spus că vor fi în siguranță, Maestre Kenobi. Eşti Jedi. Am încredere în 
cuvântul tău. 

— Crezi că există vreo şansă ca Durd să se fi răzgândit şi să fi luat formula 
armei biologice cu el la Dooku? 

— Nu, spuse Doctorul Fhernan. l-am spus că am găsit o instabilitate în 
secvența moleculei primare înlănțuite. A fost foarte supărat. El... el... Vocea ei se 
întrerupse. M-a bătut din nou. Te rog, Maestre Kenobi. Te rog, scoate-mă de aici. 

Cu un blestem înăbuşit, Anakin folosi Forța pentru a smulge comunicatorul 
din mâna lui. 

— O vom face, Bantena. Vom fi acolo după lăsarea întunericului. Fii pregătită. 
Ţine-te bine. Poţi să rezişti? E aproape gata. 

— Da, şopti ea. Părea pe punctul de a plânge. Dar nu pentru mult timp. 

— Nu va mai dura mult timp, promit. Vom termina totul în seara asta. 

În timp ce Anakin deconecta legătura, Obi-Wan ridică o sprânceană la el. 

— A smulge este nepoliticos. 

Ignorându-l, Anakin îi aruncă înapoi comunicatorul. 

— Încă speram să existe o cale de a-l lua pe Durd acasă cu noi. 

— Şi eu, recunoscu el. Va trebui să o facem la următoarea noastră misiune. 

Anakin rânji cu ferocitate. 

— Sună ca un plan bun. 

— Acum propun să dormim câteva ore. Să ne conservăm energia. Putem 
contacta din nou Templul mai târziu, înainte să mergem să o recuperăm pe Doctorul 
Fhernan. 

— Să dorm? Anakin gemu. Cum te aştepţi să dorm când mor de foame? Eşti 
sigur că nu sunt biscuiţi... Hei! Nu face asta. 

Ultimele cuvinte ieşiră înăbugşite, pentru că Obi-Wan se folosise de Forță 
pentru a lipi pe faţa lui Anakin o foaie flimsi de factură veche. 

— Taci, şopti el cu severitate. Înainte să ne audă cineva. 

Şi după ce reuşi să spună ultimul cuvânt, de data asta se rostogoli pe o parte — 
şi invocă somnul. 


Ziua Lanteebană lungă se târi insuportabil de lent. Deşi încercară să doarmă, 
odihna adevărată se dovedi a fi greu de găsit. Conştienţi de poziţia lor precară, se tot 
trezeau, alertați de patrulele droizilor de luptă care treceau pe lângă ei sau de 
bubuitul propulsoarelor navelor care plecau. Nu îi ajută nici faptul că le era foame. O 
coliziune de maşini terestre chiar lângă ascunzătoarea lor îi făcu să transpire. Şoferii 
începură să se certe, vocile ridicate atrăgând o atenţie nedorită. Apoi interveniră în 
altercație droizii MagnaGuard ai portului spaţial. La scurt timp după aceea auziră 
focuri de armă şi țipete — şi apoi linişte, străbătută de plânsul sălbatic al unei femei. 
O ultimă rundă de focuri de blaster reduse totul la tăcere. 

— Acelaşi lucru se întâmplă peste tot, să ştii, spuse Anakin cu voce joasă, 
după ce droizii se îndepărtară şi putură vorbi în siguranță. Peste tot unde 
Separatiştii au pus stăpânire, lumea moare. 

— Da, aşa este, spuse Obi-Wan, la fel de liniştit. 

Se ținea în frâu. Da, era îndurerat pentru femeia aceea necunoscută şi pentru 
cei trei bărbaţi care muriseră şi ei — care fuseseră ucişi. Un Jedi putea simți durere... 
dar Jedii nu se pierdeau în durere. Asta era diferența. 

— Dar trebuie să-ți aminteşti, Anakin, că trebuie să existe o consolare în a şti 
că salvăm multe ființe. Doar că... ştii la fel de bine ca şi mine că nu putem salva pe 
toată lumea. Pentru liniştea ta, aş vrea să găseşti o cale de a accepta asta. 

Simţirea unei morți prin intermediul Forţei nu era niciodată plăcută. Neliniştit 
şi plin de resentimente, Anakin închise ochii. 

— Cum poţi să-mi ceri să accept? Mandatul nostru este justiția, Obi-Wan. 
Ceea ce se întâmplă acum e vina noastră. Noi suntem de vină pentru că lucrurile 
merg rău. 

— Nu e adevărat, Anakin, protestă el, şocat. Jedii nu sunt responsabili pentru 
trecerea lui Dooku de partea întunecată. El a ales... 

Ochii lui Anakin se deschiseră brusc. 

— Nu vorbesc despre Dooku! Vorbesc despre modul în care Jedii pretind că îi 
apără pe cei care nu se pot apăra singuri şi totuşi lasă atât de multe ființe fără 
apărare la mila gangsterilor şi a negustorilor de sclavi, a foametei şi a sărăciei. 

— Nu noi facem asta, Anakin, spuse el obosit. Ci Republica. Este politică. Jedii 
nu se implică în politică. Ştii şi tu asta. 

— Atunci poate că ar trebui să o facem, replică Anakin. Poate că dacă 
politicienii nu fac ceea ce trebuie făcut, ar trebui să o facem noi. Pentru că cineva 
trebuie să o facă. Te întrebi de ce lumea crede minciunile pe care le spun Dooku şi ai 
lui? Pentru că este disperată. Republica i-a abandonat - sau nu i-a păsat niciodată 
de cei mărunți. Până la urmă, e acelaşi lucru. Cei bogaţi rămân bogați şi se asigură 
că cei săraci vor rămâne în mizerie şi ignoranți. 

Obi-Wan îşi înăbuşi un oftat. Oh, Anakin. Era vorba despre copilăria lui. Din 
nou. Despre amprentele de neşters pe care sclavia le lăsase pe sufletul şi psihicul lui. 

Qui-Gon, nu te-ai oprit niciodată să te gândeşti la asta? Nu ţi-a trecut niciodată 
prin cap că daunele ar putea fi prea adânci? 

— Anakin... 

Anakin îi aruncă o privire frustrată. 

— Ştiu că tu crezi că înţelegi. Ştiu că vrei să înţelegi. Dar dacă nu ai trăit-o, 
Obi-Wan, nu poţi. Şi nu vei putea niciodată. 

Chiar nu ar trebui să vorbească. Chiar dacă îşi ţineau vocile joase, aproape 
până la şoaptă, era periculos. Dar dacă închidea conversaţia acum, dacă refuza să 


asculte ce avea de spus Anakin, ar fi adunat pagube peste pagube. Iar acesta nu era 
momentul să fie în dezacord. Nu cu atâtea lucruri depinzând de ei. 

Un alt transportor ieşi din portul spațial. Ferestrele magazinului, închise cu 
scânduri, se zgâlțâiră. Biroul de deasupra capului său vibră, iar tejgheaua sub care 
stătea Anakin se cutremură. O grămadă de fleacuri căzură pe podea, ridicând praful. 
Obi-Wan îşi înăbuşi un strănut în cot. 

— Anakin, spuse el, când putu să aibă din nou încredere să vorbească, nu am 
spus niciodată că Republica este perfectă. Nu este. Dar Senatul... 

— Senatul este corupt, declară Anakin. Este corupt de ani de zile, cu mult 
înainte de blocada Federaţiei Comerciale asupra lui Naboo. Ştii asta, Obi-Wan. Mi-ai 
ținut lecţii despre pericolul reprezentat de politicieni încă de când ne-am întâlnit. 

— Este adevărat, recunoscu el. Dar speranța nu este chiar pierdută. Bail nu 
este corupt. Nici Padme nu este. 

Pentru prima dată, simpla menționare a numelui ei nu provocă nicio reacție. 

— Şi nici Palpatine nu este! replică Anakin cu înflăcărare. Dar asta înseamnă 
trei politicieni din mai multe mii. Şi, în loc ca Jedii să le ţină piept, noi îi acceptăm. 
Le îndeplinim ordinele. Îi sprijinim în timp ce guvernele lor îi exploatează pe cei slabi 
şi neajutoraţi. Cum poţi să-mi spui că asta e corect? 

Cu un efort, Obi-Wan îşi păstră cumpătul. 

— N-am spus niciodată că e bine, Anakin. Am deplâns acest lucru. Dar în 
acest moment, oricât de imperfectă ar fi, Republica Galactică este cel mai bun sistem 
pe care îl avem. Este singurul sistem pe care îl avem. Şi este mai bun decât o 
dictatură - ceea ce urmăreşte Dooku şi ceea ce noi încercăm să împiedicăm. Dacă 
eşti atât de îngrijorat de nedreptatea galactică, prietene, îți sugerez să vorbeşti cu 
prietenul tău Palpatine. El este Cancelarul Suprem, la urma urmei. Probabil că e 
interesat să păstreze Republica. 

Anakin se holbă la el, neîncrezător. 

— Nu crezi că ştie că Senatul e putred? Obi-Wan, ştie. Ştie mai bine decât 
oricine. Vede asta zi de zi. Şi dacă ar putea să-l repare, ar face-o, dar nu poate, 
pentru că sunt prea mulți Senatori cărora le plac lucrurile aşa cum sunt. Dacă ar 
avea mai mult control asupra lor, ar putea repara ceea ce nu e în regulă. Ar face-o. 
Dar atunci cei ca tine ar spune că este doar un politician tipic, care acaparează 
puterea de dragul ei. Aşa că spune-mi tu, Obi-Wan. Care este răspunsul? 

— Nu ştiu, Anakin, spuse el, brusc atât de obosit şi de abătut. Tot ce pot să-ți 
spun este că nu vom rezolva problema în timp ce stăm ascunşi în acest magazin de 
electronice abandonat, ferindu-ne de droizii de luptă, de droizii MagnaGuard şi de 
forțele Separatiştilor. Aşa că hai să ne concentrăm pe ceea ce putem face, bine? Şi 
anume să-i oprim pe Lok Durd şi Dooku să ucidă nenumărați nevinovaţi cu noua lor 
armă murdară. 

— Îmi pare rău, murmură Anakin, contrariat. Ştiu că sună ca şi cum aş crede 
că nu-ți pasă. Nu cred asta. Chiar nu cred. 

Şi dacă o va spune de mai multe ori, va ajunge să creadă asta? 

Dar nu era corect. Anakin nu se înşelase în întregime în privința lui. Nu fusese 
niciodată sclav. Nu fusese niciodată bătut pentru că făcuse o greşeală. Nu se târâse 
niciodată înfometat sub pături murdare şi nu adormise cu lacrimile mamei sale pe 
obraji. Nu-şi amintea de mama sa. Fusese crescut în Templu, în siguranţă şi iubit. 

Am compasiune. Am empatie. Ceea ce nu am sunt cicatricele. 

— Vezi dacă poți adormi din nou, Anakin, spuse el încet. Estimez patru ore, 


sau mai puțin, până la apusul soarelui. Atunci vom încerca să contactăm din nou 
Templul. 

Anakin aprobă din cap. 

— Cât de târziu vrei să ne întoarcem la complexul lui Durd? 

— Cât de târziu putem. Separatiştii cred că starea de asediu funcționează. Ar 
trebui să profităm de mulțumirea lor. 

— Bine, spuse Anakin, şi îşi dădu ochii peste cap. Să fie mai mult somn. Şi, cu 
puțin noroc, voi visa biscuiţi. 


Capitolul 20 


— Ahsoka. 

Tresărind din somn, Ahsoka alunecă de pe scaunul moale şi se ridică în 
picioare. 

— Taria... adică, Maestră Damsin. Arăți mai bine. 

Maestra Damsin aruncă o privire rapidă în anticamera uşor luminată a Sălii de 
Vindecare. 

— Suntem singure. Taria e bine. 

— În regulă. Taria, zise ea, simțind o undă caldă de plăcere în ciuda diverselor 
ei griji. Te simţi mai bine? 

Taria strâmbă din nas. 

— Mai bine ca niciodată. Uite... Ahsoka... 

— Nu. Nu trebuie să explici. Nu e treaba mea. 

— Adevărat, nu este, spuse Taria. Dar ştiu că eşti curioasă. Ţi-e foame şi ție? 

Dacă îi era foame? Era flămândă. 

— Aş putea mânca. 

— Şi eu aş putea. Taria făcu un pas înapoi. Haide. 

— Vrei să spui că Maestra Vokara Che nu te ține aici? 

— Crede-mă, Ahsoka, nicio turmă de bantha sălbatice nu m-ar putea ţine aici, 
zise Taria, dându-se înapoi un pas. Nu-ţi face griji. Mi s-a dat undă verde, îți promit. 

Nu chiar neîncrezătoare, ci doar îndoindu-se puțin, îşi muşcă buza. Pe drumul 
spre casă, spre Coruscant, cu misiunea îndeplinită, Taria mai sângerase puțin şi 
avusese dureri evidente. 

— Eşti sigură? 

Taria îşi dădu ochii peste cap. 

— Sunt sigură. Nu te mai agita, bătrânico. O singură Vokara Che în viața mea 
este de ajuns. 

Ahsoka îşi dădu seama atunci că Maestra Jedi o tachina, glumind cu ea aşa 
cum glumeau Skyguy şi Maestrul Kenobi unul cu altul pentru că erau prieteni. 

Asta înseamnă că eu şi Taria suntem prietene? Aşa de uşor se întâmplă? După 
felul în care Taria îi zâmbea, se părea că răspunsul era da. Uau. 

Se îndreptară spre cea mai apropiată sală de mese într-o linişte plăcută. Se 
părea că vestea despre isprăvile lor de pe Corellia încă nu se răspândise - nu era 
nimic mai mult decât o simplă prietenie în niciunul dintre saluturile şi zâmbetele pe 
care le primeau de la ceilalți Jedi pe care îi întâlniră pe drum. 

— Deci, spuse Taria, după ce se aşezară într-un separeu privat cu boluri de 
supă de fasole aburindă şi pâine proaspătă şi crocantă. Aerul din sala de mese era 
cald şi parfumat de la mâncarea bună. Conversaţiile împrăştiate şi vesele ofereau un 
fundal sonor. Ca să scurtez povestea, Ahsoka, se numeşte sindromul Borotavi. Nu 
este contagios, dar este mortal. În cele din urmă. 

Ahsoka simţi că i se usucă gura. Mortal? Dar e atât de tânără şi puternică şi 
uimitoare. Atât de vie. 

— Cum s-a întâmplat? 


— Am mâncat un tip greşit de crustacee pe Pamina Prime. Cu un zâmbet 
ironic, Taria amestecă un vârf de cuţit de sare în supa ei. Se pare că molusca cu 
cochilie albastră şi dungă verde este cea de care trebuie să te fereşti. Moluştele 
albastre cu dungi negre le poţi mânca până explodezi. Se dădu în spate. Doar un mic 
sfat care să te ajute, dacă te vei afla vreodată pe Pamina Prime. 

Nici măcar nu auzise vreodată de acel loc. 

— O să încerc să-mi amintesc, spuse ea. Dintr-o dată, nu-i mai era foame. 
Taria, eu... 

— Să nu o spui. Să nu îndrăzneşti, răbufni Taria, cu fața firavă. Apoi suspină, 
uitându-se în altă parte. La naiba. 

— Nu, spuse ea repede. Este în regulă. Nu vrei milă. Am înțeles asta. Skyguy — 
vreau să spun, Maestrul Skywalker - e la fel în legătură cu brațul lui. Ştii care. Cel 
pe care i l-a tăiat Dooku. 

Taria îşi împinse lingura prin supă, apoi înghiţi în cele din urmă o gură. 

— Anakin e norocos să te aibă, Ahsoka. Te-ai descurcat de minune împotriva 
acelui Anzati nenorocit. 

— Oh. Ruşinată acum, rupse pâinea pentru a lua miezul. Mi-am urmat doar 
antrenamentul. Adică, sunt norocoasă că îl am, Taria. Dacă l-ai putea vedea în luptă 
- sau chiar şi atunci când doar se antrenează cu Maestrul Kenobi — este... 

— Ceva special, spuse Taria, aprobând din cap. Am auzit. Cred că acesta este 
motivul pentru care i se spune Cel Ales. 

— Nu-i place să i se spună aşa, să ştii, spuse ea, coborându-şi vocea, pentru 
orice eventualitate. Nu spune niciodată asta, dar... ei bine, am simţit-o. 

Taria mai luă o lingură de supă. 

— Poţi să-l învinovăţeşti? Asta da apăsare în ceea ce priveşte aşteptările... 

Înțelegerea instinctivă a noii sale prietene fu cea care îi dezlegă limba. Nu era 
nimeni altcineva cu care să poată vorbi despre asta. 

— Mi-e atât de frică, murmură ea. Când vine vorba de lupta cu Separatiştii, 
Skyguy nu se teme de nimic. Se aruncă asupra lor de parcă ar fi indestructibil. Şi nu 
este. Simţi un fior rece străbătând-o. Era cât pe ce să moară pe Maridun, să ştii. 

Taria aprobă din cap. 

— Am auzit şi eu asta. Aud o mulțime de lucruri, Ahsoka, chiar dacă zilele 
astea sunt blocată aici, în Templu. Lucruri cum ar fi că Anakin nu este singurul care 
crede că Separatiştii nu-l pot ucide. Şi după ce te-am văzut în acţiune... ei bine, 
trebuie să spun că zvonurile sunt adevărate. 

Dintr-o dată deveni interesată de supa ei. 

— Nu ştiu ce vrei să spui. 

— Vreau să spun, zise Taria, că mi se pare că înveți mai mult de la Maestrul 
tău decât doar câteva mişcări sofisticate de sabie. 

Ea ridică din umeri. 

— Norocul îi ajută pe cei îndrăzneți. 

— Poate că da, replică Taria, dar Forța nu este un permis de securitate pentru 
înşelat moartea, Ashoka. Ai grijă să nu fii atât de preocupată de Anakin încât să uiţi 
să te îngrijorezi pentru tine. Ordinul are nevoie de Jedi tineri ca tine. Războiul ăsta 
are un tribut greu de plătit. Am pierdut deja prea mulți Jedi buni. 

Nu ştia ce să spună, auzind asta. Nu era obişnuită cu laudele generoase - nu 
era stilul lui Anakin. Nu era stilul Jedilor. Atunci de ce... 

— Moartea îmi oferă o perspectivă unică, spuse Taria, citindu-i cu uşurinţă 


gândurile tulburi. Viața e prea scurtă ca să nu spui adevărul. 

Ahsoka fu surprinsă de o durere ascuţită şi egoistă. Tocmai am devenit prietene 
şi acum trebuie să o pierd? Urăsc asta. Nu e corect. Şi apoi durerea fu înghițită de o 
ruşine fierbinte. Cel puţin tu nu mori. Aşteaptă să mori şi apoi plânge-te că nu e corect. 

Taria înmuie pâinea în supa de fasole, o mestecă, apoi înghiți. 

— Aşadar, în timp ce eu am fost agasată de Vokara Che - nu cred că ai auzit 
cum se descurcă Obi-Wan şi Anakin, oriunde s-ar afla? 

Ahsoka clătină din cap. 

— Niciun cuvânt. Nici măcar o şoaptă. Aş fi vrut să fiu destul de curajoasă să-l 
întreb pe Maestrul Yoda. 

— Ha! zise Taria, amuzată. Mă îndoiesc că până şi Skyguy al tău este suficient 
de curajos pentru asta. 

— Am încercat să văd cu ochii mei, mărturisi ea. În Forță. Dar tot ce am 
obținut a fost o durere de cap. Cred că mai am multe de învățat. 

Împingându-şi castronul deoparte, Taria se încruntă. 

— Nu te învinovăţi, Ahsoka. Forţa pe Coruscant este... tulbure. Am încercat şi 
eu şi nu pot vedea nimic. 

Ahsoka încercă să zâmbească. 

— Aş vrea să mă simt mai bine, dar nu e aşa. Chiar şi fără să văd prin Forţă, 
Taria, eu... Îşi apăsă un pumn pe piept, unde inima îi bătea cu putere. Am o 
presimţire rea, aici. Ceva nu e în regulă. Cred că Skyguy e în pericol. Ei bine, un 
pericol mai mare decât cel în care se află de obicei, dacă asta are vreun sens. 

— Oh, are sens, spuse Taria cu încrâncenare. Am aceeaşi presimțire proastă în 
legătură cu Obi-Wan. Şi din moment ce sunt împreună... 

— Atunci ce ar trebui să facem? Ce putem face? 

Taria ridică din umeri. 

— Putem aştepta. 

— Să aşteptăm? Ce? 

— Să se risipească norii. 

— Asta e to? 

— Cam aşa ceva, spuse Taria, cu un zâmbet întunecat şi amuzat. Doar dacă 
nu cumva vrei să fugi la Maestrul Yoda, până la urmă. 

Nu, nu. Nu voia să facă asta. Îşi trase bărbia spre piept şi îşi încrucişă braţele. 

— Urăsc să aştept, mormăi ea. 

— Amândouă urâm, spuse Taria. Aşa că sugerez să ne ţinem ocupate. Nu sunt 
încă pregătită pentru o partidă de antrenament cu sabia, dar dacă vrei pot să te 
urmăresc câteva runde cu telecomanda de antrenament şi să-ți dau câteva indicații. 
Ce zici de asta? 

Ahsoka trebui să zâmbească. 

— Sună grozav. 

— Atunci hai s-o facem, spuse Taria şi alunecă din separeu. Ultima care 
ajunge la dojo trebuie să cumpere băuturile. Start! 


Simţind apropierea nerăbdătoare a lui Ban-yaro, Yoda îşi ridică privirea din 
datapadul pe care îl citea. O clipă mai târziu, uşile din oţel transparent ale centrului 
de comunicaţii de înaltă securitate al Templului se deschiseră şi şeful de comunicații 


i se alătură. 

— Maestre Yoda. Este Obi-Wan. 

— Excelent, spuse Yoda, lăsând datapadul în buzunarul lateral al scaunului 
său plutitor. 

În speranţa că va primi din nou veşti de la Obi-Wan, ştiind că timpul era scurt, 
alesese să petreacă noaptea în centrul de comunicații, astfel încât, dacă cei doi Jedi 
de pe Lanteeb contactau Templul, să nu fie nevoiți să aştepte până când era chemat. 

— Pot să vorbesc cu el acum? 

— Semnalul a venit pe un alt releu de data aceasta, spuse Ban-yaro. Îl voi face 
să ajungă la tine într-o clipă. 

— Mulţumesc, spuse Yoda şi îşi îndreptă scaunul spre cea mai apropiată 
consolă de comunicații. Când, în sfârşit, Ban-yaro îi dădu semnalul, apăsă pe 
comutator. Yoda aici, Obi-Wan. 

— Maestre, avem şansa de a o scoate pe Doctorul Fhernan de pe planetă în 
următoarele câteva ore, spuse Obi-Wan. S-ar putea să fie singura noastră şansă. Aţi 
reuşit să puneţi ostaticii în siguranță? 

Semnalul dinspre Lanteeb era slab, iar vocea lui Obi-Wan era plină de 
interferenţe. Yoda privi la Ban-yaro, dar şeful de comunicații clătină din cap. Asta era 
tot ce putea face. Resemnat, Yoda se aplecă lângă vocoderul consolei de comunicații. 

— Da, Obi-Wan. Salvată familia cercetătoarei tale, a fost, şi toți prietenii ei, cu 
excepția unuia. Ultimul prieten, să-l găsim încercăm. Suficient ca de cooperarea ei să 
ne asigurăm, asta este. 

— Ar trebui să fie, dar... Maestre, mă tem că s-ar putea să se împotrivească să 
vină cu noi dacă există posibilitatea ca măcar o persoană să fie rănită din cauza ei. 

— Atunci să minți, tu trebuie, Obi-Wan. Spune-i că toată lumea, în siguranță 
este. 

— Să o mint? Chiar şi prin interferenţe, consternarea şocată a lui Obi-Wan fu 
palpabilă. Dar, Maestre... 

— Fericit cu ideea nu sunt, Maestre Kenobi, spuse Yoda. La gândul că mii de 
ființe vor cădea în fața armei malefice a lui Lok Durd, şi mai puţin fericit sunt. Că 
suntem în război, să-ţi reamintesc trebuie? 

— Nu, Maestre, zise Obi-Wan. Bineînţeles că nu. O să mă asigur de cooperarea 
ei şi te vom contacta din nou cât de curând posibil. Kenobi, terminat. 

Luminile de pe consola de comunicații se stinseră când semnalul se întrerupse. 
Discret ca întotdeauna, Ban-yaro se opri la câţiva paşi distanţă şi îşi drese glasul. 

— Maestre Yoda? Mai aveți nevoie de ceva? 

Cu un oftat obosit, Yoda clătină din cap. 

— Nu. În camera mea privată, acum mă voi duce, Ban-yaro. Dar să mă anunțţi 
tu trebuie, dacă veşti de la ultima echipă de recuperare primim, indiferent cât de 
târziu va fi. Sau dacă ceva de la Obi-Wan, mai auzim. 

Ban-yaro făcu o plecăciune. 

— Bineînţeles, Maestre. Vă voi contacta în momentul în care voi avea veşti. 

— Mulţumesc, spuse el, şi părăsi centrul de comunicaţii pentru a medita în 
particular şi a aştepta veşti. 

Era tot ce putea face. Nu era suficient, dar învățase de mult timp să accepte 
ceea ce putea obține... şi să se încreadă în Forța care îi va oferi restul. 


Anakin privi la Obi-Wan în timp ce acesta demonta centrul de comunicații 
improvizat. Şi-ar fi dorit să nu fie nevoit să o facă, dar era un indiciu prea periculos 
al prezenţei lor, ca să-l lase în urmă. 

— Ce este? zise Obi-Wan, fără să ridice privirea. Anakin, serios, dacă mai spui 
un singur cuvânt despre biscuiţi, eu... 

— Biscuiţi? Nu-mi pasă de biscuiţi. Obi-Wan, aud aiurea sau tocmai ai fost de 
acord să o minți pe Bant'ena? 

Urmă cea mai mică urmă de ezitare, apoi Obi-Wan continuă să smulgă 
circuitele şi cipurile de date. Aprinseseră doar o lampă de data asta, ca să fie siguri. 
În lumina slabă, expresia lui era opacă. Absolut ilizibilă. 

— M-am gândit cum vom ajunge de la complexul lui Durd înapoi aici, la portul 
spaţial, spuse el. Şi apoi să trecem de securitatea spațioportului fără cipurile noastre 
de identificare locale şi având-o pe Doctorul Fhernan. Va fi dificil, dar... 

— Da, şi eu m-am gândit la asta, spuse Anakin, nerăbdător. Lasă asta acum. 
Obi-Wan, ce se întâmplă? Noi suntem Jedi, iar Jedii nu mint. 

Nu primi niciun răspuns. Obi-Wan trase cu Forţa cleştele de torsiune spre el şi 
se luptă cu un circuit recalcitrant. Cu un efort, Anakin îşi înăbuşi furia crescândă. 

— Obi-Wan, vorbeşte cu mine. 

Totuşi Obi-Wan nu se uită la el. 

— Nu e nimic de spus, Anakin. L-ai auzit pe Maestrul Yoda. Suntem în război, 
iar războiul ne obligă să săvârşim acte de prost gust. În plus, este mai mult ca sigur 
că până când vom ajunge la Doctorul Fhernan, ultimul ostatic va fi în mâini sigure. 

— Tu nu ştii asta! Yoda nu ştie asta! Nu pot să-i spun Bant'enei că i-am salvat 
toată familia şi prietenii dacă nu am făcut-o. 

— Nu va fi nevoie. Îi voi spune eu. Şi se spune Maestrul Yoda. 

Da, da, mă rog. 

— Obi-Wan... 

— Ce, Anakin? ceru Obi-Wan. Ce ai vrea să fac? Să-l sfidez pe Yoda? Să plecăm 
de pe Lanteeb fără să ne terminăm misiunea? Să sacrific mii, poate milioane de vieți 
pentru ca eu să-mi păstrez conştiinţa nepătată? 

— Nu e vorba de tine! zise el, tentat să-şi dea frâu liber temperamentului. Este 
vorba despre bine şi rău şi despre a nu ne încălca cuvântul dat. l-am promis 
Bant'enei... 

— Nu, Anakin, tu i-ai promis! spuse Obi-Wan, aproape pierzându-şi cumpătul. 
Încă o dată te-ai lăsat condus de emoţii. Ei bine, de data asta, Maestre Skywalker, te 
vei controla, e clar? Ceea ce avem de înfruntat este mai mare decât Bant'ena, mai 
mare decât emoţiile tale confuze şi deplasate - mai mare chiar şi decât onoarea 
noastră de Jedi. Ar putea fi momentul în care războiul este pierdut sau câştigat — şi 
nu-ţi voi permite să-l pierzi de teama de a nu răni sentimentele acelei femei! 

Uimit, se uită fix la Obi-Wan. 

— Deci vrei să spui că eşti de acord să o minți? Că nu te deranjează dacă... 

— Oh, Anakin, bineînțeles că mă deranjează! spuse Obi-Wan, cu mâinile 
încleştate pe genunchi. Cum poţi pretinde că mă cunoşti, că-mi eşti prieten, şi să mă 
întrebi dacă mă deranjează? 

— Deci te deranjează, spuse el, simțindu-se brusc calm. Dar tot o vei face. 

Obi-Wan aprobă din cap. 

— Dacă trebuie. Buzele i se răsuciră. La fel cum tu ai sfidat Consiliul mergând 


pe Geonosis cu Padme. Deci, ce este asta, Anakin - fă ce spun eu, nu ce fac eu? 

Oh, ei bine, ăsta era doar un joc murdar. 

— Am sfidat Consiliul pentru a te salva pe tine! 

— Un singur om, replică Obi-Wan. Eu încerc să salvez mii de ființe. Noi 
încercăm să salvăm mii de ființe. Nu-i aşa? Sau ne despărțim aici, Anakin? 

Să ne despărțim? 

— Nu plec nicăieri, spuse el cu fermitate. I-am promis Bant'enei că o voi lua de 
pe această stâncă şi exact asta voi face. 

— Şi ca să faci asta se pare că va trebui să minți, spuse Obi-Wan, provocator. 
Vrei să-mi spui că nu poți minţi pentru o cauză bună? 

Padme. Anakin simți cum i se răsucesc mațţele. Pe cine păcălesc? Toată viața 
mea e o minciună. Îl mint pe omul ăsta de fiecare dată când respir, iar pe lângă el, 
Bantena Fhernan nu înseamnă nimic. 

— Ai dreptate, spuse el şi ridică mâinile. Îmi pare rău. 

Acum fu rândul lui Obi-Wan să se holbeze. 

— Aşa, pur şi simplu? 

— Ai prefera să continui să mă cert? 

— Nu, bineînţeles că nu, dar... 

— Atunci hai să mergem mai departe, spuse el categoric. Strategia noastră de 
ieşire. La ce te-ai gândit? 

În loc să răspundă, Obi-Wan termină de demontat unitatea de comunicații. 
Fața îi era complet ilizibilă, iar sentimentele îi erau înăbuşite. Când hubul fu în 
sfârşit împrăştiat în jurul lui în bucăți, scoase cipul de bruiaj emis de Republică, îl 
băgă în buzunarul protejat al cămăşii, apoi stinse lampa. Instantaneu, fură 
scufundați în întuneric. 

— În regulă, spuse el, ca şi cum nu ar fi schimbat niciodată cuvinte aprinse. 
lată cum propun să ne despărțim de Lanteeb. Ne întoarcem la portul spaţial cu 
maşina oficială pe care am urmărit-o prima dată până la complex... 

— Cu Bant'ena la volan şi noi lângă ea, îl întrerupse Anakin. Ea poate spune 
oricui ne întreabă la portul spaţial că suntem subiecți umani de testare. Probabil că 
Separatiştii nu vor clipi. lar dacă o vor face, le putem păcăli mintea. Deşi mă îndoiesc 
că o vor face. Ei ştiu cine este şi pentru cine lucrează. Nici măcar droizii nu vor fi atât 
de proşti încât să-i pună la îndoială autoritatea. Apoi urcăm în navă şi plecăm de 
aici. 

Tăcerea lui Obi-Wan fu elocventă. 

— Hei, spuse Anakin, ridicând din umeri. Ţi-am spus că m-am gândit. 

— Se pare că da, spuse Obi-Wan. Aproape că părea amuzat. Atunci suntem 
gata? Putem pleca? Fără remuşcări de ultimă oră? 

— Niciuna. Sunt bine. 

Şi bineînţeles că era o minciună -— dar cui îi păsa? Se antrena pentru Bantena. 
Se pregătea. În întuneric, se auzi un suspin uşor. 

— Anakin, cum te simți? Sincer? 

Dacă spunea că îi este foame, Obi-Wan va arunca în el cu ceva. Dar îi era. Era 
flămând. Şi ura, chiar ura să se simtă flămând. Senzaţia îi trezea prea multe 
amintiri. Îl distragea cu trecutul când el avea nevoie să se concentreze asupra 
prezentului. 

— Mă simt trist, spuse el în cele din urmă. Dacă se va dovedi că nu am reuşit 
să salvăm ultimul ostatic, sper că Bantena ne va putea ierta. Sper că ne va ajuta 


oricum. 

— Dacă este femeia care o crezi tu că este, spuse Obi-Wan, o va face. Nu va 
pedepsi mii de nevinovaţi pentru că am eşuat — sau am mințit. 

— Crezi asta? 

— Mi-ar plăcea, spuse Obi-Wan. De data asta aş vrea foarte mult să cred. 

În ciuda întunericului care îl învăluia, zâmbi. 

— Ei bine, ştii cum se spune. Există un început pentru orice. 

— Şi sunt sigur că asta va fi. 

Dar Obi-Wan nu părea sigur. Părea îndoielnic şi presat, şi da, puţin trist. Nu 
era o stare de spirit potrivită pentru o misiune care promitea să fie atât de precară ca 
aceasta. Şi asta e parțial din vina mea. Eu am început lupta. 

— Hei, spuse el. Ştii ce mai simt? Mi-e foame. Hai. Loveşte-mă. Ştii că vrei. 

Spre marea lui uşurare, Obi-Wan reuşi să chicotească uşor. 

— Nu, e în regulă. Adevărul este că şi mie mi-e foame. E nefericit, dar nu am ce 
face. Ne vom descurca. 

Bineînţeles că da. Se vor descurca, trăgând din Forţă pentru a se alimenta. 
Ceea ce se va întâmpla, dar cu un cost ridicat pentru corpurile lor suprasolicitate. Şi 
când inevitabila prăbuşire avea să vină după aceea, avea să fie dezastruoasă. 

— Pot să fac față epuizării, spuse Anakin. Dar cum rămâne cu tine? 

— Lasă-mă să-mi fac eu griji pentru mine. 

Şi-ar fi dorit cu adevărat să poată vedea fața lui Obi-Wan. Era mult mai greu 
să îl citească în întuneric. Dar nu avea rost să insiste. Prima regulă când aveai de-a 
face cu Maestrul Kenobi: Alege-ti bătăliile. 

— Acum sugerez să medităm până când va fi timpul să plecăm, adăugă Obi- 
Wan. Vom avea nevoie de toată intuiţia noastră pentru misiunea asta. 

— Nu aş putea fi decât de acord, spuse Anakin. Meditaţie să fie. 


Patru ore mai târziu se dezmorţiră şi ieşiră de sub tejgheaua şi biroul 
înghesuit. Îşi luară câteva minute pentru a se încălzi, pentru a-şi încălzi muşchii, 
pentru a încuraja Forța să ardă mai puternic în sângele lor şi pentru a-i umple cu 
putere împrumutată, pentru a face față provocărilor cu care aveau să se confrunte. 

Anakin se ridică uşor în picioare. 

— Nu crezi că ar trebui să o avertizăm pe Bant'ena că suntem pe drum? 

— Aş prefera să nu risc, zise Obi-Wan. Ea va fi pregătită. Ştie că asta e singura 
ei şansă. 

— Bine. Atunci putem pleca? Nu întineresc aici. 

Obi-Wan strâmbă din nas. 

— Întinereşte cineva? 

Înfăşuraţi în Forţă, îşi abandonară ascunzătoarea şi se întinseră cu simțurile 
pentru a testa noaptea. Dincolo de portul spaţial puternic luminat, oraşul era din 
nou sinistru de întunecat. O împrăştiere zgârcită de stele şi o coajă de brânză 
ciuntită de lună aruncau prea puţină lumină. Nimic nu se mişca. Era un loc mort 
care duhnea a frică. Puteau simți aroganța Separatiştilor umani de peste drum, din 
port. Puteau să vadă droizii MagnaGuard şi droizi de luptă nemişcaţi la posturile lor. 

— În regulă, spuse Obi-Wan. Hai să o facem, da? 

Complexul lui Lok Durd era departe, iar de data asta nu exista un cărucior cu 


rotile propulsat de droizi care să le facă viața mai uşoară. Destinația lor fiind prea 
îndepărtată pentru a putea folosi Forța, optară pentru tehnica mai puțin obositoare a 
alergării îmbunătăţite de Forţă, în rafale scurte. Viteză şi mers. Viteză şi mers. 

Inimile le băteau cu putere, respiraţia era adâncă. Treptat, oraşul rămase în 
urma lor. Înotară prin noapte ca peştii în adâncuri. De două ori întâlniră patrule 
Separatiste, douăzeci de droizi de luptă pe STAP-uri zbârnâitoare, căutând oameni pe 
care să-i urmărească şi să-i ucidă. De două ori evitară să fie detectaţi, aruncându-se 
cu fața în jos pe marginile crăpate şi sfărâmicioase ale drumului de ferrocretă, 
plonjând cât de adânc îndrăzniră în Forţa învăluitoare. 

Apoi urma o bătaie rapidă pe umăr, un răspuns din cap. Şi se ridicau, plecând 
din nou, repede şi încet, repede şi încet. Ajunşi la virajul la dreapta care ducea spre 
ieşirea de pe autostrada principală, păşiră, liniştiți şi precauţi, pe străzile fără ecou 
ale cartierului industrial. Zona se simţea ca un cimitir. Speranţe şi vise îngropate — 
totul bine strivit de partea întunecată. Era extenuant. Opresiv. Mizeria îi înmuia ca o 
ploaie. 

Anakin alerga cu dinții strânşi. Scoate-mă din locul ăsta. Obi-Wan alerga 
alături de el, cu toate emoțiile strâns ţinute sub control. În cele din urmă ajunseră în 
partea de sus a străzii care ducea spre complexul lui Durd şi Bant'ena. Se opriră din 
alergat şi păşiră în umbrele mai adânci ale unei clădiri scunde, cu acoperişuri joase. 

— Ce părere ai? întrebă Anakin, recăpătându-şi răsuflarea. Inima îi bătea mai 
tare decât în mod normal, fiind răspunsul corpului său înfometat la solicitările pe 
care le făcea. Aşteptăm aici şi sperăm să vină un camion, sau riscăm să intrăm aşa 
cum am ieşit aseară? 

Respirația lui Obi-Wan era neregulată. Şi el se resimțea. 

— Un camion ar fi frumos - dar nu putem aştepta unul la nesfârşit. Din câte 
ştim, apar doar o dată pe săptămână. 

Din păcate, acest lucru era adevărat. 

— Ar fi trebuit să o întrebăm pe Bant'ena despre programul de livrare al 
complexului când am avut ocazia. 

— Fără îndoială, dar hai să ne concentrăm asupra prezentului, da? 

Obi-Wan ura să facă greşeli. 

— Cât timp vrei să aştepţi, atunci? 

— Sugerez să vedem cum se desfăşoară jocul. 

— Merge pentru mine. 

Urmă o perioadă de linişte. Şi apoi, după puţin timp, Obi-Wan se agită. 

— Nu simt prezenţa lui Durd. Nici măcar acea deviere ciudată şi alunecoasă. 

— De ce o verifici? spuse el, cu surprinderea transformându-se în enervare. 
Doar dacă... ce, crezi că Bant'ena minte? 

— Ştii cum stă treaba, Anakin, spuse Obi-Wan, cu o răbdare deliberată. Ai 
încredere, dar verifică. Nu am chef să intru într-o capcană. Tu ai? 

— Nu, murmură el şi se întinse cu sentimentele. 

Nu mă îndoiesc de ea, sunt doar prudent. 

— Nici eu nu-l simt pe Durd. Dar o pot simți pe Bant'ena. Este speriată. Nu... 
este îngrozită. 

Frica ei îl făcu să se simtă rău. Obi-Wan ridică din umeri. 

— Cine o poate învinovăţi? Tu crezi că nu ştiu ce-i cer, Anakin, dar ştiu. Şi nu 
sunt lipsit de simpatie. 

Asta era adevărat. Nu era. Dar era în mod rece capabil să refuze simpatia şi 


compasiunea dacă sarcina de îndeplinit îi cerea să fie dur. Obi-Wan Kenobi era un 
om mult mai complicat decât ar fi sugerat la prima vedere. 

— Nu simt niciun indiciu de probleme. Dar tu? 

— Nu, spuse Obi-Wan, după o pauză. Dar nu te mulțumi cu nimic, Anakin. 
Dacă ne alimentăm cu Forța aşa cum am făcut-o până acum, putem tulbura 
percepţia. Nu lua nimic ca fiind de la sine înţeles. 

— Crede-mă, nu aveam de gând să fac asta. 

— Bine, pentru că... 

— Da, spuse el, în timp ce degetele lui Obi-Wan îi atingeau braţul. Îl pot auzi. 
Se pare că avem noroc. 

Sau vor avea, dacă vehiculul care se apropia se îndrepta spre complex. Dar 
trebuia să fie aşa, nu? Unde altundeva ar mai fi putut merge pe aici? 

— Uşurel, murmură Obi-Wan, în timp ce prima rază de faruri lumină noaptea. 
Încet. S-ar putea să fie singura noastră şansă. 

De data asta nu exista nicio uşă adâncă în care să se ascundă, aşa că se 
strecurară la marginea clădirii şi se lipiră de peretele dur al acesteia. Camionul se 
apropie... mai aproape... mai aproape... apoi viră pe stradă... 

— Acum, spuse Obi-Wan, şi se puseră în mişcare. 

Întins pe acoperişul camionului, ancorat pe loc de Forţă, Anakin încercă să 
ignore noile proteste ale corpului său şi ecourile lor în Obi-Wan, întins lângă el. 

Pun pariu că vom plăti pentru asta săptămâni întregi. 

Mijind ochii în față, văzu porţile complexului luminate puternic. Simţi apoi 
furnicăturile zbârnâitoare ale grilelor laser. Camionul încetini. Apoi încetini din nou. 
Trecu de primul punct de control de securitate, târându-se înainte. Trecu de al 
doilea, apoi intră în complexul propriu-zis. Aşa că acum era vorba doar de a repeta 
jocurile şi distracţiile anterioare - să se dea jos din camion imediat ce ajungea la 
docul de încărcare, să aştepte ca droizii să stivuiască pe paleți antigravitaţionali lăzile 
livrate şi să le ducă de acolo, să ajungă la clădirea principală fără să fie detectațţi, să 
se târască prin conductele sale extinse - oh, durerea mea de spate —, să o ia pe 
Bantena... şi să fugă. 

Simţi o altă bătaie pe umăr şi aprobă din cap pentru a-l anunţa pe Obi-Wan că 
era pregătit. Apoi respiră adânc şi se încordă, gata să sară. La jumătatea drumului 
spre docul de încărcare, camionul de livrări se opri. Anakin întoarse capul şi îl privi 
pe Obi-Wan. Pentru prima dată simți că ceva nu e în regulă. 

— Ce spuneai despre faptul că nu trebuie să iau nimic de la sine înțeles... 

Noaptea se lumină cu puterea a o mie de sori. Instinctul antrenat preluă 
controlul. Anakin îşi scosese sabia şi o aprinse înainte ca picioarele lui să atingă 
acoperişul camionului oprit. La fel făcu şi Obi-Wan. Erau ţinte aici sus, dar cel puțin 
de la înălțime puteau vedea cu ce se confruntau. Apoi apărură droizii de luptă 
ascunşi în umbră, mărşăluind spre ei. Complexul Separatist era brusc plin de ei. 
Tinichele slabe. Super droizi de luptă. Vulturi. Droideka. 

— O, nu, icni Anakin, uitându-se fix. De unde naiba au apărut? 

— De unde crezi? spuse Obi-Wan. Părea bolnav de dezgust. Sunt un cadou de 
la Doctorul Fhernan şi de la Generalul Lok Durd. 

— Nu, spuse Anakin, brusc amețţit. Nu, ea nu ne-ar trăda, Obi-Wan. Am simțit- 
o. Am citit-o. Ea nu ne-ar arunca în... 

— Putem discuta despre asta mai târziu, spuse Obi-Wan, cu vocea încordată, 
prezența lui în Forţă fiind aprinsă de o furie rară. Acum, ar... Se auzi un zumzet 


ascuțit şi un zgomot ameninţător în întuneric. Sări! strigă el... şi rândurile masive de 
droizi de luptă deschiseră focul. 

Cu săbiile învârtindu-se, săriră la pământ, spate în spate şi începură să lupte 
pentru viețile lor. Era din nou ca pe Geonosis, doar că de data asta nu mai era 
Padme care să le ofere acoperire cu blasterele, nici Mace Windu, nici Yoda. Nici 
clonele în canonierele lor care să vină să salveze situația. 

Ei bine, Obi-Wan, cred că avem probleme. 

Focurile de armă veneau din toate direcţiile. Reuşiseră să devieze fiecare rafală 
şi nu fuseseră încă pârliți sau loviți, dar era doar o chestiune de timp până când 
inamicul avea să reuşească. Chiar dacă provocaseră câteva pagube, erau în 
continuare depăşiţi numeric, în mod brutal. Anakin simţi cum lumea se schimbă şi 
se încețoşează în jurul lui, în timp ce se scufunda în Forță mai adânc decât o făcuse 
vreodată. Fu aproape dureros. Aproape prea mult pentru a fi suportat. La fel de greu 
de îndurat ca şi trădarea Bant'enei. De ce? De ce? Cum am putut să nu văd asta? 

— Las-o baltă, Anakin! strigă Obi-Wan peste vuietul, sfârâitul şi zvâcnetul 
atacului inamicului. Concentrează-te pe acum! Nu va mai conta de ce dacă suntem 
morți. 

Bună observaţie. Încet dar sigur, droizii de luptă se apropiau. Trebuiau să 
plece de aici. Trebuiau să... trebuiau să... 

— Obi-Wan, maşina de teren! Dacă e aici, dacă orice fel de maşină este aici, 
dacă putem ajunge la ea... 

Oh, era o nebunie. Şi chiar sunt nebun. Dacă încerc să fac asta, o să murim 
amândoi. Dar dacă rămâneau, erau la fel de morţi, aşa că... Anakin, alege-ți otrava. 

— Dacă poți să reţii nenorocitele astea de tinichele suficient de mult timp ca să 
pot aranja sistemele maşinii de teren, putem zbura de aici! 

— Poţi să faci asta? strigă Obi-Wan, neîncrezător, aproape înecat de zumzetul 
ascuțit al sabiei şi de bubuiturile şi țipetele atacului concertat al droizilor. 

Aerul mirosea a plasmă încinsă, a iarbă arsă şi a disperare. 

— Da! strigă el înapoi. Poate... Nu ştiu. 

— Anakin, hotărăşte-te! 

— Da! Da, pot să o fac! spuse el, şi riscă să se uite la Obi-Wan. 

Faţa prietenului său era plină de sudoare, cu ochii aproape goi de concentrare 
feroce. Sub concentrare se ascundea o epuizare care creştea periculos de mult. 

— Dacă ajungem întregi la parcare, poţi să le rezişti acestor nenorociți? 

— Singur? 

— Da! 

— În timp ce tu te joci cu automobilul de teren? 

— Da! Obi-Wan, vrei să încerci? 

Droizii erau la câţiva metri distanță, apropiindu-se rapid. Erau la câteva 
momente de moarte. Dacă aveau de gând să o facă, dacă aveau de gând să încerce... 

— Oh, de ce nu? spuse Obi-Wan, şi chiar râse. Nu am nimic mai bun de făcut. 
Deci ce mai aştepţi, Maestre Skywalker? Fugi! 

Anakin căută cu disperare puterea de a folosi sprintul în Forţă. Se auzi pe sine 
strigând de durere, pentru că deja folosise prea mult din el însuşi. Chiar şi Cel Ales 
avea limitele lui, se pare. Apoi strigă din nou şi auzi strigătul la fel de dureros al lui 
Obi-Wan, în timp ce îşi croiau drum cu Forța printre droizii care trăgeau în ei de 
foarte aproape. Simţi o altă durere, mai ascuțită şi mai fierbinte, care îi străbătea 
coastele şi ştiu că fusese atins de un proiectil blaster. Dar îşi putea face griji pentru 


asta mai târziu. Prima regulă în luptă: Rămâi în viaţă. 

Ajungând la parcarea acoperită a complexului, ieşiră clătinându-se din 
sprintul în Forţă, iar el aproape că plânse cu voce tare. Maşina de lux era încă acolo. 
Dar nu avu timp de mulțumiri, pentru că în spatele lor se aflau cinci droideka cu 
scuturi şi, mărşăluind în urma lor, nenumărați droizi nevătămați. 

Văzu sânge, dar privindu-l pe Obi-Wan nu îşi dădu seama de unde provenea. 

Concentrează-te. Concentrează-te. Încă nu e mort, şi nici tu nu eşti. 

— O putem face. Vrei sabia mea? 

— Nu, zise Obi-Wan cu fermitate. S-ar putea să ai nevoie de ea. Treci la treabă, 
Anakin. Îi voi ţine la distanţă cât de mult pot. 

În timp ce Obi-Wan se întorcea spre atacatorii lor, cu sabia într-o mână şi cu 
cealaltă întinsă, gata să respingă prin Forţă droizii care se apropiau, el respiră adânc 
şi dureros, şi stinse orice emoție, concentrându-se asupra unui singur lucru, cel pe 
care ştia să-l facă mai bine decât orice alt lucru pe care îl învățase în viața lui. 

Maşini şi cum să le construiască. Cum să le modeleze. Cum să le conducă. 

Conştient de faptul că Obi-Wan îl apăra cu furie, fără să aibă timp pentru 
atenţie sau fineţe, îşi folosi vârful sabiei pentru a tăia carcasa motorului din spate al 
maşinii de teren, apoi sprijini arma pe vehicul. Era o maşină frumoasă, elegantă şi 
puternică. Îl durea să o mutileze, dar nu avea de ales. 

Haide, Anakin. Gândeşte-te. Localizează platforma antigravitațională. Izolează 
circuitele repulsorului şi cablează-le. Dezactivează limitatorul de înălțime. Asta e tot ce 
trebuie să faci. 

Motorul maşinii de teren era un model elegant prin simplitate. Nu-i mai văzuse 
niciodată designul până atunci, şi totuşi, cu o singură privire, îl ştia, îl cunoştea, la 
fel de intim cum cunoştea curbele frumoasei fețe a lui Padme. Aşa fusese toată viața 
lui. Maşinile îi vorbeau. Înțelegea instinctiv fiecare dintre secretele lor şoptite cu 
dulceaţă. Şi mai era şi platforma antigravitațională. Mai erau circuitele de repulsie. 
Bună, circuite, faceți cunoştinţă cu noii voştri cei mai buni prieteni. La revedere, 
limitator de înălțime. Cu articulațiile jupuite şi sângerând, îngrozitor de conştient de 
focurile de blaster din spatele lui, din jurul lui, care urlau pe lângă el suficient de 
aproape pentru a-i arde părul şi hainele, lucră la maşină mai bine şi mai repede 
decât lucrase vreodată. Apoi văzu dispozitivul de urmărire de securitate de ultimă 
generaţie şi îl prăji cu sabia, pentru siguranţă. 

— Anakin! strigă Obi-Wan. Anakin, grăbeşte-te! Nu mai pot... nu pot... 

Uitându-se peste umăr, văzu că Obi-Wan se clătina, iar loviturile şi tăieturile 
sabiei sale slăbeau. Aproape niciunul dintre droizii atacatori nu mai cădea acum. Un 
fulger de blaster trecu pe lângă el şi făcu o gaură în ferrocretă la mai puţin de un 
metru distanţă. În orice moment aveau să fie înconjurați — şi morți. 

Îşi aruncă arma deoparte şi porni contactul maşinii de teren. Maşina porni la 
viață, cu promisiuni de viteză, putere şi viață. 

— Obi-Wan! spuse el, trăgând de uşa pasagerului din față şi apoi chemându-şi 
sabia în mâna murdară şi pătată de sânge. Mă ocup eu de ei. Te acopăr eu. Urcă, 
trebuie să plecăm. 

Obi-Wan se întoarse, aproape dezechilibrându-se, şi se împletici spre maşina 
de teren. Pe jumătate căzând, pe jumătate târându-se, intră înăuntru şi trase uşa 
după el. Anakin, cu sângele vuindu-i în cap, cu Forța urlând în sângele lui, se 
aruncă înainte şi dădu tot ce mai rămăsese din el însuşi spre inamicul care se 
apropia rapid. Primele două rânduri de tinichele se prăbuşiră ca frunzele într-o 


furtună. Apoi ţipă din cauza efortului şi a durerii. Şi în timp ce droizii se ciocneau, se 
împuşcau unii pe alții şi cădeau în bucăți pe pământ, el se întoarse şi fugi înapoi la 
maşina de teren. Obi-Wan îi deschise portiera din partea şoferului. Dezactivându-şi 
sabia, se urcă înăuntru, trânti uşa din nou şi preluă comenzile. 

— Ridică scutul. Găseşte-l, îi spuse lui Obi-Wan în timp ce ambala motorul. 

Oh, era dulce chestia asta, era dulce ca mierea pe limbă. Aproape nerăbdătoare 
şi receptivă la gândul lui. 

Obi-Wan găsi comutatorul scutului de pe consolă şi îl apăsă la timp. O ploaie 
de rafale de blastere îi lovi din toate părțile. 

— Ţine-te bine! spuse Anakin, cu respiraţia iritată, cu vederea încețoşată de 
sudoare şi frică bruscă. S-ar putea să nu fie plăcut. 

Şi izbi în plin parcarea acoperită, împrăştiind droizii ca pe nişte popice. Cu 
limitatorul de înălțime scos şi circuitele de repulsie îmbunătăţite, maşina de teren se 
înălță ca un fel de speeder. Droizii traseră după ei, dar fără succes. Pământul se 
desprinse sub ei. Armata de droizi se micşoră rapid. Tremurând stângaci, dar încă 
având putere, zburară peste gardul complexului şi pe cerul întunecat de noapte. 

Epuizat şi rănit, Anakin zâmbea şi zâmbea, şi zâmbea. 

Alături de el, Obi-Wan aprobă din cap. 

— Ai reuşit. Foarte bine. 

Părea terminat. Arăta şi mai rău, împins aproape până la leşin, cu fața albă ca 
varul în luminile palide ale consolei. Era şi mai mult sânge, de asemenea, pe ambele 
braţe şi picioare. Îmbrăcămintea lui patetică de Lanteeban nu îl protejase deloc. 

Anakin simți un junghi de teamă. 

— Hei, eşti bine? Doar n-o să leşini pe mine, nu-i aşa? 

— Să leşin? spuse Obi-Wan, reuşind cumva să pară ofensat. Nu fi ridicol. Sunt 
bine. De fapt, a fost atât de amuzant, încât zic să ne întoarcem şi să o luăm de la 
capăt. 

— Eşti nebun, ştii asta? replică el. Nu. Nu ne întoarcem. 

— Oh, bine, spuse Obi-Wan, cu o mică ridicare dureroasă din umeri. A fost 
doar o idee. 

Dincolo de fereastra frontală ecranată, noaptea se întindea, părând fără sfârşit. 
Anakin nu putea vedea nicio lumină la sol, nimic care să indice locaţia lor. Comenzile 
maşinii de teren se simțeau grele în mâinile lui, dar se descurcau bine. Erau în aer — 
şi în viață. La naiba. Chiar sunt bun. 

— Deci, Obi-Wan, spuse el, aruncând din nou o privire în lateral. Care este 
planul? Nu cred că putem risca portul spaţial, tu ce crezi? 

Obi-Wan strâmbă din nas. 

— Cu greu. Vor fi deja în alertă maximă. Nu am face nici cinci paşi. Care este 
altitudinea noastră? 

Anakin se uită la consolă. Nu era niciun altimetru. 

— Bănuiala ta e la fel de bună ca şi a mea. Se pare că ai uitat că jucăria asta 
nu era menită să zboare. 

— Şi totuşi, iată-ne zburând, murmură Obi-Wan. Cât timp crezi că mai e până 
când vom înceta să mai zburăm şi vom începe să cădem? 

— Ha, replică el. Trebuie să ai mai multă încredere, Maestre Kenobi. 

Obi-Wan îi aruncă o altă privire ascuțită. 

— Serios? Ei bine, cu siguranţă voi încerca să-ți urmez sfatul, Anakin. Deşi mă 
simt obligat să-ți atrag atenţia că, din moment ce habar nu avem unde suntem, unde 


mergem sau ce vom face când vom ajunge acolo, rezervele mele de încredere sunt 
deja extrem de solicitate. Aruncă o privire pe geamul pasagerului. E la fel de 
întuneric ca în interiorul unei banthe. Nu se vede nimic sub noi. 

— Şi nu văd nimic în fața noastră, spuse Anakin. Dar nu sunt îngrijorat. Nu 
sunt îngrijorat. Nu sunt îngrijorat. În niciun caz nu putem risca să aprindem farurile. 
Strânge pumnii să nu zburăm într-un copac. 

— Sau într-o casă, spuse Obi-Wan. Sau un deal. Sau o navă droidă. Serios, 
posibilitățile de dezastru sunt infinite. 

Părea aproape vesel. Poate că îl lovise în cap o bucată zburătoare de droid... 

— Poate că ar trebui să mă întorc, până la urmă? 

Obi-Wan se uită la el. 

— Te rog, nu. 

Maşina de teren tremura puţin acum. Se lupta cu el. Minunat. Maşina asta 
blestemată se teme de înălțimi. 

— Bine, spuse el, aducând vehiculul din nou sub control. Notele de informare 
despre Lanteeb pe care ni le-a dat agentul Varrak... Ce spuneau? Spuneau despre un 
oraş, cu port spaţial, apoi nimic altceva decât sate împrăştiate. Aşa că ne îndreptăm 
spre zona rurală. Zburăm cu chestia asta până când e gata să cadă, apoi o aruncăm 
undeva unde nu va fi găsită şi ne ascundem într-un sat până când ne vom da seama 
cum să plecăm de pe această stâncă. 

Obi-Wan îi mai aruncă o privire elocventă. 

— Da, sună teribil de plauzibil, Anakin, cu excepţia părţii în care se presupune 
că acest automobil de teren nu va fi găsit. De fapt, mă aştept ca Separatiştii să ne 
urmărească deja, ceea ce înseamnă... 

— Nu, nu pot, spuse el cu îngâmfare. Am ars transponderul. 

— Oh, spuse Obi-Wan, după o clipă. Bună treabă. 

Prima explozie sălbatică de euforie şi adrenalină dispăruse, lăsând în urma ei o 
teamă nesigură. Dar, cumva, reuşi să scoată un zâmbet. 

— Nu e mare lucru. Fac doar ceea ce m-a învățat Maestrul meu. 

— Bineînţeles că da, spuse Obi-Wan. Apoi suspină, şi toată durerea scăpă în 
acel sunet. Aşadar, iată-ne aici, într-o situație disperată. Din nou. Serios, ar fi trebuit 
să mă obişnuiesc cu asta până acum. 

Botul contondent al maşinii de teren plonjă, amenințând cu un picaj. Cu un 
efort care îi dădea dureri de cap, Anakin ridică din nou vehiculul. 

— E în regulă, e în regulă, suntem bine, spuse el, riscând să se mai uite o dată 
în lateral la Obi-Wan. Suntem bine. 

— Oh, Anakin, spuse Obi-Wan. Nu mai avea deloc culoare pe față. Hai să nu 
ne facem iluzii, da? Tu şi cu mine suntem orice, dar nu suntem bine. 

Anakin voia să se certe. Voia să spună, Obi-Wan, te înşeli. Dar nu putu. Cum 
ar fi putut? La naiba. La naiba, chiar avem probleme. 

Şi în acel moment, pentru prima oară în viața lui, nu vedea nicio cale de ieşire. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viața cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generaţii după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştii în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerț interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 


vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuțţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăție şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruţțare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 


s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executați sumar. Ei s-au văzut abandonați, trădați sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcțiune era permanent dezbinat, iar conducerea directă a fost 
încredințată Guvernatorilor regionali numiți de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetăţeni de pe întreg 
cuprinsul galaxiei au început să se organizeze încet şi discret într-o Forță Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înţeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenţei într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informaţii strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 


fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 


